**Ուսումնասիրություն**

**համայնքների խոշորացումից առաջացող օգուտների և դրանց օգտագործման վերաբերյալ**

**Վայք համայնք**

**(Վայք, Արին, Ազատեկ, Զեդեա և Փոռ բնակավայրեր)**



ԵՐԵՎԱՆ 2013թ.

Բովանդակություն

[Ներածություն 3](#_Toc364895868)

[1. Վայք համայնքի խոշորացման մոդելը և վերջինիս ընտրության հիմնավորումը 4](#_Toc364895869)

[2. Վայք համայնքի խոշորացումից առաջացող օգուտները 5](#_Toc364895870)

[2.1. Համայնքների խոշորացման արդյունքում ՏԻ մակարդակի չափելի օգուտները 5](#_Toc364895871)

[2.1.1. Համայնքների խոշորացման արդյունքում վարչական ծախսերի կրճատումից առաջացող օգուտները 6](#_Toc364895872)

[2.1.2. Համայնքների խոշորացման արդյունքում արդյունավետ հարկային վարչարարությունից առաջացող օգուտները 7](#_Toc364895873)

[2.1.3. Այլ չափելի օգուտներ 8](#_Toc364895874)

[2.1.4. Համայնքների խոշորացման արդյունքում ՏԻ մակարդակում առաջացող չափելի օգուտների հանրագումարը և կանխատեսումները գալիք 4 տարիների համար 10](#_Toc364895875)

[2.2. Այլ ՝ ոչ չափելի օգուտներ 10](#_Toc364895876)

[2.3. Պետական մակարդակում առաջացող հնարավոր օգուտներ 11](#_Toc364895877)

[3. Վայք համայնքի միջնաժամկետ զարգացման ծրագրային մոտեցումները 12](#_Toc364895878)

[3.1. Վայք համայնքի իրավիճակի վերլուծությունը 12](#_Toc364895879)

[3.2. Համայնքում առկա հիմնահարցերն ու դրանց լուծմանն ուղղված ծրագրերը 22](#_Toc364895880)

[4. Համայնքում առկա հիմնահարցերի լուծմանն ուղղված առաջնահերթ ծրագրերը 24](#_Toc364895881)

[5. ՏԻ ոլորտին առնչվող այն առաջնահերթ ծրագրերը, որոնք հնարավոր է իրականացնել միջնաժամկետ (4 տարվա) ժամանակահատվածում խոշորացման արդյունքում առաջացող օգուտների հաշվին 29](#_Toc364895882)

[6. Համայնքի բյուջեի հիմնական ցուցանիշները 31](#_Toc364895883)

[7. Համայնքների խոշորացման արդյունքում համայնքային լիազորությունների և որոշ իրավական պահանջների վերանայման անհրաժեշտությունը 33](#_Toc364895884)

[Հավելվածներ 34](#_Toc364895885)

[Հավելված 1. Համայնքների խոշորացման արդյունքում վարչական ծախսերի կրճատումից առաջացող օգուտների հաշվարկման մոտեցումները 34](#_Toc364895886)

# Ներածություն

Հայաստանում տեղական ինքնակառավարման համակարգի կայացմանը զուգընթաց, որպես առանցքային հիմնախնդիր, մշտապես ընդգծվում է ՀՀ վարչատարածքային կառուցվածքը, ավելի կոնկրետ` նրա մասնատվածության բարձր աստիճանը: Ըստ այդ կառուցվածքի՝ ձևավորված վարչատարածքային միավորների գերակշիռ մասը փոքրաթիվ բնակչությամբ գյուղական համայնքներ են, որոնք բնակչությանը մատուցվող համայնքային ծառայությունները կամ իրականացնում են ցածր մակարդակով, կամ ընդհանրապես չեն իրականացնում: Այս համայնքներում պետության կողմից հատկացվող ֆինանսական միջոցները հիմնականում ուղղվում են վարչական ծախսերին` ծառայությունների մատուցման վրա էական ազդեցություն չթողնելով, իսկ ներդրումային ծրագրերի իրականացումը դժվարանում է աշխատակազմի սահմանափակ կարողությունների պատճառով:

Գործող վարչատարածքային բաժանումը էական խոչընդոտ է հանդիսանում համայնքների կարողությունների ամրապնդման, սահմանափակ ֆինանսական միջոցների արդյունավետ ու նպատակային օգտագործման և տեղական ինքնակառավարման համակարգի բնականոն զարգացման համար:

Ստեղծված իրավիճակում լուրջ անհրաժեշտություն է առաջացել՝ համայնքների խոշորացման միջոցով օպտիմալացնելու ՀՀ վարչատարածքային բաժանման համակարգը՝ որպես ուղենիշ ունենալով ՀՀ կառավարության 2011թ. նոյեմբերի 10-ին ընդունած «Համայնքների խոշորացման և միջհամայնքային միավորումների ձևավորման» հայեցակարգը[[1]](#footnote-2): Հայեցակարգային դրույթների շարքում կարևորագույն նշանակություն ունեն համայնքների խոշորացման սկզբունքները և չափորոշիչները, որոնք լուրջ նախապայման են խոշորացման միավորի (փնջի, կամ սխեմայի) ձևավորման ժամանակ սուբյեկտիվ մոտեցումներից խուսափելու և խոշորացման գործընթացը առավել կառավարելի կազմակերպելու համար:

Ակնհայտ է, որ խոշորացման միավորի ձևավորման համար հայեցակարգային մոտեցումներին զուգահեռ՝ պակաս նշանակություն չունեն նաև այնպիսի գործոնները, որոնք նպաստավոր պայմաններ են ստեղծում արդեն խոշորացված համայնքի սոցիալ-տնտեսական հետագա զարգացման համար: Նման գործոններից են՝ խոշորացման փնջում քաղաքային համայնքի առկայությունը, բնակավայրերի համատեղ զարգացման հեռանկար (տեսլական) ունենալը, մեկ միասնական ապրանքանիշից (բրենդ) օգտվելու հնարավորությունը, պետական և համայնքային նշանակության հողատարածքներն ըստ համայնքների հնարավորինս հավասարաչափ բաշխելը և այլն:

Վայք խոշորացված համայնքը (նախկին՝ Վայք, Ազատեկ, Փոռ, Արին և Զեդեա համայնքներ) ձևավորվել է Վայք քաղաքային համայնքի շուրջը, որտեղ կան տեղական ինքնակառավարմանը յուրահատուկ հիմնական բոլոր հանրային ծառայությունները:

# Վայք համայնքի խոշորացման մոդելը և վերջինիս ընտրության հիմնավորումը

Վայք խոշորացված համայնքը ձևավորվել է Վայք, Արին, Ազատեկ, Զեդեա և Փոռ համայնքների խոշորացման արդյունքում: Համայնքի կենտրոնն ունի քաղաքի կարգավիճակ, իսկ համայնքի կենտրոնի շուրջ խոշորացվող համայնքները՝ գյուղական կարգավիճակ: Խոշորացման արդյունքում ձևավորված Վայք համայնքը գյուղական կամ քաղաքային կարգավիճակ չի ունենա: Նախկին կարգավիճակները կշարունակեն կրել միայն համայնքի կազմի մեջ մտնող բնակավայրերը[[2]](#footnote-3): Այս համայնքների խոշորացման փնջի կազմի ընտրությունը պայմանավորված է փնջի կազմում մեկ խոշոր քաղաքային համայնքի (Վայք) առկայությամբ, որը ունի հանրային կառավարման համար անհրաժեշտ բոլոր հիմնական ծառայություններն ու ենթակառուցվածքները և կարող է իր վրա վերցնել տարաբնակեցման կենտրոնի հիմնական ֆունկցիաները: Խոշորացվող փնջի ավելի ընդարձակումը աշխարհագրորեն աննպատակահարմար է և կարող է խանգարել տարածաշրջանում այլ փնջերի համապարփակ ձևավորմանը:

Համայնքների խոշորացման և միջհամայնքային միավորումների ձևավորման հայեցակարգում սահմանված չափորոշիչներին Վայք համայնքի կազմի մեջ մտնող բնակավայրերը գրեթե ամբողջությամբ բավարարում են: Մասնակիորեն է բավարարում միայն մեկ չափորոշչի մասով (Արին – Վայք ճանապարհը հողածածկ է, մինչդեռ այն պետք է լինի առնվազն խճապատ): Այս չափորոշչի համապատասխանեցումը սահմանված պահանջներին դիտարկվելու է որպես առաջնահերթ իրականացման ենթակա ծրագիր և լուծվելու է խոշորացման գործընթացի ժամանակ: Ստորև ներկայացված են չափորոշիչների նկարագրերը՝

* *Միացվող համայնքների ընդհանուր վարչական սահմանի առկայություն:* – Այս չափորոշչին Վայք համայնքը բավարարում է ամբողջությամբ: Արինն ընդհանուր սահման ունի Վայքի հետ, Վայքը՝ Արինի, Ազատեկի և Զեդեայի հետ, Փոռը՝ Ազատեկի հետ, Ազատեկը՝ Փոռի, Զեդեայի և Վայքի հետ, իսկ Զեդեան՝ Վայքի և Ազատեկի հետ:
* *Նոր ձևավորվող համայնքի կենտրոնը, որպես կանոն, պետք է ունենա միացվող համայնքների նկատմամբ կենտրոնական դիրք, առնվազն 3000 բնակիչ և անհրաժեշտ նվազագույն ծավալի ենթակառուցվածքներ:* – Այս չափորոշչին Վայքը բավարարում է ամբողջությամբ: Վայքը գտնվում է ներքևից Ազատեկ, Զեդեա և Փոռ, իսկ վերևից Արին համայնքների մեջտեղում, ունի 6764 բնակիչ: Կենտրոնում կան գործող մանկապարտեզներ, հանրակրթական դպրոցներ, մշակույթի տուն, գրադարան, առողջապահական հիմնարկ, արտադպրոցական դաստիարակության հիմնարկներ և այլն:
* *Նոր ձևավորվող համայնքի բնակավայրերի հեռավորությունը համայնքի կենտրոնից, որպես կանոն, չպետք է գերազանցի 20 կմ-ը :* – Այս չափորոշչին Վայքը բավարարում է ամբողջությամբ: Համայնքի կազմի մեջ մտնող բնակավայրերը համայնքի կենտրոնին կապող ամենաերկար ճանապարհը Փոռ – Վայք ճանապարհն է, որի երկարությունը 11 կմ է:
* *Նոր ձևավորվող համայնքում պետք է առկա լինեն ՏԻՄ-երի պարտադիր լիազորությունների իրականացման համար անհրաժեշտ նվազագույն ենթակառուցվածքներ (մանկապարտեզ, բուժկետ, մշակույթի տուն/ակումբ) և միջնակարգ դպրոց* :– Այս չափորոշչին Վայքը բավարարում է ամբողջությամբ: Նշված ենթակառուցվածքներից բոլորն էլ համայնքում առկա են և գործում են:
* *Նոր ձևավորվող համայնքի բնակավայրերի միջև հասարակական տրանսպորտային հաղորդակցություն ապահովող ճանապարհների (առնվազն խճապատ) առկայություն:* – Այս չափորոշչին Վայք համայնքը համապատասխանում է մասնակիորեն: Արին բնակավայրը Վայքին կապող ճանապարհը հողային է, ձմեռային անցանելիությունը սահմանափակ:
* *Նոր ձևավորվող համայնքի բնակավայրերի՝ նախկինում համատեղ կառավարման մարմնի առկայություն (գյուղխորհուրդ, ավանային խորհուրդ, քաղխորհուրդ)* :– Այս չափորոշչին Վայքը համապատասխանում է ամբողջությամբ: Վայքը և Արինը եղել են նախկին Ազիզբեկով ավանային խորհրդի կազմում, իսկ Ազատեկը, Զեդեան և Փոռը ՝ նախկին Ազատեկ գյուղխորհրդի կազմում:
* *Նոր ձևավորվող համայնքի բնակավայրերի բնակիչների համատեղելիություն և մենթալություն: Ազգային փոքրամասնություններով բնակեցված համայնքները կարող են խոշորացվել միայն առավելապես նույն ազգի ներկայացուցիչներով բնակեցված համայնքների հետ:* – Այս չափորոշչին Վայքը համապատասխանում է ամբողջությամբ: Համայնքի կազմի մեջ մտնող բնակավայրերում չկան ազգային փոքրամասնությունների ընդգծված կուտակումներ և մենթալության առումով համատեղելի են:

# Վայք համայնքի խոշորացումից առաջացող օգուտները

## Համայնքների խոշորացման արդյունքում ՏԻ մակարդակում առաջացող չափելի օգուտները

Համայնքների խոշորացումը մի գործընթաց է, որն իր հետ բերում է բազմաթիվ փոփոխություններ, շոշափելի և ոչ շոշափելի արդյունքներ, կարճաժամկետ և երկարաժամկետ ազդեցություններ: Շատերի համար ակնհայտ է, որ համայնքների խոշորացման արդյունքում առաջանում են օգուտներ: Սակայն իրականում բավականին դժվար է թվային արտահայտությամբ գնահատել բոլոր հնարավոր արդյունքները: Այնուհանդերձ, որոշ օգուտների հաշվարկ, թեկուզև փորձագիտական դատողություններից ելնելով, կարելի է կատարել: Խոսքը մասնավորապես վերաբերում է հետևյալ ցուցանիշների հաշվարկներին.

* Համայնքների խոշորացման արդյունքում վարչական ծախսերի կրճատումից առաջացող օգուտներ.
* Համայնքների խոշորացման արդյունքում արդյունավետ հարկային վարչարարությունից առաջացող օգուտներ.
* Այլ չափելի օգուտներ:

## 2.1.1. Համայնքների խոշորացման արդյունքում վարչական ծախսերի կրճատումից առաջացող օգուտները

Վայք համայնքում համայնքների խոշորացման արդյունքում վարչական ծախսերի կրճատումից առաջացող օգուտները հաշվարկելու համար կիրառվել է տարբեր՝ քաղաքային և գյուղական կարգավիճակ ունեցող համայնքների խոշորացման արդյունքում առաջացող օգուտների հաշվարկման համար սահմանված մոտեցումը (հավելված 1):

Համաձայն սահմանված մոտեցման՝ Վայքում համայնքների խոշորացման արդյունքում վարչական ծախսերի կրճատումից առաջացող օգուտն իրենից ներկայացնում է համայնքի կազմի մեջ մտնող նախկին գյուղական համայնքների՝ Արինի, Ազատեկի, Զեդեայի և Փոռի համար առանձին հաշվարկվող օգուտների հանրագումարը: Յուրաքանչյուր նախկին գյուղական համայնքում առաջացող օգուտն իրենից ներկայացնում է տվյալ նախկին համայնքի վարչական ծախսերի և այդ նույն բնակավայրում վարչական ներկայացուցչի պահպանման ծախսերի տարբերությունը:

Այսպիսով, Վայքում համայնքների խոշորացման արդյունքում վարչական ծախսերի կրճատումից առաջացող օգուտները մեկ տարվա հաշվարկով կազմում են ***15 348,7 հազար դրամ*** (աղյուսակ 1):

*Աղյուսակ 1. Վարչական ծախսերի կրճատումից առաջացող օգուտները*

*(հազար դրամ)*

|  |  |  |  |  |  |  |
| --- | --- | --- | --- | --- | --- | --- |
| **ՀՀ** | **Բնակավայրի անվանում** | **Ընդամենը վարչական ծախսեր**  **(**2012 թ. փաստ.**)** | **Որից** | | **Վարչական ներկայացուցչի ծախսեր** | **Օգուտներ** |
| **Վարչական բյուջե** | **Ֆոնդային բյուջե** |
| 1 | Արին | 4 565,2 | 4 565,2 | 0,0 | 960,0 | 3 605,2 |
| 2 | Ազատեկ | 7 164,1 | 6 841,1 | 323,0 | 1 284,0 | 5 880,1 |
| 3 | Զեդեա | 4 185,4 | 4 185,4 | 0,0 | 960,0 | 3 225,4 |
| 4 | Փոռ | 3 598,0 | 3 598,0 | 0,0 | 960,0 | 2 638,0 |
|  | ***Ընդամենը*** | ***19 512,7*** | ***19 189,7*** | ***323,0*** | ***4 164,0*** | ***15 348,7*** |

Ծանոթություն:

Հաշվարկների համար հիմք է ընդունվել հավելված 1-ում ներկայացված վարչական ներկայացուցչի պահպանման և գրասենյակային ծախսերի հաշվարկման մեթոդաբանությունը:

Արին, Զեդեա և Փոռ բնակավայրերի բնակչության թիվը փոքր է 300-ից: Այս բնակավայրերի վարչական ներկայացուցչի պահպանման ծախսերը կազմում են 960,0 հազարական դրամ՝ վարչական ներկայացուցչի աշխատավարձի (60 000 \* 12) և վարչական ներկայացուցչի գործունեությունն ապահովող որոշ ծախսերի (240 000) հանրագումարը:

Ազատեկ բնակավայրի բնակչության թիվը գտնվում է 300-500-ի միջակայքում: Այս բնակավայրում վարչական ներկայացուցչի պահպանման ծախսերը կազում են 1284,0 հազար դրամ՝ վարչական ներկայացուցչի աշխատավարձի (72 000 \* 12) և վարչական ներկայացուցչի պահպանման և գրասենյակային ծախսերի (420 000) հանրագումարը:

## 2.1.2. Համայնքների խոշորացման արդյունքում արդյունավետ հարկային վարչարարությունից առաջացող օգուտները

Համայնքների խոշորացման արդյունքում օգուտներ կարող են առաջանալ արդյունավետ հարկային վարչարարությունից:

*Աղյուսակ 2. Վայք համայնքի հարկերի գանձման մակարդակը (2012 թ.) և վերջինիս բարձրացման հնարավոր ռեզերվները*

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  |  | **Գույքահարկ** | | | | | **Հողի հարկ** | | | | | **Ընդամենը ռեզերվներ** |
| **ՀՀ** | **Բնակավայրի անվանում** | **Հարկային բազա[[3]](#footnote-4)** (հ.դրամ) | **Փաստացի գանձում** (հ.դրամ)(2012թ. համայնքի բյուջե մուտքագրված գույքահարկ) | **Գանձման մակարդակ (**%) | **4 տարի հետո գանձման մակարդակի աճ (**%) | **Գանձման մակարդակի փոփոխությունից** (հ.դրամ) | **Հարկային բազա** | **Փաստացի գանձում** (հ.դրամ)(2012թ. համայնքի բյուջե մուտքագրված գույքահարկ) | **Գանձման մակարդակ (**%) | **4 տարի հետո գանձման մակարդակի աճ (**%) | **Գանձման մակարդակի փոփոխությունից** (հ.դրամ) |
| 1 | Վայք | 15 045,0 | 15 520,1 |  |  |  | 880,0 | 992,3 |  |  |  |  |
| 2 | Արին | 250,0 | 197,0 |  |  |  | 791,0 | 713,4 |  |  |  |  |
| 3 | Ազատեկ | 334,8 | 417,9 |  |  |  | 1 867,9 | 2 689,0 |  |  |  |  |
| 4 | Զեդեա | 130,0 | 140,7 |  |  |  | 1 220,0 | 1 265,4 |  |  |  |  |
| 5 | Փոռ | 102,6 | 86,1 |  |  |  | 543,7 | 548,6 |  |  |  |  |
|  | ***Ընդամենը*** | ***15 862,4*** | ***16 361,8*** |  | ***100* %** | ***-*** | ***5 301,7*** | ***6 208,7*** |  | ***100* %** | ***-*** | ***-*** |

Վայքի խոշորացման փնջում ընդգրկված համայնքների կողմից 2012 թվականին հողի հարկի և գույքահարկի գծով հավաքագրված գումարների ընդհանուր արժեքը (հողի հարկ 16361,8 հազ.դրամ և գույքահարկ 6208,7 հազ. դրամ) գերազանցել է այդ համայնքների հարկային բազաների մեկ տարվա ցուցանիշերի հանրագումարին (համապատասխանաբար՝ 15862,4 հազ.դրամ և 5301,7 հազ.դրամ): Այս հանգամանքը պայմանավորված է 2012 թվականին համայնքների կողմից նախորդ տարիներին կուտակած հարկային ապառքների գանձումով:

Սա նշանակում է, որ Վայք համայնքի կողմից տեղական հարկերի գծով, նույնիսկ 100% գանձման մակարդակ ապահովելու պայմաններում, հաջորդ տարիներին համայնքի բյուջե ավել գումար չի մուտքագրվի, քան մուտքագրվել է 2012թվականին: Հետևաբար այս ուղղությամբ Վայք համայնքում զգալի ռեզերվներ չկան:

## 2.1.3. Այլ չափելի օգուտներ

2013 թ. հուլիսի 1-ից հանրապետությունում 10 հազար դրամով բարձրացվել է նվազագույն ամսական աշխատավարձը: Աշխատավարձի բարձրացման հետ կապված՝ համայնքային բյուջեներում առաջացած լրացուցիչ ծախսերի ֆինանսավորման նպատակով Կառավարությունը, համաձայն 2013 թ. հունիսի 27-ի թիվ 661 - Ն որոշման, իր պահուստային ֆոնդից փոխհատուցելու է (սուբվենցիաների տրամադրում) այդ ծախսերը:

Համայնքների խոշորացման արդյունքում Արին, Ազատեկ, Զեդեա և Փոռ համայնքների համար վերը նշված ուղղությամբ նախատեսված փոխհատուցման գումարները կարելի է դիտարկել որպես օգուտներ:

Վայք խոշորացված համայնքի հաստիքացուցակը սահմանված մեթոդաբանությամբ (հավելված 1) կազմելիս ենթադրվել է, որ Վայք գործող քաղաքային համայնքի հաստիքները բավարար կլինեն խոշորացված համայնքն ամբողջությամբ սպասարկելու համար: Հետևաբար, գոյություն ունեցող հաստիքների թիվն ու դրույքաչափերը ամբողջությամբ նույնն են թողնվել: Քանի որ հաշվարկներում օգտագործված տվյալները դիտարկված են 2013 թ. հունվարի մեկի դրությամբ, ապա նվազագույն աշխատավարձի մակարդակի բաձրացումը դեռևս հաշվի առնված չէ: Հետևաբար, այս համայնքում պետությունից ստացվող փոխհատուցումը ամբողջությամբ ուղղվելու է նախատեսված նպատակին և հնարավոր չէ դիտարկել որպես օգուտ:

Աղյուսակ 3–ում բերված տվյալներից պարզ է դառնում, որ Վայք համայնքի կազմի մեջ մտնող նախկին համայնքների աշխատակազմերի նվազագույն աշխատավարձի մակարդակի բարձրացման փոխհատուցումից առաջացած օգուտները կազմում են 891,2 հազ. դրամ:

*Աղյուսակ 3. Վայք համայնքի կազմի մեջ մտնող նախկին համայնքների աշխատակազմի նվազագույն աշխատավարձի մակարդակի բարձրացման փոխհատուցումից առաջացած օգուտներ*

|  |  |  |  |  |  |  |
| --- | --- | --- | --- | --- | --- | --- |
| Համայնքներ | **Վայք** | **Արին** | **Ազատեկ** | **Փոռ** | **Զեդեա** | **Ընդամենը** |
| **Փոխհատուցման գումարներից[[4]](#footnote-5) առաջացած օգուտներ** (հազ. դրամ) | 0 | 173,0 | 371,8 | 86,1 | 260,3 | **891.2** |

Ծանոթություն:

Հաշվարկները կատարված են 2013թ.–ի հուլիսի 1-ից մինչև դոկտեմբերի 31-ը ընկած ժամանակահատվածի (6 ամիս) համար: Հաջորդող տարիներին, այդ նպատակով հատկացվող փոխհատուցումների տրամադրման դեպքում, փոխհատուցման գումարը յուրաքանչյուր տարվա համար կլինի կրկնակի:

**Ֆինանսական համահարթեցման դոտացիաներ**

Ֆինանսական համահարթեցման սկզբունքով պետական բյուջեից համայնքներին հատկացվող դոտացիաների տրամադրման գործող կարգի համաձայն՝ Վայք համայնքի կազմի մեջ մտնող նախկին համայնքների համահարթեցման դոտացիաների գումարը 2013թ. համար նախատեսված է.

* Վայք - 68 212,2 հազ.դրամ,
* Արին - 3 500,0 հազ.դրամ,

84 585,4 հազ.դրամ

* Ազատեկ - 5 873,2 հազ.դրամ,
* Փոռ - 3 500,0 հազ.դրամ,
* Զեդեա - 3 500,0 հազ.դրամ,

Վայք խոշորացված համայնքի համահարթեցման դոտացիայի չափը, եթե այն հաշվարկվեր 2013թ.–ի համար, նույն օրենքի կիրարկման պայմաններում կկազմեր մոտավորապես 83 000 հազ.դրամ:

Հաշվի առնելով, որ «Ֆինանսական համահարթեցման մասին» նոր օրենքի նախագիծը գտնվում գտնվում է Ազգային Ժողովում, ուշագրավ կլինի դիտարկել Վայք խոշորացված համայնքի կազմի մեջ մտնող համայնքների համահարթեցման դոտացիաների գումարների մոտավոր փոփոխությունը՝ պայմանականորեն պատկերացնելով, որ այդ օրենքը գործել է 2013թ. –ի դոտացիաների հաշվարկների համար:

* Վայք - 67 022 հազ.դրամ,
* Արին - 8 961հազ.դրամ,

104 268 հազ.դրամ

* Ազատեկ - 11 98 հազ.դրամ,
* Փոռ - 8 124 հազ.դրամ,
* Զեդեա - 8 363 հազ.դրամ:

Սա նշանակում է, որ Վայք խոշորացված համայնքի կազմի մեջ մտնող նախկին համայնքներին հատկացվող համահարթեցման դոտացիաները «Ֆինանսական համահարթեցման մասին» նոր օենքի ընդունումից հետո կավելանան մոտավոր հաշվարկներով 20 մլն. դրամով:

Վայք խոշորացած համայնքի համար, նոր օրենքի պայմաններում, համահարթեցման դոտացիայի գումարը հաշվարկելիս պարզ դարձավ, որ ստացված (139 000 հազ.դրամ) արդյունքը չի արտահայտում իրական պատկերը: Հաշվարկներում Վայք համայնքը, ընդհանուր համայնքների ցանկում հանդես է գալիս որպես միակ խոշորացված (բազմաբնակարանային) համայնք, իր ցուցանիշներով զգալիորեն տարբերվում է միջին համայնքային ցուցանիշից, ինչը կտրուկ ազդում է նրա դոտացիայի չափի վրա: Այլ խոշորացված համայնքների առկայության դեպքում այդ ցուցանիշը զգալիորեն կնվազի, ինչի հետևանքով կպակասի համահարթեցման դոտացիայի հաշվարկային մեծությունը:

Հաշվի առնելով վերը նշվածը՝ կարելի է նշել որ, Վայք համայնքի համար համահարթեցման նոր մեխանիզմների կիրարկումից ակնկալվում են որոշակի տնտեսական օգուտներ, սակայն դրանց իրական չափը հայտնի կարող է լինել միայն Հայաստանում բոլոր խոշորացման փնջերի ձևավորման պայմաններում:

Միաժամանակ հարկավոր է նկատի ունենալ որ, համահարթեցման դոտացիաների ընդհանուր գումարը յուրաքանչյուր տարի մոտավորապես 10 % -ով աճի միտում[[5]](#footnote-6) ունի:

## 2.1.4. Համայնքների խոշորացման արդյունքում ՏԻ մակարդակում առաջացող չափելի օգուտների հանրագումարը և կանխատեսումները գալիք 4 տարիների համար

Աղյուսակ 4–ում բերված են չափելի օգուտների ամփոփ տվյալները և հաջորդ 4 տարիների նույն ուղղություններով օգուտների կանխատեսումները: Վերջիններիս համաձայն՝ համայնքների խոշորացման արդյունքում Վայք համայնքի մասշտաբով ՏԻ մակարդակում առաջանում է տարեկան **17 131,1** հազ.դրամ և քառամյա ժամանակահատվածում՝ **68524,4** հազ.դրամ օգուտ:

*Աղյուսակ 4. Վայք համայնքի չափելի օգուտների ամփոփ տվյալները և քառամյա ժամանակահատվածի կանխատեսումները (հազ.դրամ)*

|  |  |  |  |
| --- | --- | --- | --- |
|  | **Չափելի օգուտները** | **Մեկ տարվա հաշվարկով** | **Քառամյա ժամանակահատվածում** |
| 1 | Վարչական ծախսերի կրճատումից | **15 348,7** | **61394,8** |
| 2 | Արդյունավետ հարկային վարչարարությունից | **0** | **0** |
| 3 | Այլ չափելի օգուտներ  *(891,2 \* 2 կիսամյակ)* | **1782,4** | **7129,6** |
|  | **Ընդամենը** | **17 131,1** | **68524,4** |

## Այլ՝ ոչ չափելի օգուտներ

**Կառավարման արդյունավետության բարձրացում**

Համայնքների խոշորացումը նպաստելու է կառավարման համակարգի արդյունավետության բարձրացմանը, մասնավորապես դա արտահայտվելու է տեղերում կադրային ապահովվածության և աշխատատեղերի կահավորման[[6]](#footnote-7) վրա: Արդյունավետ կառավարման վրա կարող է դրական ազդեցություն ունենալ նաև ներքին և արտաքին վերահսկողության մեխանիզմների զարգացումը, որը մեծապես կապված է լինելու ավագանու ինստիտուտի զարգացման հետ:

**Մասշտաբի էֆեկտ**

Ինչքան մեծանում են ծառայությունների մատուցման ծավալները, այնքան փոքրանում է միավոր ծառայության մատուցման ինքնարժեքը: Այս դրույթը միջազգային պրակտիկայում ընդունված է անվանել «մասշտաբի էֆեկտ», որը համայնքների խոշորացման տարբերակում նշանակում է՝ ինչքան մեծ են համայնքները, այնքան էժան կարող են լինել համայնքի կողմից մատուցվող ծառայությունները:

**Համայնքային ենթակառուցվածքների օպտիմալ տեղաբաշխում**

Օպտիմալ տեղաբաշխում ասելով պետք է հասկանալ հանրային ծառայություններ մատուցող ենթակառուցվածքների՝ աշխարհագրական իմաստով այնպիսի տեղակայում, որը հնարավորություն կտար առավելագույնս ապահովելու ծառայությունների մատուցման հասանելիությունն ու մատչելիությունը՝ միաժամանակ ապահովելով այդ ծառայությունների իրականացման համար կատարված ծախսերի արդյունավետությունն ու նպատակայնությունը:

**Ծառայությունների ինքնարժեքի** վրա, բացի վերը նշվածներից, ազդում են նաև այլ գործոններ, մասնավորապես՝ ինքնարժեքի նվազեցման պատճառ կարող են հանդիսանալ ծառայությունների մատուցումն ապահովող ենթակառուցվածքների ուղղությամբ իրականացված կապիտալ ներդրումային ծրագրերը (հիմնական միջոցների կապիտալ նորոգումը կամ նորերի ձեռք բերումը և այլն):

Համայնքների խոշորացումը դիտարկվում է որպես ապակենտրոնացման գործընթացի կարևոր բաղադրիչ և նախապայման: Հայաստանում գործող մի շարք միջազգային դոնոր կազմակերպություններ լուրջ հետաքրքրված են այս բարեփոխումների ընթացքով և պատրաստակամ են **ֆինանսական ու խորհրդատվական աջակցություն** ցուցաբերելու՝ համայնքների խոշորացման գործընթացը ավելի սահուն և արդյունավետ իրականացնելու համար: Այս ներդրումները նույնպես կարելի է դիտարկել որպես խոշորացման գործընթացին նվիրված ոչ չափելի օգուտներ:

## Պետական մակարդակում առաջացող հնարավոր օգուտներ

**Կրթություն**

Վայքի խոշորացման արդյունքում միավորում (բրգաձև կառավարում) հնարավոր է Վայքի ավագ կամ միջնակարգ դպրոցի հետ (Վայքում գործում է 1ավագ, 1միջնակարգ, 1հիմնական դպրոց), որտեղ կիրականացվի ընդհանուր ղեկավարումն ու հաշվապահությունը, իսկ Արինում, Ազատեկում և Զեդեայում կլինեն տեղակալներ: Փոռ համայնքը դպրոց չունի:

**Առողջապահություն**

Վայքի քաղաքի ԲՄ-ն սպասարկում է իր կազմի մեջ մտնող բոլոր գյուղերը, որոնցում գործում են ԲՄԿ-ներ: Վայք համայնքի և նրա կազմի մեջ մտնող բնակավայրերի առողջապահական ենթակառուցվածքների տեղաբաշխման և դրանց կառավարման ուղղություններով փոփոխություններ չի նախատեսվում:

# Վայք համայնքի միջնաժամկետ զարգացման ծրագրային մոտեցումները

Վայք համայնքում համայնքների խոշորացման արդյունքում գոյացած օգուտները ուղղվելու են՝


* գոյություն ունեցող ծառայությունների ընդլայնմանը և որակի բարձրացմանը,
* նոր ծառայությունների մատուցմանը,
* ենթակառուցվածքների վերականգնմանն ու նոր ենթակառուցվածքների ստեղծմանը,
* կապիտալ արժեքների ձևավորմանը,
* և այլն:

Համայնքի ֆինանսական միջոցների տնօրինումը համայնքի տեղական ինքնակառավարման մարմինների բացառիկ լիազորությունն է, հետևաբար՝ շատ դժվար է կանխատեսել, թե այդ միջոցները ո՛ր ուղղություններով կծախսվեն: Միաժամանակ ակնհայտ է, որ իրականացվող ծրագրերը պետք է ուղղված լինեն համայնքի կազմի մեջ մտնող բոլոր բնակավայրերում առկա հիմնախնդիրների լուծմանը: Սույն ուսումնասիրության շրջանակներում կատարված համայնքի իրավիճակի վերլուծությունը, հիմնահարցերի բացահայտումը, ծրագրերի կազմումը և ծրագրերի առաջնահերթությունների սահմանումը իրականացվել են փորձագիտական մոտեցմամբ և հետագայում կարող են օգտագործվել խորհրդատվական նպատակներով:

## Վայք համայնքի իրավիճակի վերլուծությունը

1. **Ընդհանուր տվյալներ**

Խոշորացված Վայք համայնքը (այսուհետև՝ Վայք համայնք) կազմավորվել է նախկին Վայք (քաղաքային), Արին, Ազատեկ, Զեդեա և Փոռ (գյուղական) համայնքների միավորումից:



Արին

**ՎԱՅՔ**

Փոռ

Ազատեկ

Զեդեա

Համայնքն ունի 18399,77 հա տարածք: Համայնքի կենտրոնն է Վայք քաղաքը: Համայնքի կենտրոնի հեռավորությունը մայրաքաղաքից կազմում է 140 կմ, իսկ մարզկենտրոնից՝ 16 կմ:

1. **Պատմական ակնարկ**

Վայք համայնքի կազմի մեջ մտնող տարբեր բնակավայրերի պատմությունը վերագրվում է տարբեր ժամանակաշրջանների:

Համայնքի կենտրոն համարվող Վայք քաղաքը կառուցվել է 1956թ. Արփա գետի հովտում: Համայնքի կենտրոնով է անցնում Երևան-Մեղրի միջպետական ճանապարհը:

Արին գյուղը որպես բնակավայր հայտնի է եղել դեռևս քարե դարից: Գյուղը մինչև 1978թ. կոչվել է Դայլախլու:

Ըստ հնագիտական հետազոտությունների՝ Ազատեկ գյուղը հին Ազատ գյուղն է: Գյուղամիջի Սուրբ Ստեփանոս եկեղեցին կառուցվել է 17-րդ դարի 2-րդ կեսին: Կան նաև այլ հուշակոթողներ, որոնք վերագրվում են 13-14 դարերին: Գյուղը հիմնադրվել է 1828թ. Պարսկաստանի Սալմաստ գավառից գաղթած հայերի կողմից:

Զեդեա գյուղը վերաբնակեցվել է 1988թ. նոյեմբերին Նախիջևանի շրջանի Ազնաբերդ գյուղից արտագաղթած հայերով: Գյուղը ավելի հին է, քան նշված տարեթիվը, ինչի վկայությունն են զարդաքանդակներով խաչքարերն ու հունական տառերով գերեզմանաքարերը:

Փոռ գյուղը վերաբնակեցվել է 1828թ. Ատրպատականի Սալմաստ գավառի Սավարայից ներգաղթած ընտանիքներով: Գյուղում կա մեկ եկեղեցի և երկու մատուռ:

1. **Ֆիզիկա-աշխարհագրական պայմաններ**

Վայք համայնքի կլիման հիմնականում բնութագրվում է մեղմ ու զով ամառներով և ցուրտ ձմեռներով: Հաճախակի են լինում երաշտ ու չոր տարիներ:

Վայքը գտնվում է նախալեռնային գոտում: Հողային ծածկույթը խիստ աղքատիկ է և էրոզացված: Անտառամերձ գոտու և տեսարժան վայրերի առկայությունը նպաստավոր է տուրիզմի զարգացման համար:

Արին գյուղից 3 կմ հեռու դեպի հյուսիս-արևելք գտնվում է Վայոցասար (Դալի թափա) լեռը: Գյուղի տարածքում է գտնվում Հերհերի ջրամբարը:

Ազատեկը գտնվում է ծովի մակերևույթից 1640 մ բարձրության վրա, շրջապատված է լեռներով, կլիման չորային է, ջերմաստիճանը ամռանը հասնում է +35 - +40 աստիճանի, իսկ ձմռանը՝ -25-ի: Հաճախ են լինում երաշտներ:

Զեդեա գյուղը փռված է Վարդաբլուր և Հարսնասար լեռների ստորոտում:

1. **Ժողովրդագրություն**

Վայք համայնքի բնակչության ընդհանուր թիվը կազմում է 7848 մարդ, որոնցից 3894-ը տղամարդիկ են, իսկ 3954 -ը՝ կանայք (աղյուսակ 5): Համայնքի բնակչության գերակշիռ մասը բնակվում է համայնքի կենտրոնում: Համայնքի կազմի մեջ մտնող հինգ բնակավայրերից երեքի բնակչության թիվը փոքր է 300-ից: Բնակչության 70 %-ը միջին տարիքի բնակչությունն է (18-60 տարեկան): Թոշակառուները կազմում են համայնքի բնակչության 12 %-ը:

*Աղյուսակ 5. Վայք համայնքի ժողովրդագրությունը*

*(2013 թ. հունվարի 1-ի տվյալներով)*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **ՀՀ** | **Ցուցանիշ** | **Չափման միավոր** | **Ընդամենը համայնքում** | **Ըստ համայնքի կազմի մեջ մտնող վարչական միավորների** | | | | |
| **Վայք** | **Արին** | **Ազատեկ** | **Զեդեա** | **Փոռ** |
|  | Տնային տնտեսություններ | ծուխ | 1980 | 1650 | 65 | 169 | 54 | 42 |
|  | Բնակչության թվաքանակ | մարդ | 7848 | 6764 | 275 | 496 | 195 | 118 |
| • | Տղամարդիկ | մարդ | 3894 | 3371 | 145 | 214 | 100 | 64 |
| • | Կանայք | մարդ | 3954 | 3393 | 130 | 282 | 95 | 54 |
| • | Նախադպրոցական տարիքի երեխաներ (0-6 տ.) | մարդ | 523 | 436 | 39 | 33 | 9 | 6 |
| • | Դպրոցական տարիքի երեխաներ (7-18տ.) | մարդ | 892 | 704 | 41 | 85 | 35 | 27 |
| • | Միջին տարիքի բնակչություն (18-60 տ.) | մարդ | 5530 | 4872 | 149 | 294 | 140 | 75 |
|  | Թոշակառուներ | մարդ | 903 | 752 | 46 | 84 | 11 | 10 |
|  | Աշխատունակ բնակչություն | մարդ | 4594 | 4080 | 120 | 281 | 70 | 43 |
|  | Գործազուրկներ (զբաղվածության կենտր. գրանցված) | մարդ | 145 | 141 | - | 1 | 2 | 1 |
|  | Անապահով ընտանիքների թիվը (սոց. ծառայությունում գրանցված) | ծուխ | 276 | 229 | 11 | 21 | 10 | 5 |
|  | Ընտանեկան նպաստ ստացող տնային տնտեսություններ | ծուխ | 222 | 185 | 8 | 16 | 8 | 5 |
| • | «Փարոս» համակարգում ընդգրկված տնային տնտեսություններ | ծուխ | 242 | 200 | 10 | 18 | 9 | 5 |
|  | Փախստականներ | մարդ | 413 | 211 | 44 | 3 | 150 | 5 |
|  | Հաշմանդամներ | մարդ | 320 | 273 | 20 | 12 | 7 | 8 |

1. **Տեղական ինքնակառավարման մարմիններ**

Վայք համայնքի ավագանին բաղկացած է լինելու 11 անդամից[[7]](#footnote-8):

Համայնքի ղեկավարի աշխատակազմը բաղկացած է լինելու 41,0 հաստիքային միավորից՝ ներառյալ համայնքի ղեկավարի հաստիքն ու համայնքի կազմի մեջ մտնող բնակավայրերի վարչական ներկայացուցիչների հաստիքները (աղյուսակ 6):

*Աղյուսակ 6. Համայնքի ղեկավարի աշխատակազմի հաստիքները*

|  |  |  |  |
| --- | --- | --- | --- |
| **ՀՀ** | **Պաշտոն** | **Հաստիքային միավոր** | **Դրույքաչափ** |
| 1 | Քաղաքապետ | 1 | 195000 |
| 2 | Քաղաքապետի տեղակալ | 1 | 156000 |
| 3 | Քաղաքապետի օգնական | 1 | 150000 |
| 4 | Աշխատակազմի քարտուղար | 1 | 150000 |
| 5 | Գլխավոր մասնագետ – հաշվապահ | 1 | 115000 |
| 6 | Գլխավոր մասնագետ - ֆինանսիստ | 1 | 115000 |
| 7 | Գլխավոր մասնագետ | 3 | 115000 |
| 8 | Առաջատար մասնագետ | 4 | 90000 |
| 9 | Իրավախորհրդատու | 1 | 68000 |
| 10 | Վարորդ | 1 | 68000 |
| 11 | Քարտուղարուհի | 1 | 64000 |
| 12 | Տեղեկատվական կենտրոնի օպերատոր | 2 | 58000 |
| 13 | Հավաքարար | 1 | 57000 |
| 14 | Պահակ | 2 | 51000 |
| *ՔԿԱԳ Վայքի տարածքային բաժին* | | | |
| 15 | ՔԿԱԳ Վայքի տարածքային բաժնի պետ | 1 | 125000 |
| 16 | ՔԿԱԳ Վայքի տարածքային բաժնի առաջին կարգի մասնագետ | 1 | 75000 |
| *Ներքին աուդիտի բաժին* | | | |
| 17 | Ներքին աուդիտի բաժնի պետ | 1 | 125000 |
| *Աղբահանություն իրականացնող անձնակազմ* | | | |
| 18 | Բրիգադիր | 1 | 68000 |
| 19 | Համակարգող | 1 | 63000 |
| 20 | Աղբատարի վարորդ | 1 | 105000 |
| 21 | Բանվոր | 1 | 85000 |
| 22 | Հավաքարար | 1 | 47100 |
| 23 | Հավաքարար | 1 | 73600 |
| 24 | Հավաքարար | 1 | 85200 |
| 25 | Հավաքարար | 1 | 73600 |
| 26 | Հավաքարար | 1 | 47100 |
| 27 | Հսկիչ | 2 | 51000 |
| 28 | Բանվոր կանաչապատման | 2 | 51000 |
| *Համայնքի կամզի մեջ մտնող բնակավայրեր* | | | |
| 29 | Արինի վարչական ներկայացուցիչ | 1 | 60000 |
| 30 | Ազատեկի վարչական ներկայացուցիչ | 1 | 72000 |
| 31 | Զեդեայի վարչական ներկայացուցիչ | 1 | 60000 |
| 32 | Փոռի վարչական ներկայացուցիչ | 1 | 60000 |

1. **Կրթություն, մշակույթ և սպորտ**

Վայք համայնքում կան 2 գործող մանկապարտեզներ, որոնք գտնվում են համայնքի կենտրոնում: Մանկապարտեզներն ունեն վերանորոգման, ջեռուցման և նոր գույքով համալրման կարիք: Ազատեկում կա մանկապարտեզի շենք, սակայն չի գործում: Համայնքի կազմի մեջ մտնող մյուս բնակավայրերում մանկապարտեզներ չկան:

Համայնքում գործում են 6 հանրակրթական դպրոցներ, որոնցից 3-ը՝ Վայքում և մեկական՝ Արին, Ազատեկ և Զեդեա բնակավայրերում: Վայքի դպրոցները վերանորոգված են: Ազատեկի դպրոցը վերանորոգվել է 2010-ին, սակայն նորոգման կարիք ունի դպրոցի խմելու ջրի ցանցը: Զեդեայի դպրոցը կառուցվել է 2004թ., ներկայումս գտնվում է անմխիթար վիճակում և վերանորոգման կարիք ունի: Արինի միջնակարգ դպրոցի սովորողների թիվը 52 է, շենքի նախագծային հզորությունը 150 երեխայի համար է: Ազատեկի միջնակարգ դպրոցի սովորողների թիվը 82 է, շենքի նախագծային հզորությունը 187 երեխայի համար է: Զեդեայի հիմնական դպրոցի սովորողների թիվը 20 է, շենքի հզորությունը 50 երեխայի համար է: Փոռ բնակավայրի դպրոցը փակվել է: Աշակերտները սովորում են Ազատեկ գյուղի դպրոցում:

Մշակութային հիմնարկներ համայնքում շատ քիչ կան, եղածներն էլ գտնվում են վատ վիճակում: Վայքի մշակույթի տունը գործում է, սակայն ունի վերանորոգման կարիք. չկա համապատասխան գույք: Ազատեկի մշակույթի տունը չի գործում, ունի վերանորոգման կարիք: Արին, Զեդեա և Փոռ բնակավայրերը չունեն մշակույթի տներ:

Համայնքի կազմի մեջ մտնող բոլոր բնակավայրերում կան գործող գրադարաններ: Դրանք բոլորն էլ ունեն նոր գույքի և գրքային ֆոնդերի համալրման կարիք:

Արտադպրոցական դաստիարակության հիմնարկներ կան միայն համայնքի կենտրոնում: Այստեղ գործում են Վայքի մանկական արվեստի դպրոցը, որն ունի վերանորոգման կարիք և Վայքի մանկապատանեկան ստեղծագործության կենտրոնը:

*Աղյուսակ 7. Վայք համայնքի գործող կրթական և մշակութային հիմնարկները*

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **ՀՀ** | **Բնակավայրեր** | **Մանկապարտեզ** | | | **Դպրոց** | | | **Մշակույթի տուն** | | |
| **Քանակը** | **Երեխաների թիվը** | **Աշխատողների թիվը** | **Քանակը** | **Աշակերտների թիվը** | **Աշխատողների թիվը** | **Քանակը** | **Շահառուների թիվը** | **Աշխատողների թիվը** |
| 1 | Վայք | 2 | 145 | 46 | 3 | 860 | 130 | 1 | 150 | 6 |
| 2 | Արին | - | - | - | 1 | 52 | 21 | - | - | - |
| 3 | Ազատեկ | - | - | - | 1 | 82 | 27 | - | - | - |
| 4 | Զեդեա | - | - | - | 1 | 20 | 10 | - | - | - |
| 5 | Փոռ | - | - | - | - | - | - | - | - | - |
|  | *Ընդամենը* | *2* | *145* | *46* | *6* | *1014* | *188* | *1* | *150* | *6* |

Նույնն է իրավիճակը նաև սպորտի ոլորտում: Համայնքի կենտրոնում գործում են մարզադպրոցը, որտեղ հաճախում է 110 երեխա, և «Արևիկ» մարզադաշտը, որտեղ հաճախում է 50 երեխա: «Արևիկ» մարզադաշտը վերանորոգման կարիք ունի: Խաղահրապարակը գտնվում է անբավարար վիճակում: Համայնքի կազմի մեջ մտնող մյուս բնակավայրերում չկան սպորտհրապարակներ կամ մարզադաշտեր, ինչպես նաև սպորտային գույք: Զեդեայի դպրոցի բակում կա փոքր խաղահրապարակ, որը գտնվում է անմխիթար վիճակում:

1. **Առողջապահություն**

Վայք համայնքի կենտրոնում գործում է «Վայք» ԲԿ առողջապահական հիմնարկը: Հիմնարկի շենքային պայմանները բավարար են, կադրերը պարբերաբար վերապատրաստվում են, սակայն առկա է նորագույն բուժսարքավորումներով վերազինման անհրաժեշտություն:

Համայնքի կազմի մեջ մտնող բոլոր բնակավայրերում կան մեկական գործող բուժկետեր: Յուրաքանչյուր բուժկետ ունի մեկ աշխատող: Արինի բուժկետը կառուցվել է 1985 թ. և ունի վերանորոգման կարիք: Ազատեկի բուժկետը գտնվում է բարվոք վիճակում: Իսկ Զեդեայի բուժկետը գտնվում է գյուղապետարանի շենքի սենյակներից մեկում: Համայնքի կազմի մեջ մտնող բոլոր բնակավայրերի բուժկետերն ունեն նոր գույքով և բուժսարքավորումներով համալրման անհրաժեշտություն:

1. **Համայնքի սեփականություն**

Վայք համայնքի սեփականությունը ներկայացված է աղյուսակ 8-ում:

*Աղյուսակ 8. Վայք համայնքի սեփականությունը*

|  |  |  |  |  |  |  |  |
| --- | --- | --- | --- | --- | --- | --- | --- |
| **ՀՀ** | **Անվանում** | **Չափման միավոր** | **Ըստ համայնքի կազմի մեջ մտնող վարչական միավորների** | | | | |
| **Վայք** | **Արին** | **Ազատեկ** | **Զեդեա** | **Փոռ** |
| 1 | Վարչական շենք[[8]](#footnote-9) | հատ | 1 | 1 | 1 | 1 | 1 |
| 2 | Մանկապատանեկան ստեղծագործության կենտրոն | հատ | 1 | - | - | - | - |
| 3 | Մարզադպրոց | հատ | 1 | - | - | - | - |
| 4 | Մանկապարտեզ | հատ | 2 | - | 1 | - | - |
| 5 | Մարզադաշտ | հատ | 1 | - | - | - | - |
| 6 | Մշակույթի տուն | հատ | 1 | - | 1 | - | - |
| 7 | Բուժկետ | հատ | - | 1 | 1 | 1 | 1 |
| 8 | Գերեզմանատուն | հատ | - | 1 | 1 | 1 | - |
| 12 | Խմելու ջրի ներքին ցանց | կմ | ? | ? | 20 | ? | ? |
| 13 | Գրադարան | հատ | - | - | 1 | - | 1 |
| 14 | Բաղնիքի շենք | հատ | - | - | 1 | - | - |
| 15 | Ներհամայնքային կամուրջ | հատ | - | - | 1 | - | - |
| 16 | Գյուղտեխնիկա | հատ | - | - | - | 8 | 3 |

1. **Բնություն և շրջակա միջավայրի պաշտպանություն**

Համայնքում, բնության և շրջակա միջավայրի պաշտպանության առումով, առաջնահերթ կարևորություն ունի սելավների և կարկտահարության դեմ պայքարի հետ կապված միջոցառումների իրականացումը: Վայք քաղաքի սելավատարը գտնվում է վթարային վիճակում և վերակառուցման կարիք ունի: Արինում և Ազատեկում սելավատարի բացակայության պատճառով անձրևների ժամանակ գյուղում լուրջ խնդիրներ են առաջանում. վնասվում են խմելու և ոռոգման ջրատար խողովակները: Համայնքի համար առաջնահերթ խնդիր է համարվում առանձին բնակավայրերում հակակարկտային կայանների հիմնումը:

1. **Բնակարանային տնտեսություն**

Համայնքում կան 596 հատ բնակելի տներ և 42 հատ բազմաբնակարանային շենքեր, որտեղ կա 1530 բնակարան: Բազմաբնակարանային շենքերը բոլորը գտնվում են համայնքի կենտրոնում: Բնակելի տների մեծ մասը՝ 315 հատ, նույնպես գտնվում են համայնքի կենտրոնում: Արինի բնակելի տների թիվը կազմում է 73 հատ, Ազատեկինը՝ 134 հատ, Զեդեայինը՝ 42 հատ և Փոռինը՝ 32 հատ: Զեդեա բնակավայրի բոլոր բնակելի տները գտնվում են վթարային վճակում: Դրանցից 25-ը 4-րդ կարգի վթարային տներ են, 15-ը՝ 3-րդ կարգի և 2-ը՝ 2-րդ կարգի: Համայնքի մյուս բնակավայրերում նույնպես շատ են կիսավթարային կամ վերանորոգման և ամրացման կարիք ունեցող տները: Համայնքում լուրջ խնդիր է բնակարանի կարիքավոր ընտանիքներին բնակարանով ապահովման խնդիրը: Կան երիտասարդ ընտանիքներ, որոնք ունեն տնամերձ հողամասեր, սակայն չունեն տուն կառուցելու հնարավորություն: Արդյունքում՝ մեծանում է արտագաղթն ու արտագնա աշխատանքի մեկնողների թիվը:

Բնակարանային տնտեսության ոլորտում որոշ ներդրումներ կատարվել են համայնքի կենտրում՝ Վայքում: 2011 և 2012թթ., պետբյուջեից հատկացված միջոցների հաշվին վերանորոգվել են մի քանի բազմաբնակարան շենքերի տանիքներ: Սակայն դեռևս 10 բազմաբնակարան շենքերի տանիքներ վերանորոգման կարիք ունեն:

1. **Փողոցային լուսավորություն**

Փողոցային լուսավորություն ինչ-որ չափով իրականացվում է միայն համայնքի կենտրոնում: Այստեղ կա 3 կմ երկարությամբ փողոցային լուսավորության ցանց: Համայնքի մնացյալ բնակավայրերում փողոցային լուսավորություն չի իրականացվում:

1. **Աղբահանություն**

Աղբահանությունը համայնքի կենտրոնում կատարվում է կենտրոնացված եղանակով՝ կոմունալ ծառայության միջոցով: Համայնքի մյուս բնակավայրերում աղբահանությունը կատարվում է անհատական եղանակով: Համայնքում նոր աղբատար մեքենայի խիստ կարիք կա:

1. **Խմելու ջրի ջրամատակարարում և ջրահեռացում**

Համայնքի կազմի մեջ մտնող բոլոր բնակավայրերում բնակչությունն ապահովված է խմելու ջրով: Անհատական ծորակով ապահովված տնային տնտեսությունների թիվը համայնքի կենտրոնում հասնում է 100 %-ի, Արին, Ազատեկ և Փոռ բնակավայրերում տատանվում է 95-99 %-ի սահմաններում և միայն Զեդեայում անհատական ծորակ ունեն տնային տնտեսությունների կեսը: Օրվա ընթացքում բնակչությանը խմելու ջուր մատակարարվում է 24 ժամ համայնքի կազմի մեջ մտնող բոլոր բնակավայրերում: Սակայն ջրի ցանցի վատ վիճակի պատճառով երբեմն առաջանում են մատակարարման ընդհատումներ: Ընդհանուր առմամբ, համայնքի կազմի մեջ մտնող բոլոր բնակավայրերի խմելու ջրի ցանցերը գտնվում են վատ կամ քայքայված վիճակում, ինչի հետևանքով առաջանում են ջրի կորուստներ, կեղտաջրերը թափանցում են ցանց և խմելու ջուրը դարձնում բնակչության առողջության համար վտանգավոր: Համայնքի կենտրոնում խմելու ջրի սակագինը կազմում է 180 դրամ մեկ խորանարդ մետրի համար, իսկ մնացյալ բնակավայրերում վարձավճար չի գանձվում:

Վայքում խմելու ջրի ջրամատակարարումն իրականացվում է ՀՋԿ ՓԲԸ-ի կողմից: Համայնքի կազմի մեջ մտնող բնակավայրերում ջրամատակարարումը չի իրականացվում որևէ օպերատորի կողմից:

Վերջին տարիներին ոլորտում կատարվել են ներդրումներ պետական բյուջեի միջոցների հաշվին՝ համայնքի կազմի մեջ մտնող Արին, Ազատեկ և Զեդեա բնակավայրերի խմելու ջրի ներքին կամ արտաքին ցանցերի վերանորոգման նպատակով:

1. **Կոյուղի**

Կոյուղի ունի միայն համայնքի կենտրոնը, իսկ մնացյալ բնակավայրերը ապահովված չեն կոյուղով: Համայնքի կենտրոնում կարևոր խնդիր է դարձել կոյուղու մաքրման կայանի կառուցումը:

1. **Գյուղատնտեսություն**

Վայք համայնքի գյուղատնտեսական հիմնական ուղղվածությունն են անասնապահությունը, դաշտային մշակաբույսերի աճեցումը և այգեգործությունը: Հիմնականում մշակվում են ցորեն, գարի, առվույտ, կարտոֆիլ, կաղամբ և այլ բանջարա-բոստանային մշակաբույսեր: Համայնքում զարգացած են նաև անասնապահությունը և մեղվաբուծությունը: Ոռոգման ջրի սակավության պատճառով համայնքը դժվարությամբ է կազմակերպում գյուղմթերքների մշակումը, արդյունքները հաճախ պայմանավորված են լինում բնության քմահաճույքներով: Երաշտ տարիներին բերքի կորուստը կարող է հասնել մինչև 80 %-ի:

Վայք քաղաքը չունի գյուղատնտեսական նշանակության հողեր: Տնամերձ հողամասերի ոռոգման համար անհրաժեշտ է կառուցել 4 կմ երկարությամբ ինքնահոս նոր ոռոգման համակարգ:

Համայնքում ոռոգման համակարգի ներքին ցանցը մաշված է, վերանորոգման կարիք ունի: Առկա են անջրդի հողատարածքներ: Գյուղատնտեսությամբ և անասնապահությամբ զբաղվելու համար համայնքի բնակիչները բախվում են մի շարք խնդիրների հետ: Կա բազմապրոֆիլ գյուղտեխնիկայի անհրաժեշտություն: Առկա է պարարտանյութերի և սերմերի կարիք: Ցածր որակի են անասնաբուժական ծառայությունները: Կան գյուղմթերքների իրացման դժվարություններ: Իսկ կարկուտից բերքը փրկելու, կարկտահարության դեմ պայքարելու համար անհրաժեշտ է համայնքում հիմնել հակակարկտային կայաններ:

1. **Արդյունաբերություն**

Վայք համայնքում արդյունաբերությունը թույլ է զարգացած: Արդյունաբերությամբ հիմնականում զբաղվում են համայնքի կենտրոնում, որտեղ առկա են հանքային ջրերի և ձեռագործ գորգերի արտադրություններ:

2012 թ. Օքսֆամ ընկերության ֆինանսավորմամբ Ազատեկ բնակավայրում հիմնվել է սառնարանային տնտեսություն:

1. **Ճանապարհային տնտեսություն**

Համայնքի կազմի մեջ մտնող բոլոր բնակավայրերն ունեն համայնքի կենտրոնի հետ կապող ճանապարհներ: Ազատեկ և Փոռ բնակավայրերը համայնքի կենտրոնին կապող ճանապարհներն ունեն համապատասխանաբար՝ 7 և 11 կմ երկարություն, ասֆալտապատ են, ճանապարհները գտնվում են բավարար կամ լավ վիճակում, ձմռանը լիովին անցանելի են: Զեդեան համայնքի կենտրոնին կապող ճանապարհը ասֆալտապատ է, ունի 10 կմ երկարություն, որից 3 կմ-ը գտնվում է անբավարար վիճակում, ձմեռային անցանելիությունը սահմանափակ է: Միայն Արինը Վայքին կապող ճանապարհն է գտնվում անմխիթար վիճակում. այն հողային է, ձմեռային անցանելիությունը սահմանափակ է: Այս ճանապարհի երկարությունը 6 կմ է:

Համայնքի կազմի մեջ մտնող գյուղական բնավայրերի ներքին (գյուղամիջյան) ճանապարհները գտնվում են քայքայված վիճակում, վերանորոգման կարիք ունեն: Վերանորոգման կարիք ունեն նաև հանդամիջյան և հեռավոր արոտավայրեր տանող ճանապարհները: Ինչ վերաբերում է Վայք քաղաքին, ապա այստեղ գտնվող 28.14 կմ երկարությամբ փողոցներից և ճանապարհներից լավ վիճակում են ընդամենը 3 կմ-ը: Մնացյալը դարձյալ վերանորոգման կարիք ունեն:

1. **Տրանսպորտ և կապ**

Համայնքի կազմի մեջ մտնող բոլոր բնակավայրերում առկա է տրանսպորտային երթուղի: Համայնքի ավտոմեքենաների ընդհանուր քանակը կազմում է 1067, որից մարդատար են՝ 824-ը և բեռնատար՝ 243-ը: Համայնքի բոլոր բնակավայրերում առկա են նաև հեռախոսային հաղորդակցություն, տեղական ԱՀԿ, բջջային հեռախոսի ծածկվածություն, իսկ բնակավայրերի մի մասում՝ նաև փոստային ծառայություն (աղյուսակ 9):

*Աղյուսակ 9. Տրանսպորտը և կապը բնութագրող ցուցանիշներ*

|  |  |  |  |  |  |  |
| --- | --- | --- | --- | --- | --- | --- |
| **ՀՀ** | **Ցուցանիշ** | **Վայք** | **Արին** | **Ազատեկ** | **Զեդեա** | **Փոռ** |
| 1 | Բնակավայրից տրանսպորտային երթուղու առկայություն | այո | այո | այո | այո | այո |
| 2 | Ավտոմեքենաների ընդհանուր քանակ, այդ թվում՝   * *մարդատար* * *բեռնատար* | 924  *716*  *208* | 27  *23*  *4* | 78  *59*  *19* | 19  *13*  *6* | 19  *13*  *6* |
| 3 | Հեռախոսային հաղորդակցության առկայություն | այո | այո | այո | այո | այո |
| 4 | Տեղական ԱՀԿ առկայություն | այո | այո | այո | այո | այո |
| 5 | Բջջային հեռախոսի ծածկվածություն | այո | այո | այո | այո | այո |
| 6 | Փոստային ծառայության առկայություն | այո | այո | այո | ոչ | ոչ |
| 7 | Ինտերնետ կապի առկայություն | 2Մբ/վ  օպտիկա | - | 0.5 մբ/վ USB modem | 0.25 Մբ/վ USB modem | - |

1. **Առևտուր և սպասարկում**

Համայնքի կենտրոնում կան թվով 119 առևտրի և սպասարկման փոքր ու միջին օբյեկտներ, որոնցից 102-ը առևտրի մանր կրպակներ են, 3-ը՝ գազի լիցքավորման կետեր, 3-ը՝ բենզինի լիցքավորման կետեր:

Առևտրի և սպասարկման փոքր և միջին 2 օբյեկտներ կան Արինում, 5 օբյեկտներ՝ Ազատեկում և 1 օբյեկտ՝ Փոռում: Դրանք բոլորն էլ հանդիսանում են առևտրի մանր կրպակներ:

1. **Հողօգտագործում**

Համայնքի կազմի մեջ մտնող բնակավայրերից Արինում և Փոռում մեկ տնտեսությանը պատկանող գյուղատնտեսական հողերի միջին չափը կազմում է 2.1-5 հա, Ազատեկում՝ 1-2 հա, և ամենափոքրը այս ցուցանիշով Զեդեան է՝ 0.6-1 հա:

Համայնքի կազմի մեջ մտնող բոլոր գյուղական բնակավայրերում մեկ տնտեսությանը պատկանող գյուղատնտեսական հողամասերի քանակը կազմում է 2-3 հողամաս:

Որոշ բնակավայրերում բավական բարձր է չմշակվող հողամասերի քանակությունը: Այսպես, Արինում չմշակվող են քաղաքացիների սեփականության հողերի 81%-ը, համայնքային սեփականության հողերի 72 %-ը և պետական սեփականության հողերի 50 %-ը: Ազատեկում չեն մշակվում նշյալ դասակարգմամբ հողերի մոտավորապես 40-50 %-ը: Իսկ Զեդեայում և Փոռում հողերը գրեթե ամբողջությամբ մշակվող են: Այստեղ չմշակվող հողերի տեսակարար կշիռը չի գերազանցում 10 %-ը:

Տնամերձ հողամասերի թիվը Արինում կազմում է 93, Ազատեկում՝ 169, Զեդեայում` 62 և Փոռում՝ 42:

Համայնքում բավականին քիչ են հողազուրկ տնային տնտեսությունները: Այս ցուցանիշն ամենաբարձրը Արին բնակավայրում է, որտեղ հողազուրկ են 4 տնային տնտեսություններ: Մնացյալ բնակավայրերում նրանց թիվը 1-2 է, իսկ Ազատեկում այդպիսի տնտեսություններ չկան:

## Համայնքում առկա հիմնահարցերն ու դրանց լուծմանն ուղղված ծրագրերը

|  |  |  |
| --- | --- | --- |
|  | **Հիմնահարցեր** | **Հիմնահարցերի լուծմանն ուղղված ծրագրեր** |
| ***Տեղական ինքնակառավարման լիազորություններ*** | | |
|  | Համայնքի գյուղական բնակավայրերում նախադպրոցական և արտադպրոցական դաստիարակության հնարավորությունների բացակայություն | Համայնքի գյուղական բնակավայրերի շահառուների համար նախադպրոցական և արտադպրոցական դաստիարակության հնարավորությունների ստեղծում |
|  | Համայնքում աղբահանության իրականացման սահմանափակ հնարավորություններ | Աղբահանություն իրականացվող տարածքների ընդլայնում՝ ներառելով նաև գյուղերը |
|  | Համայնքում գյուղատնտեսական տեխնիկայից օգտվելու խիստ սահմանափակ հնարավորություններ, որոկյալ գյուղտեխնիկայի բացակայություն | Համայնքում գյուղատնտեսությամբ զբաղվող տնտեսությունների համար բազմապրոֆիլ գյուղտեխնիկայից օգտվելու հնարավորությունների ստեղծում |
|  | Համայնքի վարչական շենքի հնարավորությունների ընդլայնում | Վայք քաղաքի վարչական շենքի վերանորոգում և նոր գույքի ու սարքավորումների ձեռքբերում |
|  | Համայնքում սելավներից պաշտպանվելու անհրաժեշտություն | Վայք քաղաքի սելավատարի վերակառուցում |
| Արինում և Ազատեկում սելավատարի կառուցում |
|  | Վայք քաղաքի «Արևիկ» մարզադաշտի վերանորոգման անհրաժեշտություն | Վայք քաղաքի «Արևիկ» մարզադաշտի վերանորոգում |
|  | Վայք քաղաքի մշակույթի տան վերանորոգման անհրաժեշտություն | Վայք քաղաքի մշակույթի տան վերանորոգում |
|  | Ազատեկի մշակույթի տան անբարեկարգ վիճակ | Ազատեկի մշակույթի տան վերանորոգում |
|  | Վայք քաղաքի թիվ 3 մանկապարտեզի վերանորոգման անհրաժեշտություն | Վայք քաղաքի թիվ 3 մանկապարտեզի վերանորոգում |
|  | Վայք քաղաքի մանկապարտեզների գույքային անբավարար պայմաններ | Վայք քաղաքի թիվ 3 մանկապարտեզը համալրել նոր գույքով |
| Վայք քաղաքի թիվ 1 մանկապարտեզը համալրել նոր գույքով |
|  | Ազատեկի գրադարանի անբարեկարգ վիճակ | Ազատեկի գրադարանի վերանորոգում |
|  | Զեդեայում մշակույթի տան բացակայություն | Զեդեայում մշակույթի տան կառուցում |
|  | Փոռում մշակույթի տան բացակայություն | Փոռում մշակույթի տան կառուցում |
|  | Արինի խմելու ջրի ներքին ցանցի անբարեկարգ վիճակ | Արինի խմելու ջրի ներքին ցանցի վերանորոգում |
|  | Ազատեկի խմելու ջրի արտաքին ցանցի անբարեկարգ վիճակ | Ազատեկի խմելու ջրի արտաքին ջրագծերի վերանորոգում (11.5 կմ) |
|  | Զեդեայում խմելու ջրի ներքին ցանցի ընդլայնման անհրաժեշտություն | Զեդեայում խմելու ջրի ներքին ցանցի ընդլայնում |
|  | Զեդեայի ոռոգման համակարգի ներքին ցանցի կառուցման անհրաժեշտություն | Զեդեայի ոռոգման համակարգի ներքին ցանցի կառուցում (10 կմ) |
|  | Փոռում խմելու ջրի ջրամբարի բացակայություն | Փոռում խմելու ջրի օրվա կարգավորիչ ջրամբարի կառուցում |
|  | Փոռի խմելու ջրի ներքին ցանցի անբարեկարգ վիճակ | Փոռի խմելու ջրի ներքին ցանցի վերանորոգում |
|  | Վայք քաղաքում ինքնահոս ոռոգման համակարգի կառուցման անհրաժեշտություն | Վայք քաղաքում ինքնահոս ոռոգման համակարգի կառուցում (4 կմ) |
|  | Համայնքի բոլոր գյուղական բնակավայրերում ոռոգման համակարգերի անբարեկարգ վիճակ | Գյուղական բնակավայրերում ոռոգման համակարգերի վերանորոգում |
|  | Վայք քաղաքում կոյուղու մաքրման կայանի կառուցման անհրաժեշտություն | Վայք քաղաքում կոյուղու մաքրման կայանի կառուցում |
|  | Վայք քաղաքի Մոզ թաղամասի կոյուղու ներքին ցանցի կառուցման անհրաժեշտություն | Վայք քաղաքի Մոզ թաղամասի կոյուղու ներքին ցանցի կառուցում |
|  | Համայնքի կազմի մեջ մտնող բնակավայրերի ճանապարհների ներքին ցանցի անբարեկարգ վիճակ | Վայք քաղաքի ճանապարհների ներքին ցանցի ասֆալտապատում |
| Ազատեկ բնակավայրի ճանապարհների ներքին ցանցի վերանորոգում |
| Արին բնակավայրի ճանապարհների ներքին ցանցի վերանորոգում |
| Զեդեա բնակավայրի ճանապարհների ներքին ցանցի վերանորոգում |
|  | Վայք քաղաքի բազմաբանակարան շենքերի մուտքերի և տանիքների անբարեկարգ վիճակ | Վայք քաղաքի 10 շենքերի մուտքերի և տանիքների վերանորոգում |
|  | Համայնքում փողոցային լուսավորության անբավարար մակարդակ | Վայք քաղաքի արտաքին լուսավորության ցանցի ընդլայնում |
| Արինում փողոցային լուսավորության ապահովում |
|  | Գյուղական բնակավայրերի դաշտամիջյան ճանապարհների վերանորոգման անհրաժեշտություն | Համայնքի դաշտամիջյան ճանապարհների վերանորոգում |
| ***Պետական կառավարման լիազորություններ*** | | |
| 1 | Զեդեա բնակավայրը մայրուղուն կապող ճանապարհի վերանորոգման ահրաժեշտություն | Զեդեա բնակավայրը մայրուղուն կապող ճանապարհի փոսային նորոգում (3 կմ) հատված |
| 2 | Փոռը Վայքին կապող ճանապարհի, Փոռ-Ազատեկ հատվածի նորոգման անհրաժեշտություն | Փոռը Վայքին կապող ճանապարհի, Փոռ-Ազատեկ 3կմ հատվածի փոսային նորոգում |
| 3 | Համայնքի բնակավայրերում վթարային առանձնատների առկայություն | Զեդեայի վթարային առանձնատների վերանորոգում |
| Փոռի առանձնատների վերանորոգում |
| 4 | Արինը Վայքին կապող ճանապարհի ասֆալտապատման անհրաժեշտություն | Արինը Վայքին կապող ճանապարհի ասֆալտապատում (6 կմ) |
| 5 | Համայնքում կարկուտից պաշտպանվելու հնարավորությունների բացակայություն | Համայնքում հակակարկտային կայանի հիմնում |
| 6 | Բոլոր գյուղերի բուժկետերը նոր գույքով և սար-քավորումներով համալրման անհրաժեշտություն | Բոլոր գյուղական բնակավայրերի բուժկետերը նոր գույքով և սարքավորումներով համալրում |
| 7 | Համայնքի բոլոր բնակավայրերում ջրամատակարարման համակարգի կառավարման միասնական մոդել ունենալու անհրաժեշտություն[[9]](#footnote-10) | Համայնքի բոլոր բնակավայրերի ջրամատակարարման համակարգերի կառավարումը հանձնել ՀՋԿ ՓԲԸ –ին, որը արդեն իսկ հանդիսանում է Վայք քաղաքի ջրամատակարարման օպերատորը: |

# Համայնքում առկա հիմնահարցերի լուծմանն ուղղված առաջնահերթ ծրագրերը

Համայնքում առկա հիմնահարցերի լուծմանն ուղղված ծրագրերի առաջնահերթություններ սահմանելը գործնականում բավականին դժվար է, հատկապես, երբ այդ համայնքը, որպես այդպիսին, դեռևս ձևավորված չէ: Այս պարագայում առաջնահերթությունների սահմանման ժամանակ որպես կողմնորոշիչ են օգտագործվել փորձագիտական հիպոթետիկ դատողություններն ու պատկերացումները համայնքի մասին՝ միաժամանակ համայնքը դիտարկելով որպես տեղական ինքնակառավարման ինքնուրույն սուբյեկտ, որտեղ գոյատևելու համար անհրաժեշտ է ունենալ գոնե նվազագույն ենթակառուցվածքներ և ծառայություններ:

Ցանկացած համայնքում տեղական ինքնակառավարումը կյանքի կոչելու առաջնահերթ պայման է կառավարման մարմնի առկայությունը, նրա դիրքն ու հեղինակությունը: Վերանորոգված և կահավորված վարչական շենքի առկայությունը կարևոր պայման է բնակչության շրջանում վստահության և հավատի մթնոլորտ ձևավորելու, իշխանության ուժն ու կարողությունները ընդգծելու, ինչպես նաև կառավարման ապարատի (աշխատակազմի) արյդունավետ աշխատանքը խթանելու համար: Այս իմաստով, հատկապես, խոշորացման հետևանքով ձևավորված համայնքի համար պատշաճ տեսքի և բավարար հնարավորություններ ունեցող վարչական շենքի առկայությունը դիտվում է որպես առաջնայնություն:

Առաջնահերթությունների հաջորդ շարքը վերաբերում է ՏԻՄ–երին օրենքով ամրագրված այն լիազորություններին, որոնք ենթադրում են բնակչությանը առաջին անհրաժեշտության (կենսապահովման) ծառայությունների մատուցում: Այդպիսիներից են ջրամատակարարումը, աղբահանությունը, նախադպրոցական դաստիարակությունը, միջբնակավայրային հաղորդակցությունը (ճանապարհներ, տրանսպորտ, կապ) և այլն:

Համայնքի համար (հատկապես գյուղական բնակավայրեր ունեցող) առաջնային կարող են լինել նաև այնպիսի ծրագրերի իրականացումը, որոնք չեն դասվում համայնքի ղեկավարի պարտադիր լիազորությունների շարքին, սակայն անհրաժեշտ են տեղերում անհատական տնտեսությունների գործունեությանը նպաստելու, նրանց կողմից եկամուտ ձևավորելու, հետևաբար նաև՝ համայնքում ապրելու և տնտեսությունը զարգացնելու համար: Այդպիսի ծրագրերից են, մասնավորապես՝ արդիական գյուղատնտեսական տեխնիկայի հավաքակայանի ստեղծումը, գյուղմթերքների մթերման հնարավորությունների ապահովումը և այլն:

Այս պատկերացումներից ելնելով՝ 3.2 կետում նշված ծրագրերի ցանկից խոշորացվող համայնքների ղեկավարների հետ խորհրդակցության արդյունքում ընտրվել են առավել առաջնահերթ 15 ծրագրերը, դասակարգվել են ըստ առաջնահերթության և գնահատվել նրանց մոտավոր արժեքները:

*Աղյուսակ 10 . Հիմնահարցերի լուծմանն ուղղված 15 առաջնահերթ ծրագրերը և դրանց արժեքը*

|  |  |  |  |
| --- | --- | --- | --- |
| **ՀՀ** | **Ծրագրի անվանումը** | **Ծրագրի արժեքը** (հազ.դրամ) | **Ծրագրի բաղադրիչները** |
| **ՏԻ լիազորություններ** | | | |
| 1 | Վայք քաղաքի վարչական շենքի վերանորոգում և նոր գույքի ու սարքավորումների ձեռքբերում | **18500** | Վայք համայնքի վարչական շենքի մի մասը (կեսը) լավ վերանորոգված է, համայնքների խոշորացման հետ կապված՝ անհրաժեշտ է ընդլայնել վարչական շենքը և վերանորոգել մյուս մասը նույնպես: **13500 հազ.դրամ** |
| Շենքի ավելացված մասի համար անհրաժեշտ նոր գույքի և սարքավորումների ձեռքբերում: **5000 հազ.դրամ** |
| 2 | Համայնքի գյուղական բնակավայրերի շահառուների համար նախադպրոցական և արտադպրոցական դաստիարակության հնարավորությունների ստեղծում | **36000** | Վայք քաղաքի թիվ 3 մանկապարտեզի երկրորդ մասնաշենքի (անհատույց հատկացված է ԱԱԾ –ին, ներկայումս վերանորոգում է իր նախկին վարչական շենքը և տեղափոխվելու է) , վերանորոգում և գույքի ձեռքբերում**: 15 000 հազ. դրամ** |
| Վայք քաղաքի թիվ 3 մանկապարտեզում 2 լրացուցիչ խմբի (50 երեխա) ֆինանսավորում: 50 երեխա\* 13հազ. դրամ \*12 ամիս = **7000հազ.դրամ** |
| Երեխաներին համայնքի գյուղական բնակավայրերից Վայք տեղափոխելու համար մինչև 25 տեղանոց նոր ավտոբուսի ձեքբերում: **12500հազ.դրամ**  Ավտոբուսի սպասարկման ծախսերի մասնակի ֆինանսավորում: **1500հազ.դրամ** |
| 3 | Աղբահանություն իրականացվող տարածքների ընդլայնում՝ ներառելով նաև գյուղական բնակավայրերը | **20 000** | Մեկ լրացուցիչ աղբատար մեքենայի ձեքբերում: **20000հազ.դրամ** |
| 4 | Համայնքում գյուղատնտեսությամբ զբաղվող տնտեսությունների համար բազմապրոֆիլ գյուղտեխնիկայից օգտվելու հնարավորությունների ստեղծում | **16 200** | Մեկ բազմապրոֆիլ գյուղտեխնիկայի ձեռք բերում:  Տրակտոր (Բելոռուս) - **7000 հազ. դրամ**, խոտմամլիչ - 4000 **հազ. դրամ**, գութան – **350 հազ.դրամ,** շարքացան -**2500 հազ.դրամ,** հնձիչ – **1500 հազ.դրամ**, փոցխ – **850 հազ.դրամ** |
| 5 | Ազատեկ բնակավայրի ճանապարհների ներքին ցանցի վերանորոգում | **18 750** | Համայնք մտնող ասֆալտապատ ճանապարհից մինչև դպրոց տանող 1,5 կմ երկարությամբ ճանապարհի ասֆալտապատում: **12000 հազ.դրամ** |
| 4.5 կմ երկարությամբ ներբնակավայրային ճանապարհների խճապատում: **6750 հազ.դրամ** |
| 6 | Արին բնակավայրի ճանապարհների ներքին ցանցի վերանորոգում | **7 500** | 5 կմ երկարությամբ ներբնակավայրային ճանապարհների խճապատում |
| 7 | Զեդեա բնակավայրի ճանապարհների ներքին ցանցի վերանորոգում | **2 250** | 1, 5կմ երկարությամբ գյուղամիջյան ճանապարհի խճապատում |
| 8 | Արինի խմելու ջրի ներքին ցանցի վերանորոգում | **20 000** | 5 կմ երկարությամբ խմելու ջրի ներքին ցանցի վերանորոգում |
| 9 | Ազատեկի խմելու ջրի արտաքին մայրուղիների վերանորոգում (11.5 կմ) | **75 000** | Մագիստրալ ջրագծերի վերանորոգում |
| 10 | Փոռի խմելու ջրի օրվա կարգավորիչ ջրամբարի կառուցում և ներքին ցանցի վերանորոգում |  |  |
|  |
| 11 | Վայք քաղաքի մշակույթի տան մասնակի վերանորոգում | **69 000** | Մշակույթի տանն են տեղաբաշխված համայնքի գրադարանը, արվեստի և նկարչական դպրոցները, որոնց զբաղեցրած տարածքը վերանորոգված է: Անհրաժեշտ է վերանորոգել 450 տեղանոց դահլիճը և սանհանգույցները: **50000հազ.դրամ** |
| Մշակույթի տան դահլիճի գույքի (նստարաններ) ձեռք բերում:  **10000 հազ.դրամ** |
| Մշակույթի տան ջեռուցման համակարգի անցկացում: **9000 հազ.դրամ** |
| 12 | Գյուղական բնակավայրերում ոռոգման համակարգերի մասնակի վերանորոգում | **35 000** | Բոլոր գյուղական բնակավայրերը ոռոգման ցանցերի վերանորոգման կարիք ունեն: Այս ծրագրի շրջանակներում նախատեսվում է իրականացնել մասնակի վերանորոգում |
| 13 | Համայնքի դաշտամիջյան ճանապարհների վերանորոգում | **22 000** | Դաշտամիջյան ճանապարհների հարթեցում և մասնակի խճապատում |
| 14 | Ազատեկի մշակույթի տան վերանորոգում | **80 000** | Մշակույթի տան վերանորոգում և գույքի ձեռքբերում |
| 15 | Զեդեայի ոռոգման համակարգի ներքին ցանցի կառուցում (10 կմ) | **150 000** | 10 կմ երկարությամբ ոռոգման ներքին ցանցի կառուցում |
|  | ***Պետական կառավարման լիազորություններ*** | | |
| 1 | Զեդեա բնակավայրը մայրուղուն կապող ճանապարհի փոսային նորոգում (3 կմ) | **169 900** | Ասֆալտաբետոնե ծածկ 5սմ հաստությամբ |
| 2 | Փոռը Վայքին կապող ճանապարհի, Փոռ-Ազատեկ հատվածի նորոգում | **3 900** | Փոռը Վայքին կապող ճանապարհի, Փոռ-Ազատեկ 3կմ հատվածի փոսային նորոգում: Ասֆալտաբետոնե ծածկ 5սմ հաստությամբ: |
| 3 | Արինը Վայքին կապող ճանապարհի նորոգում (6 կմ) | **264 600** | Փոսային նորոգում: Ասֆալտաբետոնե ծածկ 5սմ հաստությամբ |
| 4 | Համայնքում հակակարկտային կայանների հիմնում |  |  |
| 5 | Համայնքի բոլոր բնակավայրերի ջրամատակարարման համակարգերի կառավարումը հանձնել ՀՋԿ ՓԲԸ –ին |  |  |
| 6 | Զեդեայի վթարային առանձնատների վերանորոգում |  |  |
| 7 | Փոռի վթարային առանձնատների վերանորոգում |  |  |

# ՏԻ ոլորտին առնչվող այն առաջնահերթ ծրագրերը, որոնք հնարավոր է իրականացնել միջնաժամկետ (4 տարվա) ժամանակահատվածում խոշորացման արդյունքում առաջացող օգուտների հաշվին

Ինչպես վերևում արդեն նշվեց, Վայք խոշորացված համայնքը խոշորացման արդյունքում, ապահովելով բոլոր նախկին համայնքներում մինչ խոշորացումը եղած ծառայությունների փաստացի մակարդակը, տարեկան ունենալու է 17,1 մլն. դրամ ազատ միջոցներ: Այդ միջոցները հիմնականում ուղղվելու են աղյուսակ 11–ում բերված առաջնահերթ ծրագրերի ֆինանսավորմանը, որի ժամանակ, որպես համաֆինանսավորող կողմ, կարող են հանդես գալ նաև պետությունը կամ այլ դոնոր կազմակերպություններ: Այս համագործակցությունը լուրջ հնարվորություններ կարող է ստեղծել համայնքում խիստ անհրաժեշտ, նույնիսկ լուրջ ծախսատար ծրագրեր ֆինասավորելու և վարկային միջոցներ ներգրավելու համար:

Աղյուսակ 11-ում բերված է այն առաջնահերթ ծրագրերի նկարագրությունը, որոնք հնարավոր է իրականացնել խոշորացման միջոցով տնտեսված, ֆինանսական միջոցների հաշվին 4 տարի ժամանակահատվածում:

*Աղյուսակ 11. Ֆինանսավորման ենթակա ծրագրերի ցանկը և նկարագրությունը*

|  |  |  |  |
| --- | --- | --- | --- |
| **ՀՀ** | **Ծրագրի անվանումը** | **Ծրագրի նկարագրությունը** | **Ծրագրի արժեքը** (հազ.դրամ) |
| 1 | Վայք քաղաքի վարչական շենքի վերանորոգում և նոր գույքի ու սարքավորումների ձեռքբերում | Խոշորացման արդյունքում մեծանալու է համայնքի ՏԻՄ –երի և համայնքապետարանի ծառայություններից օգտվողների քանակը, ընդարձակվելու են մատուցվող ծառայությունների ծավալները: Այս իմաստով Վայքի քաղաքապետարանի հնարավորությունները սահմանափակ են և խիստ անհրաժեշտություն կա ընդարձակելու համայնքի վարչական շենքի հնարավորություններն ու հարմարությունները: | **13 500** |
| Շենքի ավելացված մասի աշխատատեղերը անհրաժեշտ է լինելու կահավորել գույքով և սարքավորումներով: | **5 000** |
| 2 | Համայնքի գյուղական բնակավայրերի շահառուների համար նախա-դպրոցական և արտադպրոցական դաստիարակության հնարավորությունների ստեղծում | Վայք համայնքում մանկապարտեզի տեղերը խիստ սահմանափակ են: (Նախկին 4 մանկապարտեզներից 2-ը օտարվել են, իսկ թիվ 3 մանկապարտեզի երկրորդ մասնաշենքը (անհատույց հատկացված է ԱԱԾ –ին, ներկայումս վերանորոգվում է ԱԱԾ-ի նախկին վարչական շենքը և այն տեղափոխվելու է) վերանորոգման և գույքի անհրաժեշտություն ունի: Մանկապարտեզից օգտվողների քանակը ավելանալու է ի հաշիվ համայնքի գյուղերի և համայնքի տարածքում բնակվող զինվորականների երեխաների: Համայնքի մյուս բնակավայրերում մանկապարտեզների համար նախատեսված շենք, շինություններ չկան: |  |
| Վայքի թիվ 3 մանկապարտեզի երկրորդ մասնաշենքի վերանորոգում**:** | **12 000** |
| Գույքի ձեռքբերում | **3 000** |
| 50 երեխայի համար (2 խումբ) ծառայության կազմակերպում:  50 երեխա\* 13հազ. դրամ \*12 ամիս | **7 000** |
| Համայնքի գյուղական բնակավայրերում 4-5 տարեկան երեխաների համար պետական ծրագրի շրջանակներում դպրոցի շենքում նախադպրոցական ծառայություն կազմակերպելու դեպքում վերը նշված 3 տողերով նախատեսվսծ ծախսերը չեն իրականացվի: | |
| Երեխաներին համայնքի գյուղական բնակավայրերից Վայք տեղափոխելու համար մինչև 25 տեղանոց նոր ավտոբուսի ձեքբերում: Ավտոբուսը նախատեսված է նաև արտադպրոցական դաստիարակության ծառայություններից օգտվող երեխաներին և համայնքային ծառայությություններ մատուցող աշխատակազմին տեղափոխելու համար | **12 500** |
| Ավտոբուսի սպասարկման ծախսերի մասնակի ֆինանսավորում: Ավտոբուսի ծախսերի մի մասը կֆինանսավորվի բյուջեից, իսկ մնացածը կվճարեն օգտվողները | **1 500** |
| 3 | Աղբահանություն իրականացվող տարածքների ընդլայնում՝ ներառելով նաև գյուղական բնակավայրերը | Ներկա վիճակով, աղբահանություն իրականացվում է միայն Վայք քաղաքում: Առկա տեխնիկան լուրջ թարմացման կարիք ունի:  Սույն ծրագրով նախատեսվում է ձեռք բերել մեկ աղբահավաք մեքենա, իսկ ծախսերը, որպես ինքնածախսածածկվող ծառայություն, կֆինանսավորվի ծառայությունից օգտվողների հաշվին: | **20 000** |
| 4 | Համայնքում գյուղատնտեսությամբ զբաղվող տնտեսությունների համար բազմապրոֆիլ գյուղտեխնիկայից օգտվելու հնարավորությունների ստեղծում | Համայնքը այս բնագավառում պարտադիր լիազորություն չունի: Խոշորացվող համայնքների ղեկավարների հետ ծրագրերի առաջնահերթությունները քննարկելիս սույն ծրագիրը դիտարկվել է որպես խիստ առաջնահերթ:  Մեկ բազմապրոֆիլ գյուղտեխնիկայի ձեռքբերում:  Տրակտոր (Բելոռուս) - **7000 հազ. դրամ**, խոտմամլիչ - 4000 **հազ. դրամ**, գութան – **350 հազ.դրամ,** շարքացան -**2500 հազ.դրամ,** հնձիչ – **1500 հազ.դրամ**, փոցխ – **850 հազ.դրամ** | **16 200** |
| **Ընդամենը[[10]](#footnote-11)** | | | **74200** |

Ծանոթություն:

Լրացուցիչ ֆինանսական միջոցների առկայության, կամ վերը նշված ծրագրերը այլ միջոցներով իրականացնելու պայմաներում, կարելի շարունակել սույն ցանկը աղյուսակ 10 – ում բերված առաջնահերթությամբ: Մասնավորապես՝ համայնքի բնակավայրերում խմելու և ոռոգման մագիստրալ ջրագծերի և ներքին ցանցերի վերանորոգում, ներբնակավայրային և դաշտամիջյան ճանապարհների նորուգում և/կամ խճապատում, մշակույթի տների վերանորոգում և այլն:

# Համայնքի բյուջեի հիմնական ցուցանիշները

Աղյուսակ 12-ում ներկայացված են Վայք համայնքի բյուջեի հիմնական ցուցանիշները մինչև խոշորացնելը՝ ըստ համայնքի կազմի մեջ մտնող նախկին համայնքների, և խոշորացնելուց հետո: Մասնավորապես, այստեղ ներկայացված են համայնքի ընդհանուր ծախսերի բաժանումն ըստ վարչական և ֆոնդային մասերի, ինչպես նաև ըստ վարչական ծախսերի (կառավարման ապարատի պահպանում) և ծառայությունների մատուցումն արտահայտող ծախսերի: Աղյուսակից երևում է, որ խոշորացման արդյունքում ավելացել են ֆոնդային բյուջեի ծախսերն ու ծառայությունների մատուցմանն ուղղվող ծախսերը, ինչը դրական երևույթ է:

*Աղյուսակ 12. Վայք համայնքի կազմի մեջ մտնող նախկին համայնքների բյուջեների ծախսերը (2012 թ. փաստ)*

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **ՀՀ** | **Համայնք** | **Ընդամենը ծախսեր** | | | **Ընդհանուր բնույթի հանրային ծառայություններ** | **Ծառայությունների մատուցումն արտացոլող ծախսեր** | | | | | | **Հիմնական բաժիններին չդասվող պահուստային ֆոնդեր** |
|  |  | **Ընդամենը** | **Վարչական մաս** | **Ֆոնդային մաս** | **Տնտեսական հարաբերություններ** | **Շրջակա միջավայրի պաշտպանություն** | **Բնակարանային շինարարություն և կոմունալ ծառայություն** | **Հանգիստ մշակույթ և կրոն** | **Կրթություն** | **Սոցիալական պաշտպանություն** |
| 1 | Վայք | 103 040,3 | 100 713,2 | 2 327,1 | 34 799,4 | 98,9 | 10 091,4 | 0,0 | 21 546,0 | 34 050,0 | 2 454,6 | 1 000,0 |
| 2 | Արին | 4 844,2 | 4 844,2 | 0,0 | 4 565,2 | 0,0 | 0,0 | 0,0 | 279,0 | 0,0 | 0,0 | 0,0 |
| 3 | Ազատեկ | 11 009,6 | 11 077,2 | -67,6 | 7 164,1 | -390,6 | 0,0 | 0,0 | 1 286,6 | 450,0 | 2 499,5 | 0,0 |
| 4 | Զեդեա | 6 009,3 | 6 100,9 | -91,5 | 4 185,4 | -91,5 | 0,0 | 12,0 | 966,8 | 0,0 | 936,7 | 0,0 |
| 5 | Փոռ | 5 577,3 | 5 577,3 | 0,0 | 3 598,0 | 0,0 | 0,0 | 0,0 | 492,8 | 0,0 | 1 486,5 | 0,0 |
|  | Ընդամենը | 130 480,7 | 128 312,8 | 2 167,9 | 54 312,2 | -383,3 | 10 091,4 | 12,0 | 24 571,1 | 34 500,0 | 7 377,3 | 1 000,0 |
|  |  |  |  |  |  |  |  |  |  |  |  |  |
| Վայք (խոշորացված) | | 130 480,7 | 113 480,7 | 17 000,0 | 38 963,5 | 91 517,2 | | | | | |  |

Վայք համայնքում համայնքների խոշորացման արդյունքում մեծացել են ֆոնդային բյուջեի ծախսերը՝ 1,6 %-ից հասնելով մինչև 12,9 %-ի: 7,7 %-ով ավելացել են նաև վարչական բյուջեի ծախսերի կազմում ծառայությունների մատուցմանն ուղղվող ծախսերը, ինչը նշանակում է, որ նույն տոկոսով նվազել են կառավարման ապարատի պահպանման ծախսերը (աղյուսակ 13):

*Աղյուսակ 13. Վայք համայնքի բյուջեի հիմնական ցուցանիշները մինչև խոշորացնելը և խոշորացնելուց հետո*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | Ընդամենը ծախսեր[[11]](#footnote-12) | | Այդ թվում | | | | | | |
| Վարչական բյուջեի ծախսեր | | | | | Ֆոնդային բյուջեի ծախսեր | |
| Ընդամենը | | Այդ թվում՝ ծառայություն-ներին ողղված ծախսեր | | |
| Հազ.դրամ | % | Հազ.դրամ | % | Հազ.դրամ | % ընդհանուրից | % վարչական բյուջեից | Հազ.դրամ | % |
| Մինչև խոշորացումը | **132 263,1** | **100.0** | **130 095,2** | **98,4** | **76 168,5** | **57,6** | **58,5** | **2 167,9** | **1,6** |
| Խոշորացումից հետո | **132 263,1** | **100.0** | **115 263,1** | **87,1** | **76 299,6** | **57,7** | **66,2** | **17 000,0** | **12,9** |

Աղյուսակ 14 - ում ներկայացված է Վայք խոշորացված համայնքի բյուջեի ծախսերը 4 տարվա կտրվածքով՝ ըստ վարչական և ֆոնդային բյուջեների ծախսերի՝ ներկայացնելով նաև ծառայությունների մատուցմանն ուղղվող ծախսերը: Վայք համայնքի բյուջեի ծախսերը յուրաքանչյուր տարի ավելացվել են՝ հիմք ընդունելով վարչական ծախսերի կրճատումից առաջացող տնտեսական օգուտներն ու ֆինանսական համահարթեցման դոտացիաների հնարավոր աճի տեմպը:

*Աղյուսակ 14 .Վայք համայնքի բյուջեի ծախսերը 4 տարվա կտրվածով*

|  |  |  |  |  |  |  |
| --- | --- | --- | --- | --- | --- | --- |
|  | | | I տարի | II տարի | III տարի | IV տարի |
| **Ընդամենը ծախսեր** | | | 132 263,1 | 145 500,0 | 154 850,0 | 165 150,0 |
|  | Վարչական բյուջեի ծախսեր | | 115 263,1 | 120 000,0 | 125 000,0 | 131 000,0 |
|  | | Այդ թվում ՝ծառայություն-ներին ողղված ծախսեր | 76 299,6 | 80 000,0 | 84 000,0 | 89 000,0 |
|  | Ֆոնդային բյուջեի ծախսեր | | 17 000,0 | 25000,0 | 29 850,0 | 34 150,0 |

# Համայնքների խոշորացման արդյունքում համայնքային լիազորությունների և որոշ իրավական պահանջների վերանայման անհրաժեշտությունը

Նախքան համայնքների խոշորացումը, երբ խոշորացված համայնքի կազմի մեջ մտնող վարչական միավորները ինքնուրույն համայնքներ են, նրանց միմյանց կապող ճանապարհները հանդիսանում են պետական (մարզային) ենթակայության ճանապարհներ: Դա նշանակում է, որ այդ ճանապարհների սպասարկումը (այդ թվում նաև կապիտալ նորոգումը) իրականացվում է պետական բյուջեի միջոցների հաշվին: Համայնքների խոշորացումից հետո այդ ճանապարհները դառնում են ներհամայնքային, և հետևաբար՝ դրանց սպասարկումը կատարվելու է համայնքի կողմից՝ իր բյուջեի միջոցների հաշվին: Տրամաբանական է, որ այս դեպքում այդ լիազորությունը հարկավոր է դիտարկել որպես պատվիրակված լիազորություն և պետական բյուջեից ստանալ համապատասխան ֆինանսավորում, կամ համայնքներին տրամադրել այդ աշխատանքների կատարման համար նպատակային դրամաշնորհներ:

Վայք համայնքի տարբերակում այդ գումարները կազմում են \_\_\_\_\_ հազ.դրամ:

ՀՀ օրենսդրության համաձայն՝ համայնքներն իրավունք ունեն ձևավորված վարչական բյուջեի պահուստային ֆոնդից հատկացումներ կատարել ֆոնդային բյուջե և կատարել կապիտալ ծախսեր: Օրենսդրությունը սահմանափակում է վարչական բյուջեի պահուստային ֆոնդի չափը՝ սահմանելով այն վարչական բյուջեի ընդհանուր եկամուտների 5-20 %-ի չափով: Համայնքների խոշորացման պարագայում, երբ վարչական բյուջեում վարչական ծախսերի տնտեսման հաշվին առաջանում են ազատ միջոցներ, երբեմն կարող են խոչընդոտներ առաջանալ այդ միջոցներն օգտագործելիս՝ անհրաժեշտ ծավալի կապիտալ ծրագրեր իրականացնելու համար: Իսկ խոշորացման պարագայում կապիտալ ծախսերի իրականացումը երբեմն լինում է օբյեկտիվ անհրաժեշտություն, քանի որ, շատ դեպքերում, նոր ծրագրերի իրականացումն իր մեջ ներառում է նաև կապիտալ ծախսերի իրականացում: Օրինակ, Վայք համայնքում աղբահանության ընդլայնումը կապված է նոր աղբատար մեքենայի ձեռքբերման հետ:

# Հավելվածներ

## Հավելված 1. Համայնքների խոշորացման արդյունքում վարչական ծախսերի կրճատումից առաջացող օգուտների հաշվարկման մոտեցումները

**Երբ խոշորացված համայնքի կազմի մեջ մտնում են տարբեր՝ քաղաքային և գյուղական կարգավիճակ ունեցող բնակավայրեր**

Համայնքների խոշորացման օգուտներն առաջին հերթին արտահայտվում են համայնքների վարչական ծախսերի կրճատմամբ: Պարզ է, որ նոր ձևավորված համայնքի աշխատակազմը չի կարող իր մեջ ներառել նախկին համայնքների աշխատակազմերն ամբողջությամբ[[12]](#footnote-13), այլ որոշակի փոփոխություններ կկրի: Որոշակի փոփոխություններ կկրեն նաև վարչական ծախսերը:

Գործնականում բավականին դժվար է հաշվարկել, թե կոնկրետ քանի միավոր հաստիք կկրճատվի և որքան գումար կազատվի համայնքների խոշորացման արդյունքում, քանի որ չկան համայնքի աշխատակազմի թվի վերաբերյալ սահմանված նորմատիվներ: Իհարկե, կան պաշտոններ, որոնց մասին միանշանակ կարելի է ասել, որ նոր ձևավորված մեկ համայնքում դրանք չեն կարող լինել մի քանի հատ: Սակայն երբ խոսքը վերաբերում է կոնկրետ մասնագետներին, շատ դժվար է ենթադրել, թե նրանցից քանիսը կկրճատվեն: Ավելին, նոր ձևավորված համայնքում աշխատակազմի կրճատման արդյունքում տնտեսված գումարների հաշվին նոր ծառայությունների մատուցումը կարող է ենթադրել նաև նոր աշխատողների ներգրավում:

Դժվար է հաշվարկել նաև, թե ինչպիսին կլինեն նոր ձևավորված համայնքի վարչական ծախսերը, քանի որ դարձյալ չկան սահմանված նորմատիվներ:

Ելնելով վերը շարադրվածից՝ համայնքների խոշորացման արդյունքում,վարչական ծախսերի կրճատման հաշվարկը կատարվում է միմիայն ***փորձագիտական գնահատմամբ*** :

Հաշվարկները կատարելիս դիտարկվում է նաև խոշորացման արդյունքում նոր պաշտոնների ձևավորման և դրանց պահպանման հետ կապված ծախսերի առաջացման անհրաժեշտությունը: Խոսքը մասնավորապես վերաբերում է նոր ձևավորված համայնքի բնակավայրերում (բացի համայնքի կենտրոնի բնակավայրից) «վարչական ներկայացուցչի» պաշտոնին, ով կհանդիսանա նախկին համայնքի տարածքում նոր ստեղծված համայնքի ղեկավարի ներկայացուցիչը: Իհարկե, վարչական ներկայացուցչի գործառույթներն էականորեն կտարբերվեն համայնքի ղեկավարի գործառույթներից, և, բնականաբար, այդ հաստիքի պահպանման համար շատ մեծ ծախսեր չեն ենթադրի:

Այն դեպքում, երբ նոր համայնքը ձևավորվել է քաղաքային համայնքի շուրջ շրջակա գյուղական համայնքների խոշորացման արդյունքում, ապա խոշորացումից առաջացող օգուտների հաշվարկման նպատակով կիրառվել է հետևյալ մոտեցումը:

Ենթադրվել է, որ քաղաքային համայնքի գործող վարչական ապարատի միջոցով հնարավոր կլինի սպասարկել խոշորացված համայնքն ամբողջությամբ: Եվ, փաստորեն, խոշորացվող համայնքի կազմի մեջ մտնող նախկին գյուղական համայնքների աշխատակազմերն ու դրանց պահպանման ծախսերը խոշորացման արդյունքում կկրճատվեն ամբողջությամբ:

Սրան զուգահեռ, այդ նույն բնակավայրերում կառաջանան նոր ծախսեր՝ կապված համայնքի ղեկավարի վարչական ներկայացուցչի հաստիքի ստեղծման և նրա պահպանման հետ:

Վարչական ներկայացուցչի պահպանման ծախսերը կարող են լինել տարբեր՝ կախված տվյալ բնակավայրի բնակչության թվից, քանի որ բնակչության թվից կախված՝ տարբեր կլինի նաև վարչական ներկայացուցչի աշխատանքային ծանրաբեռնվածությունը:

Այսպես, խոշորացված համայնքի կազմի մեջ մտնող բոլոր բնակավայրերում կսահմանվի մեկ վարչական ներկայացուցչի հաստիք: 3000-ից ավելի բնակիչ ունեցող բնակավայրերում վարչական ներկայացուցիչները կունենան մեկ օգնական և գրասենյակի հավաքարար: 5000-ից ավելի բնակիչ ունեցող բնակավայրերում, համայնքի ավագանու որոշմամբ, կարող են սահմանվել լրացուցիչ հաստիքներ:

Վարչական ներկայացուցչի աշխատավարձը սահմանվել է՝ հիմք ընդունելով տվյալ բնակավայրի բնակչության թիվը:

Մինչև 300 բնակիչ ունեցող բնակավայրերում՝ 60000 դրամ, որը, մոտավորապես համապատասխանում է նվազագույն աշխատավարձին՝ ներառյալ եկամտային հարկը: 300-ից ավե­­­-

լի բնակիչ ունեցող, հաջորդ յուրաքանչյուր միջակայքում ընդգրկված բնակավայրերի դեպքում, վարչական ներկայացուցչի աշխատավարձը, նախորդ միջակայքի համեմատությամբ, կաճի մոտավորապես 20 %-ով: 300-500 բնակիչ ունեցող բնակավայրեր՝ 72000 դրամ, 500-1000 բնակիչ ունեցող բնակավայրեր՝ 86400 դրամ, 1000-3000 բնակիչ ունեցող բնակավայրեր՝ 103400 դրամ, 3000 և ավելի բնակիչ ունցող բնակավայրեր՝ համայնքի ղեկավարի աշխատավարձի 80 %-ը, բայց ոչ պակաս, քան ԱԺ պատգամավորի աշխատավարձի[[13]](#footnote-14) 40 %-ը, որը կազմում է 132638 դրամ:

Եթե տվյալ բնակավայրի բնակչության թիվը գերազանցում է 3000-ը, և, փաստորեն, առաջանում է նաև մեկ նոր՝ վարչական ներկայացուցչի օգնականի հաստիք, ապա վերջինիս աշխատավարձը սահմանվում է տվյալ բնակավայրի վարչական ներկայացուցչի աշխատավարձի 50 %-ի չափով, բայց ոչ պակաս, քան նվազագույն աշխատավարձը: Հավաքարարի աշխատավարձը սահմանվում է նվազագույն աշխատավարձի չափով:

Բացի աշխատավարձից, վարչական ներկայացուցչի պահպանման հետ կապված նախատեսվել են նաև որոշ այլ ծախսեր: Այս ծախսերը նույնպես սահմանվել են՝ հաշվի առնելով տվյալ բնակավայրի բնակչության թիվը:

Մասնավորապես, սահմանվել է, որ մինչև 300 բնակիչ ունեցող բնակավայրերում գրասենյակի պահպանման ծախսեր չեն նախատեսվում: Նախատեսվում են միայն վարչական ներկայացուցչի գործունեությունը ապահովող տրանսպորտային, կապի և գրենական պարագաների (թուղթ, գրիչ և այլն) ձեռքբերման ծախսեր (աղյուսակ 12):

*Աղյուսակ 12 .Վարչական ներկայացուցչի գործունեությունը ապահովող որոշ ծախսեր*

|  |  |  |  |
| --- | --- | --- | --- |
| **ՀՀ** | **Ծախսի անվանում** | **Ամսական ծախս (դրամ)** | **Տարեկան ծախս (դրամ)** |
| 1 | Տրանսպորտային ծախսեր | 15000 | 180000 |
| 2 | Հեռախոսային կապ | 3000 | 36000 |
| 3 | Գրենական պարագաներ | 2000 | 24000 |
|  | ***Ընդամենը ծախսեր*** | ***20000*** | ***240000*** |

300-ից ավելի բնակիչ ունեցող համայնքներում, բացի վերոհիշյալ ծախսերից, նախատեսվում են նաև վարչական ներկայացուցչի պահպանման գրասենյակային ծախսեր:

Աղյուսակ 13 – ում ներկայացված են 300-ից ավելի բնակիչ ունեցող բնակավայրերի վարչական ներկայացուցչի գործունեության համար անհրաժեշտ, ինչպես նաև վարչական ներկայացուցչի գրասենյակային ծախսերը: Բնակչության թվի յուրաքանչյուր հաջորդ միջակայքին պատկանող բնակավայրի վարչական ներկայացուցչի պահպանման ծախսերը նախորդի համեմատությամբ ավելացել են մոտավորապես 20 %-ով:

*Աղյուսակ 13. Վարչական ներկայացուցչի պահպանման և գրասենյակային ծախսեր*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **ՀՀ** | **Ծախսի անվանում** | **300-500 բնակիչ ունեցող բնակավայրեր** | | **500-1000 բնակիչ ունեցող բնակավայրեր** | | **1000-3000 բնակիչ ունեցող բնակավայրեր** | | **3000 և ավելի բնակիչ ունեցող բնակավայրեր** | |
| **Ամսական ծախս (դրամ)** | **Տարեկան ծախս (դրամ)** | **Ամսական ծախս (դրամ)** | **Տարեկան ծախս (դրամ)** | **Ամսական ծախս (դրամ)** | **Տարեկան ծախս (դրամ)** | **Ամսական ծախս (դրամ)** | **Տարեկան ծախս (դրամ)** |
| 1 | Էլեկտրաէներգիա | 10000 | 120000 | 12000 | 144000 | 14400 | 172800 | 17280 | 207360 |
| 2 | Տրանսպորտային ծախսեր | 15000 | 180000 | 18000 | 216000 | 21600 | 259200 | 25920 | 311040 |
| 3 | Հեռախոսային կապ | 3000 | 36000 | 3600 | 43200 | 4320 | 51840 | 5180 | 62160 |
| 4 | Գրենական պարագաներ | 2000 | 24000 | 2400 | 28800 | 2880 | 34560 | 3460 | 41520 |
| 5 | Այլ գրասենյակային ծախսեր | 5000 | 60000 | 6000 | 72000 | 7200 | 86400 | 8640 | 103680 |
|  | ***Ընդամենը ծախսեր*** | ***35000*** | ***420000*** | ***42000*** | ***504000*** | ***50400*** | ***604800*** | ***60480*** | ***725760*** |

1. <http://www.mta.gov.am/u_files/file/Hayecakarger/qax44-18_1.pdf> [↑](#footnote-ref-2)
2. Բոլոր այն իրավական ակտերը, որոնք պարունակում են դրույթներ համայնքների քաղաքային կամ գյուղական կարգավիճակի մասին փոփոխման ենթակա են: [↑](#footnote-ref-3)
3. Որպես հարկային բազաներ հիմք են ընդունվել ՀՀ 2014 թ. պետական բյուջեից ՀՀ համայնքների բյուջեներին «Ֆինանսական համահարթեցման մասին» ՀՀ օրենքով սահմանված կարգով ֆինանսական համահարթեցման դոտացիաների գումարների հաշվարկներում օգտագործվող հողի հարկի և գույքահարկի գծով 2012 թ. ելակետային տվյալները : [↑](#footnote-ref-4)
4. Կառավարության 2013 թ. հունիս 27-ի թիվ 661 – Ն որոշում, հավելված 7, աղյուսակ 11: [↑](#footnote-ref-5)
5. Համաձայն 2014 -2016 թ. –ի միջնաժամկետ ծախսային ծրագրում ներառած ցուցանիշների: [↑](#footnote-ref-6)
6. Գույք, սարքավորումներ, համակարգչային ծրագրեր, ինտերնետ կապ և այլն: [↑](#footnote-ref-7)
7. Փոքր բնակավայրերի ներկայացվածությունը համայնքի ավագանու կազմում ապահովելու նպատակով կարելի է այդ համայնքների համար սահմանել ավագանու տեղերի քվոտաներ, ինչը կապահովի յուրաքանչյուր բնակավայրից ավագանու առնվազն մեկ անդամի ներկայացուցչություն: [↑](#footnote-ref-8)
8. Վարչական շենքերը նախկին համայնքների վարչական շենքերն են (գյուղապետարաններ): [↑](#footnote-ref-9)
9. Եթե խոշորացված համայնքի կազմի մեջ մտնող բնակավայրերից մեկում ջրամատակարարման համակարգի կառավարումը իրականացվում է «օպերատորի» կողմից, ապա նպատակահարմար է մնացած բնակավայրերի ջրամատակարարումը նույնպես հանձնել այդ «օպերատորին»: [↑](#footnote-ref-10)
10. Չբավարարող միջոցները կարելի է լրացնել բյուջեի ընդհանուր միջոցների հաշվին կամ տեղափոխել հաջորդ քառամյա ժամանակահատված: [↑](#footnote-ref-11)
11. Ընդամենը ծախսերին ավելացվել են նվազագույն աշխատավարձի մակարդակի բարձրացման հետ կապված պետական բյուջեից ստացվող հնարավոր փոխհատուցումների գումարները, որոնք ներառվել են մինչև խոշորացնելը համայնքների վարչական ծախսերի կազմում, իսկ խոշորացնելուց հետո՝ ծառայությունների մատուցմանն ուղղվող ծախսերի կազմում: [↑](#footnote-ref-12)
12. Ակնհայտ է, որ համայնքների խոշորացման արդյունքում նոր ձևավորվող համայնքում չի կարող լինել մեկից ավելի համայնքի ղեկավար, աշխատակազմի քարտուղար և այլն: Ուստի, առաջանալու է նոր ձևավորված համայնքների հաստիքացուցակները վերանայելու և կրճատելու անհրաժեշտություն: [↑](#footnote-ref-13)
13. ՀՀ Ազգային ժողովի պատգամավորի պաշտոնային դրույքաչափը 2013 թ. հունվարի 1 – ից սահմանված է 331 հազար 595 դրամ (ներառյալ աշխատավարձից վճարվող եկամտային հարկը): [↑](#footnote-ref-14)