**Ուսումնասիրություն**

**համայնքների խոշորացումից առաջացող օգուտների և դրանց օգտագործման վերաբերյալ**

**Բյուրեղավան համայնք**

**(Բյուրեղավան, Արզնի և Նուռնուս բնակավայրեր)**



ԵՐԵՎԱՆ 2013թ.

Բովանդակություն

[Ներածություն 3](#_Toc366658617)

[1. Բյուրեղավան համայնքի խոշորացման մոդելը և վերջինիս ընտրության հիմնավորումը 4](#_Toc366658618)

[2. Բյուրեղավան համայնքի խոշորացումից առաջացող օգուտները 5](#_Toc366658619)

[2.1. Համայնքների խոշորացման արդյունքում ՏԻ մակարդակում առաջացող չափելի օգուտները 5](#_Toc366658620)

[2.1.1. Համայնքների խոշորացման արդյունքում վարչական ծախսերի կրճատումից առաջացող օգուտները 6](#_Toc366658621)

[2.1.2. Համայնքների խոշորացման արդյունքում արդյունավետ հարկային վարչարարությունից առաջացող օգուտները 7](#_Toc366658622)

[2.1.3. Այլ չափելի օգուտներ 8](#_Toc366658623)

[2.1.4. Համայնքների խոշորացման արդյունքում ՏԻ մակարդակում առաջացող չափելի օգուտների հանրագումարը և կանխատեսումները գալիք 4 տարիների համար 9](#_Toc366658624)

[2.2. Այլ՝ ոչ չափելի օգուտներ 10](#_Toc366658625)

[2.3. Պետական մակարդակում առաջացող հնարավոր օգուտներ 11](#_Toc366658626)

[3. Բյուրեղավան համայնքի միջնաժամկետ զարգացման ծրագրային մոտեցումները 11](#_Toc366658627)

[3.1. Բյուրեղավան համայնքի իրավիճակի վերլուծությունը 12](#_Toc366658628)

[3.2. Համայնքում առկա հիմնահարցերն ու դրանց լուծմանն ուղղված ծրագրերը 21](#_Toc366658629)

[4. Համայնքում առկա հիմնահարցերի լուծմանն ուղղված առաջնահերթ ծրագրերը 23](#_Toc366658630)

[5. ՏԻ ոլորտին առնչվող այն առաջնահերթ ծրագրերը, որոնք հնարավոր է իրականացնել միջնաժամկետ (4 տարվա) ժամանակահատվածում, խոշորացման արդյունքում առաջացող օգուտների հաշվին 25](#_Toc366658631)

[6. Համայնքի բյուջեի հիմնական ցուցանիշները 26](#_Toc366658632)

[7. Համայնքների խոշորացման արդյունքում համայնքային լիազորությունների և որոշ իրավական պահանջների վերանայման անհրաժեշտությունը 28](#_Toc366658633)

[Հավելվածներ 30](#_Toc366658634)

[Հավելված 1. Համայնքների խոշորացման արդյունքում վարչական ծախսերի կրճատումից առաջացող օգուտների հաշվարկման մոտեցումները 30](#_Toc366658635)

# Ներածություն

Հայաստանում տեղական ինքնակառավարման համակարգի կայացմանը զուգընթաց, որպես առանցքային հիմնախնդիր, մշտապես ընդգծվում է ՀՀ վարչատարածքային կառուցվածքը, ավելի կոնկրետ` նրա մասնատվածության բարձր աստիճանը: Ըստ այդ կառուցվածքի ձևավորված վարչատարածքային միավորների գերակշիռ մասը փոքրաթիվ բնակչությամբ գյուղական համայնքներ են, որոնք բնակչությանը մատուցվող համայնքային ծառայությունները կամ իրականացնում են ցածր մակարդակով, կամ՝ ընդհանրապես չեն իրականացնում: Այս համայնքներում պետության կողմից հատկացվող ֆինասական միջոցները հիմնականում ուղղվում են վարչական ծախսերին` ծառայությունների մատուցման վրա էական ազդեցություն չթողնելով, իսկ ներդրումային ծրագրերի իրականացումը դժվարանում է աշխատակազմի սահմանափակ կարողությունների պատճառով:

Գործող վարչատարածքային բաժանումը էական խոչընդոտ է հանդիսանում համայնքների կարողությունների ամրապնդման, սահմանափակ ֆինանսական միջոցների արդյունավետ ու նպատակային օգտագործման և տեղական ինքնակառավարման համակարգի բնականոն զարգացման համար:

Ստեղծված իրավիճակում, լուրջ անհրաժեշտություն է առաջացել համայնքների խոշորացման միջոցով օպտիմալացնել ՀՀ վարչատարածքային բաժանման համակարգը, որպես ուղենիշ ունենալով ՀՀ կառավարության 2011թ. նոյեմբերի 10-ին ընդունած` «Համայնքների խոշորացման և միջհամայնքային միավորումների ձևավորման» հայեցակարգը[[1]](#footnote-1): Հայեցակարգային դրույթների շարքում կարևորագույն նշանակություն ունեն համայնքների խոշորացման սկզբունքները և չափորոշիչները, որոնք լուրջ նախապայման են խոշորացման միավորի (փնջի, կամ սխեմայի) ձևավորման ժամանակ սուբյեկտիվ մոտեցումներից խուսափելու և խոշորացման գործընթացը առավել կառավարելի կազմակերպելու համար:

Ակնհայտ է, որ, խոշորացման միավորի ձևավորման համար հայեցակարգային մոտեցումներին զուգահեռ, պակաս նշանակություն չունեն նաև այնպիսի գործոնները, որոնք նպաստավոր պայմաններ են ստեղծում արդեն խոշորացված համայնքի սոցիալ-տնտեսական հետագա զարգացման համար: Նման գործոններից են՝ խոշորացման փնջում քաղաքային համայնքի առկայությունը, բնակավայրերի համատեղ զարգացման հեռանկար (տեսլական) ունենալը, մեկ միասնական ապրանքանիշից (բրենդ) օգտվելու հնարավորությունը, պետական և համայնքային նշանակության հողատարածքները ըստ համայնքների հնարավորինս հավասարաչափ բաշխումը և այլն:

Բյուրեղավան խոշորացված համայնքը (նախկին՝ Բյուրեղավան, Արզնի և Նուռնուս համայնքներ) ձևավորվել է Բյուրեղավան քաղաքային համայնքի շուրջը, որտեղ կան տեղական ինքնակառավարմանը յուրահատուկ, հիմնական բոլոր հանրային ծառայությունները:

# Բյուրեղավան համայնքի խոշորացման մոդելը և վերջինիս ընտրության հիմնավորումը

Բյուրեղավան խոշորացված համայնքը ձևավորվել է Բյուրեղավան, Արզնի և Նուռնուս համայնքների խոշորացման արդյունքում: Համայնքի կենտրոնն ունի քաղաքի կարգավիճակ, իսկ համայնքի կենտրոնի շուրջ խոշորացվող համայնքները՝ գյուղական կարգավիճակ: Խոշորացման արդյունքում ձևավորված Բյուրեղավան համայնքը գյուղական կամ քաղաքային կարգավիճակ չի ունենա: Նախկին կարգավիճակները կշարունակեն կրել միայն համայնքի կազի մեջ մտնող բնակավայրերը[[2]](#footnote-2): Այս համայնքների խոշորացման փնջի կազմի ընտրությունը պայմանավորված է փնջի կազմում մեկ խոշոր քաղաքային համայնքի (Բյուրեղավան) առկայությամբ, որը ունի հանրային կառավարման համար անհրաժեշտ բոլոր հիմնական ծառայություններն ու ենթակառուցվածքները և կարող է իր վրա վերցնել տարաբնակեցման կենտրոնի հիմնական ֆունկցիաները: Խոշորացվող փնջի ավելի ընդարձակումը աշխարհագրորեն աննպատակահարմար է և կարող է խանգարել տարածաշրջանում այլ փնջերի համապարփակ ձևավորմանը:

Համայնքների խոշորացման և միջհամայնքային միավորումների ձևավորման հայեցակարգում սահմանված չափորոշիչներին Բյուրեղավան համայնքի կազմի մեջ մտնող բնակավայրերը ամբողջությամբ բավարարում են: Ստորև ներկայացված են չափորոշիչների նկարագրերը՝

* *Միացվող համայնքների ընդհանուր վարչական սահմանի առկայություն* – այս չափորոշչին Բյուրեղավան համայնքը բավարարում է ամբողջությամբ: Համայնքի կազմի մեջ մտնող բոլոր բնակավայրերն էլ միմյանց հետ ունեն ընդհանուր սահմաններ:
* *Նոր ձևավորվող համայնքի կենտրոնը, որպես կանոն, պետք է ունենա միացվող համայնքների նկատմամբ կենտրոնական դիրք, առնվազն 3000 բնակիչ և անհրաժեշտ նվազագույն ծավալի ենթակառուցվածքներ* – այս չափորոշչին Բյուրեղավանը բավարարում է ամբողջությամբ: Համայնքի կենտրոնը՝ Բյուրեղավանը լիարժեք կենտրոնական դիրք ունի համայնքի կազմի մեջ մտնող մնացյալ բնակավայրերի նկատմամբ: Համայնքի կենտրոնն ունի 9400 բնակիչ, այստեղ կան գործող նախադպրոցական հիմնարկներ, դպրոցներ, մշակույթի տուն, գրադարան, առողջապահական հիմնարկներ, արտադպրոցական դաստիարակության հիմնարկներ և այլն:
* *Նոր ձևավորվող համայնքի բնակավայրերի հեռավորությունը համայնքի կենտրոնից, որպես կանոն, չպետք է գերազանցի 20 կմ-ը* – Այս չափորոշչին Բյուրեղավանը բավարարում է ամբողջությամբ: Համայնքի կազմի մեջ մտնող բնակավայրերը համայնքի կենտրոնին կապող ճանապարհներից ամենաերկարը Նուռնուս – Բյուրեղավան ճանապարհն է, որի երկարությունը 4 կմ է:
* *Նոր ձևավորվող համայնքում պետք է առկա լինեն ՏԻՄ-երի պարտադիր լիազորությունների իրականացման համար անհրաժեշտ նվազագույն ենթակառուցվածքներ (մանկապարտեզ, բուժ. կետ, մշակույթի տուն/ակումբ) և միջնակարգ դպրոց* – Այս չափորոշչին Բյուրեղավանը բավարարում է ամբողջությամբ: Նշված ենթակառուցվածքներից բոլորն էլ համայնքում առկա են և գործում են:
* *Նոր ձևավորվող համայնքի բնակավայրերի միջև հասարակական տրանսպորտային հաղորդակցություն ապահովող ճանապարհների (առնվազն խճապատ) առկայություն* – Այս չափորոշչին Բյուրեղավան համայնքը համապատասխանում է ամբողջությամբ: Համայնքի կազմի մեջ մտնող բոլոր բնակավայրերը միմյանց կապող ճանապարհները ասֆալտապատ են:
* *Նոր ձևավորվող համայնքի բնակավայրերի նախկինում համատեղ կառավարման մարմնի առկայություն (գյուղխորհուրդ, ավանային խորհուրդ, քաղխորհուրդ)* – Այս չափորոշչին Բյուրեղավանը համապատասխանում է ամբողջությամբ: Բյուրեղավանը նախկինում եղել է առանձին քաղաք, իսկ Արզնին և Նուռնուսը եղել են նախկին Արզնի գյուղխորհրդի կազմում:
* *Նոր ձևավորվող համայնքի բնակավայրերի բնակիչների համատեղելիություն և մենթալություն: Ազգային փոքրամասնություններով բնակեցված համայնքները կարող են խոշորացվել միայն առավելապես նույն ազգի ներկայացուցիչներով բնակեցված համայնքների հետ* – Այս չափորոշչին Բյուրեղավանը համապատասխանում է ամբողջությամբ: Արզնիում բնակվում են Ասորիներ: Սակայն համայնքի կազմի մեջ մտնող մյուս բնակավայրերում չկան այլ ազգային փոքրամասնությունների ընդգծված կուտակումներ և մենթալության առումով համատեղելի են:

# Բյուրեղավան համայնքի խոշորացումից առաջացող օգուտները

## Համայնքների խոշորացման արդյունքում ՏԻ մակարդակում առաջացող չափելի օգուտները

Համայնքների խոշորացումը մի գործընթաց է, որն իր հետ բերում է բազմաթիվ փոփոխություններ, շոշափելի և ոչ շոշափելի արդյունքներ, կարճաժամկետ և երկարաժամկետ ազդեցություններ: Շատերի համար ակնհայտ է, որ համայնքների խոշորացման արդյունքում առաջանում են օգուտներ: Սակայն իրականում բավականին դժվար է թվային արտահայտությամբ գնահատել բոլոր հնարավոր արդյունքները: Սակայն որոշ օգուտների հաշվարկ, թեկուզև փորձագիտական դատողություններից ելնելով, կարելի է կատարել: Խոսքը մասնավորապես վերաբերում է հետևյալ ցուցանիշների հաշվարկներին.

* Համայնքների խոշորացման արդյունքում վարչական ծախսերի կրճատումից առաջացող օգուտներ
* Համայնքների խոշորացման արդյունքում արդյունավետ հարկային վարչարարությունից առաջացող օգուտներ
* Այլ չափելի օգուտներ

## 2.1.1. Համայնքների խոշորացման արդյունքում վարչական ծախսերի կրճատումից առաջացող օգուտները

Բյուրեղավան համայնքում համայնքների խոշորացման արդյունքում վարչական ծախսերի կրճատումից առաջացող տնտեսական օգուտները հաշվարկելու համար կիրառվել է տարբեր՝ քաղաքային և գյուղական կարգավիճակ ունեցող համայնքների խոշորացման արդյունքում առաջացող տնտեսական օգուտների հաշվարկման համար սահմանված մոտեցումը (հավելված 1):

Համաձայն սահմանված մոտեցման, Բյուրեղավանում համայնքների խոշորացման արդյունքում վարչական ծախսերի կրճատումից առաջացող տնտեսական օգուտն իրենից ներկայացնում է համայնքի կազմի մեջ մտնող նախկին գյուղական համայնքների՝ Արզնիի և Նուռնուսի համար առանձին հաշվարկվող տնտեսական օգուտների հանրագումարը: Յուրաքանչյուր նախկին գյուղական համայնքում առաջացող տնտեսական օգուտն իրենից ներկայացնում է տվյալ նախկին համայնքի վարչական ծախսերի և այդ նույն բնակավայրում վարչական ներկայացուցչի պահպանման ծախսերի տարբերությունը:

Այսպիսով, Բյուրեղավանում համայնքների խոշորացումից առաջացող տնտեսական օգուտները կազմում են ***25 067,5 հազար դրամ*** (աղյուսակ 1):

*Աղյուսակ 1. Բյուրեղավանում համայնքների խոշորացումից առաջացող տնտեսական օգուտները (հազար դրամ)*

|  |  |  |  |  |  |  |
| --- | --- | --- | --- | --- | --- | --- |
| **ՀՀ** | **Բնակավայ**  **րի անվանում** | **Ընդամենը վարչական ծախսեր**  **(2012 թ. փաստացի)** | **Որից** | | **Վարչական ներկայացուցչի ծախսեր** | **Տնտեսա**  **կան օգուտներ** |
| **Վարչական բյուջե** | **Ֆոնդային բյուջե** |
| 1 | Արզնի | 18 939,5 | 17 186,0 | 1 753,5 | 1845,6 | 17 093,9 |
| 2 | Նուռնուս | 9 514,4 | 8 472,4 | 1 042,0 | 1540,8 | 7 973,6 |
|  | ***Ընդամենը*** | ***28 453,9*** | ***25 658,4*** | ***2 795,5*** | ***3386,4*** | ***25 067,5*** |

Ծանոթություն:

Հաշվարկների համար հիմք է ընդունվել հավելված 1-ում ներկայացված վարչական ներկայացուցչի պահպանման և գրասենյակային ծախսերի հաշվարկման մեթոդաբանությունը:

Արզնի բնակավայրի բնակչության թիվը գտնվում է 1000 – 3000 միջակայքում: Այս բնակավայրի վարչական ներկայացուցչի պահպանման ծախսերը կազմում են 1845,6 հազար դրամ՝ վարչական ներկայացուցչի աշխատավարձի (103 400 \* 12) և վարչական ներկայացուցչի պահպանման և գրասենյակային ծախսերի (604 800) հանրագումարը:

Նուռնուս բնակավայրի բնակչության թիվը գտնվում է 500 – 1000 միջակայքում: Այս բնակավայրի վարչական ներկայացուցչի պահպանման ծախսերը կազմում են 1540,8 հազար դրամ՝ վարչական ներկայացուցչի աշխատավարձի (86 400 \* 12) և վարչական ներկայացուցչի պահպանման և գրասենյակային ծախսերի (504 000) հանրագումարը:

## 2.1.2. Համայնքների խոշորացման արդյունքում արդյունավետ հարկային վարչարարությունից առաջացող օգուտները

Համայնքների խոշորացման արդյունքում օգուտներ կարող են առաջանալ արդյունավետ հարկային վարչարարությունից:

*Աղյուսակ 2. Բյուրեղավան համայնքի հարկերի գանձման մակարդակը (2012 թ.) և վերջինիս բարձրացման հնարավոր ռեզերվները*

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  |  | **Գույքահարկ** (հազ.դրամ) | | | | | **Հողի հարկ** (հազ.դրամ) | | | | | **Ընդամենը ռեզերվներ** |
| **ՀՀ** | **Բնակավայրի անվանում** | **Հարկային բազա[[3]](#footnote-3)** | **Փաստացի գանձում** (2012թ. համայնքի բյուջե մուտքագրված գոյքահարկ) | **Գանձման մակարդակ** | **4 տարի հետո գանձման կանխատեսվող մակարդակ** | **Գանձման մակարդակի փոփոխությունից ռեզերվներ** | **Հարկային բազա** | **Փաստացի գանձում** (2012թ. համայնքի բյուջե մուտքագրված հողի հարկ) | **Գանձման մակարդակ** | **4 տարի հետո գանձման կանխատեսվող մակարդակ** | **Գանձման մակարդակի փոփոխությունից ռեզերվներ** |
| 1 | Բյուրեղավան | 23098.3 | 22940.1 | 99.3 |  |  | 5806.7 | 6097.0 | 105.0 |  |  |  |
| 2 | Արզնի | 6605.1 | 16269.4 | 246.3 | 7080.7 | 11641.3 | 164.4 |
| 3 | Նուռնուս | 819.5 | 1108.7 | 135.3 | 2102.5 | 2718.2 | 129.3 |
|  | ***Ընդամենը*** | 30522.9 | 40318.2 | 132.1 | 100.0 | 0 | 14989.9 | 20456.5 | 136.5 | 100 | 0 | 0 |

Բյուրեղավանի խոշորացման փնջում ընդգրկված համայնքների կողմից 2012 թվականին հողի հարկի և գույքահարկի գծով հավաքագրված գումարների ընդհանուր արժեքը (հողի հարկ 20456.5 հազ.դրամ և գույքահարկ 40318.2հազ. դրամ) գերազանցել է այդ համայնքների հարկային բազաների մեկ տարվա ցուցանիշերի հանրագումարին (համապատասխանաբար՝ 14989.9 հազ.դրամ և 30522.9 հազ.դրամ): Այս հանգամանքը պայմանավորված է 2012 թվականին համայնքների կողմից նախորդ տարիներին կուտակած հարկային ապառքների գանձումով:

Սա նշանակում է, որ Բյուրեղավան համայնքի կողմից տեղական հարկերի գծով, նույնիսկ 100% գանձման մակարդակ ապահովելու պայմաններում, հաջորդ տարիներին համայնքի բյուջե ավել գումար չի մուտքագրվի, քան մուտքագրվել է 2012թվականին: Հետևաբար այս ուղղությամբ Բյուրեղավան համայնքում զգալի ռեզերվներ չկան:

## 2.1.3. Այլ չափելի օգուտներ

2013 թ. հուլիսի 1-ից հանրապետությունում 10 հազար դրամով բարձրացվել է նվազագույն ամսական աշխատավարձը: Աշխատավարձի բարձրացման հետ կապված, համայնքային բյուջեներում առաջացած լրացուցիչ ծախսերի ֆինանսավորման նպատակով, Կառավարությունը, համաձայն 2013 թ. հունիսի 27-ի թիվ 661 - Ն որոշման, իր պահուստային ֆոնդից փոխհատուցելու է (սուբվենցիաների տրամադրում) այդ ծախսերը:

Համայնքների խոշորացման արդյունքում Արզնի և Նուռնուս համայնքների համար, վերը նշված ուղղությամբ նախատեսված փոխհատուցման գումարները կարելի է դիտարկել որպես օգուտներ:

Բյուրեղավան խոշորացված համայնքի հաստիքացուցակը սահմանված մեթոդաբանությամբ (հավելված 1) կազմելիս ենթադրվել է, որ Բյուրեղավան գործող քաղաքային համայնքի հաստիքները բավարար կլինեն խոշորացված համայնքն ամբողջությամբ սպասարկելու համար: Հետևաբար, գոյություն ունեցող հաստիքների թիվն ու դրույքաչափերը ամբողջությամբ նույնն են թողնվել: Քանի որ հաշվարկներում օգտագործված տվյալները 2013 թ. հունվարի մեկի դրությամբ են, ապա նվազագույն աշխատավարձի մակարդակի բաձրացումը դեռևս հաշվի առնված չէ: Հետևաբար, այս համայնքում պետությունից ստացվող փոխհատուցումը ամբողջությամբ ուղղվելու է նախատեսված նպատակին և հնարավոր չէ դիտարկել որպես օգուտ:

Աղյուսակ 3–ում բերված տվյալներից պարզ է դառնում, որ Բյուրեղավան համայնքի կազմի մեջ մտնող նախկին համայնքների աշխատակազմերի նվազագույն աշխատավարձի մակարդակի բարձրացման փոխհատուցումից առաջացած օգուտները կազմում են **1348.9 հազ. դրամ**:

*Աղյուսակ 3. Բյուրեղավան համայնքի կազմի մեջ մտնող նախկին համայնքների աշխատակազմի նվազագույն աշխատավարձի մակարդակի բարձրացման փոխհատուցումից առաջացած օգուտներ*

|  |  |  |  |  |
| --- | --- | --- | --- | --- |
| Համայնքներ | **Բյուրեղավան** | **Արզնի** | **Նուռնուս** | **Ընդամենը** |
| **Փոխհատուսման գումարներից[[4]](#footnote-4) առաջացած օգուտներ** (հազ. դրամ) | 0 | 1 031.5 | 317.4 | **1 348.9** |

Ծանոթություն:

Հաշվարկները կատարված են 2013թ.–ի հուլիսի 1-ից մինչև դոկտեմբերի 31-ը ընկած ծամանակահատվածի (6 ամիս) համար: Հաջորդող տարիներին, այդ նպատակով հատկացվող փոխհատուցունմների տրամադրման դեպքում, փոխհատուցման գումարը յուրաքանչյուր տարվա համար կլինի կրկնակի:

**Ֆինանսական համահարթեցման դոտացիաներ**

Ֆինանսական համահարթեցման սկզբունքով պետական բյուջեից, համայնքներին հատկացվող դոտացիաների տրամադրման գործող կարգի համաձայն, Բյուրեղավան համայնքի կազմի մեջ մտնող նախկին համայնքների համահարթեցման դոտացիաների գումարը, 2013թ. համար նախատեսված է.

* Բյուրեղավան - 105 226.4 հազ.դրամ,

133 699.5հազ.դրամ

* Արզնի - 23 314.0 հազ.դրամ,
* Նուռնուս - 5 159.1 հազ.դրամ,

Բյուրեղավան խոշորացված համայնքի համահարթեցման դոտացիայի չափը եթե այն հաշվարկվեր 2013թ.–ի համար, նույն օրենքի կիրարկաման պայմաններում. կկազմեր մոտավորապես՝ 131 263.3 հազ.դրամ:

Հաշվի առնելով, որ Ազգային Ժողովում է գտնվում «ֆինանսական համահարթեցման մասին» նոր օրենքի նախագիծը, ուշագրավ կլինի դիտարկել Բյուրեղավան խոշորացված համայնքի կազմի մեջ մտնող համայնքների համահարթեցման դոտացիաների գումարների մոտավոր փոփոխությունը, պայմանականորեն պատկերացնելով որ այդ օրենքը գործել է 2013թ. –ի դոտացիաների հաշվարկների համար:

* Բյուրեղավան - 92 254 հազ.դրամ,

132 672հազ.դրամ

* Արզնի - 28 753 հազ.դրամ,
* Նուռնուս - 11 665հազ.դրամ,

Սա նշանակում է, որ Բյուրեղավան խոշորացված համայնքի կազմի մեջ մտնող նախկին համայնքներին հատկացվող համահարթեցման դոտացիաները, «Ֆինանսական համահարթեցման մասին» նոր օենքի ընդունումից հետո, առանձնապես չի փոխվի (կնվազի 1 մլն. դրամով):

Բյուրեղավան խոշորացված համայնքի համար, նոր օրենքի պայմաններում, համահարթեցման դոտացիայի գումարը կկազմի 136 349 հազ.դրամ, ինչը 5.1 մլն դրամով ավելի է ներկա գործող օրենքի պայմաններում հաշվարկված գումարից:

Միաժամանակ հարկավոր է նկատի ունենալ որ, համահարթեցման դոտացիաների ընդհանուր գումարը յուրաքանչյուր տարի մոտավորապես 10 % -ով աճի միում[[5]](#footnote-5) ունի:

## 2.1.4. Համայնքների խոշորացման արդյունքում ՏԻ մակարդակում առաջացող չափելի օգուտների հանրագումարը և կանխատեսումները գալիք 4 տարիների համար

Աղյուսակ 4–ում բերված են չափելի օգուտների ամփոփ տվյալները և հաջորդ 4 տարիների նույն ուղղություններով օգուտների կանխատեսումները: Վերջիններիս համաձայն, համայնքների խոշորացման արդյունքում, Բյուրեղավան համայնքի մասշտաբով, ՏԻ մակարդակում առաջանում է տարեկան **27 765.3** հազ.դրամ և քառամյա ժամանակահատվածում՝ **111 061.2** հազ.դրամ օգուտ:

*Աղյուսակ 4 Բյուրեղավան համայնքի չափելի օգուտների ամփոփ տվյալները և քառամյա ժամանակահատվածի կանխատեսումները (հազ.դրամ)*

|  |  |  |  |
| --- | --- | --- | --- |
|  | **Չափելի օգուտները** | **Մեկ տարվա հաշվարկով** | **Քառամյա ժամանակահատվածում** |
| 1 | Վարչական ծախսերի կրճատումից | **25 067.5** | **100 270** |
| 2 | Արդյունավետ հարկային վարչարարությունից | **0** | **0** |
| 3 | Այլ չափելի օգուտներ  *(1 348.9 \* 2 կիսամյակ)* | **26 97.8** | **10 791.2** |
|  | **Ընդամենը** | **27 765.3** | **111 061.2** |

## Այլ՝ ոչ չափելի օգուտներ

**Կառավարման արդյունավետության բարձրացում**

Համայնքների խոշորացումը նպաստելու է կառավարման համակարգի արդյունավետության բարձրացմանը, մասնավորապես դա արտահայտվելու է տեղերում կադրային ապահովվածության և աշխատատեղերի կահավորման[[6]](#footnote-6) վրա: Արդյունավետ կառավարման վրա կարող է դրական ազդեցություն ունենալ նաև ներքին և արտաքին վերահսկողության մեխանիզմների զարգացումը, որը մեծապես կապված է լինելու ավագանու ինստիտուտի զարգացման հետ:

**Մասշտաբի էֆեկտ**

Ինչքան մեծանում են ծառայությունների մատուցման ծավալները, այնքան փոքրանում է միավոր ծառայության մատուցման ինքնարժեքը: Այս դրույթը միջազգային պրակտիկայում ընդունված է անվանել «մասշտաբի էֆեկտ», որը համայնքների խոշորացման տարբերակում նշանակում է՝ ինչքան մեծ են համայնքները, այնքան էժան կարող են լինել համայնքի կողմից մատուցվող ծառայությունները:

**Համայնքային ենթակառուցվածքների օպտիմալ տեղաբաշխում**

Օպտիմալ տեղաբաշխում ասելով պետք է հասկանալ, հանրային ծառայություններ մատուցող ենթակառուցվածքների, աշխարհագրական իմաստով, այնպիսի տեշակայում, որը հնարավորություն կտար առավելագույնս ապահովել ծառայությունների մատուցման հասանելիությունն ու մատչելիությունը, միաժամանակ ապահովելով այդ ծառայությունների իրականացման համար կատարված ծախսերի արդյունավետությունն ու նպատակայնությունը:

**Ծառայությունների ինքնարժեքի** վրա, բացի վերը նշվածներից, ազդում են նաև այլ գործոններ, մասնավորապես՝ ինքնարժեքի նվազեցման պատճառ կարող են հանդիսանալ ծառայությունների մատուցումն ապահովող ենթակառուցվածքների ուղղությամբ իրականացված կապիտալ ներդրումային ծրագրերը (հիմնական միջոցների կապիտալ նորոգումը կամ նորերի ձեռք բերումը և այլն):

Համայնքների խոշորացումը դիտարկվում է որպես ապակենտրոնացման գործընթացի կարևոր բաղադրիչ և նախապայման: Հայաստանում գործող մի շարք միջազգային դոնոր կազմակերպություններ լուրջ հետաքրքրված են այս բարեփոխումների ընթացքով և պատրաստակամ են **ֆինանսական ու խորհրդատվական աջակցություն** ցուցաբերել համայնքների խոշորացման գործընթացը ավելի սահուն և արդյունավետ իրականացնելու համար: Այս ներդրումները նույնպես կարելի է դիտարկել որպես խոշորացման գործընթացին նվիրված ոչ չափելի օգուտներ:

## Պետական մակարդակում առաջացող հնարավոր օգուտներ

**Կրթություն**

Կոտայքի մարզի Բյուրեղավան համայնքի խոշորացման արդյունքում կարելի է Բյուրեղավանում ստեղծել կրթահամալիր, որի մեջ կընդգրկվեն Բյուրեղավանի հիմնական, ավագ դպրոցները և նախնական մասնագիտական (արհեստագործական) ուսումնարանը: Կրթահամալիրը կգործի ԿԳՆ ենթակայությամբ:

Նուռնուսի դպրոցը տիպային չէ, շենքի ֆիզիկական պայմանները վատն են: Փոխադրամիջոցի առկայության դեպքում հնարավոր է երեխաներին տեղափոխել Բյուրեղավանի կրթահամալիր[[7]](#footnote-7):

**Առողջապահություն**

Առողջապահության ոլորտում պետական մակարդակում համայնքների խոշորացումից օգուտներ չեն ակնկալվում:

# Բյուրեղավան համայնքի միջնաժամկետ զարգացման ծրագրային մոտեցումները

Բյուրեղավան համայնքում համայնքների խոշորացման արդյունքում գոյացած օգուտները ուղղվելու են՝


* գոյություն ունեցող ծառայությունների ընդլայնմանը և որակի բարձրացմանը,
* նոր ծառայությունների մատուցմանը,
* ենթակառուցվածքների վերականգնմանն ու նոր ենթակառուցվածքների ստեղծմանը,
* կապիտալ արժեքների ձևավորմանը,
* և այլն:

Համայնքի ֆինանսական միջոցների տնօրինումը համայնքի տեղական ինքնակառավարման մարմինների բացառիկ լիազորությունն է, հետևաբար՝ շատ դժվար է կանխատեսել, թե այդ միջոցները որ ուղղություններով կծախսվեն: Միաժամանակ, ակնհայտ է, որ իրականացվող ծրագրերը պետք է ուղղված լինեն համայնքի կազմի մեջ մտնող բոլոր բնակավայրերում առկա հիմնախնդիրների լուծմանը: Սույն ուսումնասիրության շրջանակներում կատարված համայնքի իրավիճակի վերլուծությունը, հիմնահարցերի բացահայտումը, ծրագրերի կազմումը և ծրագրերի առաջնահերթությունների սահմանումը իրականացվել է փորձագիտական մոտեցմամբ և հետագայում կարող է օգտագործվել որպես խորհրդատվություն:

## Բյուրեղավան համայնքի իրավիճակի վերլուծությունը

1. **Ընդհանուր տվյալներ**

Խոշորացված Բյուրեղավան համայնքը (այսուհետև Բյուրեղավան համայնք) կազմավորվել է նախկին՝ Բյուրեղավան (քաղաքային), Արզնի և Նուռնուս (գյուղական) համայնքների միավորումից:



Նուրնուս

Բյուրեղավան

Արզնի

Համայնքն ունի 3719,0 հա տարածք: Համայնքի կենտրոնն է Բյուրեղավան քաղաքը: Համայնքի կենտրոնի հեռավորությունը մայրաքաղաքից կազմում է 20 կմ, իսկ մարզկենտրոնից՝ 43 կմ:

1. **Պատմական ակնարկ**

Բյուրեղավան քաղաքը որպես բանավան հիմնադրվել է 1945 թվականին, «Արզնի» հանքային ջրերի համար շշեր արտադրող փոքրիկ արտադրամասի բազայի վրա և կոչվել է Արզնի: Քաղաքատիպ ավանի կարգավիճակ ստացավ 1974 թվականից` ի պատիվ այստեղ արտադրվող և աշխարհում լայն ճանաչում գտած բյուրեղապակու` վերանվանվելով Բյուրեղավանի: 1994թ. բանավանին տրվեց քաղաքի կարգավիճակ: 60-80-ական թթ. մեկը մյուսի հետևից շահագործման են հանձնվել բազմաթիվ խոշոր արդյունաբերական ձեռնարկություններ, որոնք էլ իրենց շուրջն են հավաքել մեծաքանակ բանվորական ուժ և ինժեներատեխնիկական անձնակազմ:

Արզնին նախկինում կոչվել է Արծնի, Սարջալա, ասորաբնակ լինելու համար կոչվել է նաև Արզնի-Ասորիք: Հայտնի է եղել որպես զուտ հայկական գյուղ: Սրա ապացույցներն են Արզնիի տարածքի շինությունների և պարիսպների ավերակները, մինչև 19-րդ դարի վերջերը, պարիսպներից դուրս, հյուսիսային կողմում սրբատաշ քարից շինված դեռևս կանգուն 2 մատուռները, խաչարձաններով հարուստ գերեզմանատունը: Գյուղում կա 6-րդ դարի կանգուն եկեղեցի, իսկ հին եկեղեցիների քարերով ասորիները կառուցել են նաև իրենց եկեղեցին: Ներկայումս գյուղը հայտնի է որպես առողջարանային գոտի, որտեղ գործում են 5 առողջարաններ:

Նուռնուս գյուղը գտնվում է Հրազդան գետի ձախ ափին: Ստեղծվել է մեր թվ. 10-րդ դարում: Երկաթուղային կայարան է: Գյուղի անունն առաջացել է 7 համայնքների միավորումից: Հյուսիսային կողմում` այժմյան գյուղում, բնակվել են ադրբեջանցիներ և քիչ թվով հայ ընտանիքներ: 19-րդ դարում մարզի Ալափարս բնակավայրից գյուղում բնակություն է հաստատել Սումբատ աղան, որի ջանքերի շնորհիվ 3 տարվա ընթացքում գյուղը մաքրվել է ադրբեջանցիներից:

1. **Ֆիզիկա-աշխարհագրական պայմաններ**

Համայնքի կազմի մեջ մտնող բնակավայրերի բարձրությունը ծովի մակերևույթից տատանվում է 1360 – 1440 մ սահմաններում:

Բյուրեղավանի օդը մաքուր է, իսկ ջուրը` Նուռնուսի սառնորակ աղբյուրներց է գալիս: Կլիման մեղմ է, ամառը`զով, ձմեռը` ոչ ցրտաշունչ: Արզնիում կլիման ցամաքային է, մեղմ, ցուրտ ձմեռով: Նուռնուսի կլիման բարեխառն է:

1. **Ժողովրդագրություն**

Բյուրեղավան համայնքի բնակչության ընդհանուր թիվը կազմում է 12494 մարդ, որոնցից 5731-ը տղամարդիկ են, իսկ 6763-ը՝ կանայք (աղյուսակ 5): Համայնքի բնակչության 75 %-ը բնակվում է համայնքի կենտրոնում: Բնակչության 78 %-ը միջին տարիքի բնակչությունն է (18-60 տարեկան): Թոշակառուները կազմում են համայնքի բնակչության 13 %-ը:

*Աղյուսակ 5. Բյուրեղավան համայնքի ժողովրդագրությունը*

*(2013 թ. հունվարի 1-ի տվյալներով)*

|  |  |  |  |  |  |  |
| --- | --- | --- | --- | --- | --- | --- |
| **ՀՀ** | **Ցուցանիշ** | **Չափման միավոր** | **Ընդամենը համայնքում** | **Ըստ համայնքի կազմի մեջ մտնող վարչական միավորների** | | |
| **Բյուրեղավան** | **Արզնի** | **Նուռնուս** |
|  | Տնային տնտեսություններ | ծուխ | 3715 | 2611 | 950 | 154 |
|  | Բնակչության թվաքանակ | մարդ | 12494 | 9400 | 2450 | 644 |
| • | Տղամարդիկ | մարդ | 5731 | 4232 | 1154 | 345 |
| • | Կանայք | մարդ | 6763 | 5168 | 1296 | 299 |
| • | Նախադպրոցական տարիքի երեխաներ (0-6 տ.) | մարդ | 1084 | 866 | 168 | 50 |
| • | Դպրոցական տարիքի երեխաներ (7-18տ.) | մարդ | 1002 | 659 | 284 | 59 |
| • | Միջին տարիքի բնակչություն (18-60 տ.) | մարդ | 9762 | 7875 | 1495 | 392 |
|  | Թոշակառուներ | մարդ | 1658 | 1265 | 336 | 57 |
|  | Աշխատունակ բնակչություն | մարդ | 8831 | 6947 | 1600 | 284 |
|  | Գործազուրկներ (զբաղվածության կենտր. գրանցված) | մարդ |  | 326 | - | - |
|  | Անապահով ընտանիքների թիվը (սոցիալական ծառա յությունում գրանցված) | ծուխ |  | - | - | 34 |
|  | Ընտանեկան նպաստ ստացող տնային տնտեսություններ | ծուխ | 574 | 420 | 150 | 4 |
| • | «Փարոս» համակարգում ընդգրկված տնային տնտեսություններ | ծուխ |  | 460 | - | 4 |
|  | Փախստականներ | մարդ | 439 | 259 | 180 | 0 |
|  | Հաշմանդամներ | մարդ | 368 | 308 | 58 | 2 |

1. **Տեղական ինքնակառավարման մարմիններ**

Բյուրեղավան համայնքի ավագանին բաղկացած է լինելու 15 անդամից[[8]](#footnote-8):

Համայնքի ղեկավարի աշխատակազմը բաղկացած է լինելու 24 հաստիքային միավորից, ներառյալ համայնքի ղեկավարի հաստիքն ու համայնքի կազմի մեջ մտնող բնակավայրերի վարչական ներկայացուցիչների հատիքները (աղյուսակ 6):

*Աղյուսակ 6. Համայնքի ղեկավարի աշխատակազմի հաստիքները*

|  |  |  |  |
| --- | --- | --- | --- |
| **ՀՀ** | **Պաշտոն** | **Հաստիքային միավոր** | **Դրույքաչափ** |
| *Քաղաքական պաշտոն* | | | |
| 1 | Համայնքի ղեկավար | 1 | 216300 |
| *Հայեցողական պաշտոններ* | | | |
|  | Համայնքի ղեկավարի տեղակալ | 1 | 142900 |
|  | Համայնքի ղեկավարի խորհրդական | 1 | 108300 |
|  | Համայնքի ղեկավարի օգնական | 2 | 96700 |
| *Համայնքային ծառայողներ* | | | |
|  | Աշխատակազմի քարտուղար | 1 | 131600 |
|  | Գլխավոր մասնագետ | 2 | 108300 |
|  | Առաջատար մասնագետ | 2 | 96700 |
|  | Առաջին կարգի մասնագետ | 2 | 85200 |
| *Ֆինանսատնտեսական բաժին* | | | |
|  | Ֆինանսատնտեսական բաժնի պետ | 1 | 114000 |
|  | Ֆինանսատնտեսական բաժնի գլխավոր մասնեգետ | 1 | 108300 |
|  | Ֆինանսատնտեսական բաժնի առաջատար մասնագետ | 1 | 96700 |
|  | Ֆինանսատնտեսական բաժնի առաջին կարգի մասնագետ | 1 | 85200 |
|  | Ֆինանսատնտեսական բաժնի երկրորդ կարգի մասնագետ | 1 | 73600 |
| *Ներքին աուդիտի բաժին* | | | |
|  | Ներքին աուդիտի բաժնի պետ | 1 | 114000 |
| *Տեխնիկական սպասարկման անձնակազմ* | | | |
|  | Գործավար | 1 | 73600 |
|  | Վարորդ | 1 | 85200 |
|  | Տնտեսվար | 1 | 85200 |
|  | Հավաքարար | 1 | 62100 |
| *Համայնքի կամզի մեջ մտնող բնակավայրեր* | | | |
|  | Արզնիի վարչական ներկայացուցիչ | 1 | 103400 |
|  | Նուռնուսի վարչական ներկայացուցչի օգնական | 1 | 86400 |

1. **Կրթություն, մշակույթ և սպորտ**

Բյուրեղավան համայնքում կան 3 գործող նախադպրոցական հիմնարկներ, որոնցից 2-ը գտնվում են համայնքի կենտրոնում, իսկ 1-ը՝ Արզնի բնակավայրում: Բյուրեղավանի նախադպրոցական հիմնարկներից մեկը մանկապարտեզ է, մյուսը՝ նախակրթարան: Արզնիի մանկապարտեզը 2010-2012 թ.. վերանորոգվել է:

Համայնքում գործում են 4 դպրոցներ, որոնցից 2-ը համայնքի կենտրոնում և մեկական համայնքի կազմի մեջ մտնող բնակավայրերում: Բյուրեղավանի դպրոցներից մեկը ավագ դպրոց է: Բյուրեղավանի հիմնական դպրոց հաճախող երեխաների թիվն ավելի մեծ է դպրոցի շենքի նախագծային հզորությունից: Մի քանի դասարաններ դպրոց են հաճախում երկրորդ հերթով: Նուռնուսի դպրոցը տիպային չէ, շենքի ֆիզիկական պայմանները վատն են: Փոխադրամիջոցի առկայության դեպքում հնարավոր է երեխաներին տեղափոխել Բյուրեղավանի կրթահամալիր: Արզնիի միջնակարգ դպրոցը ունի ռուսական դասարաններ, որտեղ սովորում են ասորական համայնքի երեխաներ, ինչպես նաև ունի առողջարանային դասարաններ[[9]](#footnote-9):

Համայնքում կան մեկական գործող մշակույթի տներ Բյուրեղավան և Նուռնուս բնակավայրերում: Բյուրեղավանի մշակույթի տունը հիմնանորոգման կարիք ունի: 2009-2010 թթ. մասնակի վերանորոգվել են Նուռնուսի մշակույթի տան շենքն ու տանիքը: Սակայն այն կապիտալ վերանորոգման անհրաժեշտություն ունի:

Արզնիում գործում է ակումբ, որը սակայն չունի առանձին շենք և տեղակայված է գյուղապետարանի շենքում:

Համայնքի կազմի մեջ մտնող բոլոր բնակավայրերում կան գործող գրադարաններ: Բյուրեղավանի գրադարանը գործում է բնակելի շենքի առաջին հարկում, շենքային պայմանները բավարար չեն: Արզնիի գրադարանը, ինչպես և ակումբը, գործում է գյուղապետարանի շենքում:

Արտադպրոցական կրթության և սպորտի ոլորտում գործող հիմնարկներ կան միայն համայնքի կենտրոնում: Այստեղ գործում են մեկական երաժշտական դպրոց, արվեստի դպրոց և մարզադպրոց: Արվեստի դպրոցը գործում է բնակելի շենքի առաջին հարկում, շենքային պայմանները բավարար չեն: Մանկապատանեկան մարզադպրոցը զուրկ է նորմալ աշխատանքային պայմաններից: Մարզումներն անց են կացվում ավագ դպրոցի չօգտագործվող մասնաշենքի նկուղային հարկում: Մարզադաշտը, տրիբունաները, հանդերձարանները վերանորոգման կարիք ունեն:

*Աղյուսակ 7. Բյուրեղավան համայնքի գործող կրթական և մշակութային հիմնարկները*

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **ՀՀ** | **Վարչական միավոր** | **Մանկապարտեզ** | | | **Դպրոց** | | | **Մշակույթի տուն** | | |
| **Քանակը** | **Երեխաների թիվը** | **Աշխատողների թիվը** | **Քանակը** | **Աշակերտների թիվը** | **Աշխատողների թիվը** | **Քանակը** | **Շահառուների թիվը** | **Աշխատողների թիվը** |
| 1 | Բյուրեղավան | 2 | 198 | - | 2 | 1231 | 98 | 1 | - | - |
| 2 | Արզնի | 1 | 51 | 16 | 1 | 268 | 66 | - | - | - |
| 3 | Նուռնուս | - | - | - | 1 | 61 | 14 | 1 | - | - |
|  | *Ընդամենը* | *3* | *249* | *-* | *4* | *1560* | *178* | *2* |  |  |

Համայնքի կենտրոնում գործում է նաև մեկ ուսումնարան:

1. **Առողջապահություն**

Բյուրեղավան քաղաքում առկա է մասնագիտացված արտահիվանդանոցային բժշկական կենտրոն, սակայն առկա բուժսարքավորումները անբավարար վիճակում են գտնվում՝ հին են ու մաշված: Շտապ օգնության մեքենան տեխնիկապես հագեցած չէ: Առկա է կադրերի վերապատրաստման անհրաժեշտություն: Բուժհիմնարկը, գտնվելով առողջարանների և ամառանոցների խաչմերուկում, սպասարկում է նաև այլ տարածքներ, որի համար պետության կողմից փոխհատուցում չի ստանում: Անհրաժեշտ սոնոգրաֆիայի և ռենտգենի ապարատները բացակայում են: Լաբորատորիայի անալիզատորը հին է: Առկա է մեկ է.կ.գ.-ի ապարատ: Մասնագիտացված արտահիվանդանոցային բժշկական կենտրոնի հետ միասին Բյուրեղավանում գործում են ստոմատոլոգիական բժշկական օգնություն իրականացնող հաստատություն և դեղատուն:

Նուռնուսի ԲՄԿ –ն վերանորոգվել և հագեցվել USAID/PHCR ծրագրով:

Արզնու Բ/Ա –ն կառուցվել և հագեցվել է է ՀԲ –ի ԱՎԾ –ով:

1. **Համայնքի սեփականություն**

Բյուրեղավան համայնքի սեփականությունը ներկայացված է աղյուսակ 8-ում:

*Աղյուսակ 8. Բյուրեղավան համայնքի սեփականությունը*

|  |  |  |  |  |  |
| --- | --- | --- | --- | --- | --- |
| **ՀՀ** | **Անվանում** | **Չափման միավոր** | **Ըստ վարչական միավորների** | | |
| **Բյուրեղավան** | **Արզնի** | **Նուռնուս** |
| 1 | Մշակույթի տուն | հատ | 1 |  |  |
| 2 | Արվեստի դպրոց | հատ | 1 |  |  |
| 3 | Գրադարան | հատ | 1 |  |  |
| 4 | Մարզադպրոց | հատ | 1 |  |  |
| 5 | Գյուղապետարան | հատ |  | 1 |  |
| 6 | Մանկապարտեզ | հատ |  | 1 |  |
| 7 | Ակումբ | հատ |  |  | 1 |
| 8 | Պահեստ | հատ |  |  | 1 |
| 12 | Տրակտոր | հատ |  |  | 1 |
| 13 | HONDA CB-V մակնիշի ավտոմեքենա | հատ |  |  | 1 |

1. **Բնություն և շրջակա միջավայրի պաշտպանություն**

Բյուրեղավան քաղաքը գտնվում է Արզնի ձորի բարձունքում, որտեղից բացվում է գեղատեսիլ տեսարան: Այստեղ բացակայում են սողանքային և ջրհեղեղային երևույթները: Արզնիում տեղումները նորմայից ավելի են, սակայն դա մշտական բնույթ չունի: Նուռնուս գյուղն ունի բնակլիմայական կոշտ պայմաններ: Գարնանը և աշնանը բնութագրական են կարկուտները, իսկ ամռանը՝ երաշտը:

1. **Բնակարանային տնտեսություն**

Համայնքում կան 1505 հատ բնակելի տներ և 68 հատ բազմաբնակարանային շենքեր` 2156 բնակարաններով: Բազմաբնակարանային շենքերից մեծ մասը՝ 62-ը, գտնվում են համայնքի կենտրոնում: 6 բազմաբնակարան շենքեր կան Արզնիում: Նուռնուսում բազմաբնակարան շենքեր չկան: Բնակելի տների մեծ մասը՝ 920 հատ, գտնվում են Արզնի բնակավայրում: Բյուրեղավանի բնակելի տների թիվը կազմում է 105 հատ, Նուռնուսինը՝ 480 հատ:

Համայնքում վթարային տներ կամ շենքեր չկան:

Բյուրեղավանում 47 շենքերի տանիքներն ունեն խնդիրներ և կարիք կա դրանք վերանորոգելու: 11 շենքերում վերելակներ չեն գործում:

1. **Փողոցային լուսավորություն**

Բյուրեղավանի կազմի մեջ մտնող բոլոր բնակավայրերում առկա է փողոցային լուսավորություն: Բյուրեղավանի փողոցային լուսավորության ցանցի երկարությունը 13160գծմ է, Արզնիինը՝ 3000 գծմ, Նուռնուսինը՝ 1600գծմ: Նուռնուսում անհրաժեշտ է կառուցել փողոցային լուսավորության 500 գծմ ներքին ցանց:

1. **Աղբահանություն**

Բյուրեղավան քաղաքում առկա է աղբահանության կենտրոնացված համակարգ: Առկա մեկ աղբատար մեքենան, այն հին է և չի ապահովում քաղաքի լիարժեք աղբահանությունը: Աղբավայրը օրինական չէ, և քաղաքի գլխավոր պլանով հաստատված չէ: Արզնիում նույնպես աղբահանությունն իրականացվում է կենտրոնացված եղանակով: Այստեղ աղբամանների անհրաժեշտություն կա: Նուռնուս գյուղում, ի տարբերություն Բյուրեղավանի և Արզնիի, աղբահանությունն իրականացվում է անհատական եղանակով, այստեղ չկան աղբարկղեր:

1. **Խմելու ջրի ջրամատակարարում և ջրահեռացում**

Բյուրեղավան քաղաքում անհատական ծորակ ունեցող տնային տնտեսությունների տեսակարար կշիռն ընդհանուրի մեջ կազմում է 95 տոկոս: Օրվա ընթացքում բնակչությունը կարող է օգտվել ջրամատակարարումից 12 ժամ: Խմելու ջրի մանրածախ սակագինը 1խմ համար կազմում է 179.78 դրամ:

Արզնիում անհատական ծորակ ունեցող տնային տնտեսությունների տեսակարար կշիռը ընդհանուրի մեջ կազմում է 70 տոկոս, իսկ մատակարարման ժամերի քանակը օրվա ընթացքում 5 ժամ է: Խմելու ջրի մանրածախ սակագինը 1խմ համար սահմանված է 180 դրամ: Արզնիի Գետաշեն և նոր թաղամասերում անհրաժեշտ է անցկացնել ջրագիծ և ջրամատակարարման տևողությունը հասցնել 6 ժամի:

Նուռնուսում անհատական ծորակ ունեցող տնային տնտեսությունների տեսակարար կշիռը ընդհանուրի մեջ կազմում է 91 տոկոս: Գյուղում առկա է շուրջօրյա ջրամատակարարում, որի համար բնակչությունը գումար չի վճարում: Նուռնուսում անհրաժեշտ է հիմնանորոգել խմելու ջրի ջրամատակարարման ներքին ցանցը: 2011 թ. Նուռնուսում կառուցվել է ջրի կապտաժ:

Բյուրեղավանում և Արզնիում խմելու ջրի ջրամատակարարումն իրականցվում է ՀՋԿ ՓՀԸ-կողմից: Նուռնուսում ջրամատակարարումը որևէ օպերատորի կողմից չի իրականացվում:

1. **Կոյուղի**

Բյուրեղավանն ունի կոյուղի, կոյուղագծի երկարությունը 6 կմ է: Վիճակն անբավարար է, որովհետև երբևէ կապիտալ վերանորոգում չի արվել: Անբավարար է կենտրոնական կոլեկտորի վիճակը (հատկապես նախկին կոշիկի գործարանի տարածքում): Արզնին նույնպես ունի կոյուղի: Նուռնուս գյուղում բացակայում է կոյուղին, ինչը բնակչության համար մեծ հիմնախնդիր է հանդիսանում: Ոլորտում անհրաժեշտ է իրականացնել կառուցողական աշխատանքեր գյուղի բնակչությանը կոյուղագծերով ապահովելու համար:

1. **Գյուղատնտեսություն**

Համայնքում հիմնականում զբաղվում են հացահատիկային և բանջարաբոստանային կուլտուրաների մշակմամբ:

Համայնքի կազմի մեջ մտնող բոլոր բնակավայրերն ապահովված են ոռոգման ջրով: Սակայն ոռոգման ջրի ջրագծերը հին են, առաջանում են ջրի կորուստներ: Անհրաժեշտություն կա ջրագծերի վերանորոգման կամ հիմնովին փոփոխման:

Համայնքում գյուղատնտեսությամբ զբաղվող տնային տնտեսությունները գյուղտեխնիկայի կարիք ունեն:

1. **Արդյունաբերություն**

Համայնքի կենտրոնում գործում են մարմարի մշակման, <<Արզնի>>  հանքային ջրի, երկաթբետոնե կառուցվածքների, <<Նուռնուսի քարերի մշակման>> գործարաններ:

1. **Ճանապարհային տնտեսություն**

Համայնքի կազմի մեջ մտնող բոլոր բանակավայրերը ունեն համայնքի կենտրոնի հետ կապող ճանապարհներ: Արզնի բնակավայրը համայնքի կենտրոնին կապող ճանապարհի երկարությունը 2 կմ է, Նուռնուսը՝ 4 կմ: Այս ճանապարհները ասֆալտապատված են, վիճակը գնահատվում է բավարար, ձմռանը անցանելի են:

Վերանորոգման կարիք ունեն համայնքի կազմի մեջ մտնող բնակավայրերի ներքին ճանապարհները:

1. **Տրանսպորտ և կապ**

Համայնքի կազմի մեջ մտնող բոլոր բնակավայրերն ապահովված են տրանսպորտային երթուղով: Բնակավայրերից երթուղի է գործում ոչ միայն դեպի մայրաքաղաք, այլ նաև դեպի Աբովյան քաղաք:

Համայնքի ավտոմեքենաների ընդհանուր քանակը կազմում է 1573, որից մարդատար են՝ 1499-ը և բեռնատար՝ 74-ը: Համայնքի կազմի մեջ մտնող բոլոր բնակավայրերում առկա են ինտերնետ կապ, հեռախոսային հաղորդակցություն, Տեղական ԱՀԿ, բջջային հեռախոսի ծածկվածություն, իսկ բնակավայրերից երկուսում նաև՝ փոստային ծառայություն (աղյուսակ 9):

*Աղյուսակ 9. Բյուրեղավան համայնքի տրանսպորտը և կապը բնութագրող ցուցանիշներ*

|  |  |  |  |  |
| --- | --- | --- | --- | --- |
| **ՀՀ** | **Ցուցանիշ** | **Ըստ համայնքի կազմի մեջ մտնող վարչական միավորների** | | |
| **Բյուրեղավան** | **Արզնի** | **Նուռնուս** |
| 1 | Բնակավայրից տրանսպորտային երթուղու առկայություն | այո | այո | այո |
| 2 | Ավտոմեքենաների ընդհանուր քանակ, այդ թվում՝ | 1288 | 225 | 60 |
| * *մարդատար* | 1223 | 220 | 56 |
| * *բեռնատար* | 65 | 5 | 4 |
| 3 | Հեռախոսային հաղորդակցության առկայություն | այո | այո | այո |
| 4 | Տեղական ԱՀԿ առկայություն | այո | այո | այո |
| 5 | Բջջային հեռախոսի ծածկվածություն | այո | այո | այո |
| 6 | Փոստային ծառայության առկայություն | այո | այո | ոչ |
| 7 | Ինտերնետ կապի առկայություն | 10Մբ/վ,  օպտիկա | 2Մբ/վ,  USB modem | USB modem |

1. **Առևտուր և սպասարկում**

Առևտրի և սպասարկումների փոքր և միջին օբյեկտների թիվը Բյուրեղավանում կազմում է 73, Արզնիում՝ 13: Նուռնուսում կան 3 առևտրի մանր կրպակներ: 1 գազի լիցքավորման կետ կա Բյուրեղավանում և 2-ական գազի և բենզինի լիցքավորման կետեր՝ Արզնիում:

1. **Հողօգտագործում**

Համայնքի կազմի մեջ մտնող բնակավայրերում փոքր է մեկ տնտեսությանը պատկանող գյուղատնտեսական հողերի միջին չափը: Այն համեմատաբար մեծ է Նուռնուսում՝ կազմելով 2,1-5 հա:

Մեկ տնտեսությանը պատկանող գյուղատնտեսական հողամասերի քանակը միջինը կազմում է 2-3 հողամաս:

Չմշակվող հողամասերի թիվը մեծ չէ համայնքում:

Համայնքում հողազուրկ են ընդհանուր թվով 89 տնային տնտեսություններ (աղյուսակ 10):

*Աղյուսակ 10 Բյուրեղավան համայնքի հողօգտագործման ցուցանիշներ*

|  |  |  |  |  |
| --- | --- | --- | --- | --- |
| **ՀՀ** | **Ցուցանիշ** | **Ըստ համայնքի կազմի մեջ մտնող վարչական միավորների** | | |
| **Բյուրեղավան** | **Արզնի** | **Նուռնուս** |
| 1 | Մեկ տնտեսությանը պատկանող գյուղատնտեսական հողերի միջին չափը (հա) | Մինչև 0.5 | 0.6-1.0 | 2.1-5 |
| 2 | Մեկ տնտեսությանը պատկանող գյուղատնտեսական հողերի քանակը (հողամաս) | - | 1  2-3 | 2-3 |
| 3 | Չմշակվող հողերի տոկոսը՝ (%) | 0 | 30 | 100 |
| * քաղաքացիների սեփականության | - | - | 4 |
| * համայնքային սեփականության | - | - | 0 |
| * պետական սեփականության |  |  |  |
| 4 | Տնամերձ հողամասերի թիվը | 125 | 945 | 205 |
| 5 | Հողազուրկ տնտեսությունների թիվը | - | 70 | 19 |

## Համայնքում առկա հիմնահարցերն ու դրանց լուծմանն ուղղված ծրագրերը

|  |  |  |
| --- | --- | --- |
|  | **Հիմնահարցեր** | **Հիմնահարցերի լուծմանն ուղղված ծրագրեր** |
| ***Տեղական ինքնակառավարման լիազարություններ*** | | |
|  | Համայնքում գործող մշակույթային ենթակառուցվածքների զարգացման անհրաժեշտություն | Բյուրեղավանի մշակույթի տան հիմնանորոգում |
| Նուռնուսի մշակույթի տան կապիտալ վերանորոգում |
|  | Արզնիում գործող ակումբի շենքի կառուցում |
|  | Բյուրեղավանի գրադարանի շենքային պայմանների բարելավում |
|  | Բյուրեղավանի արվեստի դպրոցի շենքային պայմանների բարելավում |
|  | Բյուրեղավանի մարզադպրոցի շենքային պայմանների բարելավում |
|  | Նուռնուսում համայնքային կենտրոնի կառուցում |
|  | Նուռնուսում մանկապարտեզի կառուցում |
|  | Բյուրեղավանի բնակարանային ֆոնդի վիճակի բարելավման անհրաժեշտություն | Բյուրեղավանի 47 բազմաբնակարան շենքերի տանիքների վերանորոգում |
| Բյուրեղավանի 11 բազմաբնակարան շենքերի վերելակների գործարկում |
|  | Համայնքում փողոցային լուսավորության ընդլայնման անհրաժեշտություն | Նուռնուսում փողոցային լուսավորության 500գծմ ներքին ցանցի կառուցում |
|  | Համայնքում աղբահանության իրականացման սահմանափակ հնարավորություններ | Աղբատար մեքենայի ձեռքբերում |
| Աղբամանների ձեռքբերում |
|  | Համայնքում խմելու ջրի ջրամատակարարման բարելավման անհրաժեշտություն | Արզնիի Գետաշեն և նոր թաղամասերում խմելու ջրի ջրագծի անցկացում |
| Արզնիում խմելու ջրի ջրամատակարարման տևողության ավելացում 1 ժամով |
| Արզնիի խմելու ջրի ջրագծի վերանորոգում |
| Նուռնուսի խմելու ջրի ջրամատակարարման ներքին ցանցի հիմնանորոգում |
|  | Համայնքի կոյուղու համակարգի բարելավման անհրաժեշտություն | Բյուրեղավանի կոյուղու համակարգի վերանորոգում |
| Նուռնուսում կոյուղու համակարգի կառուցում |
|  | Համայնքում գյուղատնտեսության զարգացման սահմանափակ հնարավորություններ | Բյուրեղավանի ոռոգման ջրագծերի հիմնովին փոխում |
| Արզնիում ոռոգման ջրի մատակարարման բարելավում |
| Նուռնուսում ոռոգման ջրի համակարգի վերանորոգում |
| Համայնքում գյուղատնտեսությամբ զբաղվող տնտեսությունների համար բազմապրոֆիլ գյուղտեխնիկայից օգտվելու հնարավորությունների ստեղծում |
|  | Համայնքի կազմի մեջ մտնող բնակավայրերի ներքին ճանապարհների անբարեկարգ վիճակ | Համայնքի կազմի մեջ մտնող բնակավայրերի ներքին ճանապարհների վերանորոգում |
| ***Պետական կառավարման լիազորություններ*** | | |
|  | Համայնքում մատուցվող առողջապահական ծառայությունների բարելավման անհրաժեշտություն | Շտապօգնության մեքենայի տեխնիկական զինում |
| Բյուրեղավանի բժշկական կենտրոնը բուժսարքավորումներով վերազինում |
|  | Համայնքի բոլոր բնակավայրերում ջրամատակարարման համակարգի կառավարման միասնական մոդել ունենալու անհրաժեշտություն[[10]](#footnote-10) | Նուռնուսի ջրամատակարարման համակարգերի կառավարումը հանձնել ՀՋԿ ՓՀԸ –ին, որն արդեն իսկ հանդիսանում է Բյուրեղավանի և Արզնիի ջրամատակարարման օպերատորը |

# Համայնքում առկա հիմնահարցերի լուծմանն ուղղված առաջնահերթ ծրագրերը

Համայնքում առկա հիմնահարցերի լուծմանն ուղղված ծրագրերի առաջնահերթություններ սահմանելը գործնականում բավականին դժվար է, հատկապես, երբ այդ համայնքը, որպես այդպիսին, դեռևս ձևավորված չէ: Այս պարագայում առաջնահերթությունների սահմանման ժամանակ, որպես կողմնորոշիչ են օգտագործվել փորձագիտական հիպոթետիկ դատողություններն ու պատկերացումները համայնքի մասին, միաժամանակ, համայնքը դիտարկելով որպես տեղական ինքնակառավարման ինքնուրույն սուբյեկտ, որտեղ անհրաժեշտ է ունենալ գոյատևելու համար, գոնե նվազագույն ենթակառուցվածքներ և ծառայություններ:

Ցանկացած համայնքում տեղական ինքնակառավարումը կյանքի կոչելու առաջնահերթ պայման է կառավարման մարմնի առկայությունը, նրա դիրքն ու հեղինակությունը: Վերանորոգված և կահավորված վարչական շենքի առկայությունը կարևոր պայման է բնակչության շրջանում վստահության և հավատի մթնոլորտ ձևավորելու, իշխանության ուժն ու կարողությունները ընդգծելու, ինչպես նաև կառավարման ապարատի (աշխատակազմի) արյդունավետ աշխատանքը խթանելու համար: Այս իմաստով, հատկապես, խոշորացման հետևանքով ձևավորված համայնքի համար պատշաճ տեսքի և բավարար հնարավորություններ ունեցող վարչական շենքի առկայությունը դիտվում է որպես առաջնայնություն:

Առաջնահերթությունների հաջորդ շարքը վերաբերում է ՏԻՄ–երին օրենքով ամրագրված այն լիազորություններին, որոնք ենթադրում են բնակչությանը առաջին անհրաժեշտության (կենսապահովման) ծառայությունների մատուցում: Այդպիսիներից են՝ ջրամատակարարումը, աղբահանությունը, նախադպրոցական դաստիարակությունը, միջբնակավայրային հաղորդակցությունը (ճանապարհներ, տրանսպորտ, կապ) և այլն:

Համայնքի համար (հատկապես գյուղական բնակավայրեր ունեցող) առաջնային կարող են լինել նաև այնպիսի ծրագրերի իրականացումը, որոնք չեն դասվում համայնքի ղեկավարի պարտադիր լիազորությունների շարքին, սակայն անհրաժեշտ են տեղերում անհատական տնտեսությունների գործունեությանը նպաստելու, նրանց կողմից եկամուտ ձևավորելու, հետևաբար՝ նաև համայնքում ապրելու և տնտեսությունը զարգացնելու համար: Այդպիսի ծրագրերից են, մասնավորապես՝ արդիական գյուղատնտեսական տեխնիկայի հավաքակայանի ստեղծումը, գյուղմթերքների մթերման հնարավորությունների ապահովումը և այլն:

Այս պատկերացումներից ելնելով, 3.2 կետում նշված ծրագրերի ցանկից, խորհրդակցելով նաև խոշորացվող համայնքների ղեկավարների հետ, ընտրվել են առավել առաջնահերթ ծրագրերը, դասակարգվել են ըստ առաջնահերթության և գնահատվել նրանց մոտավոր արժեքները:

*Աղյուսակ 11 Հիմնահարցերի լուծմանն ուղղված առաջնահերթ ծրագրերը և դրանց արժեքը*

*(հազ.դրամ)*

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Խոշորացվող համայնքներ | Ծրագիր 1 | | Ծրագիր 2 | | Ծրագիր 3 | | Ծրագիր 4 | | Ծրագիր 5 | |
| Ծրագիր | Արժեքը (հ. դրամ) | Ծրագիր | Արժեքը (հ. դրամ) | Ծրագիր | Արժեքը (հ. դրամ) | Ծրագիր | Արժեքը (հ. դրամ) | Ծրագիր | Արժեքը (հ. դրամ) |
| **Բյուրեղավան** | Մշակույթի տան հիմնանորոգում | 100 000 | Ներհամայնքային ճանապարհների ասֆալտապատում | 110 000 | Բ/բ շենքերի տանիքների վերանորոգում | 80 000 | Ոռոգման ցանցի վերանորոգում | 70 000 | Բ/բ շենքերի վերելակների վերանորոգում | 20 000 |
| **Արզնի** | Ներհամայնքային ճանապարհների ասֆալտապատում | 20 000 | Մշակույթի տան կառուցում | 100 000 | Ոռոգման ցանցի կառուցում 2.5կմ | 35 000 |  |  |  |  |
| **Նուռնուս** | Մշակույթի տան վերանորոգում | 10 000 | Խմելու ջրագծերի վերանորոգում | 20 000 | Ներհամայնքային ճանապարհների ասֆալտապատում | 10 000 | գազաֆիկացման աշխատանքների ավարտում | 15 000 | Գյուղապետարանի վարչական շենքի կառուցում | 50 000 |

# ՏԻ ոլորտին առնչվող այն առաջնահերթ ծրագրերը, որոնք հնարավոր է իրականացնել միջնաժամկետ (4 տարվա) ժամանակահատվածում, խոշորացման արդյունքում առաջացող օգուտների հաշվին

Ինչպես վերևում արդեն նշվեց, Բյուրեղավան խոշորացված համայնքը խոշորացման արդյունքում, ապահովելով բոլոր նախկին համայնքներում մինչ խոշորացումը եղած ծառայությունների փաստացի մակարդակը, տարեկան ունենալու է 27.8 մլն. դրամ ազատ միջոցներ: Այդ միջոցները հիմնականում ուղղվելու են աղյուսակ 10–ում բերված առաջնահերթ ծրագրերի ֆինանսավորմանը, որի ժամանակ, որպես համաֆինանսավորող կողմ, կարող են հանդես գալ նաև պետությունը կամ այլ դոնոր կազմակերպություններ: Այս համագործակցությունը լուրջ հնարվորություններ կարող է ստեղծել, համայնքում խիստ անհրաժեշտ, նույնիսկ՝ լուրջ ծախսատար ծրագրեր ֆինասավորելու և վարկային միջոցներ ներգրավելու համար:

Աղյուսակ 11ում բերված է այն առաջնահերթ ծրագրերի նկարագրությունը, որոնք հնարավոր է իրականացնել, խոշորացման միջոցով տնտեսված, ֆինանսական միջոցների հաշվին՝ 4 տարի ժամանակահատվածում:

*Աղյուսակ 11 Ֆինանսավորման ենթակա ծրագրերի ցանկը և նկարագրությունը*

|  |  |  |  |
| --- | --- | --- | --- |
| **ՀՀ** | **Ծրագրի անվանումը** | **Ծրագրի նկարագրությունը** | **Ծրագրի արժեքը** (հազ.դրամ) |
| 1 | Համայնքում գործող մշակույթային ենթակառուցվածքների զարգացում | Բյուրեղավանի մշակույթի տան հիմնանորոգում | 100 000 |
| Նուրնուսի մշակույթի տան վերանորոգում | 10 000 |
| 2 | Ներհամայնքային ճանապարհների բարելավում | Նուրնուսի ներբնակավայրային ճանապարհների ասֆալտապատում | 10 000 |
| Արզնիի ներբնակավայրային ճանապարհների ասֆալտապատում | 20 000 |
| 3 |  |  |  |
| **Ընդամենը[[11]](#footnote-11)** | | |  |

Ծանոթություն:

Լրացուցիչ ֆինանսական միջոցների առկայության, կամ վերը նշված ծրագրերը այլ միջոցներով իրականացնելու պայմաներում, կարելի շարունակել սույն ցանկը աղյուսակ 11 – ում բերված առաջնահերթությամբ: Մասնավորապես՝ համայնքի բնակավայրերում, խմելու և ոռոգման մագիստրալ ջրագծերի և ներքին ցանցերի վերանորոգում, բ/բ շենքերի տանիքների վերանորոգում և այլն:

# Համայնքի բյուջեի հիմնական ցուցանիշները

Աղյուսակ 12-ում ներկայացված են Բյուրեղավան համայնքի բյուջեի հիմնական ցուցանիշները մինչև խոշորացնելը՝ ըստ համայնքի կազմի մեջ մտնող նախկին համայնքների և խոշորացնելուց հետո: Մասնավորապես, այստեղ ներկայացված են համայնքի ընդհանուր ծախսերի բաժանումն ըստ վարչական և ֆոնդային մասերի, ինչպես նաև ըստ վարչական ծախսերի (կառավարման ապարատի պահպանում) և ծառայությունների մատուցումն արտահայտող ծախսերի: Աղյուսակից երևում է, որ խոշորացման արդյունքում ավելացել են ֆոնդային բյուջեի ծախսերն ու ծառայությունների մատուցմանն ուղղվող ծախսերը, ինչը դրական երևույթ է:

*Աղյուսակ 12. Բյուրեղավան համայնքի կազմի մեջ մտնող նախկին համայնքների բյուջեների ծախսերը (2012 թ. փաստ)*

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **ՀՀ** | **Համայնք** | **Ընդամենը ծախսեր** | | | **Ընդհանուր բնույթի հանրային ծառայություններ** | **Ծառայությունների մատուցումն արտացոլող ծախսեր** | | | | | | **Համայնքի վարչական բյուջեից ֆոնդային բյուջե կատարվող հատկացումներ** |
| **Ընդամենը** | **Վարչական մաս** | **Ֆոնդային մաս** | **Տնտեսական հարաբերություններ** | **Շրջակա միջավայրի պաշտպանություն** | **Բնակարանային շինարարություն և կոմունալ ծառայություն** | **Հանգիստ մշակույթ և կրոն** | **Կրթություն** | **Սոցիալական պաշտպանություն** |
| 1 | Բյուրեղավան | 138 637,6 | 122 810,9 | 33 821,7 | 33 666,3 | -4 175,5 | 30 293,7 | 12 153,5 | 7 752,5 | 52 255,1 | 6 692,0 | 17 995,0 |
| 2 | Արզնի | 56 102,3 | 45 378,1 | 10 724,1 | 18 939,5 | -1 177,0 | 5 378,7 | 10 324,0 | 3 501,6 | 13 655,5 | 5 480,0 | 0,0 |
| 3 | Նուռնուս | 13 956,1 | 10 135,8 | 3 820,3 | 9 514,4 | -3 031,7 | 15,6 | 5 810,0 | 1 537,9 | 0,0 | 110,0 | 0,0 |
|  | Ընդամենը | 208 695,9 | 178 324,8 | 48 366,1 | 62 120,2 | -8 384,2 | 35 687,9 | 28 287,5 | 12 791,9 | 65 910,6 | 12 282,0 | 17 995,0 |
|  |  |  |  |  |  |  |  |  |  |  |  |  |
| Բյուրեղավան (խոշորացված) | | 208 695,9 | 136 257,2 | 72 438,7 | 37 052,7 | 171 643,2 | | | | | |  |

Բյուրեղավան համայնքում համայնքների խոշորացման արդյունքում մեծացել են ֆոնդային բյուջեի ծախսերը 22,9 %-ից հասնելով մինչև 35,5 %-ի: 12,9 %-ով ավելացել են նաև վարչական բյուջեի ծախսերի կազմում ծառայությունների մատուցմանն ուղղվող ծախսերը, ինչը նշանակում է, որ նույն տոկոսով նվազել են կառավարման ապարատի պահպանման ծախսերը (աղյուսակ 13):

*Աղյուսակ 13 Բյուրեղավան համայնքի բյուջեի հիմնական ցուցանիշները մինչև խոշորացնելը և խոշորացնելուց հետո*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | Ընդամենը ծախսեր[[12]](#footnote-12) | | Այդ թվում | | | | | | |
| Վարչական բյուջեի ծախսեր | | | | | Ֆոնդային բյուջեի ծախսեր | |
| Ընդամենը | | Այդ թվում ծառայություն-ներին ողղված ծախսեր | | |
| Հազ.դրամ | % | Հազ.դրամ | % | Հազ.դրամ | % ընդհանուրից | % վարչական բյուջեից | Հազ.դրամ | % |
| Մինչև խոշորացումը | 211 393,7 | 100,0 | 163 027,6 | 77,1 | 101 005,1 | 47,8 | 62,0 | 48 366,1 | 22,9 |
| Խոշորացումից հետո | 211 393,7 | 100,0 | 136 257,2 | 64,5 | 102 000,0 | 48,3 | 74,9 | 75 136,5 | 35,5 |

Աղյուսակ 14 - ում ներկայացված է Բյուրեղավան խոշորացված համայնքի բյուջեի ծախսերը 4 տարվա կտրվածքով ըստ վարչական և ֆոնդային բյուջեների ծախսերի՝ ներկայացնելով նաև ծառայությունների մատուցմանն ուղղվող ծախսերը: Բյուրեղավան համայնքի բյուջեի ծախսերը յուրաքանչյուր տարի ավելացվել են՝ հիմք ընդունելով վարչական ծախսերի կրճատումից առաջացող տնտեսական օգուտներն ու ֆինանսական համահարթեցման դոտացիաների հնարավոր աճի տեմպը:

*Աղյուսակ 14 Բյուրեղավան համայնքի բյուջեի ծախսերը 4 տարվա կտրվածով*

|  |  |  |  |  |  |  |  |
| --- | --- | --- | --- | --- | --- | --- | --- |
|  | | | **Մինչև խոշորոցումը** | **Խոշորացումից հետո** | | | |
| **I տարի** | **II տարի** | **III տարի** | **IV տարի** |
| **Ընդամենը ծախսեր** | | | **211 393,7** | **211 393,7** | **211407** | **211421** | **211437** |
|  | **Վարչական բյուջեի ծախսեր** | | **163 027,6** | **136 257,2** | **136262** | **136268** | **136275** |
|  | | **Այդ թվում՝ ծառայություն-ներին ողղված ծախսեր** | **101 005,1** | **102 000,0** | **102005** | **102010** | **102015** |
|  | **Ֆոնդային բյուջեի ծախսեր** | | **48 366,1** | **75 136,5** | **75144** | **75153** | **75163** |

Բացի վերը նշվածից, Բյուրեղավան համայնքը որոշ ֆինանսական ակնկալիքներ կարող է ունենալ նաև կապված «Ֆինանսական համահարթեցման մասին» նոր օրենքի ընունման հետ: Այս մասով սպասվելիք գումարը կկազմի **5.1 մլն դրամ:**

Ընդհանուր առմամբ, հաշվի առնելով բոլոր ուղղություններով ակնկալվող փոփոխությունները (համայնքների խշորացում, ֆինանսական համահարթեցման նոր մեխանիզմների ներդրում, նվազագույն աշխատավարձի շեմի բարձրացման հետ կապված փոխհատուցում, Բյուրեղավան համայնքը մեկ տարվա ընթացքում կունենա լրացուցիչ (ազատված**) 32 270.4 մլն.** դրամ:

*Աղյուսակ 15 Բյուրեղավան համայնքի՝ բոլոր ուղղություններով կանխատեսվող օգուտները*

*(հազ.դրամ)*

|  |  |  |  |
| --- | --- | --- | --- |
|  | **Ընդամենը ծախսեր** | **որից** | **Լրաչուցից (ազատված) միջոցներ[[13]](#footnote-13)** |
| **Վարչական բյուջե** |
| **Մինչև խոշորացումը** | 211 393,7 | 163 027,6 |  |
| **Խոշորացումից հետո** | 211 393,7 | 136 257,2 |  |
|  | | | |
| **Համայնքների խոշորացման արդյունքում (վարչական բյուջեի ծախսերի կրճատումից)** |  |  | **27 170.4** |
| **«Ֆինանսական համահարթեցման մասին» նոր օրենքի ընունման արդյունքում** |  |  | **5 100** |
| **Ընդամենը** |  |  | **32 270.4** |

# Համայնքների խոշորացման արդյունքում համայնքային լիազորությունների և որոշ իրավական պահանջների վերանայման անհրաժեշտությունը

Նախքան համայնքների խոշորացումը, երբ խոշորացաված համայնքի կազմի մեջ մտնող վարչական միավորները ինքնուրույն համայնքներ են, նրանց միմյանց կապող ճանապարհները հանդիսանում են պետական (մարզային) ենթակայության ճանապարհներ: Դա նշանակում է, որ այդ ճանապարհների սպասարկումը (այդ թվում նաև կապիտալ նորոգումը) իրականացվում է պետական բյուջեի միջոցների հաշվին: Համայնքների խոշորացումից հետո այդ ճանապարհները դառնում են ներհամայնքային և, հետևաբար՝ դրանց սպասարկումը կատարվելու է համայնքի կողմից, իր բյուջեի միջոցների հաշվին: Տրամաբանական է, որ այս դեպքում, այդ լիազորությունը հարկավոր է դիտարկել, որպես պատվիրակված լիազորություն և պետական բյուջեից ստանալ համապատասխան ֆինանսավորում, կամ համայնքներին տրամադրել այդ աշխատանքների կատարման համար, նպատակային դրամաշնորհներ:

ՀՀ օրենսդրության համաձայն, համայնքներն իրավունք ունեն ձևավորված վարչական բյուջեի պահուստային ֆոնդից հատկացումներ կատարել ֆոնդային բյուջե և կատարել կապիտալ ծախսեր: Օրենսդրությունը սահմանափակում է վարչական բյուջեի պահուստային ֆոնդի չափը, սահմանելով այն՝ վարչական բյուջեի ընդհանուր եկամուտների 5-20 %-ի չափով: Համայնքների խոշորացման պարագայում, երբ վարչական բյուջեում վարչական ծախսերի տնտեսման հաշվին, առաջանում են ազատ միջոցներ, երբեմն կարող են խոչընդոտներ առաջանալ այդ միջոցներն օգտագործելիս՝ անհրաժեշտ ծավալի կապիտալ ծրագրեր իրականացնելու համար: Իսկ խոշորացման պարագայում, կապիտալ ծախսերի իրականացումը, երբեմն, լինում է օբյեկտիվ անհրաժեշտություն, քանի որ, շատ դեպքերում, նոր ծրագրերի իրականացումն իր մեջ ներառում է նաև կապիտալ ծախսերի իրականացում: Օրինակ, Բյուրեղավան համայնքում աղբահանության ընդլայնումը կապված է նոր աղբատար մեքենայի ձեռքբերման հետ:

# Հավելվածներ

## Հավելված 1. Համայնքների խոշորացման արդյունքում վարչական ծախսերի կրճատումից առաջացող օգուտների հաշվարկման մոտեցումները

**Երբ խոշորացված համայնքի կազմի մեջ մտնում են տարբեր՝ քաղաքային և գյուղական կարգավիճակ ունեցող բնակավայրեր**

Համայնքների խոշորացման օգուտներն առաջին հերթին արտահայտվում են համայնքների վարչական ծախսերի կրճատմամբ: Պարզ է, որ նոր ձևավորված համայնքի աշխատակազմը չի կարող իր մեջ ներառել նախկին համայնքների աշխատակազմերն ամբողջությամբ[[14]](#footnote-14), այլ որոշակի փոփոխություններ կկրի: Որոշակի փոփոխություններ կկրեն նաև վարչական ծախսերը:

Գործնականում, բավականին դժվար է հաշվարկել, թե կոնկրետ քանի միավոր հաստիք կկրճատվի և որքան գումար կազատվի համայնքների խոշորացման արդյունքում, քանի որ չկան համայնքի աշխատակազմի թվի վերաբերյալ սահմանված նորմատիվներ: Իհարկե, կան պաշտոններ, որոնց մասին միանշանակ կարելի է ասել, որ նոր ձևավորված մեկ համայնքում, դրանք չեն կարող լինել մի քանի հատ: Սակայն, երբ խոսքը վերաբերում է կոնկրետ մասնագետներին, շատ դժվար է ենթադրել, թե նրանցից քանիսը կկրճատվեն: Ավելին, նոր ձևավորված համայնքում, աշխատակազմի կրճատման արդյունքում տնտեսված գումարների հաշվին, նոր ծառայությունների մատուցումը կարող է ենթադրել նաև նոր աշխատողների ներգրավում:

Դժվար է հաշվարկել նաև, թե ինչպիսին կլինեն նոր ձևավորված համայնքի վարչական ծախսերը, քանի որ դարձյալ չկան սահմանված նորմատիվներ:

Ելնելով վերը շարադրվածից, համայնքների խոշորացման արդյունքում, վարչական ծախսերի կրճատման հաշվարկը կատարվում է միմիայն ***փորձագիտական գնահատմամբ***:

Հաշվարկները կատարելիս, դիտարկվում է նաև խոշորացման արդյունքում նոր պաշտոնների ձևավորման և դրանց պահպանման հետ կապված ծախսերի առաջացման անհրաժեշտությունը: Խոսքը, մասնավորապես, վերաբերում է նոր ձևավորված համայնքի բնակավայրերում (բացի համայնքի կենտրոնի բնակավայրից) «վարչական ներկայացուցչի» պաշտոնին, ով կհանդիսանա նախկին համայնքի տարածքում, նոր ստեղծված համայնքի ղեկավարի ներկայացուցիչը: Իհարկե, վարչական ներկայացուցչի գործառույթներն էականորեն կտարբերվեն համայնքի ղեկավարի գործառույթներից, և, բնականաբար, այդ հաստիքի պահպանման համար շատ մեծ ծախսեր չեն ենթադրի:

Այն դեպքում, երբ նոր համայնքը ձևավորվել է քաղաքային համայնքի շուրջ շրջակա գյուղական համայնքների խոշորացման արդյունքում, ապա խոշորացումից առաջացող օգուտների հաշվարկման նպատակով, կիրառվել է հետևյալ մոտեցումը:

Ենթադրվել է, որ քաղաքային համայնքի գործող վարչական ապարատի միջոցով, հնարավոր կլինի սպասարկել խոշորացված համայնքն ամբողջությամբ: Եվ, փաստորեն, խոշորացվող համայնքի կազմի մեջ մտնող նախկին գյուղական համայնքների աշխատակազմերն ու դրանց պահպանման ծախսերը, խոշորացման արդյունքում, կկրճատվեն ամբողջությամբ:

Սրան զուգահեռ, այդ նույն բնակավայրերում կառաջանան նոր ծախսեր՝ կապված համայնքի ղեկավարի վարչական ներկայացուցչի հաստիքի ստեղծման և նրա պահպանման հետ:

Վարչական ներկայացուցչի պահպանման ծախսերը կարող են լինել տարբեր՝ կախված տվյալ բնակավայրի բնակչության թվից: Քանի որ, բնակչության թվից կախված, տարբեր կլինի նաև վարչական ներկայացուցչի աշխատանքային ծանրաբեռնվածությունը:

Այսպես, խոշորացված համայնքի կազմի մեջ մտնող բոլոր բնակավայրերում կսահմանվի մեկ վարչական ներկայացուցչի հաստիք: 3000-ից ավելի բնակիչ ունեցող բնակավայրերում վարչական ներկայացուցիչները կունենան մեկ օգնական և գրասենյակի հավաքարար: 5000-ից ավելի բնակիչ ունեցող բնակավայրերում, համայնքի ավագանու որոշմամբ, կարող են սահմանվել լրացուցիչ հաստիքներ:

Վարչական ներկայացուցչի աշխատավարձը սահմանվել է՝ հիմք ընդունելով տվյալ բնակավայրի բնակչության թիվը:

Մինչև 300 բնակիչ ունեցող բնակավայրերում՝ 60000 դրամ, որը, մոտավորապես համապատասխանում է նվազագույն աշխատավարձին՝ ներառյալ եկամտային հարկը: 300-ից ավել բնակիչ ունեցող, հաջորդ յուրաքանչյուր միջակայքում ընդգրկված, բնակավայրերի դեպքում, վարչական ներկայացուցչի աշխատավարձը, նախորդ միջակայքի համեմատությամբ, կաճի մոտավորապես 20 %-ով: 300-500 բնակիչ ունեցող բնակավայրեր՝ 72000 դրամ, 500-1000 բնակիչ ունեցող բնակավայրեր՝ 86400 դրամ, 1000-3000 բնակիչ ունեցող բնակավայրեր՝ 103400 դրամ, 3000 և ավելի բնակիչ ունցող բնակավայրեր՝ համայնքի ղեկավարի աշխատավարձի 80 %-ը, բայց ոչ պակաս, քան ԱԺ պատգամավորի աշխատավարձի[[15]](#footnote-15) 40 %-ը, որը կազմում է 132638 դրամ:

Եթե տվյալ բնակավայրի բնակչության թիվը գերազանցում է 3000-ը, և, փաստորեն, առաջանում է նաև մեկ նոր՝ վարչական ներկայացուցչի օգնականի հաստիք, ապա վերջինիս աշխատավարձը սահմանվում է տվյալ բնակավայրի վարչական ներկայացուցչի աշխատավարձի 50 %-ի չափով, բայց ոչ պակաս, քան նվազագույն աշխատավարձը: Հավաքարարի աշխատավարձը սահմանվում է նվազագույն աշխատավարձի չափով:

Բացի աշխատավարձից, վարչական ներկայացուցչի պահպանման հետ կապված նախատեսվել են նաև որոշ այլ ծախսեր: Այս ծախսերը նույնպես սահմանվել են, հաշվի առնելով տվյալ բնակավայրի բնակչության թիվը:

Մասնավորապես, սահմանվել է, որ մինչև 300 բնակիչ ունեցող բնակավայրերում, գրասենյակի պահպանման ծախսեր չեն նախատեսվում: Նախատեսվում են միայն վարչական ներկայացուցչի գործունեությունը ապահովող տրանսպորտային, կապի և գրենական պարագաների (թուղթ, գրիչ և այլն) ձեռքբերման ծախսեր, (աղյուսակ 16):

*Աղյուսակ 16 Վարչական ներկայացուցչի գործունեությունը ապահովող որոշ ծախսեր*

|  |  |  |  |
| --- | --- | --- | --- |
| **ՀՀ** | **Ծախսի անվանում** | **Ամսական ծախս (դրամ)** | **Տարեկան ծախս (դրամ)** |
| 1 | Տրանսպորտային ծախսեր | 15000 | 180000 |
| 2 | Հեռախոսային կապ | 3000 | 36000 |
| 3 | Գրենական պարագաներ | 2000 | 24000 |
|  | ***Ընդամենը ծախսեր*** | ***20000*** | ***240000*** |

300-ից ավելի բնակիչ ունեցող համայնքներում, բացի վերոհիշյալ ծախսերից, նախատեսվում են նաև վարչական ներկայացուցչի պահպանման գրասենյակային ծախսեր:

Աղյուսակ 17 – ում ներկայացված են 300-ից ավելի բնակիչ ունեցող բնակավայրերի վարչական ներկայացուցչի գործունեության համար անհրաժեշտ, ինչպես նաև վարչական ներկայացուցչի գրասենյակային ծախսերը: Բնակչության թվի յուրաքանչյուր հաջորդ միջակայքին պատկանող բնակավայրի վարչական ներկայացուցչի պահպանման ծախսերը, նախորդի համեմատությամբ, ավելացել են մոտավորապես 20 %-ով:

*Աղյուսակ 17 Վարչական ներկայացուցչի պահպանման և գրասենյակային ծախսեր*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **ՀՀ** | **Ծախսի անվանում** | **300-500 բնակիչ ունեցող բնակավայրեր** | | **500-1000 բնակիչ ունեցող բնակավայրեր** | | **1000-3000 բնակիչ ունեցող բնակավայրեր** | | **3000 և ավելի բնակիչ ունեցող բնակավայրեր** | |
| **Ամսական ծախս (դրամ)** | **Տարեկան ծախս (դրամ)** | **Ամսական ծախս (դրամ)** | **Տարեկան ծախս (դրամ)** | **Ամսական ծախս (դրամ)** | **Տարեկան ծախս (դրամ)** | **Ամսական ծախս (դրամ)** | **Տարեկան ծախս (դրամ)** |
| 1 | Էլեկտրաէներգիա | 10000 | 120000 | 12000 | 144000 | 14400 | 172800 | 17280 | 207360 |
| 2 | Տրանսպորտային ծախսեր | 15000 | 180000 | 18000 | 216000 | 21600 | 259200 | 25920 | 311040 |
| 3 | Հեռախոսային կապ | 3000 | 36000 | 3600 | 43200 | 4320 | 51840 | 5180 | 62160 |
| 4 | Գրենական պարագաներ | 2000 | 24000 | 2400 | 28800 | 2880 | 34560 | 3460 | 41520 |
| 5 | Այլ գրասենյակային ծախսեր | 5000 | 60000 | 6000 | 72000 | 7200 | 86400 | 8640 | 103680 |
|  | ***Ընդամենը ծախսեր*** | ***35000*** | ***420000*** | ***42000*** | ***504000*** | ***50400*** | ***604800*** | ***60480*** | ***725760*** |

1. <http://www.mta.gov.am/u_files/file/Hayecakarger/qax44-18_1.pdf> [↑](#footnote-ref-1)
2. Բոլոր այն իրավական ակտերը, որոնք պարունակում են դրույթներ համայնքների քաղաքային կամ գյուղական կարգավիճակի մասնին փոփոխման ենթակա են: [↑](#footnote-ref-2)
3. Որպես հարկային բազաներ հիմք են ընդունվել ՀՀ 2014 թ. պետական բյուջեից ՀՀ համայնքների բյուջեներին «Ֆինանսական համահարթեցման մասին» ՀՀ օրենքով սահմանված կարգով ֆինանսական համահարթեցման դոտացիաների գումարների հաշվարկներում օգտագործվող հողի հարկի և գույքահարկի գծով 2012 թ. ելակետային տվյալները [↑](#footnote-ref-3)
4. Կառավարության 2013 թ. հունիս 27-ի թիվ 661 – Ն որոշում, հավելված 7, աղյուսակ 11 [↑](#footnote-ref-4)
5. Համաձայն 2014 -2016 թ. –ի միջնաժամկետ ծախսային ծրագրում ներառած ցուցանիշների. [↑](#footnote-ref-5)
6. Գույք, սարքավորումներ, համակարգչային ծրագրեր, ինտերնետ կապ և այլն: [↑](#footnote-ref-6)
7. Աղբյուրը՝ ՀՀ Կրթության և գիտության նախարարություն [↑](#footnote-ref-7)
8. Փոքր բնակավայրերի ներկայացվածությունը համայնքի ավագանու կազմում ապահովելու նպատակով կարելի է այդ համայնքների համար սահմանել ավագանու տեղերի քվոտաներ, ինչը կապահովի յուրաքանչյուր բնակավայրից առնվազը մեկ ավագանու անդամի ներկայացուցչություն: [↑](#footnote-ref-8)
9. Աղբյուրը՝ ՀՀ Կրթության և գիտության նախարարություն [↑](#footnote-ref-9)
10. Եթե խոշորացված համայնքի կազմի մեջ մտնող բնակավայրերից մեկում, ջրամատակարարման համակարգի կառավարումը իրականացվում է «օպերատորի» կողմից, ապա նպատակահարկար է մնացած բնակավայրերի ջրամատակարարումը նույնպես հանձնել այդ «օպերատորին»: [↑](#footnote-ref-10)
11. Չբավարարող միջոցները կարելի է լրացնել բյուջեի ընդհանուր միջոցների հաշվին կամ տեղափոխել հաջորդ քառամյա ժամանակահատված: [↑](#footnote-ref-11)
12. Ընդամենը ծախսերին ավելացվել են նվազագույն աշխատավարձի մակարդակի բարձրացման հետ կապված պետական բյուջեից ստացվող հնարավոր փոխհատուցումների գումարները, որոնք ներառվել են մինչև խոշորացնելը համայնքների կառավարման ապարատի պահպանման ծախսերի կազմում, իսկ խոշորացնելուց հետո՝ ծառայությունների մատուցմանն ուղղվող ծախսերի կազմում [↑](#footnote-ref-12)
13. Նոր ծառայությունների կազմակերպման կամ գոյություն ունեցող ծառայությունների ընդլայնման պարագայում, լրացուցիչ (ազատված) միջոցների մի մասը կուղղվի այդ ծախսերի ֆինանսավորամաը, որի արդյունքում նույն չափով կամեծանա վարչական բյուջեի ծախսերը: [↑](#footnote-ref-13)
14. Ակնհայտ է, որ համայնքների խոշորացման արդյունքում, նոր ձևավորվող համայնքում չի կարող լինել մեկից ավելի համայնքի ղեկավար, աշխատակազմի քարտուղար և այլն: Ուստի, առաջանալու է նոր ձևավորված համայնքների հաստիքացուցակները վերանայելու և կրճատելու անհրաժեշտություն: [↑](#footnote-ref-14)
15. ՀՀ Ազգային ժողովի պատգամավորի պաշտոնային դրույքաչափը 2013 թ. հունվարի 1 – ից սահմանված է 331 հազար 595 դրամ (ներառյալ աշխատավարձից վճարվող եկամտային հարկը) [↑](#footnote-ref-15)