**Ուսումնասիրություն**

**համայնքների խոշորացումից առաջացող օգուտների և դրանց օգտագործման վերաբերյալ**

**Տաթև համայնք**

**(Խոտ, Հալիձոր, Հարժիս, Շինուհայր, Սվարանց, Տաթև, Տանձատափ և Քաշունի բնակավայրեր)**



ԵՐԵՎԱՆ 2013թ.

Բովանդակություն

[Ներածություն 3](#_Toc368257325)

[1. Տաթև համայնքի խոշորացման մոդելը և վերջինիս ընտրության հիմնավորումը 4](#_Toc368257326)

[2. Տաթև համայնքի խոշորացումից առաջացող օգուտները 6](#_Toc368257327)

[2.1.Համայնքների խոշորացման արդյունքում ՏԻ մակարդակում առաջացող չափելի օգուտները 6](#_Toc368257328)

[2.1.1. Համայնքների խոշորացման արդյունքում վարչական ծախսերի կրճատումից առաջացող օգուտները 6](#_Toc368257329)

[2.1.2. Համայնքների խոշորացման արդյունքում արդյունավետ հարկային վարչարարությունից առաջացող օգուտները 11](#_Toc368257330)

[2.1.3. Այլ չափելի օգուտներ 12](#_Toc368257331)

[2.1.4. Համայնքների խոշորացման արդյունքում ՏԻ մակարդակում առաջացող չափելի օգուտների հանրագումարը և կանխատեսումները գալիք 4 տարիների համար 14](#_Toc368257332)

[2.2. Այլ՝ ոչ չափելի օգուտներ 15](#_Toc368257333)

[2.3. Պետական մակարդակում առաջացող հնարավոր օգուտներ 16](#_Toc368257334)

[3. Տաթև համայնքի միջնաժամկետ զարգացման ծրագրային մոտեցումները 16](#_Toc368257335)

[3.1. Տաթև համայնքի իրավիճակի վերլուծությունը 17](#_Toc368257336)

[3.2. Համայնքում առկա հիմնահարցերն ու դրանց լուծմանն ուղղված ծրագրերը 28](#_Toc368257337)

[4. Համայնքում առկա հիմնահարցերի լուծմանն ուղղված առաջնահերթ ծրագրերը 30](#_Toc368257338)

[5. ՏԻ ոլորտին առնչվող այն առաջնահերթ ծրագրերը, որոնք հնարավոր է իրականացնել միջնաժամկետ (4 տարվա) ժամանակահատվածում, խոշորացման արդյունքում առաջացող օգուտների հաշվին 32](#_Toc368257339)

[6. Համայնքի բյուջեի հիմնական ցուցանիշները 34](#_Toc368257340)

[7. Համայնքների խոշորացման արդյունքում համայնքային լիազորությունների և որոշ իրավական պահանջների վերանայման անհրաժեշտությունը 36](#_Toc368257341)

[Հավելվածներ 38](#_Toc368257342)

[Հավելված 1. Համայնքների խոշորացման արդյունքում վարչական ծախսերի կրճատումից առաջացող օգուտների հաշվարկման մոտեցումները 38](#_Toc368257343)

[Հավելված 2. ՀՀ ՏԿՆ –ի կողմից պատրաստված տեղեկանքը, Տաթև համայնքի բնակավայրերը համայնքի կենտրոնին՝ Շինուհայրին միացնող ճանապարհների մասին 42](#_Toc368257344)

# Ներածություն

Հայաստանում տեղական ինքնակառավարման համակարգի կայացմանը զուգընթաց, որպես առանցքային հիմնախնդիր, մշտապես ընդգծվում է ՀՀ վարչատարածքային կառուցվածքը, ավելի կոնկրետ` նրա մասնատվածության բարձր աստիճանը: Ըստ այդ կառուցվածքի ձևավորված վարչատարածքային միավորների գերակշիռ մասը փոքրաթիվ բնակչությամբ գյուղական համայնքներ են, որոնք բնակչությանը մատուցվող համայնքային ծառայությունները կամ իրականացնում են ցածր մակարդակով, կամ ընդհանրապես չեն իրականացնում: Այս համայնքներում պետության կողմից հատկացվող ֆինանսական միջոցները հիմնականում ուղղվում են վարչական ծախսերին` ծառայությունների մատուցման վրա էական ազդեցություն չթողնելով, իսկ ներդրումային ծրագրերի իրականացումը դժվարանում է աշխատակազմի սահմանափակ կարողությունների պատճառով:

Գործող վարչատարածքային բաժանումը էական խոչընդոտ է հանդիսանում համայնքների կարողությունների ամրապնդման, սահմանափակ ֆինանսական միջոցների արդյունավետ ու նպատակային օգտագործման և տեղական ինքնակառավարման համակարգի բնականոն զարգացման համար:

Ստեղծված իրավիճակում, լուրջ անհրաժեշտություն է առաջացել համայնքների խոշորացման միջոցով օպտիմալացնելու ՀՀ վարչատարածքային բաժանման համակարգը՝ որպես ուղենիշ ունենալով ՀՀ կառավարության 2011թ. նոյեմբերի 10-ին ընդունած` «Համայնքների խոշորացման և միջհամայնքային միավորումների ձևավորման» հայեցակարգը[[1]](#footnote-1): Հայեցակարգային դրույթների շարքում կարևորագույն նշանակություն ունեն համայնքների խոշորացման սկզբունքները և չափորոշիչները, որոնք լուրջ նախապայման են խոշորացման միավորի (փնջի կամ սխեմայի) ձևավորման ժամանակ սուբյեկտիվ մոտեցումներից խուսափելու և խոշորացման գործընթացը առավել կառավարելի կազմակերպելու համար:

Ակնհայտ է, որ խոշորացման միավորի ձևավորման համար հայեցակարգային մոտեցումներին զուգահեռ՝ պակաս նշանակություն չունեն նաև այնպիսի գործոնները, որոնք նպաստավոր պայմաններ են ստեղծում արդեն խոշորացված համայնքի սոցիալ-տնտեսական հետագա զարգացման համար: Նման գործոններից են՝ խոշորացման փնջում քաղաքային համայնքի առկայությունը, բնակավայրերի համատեղ զարգացման հեռանկար (տեսլական) ունենալը, մեկ միասնական ապրանքանիշից (բրենդ) օգտվելու հնարավորությունը, պետական և համայնքային նշանակության հողատարածքները ըստ համայնքների հնարավորինս հավասարաչափ բաշխելը և այլն:

# Տաթև համայնքի խոշորացման մոդելը և վերջինիս ընտրության հիմնավորումը

Տաթև խոշորացված համայնքը ձևավորվել է Խոտ, Հալիձոր, Հարժիս, Շինուհայր, Սվարանց, Տաթև, Տանձատափ և Քաշունի համայնքների խոշորացման արդյունքում: Խոշորացվող բոլոր համայնքներն ունեն գյուղական կարգավիճակ: Համայնքի կենտրոնը Շինուհայր գյուղն է: Խոշորացման արդյունքում ձևավորված Տաթև համայնքը գյուղական կամ քաղաքային կարգավիճակ չի ունենա: Նախկին կարգավիճակները կշարունակեն կրել միայն համայնքի կազմի մեջ մտնող բնակավայրերը[[2]](#footnote-2):

Այս համայնքների խոշորացման փնջի կազմի ընտրությունը պայմանավորված է փնջի կազմում մեկ ընդհանուր «Բրենդի» (Տաթևի տուրիստական գոտի) շուրջ, փնջում ընդգրկված համայնքների, համախմբման նպատակահարմարության, մեկ համեմատաբար խոշոր համայնքի (Շինուհայրի) առկայության, բնակավայրերի տեղաբաշխվածության նպատակահարմարության և ոչ հեռավոր անցյալում միասնական կառավարման համակարգ ունենալու փաստով:

«Համայնքների խոշորացման և միջհամայնքային միավորումների ձևավորման» հայեցակարգում սահմանված չափորոշիչներին Տաթև համայնքի կազմի մեջ մտնող բնակավայրերը գրեթե ամբողջությամբ բավարարում են: Մասնակիորեն են բավարարում երկու չափորոշիչների մասով: Դրանցից մեկի (Նոր ձևավորվող համայնքի կենտրոնը, որպես կանոն, պետք է ունենա միացվող համայնքների նկատմամբ կենտրոնական դիրք, առնվազն 3000 բնակիչ և անհրաժեշտ նվազագույն ծավալի ենթակառուցվածքներ) պահանջները բավարարվում է մասնակի՝ Շինուհայրը ունի 2176 բնակիչ: Մյուս չափորոշչից (Նոր ձևավորվող համայնքի բնակավայրերի հեռավորությունը համայնքի կենտրոնից, որպես կանոն, չպետք է գերազանցի 20 կմ-ը) հատկապես մեծ է շեղումը Քաշունի (30,2 կմ) բնակավայրի համար, շեղումներ կան նաև Տանձատափ (22,9 կմ) և Սվարեենց (23,2 կմ) բնակավայրում: Այս բնակավայրերի տարածքային տեղաբաշխվածության ուսումնասիրությունը ցույց է տալիս, որ եթե անգամ դրանք չմիացվեն խոշորացվող այս փնջի բնակավայրերի հետ, ապա մեկ այլ փնջում նույնպես կարող է նույն խնդիրն առաջանալ:

Ստորև ներկայացված են չափորոշիչների նկարագրերը:

* *Միացվող համայնքների ընդհանուր վարչական սահմանի առկայություն:* – Այս չափորոշչին Տաթև համայնքը բավարարում է ամբողջությամբ: Խոտն ընդհանուր սահման ունի Շինուհայրի հետ, Հալիձորը՝ Տանձատափի, Տաթևի, Հարժիսի և Շինուհայրի հետ, Հարժիսը՝ Տաթևի, Հալիձորի և Շինուհայրի հետ, Շինուհայրը՝ Հարժիսի, Հալիձորի և Խոտի հետ, Սվարանցը՝ Տաթևի հետ, Տաթևը՝ Սվարանցի, Հարժիսի, Հալիձորի, Տանձատափի և Քաշունիի հետ, Տանձատափը՝ Տաթևի, Հալիձորի և Քաշունիի հետ, իսկ Քաշունին՝ Տաթևի և Տանձատափի հետ:
* *Նոր ձևավորվող համայնքի կենտրոնը, որպես կանոն, պետք է ունենա միացվող համայնքների նկատմամբ կենտրոնական դիրք, առնվազն 3000 բնակիչ և անհրաժեշտ նվազագույն ծավալի ենթակառուցվածքներ:* – Այս չափորոշչին Շինուհայրը բավարարում է մասնակիորեն: Շինուհայրը լիարժեք կենտրոնական դիրք չունի համայնքի կազմի մեջ մտնող բնակավայրերի նկատմամբ, սակայն համայնքի կազմի մեջ մտնող բնակավայրերի տարածքային բաշխվածության դիտարկումը ցույց է տալիս, որ չկա լիարժեք կենտրոնական դիրք ունեցող մեկ այլ բնակավայր: Համայնքի կազմի մեջ մտնող բնակավայրերից ոչ մեկի բնակչությունը չի գերազանցում սահմանված թիվը, համայնքի կենտրոնի՝ Շինուհայրի բնակչության թիվը ամենամեծ է (2176), որտեղ կան գործող դպրոց, գրադարան, մանկապարտեզ, բուժկետ: Բնակավայրը չունի մշակույթի տուն, ինչը կարելի է դիտարկել որպես խոշորացման ժամանակ իրականացվելիք պարտադիր ծրագիր:
* *Նոր ձևավորվող համայնքի բնակավայրերի հեռավորությունը համայնքի կենտրոնից, որպես կանոն, չպետք է գերազանցի 20 կմ-ը:* – Այս չափորոշչին Տաթևը բավարարում է մասնակիորեն: Համայնքի կազմի մեջ մտնող բնակավայրերից համայնքի կենտրոնի (Շինուհայր) հեռավորությունը սահմանված չափորոշչից մեծ է, Քաշունի (30,2 կմ), Տանձատափ (22,9 կմ) և Սվարանց (23,2 կմ) բնակավայրերի համար: Մանցյալ բնակավայրերը համայնքի կենտրոնին կապող ճանապարհների երկարությունը 20 կմ-ից փոքր է:
* *Նոր ձևավորվող համայնքում պետք է առկա լինեն ՏԻՄ-երի պարտադիր լիազորությունների իրականացման համար անհրաժեշտ նվազագույն ենթակառուցվածքներ (մանկապարտեզ, բուժկետ, մշակույթի տուն/ակումբ) և միջնակարգ դպրոց* :– Այս չափորոշչին Տաթևը բավարարում է ամբողջությամբ: Նշված ենթակառուցվածքներից բոլորն էլ համայնքում առկա են և գործում են:
* *Նոր ձևավորվող համայնքի բնակավայրերի միջև հասարակական տրանսպորտային հաղորդակցություն ապահովող ճանապարհների (առնվազն խճապատ) առկայություն:* – Այս չափորոշչին Տաթև համայնքը բավարարում է ամբողջությամբ: Շինուհայրը և Հալիձորը համայնքի կենտրոնին կապող բնակավայրերն ասֆալտապատ են, իսկ մնացյալ բնակավայրերը համայնքի կենտրոնին կապող ճանապարհները մասամբ ասֆալտապատ են, մասամբ՝ կոպճային:
* *Նոր ձևավորվող համայնքի բնակավայրերի՝ նախկինում համատեղ կառավարման մարմնի առկայություն (գյուղխորհուրդ, ավանային խորհուրդ, քաղխորհուրդ):* – Այս չափորոշչին Տաթևը համապատասխանում է ամբողջությամբ: Տաթևը և Տանձատափը եղել են նախկին Տաթև, Սվարանցը և Քաշունին՝ Սվարանց գյուղխորհուրդների կազմում: Խոտը եղել է նախկին Խոտ գյուղխորհրդի կազմում, Որոտան բնակավայրի հետ միասին, որը չի մտնում Տաթև խոշորացված համայնքի բնակավայրերի կազմի մեջ: Իսկ Հալիձորը, Հարժիսը և Շինուհայրը նախկինում եղել են առանձին գյուղխորհուրդներ:
* *Նոր ձևավորվող համայնքի բնակավայրերի բնակիչների համատեղելիություն և մենթալություն: Ազգային փոքրամասնություններով բնակեցված համայնքները կարող են խոշորացվել միայն առավելապես նույն ազգի ներկայացուցիչներով բնակեցված համայնքների հետ:* – Այս չափորոշչին Տաթևը համապատասխանում է ամբողջությամբ: Համայնքի կազմի մեջ մտնող բնակավայրերում չկան ազգային փոքրամասնությունների ընդգծված կուտակումներ և մենթալության առումով համատեղելի են:

# Տաթև համայնքի խոշորացումից առաջացող օգուտները

## Համայնքների խոշորացման արդյունքում ՏԻ մակարդակում առաջացող չափելի օգուտները

Համայնքների խոշորացումը մի գործընթաց է, որն իր հետ բերում է բազմաթիվ փոփոխություններ, շոշափելի և ոչ շոշափելի արդյունքներ, կարճաժամկետ և երկարաժամկետ ազդեցություններ: Շատերի համար ակնհայտ է, որ համայնքների խոշորացման արդյունքում առաջանում են օգուտներ: Սակայն իրականում բավականին դժվար է թվային արտահայտությամբ գնահատել բոլոր հնարավոր արդյունքները: Սակայն որոշ օգուտների հաշվարկ, թեկուզև փորձագիտական դատողություններից ելնելով, կարելի է կատարել: Խոսքը մասնավորապես վերաբերում է հետևյալ ցուցանիշների հաշվարկներին.

* Համայնքների խոշորացման արդյունքում վարչական ծախսերի կրճատումից առաջացող օգուտներ.
* Համայնքների խոշորացման արդյունքում արդյունավետ հարկային վարչարարությունից առաջացող օգուտներ.
* Այլ չափելի օգուտներ:

## 2.1.1. Համայնքների խոշորացման արդյունքում վարչական ծախսերի կրճատումից առաջացող օգուտները

Տաթև համայնքում համայնքների խոշորացման արդյունքում վարչական ծախսերի կրճատումից առաջացող տնտեսական օգուտները հաշվարկելու համար կիրառվել է միևնույն՝ գյուղական կարգավիճակ ունեցող համայնքների խոշորացման արդյունքում առաջացող տնտեսական օգուտների հաշվարկման համար սահմանված մոտեցումը (հավելված 1):

Համաձայն սահմանված մոտեցման՝ հաշվարկվել են նոր ձևավորված համայնքի վարչական ծախսերը՝ ներառյալ համայնքի կազմի մեջ մտնող (բացի համայնքի կենտրոնից) գյուղական բնակավայրերի վարչական ներկայացուցիչների պահպանման ծախսերը:

Տաթև համայնքի վարչական ծախսերը հաշվարկելու համար նախ ձևավորվել է համայնքի աշխատակազմը: Այդ նպատակով մեխանիկական գումարման միջոցով հաշվարկվել է Տաթև համայնքի կազմի մեջ մտնող նախկին համայնքների հաստիքների հանրագումարային թիվը, որը կազմում է 68 միավոր (աղյուսակ 1):

*Աղյուսակ 1. Տաթև համայնքի կազմի մեջ մտնող նախկին համայնքների հաստիքացուցակները*

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Հաստիքի անվանումը** | **Խոտ** | **Հալիձոր** | **Հարժիս** | **Շինուհայր** | **Սվարանց** | **Տաթև** | **Տանձատափ** | **Քաշունի** | ***Ընդամենը*** | **Դրույքաչափ՝ նվազագույն-առավելագույն (հազ. դրամ)** |
| ***Քաղաքական և հայեցողական պաշտոններ*** | | | | | | | | | | |
| Համայնքի ղեկավար | 1 | 1 | 1 | 1 | 1 | 1 | 1 | 1 | *8* | 86,0 – 210,0 |
| Համայնքի ղեկավարի տեղակալ | 1 | 1 | 1 | 1 |  | 1 |  |  | *5* | 67,0 – 107,0 |
| Համայնքի ղեկավարի օգնական |  | 1 | 1 |  |  |  |  |  | *2* | 64,0 – 67,0 |
| ***Համայնքային ծառայության պաշտոններ*** |  |  |  |  |  |  |  |  |  |  |
| Աշխատակազմի քարտուղար | 1 | 1 | 1 | 1 | 1 | 1 | 1 | 1 | *8* | 62,0 – 120,0 |
| Առաջատար մասնագետ - հաշվապահ | 1 | 1 | 1 | 1 | 1 | 1 | 1 | 1 | *8* | 60,0 – 115,0 |
| Առաջին կարգի մասնագետ - գանձապահ |  |  |  |  |  | 1 |  |  | *1* | 60,0 |
| Առաջին կարգի մասնագետ |  |  |  | 2 |  |  |  |  | *2* | 75,0 |
| ***Քաղաքացիական աշխատանք*** |  |  |  |  |  |  |  |  |  |  |
| Գրադարանավար | 1 | 1 | 1 | 1 | 1 | 0,75 | 1 | 1 | *7,75* | 35,0 – 60,0 |
| Մշակույթի տան տնօրեն | 1 |  | 1 |  | 1 | 0,75 |  |  | *3,75* | 46,3 – 60,0 |
| Գեղմասվար |  |  |  |  |  | 1 |  |  | *1* | 35,0 |
| ***Տեխնիկական սպասարկում իրականացնող անձնակազմ*** | | | | | | | | | | |
| Պահակ | 1 |  |  |  |  |  |  |  | *1* | 46,3 |
| Վարորդ | 1 |  |  | 1 |  | 1 |  |  | *3* | 44,0 – 46,3 |
| Հավաքարար | 1 | 1 | 1 | 1 |  | 1 |  |  | *5* | 39,0 – 48,0 |
| Հավաքարար |  |  |  |  |  | 0,5 |  |  | *0,5* | 46,3 |
| Օժանդակ բանվոր |  |  |  | 2 |  |  |  |  | *2* | 53,0 |
| Օժանդակ բանվոր |  |  |  | 1 |  |  |  |  | *1* | 47,0 |
| Օժանդակ բանվոր | 1 |  |  | 1 |  |  |  |  | *2* | 35,0 – 46,3 |
| Բանվոր |  | 1 |  |  |  | 1 |  |  | *2* | 46,3 – 58,0 |
| Բանվոր |  |  |  |  |  | 1 |  |  | *1* | 62,0 |
| Պահակ-հավաքարար |  |  |  |  |  |  | 1 |  | *1* | 46,3 |
| Քարտուղարուհի |  |  | 1 |  |  |  |  |  | *1* | 60,0 |
| Տնտեսվար |  |  | 1 |  |  |  |  |  | *1* | 46,3 |
| Համակարգչային օպերատոր |  |  |  | 1 |  |  |  |  | *1* | 39,0 |
| *Ընդամենը* | 10 | 8 | 10 | 14 | 5 | 12 | 5 | 4 | *68* |  |

Այնուհետև ձևավորվել է Տաթև համայնքի աշխատակազմը, որտեղ նախատեսվել են 36 միավոր հաստիքներ՝ ներառյալ համայնքի կազմի մեջ մտնող բնակավայրերի (առանց համայնքի կենտրոնի) վարչական ներկայացուցիչների հաստիքները (աղյուսակ 2):

*Աղյուսակ 2. Տաթև համայնքի առաջարկվող հաստիքացուցակը և պահպանման ծախսերը*

|  |  |  |  |
| --- | --- | --- | --- |
| **Հաստիքի անվանումը** | **Հաստիքա**  **յին միավոր** | **Դրույքաչափ (հազ. դրամ)** | **Ծախսեր (հազ. դրամ)** |
| ***Քաղաքական և հայեցողական պաշտոններ*** |  |  |  |
| Համայնքի ղեկավար | 1 | 210,0 | 2520,0 |
| Համայնքի ղեկավարի տեղակալ | 1 | 150,0 | 1800,0 |
| Համայնքի ղեկավարի օգնական | 1 | 100,0 | 1200,0 |
| ***Համայնքային ծառայության պաշտոններ*** |  |  |  |
| Աշխատակազմի քարտուղար | 1 | 140,0 | 1680,0 |
| Ֆինանսիստ - հաշվապահ | 1 | 130,0 | 1560,0 |
| Առաջատար մասնագետ - հաշվապահ | 1 | 120,0 | 1440,0 |
| Առաջատար մասնագետ | 2 | 120,0 | 2880,0 |
| Առաջին կարգի մասնագետ – գանձապահ | 1 | 100,0 | 1200,0 |
| Առաջին կարգի մասնագետ | 1 | 100,0 | 1200,0 |
| 2-րդ կարգի մասնագետ | 2 | 80,0 | 1920,0 |
| ***Քաղաքացիական աշխատանք*** |  |  |  |
| Գրադարանավար | 1 | 60,0 | 720,0 |
| Մշակույթի տան տնօրեն | 4 | 60,0 | 2880,0 |
| Գեղմասվար | 1 | 60,0 | 720,0 |
| ***Տեխնիկական սպասարկում իրականացնող անձնակազմ*** | | | |
| Պահակ | 2 | 70,0 | 1680,0 |
| Վարորդ | 1 | 80,0 | 960,0 |
| Հավաքարար | 1 | 70,0 | 840,0 |
| Օժանդակ բանվոր | 2 | 60,0 | 1440,0 |
| Բանվոր | 2 | 62,0 | 1488,0 |
| Քարտուղարուհի | 1 | 60,0 | 720,0 |
| Տնտեսվար | 1 | 80,0 | 960,0 |
| Համակարգչային օպերատոր | 1 | 80,0 | 960,0 |
| ***Վարչական ներկայացուցիչներ*** | | | |
| Խոտի վարչական ներկայացուցիչ | 1 | 86,4 | 1036,8 |
| Հալիձորի վարչական ներկայացուցիչ | 1 | 86,4 | 1036,8 |
| Հարժիսի վարչական ներկայացուցիչ | 1 | 86,4 | 1036,8 |
| Տաթևի վարչական ներկայացուցիչ | 1 | 86,4 | 1036,8 |
| Սվարանցի վարչական ներկայացուցիչ | 1 | 60,0 | 720,0 |
| Տանձատափի վարչական ներկայացուցիչ | 1 | 60,0 | 720,0 |
| Քաշունիի վարչական ներկայացուցիչ | 1 | 60,0 | 720,0 |
| ***Ընդամենը*** | ***36*** |  | ***37075,2*** |

Ծանոթություն: Տաթև համայնքի հաստիքացուցակն առաջարկելիս կատարվել են մի շարք ճշգրտումներ:

Մասնավորապես, զրոյացվել է պահակ – հավաքարար հաստիքը, քանի որ կան առանձին պահակի և հավաքարարի հաստիքներ: Բարձրացվել է համայնքի ղեկավարի օգնականի աշխատավարձը մինչև 100,0 հազար դրամ: 3,75 միավորից մինչև 4 միավոր բարձրացվել է մշակույթի տան տնօրենի հաստիքը:

Տաթև համայնքը, համաձայն ՀԾՔՄ-ի, մտնում է համայնքների դասակարգման 5-րդ խմբի մեջ: ՀԾՔՄ-ով առաջարկվող 5-րդ խմբին պատկանող համայնքների համար տիպային հաստիքացուցակներում կան հաստիքներ, որոնք չեն եղել Տաթև համայնքի կազմի մեջ մտնող նախկին համայնքների հաստիքացուցակներում: Դրանք ավելացվել են առաջարկվող հաստիքացուցակում: Մասնավորապես, ձևավորվել են մեկ միավոր ֆինանսիստ – հաշվապահի և 2-ական միավոր առաջատար մասնագետի ու 2-րդ կարգի մասնագետի նոր հաստիքներ, ինչպես նաև մեկ միավորով ավելացվել է պահակի հաստիքը:

Ճշգրտվել են համայնքի ղեկավարի տեղակալի, աշխատակազմի քարտուղարի, առաջատար մասնագետ – հաշվապահի, առաջին կարգի մասնագետների, համակարգչային օպերատորի, վարորդի, տնտեսվարի, պահակների և հավաքարարի աշխատավարձերը՝ համապատասխանեցվելով ՀԾՔՄ-ում սահմանված մակարդակների հետ:

2013 թ. հուլիսի 1-ից նվազագույն աշխատավարձը սահմանված է 45,0 հազար դրամ՝ առանց եկամտային հարկի: Բոլոր այն հաստիքների դրույքաչափերը, որոնք ցածր են եղել սահմանված նվազագույն աշխատավարձից, բարձրացվել են մինչև վերջինիս մակարդակին: Դրանք են՝ օժանդակ բանվոր և գեղմասվար հաստիքները:

Համայնքի կազմի մեջ մտնող և համայնքի կենտրոն չհանդիսացող Սվարանց, Տանձատափ և Քաշունի բնակավայրերի բնակչության թիվը փոքր է 300-ից: Այդ պատճառով այս բնակավայրերի վարչական ներկայացուցիչների աշխատավարձը սահմանվել է 60,0 հազար դրամ՝ համաձայն սահմանված մոտեցման: Խոտ, Հալիձոր, Տաթև և Հարժիս բնակավայրերի բնակչության թիվը գտնվում է 500-1000 միջակայքում: Նրանց վարչական ներկայացուցիչների աշխատավարձը սահմանվել է 86,4 հազար դրամ:

Համայնքի վարչական ծախսերը հաշվարկելու համար հիմք են ընդունվել ՀԾՔՄ-ի համայնքների դասակարգման 5-րդ խմբի (որին պատկանում է Տաթև համայնքը) համար առաջարկվող վարչական ծախսերը, ձևավորված հաստիքացուցակի պահպանման ծախսերն ու վարչական ներկայացուցիչների գրասենյակների պահպանման ծախսերը: Արդյունքում Տաթև համայնքի առաջարկվող վարչական ծախսերը կազմել են **49 951,2 հազար դրամ** (աղյուսակ 3):

*Աղյուսակ 3. Տաթև համայնքի առաջարկվող վարչական ծախսերը*

|  |  |  |
| --- | --- | --- |
| **ՀՀ** | **Բյուջետային ծախսերի անվանումներ** | **Ծախսեր (հազ. դրամ)** |
| **Ա** | **ԸՆԹԱՑԻԿ ԾԱԽՍԵՐ, այդ թվում`** | **43915,2** |
| **1** | **Աշխատանքի վարձատրություն** | **37075,2** |
| **2** | **Ծառայությունների և ապրանքների ձեռքբերում,** այդ թվում՝ | **5840,0** |
| 2.1 | Շարունակական ծախսեր, այդ թվում՝ | 1400,0 |
|  | *-Էներգետիկ ծառայություններ* | *1000,0* |
|  | *-Կոմունալ ծառայություններ* | *220,0* |
|  | *-Կապի ծառայություններ* | *180,0* |
| 2.2 | Գործուղումների և շրջագայությունների ծախսեր, այդ թվում՝ | 340,0 |
|  | -Ներքին գործուղումներ | *150,0* |
|  | -Այլ տրանսպորտային ծախսեր | *190,0* |
| 2.3 | Պայմանագրային այլ ծառայությունների ձեռքբերում, այդ թվում՝ | 1100,0 |
|  | -Վարչական ծառայություններ | *100,0* |
|  | -Համակարգչային ծառայություններ | *220,0* |
|  | -Տեղեկատվական ծառայություններ | *240,0* |
|  | -Կառավարչական ծառայություններ | *110,0* |
|  | -Ներկայացուցչական ծախսեր | *200,0* |
|  | -Ընդհանուր բնույթի այլ ծառայություններ | *230,0* |
| 2.4 | Ընթացիկ նորոգում և պահպանում, այդ թվում՝ | 1700,0 |
|  | -Շենքերի և կառույցների ընթացիկ նորոգում և պահպանում | *1200,0* |
|  | -Մեքենաների և սարքավորումների ընթացիկ նորոգում և պահպանում | *500,0* |
| 2.5 | Նյութեր, այդ թվում՝ | 1300,0 |
|  | -Գրասենյակային նյութեր և հագուստ | *700,0* |
|  | -Տրանսպորտային նյութեր | *200,0* |
|  | -Հատուկ նպատակային այլ նյութեր | *400,0* |
| 3 | **Այլ ծախսեր**, այդ թվում՝ | **1000,0** |
|  | -Պահուստային միջոցներ | *500,0* |
|  | -Այլ ծախսեր | *500,0* |
| **Բ** | **ՈՉ ՖԻՆԱՆՍԱԿԱՆ ԱԿՏԻՎՆԵՐԻ ԳԾՈՎ ԾԱԽՍԵՐ, այդ թվում՝** | **3300,0** |
| 1 | **Հիմնական միջոցներ**, այդ թվում՝ | **3300,0** |
|  | -Շենքեր և շինություններ | 2000,0 |
|  | -Մեքենաներ և սարքավորումներ | 800,0 |
|  | -Այլ հիմնական միջոցներ | 500,0 |
| **Գ** | **ՎԱՐՉԱԿԱՆ ՆԵՐԿԱՅԱՑՈՒՑԻՉՆԵՐԻ ԳՐԱՍԵՆՅԱԿԻ ՊԱՀՊԱՆՄԱՆ ԾԱԽՍԵՐ** | **2 736,0** |
|  | Խոտի վարչական ներկայացուցչի գրասենյակի պահպանման ծախսեր | 504,0 |
|  | Հալիձորի վարչական ներկայացուցչի գրասենյակի պահպանման ծախսեր | 504,0 |
|  | Հարժիսի վարչական ներկայացուցչի գրասենյակի պահպանման ծախսեր | 504,0 |
|  | Տաթևի վարչական ներկայացուցչի գրասենյակի պահպանման ծախսեր | 504,0 |
|  | Սվարանցի վարչական ներկայացուցչի պահպանման ծախսեր | 240,0 |
|  | Տանձատափի վարչական ներկայացուցչի պահպանման ծախսեր | 240,0 |
|  | Քաշունիի վարչական ներկայացուցչի պահպանման ծախսեր | 240,0 |
|  | ***ԸՆԴԱՄԵՆԸ ԾԱԽՍԵՐ (Ա+Բ+Գ)*** | ***49 951,2*** |

Ասպիսով, Տաթևում համայնքների խոշորացման արդյունքում վարչական ծախսերի կրճատումից առաջացող տնտեսական օգուտները կազմել են **39038,1 հազար դրամ** (աղյուսակ 4):

*Աղյուսակ 4. Տաթևում համայնքների խոշորացման արդյունքում վարչական ծախսերի կրճատումից առաջացող տնտեսական օգուտները*

*(հազար դրամ)*

|  |  |  |  |  |  |  |  |
| --- | --- | --- | --- | --- | --- | --- | --- |
| **ՀՀ** | **Բնակավայրի անվանում** | **Ընդամենը վարչական ծախսեր**  **(2012 թ. փաստ.)** | **Որից** | | **Վարչական ծախսեր** | | **Տնտեսական օգուտներ** |
| **Վարչան բյուջե** | **Ֆոնդյին բյուջե** | **Նախքան խոշորա-ցընելը** | **Խոշորա-ցումից հետո** |
| 1 | Խոտ | 10596,3 | 10596,3 | 0,0 | **88 989,3** | **49 951,2** | **39 038,1** |
| 2 | Հալիձոր | 8954,2 | 8234,2 | 720,0 |
| 3 | Հարժիս | 12371,6 | 12371,6 | 0,0 |
| 4 | Շինուհայր | 25560,1 | 17752,3 | 7807,8 |
| 5 | Սվարանց | 10419,6 | 10419,6 | 0,0 |
| 6 | Տաթև | 13214,4 | 12214,4 | 1000,0 |
| 7 | Տանձատափ | 4321,2 | 4321,2 | 0,0 |
| 8 | Քաշունի | 3551,9 | 3551,9 | 0,0 |
|  | *Ընդամենը* | *88989,3* | *79461,5* | *9527,8* |

## 2.1.2. Համայնքների խոշորացման արդյունքում արդյունավետ հարկային վարչարարությունից առաջացող օգուտները

Համայնքների խոշորացման արդյունքում օգուտներ կարող են առաջանալ արդյունավետ հարկային վարչարարությունից:

*Աղյուսակ 5. Տաթև համայնքի հարկերի գանձման մակարդակը (2012 թ.) և վերջինիս բարձրացման հնարավոր ռեզերվները*

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  |  | **Գույքահարկ** | | | | | **Հողի հարկ** | | | | | **Ընդամենը ռեզերվներ** |
| **ՀՀ** | **Բնակավայրի անվանում** | **Հարկային բազա[[3]](#footnote-3)** (հ.դրամ) | **Փաստացի գանձում** (հ.դրամ)(2012թ. համայնքի բյուջե մուտքագրված գույքահարկ) | **Գանձման մակարդակ (**%) | **4 տարի հետո գանձման մակարդակ աճ (**%) | **Գանձման մակարդակի փոփոխությունից** (հ.դրամ) | **Հարկային բազա** | **Փաստացի գանձում** (հ.դրամ)(2012թ. համայնքի բյուջե մուտքագրված գույքահարկ) | **Գանձման մակարդակ (**%) | **4 տարի հետո գանձման մակարդակ աճ (%)** | **Գանձման մակարդակի փոփոխությունից** (հ.դրամ) |
| 1 | Խոտ | 410,2 | 441,3 | 107,6 |  |  | 1 925,3 | 2 143,5 | 111,3 |  |  |  |
| 2 | Հալիձոր | 242,4 | 195,7 | 80,7 | 1 848,2 | 2 014,6 | 109,0 |
| 3 | Հարժիս | 355,5 | 707,8 | 199,1 | 3 063,3 | 3 340,8 | 109,1 |
| 4 | Շինուհայր | 872,8 | 1 180,8 | 135,3 | 4 583,1 | 5 077,5 | 110,8 |
| 5 | Սվարանց | 30,5 | 21,5 | 70,5 | 837,5 | 845,8 | 101,0 |
| 6 | Տաթև | 304,3 | 446,4 | 146,7 | 1 946,1 | 1 902,5 | 97,8 |
| 7 | Տանձատափ | 20,9 | 22,6 | 108,1 | 170,3 | 172,3 | 101,2 |
| 8 | Քաշունի | - | - |  | 90,0 | 65,9 | 73,2 |
|  | ***Ընդամենը*** | 2 236,6 | 3 016,1 | 134,9 | ***0*** | ***0*** | 14 463,8 | 15 562,9 | 107,6 | ***0*** | ***0*** | ***0*** |

Տաթևի խոշորացման փնջում ընդգրկված համայնքների կողմից 2012 թվականին հողի հարկի և գույքահարկի գծով հավաքագրված գումարների ընդհանուր արժեքը (հողի հարկ 15562,9 հազ.դրամ և գույքահարկ 3 016,1 հազ. դրամ) գերազանցել է այդ համայնքների հարկային բազաների մեկ տարվա ցուցանիշների հանրագումարին (համապատասխանաբար՝ 14 463,8 հազ.դրամ և 3 016,1 հազ.դրամ): Այս հանգամանքը պայմանավորված է 2012 թվականին համայնքների կողմից նախորդ տարիներին կուտակած հարկային ապառքների գանձումով:

Սա նշանակում է, որ Տաթև համայնքի կողմից տեղական հարկերի գծով, նույնիսկ 100% գանձման մակարդակ ապահովելու պայմաններում, հաջորդ տարիներին համայնքի բյուջե ավել գումար չի մուտքագրվի, քան մուտքագրվել է 2012թվականին: Հետևաբար այս ուղղությամբ Տաթև համայնքում զգալի ռեզերվներ չկան:

## 2.1.3. Այլ չափելի օգուտներ

2013 թ. հուլիսի 1-ից հանրապետությունում 10 հազար դրամով բարձրացվել է նվազագույն ամսական աշխատավարձը: Աշխատավարձի բարձրացման հետ կապված՝ համայնքային բյուջեներում առաջացած լրացուցիչ ծախսերի ֆինանսավորման նպատակով կառավարությունը, համաձայն 2013 թ. հունիսի 27-ի թիվ 661 - Ն որոշման, իր պահուստային ֆոնդից փոխհատուցելու է (սուբվենցիաների տրամադրում) այդ ծախսերը:

Համայնքների խոշորացման արդյունքում Խոտ, Հալիձոր, Հարժիս, Շինուհայր, Սվարանց, Տաթև, Տանձատափ և Քաշունի համայնքների համար վերը նշված ուղղությամբ նախատեսված փոխհատուցման գումարները կարելի է դիտարկել որպես օգուտներ:

Աղյուսակ 6–ում բերված տվյալներից պարզ է դառնում, որ Տաթև համայնքի կազմի մեջ մտնող նախկին համայնքների աշխատակազմերի նվազագույն աշխատավարձի մակարդակի բարձրացման փոխհատուցումից առաջացած օգուտները կազմում են 2746,0հազ. դրամ:

*Աղյուսակ 6. Տաթև համայնքի կազմի մեջ մտնող նախկին համայնքների աշխատակազմի նվազագույն աշխատավարձի մակարդակի բարձրացման փոխհատուցումից առաջացած օգուտներ*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Համայնքներ** | **Խոտ** | **Հալիձոր** | **Հարժիս** | **Շինուհայր** | **Սվարանց** | **Տաթև** | **Տանձա-տափ** | **Քաշունի** | **Ընդամենը** |
| **Փոխհատուցման գումարներից[[4]](#footnote-4) առաջացած օգուտներ** (հազ. դրամ) | 393,6 | 96,4 | 158,7 | 1331,5 | 148,7 | 356,1 | 139,7 | 121,3 | **2 746,0** |

Ծանոթություն:

Հաշվարկները կատարված են 2013թ.–ի հուլիսի 1-ից մինչև դեկտեմբերի 31-ը ընկած ժամանակահատվածի (6 ամիս) համար: Հաջորդող տարիներին, այդ նպատակով հատկացվող փոխհատուցունմների տրամադրման դեպքում, փոխհատուցման գումարը յուրաքանչյուր տարվա համար կլինի կրկնակի:

**Ֆինանսական համահարթեցման դոտացիաներ**

Ֆինանսական համահարթեցման սկզբունքով պետական բյուջեից համայնքներին հատկացվող դոտացիաների տրամադրման գործող կարգի համաձայն՝ Տաթև համայնքի կազմի մեջ մտնող նախկին համայնքների համահարթեցման դոտացիաների գումարը 2013թ. համար նախատեսված է.

* Խոտ - 12 663,3 հազ.դրամ,
* Հալիձոր - 7 323,5 հազ.դրամ,
* Հարժիս - 10 963,3 հազ.դրամ,
* Շինուհայր - 36 036,5 հազ.դրամ,

89 384,5 հազ.դրամ

* Սվարանց - 3 500,0 հազ.դրամ,
* Տաթև - 11 897,9 հազ.դրամ,
* Տանձատափ - 3 500,0 հազ.դրամ,
* Քաշունի - 3 500,0 հազ.դրամ:

Տաթև խոշորացված համայնքի համահարթեցման դոտացիայի չափը, եթե այն հաշվարկվեր 2013թ.–ի համար, նույն օրենքի կիրարկման պայմաններում կկազմեր մոտավորապես՝ 87,7 մլն դրամ[[5]](#footnote-5): Այսինքն՝ ֆինանսական համահարթեցման գործող մեխանիզմի պայմաններում Տաթև համայնքը խոշորացման արդյունքում 1,7 մլն դրամ ավելի պակաս կստանա, քան ստանում են այդ փնջի կազմի մեջ մտնող առանձին համայնքները միասին վերցրած:

Հաշվի առնելով, որ «Ֆինանսական համահարթեցման մասին» նոր օրենքի նախագիծը գտնվում է Ազգային Ժողովում, ուշագրավ կլինի դիտարկել Տաթև խոշորացված համայնքի կազմի մեջ մտնող համայնքների համահարթեցման դոտացիաների գումարների մոտավոր արժեքները՝ պայմանականորեն պատկերացնելով, որ այդ օրենքը գործել է 2013թ. –ի դոտացիաների հաշվարկների համար:

* Խոտ - 18 479 հազ.դրամ,
* Հալիձոր - 15 915 հազ.դրամ,
* Հարժիս - 20 830 հազ.դրամ,
* Շինուհայր - 47 100 հազ.դրամ,

150 481 հազ.դրամ

* Սվարանց - 11 524 հազ.դրամ,
* Տաթև - 19 726 հազ.դրամ,
* Տանձատափ - 8 986 հազ.դրամ,
* Քաշունի - 7 921 հազ.դրամ:

Սա նշանակում է, որ Տաթև խոշորացված համայնքի կազմի մեջ մտնող նախկին համայնքներին հատկացվող համահարթեցման դոտացիաները, «Ֆինանսական համահարթեցման մասին» նոր օենքի ընդունումից հետո, ըստ առանձին համայնքների դոտացիաների հանրագումարի, կավելանան մոտավոր հաշվարկներով 61,0 մլն դրամով:

Տաթև խոշորացված համայնքի համար նոր օրենքի պայմաններում համահարթեցման դոտացիայի գումարը կկազմի 126 193 հազ.դրամ, ինչը 38,5 մլն դրամ ավելի է ներկա գործող օրենքի պայմաններում հաշվարկված գումարից:

Միաժամանակ հարկավոր է նկատի ունենալ, որ համահարթեցման դոտացիաների ընդհանուր գումարը յուրաքանչյուր տարի մոտավորապես 10 % -ով աճի միտում[[6]](#footnote-6) ունի:

## 2.1.4. Համայնքների խոշորացման արդյունքում ՏԻ մակարդակում առաջացող չափելի օգուտների հանրագումարը և կանխատեսումները գալիք 4 տարիների համար

Աղյուսակ 7–ում բերված են չափելի օգուտների ամփոփ տվյալները և հաջորդ 4 տարիների՝ նույն ուղղություններով օգուտների կանխատեսումները: Վերջիններիս համաձայն՝ համայնքների խոշորացման արդյունքում, Տաթև համայնքի մասշտաբով, ՏԻ մակարդակում առաջանում է տարեկան **44 530,1** հազ.դրամ և քառամյա ժամանակահատ-վածում՝ **178 120,4** հազ.դրամ օգուտ:

*Աղյուսակ 7. Տաթև համայնքի չափելի օգուտների ամփոփ տվյալները և քառամյա ժամանակահատվածի կանխատեսումները (հազ.դրամ)*

|  |  |  |  |
| --- | --- | --- | --- |
|  | **Չափելի օգուտները** | **Մեկ տարվա հաշվարկով** | **Քառամյա ժամանակահատվածում** |
| 1 | Վարչական ծախսերի կրճատումից | **39 038,1** | **156 152,4** |
| 2 | Արդյունավետ հարկային վարչարարությունից | **0** | **0** |
| 3 | Այլ չափելի օգուտներ  *(2 746,0\* 2 կիսամյակ)* | **5 492,0** | **21 968,0** |
|  | **Ընդամենը** | **44 530,1** | **178 120,4** |

## Այլ՝ ոչ չափելի օգուտներ

**Կառավարման արդյունավետության բարձրացում**

Համայնքների խոշորացումը նպաստելու է կառավարման համակարգի արդյունավետության բարձրացմանը, մասնավորապես դա արտահայտվելու է տեղերում կադրային ապահովվածության և աշխատատեղերի կահավորման[[7]](#footnote-7) վրա: Արդյունավետ կառավարման վրա կարող է դրական ազդեցություն ունենալ նաև ներքին և արտաքին վերահսկողության մեխանիզմների զարգացումը, որը մեծապես կապված է լինելու ավագանու ինստիտուտի զարգացման հետ:

**Մասշտաբի էֆեկտ**

Ինչքան մեծանում են ծառայությունների մատուցման ծավալները, այնքան փոքրանում է միավոր ծառայության մատուցման ինքնարժեքը: Այս դրույթը միջազգային պրակտիկայում ընդունված է անվանել «մասշտաբի էֆեկտ», որը համայնքների խոշորացման տարբերակում նշանակում է՝ ինչքան մեծ են համայնքները, այնքան էժան կարող են լինել համայնքի կողմից մատուցվող ծառայությունները:

**Համայնքային ենթակառուցվածքների օպտիմալ տեղաբաշխում**

Օպտիմալ տեղաբաշխում ասելով պետք է հասկանալ, հանրային ծառայություններ մատուցող ենթակառուցվածքների՝ աշխարհագրական իմաստով այնպիսի տեղակայում, որը հնարավորություն կտար առավելագույնս ապահովելու ծառայությունների մատուցման հասանելիությունն ու մատչելիությունը՝ միաժամանակ ապահովելով այդ ծառայությունների իրականացման համար կատարված ծախսերի արդյունավետությունն ու նպատակայնությունը:

**Ծառայությունների ինքնարժեքի** վրա, բացի վերը նշվածներից, ազդում են նաև այլ գործոններ, մասնավորապես՝ ինքնարժեքի նվազեցման պատճառ կարող են հանդիսանալ ծառայությունների մատուցումն ապահովող ենթակառուցվածքների ուղղությամբ իրականացված կապիտալ ներդրումային ծրագրերը (հիմնական միջոցների կապիտալ նորոգումը կամ նորերի ձեռք բերումը և այլն):

Համայնքների խոշորացումը դիտարկվում է որպես ապակենտրոնացման գործընթացի կարևոր բաղադրիչ և նախապայման: Հայաստանում գործող մի շարք միջազգային դոնոր կազմակերպություններ լուրջ հետաքրքրված են այս բարեփոխումների ընթացքով և պատրաստակամ են **ֆինանսական ու խորհրդատվական աջակցություն** ցուցաբերելու համայնքների խոշորացման գործընթացը ավելի սահուն և արդյունավետ իրականացնելու համար: Այս ներդրումները նույնպես կարելի է դիտարկել որպես խոշորացման գործընթացին նվիրված ոչ չափելի օգուտներ:

## Պետական մակարդակում առաջացող հնարավոր օգուտներ

**Կրթություն**

Տաթև համայնքի խոշորացման արդյունքում միավորում (բրգաձև կառավարում) հնարավոր է Սվարանց, Տաթև, Տանձատափ համայնքների դպրոցների համար: Սվարանց և Տանձատափ բնակավայրերի հեռավորությունը Տաթևից մեծ չէ: Դպրոցների ընդհանուր ղեկավարումը կարելի է իրականացնել Տաթևի դպրոցում, իսկ Սվարանցի և Տանձատափի դպրոցներում թողնել միայն տնօրենի տեղակալներ:

Խոտ, Հալիձոր, Հարժիս, Շինուհայր բնակավայրերի դպրոցները կպահպանեն իրենց կարգավիճակը:

Քաշունին դպրոց չունի[[8]](#footnote-8):

**Առողջապահություն**

Տաթևի ԱԿ-ն սպասարկում է նաև Հալիձոր, Տանձատափ, Քաշունի և Սվարանց բնակավայրերի բնակչությանը: Շինուհայրի ԱԱՊԿ-ն տեղակայված է նախկին հիվանդանոցի շենքի մի հատվածում: ԱԱՊԿ-ն սպասարկում է նաև Խոտ և Հարժիս համայնքների բնակչությանը: Հաշվի առնելով ամբուլատորիաների առկայությունը, ինչպես նաև համայնքների միջև մեծ հեռավորությունները՝ նպատակահարմար է բուժսպասարկման ներկայիս կազմակերպումը չփոփոխել[[9]](#footnote-9):

# Տաթև համայնքի միջնաժամկետ զարգացման ծրագրային մոտեցումները

Տաթև համայնքում համայնքների խոշորացման արդյունքում գոյացած օգուտները ուղղվելու են՝


* գոյություն ունեցող ծառայությունների ընդլայնմանը և որակի բարձրացմանը,
* նոր ծառայությունների մատուցմանը,
* ենթակառուցվածքների վերականգնմանն ու նոր ենթակառուցվածքների ստեղծմանը,
* կապիտալ արժեքների ձևավորմանը,
* և այլն:

Համայնքի ֆինանսական միջոցների տնօրինումը համայնքի տեղական ինքնակառավարման մարմինների բացառիկ լիազորությունն է, հետևաբար՝ շատ դժվար է կանխատեսել, թե այդ միջոցները որ ուղղություններով կծախսվեն: Միաժամանակ ակնհայտ է, որ իրականացվող ծրագրերը պետք է ուղղված լինեն համայնքի կազմի մեջ մտնող բոլոր բնակավայրերում առկա հիմնախնդիրների լուծմանը: Սույն ուսումնասիրության շրջանակներում կատարված համայնքի իրավիճակի վերլուծությունը, հիմնահարցերի բացահայտումը, ծրագրերի կազմումը և ծրագրերի առաջնահերթությունների սահմանումը իրականացվել են փորձագիտական մոտեցմամբ և հետագայում կարող են օգտագործվել խորհրդատվական նպատակներով:

## Տաթև համայնքի իրավիճակի վերլուծությունը

1. **Ընդհանուր տվյալներ**

Խոշորացված Տաթև համայնքը (այսուհետև՝ Տաթև համայնք) կազմավորվել է նախկին՝ Խոտ, Հարժիս, Հալիձոր, Շինուհայր, Սվարանց, Տաթև, Տանձատափ և Քաշունի (գյուղական) համայնքների միավորումից: Համայնքի կենտրոնը Շինուհայր գյուղն է:





Խոտ

Սվարենց

Հարժիս

ՇԻՆՈՒՀԱՅՐ

Հալիձոր

Տաթև

Քաշունի

Տանձատափ

Համայնքն ունի 263,62մ2 տարածք: Համայնքի կենտրոնն է Տաթև գյուղը: Համայնքի կենտրոնի հեռավորությունը մայրաքաղաքից կազմում է 282 կմ, իսկ մարզկենտրոնից՝ 79 կմ:

1. **Պատմական ակնարկ**

Հայտնի չէ, թե երբ է հիմնադրվել Տաթևը, սակայն պատմական փաստերը վկայում են, որ հինավուրց այս բնակատեղին գոյություն է ունեցել դեռևս մ.թ.ա. 3-րդ դարից առաջ: Այն սարահարթը, որտեղ կառուցված են Տաթևն ու համանուն վանքը, Սյունյաց աշխարհի ամենագեղատեսիլ վայրերից մեկն է:

Պատմական աղբյուրների վկայությամբ Խոտ գյուղն ունի հազարամյակների պատմություն: Գյուղի շրջակայքում հայտնաբերվել են հեթանոսական ժամանակաշրջանի բնակավայրի վկայություններ: Նույն տարածքում գյուղը մի քանի անգամ փոխել է իր տեղը: Ներկայիս գյուղը կառուցվել է անցյալ դարի 60-ականթվականների վերջերին:

Տանձատափը գտնվում է Տաթևի վեհաշուք վանքի դիմաց: Այն շրջապատված է լեռներով: Կան բազմաթիվ սառնորակ աղբյուրներ:

Սվարանցը (Սեվարանց, Սվարի, Սուարանց, Սուվարանց) գտնվում է Տաթև գետի վերին հոսանքի շրջանում, Արամագղ լեռան հյուսիսային փեշին։ Գյուղի մոտ կան երկաթի հանքապաշարներ։ Գյուղում է գտնվում Սուրբ Հազարափրկիչ եկեղեցին։ Այն կառուցվել է 1705 թ., սրբատաշ բազալտյա քարերով կառուցված բազիլիկ տաճար է։ Գյուղի շրջակայքում պահպանվել են բազմաթիվ միջնադարյան հուշարձաններ՝ Ձորաբերդի ավերակները, մատուռ, խաչքարեր և այլն։

Շինուհայրը Սյունիք աշխարհի Հաբանդ գավառի ամենամեծ տարիք ունեցող և ճանաչում գտած գյուղերց մեկն է: Գյուղը հազարամյակների պատմություն ունի: Մինչև 1960-ական թվականները գյուղը գտնվելիս է եղել Որոտանի ձորում: 60-ականներին տեղափոխվել է գյուղից վերև՝ Կոթիկի տափը:

Քաշունին հիմանդրվել է 1905թ., Քաշունուց 12կմ հյուսիս-արևելք գտնվող Տանձատափ գյուղի բնակչության կողմից: Գյուղում կա 18-րդ դարի մատուռ:

Հարժիսը (նախկինում՝ Յայջի)  հնագույն բնակավայր է։ Այդ են վկայում գյուղում և շրջակայքում գտնվող քարայրները, դամբարադաշտերը (մ.թ.ա. 1-ին հազարամյակ), գյուղատեղիները (10-18 դդ), եկեղեցիները, ամրոցը (10-18 դդ.), հին կամուրջը (13-րդ դար) և բազմաթիվ խաչքարերով գերեզմանոցը: Գյուղից հարավ գտնվում է հին գյուղատեղի և Հարժիսի եկեղեցին: Հարժիս գյուղի մոտակայքում է գտնվում 1343թ. կառուցված Հարժիսի (Յայջիի) քարավանատունը, որը միջնադարյան Հայաստանի նմանատիպ նշանավոր կառույցներից է: Գյուղում է գտնվում Ս. Մինաս եկեղեցին: Յայջին ձևավորվել է [18-րդ դարի](http://hy.wikipedia.org/wiki/18-%D6%80%D5%A4_%D5%A4%D5%A1%D6%80) երկրորդ կեսին` մոտավորապես 1770-1780 թվականներին: [1931](http://hy.wikipedia.org/wiki/1931) թվականի երկրաշարժից ավերվել է Յայջին` բարեբախտաբար առանց մարդկային զոհերի: Սովետական կառավարության օգնությամբ գյուղացիները տեղափոխվել են սարահարթ` նախկին Հարժիս գյուղի տարածքը, դարձյալ Յայջի անունով, բայց արդեն անվտանգ, մինչև հորիզոնը ձգվող տարածքով: [1968](http://hy.wikipedia.org/wiki/1968) թ. գյուղը վերանվանվել է Հարժիս:

Հալիձորը հիմնադրվել է 1612 թվականին: Հալիձորի տարածքում են գտնվում 14 –րդ դարում կառուցված «Հարանց մեծ անապատը», 1661 թվականին հիմնված սուրբ Մասիս մատուռը և սուրբ Հռիփսիմե եկեղեցին:

1. **Ֆիզիկա-աշխարհագրական պայմաններ**

Համայնքի կազմի մեջ մտնող բնակավայրերի բարձրությունը ծովի մակարդակից կազմում է 1350 – 1910 մ:

Տաթև գյուղի տարածքը գտնվում է բարձր լեռնային գոտում: Տաթևի տարածքի մի ծայրից մյուս ծայրը՝ Որոտանի կիրճերից մինչև Արամազդի գագաթը կազմում է մոտ 30կմ: Տաթևի Մեծ անապատը գտնվում է ծովի մակերևույթից 500-600մ բարձրության վրա, իսկ Արամազդի գագաթը 3392մ: Տաթևի կլիման բարեխառն է, խոնավ, ունի շատ հարուստ բուսականություն և կենդական աշխարհ: Տաթև գյուղը հարուստ է նաև ջրային ռեսուրսներով: Թեև ամենամեծ գետը Որոտանն է, սակայն տաթևցիների համար նրա ջուրը անհնար է օգտագործել գյուղատնտեսական նպատակների համար:

Խոտն ընդգրկված է հանրապետության սահմանամերձ բնակավայրերի ցանկում: Կլիման ամռանը հով է, ձմռանը ոչ այնքան ցուրտ: Ձմռանը հատկապես շատ են քամիները: Ռելիեֆը բարդ է` հանդիպում են հարթություններ, լեռներ և կիրճեր:

Տանձատափի կլիման բարեխառն է: Այստեղ գերիշխում են սակավահող, լեռնային տարածքները:

Սվարանցի տարածքը մասնատված է բարձր լեռների, սարավանների ու խորը գետահովիտների բարդ համադրության միջև, որի երկրաբանական և կլիմայական պայմանները նպաստում են վտանգավոր երկրաբանական երևույթների զարգացմանը:

Շինուհայրի տարածքը ձգվում է եռաբլրի սարահարթից և տարածվում է դեպի Որոտան գետի անդնդախոր ձորը: Ցածրագուն կետը Որոտանի ափն է 800 -1000 մետր, բարձրագույնը՝ 1800-2000մետր: Շինուհայրով է անցնում Տաթևի վանք տանող ճանապարհը: Հին գյուղատեղը հարուստ է պատմական հուշարձաններով: Բնակլիմայական պայմանները փոփոխական են և ոչ բարենպաստ գյուղատնտեսության համար: Ձմեռը ցուրտ է, բքաշունչ, ամառը՝ զով, երբեմն էլ շոգ ու երաշտ: Գարնանը լինում են տեղատարափ անձրևներ:

Քաշունիի կլիման բարեխառն է, ռելիեֆը` բարձր լեռնային:

Հարժիսը գտնվում է Որոտան գետի ձախափնյակում: Գյուղը արևելքից, հյուսիսից և արևմուտքից շրջապատված է հրաբխային բլուրներով և սարերով` Հալիձորի թափա(բլուր), Մեծ թափա, Կայծակի հարվածած (կայծակ թխած), Շինուհայրի թափա, Քար թափա, Չոբան թափա, Շիշ թափա, Խութիսի թափա: Գյուղից Որոտանի ձորը տանող միակ ճանապարհը ժայռի արևմտյան եզրով իջնող, հիմնականում ոտքով անցանելի ուղին է:

Հալիձորում հաճախակի են չորային երաշտի տարիները: Հաճախ են լինում ցրտահարություն և կարկտահարություն, որից շատ է տուժում գյուղատնտեսությունը:

1. **Ժողովրդագրություն**

Տաթև համայնքի բնակչության ընդհանուր թիվը կազմում է 5676 մարդ, որոնցից 2829-ը տղամարդիկ են, իսկ 2847-ը՝ կանայք (աղյուսակ 8): Համայնքի կենտրոնում բնակվում է համայնքի բնակչության 38,3 %-ը: Բնակչության 45,5 %-ը միջին տարիքի բնակչությունն է (18-60 տարեկան): Թոշակառուները կազմում են համայնքի բնակչության 16,3 %-ը:

*Աղյուսակ 8. Տաթև համայնքի ժողովրդագրությունը*

*(2013 թ. հունվարի 1-ի տվյալներով)*

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **ՀՀ** | **Ցուցանիշ** | **Չափման միավոր** | **Ընդամենը համայնքում** | **Ըստ համայնքի կազմի մեջ մտնող վարչական միավորների** | | | | | | | |
| **Տաթև** | **Խոտ** | **Տանձատափ** | **Սվարանց** | **Շինուհայր** | **Քաշունի** | **Հարժիս** | **Հալիձոր** |
|  | Տնային տնտեսություններ | ծուխ | 1505 | 216 | 210 | 30 | 123 | 645 | 12 | 160 | 109 |
|  | Բնակչության թվաքանակ | մարդ | 5676 | 632 | 936 | 97 | 332 | 2176 | 24 | 890 | 589 |
| • | Տղամարդիկ | մարդ | 2829 | 320 | 450 | 46 | 150 | 1094 | 7 | 470 | 292 |
| • | Կանայք | մարդ | 2847 | 312 | 486 | 51 | 182 | 1082 | 17 | 420 | 297 |
| • | Նախադպրոցական տարիքի երեխաներ (0-6 տ.) | մարդ | 538 | 28 | 104 | 2 | 16 | 273 | 1 | 79 | 35 |
| • | Դպրոցական տարիքի երեխաներ (7-18տ.) | մարդ | 577 | 99 | 138 | 14 | 20 | 53 | 4 | 149 | 100 |
| • | Միջին տարիքի բնակչություն (18-60 տ.) | մարդ | 2581 | 214 | 588 | 47 | 118 | 782 | 12 | 427 | 393 |
|  | Թոշակառուներ | մարդ | 925 | 200 | 145 | 23 | 74 | 268 | 7 | 115 | 93 |
|  | Աշխատունակ բնակչություն | մարդ | 2761 | 325 | 521 | 58 | 78 | 868 | 12 | 541 | 358 |
|  | Գործազուրկներ (զբաղվածության կենտր. գրանցված) | մարդ | - | 46 | 0 | 0 | - | 654 | 0 | - | 58 |
|  | Անապահով ընտանիքների թիվը (սոցիալական ծառա յությունում գրանցված) | ծուխ | 459 | 58 | 55 | 0 | 20 | 254 | 0 | 52 | 20 |
|  | Ընտանեկան նպաստ ստացող տնային տնտեսություններ | ծուխ | 250 | 40 | 35 | 6 | 6 | 132 | 0 | 22 | 9 |
| • | «Փարոս» համակարգում ընդգրկված տնային տնտեսություններ | ծուխ | 499 | 40 | 65 | 15 | 17 | 200 | 0 | 150 | 12 |
|  | Փախստականներ | մարդ | - | 1 | 3 | 0 | - | 2 | 0 | 0 | 0 |
|  | Հաշմանդամներ | մարդ | 218 | 15 | 27 | 3 | 2 | 114 | 0 | 25 | 32 |

1. **Տեղական ինքնակառավարման մարմիններ**

Տաթև համայնքի ավագանին բաղկացած է լինելու 11 անդամից[[10]](#footnote-10):

Համայնքի ղեկավարի աշխատակազմը բաղկացած է լինելու 36 հաստիքային միավորից՝ ներառյալ համայնքի ղեկավարի հաստիքն ու համայնքի կազմի մեջ մտնող բնակավայրերի վարչական ներկայացուցիչների հաստիքները (աղյուսակ 9):

*Աղյուսակ 9. Համայնքի ղեկավարի աշխատակազմի հաստիքները*

|  |  |  |
| --- | --- | --- |
| **Հաստիքի անվանումը** | **Հաստիքա**  **յին միավոր** | **Դրույքաչափ (հազ. դրամ)** |
| ***Քաղաքական և հայեցողական պաշտոններ*** |  |  |
| Համայնքի ղեկավար | 1 | 210,0 |
| Համայնքի ղեկավարի տեղակալ | 1 | 150,0 |
| Համայնքի ղեկավարի օգնական | 1 | 100,0 |
| ***Համայնքային ծառայության պաշտոններ*** |  |  |
| Աշխատակազմի քարտուղար | 1 | 140,0 |
| Ֆինանսիստ - հաշվապահ | 1 | 130,0 |
| Առաջատար մասնագետ - հաշվապահ | 1 | 120,0 |
| Առաջատար մասնագետ | 2 | 120,0 |
| Առաջին կարգի մասնագետ – գանձապահ | 1 | 100,0 |
| Առաջին կարգի մասնագետ | 1 | 100,0 |
| 2-րդ կարգի մասնագետ | 2 | 80,0 |
| ***Քաղաքացիական աշխատանք*** |  |  |
| Գրադարանավար | 1 | 60,0 |
| Մշակույթի տան տնօրեն | 4 | 60,0 |
| Գեղմասվար | 1 | 60,0 |
| ***Տեխնիկական սպասարկում իրականացնող անձնակազմ*** |  |  |
| Պահակ | 2 | 70,0 |
| Վարորդ | 1 | 80,0 |
| Հավաքարար | 1 | 70,0 |
| Օժանդակ բանվոր | 2 | 60,0 |
| Բանվոր | 2 | 62,0 |
| Քարտուղարուհի | 1 | 60,0 |
| Տնտեսվար | 1 | 80,0 |
| Համակարգչային օպերատոր | 1 | 80,0 |
| ***Վարչական ներկայացուցիչներ*** |  |  |
| Խոտի վարչական ներկայացուցիչ | 1 | 86,4 |
| Հալիձորի վարչական ներկայացուցիչ | 1 | 86,4 |
| Հարժիսի վարչական ներկայացուցիչ | 1 | 86,4 |
| Շինուհայրի վարչական ներկայացուցիչ | 1 | 103,4 |
| Սվարանցի վարչական ներկայացուցիչ | 1 | 60,0 |
| Տանձատափի վարչական ներկայացուցիչ | 1 | 60,0 |
| Քաշունիի վարչական ներկայացուցիչ | 1 | 60,0 |
| ***Ընդամենը*** | ***36*** |  |

1. **Կրթություն, մշակույթ և սպորտ**

Տաթև համայնքում գործում են 3 մանկապարտեզներ՝ մեկական Խոտ, Հարժիս և Շինուհայր: Տանձատափում կա մանկապարտեզ, որը չի գործում: Հարժիսի մանկապարտեզը կարիք ունի կապիտալ վերանորոգման: Խոտում կա կառուցման ենթակա մանկապարտեզի կիսակառույց շենք:

2012 թ. Վորլդ Վիժն միջազգային կազմակերպության աջակցությամբ վերանորոգվել է Շինուհայրի մանկապարտեզը:

Համայնքում գործում են 7 դպրոցներ` մեկական՝ համայնքի կազմի մեջ մտնող բոլոր բնակավայրերում, բացի Քաշունիից:

Հալիձորի դպրոցն ունի վերանորոգման, նոր գույքի, լաբարատոր սարքավորումների և ջեռուցման կարիք: Կապիտալ վերանորոգման կարիք ունեն նաև Հարժիսի և Սվարանցի դպրոցները: Տանձատափի դպրոցում չկան ֆիզիկայի և քիմիայի լաբորատորիաներ, արհեստանոց:

Անցյալ տարիների ընթացքում ներդրումներ են իրականացվել Տաթևի և Շինուհայրի դպրոցներում:

Համայնքում կան 5 գործող մշակույթի տներ՝ մեկական Խոտ, Հալիձոր, Հարժիս, Տաթև և Տանձատափ բնակավայրերում: Հալիձորի մշակույթի տունն ունի վերանորոգման և նոր գույքի կարիք: Վերանորոգման կարիք ունեն նաև Հարժիսի, Խոտի և Տաթևի մշակույթի տները: Տանձատափի մշակույթի տունը 2009 թ. վերանորոգվել է Համաշխարհային բանկի և Սոցներդրումների հիմնադրամի աջակցությամբ: Սակայն այն ունի նոր գույքի ձեռքբերման կարիք:

Հալիձորում կա համայնքային կենտրոն:

Համայնքում կան մեկական գործող գրադարններ Խոտ, Տաթև, Տանձատափ, Շինուհայր, Քաշունի, Հարժիս, Հալիձոր բնակավայրերում: Խոտի գրադարանին անհրաժեշտ է նոր գույք: Հալիձորի գրադարնն ունի վերանորոգման և նոր գույքի ձեռքբերման կարիք:

Շինուհայրում կա երաժշտական դպրոց:

Արտադպրոցական կրթության և սպորտի ոլորտում ծառայություններ մատուցող այլ հիմնարկներ համայնքում չկան:

*Աղյուսակ 10. Տաթև համայնքի գործող կրթական և մշակութային հիմնարկները*

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **ՀՀ** | **Բնակավայրեր** | **Մանկապարտեզ** | | | **Դպրոց** | | | **Մշակույթի տուն** | | |
| **Քանակը** | **Երեխաների թիվը** | **Աշխատողների թիվը** | **Քանակը** | **Աշակերտների թիվը** | **Աշխատողների թիվը** | **Քանակը** | **Շահառուների թիվը** | **Աշխատողների թիվը** |
| 1 | Խոտ | 1 | 25 | 5 | 1 | 122 | 32 | 1 | - | - |
| 2 | Հալիձոր | - | - | - | 1 | 103 | - | 1 | - | - |
| 3 | Հարժիս | 1 | 20 | 3 | 1 | 130 | 23 | 1 | - | 1 |
| 4 | Շինուհայր | 1 | 70 | 10 | 1 | 442 | - | - | - | - |
| 5 | Սվարանց | - | - | - | 1 | 26 | - | - | - | - |
| 6 | Տաթև | - | - | - | 1 | 99 | 30 | 1 | - | 3 |
| 7 | Տանձատափ | - | - | - | 1 | 10 | - | 1 | - | - |
| 8 | Քաշունի | - | - | - | - | - | - | - | - | - |
|  | *Ընդամենը* | *3* | *115* | *18* | *7* | *-* | *-* | *5* | *-* | *-* |

1. **Առողջապահություն**

Տաթևում կա բուժկետ, սակայն բուժկետի բժիշկը բնակարան չլինելու պատճառով տեղում չի բնակվում: Խոտն ունի անավարտ բուժկետի շենք, որն անհրաժեշտ է կառուցել և ապահովել համապատասխան գույքով: Տանձատափում, Սվարանցում ևս կան գործող բուժկետեր:

Շինուհայրում գործում է Շինուհայրի ԱԱՊԿ-ն, որը արդիական բժշկական սարքերով համալրման, կադրերի վերապատրաստման կարիք ունի: Հարժիսի բուժկետը մասնակի վերանորոգված է, բացակայում են բուժգործիքներն ու սարքավորումները: Աշխատում է մեկ բուժքույր:

Հալիձորի բուժկետի շենքային պայմանները գտնվում են լավ վիճակում, գույքային պայմանների բարելավման անհրաժեշտություն կա:

1. **Բնություն և շրջակա միջավայրի պաշտպանություն**

Տաթևում հաճախակի անձրևների պատճառով գյուղամիջյան ճանապարհները դառնում են դժվարանցանելի: Տանձատափում և Հալիձորում հաճախակի են լինում տեղումներ, ինչի հետևանքով առաջանում են ջրհեղեղներ, սողանքներ:

Քաշունիում, չնայած տարվա ընթացքում առատ տեղումներին, ջրհեղեղներ չեն առաջանում: Չկան նաև սողանքներ:

Խոտում, Շինուհայրում և Հարժիսում տարվա ընթացքում մեծ թիվ են կազմում ուժեղ քամիներով օրերը: Հողերի մեծ մասը քամիների պատճառով ենթարկվում է էռոզիայի:

1. **Բնակարանային տնտեսություն**

Համայնքում կան 1254 հատ բնակելի տներ և 18 բազմաբնակարանային շենքեր: Խոտի բնակելի տների թիվը կազմում է 168 հատ, Հալիձորինը՝ 120 հատ, Հարժիսինը՝ 165 հատ, Շինուհայրինը՝ 365 հատ, Սվարանցինը՝ 80 հատ, Տաթևինը՝ 300 հատ, Տանձատափինը՝ 42 հատ և Քաշունիինը՝ 14 հատ: Բազմաբնակարանային շենքեր կան Խոտում, Հալիձորում, Շինուհայրում և Տաթևում: Բազմաբնակարան շենքերի մեծ մասը՝ 10 հատ գտնվում է Շինուհայրում:

Համայնքում կան 93 վթարային տներ Խոտ (23), Հալիձոր (11), Հարժիս (5), Շինուհայր (2), Տաթև (43) և Տանձատափ (9) բնակավայրերում:

Համայնքում առկա է առանձնատների և բազմաբնակարան շենքերի մի մասին տանիքների վերանորոգման խնդիր: Հալիձորում անհրաժեշտ է իրականացնել փողոցների շենքերի և վարչական շենքերի համարակալում: Համայնքում նորաստեղծ ընտանիքներն ունեն բնակարանով ապահովման խնդիր:

1. **Փողոցային լուսավորություն**

Փողոցային լուսավորություն չի իրականացվում համայնքի կազմի մեջ մտնող բնակավայրերից և ոչ մեկում: Շինուհայրում և Հալիձորում կա փողոցային լուսավորության ցանց: Հալիձորում այն կազմում է 2.2 գծմ:

1. **Աղբահանություն**

Տաթևում աղբահանությունը կատարվում է կենտրոնացված եղանակով՝ երկու շաբաթը մեկ անգամ: Խոտում աղբահանությունն իրականացվում է կենտրոնացված եղանակով, սակայն չկա աղբատար մեքենա: Աղբը տեղափոխվում է հատուկ հատկացված տարածք, որտեղից աղբը չի տարածվում չի աղտոտում շրջակա միջավայրը: Համայնքի կազմի մեջ մտնող մնացյալ բնակավայրերում աղբահանությունն իրականացվում է անհատական եղանակով: Չկան աղբամաններ:

1. **Խմելու ջրի ջրամատակարարում և ջրահեռացում**

Համայնքի կազմի մեջ մտնող բոլոր բնակավայրերում բնակչությունն ապահովված է խմելու ջրով:

Տաթևում անհատական ծորակով ապահովված տնային տնտեսությունների թիվը կազմում է 99 %, Տանձատափում՝ 84 %, Խոտում, Հալիձորում և Քաշունիում՝ 100 %, Սվարանցում և Շինուհայրում՝ 90 %:

Խոտում, Սվարանցում, Տանձատափում, Հարժիսում և Քաշունիում իրականացվում է շուրջօրյա ջրամատակարարում, Տաթևում ջրամատակարարումն իրականացվում է օրվա ընթացքում 3-4 ժամ, Շինուհայրում՝ 3 ժամ, Հալիձորում՝ 10 ժամ:

Խմելու ջրի մեկ խորանարդ մետրի դիմաց Խոտ բնակավայրում բնակչությունը վճարում է 154 դրամ, Շինուհայրում՝ 134 դրամ, իսկ Հալիձորում և Հարժիսում՝ 155 դրամ: Համայնքի կազմի մեջ մտնող մյուս բնակավայրերում ջրամատակարարումն իրականացվում է անվճար հիմունքներով:

Տաթևում 2013թ. կատարվել է խմելու ջրի ներքին ցանցի 2 կմ հատվածի վերանորոգում, մնացած 3.5կմ-ը դեռևս ենթակա է վերանորոգման: Տանձատափում 2009 թ. իրականացվել է գյուղի աղբյուրի խողովակաշարի փոխարինում նորով: Անհրաժեշտ է մյուս խողովակաշարերը նույնպես փոխարինել: Սվարանցում անհրաժեշտ է վերանորոգել, Շինուհայրում՝ փոխել խմելու ջրի ջրագծերը: Խոտում անհրաժեշտ է կառուցել խմելու ջրի ջրավազան:

Հալիձոր, Հարժիս, Շինուհայր և Խոտ բնակավայրերում խմելու ջրի ջրամատակարարումն իրականացվու է ՀՋԿ ՓՀԸ-ի կողմից: Համայնքի կազմի մեջ մտնող մյուս բնակավայրերում խմելու ջրի ջրամատակարարումը չի իրականացվում որևէ օպերատորի կողմից:

1. **Կոյուղի**

Տաթևում, Տանձատափում ու Հալիձորում առկա է կոյուղու համակարգ (Հալիձորում՝ մասնակի): Համայնքի կազմի մեջ մտնող մնացյալ բնակավայրերում չկա կոյուղու համակարգ: Տաթևում անհրաժեշտ է անցկացնել 2 կմ երկարությամբ կոյուղագիծ, Տանձատափում՝ կառուցել մաքրման կայան:

1. **Գյուղատնտեսություն**

Տաթև համայնքի գյուղատնտեսական հիմնական ուղղվածությունն են անասնապահությունը, դաշտային մշակաբույսերի աճեցումը և այգեգործությունը:

Հիմնականում մշակում են ցորեն, գարի հաճար, կարտոֆիլ, լոբի և այլ բանջարա-բոստանային կուլտուրաներ: Այգեգործության բնագավառում՝ ընկույզ, հոն, թութ, տանձ, խնձոր, թուզ, նուռ և այլն: Զբաղվում են նաև անասնապահությամբ, մեղվաբուծությամբ:

Համայնքի կազմի մեջ մտնող առանձին բնակավայրերում, օրինակ, Քաշունիում գյուղատնտեսական ուղղվածությունը միայն անասնապահությունն է: Առկա վարելահողերը չեն մշակվում անբարենպաստ կլիմայական պայմանների և գյուղտեխնիկայի բացակայության պատճառով:

Խոտում և Սվարանցում գյուղատնտեսությամբ է զբաղված բնակչության 90 %-ը:

Համայնքի կազմի մեջ մտնող բնակավայրերի կեսը՝ Սվարանցը, Քաշունին, Հարժիսը և Հալիձորը չունեն ոռոգման համակարգ:

Համայնքում գյուղատնտեսության զարգացմանը խոչընդոտում են մի շարք խնդիրներ: Խոտի անբավարարության պատճառով դժվարանում է անասունների մսուրային շրջանի կազմակերպումը: Գյուղատնտեսական կուլտուրաները վնասվում են կարկուտների պատճառով: Առկա են գյուղատնտեսական մթերքների իրացման դժվարություններ, գյուղտեխնիկայի մաշվածություն և պակաս, սերմացուների, վառելիքի պակաս:

2012 թ. Տաթև բնակավայրի համար ձեռք են բերվել գյուղտեխնիկա և գյուղգործիքներ: Անհրաժեշտություն կա վերջիններիս պահպանության համար ծածկոց կառուցելու:

1. **Արդյունաբերություն**

Խոտի տարածքում գործում են էներգետիկայի բնագավառի երկու ձեռնարկություններ` «Տաթև» ՀԷԿ-ը և Հայաստանի ԲԷՑ-երի «Շինուհայր» ենթակայանը:

Համայնքում արդյունաբերական նշանակության այլ հիմնարկություններ չկան:

1. **Ճանապարհային տնտեսություն**

Համայնքի կազմի մեջ մտնող բոլոր բնակավայրերն ունեն համայնքի կենտրոնի հետ կապող ճանապարհներ: Խոտ բնակավայրը համայնքի կենտրոնին կապող ճանապարհն ունի 3 կմ երկարություն, Տաթևը՝ 17,7 կմ, Հարժիսը՝ 15 կմ, Հալիձորը՝ 5,7 կմ, Սվարանցը՝ 23,2 կմ, Տանձատափը՝ 22,9 կմ և Քաշունին՝ 30,2 կմ երկարություն:

Երևան – Գորիս ավտոմայրուղուց մինչև Տաթև գյուղ ճանապարհները ասֆալտապատ են և գտնվում են բավարար վիճակում: Հարժիս, Սվարանց, Տանձատափ և Քաշունի բնակավայրերը համայնքի կենտրոնին (Շինուհայր) կապող ճանապարհների մի մասն ասֆալտապատ է, իսկ մի մասը՝ կոպճային[[11]](#footnote-11):

Հավելված 2 –ում ներկայացված է ՀՀ Տրանսպորտի և կապի նախարարության կողմից պատրաստված տեղեկանքը, Տաթև համայնքի բնակավայրերը համայնքի կենտրոնին միացնող ճանապարհների վիճակի և դրանց վերանորոգման ու վերականգնման հետ կապված ծախսերի մասին:

Համայնքի կազմի մեջ մտնող բնակավայրերի ներքին ճանապարհները գտնվում են անբարեկարգ վիճակում, հաճախ տեղումների ժամանակ դառնում են անանցանելի:

1. **Տրանսպորտ և կապ**

Համայնքի կազմի մեջ մտնող բնակավայրերից տրանսպորտային երթուղով ապահովված չեն Տանձատափը և Քաշունին:

Համայնքի ավտոմեքենաների ընդհանուր քանակը կազմում է 504, որից մարդատար են՝ 401-ը և բեռնատար՝ 103-ը: Համայնքի կազմի մեջ մտնող բոլոր բնակավայրերում առկա են հեռախոսային հաղորդակցություն, բջջային հեռախոսի ծածկվածություն: Բնակավայրերի մեծ մասում առկա են նաև տեղական ԱՀԿ, փոստային ծառայություն և ինտերնետ կապ (աղյուսակ 11):

*Աղյուսակ 11. Տրանսպորտը և կապը բնութագրող ցուցանիշներ*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **ՀՀ** | **Ցուցանիշ** | **Ըստ համայնքի կազմի մեջ մտնող վարչական միավորների** | | | | | | | |
| **Տաթև** | **Խոտ** | **Տանձատափ** | **Սվարանց** | **Շինուհայր** | **Քաշունի** | **Հարժիս** | **Հալիձոր** |
| 1 | Բնակավայրից տրանսպորտային երթուղու առկայություն | Այո | Այո | Ոչ | Այո | Այո | Ոչ | Այո | Այո |
| 2 | Ավտոմեքենաների ընդհանուր քանակ, այդ թվում՝   * *մարդատար* * *բեռնատար* | 40  35  5 | 125  93  32 | 4  4  0 | 9  6  3 | 240  200  40 | 0 | 60  40  20 | 26  23  3 |
| 3 | Հեռախոսային հաղորդակցության առկայություն | Այո | Այո | Այո | Այո | Այո | Այո | Այո | Այո |
| 4 | Տեղական ԱՀԿ առկայություն | Այո | Այո | Ոչ | Ոչ | Այո | Այո | Այո | Այո |
| 5 | Բջջային հեռախոսի ծածկվածություն | Այո | Այո | Այո | Այո | Այո | Այո | Այո | Այո |
| 6 | Փոստային ծառայության առկայություն | Այո | Այո | Ոչ | Ոչ | Այո | Ոչ | Այո | Այո |
| 7 | Ինտերնետ կապ առկայություն | 1 Մբ/վ, ADSL | 1 Մբ/վ, USB modem | - | - | 1 Մբ/վ, USB modem | - | 1 Մբ/վ, USB modem | 1 Մբ/վ,  USB modem |

1. **Առևտուր և սպասարկում**

Տաթևում և Խոտում կա 4 առևտրի և սպասարկումների փոքր և միջին օբյեկտ, որոնք բոլորն էլ առևտրի մանր կրպակներ են: Սվարանցում և Քաշունիում առևտրի և սպասարկումների փոքր և միջին օբյեկտ չկա: Շինուհայրում, Հարժիսում և Հալիձորում կա համապատասխանաբար 8, 3 և 1 առևտրի և սպասարկումների փոքր և միջին օբյեկտ:

1. **Հողօգտագործում**

Համայնքի կազմի մեջ մտնող բնակավայրերի կեսում մեկ տնտեսությանը պատկանող հողերի միջին չափը կազմում է 2,1 – 5 հա:

Մեկ տնտեսությանը պատկանող գյուղատնտեսական հողամասերի թիվը բարձր է Տաթևում, Հարժիսում և Քաշունիում՝ 4-5 հողակտոր:

Համայնքում չմշակվող հողամասերը շատ են հատապես Քաշունիում և Տանձատափում: Համայնքի կազմի մեջ մտնող բնակավայրերի կեսում հողազուրկ տնային տնտեսություններ չկան: Նման տնտեսությունների թիվը հատկապես բարձր է Շինուհայրում՝ 40 տնտեսություն:

## Համայնքում առկա հիմնահարցերն ու դրանց լուծմանն ուղղված ծրագրերը

|  |  |  |
| --- | --- | --- |
|  | **Հիմնահարցեր** | **Հիմնահարցերի լուծմանն ուղղված ծրագրեր** |
| ***Տեղական ինքնակառավարման լիազարություններ*** | | |
|  | Համայնքի մանկապարտեզների անբարեկարգ վիճակ | Հարժիսի մանկապարտեզի կապիտալ վերանորոգում |
| Խոտի մանկապարտեզի շենքի կառուցում |
|  | Համայնքի մշակութային հիմնարկների անբավարար շենքային և գույքային պայմաններ | Շինուհայրում մշակույթի տան կառուցում |
| Հալիձորի մշակույթի տան վերանորոգում |
| Հալիձորի մշակույթի տան համար նոր գույքի ձեռքբերում |
| Հարժիսի մշակույթի տան վերանորոգում |
| Խոտի մշակույթի տան վերանորոգում |
| Տաթևի մշակույթի տան վերանորոգում |
| Տանձատափի մշակույթի տան համար նոր գույքի ձեռքբերում |
|  | Համայնքի գրադարանների անբավարար շենքային և գույքային պայմաններ | Խոտի գրադարանի համար նոր գույքի ձեռքբերում |
| Հալիձորի գրադարանի վերանորոգում |
| Հալիձորի գրադարանի համար նոր գույքի ձեռքբերում |
|  | Համայնքում արտադպրոցական կրթության ոլորտում ծառայությունների մատուցման բացակայություն | Արտադպրոցական դաստիարակության հնարավորությունների ստեղծում |
|  | Համայնքում սպորտի ոլորտում ծառայությունների մատուցման բացակայություն | Սպորտի ոլորտում ծառայությունների մատուցման հնարավորությունների ստեղծում |
|  | Համայնքում գյուղատնտեսության զարգացման սահմանափակ հնարավարություններ | Սվարանցում ոռոգման համակարգի կառուցում |
| Քաշունիում ոռոգման համակարգի կառուցում |
| Հարժիսում ոռոգման համակարգի կառուցում |
| Հալիձորում ոռոգման համակարգի կառուցում |
| Խոտում ոռոգման ներքին ցանցի կառուցում |
| Շինուհայրում ոռոգման ներքին ցանցի կառուցում |
| Գյուղատնտեսական մթերքների իրացման հնարավորությունների ստեղծում |
| Բազմապրոֆիլ գյուղտեխնիկայի ձեռքբերում |
| Տաթևում գյուղտեխնիկայի և գյուղգործիքների ծածկոցի կառուցում |
| Գյուղատնտեսությամբ զբաղվող տնտեսությունների համար մատչելի գներով որակյալ սերմացուների և վառելիքի ձեռքբերման հնարավորությունների ստեղծում |
|  | Բնակարանային ֆոնդի բարելավման անհրաժեշտություն | Բազմաբնակարան շենքերի տանիքների մասնակի վերանորոգում |
|  | Համայնքում փողոցային լուսավորության բացակայություն | Համայնքի բնակավայրերում փողոցային լուսավորության իրականացում |
|  | Համայնքում աղբահանության անբավարար վիճակ | Աղբատար մեքենայի ձեռքբերում |
| Աղբամանների ձեռքբերում |
| Աղբավայրի կառուցում |
|  | Համայնքում խմելու ջրի ջրամատակարարման համակարգերի անբարեկարգ վիճակ | Տաթևի խմելու ջրի ներքին ցանցի անբարեկարգ մասի վերանորոգում |
| Սվարանցի խմելու ջրի գրագծի վերանորոգում |
| Շինուհայրի խմելու ջրի ցանցի փոխում |
| Խոտում խմելու ջրի ջրավազանի կառուցում |
| Տանձատափի խողովակաշարերի փոխարինում նորով |
|  | Համայնքում կոյուղու համակարգի անբավարար վիճակ | Տաթևում 2կմ կոյուղագծի կառուցում |
| Տանձատափում մաքրման կայանի կառուցում |
| Խոտում, Սվարանցում, Շինուհայրում, Քաշունիում, Հարժիսում կոյուղու ներքին ցանցի վերականգնում |
|  | Համայնքի կազմի մեջ մտնող բնակավայրերի ճանապարհների անբարեկարգ վիճակ | Համայնքի կազմի մեջ մտնող բնակավայրերի ներքին ճանապարհների բարեկարգում |
| ***Պետական կառավարման լիազորություններ*** | | |
|  | Համայնքի կազմի մեջ մտնող բնակավայրերի դպրոցների շենքային և գույքային պայմանների բարելավման անհրաժեշտություն | Հալիձորի դպրոցի վերանորոգում և ջեռուցում |
| Հալիձորի դպրոցի համար նոր գույքի և լաբորատոր սարքավորումների ձեռքբերում |
| Հարժիսի դպրոցի կապիտալ վերանորոգում |
| Սվարանցի դպրոցի կապիտալ վերանորոգում |
| Տանձատափի դպրոցում ֆիզիկայի և քիմիայի լաբորատորիաների, արհեստանոցի ստեղծում |
|  | Համայնքի կազմի մեջ մտնող բնակավայրերի բուժական հիմնարկների կողմից մատուցվող ծառայությունների բարելավման անհրաժեշտություն | Խոտի բուժկետի կիսակառույց շենքի կառուցում |
| Խոտի բուժկետի համար անհրաժեշտ գույքի ձեռքբերում |
| Շինուհայրի ԱԱՊԿ-ն արդիական բժշկական սարքավորումներով համալրում |
| Շինուհայրի ԱԱՊԿ-ի կադրերի վերապատրաստում |
| Հարժիսի բուժկետի վերանորոգում |
| Հարժիսի բուժկետի համաև բուժգործիքների և սարքավորումների ձեռքբերում |
| Հալիձորի բուժկետի գույքային պայմանների բարելավում |
|  | Համայնքի բնակարանային ֆոնդի անբարեկարգ վիճակ, վթարային տների առկայություն | Համայնքի բնակելի տների տանիքների վերանորոգում |
|  | Համայնքի բոլոր բնակավայրերում ջրամատակարարման համակարգի կառավարման միասնական մոդել ունենալու անհրաժեշտություն[[12]](#footnote-12) | Համայնքի բոլոր բնակավայրերի ջրամատակարարման համակարգերի կառավարումը հանձնել ՀՋԿ ՓՀԸ –ին, որը արդեն իսկ հանդիսանում է Հալիձոր, Հարժիս, Շինուհայր և Խոտ բնակավայրերի ջրամատակարարման օպերատորը |
|  | Համայնքի կազմի մեջ մտնող բնակավայրերը համայնքի կենտրոնին կապող ճանապարհների բարեկարգման անհրաժեշտություն | Ըստ հավելված 2 –ում բերված ցանկի |
|  |  |  |
|  | Տաթևի եկեղեցու վերանորոգման անհրաժեշտություն | Տաթևի եկեղեցու վերանորոգում |

# Համայնքում առկա հիմնահարցերի լուծմանն ուղղված առաջնահերթ ծրագրերը

Համայնքում առկա հիմնահարցերի լուծմանն ուղղված ծրագրերի առաջնահերթություններ սահմանելը գործնականում բավականին դժվար է, հատկապես երբ այդ համայնքը, որպես այդպիսին, դեռևս ձևավորված չէ: Այս պարագայում առաջնահերթությունների սահմանման ժամանակ, որպես կողմնորոշիչ են օգտագործվել փորձագիտական հիպոթետիկ դատողություններն ու պատկերացումները համայնքի մասին՝ միաժամանակ համայնքը դիտարկելով որպես տեղական ինքնակառավարման ինքնուրույն սուբյեկտ, որտեղ գոյատևելու համար անհրաժեշտ է ունենալ գոնե նվազագույն ենթակառուցվածքներ և ծառայություններ:

Ցանկացած համայնքում տեղական ինքնակառավարումը կյանքի կոչելու առաջնահերթ պայման է կառավարման մարմնի առկայությունը, նրա դիրքն ու հեղինակությունը: Վերանորոգված և կահավորված վարչական շենքի առկայությունը կարևոր պայման է բնակչության շրջանում վստահության և հավատի մթնոլորտ ձևավորելու, իշխանության ուժն ու կարողությունները ընդգծելու, ինչպես նաև կառավարման ապարատի (աշխատակազմի) արյդունավետ աշխատանքը խթանելու համար: Այս իմաստով, հատկապես, խոշորացման հետևանքով ձևավորված համայնքի համար պատշաճ տեսքի և բավարար հնարավորություններ ունեցող վարչական շենքի առկայությունը դիտվում է որպես առաջնայնություն:

Առաջնահերթությունների հաջորդ շարքը վերաբերում է ՏԻՄ–երին օրենքով ամրագրված այն լիազորություններին, որոնք ենթադրում են բնակչությանը առաջին անհրաժեշտության (կենսապահովման) ծառայությունների մատուցում: Այդպիսիներից են՝ ջրամատակարարումը, աղբահանությունը, նախադպրոցական դաստիարակությունը, միջբնակավայրային հաղորդակցությունը (ճանապարհներ, տրանսպորտ, կապ) և այլն:

Համայնքի համար (հատկապես գյուղական բնակավայրեր ունեցող) առաջնային կարող է լինել նաև այնպիսի ծրագրերի իրականացումը, որոնք չեն դասվում համայնքի ղեկավարի պարտադիր լիազորությունների շարքին, սակայն անհրաժեշտ են տեղերում անհատական տնտեսությունների գործունեությանը նպաստելու, նրանց կողմից եկամուտ ձևավորելու, հետևաբար՝ նաև համայնքում ապրելու և տնտեսությունը զարգացնելու համար: Այդպիսի ծրագրերից են, մասնավորապես՝ արդիական գյուղատնտեսական տեխնիկայի հավաքակայանի ստեղծումը, գյուղմթերքների մթերման հնարավորությունների ապահովումը և այլն:

Այս պատկերացումներից ելնելով՝ 3.2 կետում նշված ծրագրերի ցանկից, խոշորացվող համայնքների ղեկավարների հետ ունեցած խորհրդակցության արդյունքում, ընտրվել են առավել առաջնահերթ ծրագրերը, դասակարգվել են ըստ առաջնահերթության և գնահատվել նրանց մոտավոր արժեքները:

|  |  |  |  |  |  |  |
| --- | --- | --- | --- | --- | --- | --- |
|  | Ծրագիր 1 | | Ծրագիր 2 | | Ծրագիր 3 | |
| Ծրագիրը | Արժեքը (հ. դրամ) | Ծրագիրը | Արժեքը (հ. դրամ) | Ծրագիրը | Արժեքը (հ. դրամ) |
| **Շինուհայր** | Խմելու ջրի ներքին ցանցի  կառուցում | 30 000 | Ոռոգման ջրագծի կառուցու | 15 000 | Մշակույթի տան հիմնանորոգում (նորի կառուցում) | 75 000 |
| **Հալիձոր** | Գյուղի գազիֆիկացում | 40 000 | Դպրոցի շենքի վերանորոգում | 50 000 | Ակումբի շենքի վերանորոգում | 10 000 |
| **Խոտ** | Խմելու ջրի ՕԿՋ-ի կառուցում | 2500 | Գյուղամիջյան ճանապարհների վերանորոգում | 4 000 | Մշակույթի տան վերանորոգում | 5 000 |
| **Հարժիս** | Գյուղի գազիֆիկացում | 410 000 | Գյուղ մտնող և գյուղամիջյան ճանապարհի վերանորոգում | 15 000 | Խմելու ջրի ներքին ցանցի կառուցում | 5 000 |
| **Սվարանց** | Կոյուղու անցկացում | 5 000 | Կոյուղ կոլեկտորի կառուցում | 10 000 | Ծառայություն-ների կենտրոնի (նախկին համայնքային կենտրոնի) վերանորոգում | 3 000 |
| **Տաթև** | Կոյուղու մասնակի (30 %)  անցկացում | 10 000 | Խմելու ջրի ներքին ցանցի  կառուցում և փողոցների խճապատում | 50 000 | Ոռոգման ջրատարի նորոգում | 3 000 |
| **Տանձատափ** | Կենցաղի տան համար  գույքի ձեռքբերում | 1 000 | Գույղտեխ-նիկայի ձեռքբերում | 4 000 | Ոռոգման ջրագծի կառուցում | 2 000 |

# ՏԻ ոլորտին առնչվող այն առաջնահերթ ծրագրերը, որոնք հնարավոր է իրականացնել միջնաժամկետ (4 տարվա) ժամանակահատվածում, խոշորացման արդյունքում առաջացող օգուտների հաշվին

Ինչպես վերևում արդեն նշվեց, Տաթև խոշորացված համայնքը, խոշորացման արդյունքում ապահովելով բոլոր նախկին համայնքներում մինչ խոշորացումը եղած ծառայությունների փաստացի մակարդակը, տարեկան ունենալու է **44,5** մլն դրամ ազատ միջոցներ: Այդ միջոցները հիմնականում ուղղվելու են աղյուսակ 12–ում բերված առաջնահերթ ծրագրերի ֆինանսավորմանը, որի ժամանակ, որպես համաֆինանսավորող կողմ, կարող են հանդես գալ նաև պետությունը կամ այլ դոնոր կազմակերպություններ: Այս համագործակցությունը լուրջ հնարվորություններ կարող է ստեղծել համայնքում խիստ անհրաժեշտ, նույնիսկ՝ լուրջ ծախսատար ծրագրեր ֆինասավորելու և վարկային միջոցներ ներգրավելու համար:

Աղյուսակ 12-ում բերված է այն առաջնահերթ ծրագրերի նկարագրությունը, որոնք հնարավոր է իրականացնել խոշորացման միջոցով տնտեսված ֆինանսական միջոցների հաշվին՝ 4 տարի ժամանակահատվածում:

*Աղյուսակ 12 . Ֆինանսավորման ենթակա ծրագրերի ցանկը և նկարագրությունը*

|  |  |  |  |
| --- | --- | --- | --- |
| **ՀՀ** | **Ծրագրի անվանումը** | **Ծրագրի նկարագրությունը** | **Ծրագրի արժեքը** (հազ.դրամ) |
| 1 | Ջրամատակարարման համակարգի բարելավում | Շինուհայրի խմելու ջրի ներքին ցանցի կառուցում | **30 000** |
| Խոտի խմելու ջրի օրվա կարգավորիչ ջրամբարի կառուցում | **2 500** |
| Տաթևի խմելու ջրի ներքին ցանցի կառուցում | **25 000** |
| Հարժիսի խմելու ջրի ներքին ցանցի կառուցում | **5 000** |
| Սվարանցում կոյուղու անցկացում | **5 000** |
| 2 | Համայնքում մշակույթային կյանքի ակտիվացում | Շինուհայրի մշակույթի տան հիմնանորոգում (նորի կառուցում) | **75 000** |
| Հալիձորի ակումբի շենքի վերանորոգում | **10 000** |
|  | Համայնքի բնակա-վայրերի ներքին ճանապարհների բարելավում | Գյուղամիջյան ճանապարհների վերանորոգում (ասֆալտապատում, խճապատում) | **50 000** |
| 3 |  |  |  |
| **Ընդամենը[[13]](#footnote-13)** | | |  |

Ծանոթություն:

Լրացուցիչ ֆինանսական միջոցների առկայության կամ վերը նշված ծրագրերը այլ միջոցներով իրականացնելու պայմաներում կարելի է շարունակել սույն ցանկը աղյուսակ 14 – ում բերված առաջնահերթությամբ: Մասնավորապես՝ համայնքում գործող մշակույթի տների շենքային և գույքային պայմանների բարելավում, համայնքի բնակավայրերի փողոցային լուսավորում և այլն:

# Համայնքի բյուջեի հիմնական ցուցանիշները

Աղյուսակ 13-ում ներկայացված են Տաթև համայնքի բյուջեի հիմնական ցուցանիշները մինչև խոշորացնելը՝ ըստ համայնքի կազմի մեջ մտնող նախկին համայնքների և խոշորացնելուց հետո: Մասնավորապես, այստեղ ներկայացված են համայնքի ընդհանուր ծախսերի բաժանումն ըստ վարչական և ֆոնդային մասերի, ինչպես նաև ըստ վարչական ծախսերի (կառավարման ապարատի պահպանում) և ծառայությունների մատուցումն արտահայտող ծախսերի: Աղյուսակից երևում է, որ խոշորացման արդյունքում ավելացել են ֆոնդային բյուջեի ծախսերն ու ծառայությունների մատուցմանն ուղղվող ծախսերը, ինչը դրական երևույթ է:

*Աղյուսակ 13. Տաթև համայնքի կազմի մեջ մտնող նախկին համայնքների բյուջեների ծախսերը (2012 թ. փաստ)*

*(հազ.դրամ)*

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **ՀՀ** | **Համայնք** | **Ընդամենը ծախսեր** | | | **Ընդհանուր բնույթի հանրային ծառայություններ** | **Ծառայությունների մատուցումն արտացոլող ծախսեր** | | | | | | **Հիմնական բաժիններին չդասվող պահուստային ֆոնդեր** |
| **Ընդամենը** | **Վարչական մաս** | **Ֆոնդային մաս** | **Տնտեսական հարաբերություններ** | **Շրջակա միջավայրի պաշտպանություն** | **Բնակարանային շինարարություն և կոմունալ ծառայություն** | **Հանգիստ, մշակույթ և կրոն** | **Կրթություն** | **Սոցիալական պաշտպանություն** |
| 1 | Խոտ | 14 064,3 | 14 709,3 | -645,0 | 10 596,3 | -645,0 | 484,0 | 0,0 | 150,0 | 2 900,0 | 300,0 | 279,0 |
| 2 | Հալիձոր | 9 626,3 | 9 124,7 | 501,6 | 8 954,2 | -218,4 | 0,0 | 0,0 | 140,0 | 0,0 | 300,0 | 450,5 |
| 3 | Հարժիս | 16 383,1 | 16 795,1 | -412,0 | 12 371,6 | -412,0 | 0,0 | 0,0 | 0,0 | 2 858,5 | 565,0 | 1 000,0 |
| 4 | Շինուհայր | 43 143,1 | 35 335,3 | 7 807,8 | 25 560,1 | 0,0 | 0,0 | 0,0 | 450,0 | 13 725,0 | 1 373,0 | 2 035,0 |
| 5 | Սվարանց | 12 052,4 | 12 052,4 | 0,0 | 10 419,6 | 460,0 | 0,0 | 0,0 | 70,0 | 0,0 | 0,0 | 1 102,8 |
| 6 | Տաթև | 12 127,7 | 13 214,4 | -1 086,8 | 13 214,4 | -3 586,8 | 0,0 | 1 500,0 | 0,0 | 0,0 | 300,0 | 700,0 |
| 7 | Տանձատափ | 4 640,8 | 4 640,8 | 0,0 | 4 321,2 | 0,0 | 0,0 | 0,0 | 70,0 | 0,0 | 0,0 | 249,6 |
| 8 | Քաշունի | 3 738,9 | 3 738,9 | 0,0 | 3 551,9 | 0,0 | 0,0 | 0,0 | 0,0 | 0,0 | 0,0 | 187,0 |
|  | **Ընդամենը** | 115 776,5 | 109 610,9 | 6 165,6 | 88 989,3 | -4 402,2 | 484,0 | 1 500,0 | 880,0 | 19 483,5 | 2 838,0 | 6 003,9 |
|  |  |  |  |  |  |  |  |  |  |  |  |  |
| **Տաթև** (խոշորացված) | | 115 776,5 | 77 651,2 | 38 125,3 | 49 951,2 | 65 825,3 | | | | | | |

Տաթև համայնքում համայնքների խոշորացման արդյունքում մեծացել են ֆոնդային բյուջեի ծախսերը՝ 5,1 %-ից հասնելով մինչև 36,0 %-ի: 13,7 %-ով ավելացել են նաև վարչական բյուջեի ծախսերի կազմում ծառայությունների մատուցմանն ուղղվող ծախսերը, ինչը նշանակում է, որ նույն տոկոսով նվազել են կառավարման ապարատի պահպանման ծախսերը (աղյուսակ 14):

*Աղյուսակ 14. Տաթև համայնքի բյուջեի հիմնական ցուցանիշները մինչև խոշորացնելը և խոշորացնելուց հետո*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | **Ընդամենը ծախսեր[[14]](#footnote-14)** | | **Այդ թվում** | | | | | | |
| **Վարչական բյուջեի ծախսեր** | | | | | **Ֆոնդային բյուջեի ծախսեր** | |
| **Ընդամենը** | | **Այդ թվում ծառայություններին ուղղված ծախսեր** | | |
| **Հազ.դրամ** | **%** | **Հազ.դրամ** | **%** | **Հազ.դրամ** | **% ընդհանուրից** | **% վարչական բյուջեից** | **Հազ.դրամ** | **%** |
| **Մինչև խոշորացումը** | 121 268,5 | 100,0 | 115 102,9 | 94,9 | 30 149,4 | 24,9 | 26,2 | 6 165,6 | 5,1 |
| **Խոշորացումից հետո** | 121 268,5 | 100,0 | 77 651,2 | 64,0 | 31000,0 | 25,6 | 39,9 | 43 617,3 | 36,0 |

Աղյուսակ 15 - ում ներկայացված են Տաթև խոշորացված համայնքի բյուջեի ծախսերը 4 տարվա կտրվածքով՝ ըստ վարչական և ֆոնդային բյուջեների ծախսերի՝ ներկայացնելով նաև ծառայությունների մատուցմանն ուղղվող ծախսերը: Տաթև համայնքի բյուջեի ծախսերը յուրաքանչյուր տարի ավելացվել են՝ հիմք ընդունելով ֆինանսական համահարթեցման դոտացիաների հնարավոր աճի տեմպեր:

*Աղյուսակ 15 . Տաթև համայնքի բյուջեի ծախսերը 4 տարվա կտրվածով*

*(հազ.դրամ)*

|  |  |  |  |  |  |  |  |
| --- | --- | --- | --- | --- | --- | --- | --- |
|  | | | **Մինչև խոշորոցումը** | **Խոշորացումից հետո** | | | |
| **I տարի** | **II տարի** | **III տարի** | **IV տարի** |
| **Ընդամենը ծախսեր** | | | 121 268,5 | 121 268,5 | 130 000 | 139 700 | 150 300 |
|  | **Վարչական բյուջեի ծախսեր** | | 115 102,9 | 77 651,2 | 81 160 | 85 020 | 89 260 |
|  | | **Այդ թվում՝ ծառայություն-ներին ուղղված ծախսեր** | 30 149,4 | 31 000,0 | 34 070 | 37 450 | 41 160 |
|  | **Ֆոնդային բյուջեի ծախսեր** | | 6 165,6 | 43 617,3 | 48 840 | 54 680 | 61 040 |

Բացի վերը նշվածից, Տաթև համայնքը լուրջ ֆինանսական ակնկալիքներ կարող է ունենալ նաև՝ կապված «Ֆինանսական համահարթեցման մասին» նոր օրենքի ընդունման հետ: Այս մասով սպասվելիք գումարը կկազմի **38,5 մլն դրամ**:

Ընդհանուր առմամբ, հաշվի առնելով բոլոր ուղղություններով ակնկալվող փոփոխությունները՝ համայնքների խշորացում, ֆինանսական համահարթեցման նոր մեխանիզմների ներդրում, նվազագույն աշխատավարձի շեմի բարձրացման հետ կապված փոխհատուցում, Տաթև համայնքը մեկ տարվա ընթացքում կունենա լրացուցիչ (ազատված) **76,0 մլն դրամ**:

*Աղյուսակ 16. Մեղրի համայնքի՝ բոլոր ուղղություններով կանխատեսվող օգուտները*

*(հազ.դրամ)*

|  |  |  |  |
| --- | --- | --- | --- |
|  | **Ընդամենը ծախսեր** | **որից** | **Լրացուցիչ (ազատված) միջոցներ[[15]](#footnote-15)** |
| **Վարչական բյուջե** |
| **Մինչև խոշորացումը** | **121 268,5** | **115 102,9** |  |
| **Խոշորացումից հետո** | **121 268,5** | **77 651,2** |  |
|  | | | |
| **Համայնքների խոշորացման արդյունքում (վարչական բյուջեի ծախսերի կրճատումից)** |  |  | **37 451,7** |
| **«Ֆինանսական համահարթեցման մասին» նոր օրենքի ընունման արդյունքում** |  |  | **38 500,0** |
| **Ընդամենը** |  |  | **75 951,7** |

# Համայնքների խոշորացման արդյունքում համայնքային լիազորությունների և որոշ իրավական պահանջների վերանայման անհրաժեշտությունը

Նախքան համայնքների խոշորացումը, երբ խոշորացաված համայնքի կազմի մեջ մտնող վարչական միավորները ինքնուրույն համայնքներ են, նրանց միմյանց կապող ճանապարհները հանդիսանում են պետական (մարզային) ենթակայության ճանապարհներ: Դա նշանակում է, որ այդ ճանապարհների սպասարկումը (այդ թվում նաև կապիտալ նորոգումը) իրականացվում է պետական բյուջեի միջոցների հաշվին: Համայնքների խոշորացումից հետո այդ ճանապարհները դառնում են ներհամայնքային և, հետևաբար՝ դրանց սպասարկումը կատարվելու է համայնքի կողմից՝ իր բյուջեի միջոցների հաշվին: Տրամաբանական է, որ այս դեպքում այդ լիազորությունը հարկավոր է դիտարկել որպես պատվիրակված լիազորություն և պետական բյուջեից ստանալ համապատասխան ֆինանսավորում, կամ համայնքներին տրամադրել այդ աշխատանքների կատարման համար նպատակային դրամաշնորհներ:

ՀՀ օրենսդրության համաձայն՝ համայնքներն իրավունք ունեն ձևավորված վարչական բյուջեի պահուստային ֆոնդից հատկացումներ կատարելու ֆոնդային բյուջե և կատարելու կապիտալ ծախսեր: Օրենսդրությունը սահմանափակում է վարչական բյուջեի պահուստային ֆոնդի չափը՝ սահմանելով այն վարչական բյուջեի ընդհանուր եկամուտների 5-20 %-ի չափով: Համայնքների խոշորացման պարագայում, երբ վարչական բյուջեում վարչական ծախսերի տնտեսման հաշվին առաջանում են ազատ միջոցներ, երբեմն կարող են խոչընդոտներ առաջանալ այդ միջոցներն օգտագործելիս՝ անհրաժեշտ ծավալի կապիտալ ծրագրեր իրականացնելու համար: Իսկ խոշորացման պարագայում կապիտալ ծախսերի իրականացումը երբեմն լինում է օբյեկտիվ անհրաժեշտություն, քանի որ շատ դեպքերում նոր ծրագրերի իրականացումն իր մեջ ներառում է նաև կապիտալ ծախսերի իրականացում: Օրինակ, Տաթև համայնքում աղբահանության ընդլայնումը կապված է նոր աղբատար մեքենայի և աղբարկղերի ձեռքբերման հետ:

# Հավելվածներ

## Հավելված 1. Համայնքների խոշորացման արդյունքում վարչական ծախսերի կրճատումից առաջացող օգուտների հաշվարկման մոտեցումները

**Երբ խոշորացված համայնքի կազմի մեջ մտնում են միևնույն, այն է՝ գյուղական կարգավիճակ ունեցող բնակավայրեր**

Համայնքների խոշորացման տնտեսական օգուտներն առաջին հերթին արտահայտվում են համայնքների վարչական ծախսերի կրճատմամբ: Պարզ է, որ նոր ձևավորված համայնքի աշխատակազմը չի կարող իր մեջ ներառել նախկին համայնքների աշխատակազմերն ամբողջությամբ[[16]](#footnote-16), այլ որոշակի փոփոխություններ կկրի: Որոշակի փոփոխություններ կկրեն նաև վարչական ծախսերը:

Գործնականում բավականին դժվար է հաշվարկել, թե կոնկրետ քանի միավոր հաստիք կկրճատվի և որքան գումար կազատվի համայնքների խոշորացման արդյունքում, քանի որ չկան համայնքի աշխատակազմի թվի վերաբերյալ սահմանված նորմատիվներ: Իհարկե, կան պաշտոններ, որոնց մասին միանշանակ կարելի է ասել, որ նոր ձևավորված մեկ համայնքում դրանք չեն կարող լինել մի քանի հատ: Սակայն, երբ խոսքը վերաբերվում է կոնկրետ մասնագետներին, շատ դժվար է ենթադրել, թե նրանցից քանիսը կկրճատվեն: Ավելին, նոր ձևավորված համայնքում աշխատակազմի կրճատման արդյունքում տնտեսված գումարների հաշվին նոր ծառայությունների մատուցումը կարող է ենթադրել նաև նոր աշխատողների ներգրավում:

Դժվար է հաշվարկել նաև, թե ինչպիսին կլինեն նոր ձևավորված համայնքի վարչական ծախսերը, քանի որ դարձյալ չկան սահմանված նորմատիվներ:

Ելնելով վերը շարադրվածից, համայնքների խոշորացման արդյունքում վարչական ծախսերի կրճատման հաշվարկը կատարվում է միմիայն ***փորձագիտական գնահատմամբ***:

Հաշվարկները կատարելիս դիտարկվում է նաև խոշորացման արդյունքում նոր պաշտոնների ձևավորման և դրանց պահպանման հետ կապված ծախսերի առաջացման անհրաժեշտությունը: Խոսքը, մասնավորապես, վերաբերվում է նոր ձևավորված համայնքի բնակավայրերում (բացի համայնքի կենտրոնի բնակավայրից) «վարչական ներկայացուցչի» պաշտոնին, ով կհանդիսանա նախկին համայնքի տարածքում նոր ստեղծված համայնքի ղեկավարի ներկայացուցիչը: Իհարկե, վարչական ներկայացուցչի գործառույթներն էականորեն կտարբերվեն համայնքի ղեկավարի գործառույթներից, և, բնականաբար, այդ հաստիքի պահպանման համար շատ մեծ ծախս չեն ենթադրի:

Այն դեպքում, երբ նոր համայնքը ձևավորվել է միևնույն, այն է՝ գյուղական կարգավիճակ ունեցող համայնքների խոշորացման արդյունքում, ապա խոշորացումից առաջացող տնտեսական օգուտների հաշվարկման նպատակով կիրառվել է հետևյալ մոտեցումը:

Հաշվարկվել են նոր ձևավորված համայնքի վարչական ծախսերը՝ ներառյալ համայնքի կազմի մեջ մտնող բնակավայրերի (առանց համայնքի կենտրոնի) վարչական ներկայացուցիչների պահպանման ծախսերը: Խոշորացված համայնքի կազմի մեջ մտնող նախկին բոլոր գյուղական համայնքների՝ ներառյալ համայնքի կենտրոնի, վարչական ծախսերի հանրագումարից հանվել են նոր ձևավորված համայնքի համար հաշվարկված վարչական ծախսերը: Այդ տարբերությունն էլ հենց իրենից ներկայացնում է վարչական ծախսերի կրճատումից առաջացող տնտեսական օգուտը:

Նոր ձևավորված համայնքի վարչական ծախսերը հաշվարկելու համար նախ ձևավորվել է համայնքի հաստիքացուցակը: Այդ նպատակով գումարվել են համայնքի կազմի մեջ մտնող բոլոր նախկին համայնքների հաստիքացուցակներում ընդգրկված հաստիքային միավորները և այնուհետև կատարվել են կրճատումներ հետևյալ կերպ.

* Մինչև 1 միավոր կրճատվել են բոլոր այն հաստիքները, որոնք ենթադրում են վարչական բնույթի աշխատանք, օրինակ, համայքնի ղեկավարի հաստիքը:
* Չի զրոյացվել ոչ մի հաստիքային միավոր, այսինքն՝ առնվազն մեկ միավոր պահպանվել են հաստիքացուցակի անվանացանկում տեղ գտած բոլոր հաստիքները:
* Քանի որ հստակ հայտնի չեն մասնագետների գործառույթները, ապա շատ դժվար է ասել, թե որ մասնագետները կկրճատվեն և քանի միավոր հաստիքի անհրաժեշտություն կառաջանա: Այդ պատճառով յուրաքանչյուր համայնքում, ելնելով փորձագիտական դատողություններից, սահմանվել են մասնագետների տարբեր թվով հաստիքներ:
* Եթե համայնքի ղեկավարի հաստիքացուցակում ներառված են ուղղակիորեն ծառայությունների մատուցում ենթադրող հաստիքներ, օրինակ, մշակույթի տան աշխատող, ակումբավար և այլն, ապա նման հաստիքներն ընդհանրապես չեն կրճատվել: Բացառություն է կազմում գրադարանավարի հաստիքը, որը կրճատվել է մինչև մեկ միավոր:

Ինչ վերաբերվում է նոր ձևավորված համայնքի աշխատակիցների աշխատավարձին, ապա դրանք սահմանվել են` հիմք ընդունելով գործող համայնքներում համապատասխան հաստիքային միավորի դրույքաչափերից ամենաբարձրը: Այս եղանակով սահմանված աշխատավարձերը համադրվել են համայնքի ծախսային քաղաքականության մեթոդաբանությամբ[[17]](#footnote-17) (ՀԾՔՄ) սահմանված համայնքների այն խբմի համար առաջարկվող հաստիքացուցակում սահմանված աշխատավարձերի հետ, որին պատկանում է նոր ձևավորված համայնքը: Եթե որևէ հաստիքի գծով առաջարկվող աշխատավարձն ավելի ցածր է, քան ՀԾՔՄ-ով առաջարկվողը, ապա որպես հիմք է ընդունվել ՀՔԾՄ-ում սահմանված աշխատավարձը, այսինքն՝ ավելի բարձր աշխատավարձը:

Հաշվարկների կատարման ժամանակ երբեմն անհրաժեշտություն է առաջացել որոշակիորեն շեղվելու նշված մոտեցումներից` ելնելով նպատակահարմարությունից: Այսպես, երբեմն հանդիպում են դեպքեր, երբ մի համայնքում, օրինակ, պահակի աշխատավարձը մոտ է կամ նույնիսկ ավելին է մյուս համայնքի աշխատակազմի ղեկավարի աշխատավարձից: Նման դեպքերում կատարվել են որոշակի ճշգրտումներ: Բացի այդ, երբեմն ելնելով նպատակահարմարությունից, զրոյացվել են որոշ հաստիքային միավորներ: Նման ճշգրտումները, եթե այդպիսիք կան, ներկայացված են կոնկրետ համայնքի համար կատարվող հաշվարկների մեջ:

Կրճատումների արդյունքում նոր ձևավորված հաստիքացուցակը համադրվել է ՀԾՔՄ-ում սահմանված համայնքների այն խմբի համար առաջարկվող հաստիքացուցակի հետ, որին պատկանում է նոր ձևավորված համայնքը: Համադրման արդյունքում ճշգրտումներ են կատարվել առաջարկվող հաստիքացուցակում այն տրամաբանությամբ, որ ՀԾՔՄ-ում ներկայացված հաստիքներն ամբողջ անվանացանկով և հաստիքային միավորների քանակությամբ ներառված լինեն առաջարկվող հաստիքացուցակում: Եթե ՀԾՔՄ-ում կան հաստիքներ, որոնք բացակայում են առաջարկվող հաստիքացուցակում, ապա դրանք ավելացվում են սահմանված աշխատավարձի մակարդակներով: Կամ եթե առաջարկվող հաստիքացուցակում որևէ հաստիքային միավոր տեղ է գտել ավելի քիչ քանակությամբ, քան ներկայացված է ՀԾՔՄ-ում, ապա վերջինիս քանակը բարձրացվում է մինչև ՀԾՔՄ-ում սահմանված քանակը:

Նոր ձևավորված հաստիքացուցակում ներառվել են նաև համայնքի կազմի մեջ մտնող (բացի համայնքի կենտրոնից) բնակավայրերի վարչական ներկայացուցիչների և նրանց աշխատակազմերի (եթե այդպիսիք կսահմանվեն) հաստիքները՝ հիմք ընդունելով տվյալ բնակավայրի բնակչության թիվը:

Այսպես, խոշորացված համայնքի կազմի մեջ մտնող բոլոր բնակավայրերում սահմանվել է մեկ վարչական ներկայացուցչի հաստիք: Նախատեսվել է նաև, որ 3000-ից ավելի բնակիչ ունեցող բնակավայրերում վարչական ներկայացուցիչները կունենան մեկ օգնական և գրասենյակի հավաքարար: 5000-ից ավելի բնակիչ ունեցող բնակավայրերում, համայնքի ավագանու որոշմամբ , կարող են սահմանվել լրացուցիչ հաստիքներ:

Վարչական ներկայացուցչի աշխատավարձը սահմանվել է՝ հիմք ընդունելով տվյալ բնակավայրի բնակչության թիվը:

Մինչև 300 բնակիչ ունեցող բնակավայրեր՝ 60000 դրամ, որը մոտավորապես համապատասխանում է նվազագույն աշխատավարձին՝ ներառյալ եկամտային հարկը: 300-ից ավել բնակիչ ունեցող հաջորդ յուրաքանչյուր միջակայքում ընդգրկված բնակավայրերի դեպքում վարչական ներկայուցչի աշխատավարձը նախորդ միջակայքի համեմատությամբ կաճի մոտավորապես 20 %-ով: 300-500 բնակիչ ունեցող բնակավայրեր՝ 72000 դրամ, 500-1000 բնակիչ ունեցող բնակավայրեր՝ 86400 դրամ, 1000-3000 բնակիչ ունեցող բնակավայրեր՝103400 դրամ, 3000 և ավելի բնակիչ ունցող բնակավայրեր՝ համայնքի ղեկավարի աշխատավարձի 80 %-ը, բայց ոչ պակաս, քան ԱԺ պատգամավորի աշխատավարձի[[18]](#footnote-18) 40 %-ը, որը կազմում է 132638 դրամ:

Եթե տվյալ բնակավայրի բնակչության թիվը գերազանցում է 3000-ը, և փաստորեն առաջանում է նաև մեկ նոր՝ վարչական ներկայացուցչի օգնականի հաստիք, ապա վերջինիս աշխատավարձը սահմանվում է տվյալ բնակավայրի վարչական ներկայացուցչի աշխատավարձի 50 %-ի չափով, բայց ոչ պակաս, քան նվազագույն աշխատավարձը: Հավաքարարի աշխատավարձը սահմանվում է նվազագույն աշխատավարձի չափով:

Այսպիսով, նոր ձևավորված համայնքի վարչական ծախսերը հաշվարկելու համար աշխատավարձի գծով ծախսերը հաշվարկվել են՝ ելնելով վերոնշյալ մոտեցմամբ սահմանված հաստիքացուցակի հաստիքային միավորներից և պաշտոնային դրույքաչափերից, իսկ մնացյալ ծախսերը, որոնք կապված են համայնքի վարչական շենքի պահպանման և աշխատակազմի բնականոն աշխատանքն ապահովելու հետ, սահմանելու համար հիմք են ընդունվել ՀԾՔՄ-ում սահմանված համայնքների այն խմբի համար առաջարկվող վարչական ծախսերը, որին պատկանում է տվյալ համայնքը:

Համայնքի վարչական ծախսերում նախատեսվել են նաև վարչական ներկայացուցչի գրասենյակի պահպանման ծախսերը, որոնք նույնպես, ինչպես և վարչական ներկայացուցչի աշխատավարձը, կապվել են տվյալ բնակավայրի բնակչության թվի հետ:

Մասնավորապես, սահամավել է, որ մինչև 300 բնակիչ ունեցող բնակավայրերում գրասենյակի պահպանման ծախսեր չեն նախատեսվում: Նախատեսվում են միայն վարչական ներկայացուցչի գործունեությունը ապահովող տրանսպորտային, կապի և գրենական պարագաների (թուղթ, գրիչ և այլն) ձեռքբերման ծախսեր (աղյուսակ 17):

*Աղյուսակ 17. Վարչական ներկայացուցչի գործունեությունը ապահովող որոշ ծախսեր*

|  |  |  |  |
| --- | --- | --- | --- |
| **ՀՀ** | **Ծախսի անվանում** | **Ամսական ծախս (դրամ)** | **Տարեկան ծախս (դրամ)** |
| 1 | Տրանսպորտային ծախսեր | 15000 | 180000 |
| 2 | Հեռախոսային կապ | 3000 | 36000 |
| 3 | Գրենական պարագաներ | 2000 | 24000 |
|  | ***Ընդամենը ծախսեր*** | ***20000*** | ***240000*** |

300-ից ավելի բնակիչ ունեցող համայնքներում, բացի վերոհիշյալ ծախսերից, նախատեսվում են նաև վարչական ներկայացուցչի պահպանման գրասնեյակային ծախսեր:

Աղյուսակ 18 – ում ներկայացված են 300-ից ավելի բնակիչ ունեցող բնակավայրերի վարչական ներկայացուցչի գործունեության համար անհրաժեշտ, ինչպես նաև վարչական ներկայացուցչի գրասենյակային ծախսերը: Բնակչության թվի յուրաքանչյուր հաջորդ միջակայքին պատկանող բնակավայրի վարչական ներկայացուցչի պահպանման ծախսերը նախորդի համեմատությամբ ավելացել են մոտավորապես 20 %-ով:

*Աղյուսակ 18. Վարչական ներկայացուցչի պահպանման և գրասենյակային ծախսեր*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **ՀՀ** | **Ծախսի անվանում** | **300-500 բնակիչ ունեցող բնակավայրեր** | | **500-1000 բնակիչ ունեցող բնակավայրեր** | | **1000-3000 բնակիչ ունեցող բնակավայրեր** | | **3000 և ավելի բնակիչ ունեցող բնակավայրեր** | |
| **Ամսական ծախս (դրամ)** | **Տարեկան ծախս (դրամ)** | **Ամսական ծախս (դրամ)** | **Տարեկան ծախս (դրամ)** | **Ամսական ծախս (դրամ)** | **Տարեկան ծախս (դրամ)** | **Ամսական ծախս (դրամ)** | **Տարեկան ծախս (դրամ)** |
| 1 | Էլեկտրաէներգիա | 10000 | 120000 | 12000 | 144000 | 14400 | 172800 | 17280 | 207360 |
| 2 | Տրանսպորտային ծախսեր | 15000 | 180000 | 18000 | 216000 | 21600 | 259200 | 25920 | 311040 |
| 3 | Հեռախոսային կապ | 3000 | 36000 | 3600 | 43200 | 4320 | 51840 | 5180 | 62160 |
| 4 | Գրենական պարագաներ | 2000 | 24000 | 2400 | 28800 | 2880 | 34560 | 3460 | 41520 |
| 5 | Այլ գրասնեյակային ծախսեր | 5000 | 60000 | 6000 | 72000 | 7200 | 86400 | 8640 | 103680 |
|  | ***Ընդամենը ծախսեր*** | ***35000*** | ***420000*** | ***42000*** | ***504000*** | ***50400*** | ***604800*** | ***60480*** | ***725760*** |

## Հավելված 2. ՀՀ ՏԿՆ –ի կողմից պատրաստված տեղեկանքը, Տաթև համայնքի բնակավայրերը համայնքի կենտրոնին՝ Շինուհայրին միացնող ճանապարհների մասին

|  |  |  |  |  |  |  |
| --- | --- | --- | --- | --- | --- | --- |
| Գյուղերի անվանումները | Հեռավորությունը կենտրոնից կմ | Ծածկի տեսակը | | Ծածկի վիճակը | Նորոգման տեսակը | Պահանջվող գումարը 1000 դր. |
| ա/բ | կոպճային |
| Խոտ | 3,0 | ա/բ | 2,4կմ կոպճ | Բավարար | կոպճ. Ծածկի նորոգում | 4522 |
|
| Տաթև | 17,7 | ա/բ |  | բավարար 0,5կմ վատ |  | 0,0 |
|
| Հարժիս | 15,0 | ա/բ | 15կմ կոպճ | 15կմ վատ | կոպճային պատվածք -25սմ | 282540 |
|
| Հալիձոր | 5,7 | ա/բ |  | Բավարար |  | 0,0 |
|
| Սվարանց | 23,2 | ա/բ | 3,1կմ կոպճ | 3,1կմ վատ | կոպճային պատվածք -25սմ | 58392 |
|
| Տանձատափ | 22,9 | ա/բ | 2կմ կոպճ | 2կմ վատ | կոպճային պատվածք -25սմ | 37672 |
|
| Քաշունի | 30,2 | 4կմ ա/բ | 8,5կմ կոպճ. | 8,5կմ վատ | փոսային նոր. կոպճային պատվածք 25սմ | 163994 |
|
| Ընդամենը |  |  |  |  |  | 547120 |

1. <http://www.mta.gov.am/u_files/file/Hayecakarger/qax44-18_1.pdf> [↑](#footnote-ref-1)
2. Բոլոր այն իրավական ակտերը, որոնք պարունակում են դրույթներ համայնքների քաղաքային կամ գյուղական կարգավիճակի մասին, փոփոխման ենթակա են: [↑](#footnote-ref-2)
3. Որպես հարկային բազաներ՝ հիմք են ընդունվել ՀՀ 2014 թ. պետական բյուջեից ՀՀ համայնքների բյուջեներին «Ֆինանսական համահարթեցման մասին» ՀՀ օրենքով սահմանված կարգով ֆինանսական համահարթեցման դոտացիաների գումարների հաշվարկներում օգտագործվող հողի հարկի և գույքահարկի գծով 2012 թ. ելակետային տվյալները : [↑](#footnote-ref-3)
4. Կառավարության 2013 թ. հունիս 27-ի թիվ 661 – Ն որոշում, հավելված 7, աղյուսակ 10: [↑](#footnote-ref-4)
5. Հաշվարկները մոտավոր են: Հաշվարկների համար օգտագործվել են 2013թ.ին համայնքներին տրվող ֆինանսական համահարթեցման դոտացիաների հաշվարկման ելակետային տվյալները և ՀՀ ՖՆ –ի կողմից նույն նպատակի համար հրապարակած գործակիցները: [↑](#footnote-ref-5)
6. Համաձայն 2014 -2016 թ. –ի միջնաժամկետ ծախսային ծրագրում ներառած ցուցանիշների: [↑](#footnote-ref-6)
7. Գույք, սարքավորումներ, համակարգչային ծրագրեր, ինտերնետ կապ և այլն: [↑](#footnote-ref-7)
8. Աղբյուրը՝ ՀՀ կրթության և գիտության նախարարություն: [↑](#footnote-ref-8)
9. Աղբյուրը՝ ՀՀ առողջապահության նախարարություն: [↑](#footnote-ref-9)
10. Փոքր բնակավայրերի ներկայացվածությունը համայնքի ավագանու կազմում ապահովելու նպատակով կարելի է այդ համայնքների համար սահմանել ավագանու տեղերի քվոտաներ, ինչը կապահովի յուրաքանչյուր բնակավայրից ավագանու առնվազն մեկ անդամի ներկայացուցչություն: [↑](#footnote-ref-10)
11. Աղբյուրը՝ ՀՀ տրանսպորտի և կապի նախարարություն: [↑](#footnote-ref-11)
12. Եթե խոշորացված համայնքի կազմի մեջ մտնող բնակավայրերից մեկում ջրամատակարարման համակարգի կառավարումը իրականացվում է «օպերատորի» կողմից, ապա նպատակահարմար է մնացած բնակավայրերի ջրամատակարարումը նույնպես հանձնել այդ «օպերատորին»: [↑](#footnote-ref-12)
13. Չբավարարող միջոցները կարելի է լրացնել բյուջեի ընդհանուր միջոցների հաշվին կամ տեղափոխել հաջորդ քառամյա ժամանակահատված: [↑](#footnote-ref-13)
14. Ընդամենը ծախսերին ավելացվել են նվազագույն աշխատավարձի մակարդակի բարձրացման հետ կապված պետական բյուջեից ստացվող հնարավոր փոխհատուցումների գումարները (5492,0 հազ. դրամ), որոնք ներառվել են մինչև խոշորացնելը համայնքների վարչական ծախսերի կազմում, իսկ խոշորացնելուց հետո՝ ծառայությունների մատուցմանն ուղղվող ծախսերի կազմում: [↑](#footnote-ref-14)
15. Նոր ծառայությունների կազմակերպման կամ գոյություն ունեցող ծառայությունների ընդլայնման պարագայում լրացուցիչ (ազատված) միջոցների մի մասը կուղղվի այդ ծախսերի ֆինանսավորմանը, որի արդյունքում նույն չափով կմեծանան վարչական բյուջեի ծախսերը: [↑](#footnote-ref-15)
16. Ակնհայտ է, որ համայնքների խոշորացման արդյունքում նոր ձևավորվող համայնքում չեն կարող լինել մեկից ավելի համայնքի ղեկավարներ, աշխատակազմի քարտուղարներ և այլն: Ուստի առաջանալու է նոր ձևավորված համայնքների հաստիքացուցակները վերանայելու և կրճատելու անհրաժեշտություն: [↑](#footnote-ref-16)
17. Ներկայումս մշակված և ՀՀ տարածքային կառավարման նախարարության կողմից շրջանառության մեջ է դրված մի փաստաթուղթ, որը կոչվում է <<Համայնքի ծախսային քաղաքականության մեթոդաբանություն>>: Նշյալ մեթոդաբանությամբ առաջարվում է, թե ինչպիսի տիպային հաստիքացուցակ և ինչ վարչական ծախսեր պետք է ունենան այս կամ այն խմբին պատկանող համայնքները: Իսկ համայնքների դասակարգումն ըստ խմբերի կատարվել է՝ ելնելով նրանց բյուջետային կարողություններից: [↑](#footnote-ref-17)
18. ՀՀ Ազգային ժողովի պատգամավորի պաշտոնային դրույքաչափը 2013 թ. հունվարի 1 – ից սահմանված է 331 հազար 595 դրամ (ներառյալ աշխատավարձից վճարվող եկամտային հարկը): [↑](#footnote-ref-18)