**Ուսումնասիրություն**

**համայնքների խոշորացումից առաջացող օգուտների և դրանց օգտագործման վերաբերյալ**

**Սարչապետ համայնք**

**(Սարչապետ, Պետրովկա, Նորաշեն, Ապավեն և Արծնի բնակավայրեր)**



ԵՐԵՎԱՆ 2013թ.

Բովանդակություն

[Ներածություն 3](#_Toc367106015)

[1. Սարչապետ համայնքի խոշորացման մոդելը և վերջինիս ընտրության հիմնավորումը 4](#_Toc367106016)

[2. Սարչապետ համայնքի խոշորացումից առաջացող օգուտները 6](#_Toc367106017)

[2.1.Համայնքների խոշորացման արդյունքում ՏԻ մակարդակում առաջացող չափելի օգուտները 6](#_Toc367106018)

[2.1.1. Համայնքների խոշորացման արդյունքում վարչական ծախսերի կրճատումից առաջացող օգուտները 6](#_Toc367106019)

[2.1.2. Համայնքների խոշորացման արդյունքում արդյունավետ հարկային վարչարարությունից առաջացող օգուտները 10](#_Toc367106020)

[2.1.3. Այլ չափելի օգուտներ 11](#_Toc367106021)

[2.1.4. Համայնքների խոշորացման արդյունքում ՏԻ մակարդակում առաջացող չափելի օգուտների հանրագումարը և կանխատեսումները գալիք 4 տարիների համար 13](#_Toc367106022)

[2.2. Այլ՝ ոչ չափելի օգուտներ 14](#_Toc367106023)

[2.3. Պետական մակարդակում առաջացող հնարավոր օգուտներ 15](#_Toc367106024)

[3. Սարչապետ համայնքի միջնաժամկետ զարգացման ծրագրային մոտեցումները 15](#_Toc367106025)

[3.1. Սարչապետ համայնքի իրավիճակի վերլուծությունը 15](#_Toc367106026)

[3.2. Համայնքում առկա հիմնահարցերն ու դրանց լուծմանն ուղղված ծրագրերը 24](#_Toc367106027)

[4. Համայնքում առկա հիմնահարցերի լուծմանն ուղղված առաջնահերթ ծրագրերը 26](#_Toc367106028)

[5. ՏԻ ոլորտին առնչվող այն առաջնահերթ ծրագրերը, որոնք հնարավոր է իրականացնել միջնաժամկետ (4 տարվա) ժամանակահատվածում, խոշորացման արդյունքում առաջացող օգուտների հաշվին 30](#_Toc367106029)

[6. Համայնքի բյուջեի հիմնական ցուցանիշները 31](#_Toc367106030)

[7. Համայնքների խոշորացման արդյունքում համայնքային լիազորությունների և որոշ իրավական պահանջների վերանայման անհրաժեշտությունը 33](#_Toc367106031)

[Հավելվածներ 34](#_Toc367106032)

[Հավելված 1. Համայնքների խոշորացման արդյունքում վարչական ծախսերի կրճատումից առաջացող օգուտների հաշվարկման մոտեցումները 34](#_Toc367106033)

[Հավելված 2. ՀՀ ՏԿՆ –ի կողմից պատրաստված տեղեկանքը, Սարչապետ համայնքի բնակավայրերը համայնքի կենտրոնին միացնող ճանապարհների մասին 38](#_Toc367106034)

# 

# Ներածություն

Հայաստանում տեղական ինքնակառավարման համակարգի կայացմանը զուգընթաց, որպես առանցքային հիմնախնդիր, մշտապես ընդգծվում է ՀՀ վարչատարածքային կառուցվածքը, ավելի կոնկրետ` նրա մասնատվածության բարձր աստիճանը: Ըստ այդ կառուցվածքի ձևավորված վարչատարածքային միավորների գերակշիռ մասը փոքրաթիվ բնակչությամբ գյուղական համայնքներ են, որոնք բնակչությանը մատուցվող համայնքային ծառայությունները կամ իրականացնում են ցածր մակարդակով, կամ՝ ընդհանրապես չեն իրականացնում: Այս համայնքներում պետության կողմից հատկացվող ֆինանսական միջոցները հիմնականում ուղղվում են վարչական ծախսերին` ծառայությունների մատուցման վրա էական ազդեցություն չթողնելով, իսկ ներդրումային ծրագրերի իրականացումը դժվարանում է աշխատակազմի սահմանափակ կարողությունների պատճառով:

Գործող վարչատարածքային բաժանումը էական խոչընդոտ է հանդիսանում համայնքների կարողությունների ամրապնդման, սահմանափակ ֆինանսական միջոցների արդյունավետ ու նպատակային օգտագործման և տեղական ինքնակառավարման համակարգի բնականոն զարգացման համար:

Ստեղծված իրավիճակում լուրջ անհրաժեշտություն է առաջացել համայնքների խոշորացման միջոցով օպտիմալացնելու ՀՀ վարչատարածքային բաժանման համակարգը՝ որպես ուղենիշ ունենալով ՀՀ կառավարության 2011թ. նոյեմբերի 10-ին ընդունած` «Համայնքների խոշորացման և միջհամայնքային միավորումների ձևավորման» հայեցակարգը[[1]](#footnote-1): Հայեցակարգային դրույթների շարքում կարևորագույն նշանակություն ունեն համայնքների խոշորացման սկզբունքները և չափորոշիչները, որոնք լուրջ նախապայման են խոշորացման միավորի (փնջի կամ սխեմայի) ձևավորման ժամանակ սուբյեկտիվ մոտեցումներից խուսափելու և խոշորացման գործընթացը առավել կառավարելի կազմակերպելու համար:

Ակնհայտ է, որ խոշորացման միավորի ձևավորման համար հայեցակարգային մոտեցումներին զուգահեռ, պակաս նշանակություն չունեն նաև այնպիսի գործոնները, որոնք նպաստավոր պայմաններ են ստեղծում արդեն խոշորացված համայնքի սոցիալ-տնտեսական հետագա զարգացման համար: Նման գործոններից են՝ խոշորացման փնջում քաղաքային համայնքի առկայությունը, բնակավայրերի համատեղ զարգացման հեռանկար (տեսլական) ունենալը, մեկ միասնական ապրանքանիշից (բրենդ) օգտվելու հնարավորությունը, պետական և համայնքային նշանակության հողատարածքները ըստ համայնքների հնարավորինս հավասարաչափ բաշխելը և այլն:

# Սարչապետ համայնքի խոշորացման մոդելը և վերջինիս ընտրության հիմնավորումը

Սարչապետ խոշորացված համայնքը ձևավորվել է Սարչապետ, Պետրովկա, Նորաշեն, Ապավեն և Արծնի համայնքների խոշորացման արդյունքում: Խոշորացվող բոլոր համայնքներն ունեն գյուղական կարգավիճակ: Խոշորացման արդյունքում ձևավորված Սարչապետ համայնքը գյուղական կամ քաղաքային կարգավիճակ չի ունենա: Նախկին կարգավիճակները կշարունակեն կրել միայն համայնքի կազմի մեջ մտնող բնակավայրերը[[2]](#footnote-2):

Այս համայնքների խոշորացման փնջի կազմի ընտրությունը պայմանավորված է փնջի կազմում մեկ համեմատաբար խոշոր համայնքի (Սարչապետ) առկայությամբ, միջբնակավայրային ճանապարհային ցանցի կառուցվածքով, բնակավայրերի աշխարհագրական տեղաբաշխվածության նպատակահարմարության և ոչ հեռավոր անցյալում միասնական կառավարման համակարգում (այս փնջի բոլոր խոշորացվող բնակավայրերը գտնվել են միևնույն՝ Կալինինո շրջանի կազմում) գտնվելու փաստով:

* «Համայնքների խոշորացման և միջհամայնքային միավորումների ձևավորման» հայեցակարգում սահմանված չափորոշիչներին Սարչապետ համայնքի կազմի մեջ մտնող բնակավայրերը չեն բավարարում ամբողջությամբ: Մասնակիորեն են բավարարում երեք չափորոշիչների մասով: Դրանցից մեկի՝ նոր ձևավորվող համայնքի կենտրոնը, որպես կանոն, պետք է ունենա միացվող համայնքների նկատմամբ կենտրոնական դիրք, առնվազն 3000 բնակիչ և անհրաժեշտ նվազագույն ծավալի ենթակառուցվածքներ, պահանջները համայնքում բավարարել հնարավոր չէ: Նոր ձևավորվող համայնքի բնակավայրերի միջև հասարակական տրանսպորտային հաղորդակցություն ապահովող ճանապարհների (առնվազն խճապատ) առկայության չափորոշիչի պահանջները նույնպես բավարարվում են մասնակիորեն: Համայնքում համապատասխանեցումը սահմանված պահանջներին դիտարկվելու է որպես առաջնահերթ իրականացման ենթակա ծրագիր և լուծվելու է խոշորացման գործընթացի ժամանակ: Ինչ վերաբերվում է երրորդ չափորոշչին,նոր ձևավորվող համայնքի բնակավայրերի՝ նախկինում համատեղ կառավարման մարմնի առկայություն, ապա այս չափորոշիչը բավարարված է մասնակիորեն: Պետրովկա բնակավայրը նախկինում եղել է Միխայելովկա գյուղխորհրդի կազմում, Միխայելովկա գյուղի հետ միասին, իսկ խոշորոցման ներկա սխեմայով Միխայելովկան չի մտնում Սարչապետ խոշորացված համայնքի բնակավայրերի կազմի մեջ: Ստորև ներկայացված են չափորոշիչների նկարագրերը:
* *Միացվող համայնքների ընդհանուր վարչական սահմանի առկայություն:* – Այս չափորոշչին Սարչապետ համայնքը բավարարում է ամբողջությամբ: Ապավենն ընդհանուր սահման ունի Արծնիի հետ, Արծնին՝ Ապավենի, Սարչապետի և Նորաշենի հետ, Սարչապետը՝ Արծնիի և Նորաշենի հետ, Նորաշենը՝ Արծնիի, Սարչապետի և Պետրովկայի հետ, իսկ Պետրովկան՝ Նորաշենի հետ:
* *Նոր ձևավորվող համայնքի կենտրոնը, որպես կանոն, պետք է ունենա միացվող համայնքների նկատմամբ կենտրոնական դիրք, առնվազն 3000 բնակիչ և անհրաժեշտ նվազագույն ծավալի ենթակառուցվածքներ:* – Այս չափորոշչին Սարչապետը բավարարում է մասնակիորեն: Սարչապետը չունի լիարժեք կենտրոնական դիրք համայնքի կազմի մեջ մտնող բոլոր բնակավայրերի նկատմամբ: Սակայն համայնքի կազմի մեջ մտնող բնակավայրերի տարածքային բաշխվածությունն այնպիսին է, որ նրանցից ոչ մեկն էլ լիարժեք կենտրոնական դիրք չունի: Սարչապետում կա 2032 բնակիչ, այսինքն՝ բնակչության թիվը փոքր է 3000-ից: Սակայն Սարչապետը համայնքի կազմի մեջ մտնող բնակավայրերից ամենամեծ բնակչություն ունեցող բնակավայրն է: Ստացվում է, որ համայնքի կենտրոնը չի բավարարում այս երկու պահանջներին, սակայն համայնքում չկա որևէ այլ բնակավայր, որն ավելի լավ կբավարարեր նշյալ պահանջները: Համայնքի կենտրոնում կան գործող մանկապարտեզ, դպրոց, գրադարան, մշակույթի տուն, բուժկետ:
* *Նոր ձևավորվող համայնքի բնակավայրերի հեռավորությունը համայնքի կենտրոնից, որպես կանոն, չպետք է գերազանցի 20 կմ-ը:* – Այս չափորոշչին Սարչապետը բավարարում է ամբողջությամբ: Համայնքի կազմի մեջ մտնող բնակավայրերը համայնքի կենտրոնին կապող ամենաերկար ճանապարհը Պետրովկա – Սարչապետ ճանապարհն է, որի երկարությունը 10 կմ է:
* *Նոր ձևավորվող համայնքում պետք է առկա լինեն ՏԻՄ-երի պարտադիր լիազորությունների իրականացման համար անհրաժեշտ նվազագույն ենթակառուցվածքներ (մանկապարտեզ, բուժկետ, մշակույթի տուն/ակումբ) և միջնակարգ դպրոց:* – Այս չափորոշչին Սարչապետը բավարարում է ամբողջությամբ: Նշված ենթակառուցվածքներից բոլորն էլ համայնքում առկա են և գործում են:
* *Նոր ձևավորվող համայնքի բնակավայրերի միջև հասարակական տրանսպորտային հաղորդակցություն ապահովող ճանապարհների (առնվազն խճապատ) առկայություն:* – Այս չափորոշչին Սարչապետ համայնքը համապատասխանում է մասնակիորեն: Ապավեն և Արծնի բնակավայրերը համայնքի կենտրոնին կապող ճանապարհները գրունտային են:
* *Նոր ձևավորվող համայնքի բնակավայրերի՝ նախկինում համատեղ կառավարման մարմնի առկայություն (գյուղխորհուրդ, ավանային խորհուրդ, քաղխորհուրդ):* – Այս չափորոշչին Սարչապետը համապատասխանում է մասնակիորեն: Սարչապետը և Նորաշենը նախկինում եղել են առանձին գյուղխորհուրդներ, Արծնին և Ապավենը եղել են նախկին Ղզըլդաշ գյուղխորհրդի կազմում, իսկ Պետրովկան եղել է Միխայելովկա գյուղխորհրդի կազմում: Միխայելովկան չի մտնում Սարչապետ խոշորացված համայնքի բնակավայրերի կազմի մեջ:
* *Նոր ձևավորվող համայնքի բնակավայրերի բնակիչների համատեղելիություն և մենթալություն: Ազգային փոքրամասնություններով բնակեցված համայնքները կարող են խոշորացվել միայն առավելապես նույն ազգի ներկայացուցիչներով բնակեցված համայնքների հետ:* – Այս չափորոշչին Սարչապետը համապատասխանում է ամբողջությամբ: Համայնքի կազմի մեջ մտնող բնակավայրերում չկան ազգային փոքրամասնությունների ընդգծված կուտակումներ և մենթալության առումով համատեղելի են:

# Սարչապետ համայնքի խոշորացումից առաջացող օգուտները

## Համայնքների խոշորացման արդյունքում ՏԻ մակարդակում առաջացող չափելի օգուտները

Համայնքների խոշորացումը մի գործընթաց է, որն իր հետ բերում է բազմաթիվ փոփոխություններ, շոշափելի և ոչ շոշափելի արդյունքներ, կարճաժամկետ և երկարաժամկետ ազդեցություններ: Շատերի համար ակնհայտ է, որ համայնքների խոշորացման արդյունքում առաջանում են օգուտներ: Սակայն իրականում բավականին դժվար է թվային արտահայտությամբ գնահատել բոլոր հնարավոր արդյունքները: Այնուհանդերձ, որոշ օգուտների հաշվարկ, թեկուզև փորձագիտական դատողություններից ելնելով, կարելի է կատարել: Խոսքը մասնավորապես վերաբերում է հետևյալ ցուցանիշների հաշվարկներին.

* Համայնքների խոշորացման արդյունքում վարչական ծախսերի կրճատումից առաջացող օգուտներ.
* Համայնքների խոշորացման արդյունքում արդյունավետ հարկային վարչարարությունից առաջացող օգուտներ.
* Այլ չափելի օգուտներ:

## 2.1.1. Համայնքների խոշորացման արդյունքում վարչական ծախսերի կրճատումից առաջացող օգուտները

Սարչապետ համայնքում համայնքների խոշորացման արդյունքում վարչական ծախսերի կրճատումից առաջացող տնտեսական օգուտները հաշվարկելու համար կիրառվել է միևնույն՝ գյուղական կարգավիճակ ունեցող համայնքների խոշորացման արդյունքում առաջացող տնտեսական օգուտների հաշվարկման համար սահմանված մոտեցումը (հավելված 1):

Համաձայն սահմանված մոտեցման՝ հաշվարկվել են նոր ձևավորված համայնքի վարչական ծախսերը՝ ներառյալ համայնքի կազմի մեջ մտնող (բացի համայնքի կենտրոնից) գյուղական բնակավայրերի վարչական ներկայացուցիչների պահպանման ծախսերը:

Սարչապետ համայնքի վարչական ծախսերը հաշվարկելու համար նախ ձևավորվել է համայնքի աշխատակազմը: Այդ նպատակով մեխանիկական գումարման միջոցով հաշվարկվել է Սարչապետ համայնքի կազմի մեջ մտնող նախկին համայնքների հաստիքների հանրագումարային թիվը, որը կազմում է 32 միավոր (աղյուսակ 1):

*Աղյուսակ 1. Սարչապետ համայնքի կազմի մեջ մտնող նախկին համայնքների հաստիքացուցակները*

|  |  |  |  |  |  |  |  |
| --- | --- | --- | --- | --- | --- | --- | --- |
| **Հաստիքի անվանումը** | **Սարչապետ** | **Պետրովկա** | **Նորաշեն** | **Ապավեն** | **Արծնի** | ***Ընդամենը*** | **Դրույքաչափ՝ նվազագույն-առավելագույն (հազ. դրամ)** |
| ***Քաղաքական և հայեցողական պաշտոններ*** |  |  |  |  |  |  |  |
| Համայնքի ղեկավար | 1 | 1 | 1 | 1 | 1 | *5* | 109,0 – 175,0 |
| Համայնքի ղեկավարի տեղակալ | 1 |  | 1 |  |  | *2* | 57,0 – 97,0 |
| Համայնքի ղեկավարի օգնական | 1 |  |  |  |  | *1* | 86,0 |
| ***Համայնքային ծառայության պաշտոններ*** |  |  |  |  |  |  |  |
| Աշխատակազմի քարտուղար | 1 | 1 | 1 | 1 | 1 | *5* | 63,0 – 132,0 |
| Գլխավոր մասնագետ | 1 |  |  |  |  | *1* | 120,0 |
| Առաջատար մասնագետ | 1 | 1 | 1 | 1 | 1 | *5* | 57,0 -119,0 |
| Առաջին կարգի մասնագետ | 2 |  | 2 |  |  | *4* | 48,0 – 97,0 |
| ***Տեխնիկական սպասարկում իրականացնող անձնակազմ*** |  |  |  |  |  |  |  |
| Սանտեխնիկ |  |  | 1 |  |  | *1* | 46,0 |
| Բակապահ |  |  | 1 |  | 1 | *2* | 46,0 – 48,0 |
| Վարորդ | 1 |  |  |  |  | *1* | 68,0 |
| Հավաքարար | 1 |  | 1 | 1 | 1 | *4* | 46,0 – 57,0 |
| Մեքենագրուհի | 1 |  |  |  |  | *1* | 46,0 |
| *Ընդամենը* | 11 | 3 | 9 | 4 | 5 | *32* |  |

Այնուհետև ձևավորվել է Սարչապետ համայնքի աշխատակազմը, որտեղ նախատեսվել են 22 միավոր հաստիքներ՝ ներառյալ համայնքի կազմի մեջ մտնող բնակավայրերի (առանց համայնքի կենտրոնի) վարչական ներկայացուցիչների հաստիքները (աղյուսակ 2):

*Աղյուսակ 2. Սարչապետ համայնքի առաջարկվող հաստիքացուցակը և պահպանման ծախսերը*

|  |  |  |  |
| --- | --- | --- | --- |
| **Հաստիքի անվանումը** | **Հաստիքա**  **յին միավոր** | **Դրույքաչափ (հազ. դրամ)** | **Ծախսեր (հազ. դրամ)** |
| ***Քաղաքական և հայեցողական պաշտոններ*** |  |  |  |
| Համայնքի ղեկավար | 1 | 190,0 | 2280,0 |
| Համայնքի ղեկավարի տեղակալ | 1 | 150,0 | 1800,0 |
| Համայնքի ղեկավարի օգնական | 1 | 86,0 | 1032,0 |
| ***Համայնքային ծառայության պաշտոններ*** |  |  |  |
| Աշխատակազմի քարտուղար | 1 | 140,0 | 1680,0 |
| Գլխավոր մասնագետ | 1 | 130,0 | 1560,0 |
| Առաջատար մասնագետ | 3 | 120,0 | 4320,0 |
| Առաջին կարգի մասնագետ | 2 | 100,0 | 2400,0 |
| Երկրորդ կարգի մասնագետ | 2 | 80,0 | 1920,0 |
| ***Տեխնիկական սպասարկում իրականացնող անձնակազմ*** |  |  |  |
| Վարորդ | 1 | 80,0 | 960,0 |
| Հավաքարար | 1 | 70,0 | 840,0 |
| Տնտեսվար | 1 | 80,0 | 960,0 |
| Համակարգչային օպերատոր | 1 | 80,0 | 960,0 |
| Պահակ | 2 | 70,0 | 1680,0 |
| ***Վարչական ներկայացուցիչներ*** |  |  |  |
| Պետրովկայի վարչական ներկայացուցիչ | 1 | 60,0 | 720,0 |
| Նորաշենի վարչական ներկայացուցիչ | 1 | 103,4 | 1240,8 |
| Ապավենի վարչական ներկայացուցիչ | 1 | 60,0 | 720,0 |
| Արծնիի վարչական ներկայացուցիչ | 1 | 72,0 | 864,0 |
| ***Ընդամենը*** | ***22*** |  | ***25936,8*** |

Ծանոթություն: Սարչապետ համայնքի հաստիքացուցակն առաջարկելիս կատարվել են մի շարք ճշգրտումներ:

Մասնավորապես, զրոյացվել են սանտեխնիկ, բակապահ և մեքենագրուհի հաստիքները:

Սարչապետ համայնքը, համաձայն ՀԾՔՄ-ի, մտնում է համայնքների դասակարգման 5-րդ խմբի մեջ: ՀԾՔՄ-ով առաջարկվող 5-րդ խմբին պատկանող համայնքների համար տիպային հաստիքացուցակներում կան հաստիքներ, որոնք չեն եղել Սարչապետ համայնքի կազմի մեջ մտնող նախկին համայնքների հաստիքացուցակներում: Դրանք ավելացվել են առաջարկվող հաստիքացուցակում: Մասնավորապես, ձևավորվել են 2-ական միավոր երկրորդ կարգի և պահակի հաստիքներ և 1-ական միավոր տնտեսվարի և համակարգչային օպերատորի հաստիքներ: Ֆինանսիստ-հաշվապահի հաստիք չի ձևավորվել՝ ենթադրվելով, որ գլխավոր մասնագետի վրա կդրվի այդ գործառույթը:

Ճշգրտվել են համայնքի ղեկավարի, համայնքի ղեկավարի տեղակալի, աշխատակազմի քարտուղարի, գլխավոր մասնագետի, առաջատար մասնագետների, առաջին կարգի մասնագետների, վարորդի և հավաքարարի աշխատավարձերը՝ համապատասխանեցվելով ՀԾՔՄ-ում սահմանված մակարդակների հետ:

Համայնքի կազմի մեջ մտնող և համայնքի կենտրոն չհանդիսացող Պետրովկա և Ապավեն բնակավայրերի բնակչության թիվը փոքր է 300-ից: Այդ պատճառով այս բնակավայրերի վարչական ներկայացուցիչների աշխատավարձը սահմանվել է 60,0 հազար դրամ՝ համաձայն սահմանված մոտեցման: Արծնիի բնակչության թիվը գտնվում է 300-500 միջակայքում և վերջինիս վարչական ներկայացուցչի աշխատավարձը սահմանվել է 72,0 հազար դրամ: Նորաշենի բնակչության թիվը գտնվում է 1000-3000 միջակայքում և նրա վարչական ներկայացուցչի աշխատավարձը սահմանվել է 103,4 հազար դրամ:

Համայնքի վարչական ծախսերը հաշվարկելու համար հիմք են ընդունվել ՀԾՔՄ-ի համայնքների դասակարգման 5-րդ խմբի (որին պատկանում է Սարչապետ համայնքը) համար առաջարկվող վարչական ծախսերը, ձևավորված հաստիքացուցակի պահպանման ծախսերն ու վարչական ներկայացուցիչների գրասենյակների պահպանման ծախսերը: Արդյունքում Սարչապետ համայնքի առաջարկվող վարչական ծախսերը կազմել են **37581,6հազար դրամ** (աղյուսակ 3):

*Աղյուսակ 3. Սարչապետ համայնքի առաջարկվող վարչական ծախսերը*

|  |  |  |
| --- | --- | --- |
| **ՀՀ** | **Բյուջետային ծախսերի անվանումներ** | **Ծախսեր (հազ. դրամ)** |
| **Ա** | **ԸՆԹԱՑԻԿ ԾԱԽՍԵՐ, այդ թվում`** | **32776,8** |
| **1** | **Աշխատանքի վարձատրություն** | **25936,8** |
| **2** | **Ծառայությունների և ապրանքների ձեռքբերում,** այդ թվում՝ | **5840,0** |
| 2.1 | Շարունակական ծախսեր, այդ թվում՝ | 1400,0 |
|  | *-Էներգետիկ ծառայություններ* | *1000,0* |
|  | *-Կոմունալ ծառայություններ* | *220,0* |
|  | *-Կապի ծառայություններ* | *180,0* |
| 2.2 | Գործուղումների և շրջագայությունների ծախսեր, այդ թվում՝ | 340,0 |
|  | *-Ներքին գործուղումներ* | *150,0* |
|  | *-Այլ տրանսպորտային ծախսեր* | *190,0* |
| 2.3 | Պայմանագրային այլ ծառայությունների ձեռքբերում, այդ թվում՝ | 1100,0 |
|  | *-Վարչական ծառայություններ* | *100,0* |
|  | *-Համակարգչային ծառայություններ* | *220,0* |
|  | *-Տեղեկատվական ծառայություններ* | *240,0* |
|  | *-Կառավարչական ծառայություններ* | *110,0* |
|  | *-Ներկայացուցչական ծախսեր* | *200,0* |
|  | *-Ընդհանուր բնույթի այլ ծառայություններ* | *230,0* |
| 2.4 | Ընթացիկ նորոգում և պահպանում, այդ թվում՝ | 1700,0 |
|  | *-Շենքերի և կառույցների ընթացիկ նորոգում և պահպանում* | *1200,0* |
|  | *-Մեքենաների և սարքավորումների ընթացիկ նորոգում և պահպանում* | *500,0* |
| 2.5 | Նյութեր, այդ թվում՝ | 1300,0 |
|  | *-Գրասենյակային նյութեր և հագուստ* | *700,0* |
|  | *-Տրանսպորտային նյութեր* | *200,0* |
|  | *-Հատուկ նպատակային այլ նյութեր* | *400,0* |
| 3 | **Այլ ծախսեր**, այդ թվում՝ | **1000,0** |
|  | -Պահուստային միջոցներ | *500,0* |
|  | -Այլ ծախսեր | *500,0* |
| **Բ** | **ՈՉ ՖԻՆԱՆՍԱԿԱՆ ԱԿՏԻՎՆԵՐԻ ԳԾՈՎ ԾԱԽՍԵՐ, այդ թվում՝** | **3300,0** |
| 1 | **Հիմնական միջոցներ**, այդ թվում՝ | **3300,0** |
|  | -Շենքեր և շինություններ | 2000,0 |
|  | -Մեքենաներ և սարքավորումներ | 800,0 |
|  | -Այլ հիմնական միջոցներ | 500,0 |
| **Գ** | **ՎԱՐՉԱԿԱՆ ՆԵՐԿԱՅԱՑՈՒՑԻՉՆԵՐԻ ԳՐԱՍԵՆՅԱԿԻ ՊԱՀՊԱՆՄԱՆ ԾԱԽՍԵՐ** | **1504,8** |
|  | Պետրովկայի վարչական ներկայացուցչի պահպանման ծախսեր | 240,0 |
|  | Նորաշենի վարչական ներկայացուցչի գրասենյակի պահպանման ծախսեր | 604,8 |
|  | Ապավենի վարչական ներկայացուցչի պահպանման ծախսեր | 240,0 |
|  | Արծնիի վարչական ներկայացուցչի գրասենյակի պահպանման ծախսեր | 420,0 |
|  | ***ԸՆԴԱՄԵՆԸ ԾԱԽՍԵՐ (Ա+Բ+Գ)*** | ***37581,6*** |

Այսպիսով, Սարչապետում համայնքների խոշորացման արդյունքում վարչական ծախսերի կրճատումից առաջացող տնտեսական օգուտները կազմել են **10292,1 հազար դրամ** (աղյուսակ 4):

*Աղյուսակ 4. Սարչապետում համայնքների խոշորացման արդյունքում վարչական ծախսերի կրճատումից առաջացող տնտեսական օգուտները*

*(հազար դրամ)*

|  |  |  |  |  |  |  |  |
| --- | --- | --- | --- | --- | --- | --- | --- |
| **ՀՀ** | **Բնակավայրի անվանում** | **Ընդամենը վարչական ծախսեր**  **(2012 թ. փաստացի)** | **Որից** | | **Նախքան խոշորաց**  **նելը**  **վարչական ծախսեր** | **Խոշորա**  **ցումից հետո վարչական ծախսեր** | **Տնտեսա**  **կան օգուտներ** |
| **Վարչական բյուջե** | **Ֆոնդային բյուջե** |
| 1 | Սարչապետ | 23865,1 | 19108,1 | 4757,0 | **47 873,7** | **37 581,6** | **10 292,1** |
| 2 | Պետրովկա | 4373,0 | 4373,0 | 0,0 |
| 3 | Նորաշեն | 10899,5 | 9899,5 | 1000,0 |
| 4 | Ապավեն | 4298,0 | 3898,0 | 400,0 |
| 5 | Արծնի | 4438,1 | 4438,1 | 0,0 |
|  | *Ընդամենը* | *47873,7* | *41716,7* | *6157,0* |

## 2.1.2. Համայնքների խոշորացման արդյունքում արդյունավետ հարկային վարչարարությունից առաջացող օգուտները

Համայնքների խոշորացման արդյունքում օգուտներ կարող են առաջանալ արդյունավետ հարկային վարչարարությունից:

*Աղյուսակ 5. Սարչապետ համայնքի հարկերի գանձման մակարդակը (2012 թ.) և վերջինիս բարձրացման հնարավոր ռեզերվները*

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  |  | **Գույքահարկ** | | | | | **Հողի հարկ** | | | | | **Ընդամենը ռեզերվներ** |
| **ՀՀ** | **Բնակավայրի անվանում** | **Հարկային բազա[[3]](#footnote-3)** (հ.դրամ) | **Փաստացի գանձում** (հ.դրամ)(2012թ. համայնքի բյուջե մուտքագրված գույքահարկ) | **Գանձման մակարդակ (**%) | **4 տարի հետո գանձման մակարդակ աճ (**%) | **Գանձման մակարդակի փոփոխությունից** (հ.դրամ) | **Հարկային բազա** | **Փաստացի գանձում** (հ.դրամ)(2012թ. համայնքի բյուջե մուտքագրված գույքահարկ) | **Գանձման մակարդակ (**%) | **4 տարի հետո գանձման մակարդակ աճ (**%) | **Գանձման մակարդակի փոփոխությունից** (հ.դրամ) |
| 1 | Սարչապետ | 2 746,2 | 2 769,4 | 100,8 |  |  | 3 283,1 | 2 179,0 | 66,4 | (100%-90,5%)/2 = 4,75 | 4,75% \*9 892,0 = 469,9 |  |
| 2 | Պետրովկա | 128,1 | 114,3 | 89,2 | 1 301,5 | 1 480,9 | 113,8 |
| 3 | Նորաշեն | 2 254,5 | 2 402,6 | 106,6 | 4 709,3 | 4 295,4 | 91,2 |
| 4 | Ապավեն | 79,7 | 53,5 | 67,1 | 325,0 | 352,0 | 108,3 |
| 5 | Արծնի | 157,6 | 102,3 | 64,9 | 1 317,2 | 1 584,7 | 120,3 |
|  | ***Ընդամենը*** | **5 366,1** | **5 442,1** | **101,4** | **0** | **0** | **10 936,1** | **9 892,0** | **90,5** | ***4,75*** | ***469,9*** | ***469,9*** |

Սարչապետի խոշորացման փնջում ընդգրկված համայնքների կողմից 2012 թվականին հողի հարկի և գույքահարկի գծով հավաքագրված գումարների ընդհանուր արժեքը կազմում է՝ գույքահարկի մասով մասով՝ 5 442,1 հազ.դրամ, հողի հարկի մասով ՝ 9892,0հազ. դրամ (տես աղյուսակ 5): Փաստացի գանձումների մակարդակը գույքահարկի և հողի հարկի բազային ցուցանիշների նկատմամբ 2012թ.-ին կազմել է համապատասխանաբար 101,4 % և 90,5%:

Խոշորացված Սարչապետ համայնքի համար հարկերի գանձման մակարդակի աճը հաջորդող 4 տարիների ընթացում կանխատեսվում է փաստացի և 100 % գանձման մակարդակների տարբերության կեսի չափով: Այսպես՝ Սարչապետ համայնքում գույքահարկի փաստացի գանձման մակարդակը 2012թ.-ին կազմել է 101,4%, ինչը նշանակում է որ, համայնքում հողի հարկի գծով լրացուցիչ ռեզերվներ չկան:

Հողի հարկի մասով փաստացի տարեկան (2012թ. դրությամբ) գանձումների մակարդակը կազմում է հողի հարկի տարեկան բազայի 90,5%: 4 տարի հետո կանխատեսվում է գանձման մակարդակը բարձրացնել (100% - 90,5%)/2 = 4,75 % - ով, ինչը համայնքի բյուջեին կտա լրացուցիչ (4,75% \*9 892,0) 469,9 հազ. դրամ:

Սա նշանակում է, որ Սարչապետ համայնքի կողմից տեղական հարկերի գծով, արդյունավետ հարկային վարչարարություն իրականացնելու դեպքում, հաջորդ 4 տարիների ընթացքում կարելի է լրացուցիչ հավաքագրել **469,9 հազ.դրամ**:

## 2.1.3. Այլ չափելի օգուտներ

2013 թ. հուլիսի 1-ից հանրապետությունում 10 հազար դրամով բարձրացվել է նվազագույն ամսական աշխատավարձը: Աշխատավարձի բարձրացման հետ կապված՝ համայնքային բյուջեներում առաջացած լրացուցիչ ծախսերի ֆինանսավորման նպատակով կառավարությունը, համաձայն 2013 թ. հունիսի 27-ի թիվ 661 - Ն որոշման, իր պահուստային ֆոնդից փոխհատուցելու է (սուբվենցիաների տրամադրում) այդ ծախսերը:

Համայնքների խոշորացման արդյունքում Սարչապետ, Պետրովկա, Նորաշեն, Ապավեն և Արծնի համայնքների համար վերը նշված ուղղությամբ նախատեսված փոխհատուցման գումարները կարելի է դիտարկել որպես օգուտներ:

Աղյուսակ 6–ում բերված տվյալներից պարզ է դառնում, որ Սարչապետ համայնքի կազմի մեջ մտնող նախկին համայնքների աշխատակազմերի նվազագույն աշխատավարձի մակարդակի բարձրացման փոխհատուցումից առաջացած օգուտները կազմում են 742,6 հազ. դրամ:

*Աղյուսակ 6. Սարչապետ համայնքի կազմի մեջ մտնող նախկին համայնքների աշխատակազմի նվազագույն աշխատավարձի մակարդակի բարձրացման փոխհատուցումից առաջացած օգուտներ*

|  |  |  |  |  |  |  |
| --- | --- | --- | --- | --- | --- | --- |
| Համայնքներ | **Սարչապետ** | **Պետրովկա** | **Նորաշեն** | **Ապավեն** | **Արծնի** | **Ընդամենը** |
| **Փոխհատուցման գումարներից[[4]](#footnote-4) առաջացած օգուտներ** (հազ. դրամ) | 94,5 | 0 | 391,5 | 79,3 | 177,3 | **742,6** |

Ծանոթություն:

Հաշվարկները կատարված են 2013թ.–ի հուլիսի 1-ից մինչև դոկտեմբերի 31-ը ընկած ժամանակահատվածի (6 ամիս) համար: Հաջորդող տարիներին, այդ նպատակով հատկացվող փոխհատուցունմների տրամադրման դեպքում, փոխհատուցման գումարը յուրաքանչյուր տարվա համար կլինի կրկնակի:

**Ֆինանսական համահարթեցման դոտացիաներ**

Ֆինանսական համահարթեցման սկզբունքով պետական բյուջեից, համայնքներին հատկացվող դոտացիաների տրամադրման գործող կարգի համաձայն՝ Սարչապետ համայնքի կազմի մեջ մտնող նախկին համայնքների համահարթեցման դոտացիաների գումարը 2013թ. համար նախատեսված է.

* Սարչապետ –27 058,4 հազ.դրամ,
* Պետրովկա – 3 500,0 հազ.դրամ,

46 881,0 հազ.դրամ

* Նորաշեն – 9 322,6 հազ.դրամ,
* Ապավեն – 3 500,0 հազ.դրամ,
* Արծնի – 3 500,0 հազ.դրամ,

Սարչապետ խոշորացված համայնքի համահարթեցման դոտացիայի չափը, եթե այն հաշվարկվեր 2013թ.–ի համար, նույն օրենքի կիրարկաման պայմաններում կկազմեր մոտավորապես՝ 41,5 մլն դրամ[[5]](#footnote-5), ինչը 5,4 մլն դրամով պակաս է մինչև խոշորացումը փնջում ներառված համայնքների դոտացիաների հանրագումարից:

Հաշվի առնելով, որ «Ֆինանսական համահարթեցման մասին» նոր օրենքի նախագիծը գտնվում է Ազգային Ժողովում, ուշագրավ կլինի դիտարկել Սարչապետ խոշորացված համայնքի կազմի մեջ մտնող համայնքների համահարթեցման դոտացիաների գումարների մոտավոր արժեքները՝ պայմանականորեն պատկերացնելով որ այդ օրենքը գործել է 2013թ. –ի դոտացիաների հաշվարկների համար:

* Սարչապետ – 31 593 հազ.դրամ,
* Պետրովկա – 9 441 հազ.դրամ,

82 853 հազ.դրամ

* Նորաշեն – 22 360 հազ.դրամ,
* Ապավեն – 8 991 հազ.դրամ,
* Արծնի – 10 468 հազ.դրամ,

Սարչապետ խոշորացված համայնքի կազմի մեջ մտնող նախկին համայնքներին հատկացվող համահարթեցման դոտացիաները «Ֆինանսական համահարթեցման մասին» նոր օենքի ընդունումից հետո կավելանան մոտավոր հաշվարկներով 36,0 մլն դրամով:

Սարչապետ խոշորացված համայնքի համար նոր օրենքի պայմաններում համահարթեցման դոտացիայի գումարը կկազմի 63400 հազ.դրամ, ինչը 21,9 մլն դրամով ավել է ներկա գործող օրենքի պայմաններում հաշվարկված գումարից:

Միաժամանակ հարկավոր է նկատի ունենալ որ, համահարթեցման դոտացիաների ընդհանուր գումարը յուրաքանչյուր տարի մոտավորապես 10 % -ով աճի միտում[[6]](#footnote-6) ունի:

## 2.1.4. Համայնքների խոշորացման արդյունքում ՏԻ մակարդակում առաջացող չափելի օգուտների հանրագումարը և կանխատեսումները գալիք 4 տարիների համար

Աղյուսակ 7–ում բերված են չափելի օգուտների ամփոփ տվյալները և հաջորդ 4 տարինեի՝ նույն ուղղություններով օգուտների կանխատեսումները: Վերջիններիս համաձայն՝ համայնքների խոշորացման արդյունքում, Սարչապետ համայնքի մասշտաբով, ՏԻ մակարդակում առաջանում է տարեկան 12 247,2 հազ.դրամ և քառամյա ժամանակա-հատվածում՝ 48 988.8 հազ.դրամ օգուտ:

*Աղյուսակ 7 Սարչապետ համայնքի չափելի օգուտների ամփոփ տվյալները և քառամյա ժամանակահատվածի կանխատեսումները (հազ.դրամ)*

|  |  |  |  |
| --- | --- | --- | --- |
|  | **Չափելի օգուտները** | **Մեկ տարվա հաշվարկով** | **Քառամյա ժամանակահատվածում** |
| 1 | Վարչական ծախսերի կրճատումից | **10 292,1** | **41168.4** |
| 2 | Արդյունավետ հարկային վարչարարությունից | **469,9** | **1879.6** |
| 3 | Այլ չափելի օգուտներ  *(742,6\* 2 կիսամյակ)* | **1 485,2** | **5940.8** |
|  | **Ընդամենը** | **12 247,2** | **48988.8** |

## Այլ՝ ոչ չափելի օգուտներ

**Կառավարման արդյունավետության բարձրացում**

Համայնքների խոշորացումը նպաստելու է կառավարման համակարգի արդյունավետության բարձրացմանը, մասնավորապես դա արտահայտվելու է տեղերում կադրային ապահովվածության և աշխատատեղերի կահավորման[[7]](#footnote-7) վրա: Արդյունավետ կառավարման վրա կարող է դրական ազդեցություն ունենալ նաև ներքին և արտաքին վերահսկողության մեխանիզմների զարգացումը, որը մեծապես կապված է լինելու ավագանու ինստիտուտի զարգացման հետ:

**Մասշտաբի էֆեկտ**

Ինչքան մեծանում են ծառայությունների մատուցման ծավալները, այնքան փոքրանում է միավոր ծառայության մատուցման ինքնարժեքը: Այս դրույթը միջազգային պրակտիկայում ընդունված է անվանել «մասշտաբի էֆեկտ», որը համայնքների խոշորացման տարբերակում նշանակում է՝ ինչքան մեծ են համայնքները, այնքան էժան կարող են լինել համայնքի կողմից մատուցվող ծառայությունները:

**Համայնքային ենթակառուցվածքների օպտիմալ տեղաբաշխում**

Օպտիմալ տեղաբաշխում ասելով ՝պետք է հասկանալ հանրային ծառայություններ մատուցող ենթակառուցվածքների՝ աշխարհագրական իմաստով այնպիսի տեղակայում, որը հնարավորություն կտար առավելագույնս ապահովելու ծառայությունների մատուցման հասանելիությունն ու մատչելիությունը՝ միաժամանակ ապահովելով այդ ծառայությունների իրականացման համար կատարված ծախսերի արդյունավետությունն ու նպատակայնությունը:

**Ծառայությունների ինքնարժեքի** վրա, բացի վերը նշվածներից, ազդում են նաև այլ գործոններ, մասնավորապես՝ ինքնարժեքի նվազեցման պատճառ կարող են հանդիսանալ ծառայությունների մատուցումն ապահովող ենթակառուցվածքների ուղղությամբ իրականացված կապիտալ ներդրումային ծրագրերը (հիմնական միջոցների կապիտալ նորոգումը կամ նորերի ձեռք բերումը և այլն):

Համայնքների խոշորացումը դիտարկվում է որպես ապակենտրոնացման գործընթացի կարևոր բաղադրիչ և նախապայման: Հայաստանում գործող մի շարք միջազգային դոնոր կազմակերպություններ լուրջ հետաքրքրված են այս բարեփոխումների ընթացքով և պատրաստակամ են **ֆինանսական ու խորհրդատվական աջակցություն** ցուցաբերել՝ համայնքների խոշորացման գործընթացը ավելի սահուն և արդյունավետ իրականացնելու համար: Այս ներդրումները նույնպես կարելի է դիտարկել որպես խոշորացման գործընթացին նվիրված ոչ չափելի օգուտներ:

## Պետական մակարդակում առաջացող հնարավոր օգուտներ

**Կրթություն**

Լոռու մարզի Սարչապետ համայնքի խոշորացման արդյունքում հնարավոր է միավորում (բրգաձև կառավարում)՝ Սարչապետ, Պետրովկա, Նորաշեն, Արծնի համայնքների դպրոցների համար: Ապավեն համայնքը դպրոց չունի: Դպրոցների միավորման միջոցով հնարավոր կլինի ընդհանուր ղեկավարումն ու հաշվապահությունն իրականացնել Սարչապետի միջնակարգ դպրոցում, իսկ Պետրովկայում, Նորաշենում և Արծնիում թողնել միայն տեղակալներ:

**Առողջապահություն**

Համայնքների խոշորացման արդյունքում պետական մակարդակում առողջապահության ոլորտում օգուտներ չեն ակնկալվում:

# Սարչապետ համայնքի միջնաժամկետ զարգացման ծրագրային մոտեցումները

Սարչապետ համայնքում համայնքների խոշորացման արդյունքում գոյացած օգուտները ուղղվելու են՝



* գոյություն ունեցող ծառայությունների ընդլայնմանը և որակի բարձրացմանը,
* նոր ծառայությունների մատուցմանը,
* ենթակառուցվածքների վերականգնմանն ու նոր ենթակառուցվածքների ստեղծմանը,
* կապիտալ արժեքների ձևավորմանը,
* և այլն:

Համայնքի ֆինանսական միջոցների տնօրինումը համայնքի տեղական ինքնակառավարման մարմինների բացառիկ լիազորությունն է, հետևաբար՝ շատ դժվար է կանխատեսել, թե այդ միջոցները որ ուղղություններով կծախսվեն: Միաժամանակ ակնհայտ է, որ իրականացվող ծրագրերը պետք է ուղղված լինեն համայնքի կազմի մեջ մտնող բոլոր բնակավայրերում առկա հիմնախնդիրների լուծմանը: Սույն ուսումնասիրության շրջանակներում կատարված համայնքի իրավիճակի վերլուծությունը, հիմնահարցերի բացահայտումը, ծրագրերի կազմումը և ծրագրերի առաջնահերթությունների սահմանումը իրականացվել են փորձագիտական մոտեցմամբ և հետագայում կարող են օգտագործվել որպես խորհրդատվություն:

## Սարչապետ համայնքի իրավիճակի վերլուծությունը

1. **Ընդհանուր տվյալներ**

Խոշորացված Սարչապետ համայնքը (այսուհետև՝ Սարչապետ համայնք) կազմավորվել է նախկին՝ Սարչապետ, Պետրովկա, Նորաշեն, Ապավեն և Արծնի (գյուղական) համայնքների միավորումից:



Ապավեն

Արծնի

Սարչապետ



Նորաշեն

Պետրովկա

Համայնքն ունի 5064,06 հա տարածք: Համայնքի կենտրոնն է Սարչապետ գյուղը: Համայնքի կենտրոնի հեռավորությունը մայրաքաղաքից կազմում է 178 կմ, իսկ մարզկենտրոնից՝ 68 կմ:

1. **Պատմական ակնարկ**

Սարչապետ գյուղի բնակչությունը հիմնականում Արևմտյան Հայաստանի Մուշից, Ալաշկերտից գաղթածներն են, որոնք 1826-28թթ. ռուս-պարսկական պատերազմի օրերին տեղահանվելով, ճանապարհ են ընկել դեպի Արևելյան Հայաստան: Համայնքում կա 1913թ. կառուցված եկեղեցի, որն այսօր կիսավեր վիճակում է: Գործում է 2005թ. կառուցված առաքելական եկեղեցին: Գյուղի հյուսիսային մասում «Լոք» սարի վրա կա մատուռ, ուր ամեն տարի մայիս ամսին կատարվում է ուխտագնացություն:

Ենթադրվում է, որ Պետրովկան հիմնադրվել է 18-րդ դարի վերջին և 19-րդ դարի սկզբներին ցարական Ռուսաստանի կայսրուհի Եկատերինայի կողմից արտաքսված այլահավատ ռուսների կողմից: Հետագայում գյուղում բնակություն են հաստատել ադրբեջանցիները, իսկ 1988-89թթ. գյուղը վերաբնակեցվել է ադրբեջանցիների կողմից բռնագաղթված հայերով:

Նորաշենի բնակիչների նախնիները 1860-ական թվականներին գաղթել են Արևմտյան Հայաստանի Կարսի, Մուշի և Ալաշկերտի գավառներից և հաստատվել են Բադոյի գյուղում, որն էլ 1924 թվականին վերանվանվել է Նորաշեն:

Ածնի գյուղը վերաբնակեցվել է 1989թ. Ադրբեջանից բռնագաղթված փախստականների, շրջակա գյուղերի և Վրաստանի Հանրապետությունից եկած վերաբնակիչների կողմից: Արծնի է վերանվանվել 1991 թ-ին:

Ապավեն գյուղը նախկինում մտել է Թիֆլիսի նահանգի Բորչալուի գավառի մեջ: Վերաբնակեցվել է 1989թ. Ադրբեջանից բռնագաղթված փախստականների, շրջակա գյուղերի և Վրաստանի Հանրապետության Բոլնիսի շրջանի վերաբնակիչների կողմից: Ապավեն է վերանվանվել 1991 թվականին:

1. **Ֆիզիկա-աշխարհագրական պայմաններ**

Սարչապետ համայնքի կազմի մեջ մտնող բնակավայրերը գտնվում են ծովի մակարադակից 1570 – 1705 մ բարձրության վրա:

Սարչապետի ռելիեֆը լեռնային է, խիստ էռոզացված: Հողերը գտնվում են 30-40º թեքության վրա:

Սարչապետում և Նորաշենում ամառը զով է, ձմեռը` չափավոր ցուրտ: Տարեկան միջին ջերմաստիճանը 3.6ºC է, իսկ առավելագույնը` +28ºC -30ºC: Տարեկան տեղումների քանակը 700-720 մմ է: Նորաշենում հաճախ են երկարատև անձրևները և կարկտահարությունը:

Պետրովկայում, Ապավենում և Արծնիում կլիման բարեխառն է, ամառը զով, ձմեռը՝ երկարատև ու ցրտաշունչ: Հաճախ են երկարատև անձրևներն ու կարկտահարությունը: Ձմռանը ամեն տարի հաստատվում է կայուն ձնածածկույթ: Տարեկան մթնոլորտային տեղումների քանակը կազմում է 600-700 մմ:

1. **Ժողովրդագրություն**

Սարչապետ համայնքի բնակչության ընդհանուր թիվը կազմում է 4288 մարդ, որոնցից 2008-ը տղամարդիկ են, իսկ 2280-ը՝ կանայք (աղյուսակ 8): Համայնքի բնակչության մոտավորապես կեսը բնակվում է համայնքի կենտրոնում: Համայնքի կազմի մեջ մտնող հինգ բնակավայրերից երեքի բնակչության թիվը մինչև 300 է: Բնակչության 58,9 %-ը միջին տարիքի բնակչությունն է (18-60 տարեկան): Թոշակառուները կազմում են համայնքի բնակչության 16,4 %-ը:

*Աղյուսակ 8. Սարչապետ համայնքի ժողովրդագրությունը*

*(2013 թ. հունվարի 1-ի տվյալներով)*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **ՀՀ** | **Ցուցանիշ** | **Չափման միավոր** | **Ընդամենը համայնքում** | **Ըստ համայնքի կազմի մեջ մտնող վարչական միավորների** | | | | |
| **Սարչապետ** | **Պետրովկա** | **Նորաշեն** | **Արծնի** | **Ապավեն** |
|  | Տնային տնտեսություններ | ծուխ | 1075 | 466 | 53 | 430 | 87 | 39 |
|  | Բնակչության թվաքանակ | մարդ | 4288 | 2032 | 221 | 1604 | 300 | 131 |
| • | Տղամարդիկ | մարդ | 2008 | 924 | 119 | 743 | 137 | 85 |
| • | Կանայք | մարդ | 2280 | 1108 | 102 | 861 | 163 | 46 |
| • | Նախադպրոցական տարիքի երեխաներ (0-6 տ.) | մարդ | 335 | 178 | 14 | 93 | 37 | 13 |
| • | Դպրոցական տարիքի երեխաներ (7-18տ.) | մարդ | 550 | 294 | 44 | 147 | 53 | 12 |
| • | Միջին տարիքի բնակչություն (18-60 տ.) | մարդ | 2525 | 1110 | 98 | 1021 | 190 | 106 |
|  | Թոշակառուներ | մարդ | 705 | 377 | 32 | 273 | 16 | 7 |
|  | Աշխատունակ բնակչություն | մարդ | 2576 | 1240 | 68 | 1010 | 169 | 89 |
|  | Գործազուրկներ (զբաղվածության կենտր. գրանցված) | մարդ | 21 | 3 | 17 | - | 0 | 1 |
|  | Անապահով ընտանիքների թիվը (սոցիալական ծառա յությունում գրանցված) | ծուխ | 312 | 170 | 16 | 93 | 26 | 7 |
|  | Ընտանեկան նպաստ ստացող տնային տնտեսություններ | ծուխ | 197 | 104 | 13 | 57 | 16 | 7 |
| • | «Փարոս» համակարգում ընդգրկված տնային տնտեսություններ | ծուխ | 309 | 170 | 13 | 93 | 26 | 7 |
|  | Փախստականներ | մարդ | 149 | - | 19 | - | 130 | 0 |
|  | Հաշմանդամներ | մարդ | 140 | 42 | 10 | 71 | 11 | 6 |

1. **Տեղական ինքնակառավարման մարմիններ**

Սարչապետ համայնքի ավագանին բաղկացած է լինելու 11 անդամից[[8]](#footnote-8):

Համայնքի ղեկավարի աշխատակազմը բաղկացած է լինելու 22 հաստիքային միավորից՝ ներառյալ համայնքի ղեկավարի հաստիքն ու համայնքի կազմի մեջ մտնող բնակավայրերի վարչական ներկայացուցիչների հատիքները (աղյուսակ 9):

*Աղյուսակ 9. Համայնքի ղեկավարի աշխատակազմի հաստիքները*

|  |  |  |
| --- | --- | --- |
| **Հաստիքի անվանումը** | **Հաստիքա-**  **յին միավոր** | **Դրույքաչափ (հազ. դրամ)** |
| ***Քաղաքական և հայեցողական պաշտոններ*** | | |
| Համայնքի ղեկավար | 1 | 190,0 |
| Համայնքի ղեկավարի տեղակալ | 1 | 150,0 |
| Համայնքի ղեկավարի օգնական | 1 | 86,0 |
| ***Համայնքային ծառայության պաշտոններ*** | | |
| Աշխատակազմի քարտուղար | 1 | 140,0 |
| Գլխավոր մասնագետ | 1 | 130,0 |
| Առաջատար մասնագետ | 3 | 120,0 |
| Առաջին կարգի մասնագետ | 2 | 100,0 |
| Երկրորդ կարգի մասնագետ | 2 | 80,0 |
| ***Տեխնիկական սպասարկում իրականացնող անձնակազմ*** | | |
| Վարորդ | 1 | 80,0 |
| Հավաքարար | 1 | 70,0 |
| Տնտեսվար | 1 | 80,0 |
| Համակարգչային օպերատոր | 1 | 80,0 |
| Պահակ | 2 | 70,0 |
| ***Վարչական ներկայացուցիչներ*** | | |
| Պետրովկայի վարչական ներկայացուցիչ | 1 | 60,0 |
| Նորաշենի վարչական ներկայացուցիչ | 1 | 103,4 |
| Ապավենի վարչական ներկայացուցիչ | 1 | 60,0 |
| Արծնիի վարչական ներկայացուցիչ | 1 | 72,0 |
| ***Ընդամենը*** | ***22*** |  |

1. **Կրթություն, մշակույթ և սպորտ**

Սարչապետ համայնքում գործում է ընդամենը մեկ մանկապարտեզ՝ համայնքի կենտրոնում: Նորաշենում կա մանկապարտեզ, որը չի գործում և վերանորոգման կարիք ունի: Համայնքի կազմի մեջ մտնող մնացյալ բնակավայրերում մանկապարտեզներ չկան:

Համայնքում գործում են 4 դպրոցներ` մեկական համայնքի կազմի մեջ մտնող բոլոր բնակավայրերում, բացի Ապավեն բնակավայրից: Պետրովկայում գործում է հիմնական դպրոց, միջնակարգ դպրոց չկա, և երեխաների մի մասը չեն շարունակում իրենց ուսումը: Պետրովկայի դպրոցը հիմնանորոգման կարիք ունի: Հիմնանորոգման խիստ կարիք ունի նաև Նորաշենի դպրոցը: Կա գույքի ձեռքբերման և կաբինետային դասարանների ձևավորման անհրաժեշտություն: Արծնիի դպրոցի մարզադահլիճը վերանորոգման կարիք ունի: Ապավենում դպրոց չլինելու պատճառով երեխաները հաճախում են Արծնիի դպրոցը:

Համայնքում գործող մշակույթի կենտրոն կա միայն Սարչապետում: Այն վերանորոգման կարիք ունի: Մշակույթի ոլորտը համայնքում չի զարգանում: Չկան մշակույթի այս կամ այն ճյուղը ներկայացնող կադրեր: 2012 թ.-ից գործում են 2 պարի խմբակներ: Մշակույթի տուն կա նաև Նորաշենում, որը չի գործում և հիմնանորոգման ու կահավորման անհրաժեշտություն ունի:

Արծնիում գործում է համայնքային կենտրոն:

Համայնքում գործող գրադարաններ կան Սարչապետում և Արծնիում:

Արտադպրոցական կրթության և սպորտի ոլորտում ծառայություններ մատուցող հիմնարկներ համայնքում չկան:

*Աղյուսակ 10. Սարչապետ համայնքի գործող կրթական և մշակութային հիմնարկները*

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **ՀՀ** | **Բնակավայրեր** | **Մանկապարտեզ** | | | **Դպրոց** | | | **Մշակույթի տուն** | | |
| **Քանակը** | **Երեխաների թիվը** | **Աշխատողների թիվը** | **Քանակը** | **Աշակերտների թիվը** | **Աշխատողների թիվը** | **Քանակը** | **Շահառուների թիվը** | **Աշխատողների թիվը** |
| 1 | Սարչապետ | 1 | 30 | 6 | 1 | 202 | 25 | 1 | - | - |
| 2 | Պետրովկա | - | - | - | 1 | 34 | 15 | - | - | - |
| 3 | Նորաշեն | - | - | - | 1 | 135 | 33 | - | - | - |
| 4 | Ապավեն | - | - | - | - | - | - | - | - | - |
| 5 | Արծնի | - | - | - | 1 | 43 | 13 | - | - | - |
|  | *Ընդամենը* | *1* | *1* | *1* | *4* | *414* | *86* | *1* | *-* | *-* |

1. **Առողջապահություն**

Համայնքի կազմի մեջ մտնող բոլոր բնակավայրերում կան մեկական բուժկետեր, բացի Ապավենից:

Պետրովկայի բուժկետը չունի շենքային պայմաններ, տեղակայված է գյուղապետարանում: Անբավարար են նաև գույքային պայմանները: Անբավարար են նաև Նորաշենի շենքային և գույքային պայմանները: Արծնիում անհրաժեշտություն կա կադրերի վերապատրաստման: Տաշիրն ունի շտապօգնության մեքենա, որով և սպասարկվում են համայնքի բնակիչների կանչերը:

1. **Բնություն և շրջակա միջավայրի պաշտպանություն**

Համայնքում հաճախակի են լինում անձրևներ և կարկուտներ: Առանձին տարիներին կարկտային օրերի թիվը կազմում է 20-25 օր: Լինում են նաև երաշտ տարիներ: Համայնքի կազմի մեջ մտնող բնակավայրերում հիմնականում սողանքներ չկան: Ջրհեղեղներ և սողանքներ առաջանում են Պետրովկայում տեղումների մեծ քանակության դեպքում: Նման դեպքերում ջրհեղեղներ են լինում նաև Նորաշենում, հեղեղվում են ցանքատարածությունները:

1. **Բնակարանային տնտեսություն**

Համայնքում կան 1247 հատ բնակելի տներ: Բազմաբնակարանային շենքեր չկան: Բնակելի տների կեսը՝ 660 հատ, գտնվում է համայնքի կենտրոնում: Պետրովկայի բնակելի տների թիվը կազմում է 68 հատ, Նորաշենինը՝ 385 հատ, Ապավենինը` 42 հատ և Արծնիինը՝ 92 հատ:

Համայնքում երկրաշարժի, անբարենպաստ եղանակային պայմանների և երկար տարիներ չվերանորոգվելու պատճառով 71 բնակելի տներ գտնվում են վթարային վիճակում: Վթարային տներ կան Նորաշեն, Ապավեն և Արծնի բնակավայրերում: Վթարային տները հատկապես մեծ կշիռ են կազմում Ապավենում, որտեղ 42 բնակելի տներից 30-ը վթարային են:

Ընդհանուր առմամբ, համայնքի բնակարանային ֆոնդի մեծ մասը վերանորոգման կարիք ունի:

1. **Փողոցային լուսավորություն**

Փողոցային լուսավորություն իրականացվում է համայնքի կենտրոնում: Այստեղ փողոցային լուսավորության ցանցի երկարությունը կազմում է 5000 գծմ: Փողոցային լուսավորության ցանց կա նաև Նորաշենում՝ 5800մ: Պետրովկայում, Արծնիում և Ապավենում փողոցային լուսավորության ցանց չկա:

1. **Աղբահանություն**

Աղբահանությունը համայնքի կազմում գտնվող բոլոր բնակավայրերում իրականացվում է անհատական եղանակով: Համայնքում չկան աղբահանության մեքենա, աղբամաններ, աղբը թափելու համար նախատեսված որևէ տարածք: Բնակիչները աղբը հավաքում են իրենց տնամերձ տարածքներում, այրում, թաղում փորված փոսերի մեջ, կամ թափում են ուր պատահի, կամ լավագույն դեպքում տեղափոխում են այլ համայնքի աղբավայր:

1. **Խմելու ջրի ջրամատակարարում և ջրահեռացում**

Համայնքի կազմի մեջ մտնող բոլոր բնակավայրերում բնակչությունն ապահովված է խմելու ջրով: Անհատական ծորակով ապահովված տնային տնտեսությունների տեսակարար կշիռը Սարչապետ գյուղում կազմում է 20 տոկոս, Պետրովկայում՝ 90 տոկոս: Օրվա ընթացքում բնակչությանը խմելու ջուր մատակարարվում է 24 ժամ: Սարչապետում խմելու ջրի համար բնակչությունը գումար չի վճարում, Պետրովկայում 1 խմի դիմաց վճարը կազմում է 42.91 դրամ: Նորաշենում ողջ բնակչությունն ապահովված է շուրջօրյա ջրամատակարարմամբ, իսկ սակագինը կազմում է 42.91 դրամ 1 խմ-ի համար: Արծնիի տնային տնտեսությունների 80 տոկոսը և Ապավենի՝ 90 տոկոսն ապահովված է ջրով, ջրամատակարարումը իրականացվում է համապատասխանաբար 8 ժամ և 5 ժամ, որի համար Արծնիի բնակչությունը վճարում է 1 խմ-ի դիմաց 150 դրամ, իսկ Ապավենի բնակչությունից գումար չի գանձվում:

Սարչապետում դեռևս չկա խմելու ջրի ջրամատակարարման կենտրոնացված համակարգ: Այստեղ 2008-2012 թթ. իրականցվել են ջրագծի ներքին ցանցի և կենտրոնական նորոգման, խողովակների նորացման աշխատանքներ: Նորաշենի և Ապավենի ջրամատակարարման խողովակները մաշված են, ինչի պատճառով առաջանում են վթարներ: 2009 -2010 թթ. «Հայաստան» համահայկական հիմնադրամի աջակցությամբ Ապավենում և Արծնիում կառուցվել է ջրագիծ:

Պետրովկայում և Նորաշենում խմելու ջրի ջրամատակարարումն իրականացվում է ՀՋԿ ՓՀԸ-ի կողմից: Համայնքի կազմի մեջ մտնող մնացյալ բնակավայրերում ջրամատակարարումը չի իրականացվում որևէ օպերատորի կողմից:

1. **Կոյուղի**

Սարչապետ գյուղն ունի 1 կմ երկարությամբ կոյուղագիծ: Պետրովկան, Նորաշենը, Արծնին և Ապավենը չունեն կոյուղի:

1. **Գյուղատնտեսություն**

Սարչապետ համայնքի գյուղատնտեսական հիմնական ուղղվածությունն են անասնապահությունը և դաշտային մշակաբույսերի աճեցումը: Հողագործության բնագավառում հիմնականում մշակվում են ցորեն, գարի, առվույտ, կարտոֆիլ, հաճար, բանջարա-բոստանային կուլտուրաներ, կերային կուլտուրաներ: Զբաղվում են նաև պտղաբուծությամբ՝ տանձ, խնձոր, սալոր: Անասնապահության ոլորտում հիմնականում զարգացած է խոշոր եղջերավոր անասունների բուծումը: Այս բնագավառում մեծ դժվարություններ են առաջանում հատկապես երաշտի տարիներին, երբ խոտի անբավարարության պատճառով դժվարանում է անասունների մսուրային շրջանի կազմակերպումը:

Համայնքի գյուղատնտեսական նշանակության հողերի նկարագիրը բերված է աղյուսակ 11-ում:

*Աղյուսակ 11. Համայնքի գյուղատնտեսական նշանակության հողերը*

(հեկտար)

|  |  |  |  |  |  |
| --- | --- | --- | --- | --- | --- |
| **ՀՀ** | **Բնակավայրի անվանում** | **Գյուղատնտեսական նշանակության հողեր** | **Որից՝** | | |
| **Վարելահողեր** | **Խոտհարքեր** | **Արոտներ** |
| 1 | Սարչապետ | 1732,4 | 551,7 | 344,1 | 745,8 |
| 2 | Պետրովկա | 491,7 | 313,4 | 82,9 | 57,1 |
| 3 | Նորաշեն | 1157,2 | 738,5 | 138,5 | 236,6 |
| 4 | Ապավեն | 272 | 32,3 | 46 | 167,7 |
| 5 | Արծնի | 487,3 | 190,4 | 36,1 | 237,8 |

Համայնքում գյուղատնտեսության զարգացմանը խոչընդոտում են հողակտորների վատորակ լինելը, կլիմայական անբարենպաստ պայմանները, համայնքի աշխարհագրական դիրքը, գյուղմթերքների իրացման շուկայի պակասը, գործիքների պակասը, որակյալ սերմացուների, պարարտանյութերի, վառելիքի և որակյալ թունաքիմիկատների ձեռքբերման համար բնակիչների անվճարունակությունը, հողի մշակման ծառայությունների թանկ լինելը և այլն:

2009 թ. Նորաշենի համար ԳԲԱ ԾԻԳ-ի աջակցությամբ ձեռք են բերվել անվավոր տրակտոր ՄՏԶ-82.1 և Խոտհնձիչ ԿՍ-Ֆ 2.1:

Համայնքի կազմի մեջ մտնող ոչ մի բնակավայրերում չկա ոռոգման համակարգ:

1. **Արդյունաբերություն**

Համայնքում չկա արդյունաբերական նշանակության որևէ հիմնարկություն:

1. **Ճանապարհային տնտեսություն**

Համայնքի կազմի մեջ մտնող բոլոր բնակավայրերը ունեն համայնքի կենտրոնի հետ կապող ճանապարհներ: Պետրովկա բնակավայրը համայնքի կենտրոնին կապող ճանապարհն ունի 10 կմ երկարություն, Նորաշենը՝ 4, Ապավենը՝ 7 և Արծնին՝ 5 կմ երկարություն: Պետրովկա և Նորաշեն բնակավայրերը համայնքի կենտրոնին կապող ճանապարհները ասֆալտապատ են, ձմռանը՝ անցանելի: Իսկ Ապավենը և Արծնին համայնքի կենտրոնին կապող ճանապարհները գրունտային են, վերանորոգման կարիք ունեն:

Հավելված 2 –ում ներկայացված է ՀՀ Տրանսպորտի և կապի նախարարության կողմից պատրաստված տեղեկանքը, Սարչապետ համայնքի բնակավայրերը համայնքի կենտրոնին միացնող ճանապարհների վիճակի և դրանց վերանորոգման ու վերականգնման հետ կապված ծախսերի մասին:

Անբարեկարգ վիճակում են գտնվում և վերանորոգման կարիք ունեն համայնքի կազմի մեջ մտնող բնակավայրերի փողոցները:

1. **Տրանսպորտ և կապ**

Համայնքի կազմի մեջ մտնող բնակավայրերից տրանսպորտային երթուղի առկա է միայն Սարչապետում և Նորաշենում: Սարչապետում գործում են Սարչապետ-Վանաձոր և Սարչապետ-Տաշիր ավտոբուսային երթուղիները, որոնք անցնում են նաև Նորաշենի տարածքով: Նորաշենում գործում է Նորաշեն-Տաշիր ավտոբուսային երթուղին:

Համայնքի ավտոմեքենաների ընդհանուր քանակը կազմում է 407, որից մարդատար են՝ 373-ը և բեռնատար՝ 34-ը: Համայնքի կազմի մեջ մտնող բոլոր բնակավայրերում առկա է բջջային հեռախոսի ծածկվածություն, ոչ մի բնակավայրում չկա տեղական ԱՀԿ, բնակավայրերի մի մասում կա հեռախոսային հաղորդակցություն, փոստային ծառայություն և ինտերնետ կապ (աղյուսակ 12):

*Աղյուսակ 12. Տրանսպորտը և կապը բնութագրող ցուցանիշներ*

|  |  |  |  |  |  |  |
| --- | --- | --- | --- | --- | --- | --- |
| **ՀՀ** | **Ցուցանիշ** | **Ըստ համայնքի կազմի մեջ մտնող վարչական միավորների** | | | | |
| **Սարչապետ** | **Պետրովկա** | **Նորաշեն** | **Արծնի** | **Ապավեն** |
| 1 | Բնակավայրից տրանսպորտային երթուղու առկայություն | Այո | Ոչ | Այո | Ոչ | Ոչ |
| 2 | Ավտոմեքենաների ընդհանուր քանակ, այդ թվում՝ | 214 | 17 | 144 | 24 | 8 |
| * *մարդատար* | 204 | 17 | 124 | 20 | 8 |
| * *բեռնատար* | 10 | 0 | 20 | 4 | 0 |
| 3 | Հեռախոսային հաղորդակցության առկայություն | Այո | Այո | Ոչ | Ոչ | Ոչ |
| 4 | Տեղական ԱՀԿ առկայություն | Ոչ | Ոչ | Ոչ | Ոչ | Ոչ |
| 5 | Բջջային հեռախոսի ծածկվածություն | Այո | Այո | Այո | Այո | Այո |
| 6 | Փոստային ծառայության առկայություն | Այո | Ոչ | Այո | Այո | Ոչ |
| 7 | Ինտերնետ կապի առկայություն | 1 Մբ/վ, օպտիկա | 025 Մբ/վ,  USB modem | 1.7 Մբ/վ, WiMax | - | - |

1. **Առևտուր և սպասարկում**

Սարչապետում և Նորաշենում առևտրի և սպասարկումների փոքր և միջին օբյեկտների թիվը 5 է, Արծնիում՝ 3: Դրանք բոլորն էլ առևտրի մանր կրպակներ են: Չկան բենզինի և գազի լիցքավորման կետեր: Պետրովկայում և Ապավենում առևտրի և սպասարկումների փոքր և միջին օբյեկտներ չկան:

1. **Հողօգտագործում**

Համայնքի կազմի մեջ մտնող բնակավայրերում մեկ տնտեսությանը պատկանող հողերի միջին չափը բարձր է Պետրովկայում:

Մեկ տնտեսությանը պատկանող գյուղատնտեսական հողամասերի քանակը կազմում է 2-3 հողակտոր, իսկ Պետրովկայում և Նորաշենում ավելի շատ՝ 4-5 հողակտոր:

Համայնքում չմշակվող հողամասեր կան Սարչապետ, Նորաշեն և Արծնի բնակավայրերում: Հողազուրկ տնային տնտեսություններ կան միայն Արծնիում, որոնց թիվը կազմում է 8:

*Աղյուսակ 13. Համայնքի հողօգտագործման ցուցանիշներ*

|  |  |  |  |  |  |  |
| --- | --- | --- | --- | --- | --- | --- |
| **ՀՀ** | **Ցուցանիշ** | **Ըստ համայնքի կազմի մեջ մտնող վարչական միավորների** | | | | |
| **Սարչապետ** | **Պետրովկա** | **Նորաշեն** | **Արծնի** | **Ապավեն** |
| 1 | Մեկ տնտեսությանը պատկանող գյուղատնտեսական հողերի միջին չափը (հա) | 0.6-1.0 | 2.1-5 | 0.6-1.0 | 1-2 | 1-2 |
| 2 | Մեկ տնտեսությանը պատկանող գյուղատնտե-սական հողերի քանակը (հողակտոր) | 2-3 | 4-5 | 4-5 | 2-3 | 2-3 |
| 3 | Տնամերձ հողամասերի թիվը | 901 | 68 | 440 | 122 | 42 |
| 4 | Հողազուրկ տնտեսությունների թիվը | 0 | 0 | 0 | 8 | 0 |

## Համայնքում առկա հիմնահարցերն ու դրանց լուծմանն ուղղված ծրագրերը

|  |  |  |  |
| --- | --- | --- | --- |
|  | **Հիմնահարցեր** | | **Հիմնահարցերի լուծմանն ուղղված ծրագրեր** |
| ***Տեղական ինքնակառավարման լիազարություններ*** | | | |
|  | Նորաշենի մանկապարտեզի հիմնանորոգման անհրաժեշտություն | Նորաշենի մանկապարտեզի հիմնանորոգում | |
|  | Արծնիում մանկապարտեզի բացակայություն | Արծնիում մանկապարտեզային ծառայությունից օգտվելու հնարավորությունների ստեղծում | |
|  | Համայնքում մշակույթի ոլորտում մատուցվող ծառայությունների անբավարար մակարդակ | Սարչապետի մշակույթի տան վերանորոգում (ջեռուցում, նոր դռների և լուսամուտների տեղադրում, դահլիճի հատակի հիմնովին նորոգում, ներքին հարդարանք) | |
| Նորաշենի մշակույթի տան վերանորոգում | |
|  | Համայնքում սպորտի ոլորտում մատուցվող ծառայությունների բացակայություն | Սարչապետում պարզ տիպի սպորտային հրապարակի կառուցում, մարզասարքավորումների և մարզահագուստի ձեռքբերում | |
|  | Համայնքում փողոցային լուսավորության անբավարար վիճակ | Համայնքի կազմի մեջ մտնող բոլոր բնակավայրերում փողոցային լուսավորության ապահովում | |
|  | Համայնքում աղբահանության համակարգի բացակայություն | Աղբատար մեքենայի ձեռքբերում | |
| Աղբամանների ձեռքբերում | |
| Աղբավայրերի կառուցում | |
|  | Խմելու ջրի ջրագծերի մաշված վիճակ | Նորաշենի խմելու ջրի ջրագծի ներքին ցանցի նորոգում | |
| Ապավենի խմելու ջրի ջրագծի ներքին ցանցի նորոգում | |
|  | Համայնքում գյուղատնտեսության զարգացման սահմանափակ հնարավորություններ | Համայնքում գյուղատնտեսությամբ զբաղվող տնտեսությունների համար գյուղմթերքների իրացման հնարավորությունների ստեղծում | |
| Կաթի վերամշակման արտադրամասի կառուցում | |
| Գյուղատնտեսությամբ զբաղվող տնտեսությունների համար մատչելի գներով որակյալ սերմացուների, պարարտանյութերի, թունաքիմիկատների ձեռքբերման հնարավորությունների ստեղծում | |
| Համայնքի կազմի մեջ մտնող բնակավայրերում ոռոգման համակարգի կառուցում | |
|  | Համայնքի կազմի մեջ մտնող բնակավայրերի ներքին ճանապարհների անբարեկարգ վիճակ | Համայնքի կազմի մեջ մտնող բնակավայրերի ներքին ճանապարհների վերանորոգում | |
| ***Պետական կառավարման լիազորություններ*** | | | |
|  | Համայնքի կազմի մեջ մտնող բնակավայրերի դպրոցների շենքային և գույքային պայմանների բարելավման անհրաժեշտություն | Նորաշենի դպրոցի շենքի և մարզադահլիճի հիմնանորոգում | |
| Նորաշենի դպրոցի համար գույքի ձեռքբերում և կաբինետային դասարանների ձևավորում | |
| Պետրովկայի դպրոցի հիմնանորոգում | |
| Երեխաներին դպրոց տեղափոխելու համար միկրոավտոբուսի ձեռքբերում | |
|  | Համայնքի կամզի մեջ մտնող բնակավայրերի բուժական հիմնարկների շենքային և գույքային անբավարար պայմաններ | Պետրովկայում բուժկետի շենքի կառուցում | |
| Պետրովկայի բուժկետի համար անհրաժեշտ գույքի և սարքավորումների ձեռքբերում | |
| Նորաշենի բուժկետի շենքի վերանորոգում | |
| Նորաշենի բուժկետի համար անհրաժեշտ գույքի և սարքավորումների ձեռքբերում | |
| Արծնիի բուժսպասարկում իրականացնող կադրերի վերապատրաստում | |
|  | Համայնքի բնակարանային ֆոնդի անբարեկարգ վիճակ, վթարային տների առկայություն | Համայնքի բնակարանային ֆոնդի վերանորոգում | |
|  | Համայնքի բոլոր բնակավայրերում ջրամատակարարման համակարգի կառավարման միասնական մոդել ունենալու անհրաժեշտություն[[9]](#footnote-9) | Համայնքի բոլոր բնակավայրերի ջրամատակարարման համակարգերի կառավարումը հանձնել ՀՋԿ ՓԲԸ –ին, որը արդեն իսկ հանդիսանում է Պետրովկայի և Նորաշենի ջրամատակարարման օպերատորը | |
|  | Համայնքի կազմի մեջ մտնող բնակավայրերը համայնքի կենտրոնին կապող ճանապարհների բարեկարգման անհրաժեշտություն | Ըստ հավելված 2 –ում բերված ցանկի | |
|  | Համայնքում կարկուտից պաշտպանվելու հնարավորությունների բացակայություն | Համայնքում հակակարկտային կայանի հիմնում | |

# Համայնքում առկա հիմնահարցերի լուծմանն ուղղված առաջնահերթ ծրագրերը

Համայնքում առկա հիմնահարցերի լուծմանն ուղղված ծրագրերի առաջնահերթություններ սահմանելը գործնականում բավականին դժվար է, հատկապես, երբ այդ համայնքը, որպես այդպիսին, դեռևս ձևավորված չէ: Այս պարագայում առաջնահերթությունների սահմանման ժամանակ, որպես կողմնորոշիչ են օգտագործվել փորձագիտական հիպոթետիկ դատողություններն ու պատկերացումները համայնքի մասին՝ միաժամանակ համայնքը դիտարկելով որպես տեղական ինքնակառավարման ինքնուրույն սուբյեկտ, որտեղ գոյատևելու համար անհրաժեշտ է ունենալ գոնե նվազագույն ենթակառուցվածքներ և ծառայություններ:

Ցանկացած համայնքում տեղական ինքնակառավարումը կյանքի կոչելու առաջնահերթ պայման է կառավարման մարմնի առկայությունը, նրա դիրքն ու հեղինակությունը: Վերանորոգված և կահավորված վարչական շենքի առկայությունը կարևոր պայման է բնակչության շրջանում վստահության և հավատի մթնոլորտ ձևավորելու, իշխանության ուժն ու կարողությունները ընդգծելու, ինչպես նաև կառավարման ապարատի (աշխատակազմի) արդյունավետ աշխատանքը խթանելու համար: Այս իմաստով, հատկապես, խոշորացման հետևանքով ձևավորված համայնքի համար պատշաճ տեսքի և բավարար հնարավորություններ ունեցող վարչական շենքի առկայությունը դիտվում է որպես առաջնայնություն:

Առաջնահերթությունների հաջորդ շարքը վերաբերում է ՏԻՄ–երին օրենքով ամրագրված այն լիազորություններին, որոնք ենթադրում են բնակչությանը առաջին անհրաժեշտության (կենսապահովման) ծառայությունների մատուցում: Այդպիսիներից են՝ ջրամատակարարումը, աղբահանությունը, նախադպրոցական դաստիարակությունը, միջբնակավայրային հաղորդակցությունը (ճանապարհներ, տրանսպորտ, կապ) և այլն:

Համայնքի համար (հատկապես գյուղական բնակավայրեր ունեցող) առաջնային կարող են լինել նաև այնպիսի ծրագրերի իրականացումը, որոնք չեն դասվում համայնքի ղեկավարի պարտադիր լիազորությունների շարքին, սակայն անհրաժեշտ են տեղերում անհատական տնտեսությունների գործունեությանը նպաստելու, նրանց կողմից եկամուտ ձևավորելու, հետևաբար՝ նաև համայնքում ապրելու և տնտեսությունը զարգացնելու համար: Այդպիսի ծրագրերից են, մասնավորապես, արդիական գյուղատնտեսական տեխնիկայի հավաքակայանի ստեղծումը, գյուղմթերքների մթերման հնարավորությունների ապահովումը և այլն:

Այս պատկերացումներից ելնելով՝ 3.2 կետում նշված ծրագրերի ցանկից, նաև խոշորացվող համայնքների ղեկավարների հետ խորհրդատվության արդյունքում, ընտրվել են առավել առաջնահերթ ծրագրերը, դասակարգվել են ըստ առաջնահերթության և գնահատվել նրանց մոտավոր արժեքները:

*Աղյուսակ 14 .Հիմնահարցերի լուծմանն ուղղված առաջնահերթ ծրագրերը և դրանց արժեքը*

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | Ծրագիր 1 | | Ծրագիր 2 | | Ծրագիր 3 | | Ծրագիր 4 | | Ծրագիր 5 | |
| Ծրագիրը | Արժեքը (հ. դրամ) | Ծրագիրը | Արժեքը (հ. դրամ) | Ծրագիրը | Արժեքը (հ. դրամ) | Ծրագիրը | Արժեքը (հ. դրամ) | Ծրագիրը | Արժեքը (հ. դրամ) |
| **Սարչապետ** | Մշակույթի տան հիմնանորոգում | 20 000 | Աղբահանության և սանիտարական մաքրման կազմակերպում | 7 000 | Գյուղ. տեխնիկայի ձեռքբերում | 50 000 | Հակակարկտային կայանի տեղադրում | 25 000 | Սպորտային խաղահրապար. կառուցում, սպորտային գույքի ձեռքբերում | 50 000 |
| **Պետրովկա** | Գազաֆիկացման (ներքին ցանցի) աշխատանքների ավարտում | 10 000 | Դպրոցի հիմնանորոգում | 5 000 | Փողոցների լուսավորության համակարգի կառուցում | 2 000 | Ակումբի հիմնանորոգում | 5 000 |  |  |
| **Նորաշեն** | Մանկապարտեզի շենքի հիմնանորոգում | 20 000 | Մշակույթի տան հիմնանորոգում | 25 000 | Դպրոցի հիմնանորոգում | 25 000 | Ներբնակավայրային ճանապարհների հիմնանորոգում | 15 000 | Կամուրջների և ջրահեռացման համակարգի հիմնանորոգում | 35 000 |
| **Ապավեն** | Ներբնակավայրային ճանապարհների հիմնանորոգում | 30 000 | Գազաֆիկացման աշխատանքների ավարտում | 15 000 | բնակավայրի երեխաներին Արծնիի դպրոց տեղափոխելու համար միկրոավտոբուսի ձեռքբերում | 5 000 |  |  |  |  |
| **Արծնի** | Բնակավայրը կենտրոնին միացնող ներհամայնքային և ներբնակավայրային ճանապարհների հիմնանորոգում | 70 000 | Կաթի վերամշակման արտադրամասի կառուցում | 8 000 | Մանկապարտեզի շենքի կառուցում | 15 000 |  |  |  |  |

# ՏԻ ոլորտին առնչվող այն առաջնահերթ ծրագրերը, որոնք հնարավոր է իրականացնել միջնաժամկետ (4 տարվա) ժամանակահատվածում, խոշորացման արդյունքում առաջացող օգուտների հաշվին

Ինչպես վերևում արդեն նշվեց, Սարչապետ խոշորացված համայնքը խոշորացման արդյունքում, ապահովելով բոլոր նախկին համայնքներում մինչ խոշորացումը եղած ծառայությունների փաստացի մակարդակը, տարեկան ունենալու է **12 247,2** հազ. դրամ ազատ միջոցներ: Այդ միջոցները հիմնականում ուղղվելու են աղյուսակ 14–ում բերված առաջնահերթ ծրագրերի ֆինանսավորմանը, որի ժամանակ, որպես համաֆինանսավորող կողմ, կարող են հանդես գալ նաև պետությունը կամ այլ դոնոր կազմակերպություններ: Այս համագործակցությունը լուրջ հնարվորություններ կարող է ստեղծել, համայնքում խիստ անհրաժեշտ, նույնիսկ՝ լուրջ ծախսատար ծրագրեր ֆինանսավորելու և վարկային միջոցներ ներգրավելու համար:

Աղյուսակ 15-ում բերված է այն առաջնահերթ ծրագրերի նկարագրությունը, որոնք հնարավոր է իրականացնել խոշորացման միջոցով տնտեսված, ֆինանսական միջոցների հաշվին՝ 4 տարի ժամանակահատվածում:

*Աղյուսակ 15 . Ֆինանսավորման ենթակա ծրագրերի ցանկը և նկարագրությունը*

|  |  |  |  |
| --- | --- | --- | --- |
| **ՀՀ** | **Ծրագրի անվանումը** | **Ծրագրի նկարագրությունը** | **Ծրագրի արժեքը** (հազ.դրամ) |
| 1 | Համայնքում մշակութային միջոցառումների անցկացման հնարավորությունների ընդլայնում | Սարչապետում մշակույթի տան հիմնանորոգում | **20 000** |
| 2 | Պետրովկա գյուղի գազաֆիկացում | Պետրովկայում գազաֆիկացման (ներքին ցանցի) աշխատանքների ավարտում | **10 000** |
| Համայնքում նախադպրոցական ծառայությունների տրամադրման հնարավորությունների ընդլայնում | Նորաշենի մանկապարտեզի շենքի հիմնանորոգում | **20 000** |
| 3 | Գյուղատնտեսական մթերքների մթերման հնարավորությունների ընդլայնում | Արծնիում կաթի վերամշակման արտադրամասի կառուցում | **8 000** |
| **Ընդամենը[[10]](#footnote-10)** | | |  |

Ծանոթություն:

Լրացուցիչ ֆինանսական միջոցների առկայության, կամ վերը նշված ծրագրերը այլ միջոցներով իրականացնելու պայմաներում, կարելի է շարունակել սույն ցանկը աղյուսակ 15 – ում բերված առաջնահերթությամբ: Մասնավորապես՝ համայնքում գործող մշակույթի տների շենքային պայմանների բարելավում, համայնքի բնակավայրերի փողոցային լուսավորում և այլն:

# Համայնքի բյուջեի հիմնական ցուցանիշները

Աղյուսակ 16-ում ներկայացված են Սարչապետ համայնքի բյուջեի հիմնական ցուցանիշները մինչև խոշորացնելը՝ ըստ համայնքի կազմի մեջ մտնող նախկին համայնքների և խոշորացնելուց հետո: Մասնավորապես, այստեղ ներկայացված են համայնքի ընդհանուր ծախսերի բաժանումն ըստ վարչական և ֆոնդային մասերի, ինչպես նաև ըստ վարչական ծախսերի (կառավարման ապարատի պահպանում) և ծառայությունների մատուցումն արտահայտող ծախսերի: Աղյուսակից երևում է, որ խոշորացման արդյունքում ավելացել են ֆոնդային բյուջեի ծախսերն ու ծառայությունների մատուցմանն ուղղվող ծախսերը, ինչը դրական երևույթ է:

*Աղյուսակ 16. Սարչապետ համայնքի կազմի մեջ մտնող նախկին համայնքների բյուջեների ծախսերը (2012 թ. փաստ)*

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| **ՀՀ** | **Համայնք** | **Ընդամենը ծախսեր** | | | **Ընդհանուր բնույթի հանրային ծառայություններ** | **Ծառայությունների մատուցումն արտացոլող ծախսեր** | | | | | | | **Հիմնական բաժիններին պահուստային ֆոնդեր** | **Վարչական բյուջեի պահուստային ֆոնդից ֆոնդային բյուջե կատարվող հատկացումներ** |
| **Ընդամենը** | **Վարչական մաս** | **Ֆոնդային մաս** | **Պաշտպանություն** | **Տնտեսական հարաբերություններ** | **Շրջակա միջավայրի պաշտպանություն** | **Բնակարանային շինարարություն և կոմունալ ծառայություն** | **Հանգիստ ,մշակույթ և կրոն** | **Կրթություն** | **Սոցիալական պաշտպանություն** |
| 1 | Սարչապետ | 36 258,6 | 26 724,7 | 9 533,8 | 23 865,1 | 20,0 | 912,6 | 0,0 | 997,1 | 923,7 | 7 780,1 | 1 760,0 | 0,0 | 0,0 |
| 2 | Պետրովկա | 4 350,7 | 4 953,0 | -602,3 | 4 373,0 | 10,0 | -602,3 | 0,0 | 0,0 | 120,0 | 0,0 | 450,0 | 0,0 | 0,0 |
| 3 | Նորաշեն | 16 821,5 | 15 789,7 | 3 583,9 | 10 899,5 | 30,0 | 1 123,9 | 200,0 | 1 160,0 | 2 360,0 | 448,1 | 600,0 | 0,0 | 2 552,1 |
| 4 | Ապավեն | 6 998,1 | 4 023,0 | 2 975,1 | 4 298,0 | 5,0 | 2 575,1 | 0,0 | 0,0 | 20,0 | 0,0 | 100,0 | 0,0 | 0,0 |
| 5 | Արծնի | 5 750,1 | 5 690,1 | 60,0 | 4 438,1 | 0,0 | 0,0 | 0,0 | 60,0 | 33,0 | 1 149,0 | 55,0 | 15,0 | 0,0 |
|  | **Ընդամենը** | 70 178,9 | 57 180,5 | 15 550,6 | 47 873,7 | 65,0 | 4 009,4 | 200,0 | 2 217,1 | 3 456,7 | 9 377,2 | 2 965,0 | 15,0 | 2 552,1 |
|  |  |  |  |  |  |  |  |  |  |  |  |  |  |  |
| **Սարչապետ** (խոշորացված) | | 70 178,9 | 47 281,6 | 22 897,3 | 37 581,6 | 32 597,3 | | | | | | | |  |

Սարչապետ համայնքում համայնքների խոշորացման արդյունքում մեծացել են ֆոնդային բյուջեի ծախսերը՝ 22,2 %-ից հասնելով մինչև 34,5 %-ի: 4,5 %-ով ավելացել են նաև վարչական բյուջեի ծախսերի կազմում ծառայությունների մատուցմանն ուղղվող ծախսերը, ինչը նշանակում է, որ նույն տոկոսով նվազել են կառավարման ապարատի պահպանման ծախսերը (աղյուսակ 17):

*Աղյուսակ 17. Սարչապետ համայնքի բյուջեի հիմնական ցուցանիշները մինչև խոշորացնելը և խոշորացնելուց հետո*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | **Ընդամենը ծախսեր[[11]](#footnote-11)** | | **Այդ թվում** | | | | | | |
| **Վարչական բյուջեի ծախսեր** | | | | | **Ֆոնդային բյուջեի ծախսեր** | |
| **Ընդամենը** | | **Այդ թվում ծառայություններին ուղղված ծախսեր** | | |
| **Հազ.դրամ** | **%** | **Հազ.դրամ** | **%** | **Հազ.դրամ** | **% ընդհանուրից** | **% վարչական բյուջեից** | **Հազ.դրամ** | **%** |
| **Մինչև խոշորացումը** | **72 134,0** | **100,0** | **56 113,5** | **77,8** | **12 911,6** | **17,9** | **23,0** | **16 020,5** | **22,2** |
| **Խոշորացումից հետո** | **72 134,0** | **100,0** | **47 281,6** | **65,5** | **13 000,0** | **18,0** | **27,5** | **24852,4** | **34,5** |

Աղյուսակ 18 - ում ներկայացված են Սարչապետ խոշորացված համայնքի բյուջեի ծախսերը 4 տարվա կտրվածքով ըստ վարչական և ֆոնդային բյուջեների ծախսերի՝ ներկայացնելով նաև ծառայությունների մատուցմանն ուղղվող ծախսերը: Սարչապետ համայնքի բյուջեի ծախսերը յուրաքանչյուր տարի ավելացվել են՝ հիմք ընդունելով ֆինանսական համահարթեցման դոտացիաների կանխատեսված աճի տեմպերը:

*Աղյուսակ 18 . Սարչապետ համայնքի բյուջեի ծախսերը 4 տարվա կտրվածով*

|  |  |  |  |  |  |  |  |
| --- | --- | --- | --- | --- | --- | --- | --- |
|  | | | **Մինչև խոշորոցումը** | **Խոշորացումից հետո** | | | |
| **I տարի** | **II տարի** | **III տարի** | **IV տարի** |
| **Ընդամենը ծախսեր** | | | **72 134,0** | 72 134,0 | 76300 | 80800 | 85900 |
|  | **Վարչական բյուջեի ծախսեր** | | **56 113,5** | 47 281,6 | 48900 | 50800 | 52800 |
|  | | **Այդ թվում՝ ծառայություն-ներին ողղված ծախսեր** | **12 911,6** | 13 000,0 | 14450 | 16050 | 17800 |
|  | **Ֆոնդային բյուջեի ծախսեր** | | **16 020,5** | 24 852,4 | 27400 | 30000 | 33100 |

Բացի վերը նշվածից, Սարչապետ համայնքը լուրջ ֆինանսական ակնկալիքներ կարող է ունենալ՝ կապված «Ֆինանսական համահարթեցման մասին» նոր օրենքի ընունման հետ: Այս մասով սպասվելիք գումարը կկազմեն - **21,9 մլն դրամ:**

# Համայնքների խոշորացման արդյունքում համայնքային լիազորությունների և որոշ իրավական պահանջների վերանայման անհրաժեշտությունը

Նախքան համայնքների խոշորացումը, երբ խոշորացաված համայնքի կազմի մեջ մտնող վարչական միավորները ինքնուրույն համայնքներ են, նրանց միմյանց կապող ճանապարհները հանդիսանում են պետական (մարզային) ենթակայության ճանապարհներ: Դա նշանակում է, որ այդ ճանապարհների սպասարկումը (այդ թվում նաև կապիտալ նորոգումը) իրականացվում է պետական բյուջեի միջոցների հաշվին: Համայնքների խոշորացումից հետո այդ ճանապարհները դառնում են ներհամայնքային և, հետևաբար, դրանց սպասարկումը կատարվելու է համայնքի կողմից՝ իր բյուջեի միջոցների հաշվին: Տրամաբանական է, որ այս դեպքում այդ լիազորությունը հարկավոր է դիտարկել որպես պատվիրակված լիազորություն և պետական բյուջեից ստանալ համապատասխան ֆինանսավորում, կամ համայնքներին տրամադրել այդ աշխատանքների կատարման համար նպատակային դրամաշնորհներ:

ՀՀ օրենսդրության համաձայն՝ համայնքներն իրավունք ունեն ձևավորված վարչական բյուջեի պահուստային ֆոնդից հատկացումներ կատարելու ֆոնդային բյուջե և կատարելու կապիտալ ծախսեր: Օրենսդրությունը սահմանափակում է վարչական բյուջեի պահուստային ֆոնդի չափը՝ սահմանելով այն վարչական բյուջեի ընդհանուր եկամուտների 5-20 %-ի չափով: Համայնքների խոշորացման պարագայում, երբ վարչական բյուջեում վարչական ծախսերի տնտեսման հաշվին առաջանում են ազատ միջոցներ, երբեմն կարող են խոչընդոտներ առաջանալ այդ միջոցներն օգտագործելիս՝ անհրաժեշտ ծավալի կապիտալ ծրագրեր իրականացնելու համար: Իսկ խոշորացման պարագայում կապիտալ ծախսերի իրականացումը երբեմն լինում է օբյեկտիվ անհրաժեշտություն, քանի որ շատ դեպքերում նոր ծրագրերի իրականացումն իր մեջ ներառում է նաև կապիտալ ծախսերի իրականացում: Օրինակ՝ Սարչապետ համայնքում աղբահանության կազմակերպումը կապված է նոր աղբատար մեքենայի և աղբարկղերի ձեռքբերման հետ:

# Հավելվածներ

## Հավելված 1. Համայնքների խոշորացման արդյունքում վարչական ծախսերի կրճատումից առաջացող օգուտների հաշվարկման մոտեցումները

**Երբ խոշորացված համայնքի կազմի մեջ մտնում են միևնույն, այն է՝ գյուղական կարգավիճակ ունեցող բնակավայրեր**

Համայնքների խոշորացման տնտեսական օգուտներն առաջին հերթին արտահայտվում են համայնքների վարչական ծախսերի կրճատմամբ: Պարզ է, որ նոր ձևավորված համայնքի աշխատակազմը չի կարող իր մեջ ներառել նախկին համայնքների աշխատակազմերն ամբողջությամբ[[12]](#footnote-12), այլ որոշակի փոփոխություններ կկրի: Որոշակի փոփոխություններ կկրեն նաև վարչական ծախսերը:

Գործնականում բավականին դժվար է հաշվարկել, թե կոնկրետ քանի միավոր հաստիք կկրճատվի և որքան գումար կազատվի համայնքների խոշորացման արդյունքում, քանի որ չկան համայնքի աշխատակազմի թվի վերաբերյալ սահմանված նորմատիվներ: Իհարկե, կան պաշտոններ, որոնց մասին միանշանակ կարելի է ասել, որ նոր ձևավորված մեկ համայնքում դրանք չեն կարող լինել մի քանիսը: Սակայն երբ խոսքը վերաբերվում է կոնկրետ մասնագետներին, շատ դժվար է ենթադրել, թե նրանցից քանիսը կկրճատվեն: Ավելին, նոր ձևավորված համայնքում աշխատակազմի կրճատման արդյունքում տնտեսված գումարների հաշվին նոր ծառայությունների մատուցումը կարող է ենթադրել նաև նոր աշխատողների ներգրավում:

Դժվար է հաշվարկել նաև, թե ինչպիսին կլինեն նոր ձևավորված համայնքի վարչական ծախսերը, քանի որ դարձյալ չկան սահմանված նորմատիվներ:

Ելնելով վերը շարադրվածից՝ համայնքների խոշորացման արդյունքում վարչական ծախսերի կրճատման հաշվարկը կատարվում է միմիայն ***փորձագիտական գնահատմամբ***:

Հաշվարկները կատարելիս դիտարկվում է նաև խոշորացման արդյունքում նոր պաշտոնների ձևավորման և դրանց պահպանման հետ կապված ծախսերի առաջացման անհրաժեշտությունը: Խոսքը, մասնավորապես, վերաբերվում է նոր ձևավորված համայնքի բնակավայրերում (բացի համայնքի կենտրոնի բնակավայրից) «վարչական ներկայացուցչի» պաշտոնին, որ կհանդիսանա նախկին համայնքի տարածքում նոր ստեղծված համայնքի ղեկավարի ներկայացուցիչը: Իհարկե, վարչական ներկայացուցչի գործառույթներն էականորեն կտարբերվեն համայնքի ղեկավարի գործառույթներից, և, բնականաբար, այդ հաստիքի պահպանման համար շատ մեծ ծախս չեն ենթադրի:

Այն դեպքում, երբ նոր համայնքը ձևավորվել է միևնույն, այն է՝ գյուղական կարգավիճակ ունեցող համայնքների խոշորացման արդյունքում, ապա խոշորացումից առաջացող տնտեսական օգուտների հաշվարկման նպատակով կիրառվել է հետևյալ մոտեցումը:

Հաշվարկվել են նոր ձևավորված համայնքի վարչական ծախսերը՝ ներառյալ համայնքի կազմի մեջ մտնող բնակավայրերի (առանց համայնքի կենտրոնի) վարչական ներկայացուցիչների պահպանման ծախսերը: Խոշորացված համայնքի կազմի մեջ մտնող նախկին բոլոր գյուղական համայնքների, ներառյալ համայնքի կենտրոնի, վարչական ծախսերի հանրագումարից հանվել են նոր ձևավորված համայնքի համար հաշվարկված վարչական ծախսերը: Այդ տարբերությունն էլ հենց իրենից ներկայացնում է վարչական ծախսերի կրճատումից առաջացող տնտեսական օգուտը:

Նոր ձևավորված համայնքի վարչական ծախսերը հաշվարկելու համար նախ ձևավորվել է համայնքի հաստիքացուցակը: Այդ նպատակով գումարվել են համայնքի կազմի մեջ մտնող բոլոր նախկին համայնքների հաստիքացուցակներում ընդգրկված հաստիքային միավորները և այնուհետև կատարվել են կրճատումներ հետևյալ կերպ.

* Մինչև 1 միավոր կրճատվել են բոլոր այն հաստիքները, որոնք ենթադրում են վարչական բնույթի աշխատանք, օրինակ, համայքնի ղեկավարի հաստիքը:
* Չի զրոյացվել ոչ մի հաստիքային միավոր: Այսինքն՝ առնվազն մեկ միավոր պահպանվել են հաստիքացուցակի անվանացանկում տեղ գտած բոլոր հաստիքները:
* Քանի որ հստակ հայտնի չեն մասնագետների գործառույթները, ապա շատ դժվար է ասել, թե որ մասնագետները կկրճատվեն և քանի միավոր հաստիքի անհրաժեշտություն կառաջանա: Այդ պատճառով յուրաքանչյուր համայնքում, ելնելով փորձագիտական դատողություններից, սահմանվել են մասնագետների տարբեր թվով հաստիքներ:
* Եթե համայնքի ղեկավարի հաստիքացուցակում ներառված են ուղղակիորեն ծառայությունների մատուցում ենթադրող հաստիքներ, օրինակ, մշակույթի տան աշխատող, ակումբավար և այլն, ապա նման հաստիքներն ընդհանրապես չեն կրճատվել: Բացառություն է կազմում գրադարանավարի հաստիքը, որը կրճատվել է մինչև մեկ միավոր:

Ինչ վերաբերվում է նոր ձևավորված համայնքի աշխատակիցների աշխատավարձին, ապա դրանք սահմանվել են` հիմք ընդունելով գործող համայնքներում համապատասխան հաստիքային միավորի դրույքաչափերից ամենաբարձրը: Այս եղանակով սահմանված աշխատավարձերը համադրվել են համայնքի ծախսային քաղաքականության մեթոդաբանությամբ[[13]](#footnote-13) (ՀԾՔՄ) սահմանված համայնքների այն խբմի համար առաջարկվող հաստիքացուցակում սահմանված աշխատավարձերի հետ, որին պատկանում է նոր ձևավորված համայնքը: Եթե որևէ հաստիքի գծով առաջարկվող աշխատավարձն ավելի ցածր է, քան ՀԾՔՄ-ով առաջարկվողը, ապա որպես հիմք է ընդունվել ՀՔԾՄ-ում սահմանված աշխատավարձը, այսինքն՝ ավելի բարձր աշխատավարձը:

Հաշվարկների կատարման ժամանակ երբեմն անհրաժեշտություն է առաջացել որոշակիորեն շեղվել նշված մոտեցումներից` ելնելով նպատակահարմարությունից: Օրինակ, երբեմն հանդիպում են այնպիսի դեպքեր, երբ մի համայնքում, օրինակ, պահակի աշխատավարձը մոտ է կամ նույնիսկ ավելին է մյուս համայնքի աշխատակազմի ղեկավարի աշխատավարձից: Նման դեպքերում կատարվել են որոշակի ճշգրտումներ: Բացի այդ, երբեմն ելնելով նպատակահարմարությունից, զրոյացվել են որոշ հաստիքային միավորներ: Նման ճշգրտումները, եթե այդպիսիք կան, ներկայացված են կոնկրետ համայնքի համար կատարվող հաշվարկների մեջ:

Կրճատումների արդյունքում նոր ձևավորված հաստիքացուցակը համադրվել է ՀԾՔՄ-ում սահմանված համայնքների այն խմբի համար առաջարկվող հաստիքացուցակի հետ, որին պատկանում է նոր ձևավորված համայնքը: Համադրման արդյունքում ճշգրտումներ են կատարվել առաջարկվող հաստիքացուցակում այն տրամաբանությամբ, որ ՀԾՔՄ-ում ներկայացված հաստիքներն ամբողջ անվանացանկով և հաստիքային միավորների քանակությամբ ներառված լինեն առաջարկվող հաստիքացուցակում: Եթե ՀԾՔՄ-ում կան հաստիքներ, որոնք բացակայում են առաջարկվող հաստիքացուցակում, ապա դրանք ավելացվում են սահմանված աշխատավարձի մակարդակներով: Կամ եթե առաջարկվող հաստիքացուցակում որևէ հաստիքային միավոր տեղ է գտել ավելի քիչ քանակությամբ, քան ներկայացված է ՀԾՔՄ-ում, ապա վերջինիս քանակը բարձրացվում է մինչև ՀԾՔՄ-ում սահմանված քանակը:

Նոր ձևավորված հաստիքացուցակում ներառվել են նաև համայնքի կազմի մեջ մտնող (բացի համայնքի կենտրոնից) բնակավայրերի վարչական ներկայացուցիչների և նրանց աշխատակազմերի (եթե այդպիսիք կսահմանվեն) հաստիքները՝ հիմք ընդունելով տվյալ բնակավայրի բնակչության թիվը:

Այսպես, խոշորացված համայնքի կազմի մեջ մտնող բոլոր բնակավայրերում սահմանվել է մեկ վարչական ներկայացուցչի հաստիք: Նախատեսվել է նաև, որ 3000-ից ավելի բնակիչ ունեցող բնակավայրերում վարչական ներկայացուցիչները կունենան մեկ օգնական և գրասենյակի հավաքարար: 5000-ից ավելի բնակիչ ունեցող բնակավայրերում համայնքի ավագանու որոշմամբ կարող են սահմանվել լրացուցիչ հաստիքներ:

Վարչական ներկայացուցչի աշխատավարձը սահմանվել է՝ հիմք ընդունելով տվյալ բնակավայրի բնակչության թիվը:

Մինչև 300 բնակիչ ունեցող բնակավայրեր՝ 60000 դրամ, որը մոտավորապես համապատասխանում է նվազագույն աշխատավարձին՝ ներառյալ եկամտային հարկը: 300-ից ավել բնակիչ ունեցող հաջորդ յուրաքանչյուր միջակայքում ընդգրկված բնակավայրերի դեպքում վարչական ներկայուցչի աշխատավարձը նախորդ միջակայքի համեմատությամբ կաճի մոտավորապես 20 %-ով: 300-500 բնակիչ ունեցող բնակավայրեր՝ 72000 դրամ, 500-1000 բնակիչ ունեցող բնակավայրեր ՝ 86400 դրամ, 1000-3000 բնակիչ ունեցող բնակավայրեր՝ 103400 դրամ, 3000 և ավելի բնակիչ ունցող բնակավայրեր՝ համայնքի ղեկավարի աշխատավարձի 80 %-ը, բայց ոչ պակաս, քան ԱԺ պատգամավորի աշխատավարձի[[14]](#footnote-14) 40 %-ը, որը կազմում է 132638 դրամ:

Եթե տվյալ բնակավայրի բնակչության թիվը գերազանցում է 3000-ը, և փաստորեն առաջանում է նաև մեկ նոր՝ վարչական ներկայացուցչի օգնականի հաստիք, ապա վերջինիս աշխատավարձը սահմանվում է տվյալ բնակավայրի վարչական ներկայացուցչի աշխատավարձի 50 %-ի չափով, բայց ոչ պակաս, քան նվազագույն աշխատավարձը: Հավաքարարի աշխատավարձը սահմանվում է նվազագույն աշխատավարձի չափով:

Այսպիսով, նոր ձևավորված համայնքի վարչական ծախսերը հաշվարկելու համար աշխատավարձի գծով ծախսերը հաշվարկվել են՝ ելնելով վերոնշյալ մոտեցմամբ սահմանված հաստիքացուցակի հաստիքային միավորներից և պաշտոնային դրույքաչափերից, իսկ մնացյալ ծախսերը, որոնք կապված են համայնքի վարչական շենքի պահպանման և աշխատակազմի բնականոն աշխատանքն ապահովելու հետ, սահմանելու համար հիմք են ընդունվել ՀԾՔՄ-ում սահմանված համայնքների այն խմբի համար առաջարկվող վարչական ծախսերը, որին պատկանում է տվյալ համայնքը:

Համայնքի վարչական ծախսերում նախատեսվել են նաև վարչական ներկայացուցչի գրասենյակի պահպանման ծախսերը, որոնք նույնպես, ինչպես և վարչական ներկայացուցչի աշխատավարձը, կապվել են տվյալ բնակավայրի բնակչության թվի հետ:

Մասնավորապես, սահամավել է, որ մինչև 300 բնակիչ ունեցող բնակավայրերում գրասենյակի պահպանման ծախսեր չեն նախատեսվում: Նախատեսվում են միայն վարչական ներկայացուցչի գործունեությունը ապահովող տրանսպորտային, կապի և գրենական պարագաների (թուղթ, գրիչ և այլն) ձեռքբերման ծախսեր (աղյուսակ 19):

*Աղյուսակ 19. Վարչական ներկայացուցչի գործունեությունը ապահովող որոշ ծախսեր*

|  |  |  |  |
| --- | --- | --- | --- |
| **ՀՀ** | **Ծախսի անվանում** | **Ամսական ծախս (դրամ)** | **Տարեկան ծախս (դրամ)** |
| 1 | Տրանսպորտային ծախսեր | 15000 | 180000 |
| 2 | Հեռախոսային կապ | 3000 | 36000 |
| 3 | Գրենական պարագաներ | 2000 | 24000 |
|  | ***Ընդամենը ծախսեր*** | ***20000*** | ***240000*** |

300-ից ավելի բնակիչ ունեցող համայնքներում, բացի վերոհիշյալ ծախսերից, նախատեսվում են նաև վարչական ներկայացուցչի պահպանման գրասենյակային ծախսեր:

Աղյուսակ 20 – ում ներկայացված են 300-ից ավելի բնակիչ ունեցող բնակավայրերի վարչական ներկայացուցչի գործունեության համար անհրաժեշտ, ինչպես նաև վարչական ներկայացուցչի գրասենյակային ծախսերը: Բնակչության թվի յուրաքանչյուր հաջորդ միջակայքին պատկանող բնակավայրի վարչական ներկայացուցչի պահպանման ծախսերը նախորդի համեմատությամբ ավելացել են մոտավորապես 20 %-ով:

*Աղյուսակ 20. Վարչական ներկայացուցչի պահպանման և գրասենյակային ծախսեր*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **ՀՀ** | **Ծախսի անվանում** | **300-500 բնակիչ ունեցող բնակավայրեր** | | **500-1000 բնակիչ ունեցող բնակավայրեր** | | **1000-3000 բնակիչ ունեցող բնակավայրեր** | | **3000 և ավելի բնակիչ ունեցող բնակավայրեր** | |
| **Ամսական ծախս (դրամ)** | **Տարեկան ծախս (դրամ)** | **Ամսական ծախս (դրամ)** | **Տարեկան ծախս (դրամ)** | **Ամսական ծախս (դրամ)** | **Տարեկան ծախս (դրամ)** | **Ամսական ծախս (դրամ)** | **Տարեկան ծախս (դրամ)** |
| 1 | Էլեկտրաէներգիա | 10000 | 120000 | 12000 | 144000 | 14400 | 172800 | 17280 | 207360 |
| 2 | Տրանսպորտային ծախսեր | 15000 | 180000 | 18000 | 216000 | 21600 | 259200 | 25920 | 311040 |
| 3 | Հեռախոսային կապ | 3000 | 36000 | 3600 | 43200 | 4320 | 51840 | 5180 | 62160 |
| 4 | Գրենական պարագաներ | 2000 | 24000 | 2400 | 28800 | 2880 | 34560 | 3460 | 41520 |
| 5 | Այլ գրասնեյակային ծախսեր | 5000 | 60000 | 6000 | 72000 | 7200 | 86400 | 8640 | 103680 |
|  | ***Ընդամենը ծախսեր*** | ***35000*** | ***420000*** | ***42000*** | ***504000*** | ***50400*** | ***604800*** | ***60480*** | ***725760*** |

## Հավելված 2. ՀՀ ՏԿՆ –ի կողմից պատրաստված տեղեկանքը, Սարչապետ համայնքի բնակավայրերը համայնքի կենտրոնին միացնող ճանապարհների մասին

|  |  |  |  |  |  |  |
| --- | --- | --- | --- | --- | --- | --- |
| Գյուղերի անվանումները | Հեռավորությունը կենտրոնից կմ | Ծածկի տեսակը | | Ծածկի վիճակը | Նորոգման տեսակը | Պահանջվող գումարը1000 դր. |
| ա/բ | կոպճային |
| Սարչապետ | 0 |  |  |  | - | - |
|
| Պետրովկա | 10 | ա/բ | 1 կմ խճային | 9 կմ.ա/բ-լավ | - | - |
| 1 կմ.-բավար. |
| Նորաշեն | 4 | ա/բ |  | լավ | - | - |
|
| Ապավեն | 7 |  | գրունտ | վատ | ավազակոպիճ | 150000 |
|
| Արծնի | 5 |  | գրունտ | վատ | ավազակոպիճ | 120000 |
|

1. <http://www.mta.gov.am/u_files/file/Hayecakarger/qax44-18_1.pdf> [↑](#footnote-ref-1)
2. Բոլոր այն իրավական ակտերը, որոնք պարունակում են դրույթներ համայնքների քաղաքային կամ գյուղական կարգավիճակի մասին, փոփոխման ենթակա են: [↑](#footnote-ref-2)
3. Որպես հարկային բազաներ՝ հիմք են ընդունվել ՀՀ 2014 թ. պետական բյուջեից ՀՀ համայնքների բյուջեներին «Ֆինանսական համահարթեցման մասին» ՀՀ օրենքով սահմանված կարգով ֆինանսական համահարթեցման դոտացիաների գումարների հաշվարկներում օգտագործվող հողի հարկի և գույքահարկի գծով 2012 թ. ելակետային տվյալները : [↑](#footnote-ref-3)
4. Կառավարության 2013 թ. հունիս 27-ի թիվ 661 – Ն որոշում, հավելված 7, աղյուսակ 11: [↑](#footnote-ref-4)
5. Հաշվարկները մոտավոր են: Հաշվարկների համար օգտագործվել են 2013թ.ին համայնքներին տրվող ֆինանսական համահարթեցման դոտացիաների հաշվարկման ելակետային տվյալները և ՀՀ ՖՆ –ի կողմից նույն նպատակի համար հրապարակած գործակիցները: [↑](#footnote-ref-5)
6. Համաձայն 2014 -2016 թ. –ի միջնաժամկետ ծախսային ծրագրում ներառած ցուցանիշների: [↑](#footnote-ref-6)
7. Գույք, սարքավորումներ, համակարգչային ծրագրեր, ինտերնետ կապ և այլն: [↑](#footnote-ref-7)
8. Փոքր բնակավայրերի ներկայացվածությունը համայնքի ավագանու կազմում ապահովելու նպատակով կարելի է այդ համայնքների համար սահմանել ավագանու տեղերի քվոտաներ, ինչը կապահովի յուրաքանչյուր բնակավայրից ավագանու առնվազը մեկ անդամի ներկայացուցչություն: [↑](#footnote-ref-8)
9. Եթե խոշորացված համայնքի կազմի մեջ մտնող բնակավայրերից մեկում ջրամատակարարման համակարգի կառավարումը իրականացվում է «օպերատորի» կողմից, ապա նպատակահարկար է մնացած բնակավայրերի ջրամատակարարումը նույնպես հանձնել այդ «օպերատորին»: [↑](#footnote-ref-9)
10. Չբավարարող միջոցները կարելի է լրացնել բյուջեի ընդհանուր միջոցների հաշվին կամ տեղափոխել հաջորդ քառամյա ժամանակահատված: [↑](#footnote-ref-10)
11. Ընդամենը ծախսերին ավելացվել են նվազագույն աշխատավարձի մակարդակի բարձրացման հետ կապված պետական բյուջեից ստացվող հնարավոր փոխհատուցումների գումարները (1485,2 հազ. դրամ) և արդյունավետ հարկային վարչարարությունից ստացվող տնտեսական օգուտների գումարները (469,9 հազ. դրամ): Առաջինները մինչև խոշորացնելը ներառվել են համայնքների վարչական ապարատի պահպանման ծախսերի կազմում, իսկ խոշորացնելուց հետո՝ ծառայությունների մատուցմանն ուղղվող ծախսերի կազմում: Արդյունավետ հարկային վարչարարությունից ստացվող տնտեսական օգուտների գումարները երկու դեպքում էլ ներառվել են ծառայությունների մատուցմանն ուղղվող ծախսերի կազմում: [↑](#footnote-ref-11)
12. Ակնհայտ է, որ համայնքների խոշորացման արդյունքում նոր ձևավորվող համայնքում չեն կարող լինել մեկից ավելի համայնքի ղեկավարներ, աշխատակազմի քարտուղարներ և այլն: Ուստի առաջանալու է նոր ձևավորված համայնքների հաստիքացուցակները վերանայելու և կրճատելու անհրաժեշտություն: [↑](#footnote-ref-12)
13. Ներկայումս մշակված և ՀՀ տարածքային կառավարման նախարարության կողմից շրջանառության մեջ է դրված մի փաստաթուղթ, որը կոչվում է <<Համայնքի ծախսային քաղաքականության մեթոդաբանություն>>: Նշյալ մեթոդաբանությամբ առաջարվում է, թե ինչպիսի տիպային հաստիքացուցակ և ինչ վարչական ծախսեր պետք է ունենան այս կամ այն խմբին պատկանող համայնքները: Իսկ համայնքների դասակարգումն ըստ խմբերի կատարվել է՝ ելնելով նրանց բյուջետային կարողություններից: [↑](#footnote-ref-13)
14. ՀՀ Ազգային ժողովի պատգամավորի պաշտոնային դրույքաչափը 2013 թ. հունվարի 1 – ից սահմանված է 331 հազար 595 դրամ (ներառյալ աշխատավարձից վճարվող եկամտային հարկը): [↑](#footnote-ref-14)