**Ուսումնասիրություն**

**համայնքների խոշորացումից առաջացող օգուտների և դրանց օգտագործման վերաբերյալ**

**Ջաջուռ համայնք**

**(Ջաջուռ, Ջաջուռավան, Լեռնուտ, Մեծ Սարիար և Կրաշեն բնակավայրեր)**



ԵՐԵՎԱՆ 2013թ.

Բովանդակություն

[Ներածություն 3](#_Toc366308954)

[1. Ջաջուռ համայնքի խոշորացման մոդելը և վերջինիս ընտրության հիմնավորումը 4](#_Toc366308955)

[2. Ջաջուռ համայնքի խոշորացումից առաջացող օգուտները 6](#_Toc366308956)

[2.1Համայնքների խոշորացման արդյունքում ՏԻ մակարդակում առաջացող չափելի օգուտները 6](#_Toc366308957)

[2.1.1. Համայնքների խոշորացման արդյունքում վարչական ծախսերի կրճատումից առաջացող օգուտները 6](#_Toc366308958)

[2.1.2. Համայնքների խոշորացման արդյունքում արդյունավետ հարկային վարչարարությունից առաջացող օգուտները 10](#_Toc366308959)

[2.1.3. Այլ չափելի օգուտներ 11](#_Toc366308960)

[2.1.4. Համայնքների խոշորացման արդյունքում ՏԻ մակարդակում առաջացող չափելի օգուտների հանրագումարը և կանխատեսումները գալիք 4 տարիների համար 13](#_Toc366308961)

[2.2. Այլ՝ ոչ չափելի օգուտներ 13](#_Toc366308962)

[2.3. Պետական մակարդակում առաջացող հնարավոր օգուտներ 14](#_Toc366308963)

[3. Ջաջուռ համայնքի միջնաժամկետ զարգացման ծրագրային մոտեցումները 15](#_Toc366308964)

[3.1. Ջաջուռ համայնքի իրավիճակի վերլուծությունը 16](#_Toc366308965)

[3.2. Համայնքում առկա հիմնահարցերն ու դրանց լուծմանն ուղղված ծրագրերը 24](#_Toc366308966)

[4. Համայնքում առկա հիմնահարցերի լուծմանն ուղղված առաջնահերթ ծրագրերը 26](#_Toc366308967)

[5. ՏԻ ոլորտին առնչվող այն առաջնահերթ ծրագրերը, որոնք հնարավոր է իրականացնել միջնաժամկետ (4 տարվա) ժամանակահատվածում, խոշորացման արդյունքում առաջացող օգուտների հաշվին 28](#_Toc366308968)

[6. Համայնքի բյուջեի հիմնական ցուցանիշները 29](#_Toc366308969)

[7. Համայնքների խոշորացման արդյունքում համայնքային լիազորությունների և որոշ իրավական պահանջների վերանայման անհրաժեշտությունը 31](#_Toc366308970)

[Հավելվածներ 33](#_Toc366308971)

[Հավելված 1. Համայնքների խոշորացման արդյունքում վարչական ծախսերի կրճատումից առաջացող օգուտների հաշվարկման մոտեցումները 33](#_Toc366308972)

[Հավելված 2. ՀՀ ՏԿՆ –ի կողմից պատրաստված տեղեկանքը, Ջաջուռ համայնքի բնակավայրերը համայնքի կենտրոնին միացնող ճանապարհների մասին 38](#_Toc366308973)

# Ներածություն

Հայաստանում տեղական ինքնակառավարման համակարգի կայացմանը զուգընթաց, որպես առանցքային հիմնախնդիր, մշտապես ընդգծվում է ՀՀ վարչատարածքային կառուցվածքը, ավելի կոնկրետ` նրա մասնատվածության բարձր աստիճանը: Ըստ այդ կառուցվածքի ձևավորված վարչատարածքային միավորների գերակշիռ մասը փոքրաթիվ բնակչությամբ գյուղական համայնքներ են, որոնք բնակչությանը մատուցվող համայնքային ծառայությունները կամ իրականացնում են ցածր մակարդակով, կամ ընդհանրապես չեն իրականացնում: Այս համայնքներում պետության կողմից հատկացվող ֆինանսական միջոցները հիմնականում ուղղվում են վարչական ծախսերին` ծառայությունների մատուցման վրա էական ազդեցություն չթողնելով, իսկ ներդրումային ծրագրերի իրականացումը դժվարանում է աշխատակազմի սահմանափակ կարողությունների պատճառով:

Գործող վարչատարածքային բաժանումը էական խոչընդոտ է հանդիսանում համայնքների կարողությունների ամրապնդման, սահմանափակ ֆինանսական միջոցների արդյունավետ ու նպատակային օգտագործման և տեղական ինքնակառավարման համակարգի բնականոն զարգացման համար:

Ստեղծված իրավիճակում լուրջ անհրաժեշտություն է առաջացել համայնքների խոշորացման միջոցով օպտիմալացնելու ՀՀ վարչատարածքային բաժանման համակարգը՝ որպես ուղենիշ ունենալով ՀՀ կառավարության 2011թ. նոյեմբերի 10-ին ընդունած «Համայնքների խոշորացման և միջհամայնքային միավորումների ձևավորման» հայեցակարգը[[1]](#footnote-1): Հայեցակարգային դրույթների շարքում կարևորագույն նշանակություն ունեն համայնքների խոշորացման սկզբունքները և չափորոշիչները, որոնք լուրջ նախապայման են խոշորացման միավորի (փնջի կամ սխեմայի) ձևավորման ժամանակ սուբյեկտիվ մոտեցումներից խուսափելու և խոշորացման գործընթացն առավել կառավարելի կազմակերպելու համար:

Ակնհայտ է, որ խոշորացման միավորի ձևավորման համար հայեցակարգային մոտեցումներին զուգահեռ՝ պակաս նշանակություն չունեն նաև այնպիսի գործոնները, որոնք նպաստավոր պայմաններ են ստեղծում արդեն խոշորացված համայնքի սոցիալ-տնտեսական հետագա զարգացման համար: Նման գործոններից են խոշորացման փնջում քաղաքային համայնքի առկայությունը, բնակավայրերի համատեղ զարգացման հեռանկար (տեսլական) ունենալը, մեկ միասնական ապրանքանիշից (բրենդ) օգտվելու հնարավորությունը, պետական և համայնքային նշանակության հողատարածքները ըստ համայնքների հնարավորինս հավասարաչափ բաշխելը և այլն:

# Ջաջուռ համայնքի խոշորացման մոդելը և վերջինիս ընտրության հիմնավորումը

Ջաջուռ խոշորացված համայնքը ձևավորվել է Ջաջուռ, Ջաջուռավան, Լեռնուտ, Մեծ Սարիար և Կրաշեն համայնքների խոշորացման արդյունքում: Խոշորացվող բոլոր համայնքներն ունեն գյուղական կարգավիճակ: Խոշորացման արդյունքում ձևավորված Ջաջուռ համայնքը գյուղական կամ քաղաքային կարգավիճակ չի ունենա: Նախկին կարգավիճակները կշարունակեն կրել միայն համայնքի կազմի մեջ մտնող բնակավայրերը[[2]](#footnote-2):

Այս փնջի կազմում ներառված բնակավայրերը բնակչության թվաքանակով բավականին փոքր են ( Ջաջուռ - 1024 մարդ, Ջաջուռավան - 263 մարդ, Մեծ Սարիար – 403 մարդ, Լեռնուտ - 178 մարդ, Կրաշեն – 304 մարդ): Ակնհայտ է, որ թվարկված բնակավայրերից կազմված համայնքը լիարժեքորեն չի կարող իր վրա վերցնել տարաբնակեցման տեղական կենտրոնի ֆունկցիաները և մի կարևոր կետով (համայնքի կենտրոնի բնակչության թվաքանակ) չի համապատասխանում «Համայնքների խոշորացման և միջհամայնքային միավորումների ձևավորման» հայեցակարգի չափորոշիչներին: Հաշվի առնելով, որ այդ չափորոշիչներին բավարարող մոտակա բնակավայրը, որը կարող է դառնալ համայնքի կենտրոն[[3]](#footnote-3) (Ախուրյան), գտնվում է խոշորացվող բնակավայրերից 10-15 կմ հեռավորության վրա և աշխարհագրորեն աննպատակահարմար դիրքում, ապա պարզ է դառնում, որ այս դեպքում խոշորացման փունջը ձևավորելիս մենք լուրջ այընտրանքներ չունենք:

Խոշորացվող փնջի ավելի ընդարձակումը աշխարհագրորեն աննպատակահարմար է և կարող է խանգարել տարածաշրջանում այլ փնջերի համապարփակ ձևավորմանը:

Համայնքների խոշորացման և միջհամայնքային միավորումների ձևավորման հայեցակարգում սահմանված չափորոշիչներին Ջաջուռ համայնքի կազմի մեջ մտնող բնակավայրերը չեն բավարարում երկու չափորոշիչների մասով: Այն չափորոշիչը, որ նոր ձևավորվող համայնքի կենտրոնը, որպես կանոն, պետք է ունենա միացվող համայնքների նկատմամբ կենտրոնական դիրք, առնվազն 3000 բնակիչ և անհրաժեշտ նվազագույն ծավալի ենթակառուցվածքներ, Ջաջուռ համայնքի կազմի մեջ մտնող բնակավայրերի պարագայում ուղղակի հնարավոր չէ ապահովել: Իսկ ինչ վերաբերվում է մյուս չափորոշչին, որ համայնքում չկան անհրաժեշտ նվազագույն ենթակառուցվածքների մի մասը, ապա այս չափորոշչին համապատասխանեցումը դիտարկվելու է որպես առաջնահերթ իրականացման ենթակա ծրագիր և լուծվելու է խոշորացման գործընթացի ժամանակ: Ստորև ներկայացված են չափորոշիչների նկարագրերը՝

* *Միացվող համայնքների ընդհանուր վարչական սահմանի առկայություն:* – Այս չափորոշչին Ջաջուռ համայնքը բավարարում է ամբողջությամբ: Ջաջուռն ընդհանուր սահման ունի Ջաջուռավանի, Կրաշենի, Լեռնուտի և Մեծ Սարիարի հետ, Լեռնուտը՝ Ջաջուռի և Մեծ Սարիարի հետ, Ջաջուռավանը՝ Ջաջուռի, Կրաշենի և Մեծ Սարիարի հետ, Կրաշենը՝ Ջաջուռի, Ջաջուռավանի և Մեծ Սարիարի հետ, իսկ Մեծ Սարիարը՝ Կրաշենի, Ջաջուռի, Ջաջուռավանի և Լեռնուտի հետ:
* *Նոր ձևավորվող համայնքի կենտրոնը, որպես կանոն, պետք է ունենա միացվող համայնքների նկատմամբ կենտրոնական դիրք, առնվազն 3000 բնակիչ և անհրաժեշտ նվազագույն ծավալի ենթակառուցվածքներ* :– Այս չափորոշչին Ջաջուռը բավարարում է մասնակիորեն: Համայնքի կենտրոնը՝ Ջաջուռը չունի լիազրժեք կենտրոնական դիրք համայնքի կազմի մեջ մտնող բոլոր բնակավայրերի նկատմամբ: Այն գտնվում է համայնքի վարչական տարածքի հարավ-արևելյան մասում: Չնայած այսպիսի դիրքին, այն ունի ընդհանուր վարչական սահմաններ և ուղղակի կապ համայնքի կազմի մեջ մտնող բոլոր բնակավայրերի հետ: Նմանատիպ դիրք ունի նաև Մեծ Սարիար համայնքը, սակայն վերջինիս բնակչության թիվը անհամեմատ ավելի փոքր է, քան Ջաջուռինը: Կրաշենի դիրքը համեմատաբար ավելի կենտրոնական է, սակայն այն չունի ընդհանուր սահման Լեռնուտի հետ: Համայնքի կենտրոնն ունի 1024 բնակիչ: Սակայն համայնքում չկա որևէ այլ բնակավայր, որի բնակչությունը կլիներ ավելին: Համայնքի կազմի մեջ մտնող բնակավայարերից բնակչության ամենամեծ թիվը Ջաջուռում է: Ասվածը նշանակում է, որ այս համայնքում համայնքի կենտրոնի՝ առնվազն 3000 բնակիչ ունենալու պահանջը հնարավոր չէ ապահովել: Համայնքում ընդհանրապես և համայնքի կենտրոնում մասնավորապես քիչ են ենթակառուցվածքները: Այստեղ կան գործող հանրակրթական դպրոց, գրադարան և առողջապահական հիմնարկ: Նույն ծավալի ենթակառուցվածքներ կան միայն Լեռնուտում, իսկ ավելի՝ համայնքի կազմի մեջ մտնող ոչ մի բնակավայրում:
* *Նոր ձևավորվող համայնքի բնակավայրերի հեռավորությունը համայնքի կենտրոնից, որպես կանոն, չպետք է գերազանցի 20 կմ-ը:* – Այս չափորոշչին Ջաջուռը բավարարում է ամբողջությամբ: Համայնքի կազմի մեջ մտնող բնակավայրերը համայնքի կենտրոնին կապող ճանապարհներից ամենաերկարը 4 կմ է:
* *Նոր ձևավորվող համայնքում պետք է առկա լինեն ՏԻՄ-երի պարտադիր լիազորությունների իրականացման համար անհրաժեշտ նվազագույն ենթակառուցվածքներ (մանկապարտեզ, բուժկետ, մշակույթի տուն/ակումբ) և միջնակարգ դպրոց:* – Այս չափորոշչին Ջաջուռը բավարարում է մասնակիորեն: Նշված ենթակառուցվածքներից համայնքում չկան գործող մանկապարտեզ և մշակույթի տուն կամ ակումբ:
* *Նոր ձևավորվող համայնքի բնակավայրերի միջև հասարակական տրանսպորտային հաղորդակցություն ապահովող ճանապարհների (առնվազն խճապատ) առկայություն:* – Այս չափորոշչին Ջաջուռ համայնքը համապատասխանում է ամբողջությամբ: Համայնքի կազմի մեջ մտնող բոլոր բնակավայրերը համայնքի կենտրոնին կապող ճանապարհները խճապատ են:
* *Նոր ձևավորվող համայնքի բնակավայրերի՝ նախկինում համատեղ կառավարման մարմնի առկայություն (գյուղխորհուրդ, ավանային խորհուրդ, քաղխորհուրդ):* – Այս չափորոշչին Ջաջուռը համապատասխանում է ամբողջությամբ: Մեծ Սարիարը և Կրաշենը եղել են նախկին Մեծ Սարիար գյուղխորհրդի կազմում, իսկ Լեռնուտը, Ջաջուռը և Ջաջուռավանը՝ նախկին Ջաջուռ գյուղխորհրդի կազմում:
* *Նոր ձևավորվող համայնքի բնակավայրերի բնակիչների համատեղելիություն և մենթալություն: Ազգային փոքրամասնություններով բնակեցված համայնքները կարող են խոշորացվել միայն առավելապես նույն ազգի ներկայացուցիչներով բնակեցված համայնքների հետ:* – Այս չափորոշչին Ջաջուռը համապատասխանում է ամբողջությամբ: Ջաջուռում ապրում են եզդիներ: Սակայն համայնքի մյուս բնակավայրերում այլ ազգային փոքրամասնությունների ընդգծված կուտակումներ չկան և կարելի է ասել, որ մենթալության առումով համատեղելի են:

# Ջաջուռ համայնքի խոշորացումից առաջացող օգուտները

## Համայնքների խոշորացման արդյունքում ՏԻ մակարդակում առաջացող չափելի օգուտները

Համայնքների խոշորացումը մի գործընթաց է, որն իր հետ բերում է բազմաթիվ փոփոխություններ, շոշափելի և ոչ շոշափելի արդյունքներ, կարճաժամկետ և երկարաժամկետ ազդեցություններ: Շատերի համար ակնհայտ է, որ համայնքների խոշորացման արդյունքում առաջանում են օգուտներ: Սակայն իրականում բավականին դժվար է թվային արտահայտությամբ գնահատել բոլոր հնարավոր արդյունքները: Այդուհանդերձ, որոշ օգուտների հաշվարկ, թեկուզև փորձագիտական դատողություններից ելնելով, կարելի է կատարել: Խոսքը մասնավորապես վերաբերում է հետևյալ ցուցանիշների հաշվարկներին.

* Համայնքների խոշորացման արդյունքում վարչական ծախսերի կրճատումից առաջացող օգուտներ.
* Համայնքների խոշորացման արդյունքում արդյունավետ հարկային վարչարարությունից առաջացող օգուտներ.
* Այլ չափելի օգուտներ:

## 2.1.1. Համայնքների խոշորացման արդյունքում վարչական ծախսերի կրճատումից առաջացող օգուտները

Ջաջուռ համայնքում համայնքների խոշորացման արդյունքում վարչական ծախսերի կրճատումից առաջացող տնտեսական օգուտները հաշվարկելու համար կիրառվել է միևնույն՝ գյուղական կարգավիճակ ունեցող համայնքների խոշորացման արդյունքում առաջացող տնտեսական օգուտների հաշվարկման համար սահմանված մոտեցումը (հավելված 1):

Համաձայն սահմանված մոտեցման՝ հաշվարկվել են նոր ձևավորված համայնքի վարչական ծախսերը՝ ներառյալ համայնքի կազմի մեջ մտնող (բացի համայնքի կենտրոնից) գյուղական բնակավայրերի վարչական ներկայացուցիչների պահպանման ծախսերը:

Ջաջուռ համայնքի վարչական ծախսերը հաշվարկելու համար նախ ձևավորվել է համայնքի աշխատակազմը: Այդ նպատակով մեխանիկական գումարման միջոցով հաշվարկվել է Ջաջուռ համայնքի կազմի մեջ մտնող նախկին համայնքների հաստիքների հանրագումարային թիվը, որը կազմում է 23 միավոր (աղյուսակ 1):

*Աղյուսակ 1. Ջաջուռ համայնքի կազմի մեջ մտնող նախկին համայնքների հաստիքացուցակները*

|  |  |  |  |  |  |  |  |
| --- | --- | --- | --- | --- | --- | --- | --- |
| **Հաստիքի անվանումը** | **Ջաջուռ** | **Ջաջուռավան** | **Լեռնուտ** | **Մեծ Սարիար** | **Կրաշեն** | ***Ընդամենը*** | **Դրույքաչափ՝ նվազագույն-առավելագույն (հազ. դրամ)** |
| ***Քաղաքական և հայեցողական պաշտոններ*** |  |  |  |  |  |  |  |
| Համայնքի ղեկավար | 1 | 1 | 1 | 1 | 1 | *5* | 75,0 – 170,0 |
| Համայնքի ղեկավարի տեղակալ | 1 |  |  |  |  | *1* | 96,7 |
| ***Համայնքային ծառայության պաշտոններ*** |  |  |  |  |  |  |  |
| Աշխատակազմի քարտուղար | 1 | 1 | 1 | 1 | 1 | *5* | 60,0 – 108,2 |
| Գխավոր մասնագետ - ֆինանսիստ | 1 |  |  |  |  | *1* | 104,8 |
| Առաջատար մասնագետ |  | 1 | 1 | 1 | 1 | *4* | 55,0 – 91,5 |
| Առաջին կարգի մասնագետ | 1 |  |  |  |  | *1* | 102,4 |
| ***Քաղաքացիական աշխատանք*** |  |  |  |  |  |  |  |
| Հարկային գործակալ | 1 |  |  |  |  | *1* | 96,7 |
| Գրադարանի վարիչ | 1 |  | 1 |  |  | *2* | 46,3 – 56,3 |
| ***Տեխնիկական սպասարկում իրականացնող անձնակազմ*** |  |  |  |  |  |  |  |
| Համակարգչային օպերատոր | 1 |  |  | 1 | 1 | *3* | 50,0 – 51,0 |
| *Ընդամենը* | *8* | *3* | *4* | *4* | *4* | *23* |  |

Այնուհետև ձևավորվել է Ջաջուռ համայնքի աշխատակազմը, որտեղ նախատեսվել են 15 միավոր հաստիքներ, ներառյալ համայնքի կազմի մեջ մտնող բնակավայրերի (առանց համայնքի կենտրոնի) վարչական ներկայացուցիչների հաստիքները (աղյուսակ 2):

*Աղյուսակ 2. Ջաջուռ համայնքի առաջարկվող հաստիքացուցակը և պահպանման ծախսերը*

|  |  |  |  |
| --- | --- | --- | --- |
| **Հաստիքի անվանումը** | **Հաստիքա**  **յին միավոր** | **Դրույքաչափ (հազ. դրամ)** | **Ծախսեր (հազ. դրամ)** |
| ***Քաղաքական և հայեցողական պաշտոններ*** |  |  |  |
| Համայնքի ղեկավար | 1 | 170,0 | 2040,0 |
| Համայնքի ղեկավարի տեղակալ | 1 | 110,0 | 1320,0 |
| ***Համայնքային ծառայության պաշտոններ*** |  |  |  |
| Աշխատակազմի քարտուղար | 1 | 108,0 | 1296,0 |
| Գխավոր մասնագետ - ֆինանսիստ | 1 | 105,0 | 1260,0 |
| Առաջատար մասնագետ | 1 | 92,0 | 1104,0 |
| Առաջին կարգի մասնագետ | 1 | 70,0 | 840,0 |
| ***Քաղաքացիական աշխատանք*** |  |  |  |
| Հարկային գործակալ | 1 | 70,0 | 840,0 |
| Գրադարանի վարիչ | 1 | 60,0 | 720,0 |
| ***Տեխնիկական սպասարկում իրականացնող անձնակազմ*** |  |  |  |
| Համակարգչային օպերատոր | 1 | 60,0 | 720,0 |
| Հավաքարար | 1 | 60,0 | 720,0 |
| Պահակ | 1 | 60,0 | 720,0 |
| ***Վարչական ներկայացուցիչներ*** |  |  |  |
| Ջաջուռավանի վարչական ներկայացուցիչ | 1 | 60,0 | 720,0 |
| Լեռնուտի վարչական ներկայացուցիչ | 1 | 60,0 | 720,0 |
| Մեծ Սարիարի վարչական ներկայացուցիչ | 1 | 72,0 | 864,0 |
| Կրաշենի վարչական ներկայացուցիչ | 1 | 72,0 | 864,0 |
| ***Ընդամենը*** | ***15*** |  | ***14748,0*** |

Ծանոթություն: Ջաջուռ համայնքի հաստիքացուցակն առաջարկելիս կատարվել են մի շարք ճշգրտումներ:

Մասնավորապես, առաջին կարգի մասնագետի աշխատավարձը 102,0 հազար դրամից իջեցվել է մինչև 70,0 հազար դրամ: 97,0 հազար դրամից մինչև 70,0 հազար դրամ իջեցվել է նաև հարկային գործակալի աշխատավարձը:

Ջաջուռ համայնքը, համաձայն ՀԾՔՄ-ի, մտնում է համայնքների դասակարգման 3-րդ խմբի մեջ: ՀԾՔՄ-ով առաջարկվող 3-րդ խմբին պատկանող համայնքների համար տիպային հաստիքացուցակներում կան հաստիքներ, որոնք չեն եղել Ջաջուռ համայնքի կազմի մեջ մտնող նախկին համայնքների հաստիքացուցակներում: Դրանք ավելացվել են առաջարկվող հաստիքացուցակում: Մասնավորապես, ձևավորվել են մեկ միավոր հավաքարարի և 2 միավոր պահակի հաստիքներ:

Ճշգրտվել են համայնքի ղեկավարի տեղակալի և համակարգչային օպերատորի աշխատավարձերը՝ համապատասխանեցվելով ՀԾՔՄ-ում սահմանված մակարդակների հետ:

2013 թ. հուլիսի 1-ից նվազագույն աշխատավարձը սահմանված է 45,0 հազար դրամ՝ առանց եկամտային հարկի: Բոլոր այն հաստիքների դրույքաչափերը, որոնք ցածր են եղել սահմանված նվազագույն աշխատավարձից, բարձրացվել են մինչև վերջինիս մակարդակին: Դրանք են՝ հավաքարար և պահակ հաստիքները:

Համայնքի կազմի մեջ մտնող և համայնքի կենտրոն չհանդիսացող Լեռնուտ և Ջաջուռավան բնակավայրերի բնակչության թիվը փոքր է 300-ից: Այդ պատճառով այս բնակավայրերի վարչական ներկայացուցիչների աշխատավարձը սահմանվել է 60,0 հազար դրամ՝ համաձայն սահմանված մոտեցման: Մեծ Սարիար և Կրաշեն բնակավայրերի բնակչության թիվը գտնվում է 300-500 միջակայքում: Վերջիններիս վարչական ներկայացուցիչների աշխատավարձը սահմանվել է 72,0 հազար դրամ:

Համայնքի վարչական ծախսերը հաշվարկելու համար հիմք են ընդունվել ՀԾՔՄ-ի համայնքների դասակարգման 3-րդ խմբի (որին պատկանում է Ջաջուռ համայնքը) համար առաջարկվող վարչական ծախսերը, ձևավորված հաստիքացուցակի պահպանման ծախսերն ու վարչական ներկայացուցիչների գրասենյակների պահպանման ծախսերը: Արդյունքում Ջաջուռ համայնքի առաջարկվող վարչական ծախսերը կազմել են **20188,0հազար դրամ** (աղյուսակ 3):

*Աղյուսակ 3. Ջաջուռ համայնքի առաջարկվող վարչական ծախսերը*

|  |  |  |
| --- | --- | --- |
| **ՀՀ** | **Բյուջետային ծախսերի անվանումներ** | **Ծախսեր (հազ. դրամ)** |
| **Ա** | **ԸՆԹԱՑԻԿ ԾԱԽՍԵՐ, այդ թվում`** | **17868,0** |
| **1** | **Աշխատանքի վարձատրություն** | **14748,0** |
| **2** | **Ծառայությունների և ապրանքների ձեռքբերում,** այդ թվում՝ | **2820,0** |
| 2.1 | Շարունակական ծախսեր, այդ թվում՝ | 820,0 |
|  | *-Էներգետիկ ծառայություններ* | *600,0* |
|  | *-Կոմունալ ծառայություններ* | *120,0* |
|  | *-Կապի ծառայություններ* | *100,0* |
| 2.2 | Գործուղումների և շրջագայությունների ծախսեր, այդ թվում՝ | 180,0 |
|  | -Ներքին գործուղումներ | *80,0* |
|  | -Այլ տրանսպորտային ծախսեր | *100,0* |
| 2.3 | Պայմանագրային այլ ծառայությունների ձեռքբերում, այդ թվում՝ | 620,0 |
|  | -Վարչական ծառայություններ | *40,0* |
|  | -Համակարգչային ծառայություններ | *120,0* |
|  | -Տեղեկատվական ծառայություններ | *150,0* |
|  | -Կառավարչական ծառայություններ | *60,0* |
|  | -Ներկայացուցչական ծախսեր | *100,0* |
|  | -Ընդհանուր բնույթի այլ ծառայություններ | *150,0* |
| 2.4 | Ընթացիկ նորոգում և պահպանում, այդ թվում՝ | 800,0 |
|  | -Շենքերի և կառույցների ընթացիկ նորոգում և պահպանում | *600,0* |
|  | -Մեքենաների և սարքավորումների ընթացիկ նորոգում և պահպանում | *200,0* |
| 2.5 | Նյութեր, այդ թվում՝ | 400,0 |
|  | -Գրասենյակային նյութեր և հագուստ | *250,0* |
|  | -Տրանսպորտային նյութեր | *40,0* |
|  | -Հատուկ նպատակային այլ նյութեր | *110,0* |
| 3 | **Այլ ծախսեր**, այդ թվում՝ | **300,0** |
|  | -Պահուստային միջոցներ | *200,0* |
|  | -Այլ ծախսեր | *100,0* |
| **Բ** | **ՈՉ ՖԻՆԱՆՍԱԿԱՆ ԱԿՏԻՎՆԵՐԻ ԳԾՈՎ ԾԱԽՍԵՐ, այդ թվում՝** | **1000,0** |
| 1 | **Հիմնական միջոցներ**, այդ թվում՝ | **1000,0** |
|  | -Շենքեր և շինություններ | 600,0 |
|  | -Մեքենաներ և սարքավորումներ | 300,0 |
|  | -Այլ հիմնական միջոցներ | 100,0 |
| **Գ** | **ՎԱՐՉԱԿԱՆ ՆԵՐԿԱՅԱՑՈՒՑԻՉՆԵՐԻ ԳՐԱՍԵՆՅԱԿԻ ՊԱՀՊԱՆՄԱՆ ԾԱԽՍԵՐ** | **1320,0** |
|  | Ջաջուռավանի վարչական ներկայացուցչի պահպանման ծախսեր | 240,0 |
|  | Լեռնուտի վարչական ներկայացուցչի պահպանման ծախսեր | 240,0 |
|  | Մեծ Սարիարի վարչական ներկայացուցչի գրասենյակի պահպան. ծախսեր | 420,0 |
|  | Կրաշենի վարչական ներկայացուցչի գրասենյակի պահպանման ծախսեր | 420,0 |
|  | ***ԸՆԴԱՄԵՆԸ ԾԱԽՍԵՐ (Ա+Բ+Գ)*** | ***20188,0*** |

Ասպիսով, Ջաջուռում համայնքների խոշորացման արդյունքում վարչական ծախսերի կրճատումից առաջացող տնտեսական օգուտները կազմել են **7401,1 հազար դրամ** (աղյուսակ 4):

*Աղյուսակ 4. Ջաջուռում համայնքների խոշորացման արդյունքում վարչական ծախսերի կրճատումից առաջացող տնտեսական օգուտները*

*(հազար դրամ)*

|  |  |  |  |  |  |  |  |
| --- | --- | --- | --- | --- | --- | --- | --- |
| **ՀՀ** | **Բնակավայրի անվանում** | **Ընդամենը վարչական ծախսեր**  **(2012 թ. փաստացի)** | **Որից** | | **Նախքան խոշորաց**  **նելը**  **վարչական ծախսեր** | **Խոշորա**  **ցումից հետո վարչական ծախսեր** | **Տնտեսա**  **կան օգուտներ** |
| **Վարչական բյուջե** | **Ֆոնդային բյուջե** |
| 1 | Ջաջուռ | 11232,5 | 10712,5 | 520,0 | **27 589,1** | **20188,0** | **7 401,1** |
| 2 | Ջաջուռավան | 3172,0 | 3172,0 | 0,0 |
| 3 | Լեռնուտ | 4083,5 | 4083,5 | 0,0 |
| 4 | Մեծ Սարիար | 5083,1 | 4883,1 | 200,0 |
| 5 | Կրաշեն | 4018,0 | 4018,0 | 0,0 |
|  | *Ընդամենը* | 27589,1 | 26869,1 | 720,0 |

## 2.1.2. Համայնքների խոշորացման արդյունքում արդյունավետ հարկային վարչարարությունից առաջացող օգուտները

Համայնքների խոշորացման արդյունքում օգուտներ կարող են առաջանալ արդյունավետ հարկային վարչարարությունից:

*Աղյուսակ 5. Ջաջուռ համայնքի հարկերի գանձման մակարդակը (2012 թ.) և վերջինիս բարձրացման հնարավոր ռեզերվները*

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  |  | **Գույքահարկ** | | | | | **Հողի հարկ** | | | | |  |
| **ՀՀ** | **Բնակավայրի անվանում** | **Հարկային բազա[[4]](#footnote-4)** (հ.դրամ) | **Փաստացի գանձում** (հ.դրամ)(2012թ. համայնքի բյուջե մուտքագրված գույքահարկ) | **Գանձման մակարդակ (**%) | **4 տարի հետո գանձման մակարդակի աճ (**%) | **Գանձման մակարդակի փոփոխությունից** (հ.դրամ) | **Հարկային բազա** | **Փաստացի գանձում** (հ.դրամ)(2012թ. համայնքի բյուջե մուտքագրված գույքահարկ) | **Գանձման մակարդակ (**%) | **4 տարի հետո գանձման մակարդակի աճ (**%) | **Գանձման մակարդակի փոփոխությունից** (հ.դրամ) | **Ընդամենը ռեզերվներ**  (հազ.դրամ) |
| 1 | **Ջաջուռ** | 814 | 821 | 100.9 | (100% -95.0%)/2 = 2.5% | (2.5% \*1445.7) = 36.1 | 2396.5 | 2553.8 | 106.6 | (100% -96.7%)/2 = 1.7 % | (1.7% \*4882.4) = 80.6 | ***116.7*** |
| 2 | **Ջաջուռավան** | 79.4 | 48.7 | 61.3 | 28 | 33.6 | 120.0 |
| 3 | **Լեռնուտ** | 84.7 | 49.3 | 58.2 | 712 | 596.7 | 83.8 |
| 4 | **Մեծ Սարիար** | 312.7 | 300.4 | 96.1 | 1291.0 | 1162.9 | 90.1 |
| 5 | **Կրաշեն** | 231.2 | 226.3 | 97.9 | 623.9 | 535.4 | 85.8 |
|  | ***Ընդամենը*** | ***1522*** | ***1445.7*** | ***95.0*** | ***2.5*** |  | ***5051.4*** | ***4882.4*** | ***96.7*** | ***1.7*** |  |

Ջաջուռի խոշորացման փնջում ընդգրկված համայնքների կողմից 2012 թվականին հողի հարկի և գույքահարկի գծով հավաքագրված գումարների ընդհանուր արժեքը կազմում է, գույքահարկի մասով մասով՝ 1445.7 հազ.դրամ, հողի հարկի մասով 4882.40 հազ. դրամ (տես աղյուսակ 5): Փաստացի գանձումների մակարդակը, գույքահարկի և հողի հարկի բազային ցուցանիշների նկատմամբ, 2012թ.-ին կազմել է համապատասխանաբար 95.0 % և 96.7 %:

Խոշորացված Ջաջուռ համայնքների համար հարկերի գանձման մակարդակի աճը, հաջորդող 4 տարիների ընթացում, կանխատեսվում է՝ փաստացի և 100 % գանձման մակարդակների տարբերության կեսի չափով: Այսպես՝ Ջաջուռ համայնքում գույքահարկի փաստացի գանձման մակարդակը 2012թ.-ին կազմել է 95.0%, 4 տարի հետո կանխատեսվում է գանձման մակարդակը բարձրացնել (100% -95.0%)/2 = 2.5% - ով, ինչը համայնքի բյուջեին կտա լրացուցիչ (2.5% \*1445.7) 36.1 հազ. դրամ:

Հողի հարկի մասով փաստացի տարեկան (2012թ. դրությամբ) գանձումների մակարդակը կազմում է հողի հարկի տարեկան բազայի 96.7 %: 4 տարի հետո կանխատեսվում է գանձման մակարդակը բարձրացնել (100% -96.7%)/2 = 1.7 % - ով, ինչը համայնքի բյուջեին կտա լրացուցիչ (1.7% \*4882.4) 80.6 հազ. դրամ:

Սա նշանակում է, որ Ջաջուռ համայնքի կողմից տեղական հարկերի գծով, արդյունավետ հարկային վարչարարություն իրականացնելու դեպքում, հաջորդ 4 տարիների ընթացքում, կարելի է լրացուցիչ հավաքագրել 116.7 հազ.դրամ:

## 2.1.3. Այլ չափելի օգուտներ

2013 թ. հուլիսի 1-ից հանրապետությունում 10 հազար դրամով բարձրացվել է նվազագույն ամսական աշխատավարձը: Աշխատավարձի բարձրացման հետ կապված՝ համայնքային բյուջեներում առաջացած լրացուցիչ ծախսերի ֆինանսավորման նպատակով կառավարությունը, համաձայն 2013 թ. հունիսի 27-ի թիվ 661 - Ն որոշման, իր պահուստային ֆոնդից փոխհատուցելու է (սուբվենցիաների տրամադրում) այդ ծախսերը:

Համայնքների խոշորացման արդյունքում Ջաջուռ, Ջաջուռավան, Լեռնուտ, Մեծ Սարիար և Կրաշեն համայնքների համար վերը նշված ուղղությամբ նախատեսված փոխհատուցման գումարները կարելի է դիտարկել որպես օգուտներ:

Աղյուսակ 6–ում բերված տվյալներից պարզ է դառնում, որ Ջաջուռ համայնքի կազմի մեջ մտնող նախկին համայնքների աշխատակազմերի նվազագույն աշխատավարձի մակարդակի բարձրացման փոխհատուցումից առաջացած օգուտները կազմում են 312.7 հազ. դրամ:

*Աղյուսակ 6. Ջաջուռ համայնքի կազմի մեջ մտնող նախկին համայնքների աշխատակազմի նվազագույն աշխատավարձի մակարդակի բարձրացման փոխհատուցումից առաջացած օգուտներ*

|  |  |  |  |  |  |  |
| --- | --- | --- | --- | --- | --- | --- |
| Համայնքներ | **Ջաջուռ** | **Ջաջուռա-վան** | **Լեռնուտ** | **Մեծ Սարիար** | **Կրաշեն** | **Ընդամենը** |
| **Փոխհատուցման գումարներից[[5]](#footnote-5) առաջացած օգուտներ** (հազ. դրամ) | 80.0 | 0.0 | 86 | 55.4 | 91.3 | **312.7** |

Ծանոթություն:

Հաշվարկները կատարված են 2013թ.–ի հուլիսի 1-ից մինչև դեկտեմբերի 31-ը ընկած ժամանակահատվածի (6 ամիս) համար: Հաջորդող տարիներին այդ նպատակով հատկացվող փոխհատուցումների տրամադրման դեպքում փոխհատուցման գումարը յուրաքանչյուր տարվա համար կլինի կրկնակի:

**Ֆինանսական համահարթեցման դոտացիաներ**

Ֆինանսական համահարթեցման սկզբունքով պետական բյուջեից համայնքներին հատկացվող դոտացիաների տրամադրման գործող կարգի համաձայն՝ Ջաջուռ համայնքի կազմի մեջ մտնող նախկին համայնքների համահարթեցման դոտացիաների գումարը 2013թ. համար նախատեսված է.

* **Ջաջուռ** - 11 838 հազ.դրամ,
* **Ջաջուռավան -** 3 500 հազ.դրամ,

26 836 հազ.դրամ

* **Լեռնուտ** - 3 500 հազ.դրամ,
* **Մեծ Սարիար** - 4 498 հազ.դրամ,
* **Կրաշեն** - 3 500 հազ.դրամ,

Ջաջուռ խոշորացված համայնքի համահարթեցման դոտացիայի չափը, եթե այն հաշվարկվեր 2013թ.–ի համար, նույն օրենքի կիրարկման պայմաններում կկազմեր մոտավորապես 25 142 հազ.դրամ:

Հաշվի առնելով, որ «Ֆինանսական համահարթեցման մասին» նոր օրենքի նախագիծը գտնվում է Ազգային Ժողովում, ուշագրավ կլինի դիտարկել Ջաջուռ խոշորացված համայնքի կազմի մեջ մտնող համայնքների համահարթեցման դոտացիաների գումարների մոտավոր փոփոխությունը՝ պայմանականորեն պատկերացնելով որ այդ օրենքը գործել է 2013թ. –ի դոտացիաների հաշվարկների համար:

* **Ջաջուռ** - 19 801հազ.դրամ,
* **Ջաջուռավան -** 9 780 հազ.դրամ,

60 762 հազ.դրամ

* **Լեռնուտ** - 9 738 հազ.դրամ,
* **Մեծ Սարիար** - 10 995 հազ.դրամ,
* **Կրաշեն** - 10 448 հազ.դրամ,

Սա նշանակում է, որ Ջաջուռ խոշորացված համայնքի կազմի մեջ մտնող նախկին համայնքներին հատկացվող համահարթեցման դոտացիաները «Ֆինանսական համահարթեցման մասին» նոր օենքի ընդունումից հետո կավելանան մոտավոր հաշվարկներով 43.9 մլն դրամով:

Ջաջուռ խոշորացված համայնքի համար նոր օրենքի պայմաններում համահարթեցման դոտացիայի գումարը կկազմի 37400 հազ.դրամ, ինչը 12.3 մլն դրամով ավելի է ներկայում գործող օրենքի պայմաններում հաշվարկված գումարից:

Միաժամանակ հարկավոր է նկատի ունենալ որ, համահարթեցման դոտացիաների ընդհանուր գումարը յուրաքանչյուր տարի մոտավորապես 10 % -ով աճի միում[[6]](#footnote-6) ունի:

## 2.1.4. Համայնքների խոշորացման արդյունքում ՏԻ մակարդակում առաջացող չափելի օգուտների հանրագումարը և կանխատեսումները գալիք 4 տարիների համար

Աղյուսակ 7–ում բերված են չափելի օգուտների ամփոփ տվյալները և հաջորդ 4 տարիների՝ նույն ուղղություններով օգուտների կանխատեսումները: Վերջիններիս համաձայն՝ համայնքների խոշորացման արդյունքում Ջաջուռ համայնքի մասշտաբով ՏԻ մակարդակում առաջանում է տարեկան **8 153.2** հազ.դրամ և քառամյա ժամանակահատվածում ՝ 32 612.8 հազ.դրամ օգուտ:

*Աղյուսակ 7. Ջաջուռ համայնքի չափելի օգուտների ամփոփ տվյալները և քառամյա ժամանակահատվածի կանխատեսումները*

*(հազ.դրամ)*

|  |  |  |  |
| --- | --- | --- | --- |
|  | **Չափելի օգուտները** | **Մեկ տարվա հաշվարկով** | **Քառամյա ժամանակահատվածում** |
| 1 | Վարչական ծախսերի կրճատումից | **7 401.1** | **29 604.4** |
| 2 | Արդյունավետ հարկային վարչարարությունից | **116.7** | **466.8** |
| 3 | Այլ չափելի օգուտներ  *(312.7 \* 2 կիսամյակ)* | **635.4** | **2 541.6** |
|  | **Ընդամենը** | **8 153.2** | **32 612.8** |

## Այլ՝ ոչ չափելի օգուտներ

**Կառավարման արդյունավետության բարձրացում**

Համայնքների խոշորացումը նպաստելու է կառավարման համակարգի արդյունավետության բարձրացմանը, մասնավորապես դա արտահայտվելու է տեղերում կադրային ապահովվածության և աշխատատեղերի կահավորման[[7]](#footnote-7) վրա: Արդյունավետ կառավարման վրա կարող է դրական ազդեցություն ունենալ նաև ներքին և արտաքին վերահսկողության մեխանիզմների զարգացումը, որը մեծապես կապված է լինելու ավագանու ինստիտուտի զարգացման հետ:

**Մասշտաբի էֆեկտ**

Ինչքան մեծանում են ծառայությունների մատուցման ծավալները, այնքան փոքրանում է միավոր ծառայության մատուցման ինքնարժեքը: Այս դրույթը միջազգային պրակտիկայում ընդունված է անվանել «մասշտաբի էֆեկտ», որը համայնքների խոշորացման տարբերակում նշանակում է՝ ինչքան մեծ են համայնքները, այնքան էժան կարող են լինել համայնքի կողմից մատուցվող ծառայությունները:

**Համայնքային ենթակառուցվածքների օպտիմալ տեղաբաշխում**

Օպտիմալ տեղաբաշխում ասելով՝ պետք է հասկանալ հանրային ծառայություններ մատուցող ենթակառուցվածքների՝ աշխարհագրական իմաստով այնպիսի տեղակայում, որը հնարավորություն կտար առավելագույնս ապահովելու ծառայությունների մատուցման հասանելիությունն ու մատչելիությունը՝ միաժամանակ ապահովելով այդ ծառայությունների իրականացման համար կատարված ծախսերի արդյունավետությունն ու նպատակայնությունը:

**Ծառայությունների ինքնարժեքի** վրա, բացի վերը նշվածներից, ազդում են նաև այլ գործոններ, մասնավորապես՝ ինքնարժեքի նվազեցման պատճառ կարող են հանդիսանալ ծառայությունների մատուցումն ապահովող ենթակառուցվածքների ուղղությամբ իրականացված կապիտալ ներդրումային ծրագրերը (հիմնական միջոցների կապիտալ նորոգումը կամ նորերի ձեռք բերումը և այլն):

Համայնքների խոշորացումը դիտարկվում է որպես ապակենտրոնացման գործընթացի կարևոր բաղադրիչ և նախապայման: Հայաստանում գործող մի շարք միջազգային դոնոր կազմակերպություններ լուրջ հետաքրքրված են այս բարեփոխումների ընթացքով և պատրաստակամ են **ֆինանսական ու խորհրդատվական աջակցություն** ցուցաբերելու՝ համայնքների խոշորացման գործընթացը ավելի սահուն և արդյունավետ իրականացնելու համար: Այս ներդրումները նույնպես կարելի է դիտարկել որպես խոշորացման գործընթացին նվիրված ոչ չափելի օգուտներ:

## Պետական մակարդակում առաջացող հնարավոր օգուտներ

**Կրթություն[[8]](#footnote-8)**

Ջաջուռ համայնքի խոշորացման արդյունքում ճանապարհի վերանորոգման դեպքում հնարավոր է Ջաջուռավանի տարրական դպրոցի 6 սովորողներին տեղափոխել Մեծ Սարիարի դպրոց: Լեռնուտ, Մեծ Սարիար, Կրաշեն համայնքների դպրոցների համար հնարավոր է միավորում (բրգաձև կառավարում): Լեռնուտ-Մեծ Սարիար հեռավորությունը 4 կմ է, Կրաշեն-Մեծ Սարիար հեռավորությունը` 3 կմ: Լեռնուտի միջնակարգ դպրոցում սովորում է 8 երեխա, Կրաշենի հիմնական դպրոցում` 12 երեխա: Մեծ Սարիարի միջնակարգ դպրոցում սովորում է 77 երեխա, նախագծային հզորությունը նախատեսված է 250 սովորողի համար:

Ճանապարհը վերանորոգելու և փոխադրամիջոց տրամադրելու դեպքում հնարավոր է Լեռնուտի և Կրաշենի դպրոցների տեսակը փոխել` դարձնելով դրանք տարրական, իսկ հիմնական և ավագ մասը տեղափոխել Մեծ Սարիար: Ընդհանուր ղեկավարումն իրականացնել Մեծ Սարիարում, իսկ Լեռնուտում և Կրաշենում թողնել միայն տնօրենի տեղակալներ:

Ճանապարհի վերանորոգման (բոլոր ճանապարհները վատն են և ավազակոպճային) և փոխադրամիջոցի տրամադրման դեպքում կարելի է նաև Լեռնուտի և Կրաշենի երեխաներին տեղափոխել Ջաջուռ: Լեռնուտ-Ջաջուռ հեռավորությունը 3 կմ է, Կրաշեն-Ջաջուռ հեռավորությունը` 3.3 կմ: Ջաջուռում գործում է միջնակարգ դպրոց, որտեղ սովորում է 94 երեխա, շենքի նախագծային հզորությունը նախատեսված է 250 երեխայի համար :

**Առողջապահություն[[9]](#footnote-9)**

Ջաջուռի Բ/Ա-ն մինչ այդ էլ սպասարկել է իր կազմում գործող Ջաջուռավանի, Լեռնուտի, Մեծ Սարիարի և Կրաշենի ԲՄԿ-ների բնակչությանը: Ամբուլատորիան կառուցվել և հագեցվել է 2000թ ., ունի սանտրանսպորտ, աշխատում է երկու Ը/Բ :

# Ջաջուռ համայնքի միջնաժամկետ զարգացման ծրագրային մոտեցումները

Ջաջուռ համայնքում համայնքների խոշորացման արդյունքում գոյացած օգուտները ուղղվելու են՝


* գոյություն ունեցող ծառայությունների ընդլայնմանը և որակի բարձրացմանը,
* նոր ծառայությունների մատուցմանը,
* ենթակառուցվածքների վերականգնմանն ու նոր ենթակառուցվածքների ստեղծմանը,
* կապիտալ արժեքների ձևավորմանը,
* և այլն:

Համայնքի ֆինանսական միջոցների տնօրինումը համայնքի տեղական ինքնակառավարման մարմինների բացառիկ լիազորությունն է, հետևաբար շատ դժվար է կանխատեսել, թե այդ միջոցները որ ուղղություններով կծախսվեն: Միաժամանակ ակնհայտ է, որ իրականացվող ծրագրերը պետք է ուղղված լինեն համայնքի կազմի մեջ մտնող բոլոր բնակավայրերում առկա հիմնախնդիրների լուծմանը: Սույն ուսումնասիրության շրջանակներում կատարված համայնքի իրավիճակի վերլուծությունը, հիմնահարցերի բացահայտումը, ծրագրերի կազմումը և ծրագրերի առաջնահերթությունների սահմանումը իրականացվել են փորձագիտական մոտեցմամբ և հետագայում կարող են օգտագործվել խորհրդատվական նպատակներով:

## Ջաջուռ համայնքի իրավիճակի վերլուծությունը

1. **Ընդհանուր տվյալներ**

Խոշորացված Ջաջուռ համայնքը (այսուհետև Ջաջուռ համայնք) կազմավորվել է նախկին՝ Ջաջուռ, Ջաջուռավան, Լեռնուտ, Մեծ Սարիար և Կրաշեն (գյուղական) համայնքների միավորումից:



Ջաջուռավան

Կրաշեն

Մեծ Սարիար

Լեռնուտ

Ջաջուռ

Համայնքն ունի 69.88 կմ2 հա տարածք: Համայնքի կենտրոնն է Ջաջուռ գյուղը: Համայնքի կենտրոնի հեռավորությունը մայրաքաղաքից կազմում է 140 կմ, իսկ մարզկենտրոնից՝ 15 կմ:

1. **Պատմական ակնարկ**

Ջաջուռ գյուղը հիմնադրվել է 1828 թվականին Մուշի, Խնուսի և Ղարսի գավառների տեղահանված բնակչության կողմից: Համայնքի բնակչությունը հիմնականում հայեր են, ապրում են նաև եզդիներ:

Ջաջուռավանը հիմնադրվել է 1928 թվականին, կրի գործարանի կառուցումից անմիջապես հետո: Գյուղը հարուստ է կրի պաշարներով: Հարևան գյուղի բնակիչները, աշխատելով կրի գործարանում, բնակություն են հաստատել գյուղում:

Մեծ Սարիար գյուղը հիմնադրվել է 1800-ական թվականներին Արևմտյան Հայաստանի Բասեն գավառից տեղահանված գաղթականների կողմից: Հիմնադրման պահից մինչև օրս գյուղի անվանումը չի փոխվել: Գյուղի ազգաբնակչությունը բացառապես հայեր են:

Լեռնուտ գյուղը վերջին անգամ վերաբնակեցվել է 1828 թվականին ռուս–պարսկական պատերազմից հետո: Գյուղում բնակություն են հաստատել Մշո Բուլանղու Օնջլա հայերն իրենց ընտանիքներով և գյուղն անվանել են Արախվալի, այնուհետև՝ Վերին Արախվալի: 1972 թվականից գյուղը անվանվել է Լեռնուտ:

Կրաշեն գյուղի բնակատեղին ունի շատ հին պատմություն. այդ են վկայում գյուղի գերեզմանոցի տարածքում գտնվող հեթանոսական գերեզմանները: Վերջին անգամ գյուղը վերաբնակեցվել է 1828 թվականին ռուս–պարսկական պատերազմից հետո: Գյուղում բնակություն են հաստատել Բասենի հայերն իրենց ընտանիքներով և գյուղն անվանել են Ախքիլիսա: 1948 թվականից գյուղն անվանվել է Կրաշեն: 1920 թվականին գյուղում վերաբնակվել են Մշո գավառի Բուլանղի շրջանի հայերը:

1. **Ֆիզիկա-աշխարհագրական պայմաններ**

Ջաջուռ համայնքը գտնվում է ՀՀ տարածքի հյուսիսարևմտյան մասում: Համայնքի կազմի մեջ մտնող բնակավայրերը գտնվում են ծովի մակերևույթից 1700-2000մ բարձրության վրա: Ընդհնուր առմամբ համայնքում կլիման ցուրտ է, քամոտ: Տարվա ընթացքում ձմռան տևողությունը մոտ 6 ամիս է, ձյունառատ: Ամառը կարճատև է:

1. **Ժողովրդագրություն**

Ջաջուռ համայնքի բնակչության ընդհանուր թիվը կազմում է 2177 մարդ, որոնցից 1109-ը տղամարդիկ են, իսկ 1068-ը՝ կանայք (աղյուսակ 8): Համայնքի բնակչության մոտավորապես կեսը բնակվում է համայնքի կենտրոնում: Համայնքի կազմի մեջ մտնող հինգ բնակավայրերից երկուսի բնակչության թիվը փոքր է 300-ից: Բնակչության 61 %-ը միջին տարիքի բնակչությունն է (18-60 տարեկան): Թոշակառուները կազմում են համայնքի բնակչության 12 %-ը:

*Աղյուսակ 8. Ջաջուռ համայնքի ժողովրդագրությունը*

*(2013 թ. հունվարի 1-ի տվյալներով)*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **ՀՀ** | **Ցուցանիշ** | **Չափման միավոր** | **Ընդամենը համայնքում** | **Ըստ համայնքի կազմի մեջ մտնող վարչական միավորների** | | | | |
| **Ջաջուռ** | **Ջաջուռավան** | **Մեծ Սարիար** | **Լեռնուտ** | **Կրաշեն** |
|  | Տնային տնտեսություններ | ծուխ | 559 | 260 | 63 | 96 | 67 | 73 |
|  | Բնակչության թվաքանակ | մարդ | 2177 | 1024 | 268 | 403 | 178 | 304 |
| - | Տղամարդիկ | մարդ | 1109 | 534 | 138 | 218 | 96 | 123 |
| - | Կանայք | մարդ | 1068 | 490 | 130 | 185 | 82 | 181 |
| - | Նախադպրոցական տարիքի երեխաներ (0-6 տ.) | մարդ | 119 | 52 | 18 | 25 | 12 | 12 |
| - | Դպրոցական տարիքի երեխաներ (7-18տ.) | մարդ | 287 | 143 | 22 | 77 | 10 | 35 |
| - | Միջին տարիքի բնակչություն (18-60 տ.) | մարդ | 1337 | 673 | 103 | 244 | 142 | 175 |
|  | Թոշակառուներ | մարդ | 258 | 110 | 43 | 57 | 13 | 35 |
|  | Աշխատունակ բնակչություն | մարդ | 1409 | 630 | 200 | 301 | 138 | 140 |
|  | Գործազուրկներ (զբաղվածության կենտր. գրանցված) | մարդ | 40 | 15 | 25 | 0 | - | - |
|  | Անապահով ընտանիքների թիվը (սոցիալական ծառայությունում գրանցված) | ծուխ | 77 | 45 | 20 | 0 | 9 | 3 |
|  | Ընտանեկան նպաստ ստացող տնային տնտեսություններ | ծուխ | 64 | 31 | 17 | 8 | 4 | 4 |
| - | «Փարոս» համակարգում ընդգրկված տնային տնտեսություններ | ծուխ | 78 | 45 | 25 | 0 | 4 | 4 |
|  | Փախստականներ | մարդ | 3 | 0 | - | 3 | - | 0 |
|  | Հաշմանդամներ | մարդ | 57 | 28 | 17 | - | 5 | 7 |

1. **Տեղական ինքնակառավարման մարմիններ**

Ջաջուռ համայնքի ավագանին բաղկացած է լինելու 9 անդամից[[10]](#footnote-10):

Համայնքի ղեկավարի աշխատակազմը բաղկացած է լինելու 15 հաստիքային միավորից` ներառյալ համայնքի ղեկավարի հաստիքն ու համայնքի կազմի մեջ մտնող բնակավայրերի վարչական ներկայացուցիչների հաստիքները (աղյուսակ 9):

*Աղյուսակ 9. Համայնքի ղեկավարի աշխատակազմի հաստիքները*

|  |  |  |
| --- | --- | --- |
| **Հաստիքի անվանումը** | **Հաստիքա**  **յին միավոր** | **Դրույքաչափ (հազ. դրամ)** |
| ***Քաղաքական և հայեցողական պաշտոններ*** |  |  |
| Համայնքի ղեկավար | 1 | 170,0 |
| Համայնքի ղեկավարի տեղակալ | 1 | 110,0 |
| ***Համայնքային ծառայության պաշտոններ*** |  |  |
| Աշխատակազմի քարտուղար | 1 | 108,0 |
| Գխավոր մասնագետ - ֆինանսիստ | 1 | 105,0 |
| Առաջատար մասնագետ | 1 | 92,0 |
| Առաջին կարգի մասնագետ | 1 | 70,0 |
| ***Քաղաքացիական աշխատանք*** |  |  |
| Հարկային գործակալ | 1 | 70,0 |
| Գրադարանի վարիչ | 1 | 60,0 |
| ***Տեխնիկական սպասարկում իրականացնող անձնակազմ*** |  |  |
| Համակարգչային օպերատոր | 1 | 60,0 |
| Հավաքարար | 1 | 60,0 |
| Պահակ | 1 | 60,0 |
| ***Վարչական ներկայացուցիչներ*** |  |  |
| Ջաջուռավանի վարչական ներկայացուցիչ | 1 | 60,0 |
| Լեռնուտի վարչական ներկայացուցիչ | 1 | 60,0 |
| Մեծ Սարիարի վարչական ներկայացուցիչ | 1 | 72,0 |
| Կրաշենի վարչական ներկայացուցիչ | 1 | 72,0 |
| ***Ընդամենը*** | ***15*** |  |

1. **Կրթություն, մշակույթ և սպորտ**

Համայնքի կազմի մեջ մտնող բոլոր բնակավայրերում կան մեկական գործող դպրոցներ, որտեղ հաճախում են ընդհանուր թվով 199 երեխա, իսկ աշխատողների թիվը կազմում է 83:

Ջաջուռ համայնքում չկան նախադպրոցական դաստիարակության, մշակույթի, սպորտի և արտադպրոցական կրթության ոլորտներում ծառայություններ մատուցող որևէ գործող հիմնարկ:

Միայն Ջաջուռ և Լեռնուտ համայնքներում կան մեկական գործող գրադարաններ:

*Աղյուսակ 10. Ջաջուռ համայնքի գործող կրթական և մշակութային հիմնարկները*

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **ՀՀ** | **Վարչական միավոր** | **Մանկապարտեզ** | | | **Դպրոց** | | | **Մշակույթի տուն** | | |
| **Քանակը** | **Երեխաների թիվը** | **Աշխատողների թիվը** | **Քանակը** | **Աշակերտների թիվը** | **Աշխատողների թիվը** | **Քանակը** | **Շահառուների թիվը** | **Աշխատողների թիվը** |
| 1 | Ջաջուռ | - | - | - | 1 | 94 | 28 | - | - | - |
| 2 | Ջաջուռավան | - | - | - | 1 | 6 | 4 | - | - | - |
| 3 | Լեռնուտ | - | - | - | 1 | 10 | 14 | - | - | - |
| 4 | Մեծ Սարիար | - | - | - | 1 | 77 | 24 | - | - | - |
| 5 | Կրաշեն | - | - | - | 1 | 12 | 13 | - | - | - |
|  | *Ընդամենը* | *-* | *-* | *-* | *5* | *199* | *83* | *-* | *-* | *-* |

Լեռնուտի միջնակարգ դպրոցում սովորում է 8 երեխա, Կրաշենի հիմնական դպրոցում` 12 երեխա: Մեծ Սարիարի միջնակարգ դպրոցում սովորում է 77 երեխա, նախագծային հզորությունը նախատեսված է 250 սովորողի համար:

Ջաջուռում գործում է միջնակարգ դպրոց, որտեղ սովորում է 94 երեխա, շենքի նախագծային հզորությունը նախատեսված է 250 երեխայի համար :

1. **Առողջապահություն**

Համայնքի կամզի մեջ մտնող բոլոր բնակավայրերում կան գործող առողջապահական հիմնարկներ: Ջաջուռի բժշկական ամբուլատորիան ունի վերանորոգման կարիք, վթարված է կոյուղագիծը: Ջաջուռավանի, Մեծ Սարիարի, Կրաշենի և Լեռնուտի առողջապահական հիմնարկներն ունեն շենքային և գույքային անբավարար պայմաններ:

Ջաջուռի բժշկական ամբուլատորիան սպասարկում է կազմում գործող Ջաջուռովանի, Լեռնուտի, Մեծ Սարիարի և Կրաշենի համայնքների բնակչությանը (ԲՄԿ-ների միջոցով): Ամբուլատորիան կառուցվել և հագեցվել է 2000թ., ունի սանտրանսպորտ, աշխատում է երկու ընտանեկան բժիշկ[[11]](#footnote-11) :

1. **Բնություն և շրջակա միջավայրի պաշտպանություն**

Ջաջուռ բնակավայրի տարածքում հաճախակի են լինում ջրհեղեղներ և սելավներ, տեղումների քանակը նորմայից շատ է, Ջաջուռի թունելի տարածքում կան սողանքներ: Ջաջուռավանում սողանքներ չկան, լինում են առատ տեղումներ: Մեծ Սարիար գյուղի ֆիզիկաաշխարհագրական դիրքի, հողածածկույթի որակի, ինչպես նաև առկա սելավատարների միջոցով գյուղի առջև չի ծառանում ջրհեղեղների և սողանքների վտանգը: Գյուղում տարեկան գրանցվող միջին տեղումների քանակը 700 մմ է: Լեռնուտ և Կրաշեն բնակավայրերի տարածքում սելավներ և տեղումներ գրեթե չեն լինում:

1. **Բնակարանային տնտեսություն**

Համայնքում կան 359 հատ բնակելի տուն: Բազմաբնակարան բնակելի շենքեր համայնքում չկան: Բնակելի տների մեծ մասը՝ 140 հատ, գտնվում են համայնքի կենտրոնում: Ջաջուռավանի բնակելի տների թիվը կազմում է 24 հատ, Լեռնուտինը՝ 47 հատ, Մեծ Սարիարինը՝ 96 հատ, և Կրաշենինը՝ 52 հատ: Համայնքի կենտրոնում կան մեծ թվով վթարային տներ: Նրանց թիվը կազմում է 30: Մեկական վթարային տուն կա նաև Լեռնուտում և Կրաշենում:

Համայնքում դեռևս զգացվում են երկրաշարժի հետևանքներն ու առկա է բնակարանային խնդիր: Ջաջուռում դեռևս կան երկրաշարժի հետևանքով մնացած 36 ընտանիքներ: Կրաշենում 1988 երկրաշարժից հետո կառուցվել են փայտյա բնակարաններ, որոնք շահագործելը դարձել է աննպատակահարմար:

1. **Փողոցային լուսավորություն**

Համայնքի կենտրոնում փողոցային լուսավորության երկարությունը կազմում է 2000 գծմ տարածք: Մնացած բնակավայրերում փողոցային լուսավորություն չկա:

1. **Աղբահանություն**

Համայնքի բոլոր բնակավայրերում աղբահանությունն իրականացվում է անհատական եղանակով: Ջաջուռում համապատասխան ֆինանսական միջոցների առկայության դեպքում անհրաժեշտ է կանոնակարգել աղբահանությունը, Ջաջուռավանում կառուցել աղբավայր, իսկ Կրաշեն գյուղի հարակից տարածքը 5800մ2 մաքրել շինարարական աղբից:

1. **Խմելու ջրի ջրամատակարարում և ջրահեռացում**

Համայնքի կազմի մեջ մտնող բոլոր բնակավայրերում բնակչությունն ապահովված է խմելու ջրով: Անհատական ծորակով ապահովված տնային տնտեսությունների թիվը Ջաջուռում կազմում է 90 տոկոս, իսկ մատակարարման ժամերի քանակը օրվա ընթացքում՝ 12 ժամ: Ջաջուռավանում բնակչության 80 տոկոսն ապահովված է շուրջօրյա ջրամատակարարմամբ: Մեծ Սարիար, Կրաշեն բնակավայրերի բնակչության 100 տոկոսը, իսկ Լեռնուտի 85 տոկոսն ապահովված է շուրջօրյա ջրամատակարարմամբ: Համայնքում խմելու ջրի դիմաց վարձավճար չի գանձվում: Համայնքում խմելու ջրի ջրագծերը գտնվում են ոչ բարվոք վիճակում և վերանորոգման կարիք ունեն: Համայնքի կենտրոնում ջրամատակարարումը շուրջօրյա դարձնելու համար անհրաժեշտ է կառուցել նոր ջրագիծ: Նոր ջրագիծ է անհրաժեշտ կառուցել նաև Մեծ Սարիարում:

Համայնքի բնակավայրերում ջրամատակարարումն իրականացվում է համայնքի կողմից, այն չի իրականացվում որևէ օպերատորի կողմից:

1. **Կոյուղի**

Համայնքի բոլոր բնակավայրերը, բացի Լեռնուտից, ունեն կոյուղի: Լեռնուտում անհրաժեշտ է կառուցել 1500մ կոյուղագիծ, իսկ Կրաշենում՝ վերանորոգել կոյուղագիծը:

1. **Գյուղատնտեսություն**

Համայնքում գյուղատնտեսական հիմնական ուղղվածությունն են անասնապահությունը և դաշտային մշակաբույսերի աճեցումը: Այգեգործությունն այստեղ զարգացած չէ: Համայնքի բնակչությունը հիմնականում մշակում է հացահատիկ, բանջարեղեն, կարտոֆիլ և բազմամյա խոտեր:

Ջաջուռավանում չկան գյուղատնտեսական նշանակության հողեր:

Համայնքում առկա է ոռոգման խնդիր: Համայնքի կազմի մեջ մտնող բնակավայրերից և ոչ մեկում չկա ոռոգման համակարգ: Համայնքում գյուղատնտեսությունը աշխուժացնելու համար արդիական խնդիրներից են համարվում համայնքի կազմի մեջ մտնող բնակավայրերում ոռոգման ցանցի անցկացումը, բազմապրոֆիլ գյուղտեխնիկայի ձեռքբերումը, ինչպես նաև կաթի վերամշակման արտադրամասի կառուցումը, ինչը հնարավորություն կտա համայնքում զարգացնել անասնապահությանը:

1. **Արդյունաբերություն**

Համայնքի տարածքում արդյունաբերական նշանակության ձեռնարկություններ չկան:

1. **Ճանապարհային տնտեսություն**

Համայնքի կազմի մեջ մտնող բոլոր բանակավայրերն ունեն համայնքի կենտրոնի հետ կապող ճանապարհներ: Ջաջուռավան բնակավայրը համայնքի կենտրոնին կապող ճանապարհն ունի 2 կմ երկարություն, Մեծ Սարիարը՝ 3 կմ, Լեռնուտը՝ 4 կմ և Կրաշենը՝ 3 կմ երկարություն: Համայնքի կամզի մեջ մտնող բոլոր բնակավայրերը համայնքի կենտրոնին կապող ճանապարհները խճապատ են, և ձմեռային անցանելիությունը սահմանափակ է:

Հաելված 2 –ում ներկայացված է ՀՀ Տրանսպորտի և կապի նախարարության կողմից պատրաստված տեղեկանքը, Ջաջուռ համայնքի բնակավայրերը համայնքի կենտրոնին միացնող ճանապարհների վիճակի և դրանց վերանորոգման ու վերականգնման հետ կապված ծախսերի մասին:

Համայնքի կազմի մեջ մտնող բնակավայրերի ճանապարհները նույնպես գտնվում են վատ վիճակում և վերանորոգման կարիք ունեն:

1. **Տրանսպորտ և կապ**

Համայնքի կազմի մեջ մտնող բոլոր բնակավայրերն ապահովված են տրանսպորտային երթուղիներով: Համայնքում գործում են Գյումրի-Ջաջուռ-Գյումրի, Գյումրի-Ջաջուռավան-Մեծ Սարիար-Կրաշեն երթուղիները:

Համայնքի ավտոմեքենաների ընդհանուր քանակը կազմում է 68, որից մարդատար են՝ 45-ը և բեռնատար՝ 23-ը: Համայնքի բոլոր բնակավայրերում առկա են նաև հեռախոսային հաղորդակցություն, բջջային հեռախոսի ծածկվածություն և փոստային ծառայություն: Համայնքի կազմի մեջ մտնող բնակավայրերից ոչ մեկում չկա ինտերնետ կապ (աղյուսակ 11):

*Աղյուսակ 11. Ջաջուռ համայնքի տրանսպորտը և կապը բնութագրող ցուցանիշներ*

|  |  |  |  |  |  |  |
| --- | --- | --- | --- | --- | --- | --- |
| **ՀՀ** | **Ցուցանիշ** | **Ըստ համայնքի կազմի մեջ մտնող վարչական միավորների** | | | | |
| **Ջաջուռ** | **Ջաջուռավան** | **Մեծ Սարիար** | **Լեռնուտ** | **Կրաշեն** |
| 1 | Բնակավայրից տրանսպորտային երթուղու առկայություն | Այո | Այո | Այո | Այո | Այո |
| 2 | Ավտոմեքենաների ընդհանուր քանակ, այդ թվում՝   * *մարդատար* * *բեռնատար* | 68   * 45 * 23 | 5   * 5 * 0 | 22   * 15 * 7 | 8   * 6 * 2 | 19   * 14 * 5 |
| 3 | Հեռախոսային հաղորդակցության առկայություն | Այո | Այո | Այո | Այո | Այո |
| 4 | Տեղական ԱՀԿ առկայություն | Ոչ | Ոչ | Ոչ | Ոչ | Ոչ |
| 5 | Բջջային հեռախոսի ծածկվածություն | Այո | Այո | Այո | Այո | Այո |
| 6 | Փոստային ծառայության առկայություն | Այո | Այո | Այո | Այո | Այո |
| 7 | Ինտերնետ կապի առկայություն | - | - | - | - | - |

1. **Առևտուր և սպասարկում**

Համայնքի ողջ տարածքում կա ընդամենը 2 առևտրի և սպասարկումների փոքր և միջին օբյեկտ` կրպակների տեսքով: Դրանք գտնվում են Ջաջուռ և Մեծ Սարիար բնակավայրերում:

1. **Հողօգտագործում**

Համայնքի կազմի մեջ մտնող բնակավայրերից մեկ տնտեսությանը պատկանող գյուղատնտեսական հողերի միջին չափը հիմնականում կազմում է 1-2 հա: Այս ցուցանիշը համեմատաբար մեծ է Կրաշենում, որտեղ այն կազմում է 2,1 – 5 հա:

Համայնքի կազմի մեջ մտնող բնակավայրերում մեկ տնտեսությանը պատկանող գյուղատնտեսական հողամասերի քանակը կազմում է 3-5 հողամաս:

Համայնքում չմշակվող հողամասերը շատ չեն:

Հողազուրկ տնային տնտեսությունները շատ են Ջաջուռավանում (աղյուսակ 12):

*Աղյուսակ 12. Ջաջուռ համայնքի հողօգտագործման ցուցանիշներ*

|  |  |  |  |  |  |  |
| --- | --- | --- | --- | --- | --- | --- |
| **ՀՀ** | **Ցուցանիշ** | **Ըստ համայնքի կազմի մեջ մտնող վարչական միավորների** | | | | |
| **Ջաջուռ** | **Ջաջուռավան** | **Մեծ Սարիար** | **Լեռնուտ** | **Կրաշեն** |
| 1 | Մեկ տնտեսությանը պատկանող գյուղատնտեսական հողերի միջին չափը (հա) | 1-2 | - | 1-2 | 1-2 | 2.1-5 |
| 2 | Մեկ տնտեսությանը պատկանող գյուղատնտեսական հողերի քանակը (հողակտոր) | 4-5 | - | 2-3 | 4-5 | 4-5 |
| 3 | Չմշակվող հողերի տոկոսը (%) |  | - |  |  |  |
| * քաղաքացիների սեփականության | 5 |  | 0 | 35 | 20 |
| * համայնքային սեփականության | 5 |  | 0 | 30 | 30 |
| * պետական սեփականության | 0 |  | 0 | 0 | 0 |
| 4 | Տնամերձ հողամասերի թիվը | 300 | - | 96 | 67 | 73 |
| 5 | Հողազուրկ տնտեսությունների թիվը | 0 | 53 | 0 | 2 | 0 |

## Համայնքում առկա հիմնահարցերն ու դրանց լուծմանն ուղղված ծրագրերը

|  |  |  |
| --- | --- | --- |
|  | **Հիմնահարցեր** | **Հիմնահարցերի լուծմանն ուղղված ծրագրեր** |
| ***Տեղական ինքնակառավարման լիազարություններ*** | | |
| 1 | Համայնքում նախադպրոցական դաստիարակության ոլորտում մատուցվող ծառայությունների բացակայություն | Համայնքում նախադպրոցական դաստիարակության ոլորտում ծառայությունների մատուցման հնարավորությունների ստեղծում |
| 2 | Համայնքում արտադպրոցական կրթության ոլորտում մատուցվող ծառայությունների բացակայություն | Համայնքում արտադպրոցական կրթության ոլորտում ծառայությունների մատուցման հնարավորությունների ստեղծում |
| 3 | Համայնքում մշակույթի ոլորտում մատուցվող ծառայությունների բացակայություն | Համայնքում մշակույթի ոլորտում ծառայությունների մատուցման հնարավորությունների ստեղծում |
| 4 | Համայնքում սպորտի ոլորտում մատուցվող ծառայությունների բացակայություն | Համայնքում սպորտի ոլորտում ծառայությունների մատուցման հնարավորությունների ստեղծում |
| 5 | Համայնքի կենտրոնում սելավների և սողանքների առկայություն | Պայքար սողանքների և սելավների դեմ |
| 6 | Նոր համայնքային կենտրոնի կառուցման անհրաժեշտություն | Նոր համայնքային կենտրոնի կառուցում |
| 7 | Համայնքում աղբահանության իրականացման սահմանափակ հնարավորություններ | Ջաջուռավանում աղբավայրի կառուցում |
| Կրաշեն գյուղի հարակից տարածքը 5800մ2 շինարարական աղբից մաքրում |
| 8 | Համայնքում խմելու ջրի ջրամատակարարման բարելավման անհրաժեշտություն | Ջաջուռում նոր ջրագծի կառուցում |
| Ջաջուռավանում ջրագծի ներքին ցանցի հիմնանորոգում |
| Մեծ Սարիարում նոր ջրագծի կառուցում |
| Ջաջուռի ջրագծերի վերանորոգում |
| Կրաշենի ջրագծերի վերանորոգում |
| Լեռնուտի ջրագծերի վերանորոգում |
| 9 | Համայնքում կոյուղու համակարգի բարելավման անհրաժեշտություն | Լեռնուտում 1500մ կոյուղագծի կառուցում |
| Կրաշենում կոյուղագծի (800 գծամետր) հիմնանորոգում |
| 10 | Համայնքում գյուղատնտեսության զարգացման սահմանափակ հնարավորություններ | Ջաջուռում ոռոգման համակարգի կառուցում |
| Համայնքում գյուղատնտեսությամբ զբաղվող տնտեսությունների համար բազմապրոֆիլ գյուղտեխնիկայից օգտվելու հնարավորությունների ստեղծում |
| Համայնքում կաթի վերամշակման արտադրամասի կառուցում |
| Մեծ Սարիարում ոռոգման համակարգի կառուցում |
| Լեռնուտի ոռոգման համակարգի վերանորոգում |
| Կրաշենի ոռոգման համակարգի վերանորոգում |
| 11 | Համայնքի կազմի մեջ մտնող բնակավայրերի ճանապարհների ներքին ցանցի անբարեկարգ վիճակ | Ջաջուռի ճանապարհների ներքին ցանցի հիմնանորոգում |
| Ջաջուռավանի ճանապարհների ներքին ցանցի հիմնանորոգում |
| Մեծ Սարիարի ճանապարհների ներքին ցանցի հիմնանորոգում |
| ***Պետական կառավարման լիազորություններ*** | | |
| 1 | Համայնքում երկրաշարժի հետևանքով բնակարանային խնդրի առկայություն | Ջաջուռում երկրաշարժի հետևանքով անօթևան մնացած թվով 36 ընտանիքների բնակարանների կառուցում |
| Կրաշենում 1988 երկրաշարժից հետո կառուցված փայտյա բնակարանների բնակիչների բնակարանային պայմանների բարելավում |
| 2 | Առողջապահական հիմնարկների շենքային և գույքային պայմանների բարելավման անհրաժեշտություն | Ջաջուռի բժշկական ամբուլատորիայի վերանորոգում, կո յուղագծի վերականգնում |
| Ջաջուռավանի առողջապահական հիմնարկի շենքի վերանորոգում և նոր գույքի ձեռքբերում |
| Մեծ Սարիարի առողջապահական հիմնարկի շենքի վերանորոգում և նոր գույքի ձեռքբերում |
| Կրաշենի առողջապահական հիմնարկի շենքի վերանորոգում և նոր գույքի ձեռքբերում |
| Լեռնուտի առողջապահական հիմնարկի շենքի վերանորոգում և նոր գույքի ձեռքբերում |
| 3 | Համայնքի կազմի մեջ մտնող բնակավայրերը համայնքի կենտրոնին կապող ճանապարհների բարեկարգման անհրաժեշտություն | Ըստ հավելված 2–ում բերված ցանկի |
| 4 | Հանրակրթության ոլորտում մատուցվող ծառայությունների որակի բարելավման անհրաժեշտություն | Ջաջուռի դպրոցի շենքի վերանորոգում |
| Ջաջուռավանում դպրոցի շենքի կառուցում |
| Մեծ Սարիարի դպրոցի մարզադահլիճի կառուցում |

# Համայնքում առկա հիմնահարցերի լուծմանն ուղղված առաջնահերթ ծրագրերը

Համայնքում առկա հիմնահարցերի լուծմանն ուղղված ծրագրերի առաջնահերթություններ սահմանելը գործնականում բավականին դժվար է, հատկապես երբ այդ համայնքը, որպես այդպիսին, դեռևս ձևավորված չէ: Այս պարագայում առաջնահերթությունների սահմանման ժամանակ, որպես կողմնորոշիչ են օգտագործվել փորձագիտական հիպոթետիկ դատողություններն ու պատկերացումները համայնքի մասին՝ միաժամանակ համայնքը դիտարկելով որպես տեղական ինքնակառավարման ինքնուրույն սուբյեկտ, որտեղ գոյատևելու համար անհրաժեշտ է ունենալ գոնե նվազագույն ենթակառուցվածքներ և ծառայություններ:

Ցանկացած համայնքում տեղական ինքնակառավարումը կյանքի կոչելու առաջնահերթ պայման է կառավարման մարմնի առկայությունը, նրա դիրքն ու հեղինակությունը: Վերանորոգված և կահավորված վարչական շենքի առկայությունը կարևոր պայման է բնակչության շրջանում վստահության և հավատի մթնոլորտ ձևավորելու, իշխանության ուժն ու կարողությունները ընդգծելու, ինչպես նաև կառավարման ապարատի (աշխատակազմի) արյդունավետ աշխատանքը խթանելու համար: Այս իմաստով, հատկապես խոշորացման հետևանքով ձևավորված համայնքի համար պատշաճ տեսքի և բավարար հնարավորություններ ունեցող վարչական շենքի առկայությունը դիտվում է որպես առաջնայնություն:

Առաջնահերթությունների հաջորդ շարքը վերաբերում է ՏԻՄ–երին օրենքով ամրագրված այն լիազորություններին, որոնք ենթադրում են բնակչությանը առաջին անհրաժեշտության (կենսապահովման) ծառայությունների մատուցում: Այդպիսիներից են՝ ջրամատակարարումը, աղբահանությունը, նախադպրոցական դաստիարակությունը, միջբնակավայրային հաղորդակցությունը (ճանապարհներ, տրանսպորտ, կապ) և այլն:

Համայնքի համար (հատկապես գյուղական բնակավայրեր ունեցող) առաջնային կարող է լինել նաև այնպիսի ծրագրերի իրականացումը, որոնք չեն դասվում համայնքի ղեկավարի պարտադիր լիազորությունների շարքին, սակայն անհրաժեշտ են տեղերում անհատական տնտեսությունների գործունեությանը նպաստելու, նրանց կողմից եկամուտ ձևավորելու, հետևաբար՝ նաև համայնքում ապրելու և տնտեսությունը զարգացնելու համար: Այդպիսի ծրագրերից են, մասնավորապես, արդիական գյուղատնտեսական տեխնիկայի հավաքակայանի ստեղծումը, գյուղմթերքների մթերման հնարավորությունների ապահովումը և այլն:

Այս պատկերացումներից ելնելով՝ 3.2 կետում նշված ծրագրերի ցանկից, խորհրդակցելով խոշորացվող համայնքների ղեկավարների և մարզպետարանի համապատասխսն աշխատակիցների հետ, ընտրվել են առավել առաջնահերթ ծրագրերը, դասակարգվել են ըստ առաջնահերթության և գնահատվել նրանց մոտավոր արժեքները (աղյուսակ 13):

*Աղյուսակ 13. Հիմնահարցերի լուծմանն ուղղված առաջնահերթ ծրագրերը և դրանց արժեքը*

|  |  |  |  |  |  |  |
| --- | --- | --- | --- | --- | --- | --- |
|  | Ծրագիր 1 | | Ծրագիր 2 | | Ծրագիր 3 | |
| Ծրագիրը | Արժեքը (հ. դրամ) | Ծրագիրը | Արժեքը (հ. դրամ) | Ծրագիրը | Արժեքը (հ. դրամ) |
| **Ջաջուռ** | Համայնքային կենտրոնի շենքի կառուցում | 150000 | Համայնքի գազաֆիկացում | 100000 | Թվով 34 ընտանիք-ների համար բնակե-լի տների կառուցում | 280000 |
| **Ջաջու-ռավան** | Խմելու ջրագծի վերանորոգում (2.0կմ) | 4000 | Դպրոցի շենքի կառուցում | 150000 | Ջաջուռավանից մայր-ուղի 2կմ ճանապա-րհահատվածի հիմնանորոգում | Տես հավել-ված 2 |
| **Լեռնուտ** | Համայնքային կենտրոնի հիմնանորոգում | 15000 | Լեռնուտից մայր-ուղի 6կմ ճանա-պարհահատվածի հիմնանորոգում | Տես հավել-ված 2 | Խմելու ջրի ներքին ցանցի վերանորոգում (1 կմ) | 2000,0 |
| **Մեծ Սարիար** | Դպրոցի մարզադահլիճի կառուցում | 72000 | Համայնքային կենտրոնի շենքի կառուցում | 60000 | Մեծ Սարիարից մայր-ուղի 3կմ ճանապա-րհահատվածի հիմնանորոգում | Տես հավել-ված 2 |
| **Կրաշեն** | Խմելու ջրագծի վերանորոգում (2.0կմ) | 4000 | Կրաշենից մայր-ուղի 3կմ ճանա-պարհահատվածի հիմնանորոգում | Տես հավել-ված 2 | Համայնքային կենտրոնի շենքի կառուցում | 50000 |

# ՏԻ ոլորտին առնչվող այն առաջնահերթ ծրագրերը, որոնք հնարավոր է իրականացնել միջնաժամկետ (4 տարվա) ժամանակահատվածում, խոշորացման արդյունքում առաջացող օգուտների հաշվին

Ինչպես վերևում արդեն նշվեց, Ջաջուռ խոշորացված համայնքը, խոշորացման արդյունքում ապահովելով բոլոր նախկին համայնքներում մինչ խոշորացումը եղած ծառայությունների փաստացի մակարդակը, տարեկան ունենալու է 8.2մլն դրամ ազատ միջոցներ: Այդ միջոցները հիմնականում ուղղվելու են աղյուսակ 14–ում բերված առաջնահերթ ծրագրերի ֆինանսավորմանը, որի ժամանակ, որպես համաֆինանսավորող կողմ, կարող են հանդես գալ նաև պետությունը կամ այլ դոնոր կազմակերպություններ: Այս համագործակցությունը լուրջ հնարվորություններ կարող է ստեղծել համայնքում խիստ անհրաժեշտ, նույնիսկ լուրջ ծախսատար ծրագրեր ֆինասավորելու և վարկային միջոցներ ներգրավելու համար:

Աղյուսակ 14-ում բերված է այն առաջնահերթ ծրագրերի նկարագրությունը, որոնք հնարավոր է իրականացնել, խոշորացման միջոցով տնտեսված ֆինանսական միջոցների հաշվին 4 տարի ժամանակահատվածում:

*Աղյուսակ 14 . Ֆինանսավորման ենթակա ծրագրերի ցանկը և նկարագրությունը*

|  |  |  |  |
| --- | --- | --- | --- |
| **ՀՀ** | **Ծրագրի անվանումը** | **Ծրագրի նկարագրությունը** | **Ծրագրի արժեքը** (հազ.դրամ) |
| 1 | Համայնքային կենտրոնի նոր շենքի կառուցում | Համայնքային կենտրոնի կառուցում, որտեղ կարելի է տեղավորել՝ համայնքի վարչական ապարատը (աշխատակազմը), նախադպրոցական (մանկապարտեզ) և արտադպրոցական (արվեստի, գեղարվեստի, երաժշտական, սպորտդպրոցներ) հիմնարկները և այլն | **150 000** |
| 2 |  |  |  |
|  |  | **Ընդամենը[[12]](#footnote-12)** |  |

Ծանոթություն:

Լրացուցիչ ֆինանսական միջոցների առկայության կամ վերը նշված ծրագրերը այլ միջոցներով իրականացնելու պայմաներում կարելի շարունակել սույն ցանկը աղյուսակ 13 – ում բերված առաջնահերթությամբ:

# Համայնքի բյուջեի հիմնական ցուցանիշները

Աղյուսակ 15-ում ներկայացված են Ջաջուռ համայնքի բյուջեի հիմնական ցուցանիշները մինչև խոշորացնելը՝ ըստ համայնքի կազմի մեջ մտնող նախկին համայնքների, և խոշորացնելուց հետո: Մասնավորապես, այստեղ ներկայացված են համայնքի ընդհանուր ծախսերի բաժանումն ըստ վարչական և ֆոնդային մասերի, ինչպես նաև ըստ վարչական ծախսերի (կառավարման ապարատի պահպանում) և ծառայությունների մատուցումն արտահայտող ծախսերի: Աղյուսակից երևում է, որ խոշորացման արդյունքում ավելացել են ֆոնդային բյուջեի ծախսերն ու ծառայությունների մատուցմանն ուղղվող ծախսերը, ինչը դրական երևույթ է:

*Աղյուսակ 15. Ջաջուռ համայնքի կազմի մեջ մտնող նախկին համայնքների բյուջեների ծախսերը (2012 թ. փաստ)*

*(հազ. դրամ)*

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **ՀՀ** | **Համայնք** | **Ընդամենը ծախսեր** | | | **Ընդհանուր բնույթի հանրային ծառայություններ** | **Ծառայությունների մատուցումն արտացոլող ծախսեր** | | | | | **Հիմնական բաժիններին չդասվող պահուստային ֆոնդր** |
| **Ընդամենը** | **Վարչական մաս** | **Ֆոնդային մաս** | **Տնտեսական հարաբերություններ** | **Շրջակա միջավայրի պաշտպանություն** | **Բնակարանային շինարարություն և կոմունալ ծառայություն** | **Հանգիստ, մշակույթ և կրոն** | **Սոցիալական պաշտպանություն** |
| 1 | Ջաջուռ | 12 503,6 | 12 098,6 | 405,0 | 11 232,5 | -21,4 | 200,0 | 15,0 | 57,5 | 1 020,0 | 0,0 |
| 2 | Ջաջուռավան | 3 546,0 | 3 546,0 | 0,0 | 3 172,0 | 0,0 | 0,0 | 5,0 | 0,0 | 140,0 | 229,0 |
| 3 | Լեռնուտ | 4 300,0 | 4 300,0 | 0,0 | 4 083,5 | 0,0 | 0,0 | 0,0 | 0,0 | 191,5 | 25,0 |
| 4 | Մեծ Սարիար | 5 832,1 | 5 650,1 | 182,0 | 5 083,1 | -218,0 | 0,0 | 215,0 | 100,0 | 302,0 | 350,0 |
| 5 | Կրաշեն | 4 546,0 | 4 546,0 | 0,0 | 4 018,0 | 0,0 | 0,0 | 28,0 | 0,0 | 500,0 | 0,0 |
|  | Ընդամենը | 30 727,8 | 30 140,8 | 587,0 | 27 589,2 | -239,4 | 200,0 | 263,0 | 157,5 | 2 153,5 | 604,0 |
|  |  |  |  |  |  |  |  |  |  |  |  |
| Ջաջուռ (խոշորացված) | | 30 727,8 | 22688,0 | 8 039,8 | 20188,0 | 10 539,8 | | | | | |

Ջաջուռ համայնքում համայնքների խոշորացման արդյունքում մեծացել են ֆոնդային բյուջեի ծախսերը` 2,2 %-ից հասնելով մինչև 27,9 %-ի: 4,8 %-ով ավելացել են նաև վարչական բյուջեի ծախսերի կազմում ծառայությունների մատուցմանն ուղղվող ծախսերը, ինչը նշանակում է, որ նույն տոկոսով նվազել են կառավարման ապարատի պահպանման ծախսերը (աղյուսակ 16):

*Աղյուսակ 16. Ջաջուռ համայնքի բյուջեի հիմնական ցուցանիշները մինչև խոշորացնելը և խոշորացնելուց հետո*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | Ընդամենը ծախսեր[[13]](#footnote-13) | | Այդ թվում՝ | | | | | | |
| Վարչական բյուջեի ծախսեր | | | | | Ֆոնդային բյուջեի ծախսեր | |
| Ընդամենը | | Այդ թվում՝ ծառայություն-ներին ողղված ծախսեր | | |
| Հազ.դրամ | % | Հազ. դրամ | % | Հազ. դրամ | % ընդհանուրից | % վարչական բյուջեից | Հազ. դրամ | % |
| Մինչև խոշորացումը | **31 479,9** | **100,0** | **30 776,2** | **97,8** | **3 271,6** | **10,4** | **10,6** | **703,7** | **2,2** |
| Խոշորացումից հետո | **31 479,9** | **100,0** | **22688,0** | **72,1** | **3 500,0** | **11,1** | **15,4** | **8 791,9** | **27,9** |

Աղյուսակ 17 - ում ներկայացված են Ջաջուռ խոշորացված համայնքի բյուջեի ծախսերը 4 տարվա կտրվածքով՝ ըստ վարչական և ֆոնդային բյուջեների ծախսերի՝ ներկայացնելով նաև ծառայությունների մատուցմանն ուղղվող ծախսերը: Ջաջուռ համայնքի բյուջեի ծախսերը յուրաքանչյուր տարի ավելացվել են՝ հիմք ընդունելով ֆինանսական համահարթեցման դոտացիաների հնարավոր աճի տեմպերը և աշխատակազմի նվազագույն աշխատավարձի մակարդակի բարձրացման փոխհատուցումից տրված:

*Աղյուսակ 17. Ջաջուռ համայնքի բյուջեի ծախսերը 4 տարվա կտրվածով*

*(հազ.դրամ)*

|  |  |  |  |  |  |  |  |
| --- | --- | --- | --- | --- | --- | --- | --- |
|  | | | **Մինչև խոշորոցումը** | **Խոշորացումից հետո** | | | |
| **I տարի** | **II տարի** | **III տարի** | **IV տարի** |
| **Ընդամենը ծախսեր** | | | **31 479,9** | **31 479,9** | **33994** | **36760** | **39802** |
|  | **Վարչական բյուջեի ծախսեր** | | **30 776,2** | **22688,0** | **23694** | **24800** | **26017** |
|  | | **Այդ թվում՝ ծառայություն-ներին ողղված ծախսեր** | **3 271,6** | **3 500,0** | **4380** | **5348** | **6413** |
|  | **Ֆոնդային բյուջեի ծախսեր** | | **703,7** | **8 791,9** | **10300** | **11960** | **13785** |

Բացի վերը նշվածից, Ջաջուռ համայնքը լուրջ ֆինանսական ակնկալիքներ կարող է ունենալ նաև կապված «Ֆինանսական համահարթեցման մասին» նոր օրենքի ընունման հետ: Այս մասով սպասվելիք գումարը կկազմի **12,3 մլն դրամ:**

Ընդհանուր առմամբ, հաշվի առնելով բոլոր ուղղություններով ակնկալվող փոփոխությունները (համայնքների խշորացում, ֆինանսական համահարթեցման նոր մեխանիզմների ներդրում, նվազագույն աշխատավարձի շեմի բարձրացման հետ կապված փոխհատուցում, Ջաջուռ համայնքը մեկ տարվա ընթացքում կունենա լրացուցիչ (ազատված) 19,8 մլն. դրամ:

*Աղյուսակ 18. Ջաջուռ համայնքի բոլոր ողղություններով կանխատեսվող օգուտները*

*(հազ.դրամ)*

|  |  |  |  |
| --- | --- | --- | --- |
|  | **Ընդամենը ծախսեր** | **որից** | **Լրացուցիչ (ազատված) միջոցներ[[14]](#footnote-14)** |
| **Վարչական բյուջե** |
| **Մինչև խոշորացումը** | **30 727,8** | **30 140,8** |  |
| **Խոշորացումից հետո** | **30 727,8** | **22 688,0** |  |
|  | | | |
| **Համայնքների խոշորացման արդյունքում (վարչական բյուջեի ծախսերի կրճատումից)** |  |  | **7 452,8** |
| **«Ֆինանսական համահարթեցման մասին» նոր օրենքի ընունման արդյունքում** |  |  | **12 300** |
| **Ընդամենը** |  |  | **19 752,8** |

# Համայնքների խոշորացման արդյունքում համայնքային լիազորությունների և որոշ իրավական պահանջների վերանայման անհրաժեշտությունը

Նախքան համայնքների խոշորացումը, երբ խոշորացված համայնքի կազմի մեջ մտնող վարչական միավորները ինքնուրույն համայնքներ են, նրանց միմյանց կապող ճանապարհները հանդիսանում են պետական (մարզային) ենթակայության ճանապարհներ: Դա նշանակում է, որ այդ ճանապարհների սպասարկումը (այդ թվում նաև կապիտալ նորոգումը) իրականացվում է պետական բյուջեի միջոցների հաշվին: Համայնքների խոշորացումից հետո այդ ճանապարհները դառնում են ներհամայնքային և, հետևաբար՝ դրանց սպասարկումը կատարվելու է համայնքի կողմից իր բյուջեի միջոցների հաշվին: Տրամաբանական է, որ այս դեպքում, այդ լիազորությունը հարկավոր է դիտարկել որպես պատվիրակված լիազորություն և պետական բյուջեից ստանալ համապատասխան ֆինանսավորում, կամ համայնքներին տրամադրել այդ աշխատանքների կատարման համար նպատակային դրամաշնորհներ:

ՀՀ օրենսդրության համաձայն՝ համայնքներն իրավունք ունեն ձևավորված վարչական բյուջեի պահուստային ֆոնդից հատկացումներ կատարելու ֆոնդային բյուջե և կատարելու կապիտալ ծախսեր: Օրենսդրությունը սահմանափակում է վարչական բյուջեի պահուստային ֆոնդի չափը՝ սահմանելով այն վարչական բյուջեի ընդհանուր եկամուտների 5-20 %-ի չափով: Համայնքների խոշորացման պարագայում, երբ վարչական բյուջեում վարչական ծախսերի տնտեսման հաշվին առաջանում են ազատ միջոցներ, երբեմն կարող են խոչընդոտներ առաջանալ այդ միջոցներն օգտագործելիս՝ անհրաժեշտ ծավալի կապիտալ ծրագրեր իրականացնելու համար: Իսկ խոշորացման պարագայում կապիտալ ծախսերի իրականացումը երբեմն լինում է օբյեկտիվ անհրաժեշտություն, քանի որ շատ դեպքերում նոր ծրագրերի իրականացումն իր մեջ ներառում է նաև կապիտալ ծախսերի իրականացում: Օրինակ՝ Ջաջուռ համայնքում աղբահանության ընդլայնումը կապված է նոր աղբատար մեքենայի ձեռքբերման հետ:

# Հավելվածներ

## Հավելված 1. Համայնքների խոշորացման արդյունքում վարչական ծախսերի կրճատումից առաջացող օգուտների հաշվարկման մոտեցումները

**Երբ խոշորացված համայնքի կազմի մեջ մտնում են միևնույն, այն է՝ գյուղական կարգավիճակ ունեցող բնակավայրեր**

Համայնքների խոշորացման տնտեսական օգուտներն առաջին հերթին արտահայտվում են համայնքների վարչական ծախսերի կրճատմամբ: Պարզ է, որ նոր ձևավորված համայնքի աշխատակազմը չի կարող իր մեջ ներառել նախկին համայնքների աշխատակազմերն ամբողջությամբ[[15]](#footnote-15), այլ որոշակի փոփոխություններ կկրի: Որոշակի փոփոխություններ կկրեն նաև վարչական ծախսերը:

Գործնականում բավականին դժվար է հաշվարկել, թե կոնկրետ քանի միավոր հաստիք կկրճատվի և որքան գումար կազատվի համայնքների խոշորացման արդյունքում, քանի որ չկան համայնքի աշխատակազմի թվի վերաբերյալ սահմանված նորմատիվներ: Իհարկե, կան պաշտոններ, որոնց մասին միանշանակ կարելի է ասել, որ նոր ձևավորված մեկ համայնքում դրանք չեն կարող լինել մի քանի հատ: Սակայն երբ խոսքը վերաբերվում է կոնկրետ մասնագետներին, շատ դժվար է ենթադրել, թե նրանցից քանիսը կկրճատվեն: Ավելին, նոր ձևավորված համայնքում աշխատակազմի կրճատման արդյունքում տնտեսված գումարների հաշվին նոր ծառայությունների մատուցումը կարող է ենթադրել նաև նոր աշխատողների ներգրավում:

Դժվար է հաշվարկել նաև, թե ինչպիսին կլինեն նոր ձևավորված համայնքի վարչական ծախսերը, քանի որ դարձյալ չկան սահմանված նորմատիվներ:

Ելնելով վերը շարադրվածից՝ համայնքների խոշորացման արդյունքում վարչական ծախսերի կրճատման հաշվարկը կատարվում է միմիայն ***փորձագիտական գնահատմամբ***:

Հաշվարկները կատարելիս դիտարկվում է նաև խոշորացման արդյունքում նոր պաշտոնների ձևավորման և դրանց պահպանման հետ կապված ծախսերի առաջացման անհրաժեշտությունը: Խոսքը, մասնավորապես, վերաբերվում է նոր ձևավորված համայնքի բնակավայրերում (բացի համայնքի կենտրոնի բնակավայրից) «վարչական ներկայացուցչի» պաշտոնին, որը կհանդիսանա նախկին համայնքի տարածքում նոր ստեղծված համայնքի ղեկավարի ներկայացուցիչը: Իհարկե, վարչական ներկայացուցչի գործառույթներն էականորեն կտարբերվեն համայնքի ղեկավարի գործառույթներից, և, բնականաբար, այդ հաստիքի պահպանման համար շատ մեծ ծախս չեն ենթադրի:

Այն դեպքում, երբ նոր համայնքը ձևավորվել է միևնույն, այն է՝ գյուղական կարգավիճակ ունեցող համայնքների խոշորացման արդյունքում, ապա խոշորացումից առաջացող տնտեսական օգուտների հաշվարկման նպատակով կիրառվել է հետևյալ մոտեցումը:

Հաշվարկվել են նոր ձևավորված համայնքի վարչական ծախսերը՝ ներառյալ համայնքի կազմի մեջ մտնող բնակավայրերի (առանց համայնքի կենտրոնի) վարչական ներկայացուցիչների պահպանման ծախսերը: Խոշորացված համայնքի կազմի մեջ մտնող նախկին բոլոր գյուղական համայնքների (ներառյալ համայնքի կենտրոնի) վարչական ծախսերի հանրագումարից հանվել են նոր ձևավորված համայնքի համար հաշվարկված վարչական ծախսերը: Այդ տարբերությունն էլ հենց իրենից ներկայացնում է վարչական ծախսերի կրճատումից առաջացող տնտեսական օգուտը:

Նոր ձևավորված համայնքի վարչական ծախսերը հաշվարկելու համար նախ ձևավորվել է համայնքի հաստիքացուցակը: Այդ նպատակով գումարվել են համայնքի կազմի մեջ մտնող բոլոր նախկին համայնքների հաստիքացուցակներում ընդգրկված հաստիքային միավորները և այնուհետև կատարվել են կրճատումներ հետևյալ կերպ.

* Մինչև 1 միավոր կրճատվել են բոլոր այն հաստիքները, որոնք ենթադրում են վարչական բնույթի աշխատանք, օրինակ, համայքնի ղեկավարի հաստիքը:
* Չի զրոյացվել ոչ մի հաստիքային միավոր, այսինքն՝ առնվազն մեկ միավոր պահպանվել են հաստիքացուցակի անվանացանկում տեղ գտած բոլոր հաստիքները:
* Քանի որ հստակ հայտնի չեն մասնագետների գործառույթները, ապա շատ դժվար է ասել, թե որ մասնագետները կկրճատվեն և քանի միավոր հաստիքի անհրաժեշտություն կառաջանա: Այդ պատճառով յուրաքանչյուր համայնքում, ելնելով փորձագիտական դատողություններից, սահմանվել են մասնագետների տարբեր թվով հաստիքներ:
* Եթե համայնքի ղեկավարի հաստիքացուցակում ներառված են ուղղակիորեն ծառայությունների մատուցում ենթադրող հաստիքներ, օրինակ, մշակույթի տան աշխատող, ակումբավար և այլն, ապա նման հաստիքներն ընդհանրապես չեն կրճատվել: Բացառություն է կազմում գրադարանավարի հաստիքը, որը կրճատվել է մինչև մեկ միավոր:

Ինչ վերաբերվում է նոր ձևավորված համայնքի աշխատակիցների աշխատավարձին, ապա դրանք սահմանվել են` հիմք ընդունելով գործող համայնքներում համապատասխան հաստիքային միավորի դրույքաչափերից ամենաբարձրը: Այս եղանակով սահմանված աշխատավարձերը համադրվել են համայնքի ծախսային քաղաքականության մեթոդաբանությամբ[[16]](#footnote-16) (ՀԾՔՄ) սահմանված համայնքների այն խմբի համար առաջարկվող հաստիքացուցակում սահմանված աշխատավարձերի հետ, որին պատկանում է նոր ձևավորված համայնքը: Եթե որևէ հաստիքի գծով առաջարկվող աշխատավարձն ավելի ցածր է, քան ՀԾՔՄ-ով առաջարկվողը, ապա որպես հիմք է ընդունվել ՀՔԾՄ-ում սահմանված աշխատավարձը, այսինքն՝ ավելի բարձր աշխատավարձը:

Հաշվարկների կատարման ժամանակ երբեմն անհրաժեշտություն է առաջացել որոշակիորեն շեղվել նշված մոտեցումներից` ելնելով նպատակահարմարությունից: Օրինակ, երբեմն հանդիպում են այնպիսի դեպքեր, երբ մի համայնքում, օրինակ, պահակի աշխատավարձը մոտ է կամ նույնիսկ ավելին է մյուս համայնքի աշխատակազմի ղեկավարի աշխատավարձից: Նման դեպքերում կատարվել են որոշակի ճշգրտումներ: Բացի այդ, երբեմն ելնելով նպատակահարմարությունից, զրոյացվել են որոշ հաստիքային միավորներ: Նման ճշգրտումները, եթե այդպիսիք կան, ներկայացված են կոնկրետ համայնքի համար կատարվող հաշվարկների մեջ:

Կրճատումների արդյունքում նոր ձևավորված հաստիքացուցակը համադրվել է ՀԾՔՄ-ում սահմանված համայնքների այն խմբի համար առաջարկվող հաստիքացուցակի հետ, որին պատկանում է նոր ձևավորված համայնքը: Համադրման արդյունքում ճշգրտումներ են կատարվել առաջարկվող հաստիքացուցակում այն տրամաբանությամբ, որ ՀԾՔՄ-ում ներկայացված հաստիքներն ամբողջ անվանացանկով և հաստիքային միավորների քանակությամբ ներառված լինեն առաջարկվող հաստիքացուցակում: Եթե ՀԾՔՄ-ում կան հաստիքներ, որոնք բացակայում են առաջարկվող հաստիքացուցակում, ապա դրանք ավելացվում են սահմանված աշխատավարձի մակարդակներով: Կամ եթե առաջարկվող հաստիքացուցակում որևէ հաստիքային միավոր տեղ է գտել ավելի քիչ քանակությամբ, քան ներկայացված է ՀԾՔՄ-ում, ապա վերջինիս քանակը բարձրացվում է մինչև ՀԾՔՄ-ում սահմանված քանակը:

Նոր ձևավորված հաստիքացուցակում ներառվել են նաև համայնքի կազմի մեջ մտնող (բացի համայնքի կենտրոնից) բնակավայրերի վարչական ներկայացուցիչների և նրանց աշխատակազմերի (եթե այդպիսիք կսահմանվեն) հաստիքները՝ հիմք ընդունելով տվյալ բնակավայրի բնակչության թիվը:

Այսպես, խոշորացված համայնքի կազմի մեջ մտնող բոլոր բնակավայրերում սահմանվել է մեկ վարչական ներկայացուցչի հաստիք: Նախատեսվել է նաև, որ 3000-ից ավելի բնակիչ ունեցող բնակավայրերում վարչական ներկայացուցիչները կունենան մեկ օգնական և գրասենյակի հավաքարար: 5000-ից ավելի բնակիչ ունեցող բնակավայրերում համայնքի ավագանու որոշմամբ կարող են սահմանվել լրացուցիչ հաստիքներ:

Վարչական ներկայացուցչի աշխատավարձը սահմանվել է՝ հիմք ընդունելով տվյալ բնակավայրի բնակչության թիվը:

Մինչև 300 բնակիչ ունեցող բնակավայրեր՝ 60000 դրամ, որը մոտավորապես համապատասխանում է նվազագույն աշխատավարձին՝ ներառյալ եկամտային հարկը: 300-ից ավել բնակիչ ունեցող հաջորդ յուրաքանչյուր միջակայքում ընդգրկված բնակավայրերի դեպքում վարչական ներկայացուցչի աշխատավարձը նախորդ միջակայքի համեմատությամբ կաճի մոտավորապես 20 %-ով: 300-500 բնակիչ ունեցող բնակավայրեր՝ 72000 դրամ, 500-1000 բնակիչ ունեցող բնակավայրեր՝ 86400 դրամ, 1000-3000 բնակիչ ունեցող բնակավայրեր՝ 103400 դրամ, 3000 և ավելի բնակիչ ունցող բնակավայրեր՝ համայնքի ղեկավարի աշխատավարձի 80 %-ը, բայց ոչ պակաս, քան ԱԺ պատգամավորի աշխատավարձի[[17]](#footnote-17) 40 %-ը, որը կազմում է 132638 դրամ:

Եթե տվյալ բնակավայրի բնակչության թիվը գերազանցում է 3000-ը, և փաստորեն առաջանում է նաև մեկ նոր՝ վարչական ներկայացուցչի օգնականի հաստիք, ապա վերջինիս աշխատավարձը սահմանվում է տվյալ բնակավայրի վարչական ներկայացուցչի աշխատավարձի 50 %-ի չափով, բայց ոչ պակաս, քան նվազագույն աշխատավարձը: Հավաքարարի աշխատավարձը սահմանվում է նվազագույն աշխատավարձի չափով:

Այսպիսով, նոր ձևավորված համայնքի վարչական ծախսերը հաշվարկելու համար աշխատավարձի գծով ծախսերը հաշվարկվել են՝ ելնելով վերոնշյալ մոտեցմամբ սահմանված հաստիքացուցակի հաստիքային միավորներից և պաշտոնային դրույքաչափերից, իսկ մնացյալ ծախսերը, որոնք կապված են համայնքի վարչական շենքի պահպանման և աշխատակազմի բնականոն աշխատանքն ապահովելու հետ, սահմանելու համար հիմք են ընդունվել ՀԾՔՄ-ում սահմանված համայնքների այն խմբի համար առաջարկվող վարչական ծախսերը, որին պատկանում է տվյալ համայնքը:

Համայնքի վարչական ծախսերում նախատեսվել են նաև վարչական ներկայացուցչի գրասենյակի պահպանման ծախսերը, որոնք նույնպես, ինչպես և վարչական ներկայացուցչի աշխատավարձը, կապվել են տվյալ բնակավայրի բնակչության թվի հետ:

Մասնավորապես սահամավել է, որ մինչև 300 բնակիչ ունեցող բնակավայրերում գրասենյակի պահպանման ծախսեր չեն նախատեսվում: Նախատեսվում են միայն վարչական ներկայացուցչի գործունեությունը ապահովող տրանսպորտային, կապի և գրենական պարագաների (թուղթ, գրիչ և այլն) ձեռքբերման ծախսեր, (աղյուսակ 19):

*Աղյուսակ 19. Վարչական ներկայացուցչի գործունեությունը ապահովող որոշ ծախսեր*

|  |  |  |  |
| --- | --- | --- | --- |
| **ՀՀ** | **Ծախսի անվանում** | **Ամսական ծախս (դրամ)** | **Տարեկան ծախս (դրամ)** |
| 1 | Տրանսպորտային ծախսեր | 15000 | 180000 |
| 2 | Հեռախոսային կապ | 3000 | 36000 |
| 3 | Գրենական պարագաներ | 2000 | 24000 |
|  | ***Ընդամենը ծախսեր*** | ***20000*** | ***240000*** |

300-ից ավելի բնակիչ ունեցող համայնքներում, բացի վերոհիշյալ ծախսերից, նախատեսվում են նաև վարչական ներկայացուցչի պահպանման գրասնեյակային ծախսեր:

Աղյուսակ 20 – ում ներկայացված են 300-ից ավելի բնակիչ ունեցող բնակավայրերի վարչական ներկայացուցչի գործունեության համար անհրաժեշտ, ինչպես նաև վարչական ներկայացուցչի գրասենյակային ծախսերը: Բնակչության թվի յուրաքանչյուր հաջորդ միջակայքին պատկանող բնակավայրի վարչական ներկայացուցչի պահպանման ծախսերը նախորդի համեմատությամբ ավելացել են մոտավորապես 20 %-ով:

*Աղյուսակ 20. Վարչական ներկայացուցչի պահպանման և գրասենյակային ծախսեր*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **ՀՀ** | **Ծախսի անվանում** | **300-500 բնակիչ ունեցող բնակավայրեր** | | **500-1000 բնակիչ ունեցող բնակավայրեր** | | **1000-3000 բնակիչ ունեցող բնակավայրեր** | | **3000 և ավելի բնակիչ ունեցող բնակավայրեր** | |
| **Ամսական ծախս (դրամ)** | **Տարեկան ծախս (դրամ)** | **Ամսական ծախս (դրամ)** | **Տարեկան ծախս (դրամ)** | **Ամսական ծախս (դրամ)** | **Տարեկան ծախս (դրամ)** | **Ամսական ծախս (դրամ)** | **Տարեկան ծախս (դրամ)** |
| 1 | Էլեկտրաէներգիա | 10000 | 120000 | 12000 | 144000 | 14400 | 172800 | 17280 | 207360 |
| 2 | Տրանսպորտային ծախսեր | 15000 | 180000 | 18000 | 216000 | 21600 | 259200 | 25920 | 311040 |
| 3 | Հեռախոսային կապ | 3000 | 36000 | 3600 | 43200 | 4320 | 51840 | 5180 | 62160 |
| 4 | Գրենական պարագաներ | 2000 | 24000 | 2400 | 28800 | 2880 | 34560 | 3460 | 41520 |
| 5 | Այլ գրասնեյակային ծախսեր | 5000 | 60000 | 6000 | 72000 | 7200 | 86400 | 8640 | 103680 |
|  | ***Ընդամենը ծախսեր*** | ***35000*** | ***420000*** | ***42000*** | ***504000*** | ***50400*** | ***604800*** | ***60480*** | ***725760*** |

## 

## Հավելված 2. ՀՀ ՏԿՆ –ի կողմից պատրաստված տեղեկանքը, Ջաջուռ համայնքի բնակավայրերը համայնքի կենտրոնին միացնող ճանապարհների մասին

|  |  |  |  |  |  |  |  |
| --- | --- | --- | --- | --- | --- | --- | --- |
| Գյուղերի անվանումները ըստ ճանապարհների | Հեռավորու-թյունը կենտրոնից  (կմ) | Ծածկի տեսակը | | Ծածկի վիճակը | Նորոգման տեսակը | | Պահանջվող գումարը հազ. դր. |
| ա/բ | կոպճային |
| ա/բ /կմ/ | կոպիճ /կմ/ |
| **Մ-7 Ջաջուռ** | 2,6 | ա/բ |  | լավ |  |  | - |
|
| **Մ-7 Լեռնուտ-Կրաշեն-** | 3,0 |  | կոպիճ- գրունտ | վատ | 1,0 | 5,0 | 205040,3 |
|
| **Հ-266 - Մեծ Սարիար** | 6,0 |  | կոպիճ- գրունտ | վատ | 0,5 | 0,5 | 53133,3 |
|
| **Ընդամենը** | | | | | | | **258173,6** |

1. <http://www.mta.gov.am/u_files/file/Hayecakarger/qax44-18_1.pdf> [↑](#footnote-ref-1)
2. Բոլոր այն իրավական ակտերը, որոնք պարունակում են դրույթներ համայնքների քաղաքային կամ գյուղական կարգավիճակի մասին փոփոխման ենթակա են: [↑](#footnote-ref-2)
3. Գյումրի քաղաքը չի դիտարկվում որպես խոշորացվող բնակավայր: [↑](#footnote-ref-3)
4. Որպես հարկային բազաներ հիմք են ընդունվել ՀՀ 2014 թ. պետական բյուջեից ՀՀ համայնքների բյուջեներին «Ֆինանսական համահարթեցման մասին» ՀՀ օրենքով սահմանված կարգով ֆինանսական համահարթեցման դոտացիաների գումարների հաշվարկներում օգտագործվող հողի հարկի և գույքահարկի գծով 2012 թ. ելակետային տվյալները : [↑](#footnote-ref-4)
5. Կառավարության 2013 թ. հունիս 27-ի թիվ 661 – Ն որոշում, հավելված 7, աղյուսակ 9: [↑](#footnote-ref-5)
6. Համաձայն 2014 -2016 թ. –ի միջնաժամկետ ծախսային ծրագրում ներառած ցուցանիշների: [↑](#footnote-ref-6)
7. Գույք, սարքավորումներ, համակարգչային ծրագրեր, ինտերնետ կապ և այլն: [↑](#footnote-ref-7)
8. Աղբյուրը՝ ՀՀ կրթության և գիտության նախարարություն: [↑](#footnote-ref-8)
9. Աղբյուրը՝ ՀՀ առողջապահության նախարարություն: [↑](#footnote-ref-9)
10. Փոքր բնակավայրերի ներկայացվածությունը համայնքի ավագանու կազմում ապահովելու նպատակով կարելի է այդ համայնքների համար սահմանել ավագանու տեղերի քվոտաներ, ինչը կապահովի յուրաքանչյուր բնակավայրից ավագանու առնվազն մեկ անդամի ներկայացուցչություն: [↑](#footnote-ref-10)
11. Այս պարբերության տեղեկատվության աղբյուրը ՀՀ առողջապահության նախարարությունն է: [↑](#footnote-ref-11)
12. Չբավարարող միջոցները կարելի է լրացնել բյուջեի ընդհանուր միջոցների հաշվին կամ տեղափոխել հաջորդ քառամյա ժամանակահատված: [↑](#footnote-ref-12)
13. Ընդամենը ծախսերին ավելացվել են նվազագույն աշխատավարձի մակարդակի բարձրացման հետ կապված պետական բյուջեից ստացվող հնարավոր փոխհատուցումների գումարները (635,4 հազ. դրամ) և արդյունավետ հարկային վարչարարությունից առաջացող տնտեսական օգուտների գումարները (116,7 հազ. դրամ): Առաջինները նախքան խոշորացնելը ներառվել են կառավարման ապարատի պահպանման ծախսերի կազմում, իսկ խոշորացնելուց հետո՝ ծառայությունների մատուցմանն ուղղվող ծախսերի կազմում: Արդյունավետ հարկային վարչարարությունից ստացվող տնտեսական օգուտների գումարները երկու դեպքում էլ ներառվել են ծառայությունների մատուցմանն ուղղվող ծախսերի կազմում: [↑](#footnote-ref-13)
14. Նոր ծառայությունների կազմակերպման կամ գոյություն ունեցող ծառայությունների ընդլայնման պարագայում, լրացուցիչ (ազատված) միջոցների մի մասը կուղղվի այդ ծախսերի ֆինանսավորամանը, որի արդյունքում նույն չափով կմեծանան վարչական բյուջեի ծախսերը: [↑](#footnote-ref-14)
15. Ակնհայտ է, որ համայնքների խոշորացման արդյունքում նոր ձևավորվող համայնքում չեն կարող լինել մեկից ավելի համայնքի ղեկավարներ, աշխատակազմի քարտուղարներ և այլն: Ուստի, առաջանալու է նոր ձևավորված համայնքների հաստիքացուցակները վերանայելու և կրճատելու անհրաժեշտություն: [↑](#footnote-ref-15)
16. Ներկայումս մշակված և ՀՀ տարածքային կառավարման նախարարության կողմից շրջանառության մեջ է դրված մի փաստաթուղթ, որը կոչվում է <<Համայնքի ծախսային քաղաքականության մեթոդաբանություն>>: Նշյալ մեթոդաբանությամբ առաջարվում է, թե ինչպիսի տիպային հաստիքացուցակ և ինչ վարչական ծախսեր պետք է ունենան այս կամ այն խմբին պատկանող համայնքները: Իսկ համայնքների դասակարգումն ըստ խմբերի կատարվել է՝ ելնելով նրանց բյուջետային կարողություններից: [↑](#footnote-ref-16)
17. ՀՀ Ազգային ժողովի պատգամավորի պաշտոնային դրույքաչափը 2013 թ. հունվարի 1 – ից սահմանված է 331 հազար 595 դրամ (ներառյալ աշխատավարձից վճարվող եկամտային հարկը): [↑](#footnote-ref-17)