**Ուսումնասիրություն**

**համայնքների խոշորացումից առաջացող օգուտների և դրանց օգտագործման վերաբերյալ**

**Թումանյան համայնք**

**(Թումանյան, Մարց, Քարինջ, Լորուտ, Շամուտ, Աթան, Ահնիձոր բնակավայրեր)**



ԵՐԵՎԱՆ 2013թ.

Բովանդակություն

[Ներածություն 3](#_Toc366144682)

[1. Թումանյան համայնքի խոշորացման մոդելը և վերջինիս ընտրության հիմնավորումը 4](#_Toc366144683)

[2. Թումանյան համայնքի խոշորացումից առաջացող օգուտները 5](#_Toc366144684)

[2.1.Համայնքների խոշորացման արդյունքում ՏԻ մակարդակում առաջացող չափելի օգուտները 5](#_Toc366144685)

[2.1.1. Համայնքների խոշորացման արդյունքում վարչական ծախսերի կրճատումից առաջացող օգուտները 6](#_Toc366144686)

[2.1.2. Համայնքների խոշորացման արդյունքում արդյունավետ հարկային վարչարարությունից առաջացող օգուտները 11](#_Toc366144687)

[2.1.3. Այլ չափելի օգուտներ 12](#_Toc366144688)

[2.1.4. Համայնքների խոշորացման արդյունքում ՏԻ մակարդակում առաջացող չափելի օգուտների հանրագումարը և կանխատեսումները գալիք 4 տարիների համար 14](#_Toc366144689)

[2.2. Այլ՝ ոչ չափելի օգուտներ 14](#_Toc366144690)

[2.3. Պետական մակարդակում առաջացող հնարավոր օգուտներ 15](#_Toc366144691)

[3. Թումանյան համայնքի միջնաժամկետ զարգացման ծրագրային մոտեցումները 16](#_Toc366144692)

[3.1. Թումանյան համայնքի իրավիճակի վերլուծությունը 16](#_Toc366144693)

[3.2. Համայնքում առկա հիմնահարցերն ու դրանց լուծմանն ուղղված ծրագրերը 28](#_Toc366144694)

[4. Համայնքում առկա հիմնահարցերի լուծմանն ուղղված առաջնահերթ ծրագրերը 30](#_Toc366144695)

[5. ՏԻ ոլորտին առնչվող այն առաջնահերթ ծրագրերը, որոնք հնարավոր է իրականացնել միջնաժամկետ (4 տարվա) ժամանակահատվածում, խոշորացման արդյունքում առաջացող օգուտների հաշվին 34](#_Toc366144696)

[6. Համայնքի բյուջեի հիմնական ցուցանիշները 36](#_Toc366144697)

[7. Համայնքների խոշորացման արդյունքում համայնքային լիազորությունների և որոշ իրավական պահանջների վերանայման անհրաժեշտությունը 39](#_Toc366144698)

[Հավելվածներ 40](#_Toc366144699)

[Հավելված 1. Համայնքների խոշորացման արդյունքում վարչական ծախսերի կրճատումից առաջացող օգուտների հաշվարկման մոտեցումները 40](#_Toc366144700)

[Հավելված 2. ՀՀ ՏԿՆ –ի կողմից պատրաստված տեղեկանքը, Թումանյան համայնքի բնակավայրերը համայնքի կենտրոնին միացնող ճանապարհների մասին 47](#_Toc366144701)

# Ներածություն

Հայաստանում տեղական ինքնակառավարման համակարգի կայացմանը զուգընթաց, որպես առանցքային հիմնախնդիր, մշտապես ընդգծվում է ՀՀ վարչատարածքային կառուցվածքը, ավելի կոնկրետ` նրա մասնատվածության բարձր աստիճանը: Ըստ այդ կառուցվածքի ձևավորված վարչատարածքային միավորների գերակշիռ մասը փոքրաթիվ բնակչությամբ գյուղական համայնքներ են, որոնք բնակչությանը մատուցվող համայնքային ծառայությունները կամ իրականացնում են ցածր մակարդակով, կամ ընդհանրապես չեն իրականացնում: Այս համայնքներում պետության կողմից հատկացվող ֆինանսական միջոցները հիմնականում ուղղվում են վարչական ծախսերին` ծառայությունների մատուցման վրա էական ազդեցություն չթողնելով, իսկ ներդրումային ծրագրերի իրականացումը դժվարանում է աշխատակազմի սահմանափակ կարողությունների պատճառով:

Գործող վարչատարածքային բաժանումը էական խոչընդոտ է հանդիսանում համայնքների կարողությունների ամրապնդման, սահմանափակ ֆինանսական միջոցների արդյունավետ ու նպատակային օգտագործման և տեղական ինքնակառավարման համակարգի բնականոն զարգացման համար:

Ստեղծված իրավիճակում լուրջ անհրաժեշտություն է առաջացել համայնքների խոշորացման միջոցով օպտիմալացնելու ՀՀ վարչատարածքային բաժանման համակարգը՝ որպես ուղենիշ ունենալով ՀՀ կառավարության 2011թ. նոյեմբերի 10-ին ընդունած` «Համայնքների խոշորացման և միջհամայնքային միավորումների ձևավորման» հայեցակարգը[[1]](#footnote-1): Հայեցակարգային դրույթների շարքում կարևորագույն նշանակություն ունեն համայնքների խոշորացման սկզբունքները և չափորոշիչները, որոնք լուրջ նախապայման են խոշորացման միավորի (փնջի կամ սխեմայի) ձևավորման ժամանակ սուբյեկտիվ մոտեցումներից խուսափելու և խոշորացման գործընթացը առավել կառավարելի կազմակերպելու համար:

Ակնհայտ է, որ խոշորացման միավորի ձևավորման համար հայեցակարգային մոտեցումներին զուգահեռ, պակաս նշանակություն չունեն նաև այնպիսի գործոնները, որոնք նպաստավոր պայմաններ են ստեղծում արդեն խոշորացված համայնքի սոցիալ-տնտեսական հետագա զարգացման համար: Նման գործոններից են խոշորացման փնջում քաղաքային համայնքի առկայությունը, բնակավայրերի համատեղ զարգացման հեռանկար (տեսլական) ունենալը, մեկ միասնական ապրանքանիշից (բրենդ) օգտվելու հնարավորությունը, պետական և համայնքային նշանակության հողատարածքները ըստ համայնքների հնարավորինս հավասարաչափ բաշխելը և այլն:

# Թումանյան համայնքի խոշորացման մոդելը և վերջինիս ընտրության հիմնավորումը

Թումանյան խոշորացված համայնքը ձևավորվել է Թումանյան, Մարց, Քարինջ, Լորուտ, Շամուտ, Աթան, Ահնիձոր համայնքների խոշորացման արդյունքում: Թումանյանն ունի քաղաքի կարգավիճակ, իսկ խոշորացվող մյուս համայնքները՝ գյուղական կարգավիճակ: Խոշորացման արդյունքում ձևավորված Թումանյան համայնքը գյուղական կամ քաղաքային կարգավիճակ չի ունենա: Նախկին կարգավիճակները կշարունակեն կրել միայն համայնքի կազմի մեջ մտնող բնակավայրերը[[2]](#footnote-2):

Այս համայնքների խոշորացման փնջի կազմի ընտրությունը պայմանավորված է փնջի կազմում մեկ համեմատաբար խոշոր համայնքի (Թումանյան) առկայությամբ, բնակավայրերի տեղաբաշխվածության նպատակահարմարության և ոչ հեռավոր անցյալում միասնական կառավարման համակարգ ունենալու փաստով:

«Համայնքների խոշորացման և միջհամայնքային միավորումների ձևավորման» հայեցակարգում սահմանված չափորոշիչներին Թումանյան համայնքի կազմի մեջ մտնող բնակավայրերը գրեթե ամբողջությամբ բավարարում են: Մասնակիորեն են բավարարում երկու չափորոշիչների մասով: Դրանցից մեկի (Նոր ձևավորվող համայնքի կենտրոնը, որպես կանոն, պետք է ունենա միացվող համայնքների նկատմամբ կենտրոնական դիրք, առնվազն 3000 բնակիչ և անհրաժեշտ նվազագույն ծավալի ենթակառուցվածքներ) պահանջները խոշորացվող փնջում բավարարել հնարավոր չէ: Մյուս չափորոշիչը, որին խոշորացվող համայնքը չի բավարարում, այն է որ նոր ձևավորվող համայնքի բնակավայրերի հեռավորությունը համայնքի կենտրոնից, որպես կանոն, չպետք է գերազանցի 20 կմ-ը:

* *Միացվող համայնքների ընդհանուր վարչական սահմանի առկայություն:* – Այս չափորոշչին Թումանյան համայնքը բավարարում է ամբողջությամբ: Թումանյանն ընդհանուր սահման ունի Քարինջի հետ, Քարինջը՝ Թումանյանի, Մարցի և Լորուտի հետ, Մարցը՝ Քարինջի և Լորուտի հետ, Լորուտը՝ Մարցի, Քարինջի, Շամուտի և Ահնիձորի հետ, Շամուտը՝ Լորուտի, Ահնիձորի և Աթանի հետ, Ահնիձորը՝ Լորուտի, Շամուտի և Աթանի հետ, իսկ Աթանը՝ Շամուտի և Ահնիձորի հետ:
* *Նոր ձևավորվող համայնքի կենտրոնը, որպես կանոն, պետք է ունենա միացվող համայնքների նկատմամբ կենտրոնական դիրք, առնվազն 3000 բնակիչ և անհրաժեշտ նվազագույն ծավալի ենթակառուցվածքներ:* – Այս չափորոշչին Թումանյանը բավարարում է մասնակիորեն: Թումանյանը չունի լիարժեք կենտրոնական դիրք համայնքի կազմի մեջ մտնող բնակավայրերի նկատմամբ: Սակայն համայնքի կազմի մեջ մտնող բնակավայրերի տարածքային բաշխվածությունն այնպիսին է, որ նրանցից ոչ մեկն էլ լիարժեք կենտրոնական դիրք չունի: Թեպետ Թումանյանն ավելի ոչ կենտրոնական դիրքում է գտնվում, քան ,օրինակ, Լորուտը կամ Մարցը, սակայն այն ունի մեկ առավելություն՝ քաղաք է, և այդ առումով առավել նպատակահարմար է, որ համայնքի կենտրոն լինի Թումանյանը: Թումանյան քաղաքում կա 1946 բնակիչ, այսինքն՝ բնակչության թիվը փոքր է 3000-ից: Սակայն Թումանյանը համայնքի կազմի մեջ մտնող բնակավայրերից ամենամեծ բնակչություն ունեցող բնակավայրն է: Ստացվում է, որ համայնքի կենտրոնը չի բավարարում այս երկու պահանջներին, սակայն համայնքում չկա որևէ այլ բնակավայր, որն ավելի լավ կբավարարեր նշյալ պահանջներին: Համայնքի կենտրոնում կան գործող մանկապարտեզ, դպրոց, գրադարան, մշակույթի տուն, արվեստի դպրոց, առողջապահական հիմնարկ:
* *Նոր ձևավորվող համայնքի բնակավայրերի հեռավորությունը համայնքի կենտրոնից, որպես կանոն, չպետք է գերազանցի 20 կմ-ը:* – Այս չափորոշչին Թումանյանը բավարարում է մասնակիորեն: Լորուտ, Շամուտ, Աթան և Ահնիձոր բնակավայրերը համայնքի կենտրոնին կապող ճանապարհների երկարությունը 20 կմ-ից ավելի է:
* *Նոր ձևավորվող համայնքում պետք է առկա լինեն ՏԻՄ-երի պարտադիր լիազորությունների իրականացման համար անհրաժեշտ նվազագույն ենթակառուցվածքներ (մանկապարտեզ, բուժկետ, մշակույթի տուն/ակումբ) և միջնակարգ դպրոց* : – Այս չափորոշչին Թումանյանը բավարարում է ամբողջությամբ: Նշված ենթակառուցվածքներից բոլորն էլ համայնքում առկա են և գործում են:
* *Նոր ձևավորվող համայնքի բնակավայրերի միջև հասարակական տրանսպորտային հաղորդակցություն ապահովող ճանապարհների (առնվազն խճապատ) առկայություն:* – Այս չափորոշչին Թումանյան համայնքը համապատասխանում է ամբողջությամբ: Համայնքի կազմի մեջ մտնող բոլոր բնակավայրերը համայնքի կենտրոնին կապող ճանապարհները խճապատ են, գտնվում են լավ վիճակում:
* *Նոր ձևավորվող համայնքի բնակավայրերի՝ նախկինում համատեղ կառավարման մարմնի առկայություն (գյուղխորհուրդ, ավանային խորհուրդ, քաղխորհուրդ):* – Այս չափորոշչին Թումանյանը համապատասխանում է ամբողջությամբ: Թումանյանը նախկինում եղել է առանձին քաղաքատիպ ավան, Աթանը և Շամուտը՝ Աթան, Մարցը և Քարինջը՝ Մարց, Լորուտը և Ահնիձորը՝ Լորուտ գյուղխորհուրդների կազմում:
* *Նոր ձևավորվող համայնքի բնակավայրերի բնակիչների համատեղելիություն և մենթալություն: Ազգային փոքրամասնություններով բնակեցված համայնքները կարող են խոշորացվել միայն առավելապես նույն ազգի ներկայացուցիչներով բնակեցված համայնքների հետ:* – Այս չափորոշչին Թումանյանը համապատասխանում է ամբողջությամբ: Համայնքի կազմի մեջ մտնող բնակավայրերում չկան ազգային փոքրամասնությունների ընդգծված կուտակումներ և մենթալության առումով համատեղելի են:

# Թումանյան համայնքի խոշորացումից առաջացող օգուտները

## Համայնքների խոշորացման արդյունքում ՏԻ մակարդակում առաջացող չափելի օգուտները

Համայնքների խոշորացումը մի գործընթաց է, որն իր հետ բերում է բազմաթիվ փոփոխություններ, շոշափելի և ոչ շոշափելի արդյունքներ, կարճաժամկետ և երկարաժամկետ ազդեցություններ: Շատերի համար ակնհայտ է, որ համայնքների խոշորացման արդյունքում առաջանում են օգուտներ: Սակայն իրականում բավականին դժվար է թվային արտահայտությամբ գնահատել բոլոր հնարավոր արդյունքները: Այնուհանդերձ, որոշ օգուտների հաշվարկ, թեկուզև փորձագիտական դատողություններից ելնելով, կարելի է կատարել: Խոսքը մասնավորապես վերաբերում է հետևյալ ցուցանիշների հաշվարկներին.

* Համայնքների խոշորացման արդյունքում վարչական ծախսերի կրճատումից առաջացող օգուտներ.
* Համայնքների խոշորացման արդյունքում արդյունավետ հարկային վարչարարությունից առաջացող օգուտներ.
* Այլ չափելի օգուտներ:

## 2.1.1. Համայնքների խոշորացման արդյունքում վարչական ծախսերի կրճատումից առաջացող օգուտները

Թումանյան համայնքը ձևավորվել է Թումանյան քաղաքային և գյուղական համայնքների խոշորացման արդյունքում: Թումանյանում համայնքների խոշորացման արդյունքում վարչական ծախսերի կրճատումից առաջացող տնտեսական օգուտները հաշվարկելու համար պետք է կիրառվեր տարբեր՝ քաղաքային և գյուղական կարգավիճակ ունեցող համայնքների խոշորացման արդյունքում առաջացող տնտեսական օգուտների հաշվարկման համար սահմանված մոտեցումը (հավելված 1): Սակայն նշյալ մոտեցման կիրառումը Թումանյանի պարագայում նպատակահարմար չէ, քանի որ այս համայնքի կազմի մեջ մտնող համայնքների թիվը մեծ է, և Թումանյան քաղաքային համայնքի աշխատակազմը այնքան մեծ չէ, որ վստահորեն հնարավոր լինի պնդել, թե նրա աշխատակազմի միջոցով հնարավոր կլինի սպասարկել խոշորացված համայնքն ամբողջությամբ: Այդ պատճառով Թումանյան համայնքում համայնքների խոշորացման արդյունքում վարչական ծախսերի կրճատումից առաջացող տնտեսական օգուտները հաշվարկելու համար կիրառվել է միևնույն՝ գյուղական կարգավիճակ ունեցող համայնքների խոշորացման արդյունքում առաջացող տնտեսական օգուտների հաշվարկման համար սահմանված մոտեցումը (հավելված 1):

Համաձայն սահմանված մոտեցման՝ հաշվարկվել են նոր ձևավորված համայնքի վարչական ծախսերը՝ ներառյալ համայնքի կազմի մեջ մտնող (բացի համայնքի կենտրոնից) գյուղական բնակավայրերի վարչական ներկայացուցիչների պահպանման ծախսերը:

Թումանյան համայնքի վարչական ծախսերը հաշվարկելու համար նախ ձևավորվել է համայնքի աշխատակազմը: Այդ նպատակով մեխանիկական գումարման միջոցով հաշվարկվել է Թումանյան համայնքի կազմի մեջ մտնող նախկին համայնքների հաստիքների հանրագումարային թիվը, որը կազմում է 51 միավոր (աղյուսակ 1):

*Աղյուսակ 1. Թումանյան համայնքի կազմի մեջ մտնող նախկին համայնքների հաստիքացուցակները*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Հաստիքի անվանումը** | **Թումանյան** | **Մարց** | **Քարինջ** | **Լորուտ** | **Շամուտ** | **Աթան** | **Ահնիձոր** | ***Ընդամենը*** | **Դրույքաչափ՝ նվազագույն-առավելագույն (հազ. դրամ)** |
| ***Քաղաքական և հայեցողական պաշտոններ*** |  |  |  |  |  |  |  |  |  |
| Համայնքի ղեկավար | 1 | 1 | 1 | 1 | 1 | 1 | 1 | *7* | 97,0 – 198,0 |
| Համայնքի ղեկավարի տեղակալ | 1 | 1 |  |  | 1 |  | 1 | *4* | 49,0 – 130,0 |
| Համայնքի ղեկավարի օգնական | 1 |  |  | 1 |  |  |  | *2* | 63,0 – 65,0 |
| ***Համայնքային ծառայության պաշտոններ*** |  |  |  |  |  |  |  |  |  |
| Աշխատակազմի քարտուղար | 1 | 1 | 1 | 1 | 1 | 1 | 1 | *7* | 49,0 – 110,0 |
| Առաջատար մասնագետ - հաշվապահ | 1 | 1 | 1 | 1 | 1 | 1 | 1 | *7* | 48,0 – 105,0 |
| Առաջատար մասնագետ |  |  |  | 1 |  |  |  | *1* | 86,0 |
| 1--ին կարգի մասնագետ | 3 | 1 | 1 |  |  |  |  | *5* | 47,3 – 65,0 |
| 2-րդ կարգի մասնագետ | 1 | 1 | 1 |  |  |  |  | *3* | 46,3 – 60,0 |
| ***Տեխնիկական սպասարկում իրականացնող անձնակազմ*** |  |  |  |  |  |  |  |  |  |
| Օպերատոր |  |  | 0,5 |  |  |  |  | *0,5* | 51,0 |
| Հավաքարար |  | 0,5 | 1 | 1 | 1 |  | 1 | *4,5* | 46,3 – 48,0 |
| Վարորդ | 1 | 1 |  |  |  |  |  | *2* | 46,3 – 65,0 |
| Վարորդ (աղբահանության գծով) | 1 |  |  |  |  |  |  | *1* | 47,0 |
| Տեխաշխատող (սանմաքրման գծով) | 1 |  |  |  |  |  |  | *1* | 55,0 |
| Տեխաշխատող (գանձումների գծով) | 1 |  |  |  |  |  |  | *1* | 55,0 |
| Տեխաշխատող | 2 |  |  |  |  |  |  | *2* | 47,0 |
| Բանվոր | 1 | 1 |  |  |  |  |  | *2* | 46,3 – 47,0 |
| Գործավար |  | 0,5 |  |  |  |  |  | *0,5* | 63,0 |
| Բակապահ |  | 0,5 |  |  |  |  |  | *0,5* | 46,3 |
| *Ընդամենը* | *16* | *9,5* | *6,5* | *6* | *5* | *3* | *5* | *51* |  |

Այնուհետև ձևավորվել է Թումանյան համայնքի աշխատակազմը, որտեղ նախատեսվել են 29 միավոր հաստիքներ՝ ներառյալ համայնքի կազմի մեջ մտնող բնակավայրերի (առանց համայնքի կենտրոնի) վարչական ներկայացուցիչների հաստիքները (աղյուսակ 2):

*Աղյուսակ 2. Թումանյան համայնքի առաջարկվող հաստիքացուցակը և պահպանման ծախսերը*

|  |  |  |  |
| --- | --- | --- | --- |
| **Հաստիքի անվանումը** | **Հաստիքային միավոր** | **Դրույքաչափ (հազ. դրամ)** | **Ծախսեր (հազ. դրամ)** |
| ***Քաղաքական և հայեցողական պաշտոններ*** |  |  |  |
| Համայնքի ղեկավար | 1 | 198,0 | 2376,0 |
| Համայնքի ղեկավարի տեղակալ | 1 | 150,0 | 1800,0 |
| Համայնքի ղեկավարի օգնական | 1 | 100,0 | 1200,0 |
| ***Համայնքային ծառայության պաշտոններ*** |  |  |  |
| Աշխատակազմի քարտուղար | 1 | 140,0 | 1680,0 |
| Ֆինանսիստ-հաշվապահ | 1 | 130,0 | 1560,0 |
| Առաջատար մասնագետ | 3 | 120,0 | 4320,0 |
| 1-ին կարգի մասնագետ | 2 | 100,0 | 2400,0 |
| 2-րդ կարգի մասնագետ | 2 | 80,0 | 1920,0 |
| ***Տեխնիկական սպասարկում իրականացնող անձնակազմ*** |  |  |  |
| Օպերատոր | 1 | 80,0 | 960,0 |
| Հավաքարար | 1 | 70,0 | 840,0 |
| Տնտեսվար | 1 | 80,0 | 960,0 |
| Վարորդ | 1 | 80,0 | 960,0 |
| Պահակ | 2 | 70,0 | 1680,0 |
| Վարորդ (աղբահանության գծով) | 1 | 60,0 | 720,0 |
| Տեխաշխատող (սանմաքրման գծով) | 1 | 60,0 | 720,0 |
| Տեխաշխատող (գանձումների գծով) | 1 | 60,0 | 720,0 |
| Բանվոր | 1 | 60,0 | 720,0 |
| Գործավար | 1 | 63,0 | 756,0 |
| ***Վարչական ներկայացուցիչներ*** |  |  |  |
| Մարցի վարչական ներկայացուցիչ | 1 | 86,4 | 1036,8 |
| Քարինջի վարչական ներկայացուցիչ | 1 | 86,4 | 1036,8 |
| Լորուտի վարչական ներկայացուցիչ | 1 | 103,4 | 1240,8 |
| Շամուտի վարչական ներկայացուցիչ | 1 | 60,0 | 720,0 |
| Աթանի վարչական ներկայացուցիչ | 1 | 60,0 | 720,0 |
| Ահնիձորի վարչական ներկայացուցիչ | 1 | 60,0 | 720,0 |
| ***Ընդամենը*** | ***29*** |  | ***31766,4*** |

Ծանոթություն: Թումանյան համայնքի հաստիքացուցակն առաջարկելիս կատարվել են մի շարք ճշգրտումներ:

Մասնավորապես, զրոյացվել են բակապահ, տեխաշխատող և առաջատար մասնագետ - հաշվապահ հաստիքները: 0,5 միավորից մինչև 1 միավոր բարձրացվել են գործավարի և օպերատորի հաստիքները: 65,0 հազար դրամից մինչև 100,0 հազար դրամ բարձրացվել է համայնքի ղեկավարի օգնականի աշխատավարձը:

Թումանյան համայնքը, համաձայն ՀԾՔՄ-ի, մտնում է համայնքների դասակարգման 5-րդ խմբի մեջ: ՀԾՔՄ-ով առաջարկվող 5-րդ խմբին պատկանող համայնքների համար տիպային հաստիքացուցակներում կան հաստիքներ, որոնք չեն եղել Թումանյանի կազմի մեջ մտնող նախկին համայնքների հաստիքացուցակներում: Դրանք ավելացվել են առաջարկվող հաստիքացուցակում: Մասնավորապես, ձևավորվել են մեկական միավոր ֆինանսիստ-հաշվապահի և տնտեսվարի հաստիքներ և 2 միավոր պահակի հաստիքներ: 2 միավորով ավելացվել է առաջատար մասնագետի հաստիքը:

Ճշգրտվել են համայնքի ղեկավարի տեղակալի, աշխատակազմի քարտուղարի, առաջատար մասնագետների, առաջին և երկրորդ կարգի մասնագետների, օպերատորի, հավաքարարի և վարորդի աշխատավարձերը՝ համապատասխանեցվելով ՀԾՔՄ-ում սահմանված մակարդակների հետ:

2013 թ. հուլիսի 1-ից նվազագույն աշխատավարձը սահմանված է 45,0 հազար դրամ՝ առանց եկամտային հարկի: Բոլոր այն հաստիքների դրույքաչափերը, որոնք ցածր են եղել սահմանված նվազագույն աշխատավարձից՝ բարձրացվել են մինչև վերջինիս մակարդակը: Դրանք են՝ աղբահանության գծով բանվոր, սանմաքրման գծով տեխաշխատող, գանձումների գծով տեխաշխատող և բանվոր հաստիքները:

Համայնքի կազմի մեջ մտնող և համայնքի կենտրոն չհանդիսացող Մարց և Քարինջ բնակավայրերի բնակչության թիվը գտնվում է 500-1000 միջակայքում: Այս բնակավայրերի վարչական ներկայացուցիչների աշխատավարձը սահմանվել է 86,4 հազար դրամ՝ համաձայն սահմանված մոտեցման:

Լորուտի բնակչության թիվը գտնվում է 1000-3000 միջակայքում և վերջինիս վարչական ներկայացուցչի աշխատավարձը սահմանվել է 103,4 հազար դրամ:

Շամուտ, Աթան և Ահնիձոր բնակավայրերի բնակչության թիվը փոքր է 300-ից և նրանց վարչական ներկայացուցիչների աշխատավարձը կազմում է 60,0 հազար դրամ:

Համայնքի վարչական ծախսերը հաշվարկելու համար հիմք են ընդունվել ՀԾՔՄ-ի համայնքների դասակարգման 5-րդ խմբի (որին պատկանում է Թումանյան համայնքը) համար առաջարկվող վարչական ծախսերը, ձևավորված հաստիքացուցակի պահպանման ծախսերն ու վարչական ներկայացուցիչների գրասնեյակների պահպանման ծախսերը: Արդյունքում Թումանյան համայնքի առաջարկվող վարչական ծախսերը կազմել են **44239,2հազար դրամ** (աղյուսակ 3):

*Աղյուսակ 3. Թումանյան համայնքի առաջարկվող վարչական ծախսերը*

|  |  |  |
| --- | --- | --- |
| **ՀՀ** | **Բյուջետային ծախսերի անվանումներ** | **Ծախսեր (հազ. դրամ)** |
| **Ա** | **ԸՆԹԱՑԻԿ ԾԱԽՍԵՐ, այդ թվում`** | **38606,4** |
| **1** | **Աշխատանքի վարձատրություն** | **31766,4** |
| **2** | **Ծառայությունների և ապրանքների ձեռքբերում,** այդ թվում՝ | **5840,0** |
| 2.1 | Շարունակական ծախսեր, այդ թվում՝ | 1400,0 |
|  | *-Էներգետիկ ծառայություններ* | *1000,0* |
|  | *-Կոմունալ ծառայություններ* | *220,0* |
|  | *-Կապի ծառայություններ* | *180,0* |
| 2.2 | Գործուղումների և շրջագայությունների ծախսեր, այդ թվում՝ | 340,0 |
|  | *-Ներքին գործուղումներ* | *150,0* |
|  | *-Այլ տրանսպորտային ծախսեր* | *190,0* |
| 2.3 | Պայմանագրային այլ ծառայությունների ձեռքբերում, այդ թվում՝ | 1100,0 |
|  | *-Վարչական ծառայություններ* | *100,0* |
|  | *-Համակարգչային ծառայություններ* | *220,0* |
|  | *-Տեղեկատվական ծառայություններ* | *240,0* |
|  | *-Կառավարչական ծառայություններ* | *110,0* |
|  | *-Ներկայացուցչական ծախսեր* | *200,0* |
|  | *-Ընդհանուր բնույթի այլ ծառայություններ* | *230,0* |
| 2.4 | Ընթացիկ նորոգում և պահպանում, այդ թվում՝ | 1700,0 |
|  | *-Շենքերի և կառույցների ընթացիկ նորոգում և պահպանում* | *1200,0* |
|  | *-Մեքենաների և սարքավորումների ընթացիկ նորոգում և պահպանում* | *500,0* |
| 2.5 | Նյութեր, այդ թվում՝ | 1300,0 |
|  | *-Գրասենյակային նյութեր և հագուստ* | *700,0* |
|  | *-Տրանսպորտային նյութեր* | *200,0* |
|  | *-Հատուկ նպատակային այլ նյութեր* | *400,0* |
| 3 | **Այլ ծախսեր**, այդ թվում՝ | **1000,0** |
|  | -Պահուստային միջոցներ | *500,0* |
|  | -Այլ ծախսեր | *500,0* |
| **Բ** | **ՈՉ ՖԻՆԱՆՍԱԿԱՆ ԱԿՏԻՎՆԵՐԻ ԳԾՈՎ ԾԱԽՍԵՐ, այդ թվում՝** | **3300,0** |
| 1 | **Հիմնական միջոցներ**, այդ թվում՝ | **3300,0** |
|  | -Շենքեր և շինություններ | 2000,0 |
|  | -Մեքենաներ և սարքավորումներ | 800,0 |
|  | -Այլ հիմնական միջոցներ | 500,0 |
| **Գ** | **ՎԱՐՉԱԿԱՆ ՆԵՐԿԱՅԱՑՈՒՑԻՉՆԵՐԻ ԳՐԱՍԵՆՅԱԿԻ ՊԱՀՊԱՆՄԱՆ ԾԱԽՍԵՐ** | **2332,8** |
|  | Մարցի վարչական ներկայացուցչի գրասենյակի պահպանման ծախսեր | 504,0 |
|  | Քարինջի վարչական ներկայացուցչի գրասենյակի պահպանման ծախսեր | 504,0 |
|  | Լորուտի վարչական ներկայացուցչի գրասենյակի պահպանման ծախսեր | 604,8 |
|  | Շամուտի վարչական ներկայացուցչի պահպանման ծախսեր | 240,0 |
|  | Աթանի վարչական ներկայացուցչի պահպանման ծախսեր | 240,0 |
|  | Ահնիձորի վարչական ներկայացուցչի պահպանման ծախսեր | 240,0 |
|  | ***ԸՆԴԱՄԵՆԸ ԾԱԽՍԵՐ (Ա+Բ+Գ)*** | ***44239,2*** |

Ասպիսով, Թումանյանում համայնքների խոշորացման արդյունքում վարչական ծախսերի կրճատումից առաջացող տնտեսական օգուտները կազմել են **15165,7 հազար դրամ** (աղյուսակ 4):

*Աղյուսակ 4. Թումանյանում համայնքների խոշորացման արդյունքում վարչական ծախսերի կրճատումից առաջացող տնտեսական օգուտները*

*(հազար դրամ)*

|  |  |  |  |  |  |  |  |
| --- | --- | --- | --- | --- | --- | --- | --- |
| **ՀՀ** | **Բնակավայ**  **րի անվանում** | **Ընդամենը վարչական ծախսեր**  **(2012 թ. փաստացի)** | **Որից** | | **Նախքան խոշորաց**  **նելը**  **վարչական ծախսեր** | **Խոշորա**  **ցումից հետո վարչական ծախսեր** | **Տնտեսա**  **կան օգուտներ** |
| **Վարչական բյուջե** | **Ֆոնդային բյուջե** |
| 1 | Թումանյան | 19791,0 | 19246,0 | 545,0 | **59 404,9** | **44 239,2** | **15 165,7** |
| 2 | Մարց | 9596,5 | 8246,5 | 1350,0 |
| 3 | Քարինջ | 6990,7 | 6990,7 | 0,0 |
| 4 | Լորուտ | 8131,4 | 8131,4 | 0,0 |
| 5 | Շամուտ | 3718,7 | 3718,7 | 0,0 |
| 6 | Աթան | 5660,7 | 5512,1 | 148,6 |
| 7 | Ահնիձոր | 5515,9 | 5210,9 | 305,0 |
|  | *Ընդամենը* | *59404,9* | *57056,3* | *2348,6* |

## 2.1.2. Համայնքների խոշորացման արդյունքում արդյունավետ հարկային վարչարարությունից առաջացող օգուտները

Համայնքների խոշորացման արդյունքում օգուտներ կարող են առաջանալ արդյունավետ հարկային վարչարարությունից:

*Աղյուսակ 5. Թումանյան համայնքի հարկերի գանձման մակարդակը (2012 թ.) և վերջինիս բարձրացման հնարավոր ռեզերվները*

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  |  | **Գույքահարկ** | | | | | **Հողի հարկ** | | | | | **Ընդամենը ռեզերվներ** (հ.դրամ) |
| **ՀՀ** | **Բնակավայրի անվանում** | **Հարկային բազա[[3]](#footnote-3)** (հ.դրամ) | **Փաստացի գանձում** (հ.դրամ)(2012թ. համայնքի բյուջե մուտքագրված գույքահարկ) | **Գանձման մակարդակ (**%) | **4 տարի հետո գանձման մակարդակ աճ (**%) | **Գանձման մակարդակի փոփոխությունից** (հ.դրամ) | **Հարկային բազա** | **Փաստացի գանձում** (հ.դրամ)(2012թ. համայնքի բյուջե մուտքագրված գույքահարկ) | **Գանձման մակարդակ (**%) | **4 տարի հետո գանձման մակարդակ աճ (**%) | **Գանձման մակարդակի փոփոխությունից** (հ.դրամ) |
| 1 | Թումանյան | 1 456,2 | 1 627,8 | 111,8 | (100% -87,4%)/2 = 6,3% | 6,3% \*3 526,3 = 222,2 | 689,6 | 894,8 | 129.8 | (100% -96,9%)/2 = 1,55 % | 1,55% \*9 964,6 = 154,5 |  |
| 2 | Մարց | 269,9 | 226,2 | 83,8 | 1 492,0 | 1 374,8 | 92,1 |
| 3 | Քարինջ | 417,2 | 281,1 | 67,4 | 631,3 | 662,6 | 105,0 |
| 4 | Լորուտ | 1 154,7 | 829,1 | 71,8 | 2 676,8 | 2 294,7 | 85,7 |
| 5 | Շամուտ | 181,5 | 88,5 | 48,8 | 1 848,0 | 1 446,0 | 78,2 |
| 6 | Աթան | 248,8 | 240,0 | 96,5 | 1 965,9 | 2 142,8 | 109,0 |
| 7 | Ահնիձոր | 306,3 | 233,6 | 76,3 | 975,8 | 1 148,9 | 117,7 |
|  | ***Ընդամենը*** | 4 034,6 | 3 526,3 | 87,4 | ***6,3*** | ***222,2*** | 10 279,4 | 9 964,6 | 96,9 | ***1,55*** | ***154,5*** | ***376,7*** |

Թումանյանի խոշորացման փնջում ընդգրկված համայնքների կողմից 2012 թվականին հողի հարկի և գույքահարկի գծով հավաքագրված գումարների ընդհանուր արժեքը կազմում է, գույքահարկի մասով՝ 3 526,3 հազ.դրամ, հողի հարկի մասով ՝9964,6 հազ. դրամ (տես աղյուսակ 5): Փաստացի գանձումների մակարդակը, գույքահարկի և հողի հարկի բազային ցուցանիշների նկատմամբ 2012թ.-ին կազմել է համապատասխանաբար 87,4 % և 96,9%:

Խոշորացված Թումանյան համայնքների համար հարկերի գանձման մակարդակի աճը հաջորդող 4 տարիների ընթացում կանխատեսվում է փաստացի և 100 % գանձման մակարդակների տարբերության կեսի չափով: Այսպես՝ Թումանյան համայնքում գույքահարկի փաստացի գանձման մակարդակը 2012թ.-ին կազմել է 87,4%, 4 տարի հետո կանխատեսվում է գանձման մակարդակը բարձրացնել (100% -87,4%)/2 = 6,3% - ով, ինչը համայնքի բյուջեին կտա լրացուցիչ (6,3% \*3 526,3) 222,2 հազ. դրամ:

Հողի հարկի մասով փաստացի տարեկան (2012թ. դրությամբ) գանձումների մակարդակը կազմում է հողի հարկի տարեկան բազայի 96,9%: 4 տարի հետո կանխատեսվում է գանձման մակարդակը բարձրացնել (100% -96,9%)/2 = 1,55 % - ով, ինչը համայնքի բյուջեին կտա լրացուցիչ (1,55% \*9 964,6) 154,5 հազ. դրամ:

Սա նշանակում է, որ Թումանյան համայնքի կողմից տեղական հարկերի գծով արդյունավետ հարկային վարչարարություն իրականացնելու դեպքում հաջորդ 4 տարիների ընթացքում կարելի է լրացուցիչ հավաքագրել **376,7 հազ.դրամ**:

## 2.1.3. Այլ չափելի օգուտներ

2013 թ. հուլիսի 1-ից հանրապետությունում 10 հազար դրամով բարձրացվել է նվազագույն ամսական աշխատավարձը: Աշխատավարձի բարձրացման հետ կապված՝ համայնքային բյուջեներում առաջացած լրացուցիչ ծախսերի ֆինանսավորման նպատակով կառավարությունը, համաձայն 2013 թ. հունիսի 27-ի թիվ 661 - Ն որոշման, իր պահուստային ֆոնդից փոխհատուցելու է (սուբվենցիաների տրամադրում) այդ ծախսերը:

Համայնքների խոշորացման արդյունքում Թումանյան, Մարց, Քարինջ, Լորուտ, Շամուտ, Աթան և Ահնիձոր համայնքների համար, վերը նշված ուղղությամբ նախատեսված փոխհատուցման գումարները կարելի է դիտարկել որպես օգուտներ:

Աղյուսակ 6–ում բերված տվյալներից պարզ է դառնում, որ Թումանյան համայնքի կազմի մեջ մտնող նախկին համայնքների աշխատակազմերի նվազագույն աշխատավարձի մակարդակի բարձրացման փոխհատուցումից առաջացած օգուտները կազմում են 2 801,4 հազ. դրամ:

*Աղյուսակ 6. Թումանյան համայնքի կազմի մեջ մտնող նախկին համայնքների աշխատակազմի նվազագույն աշխատավարձի մակարդակի բարձրացման փոխհատուցումից առաջացած օգուտներ*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Համայնքներ | **Թումանյան** | **Մարց** | **Քարինջ** | **Լորուտ** | **Շամուտ** | **Աթան** | **Ահնիձոր** | **Ընդամենը** |
| **Փոխհատուցման գումար-ներից[[4]](#footnote-4) առաջացած օգուտներ** (հազ. դրամ) | 974,5 | 390,7 | 422,6 | 442,2 | 217,3 | 79,3 | 274,8 | **2 801,4** |

Ծանոթություն:

Հաշվարկները կատարված են 2013թ.–ի հուլիսի 1-ից մինչև դոկտեմբերի 31-ը ընկած ժամանակահատվածի (6 ամիս) համար: Հաջորդող տարիներին, այդ նպատակով հատկացվող փոխհատուցունմների տրամադրման դեպքում, փոխհատուցման գումարը յուրաքանչյուր տարվա համար կլինի կրկնակի:

**Ֆինանսական համահարթեցման դոտացիաներ**

Ֆինանսական համահարթեցման սկզբունքով պետական բյուջեից համայնքներին հատկացվող դոտացիաների տրամադրման գործող կարգի համաձայն՝ Թումանյան համայնքի կազմի մեջ մտնող նախկին համայնքների համահարթեցման դոտացիաների գումարը 2013թ. համար նախատեսված է.

* Թումանյան - 25 278,6 հազ.դրամ,
* Մարց - 7 185,8 հազ.դրամ,
* Քարինջ - 8 870,0 հազ.դրամ,

63 537,2 հազ.դրամ

* Լորուտ - 11 702,8 հազ.դրամ,
* Շամուտ - 3 500,0 հազ.դրամ,
* Աթան - 3 500,0 հազ.դրամ,
* Ահնիձոր - 3 500,0 հազ.դրամ,

Թումանյան խոշորացված համայնքի համահարթեցման դոտացիայի չափը եթե այն հաշվարկվեր 2013թ.–ի համար, նույն օրենքի կիրարկաման պայմաններում. կկազմեր մոտավորապես՝ 56,4 մլն.դրամ[[5]](#footnote-5), այսինքն կնվազեր 7,1 մլն. դրամով:

Հաշվի առնելով, որ Ազգային Ժողովում է գտնվում «ֆինանսական համահարթեցման մասին» նոր օրենքի նախագիծը, ուշագրավ կլինի դիտարկել Թումանյան խոշորացված համայնքի կազմի մեջ մտնող համայնքների համահարթեցման դոտացիաների գումարների մոտավոր արժեքները, պայմանականորեն պատկերացնելով որ այդ օրենքը գործել է 2013թ. –ի դոտացիաների հաշվարկների համար:

* Թումանյան - 32 996 հազ.դրամ,
* Մարց - 15 466 հազ.դրամ,
* Քարինջ - 15 877 հազ.դրամ,

113 726 հազ.դրամ

* Լորուտ - 20 415 հազ.դրամ,
* Շամուտ - 9 992 հազ.դրամ,
* Աթան - 9 147 հազ.դրամ,
* Ահնիձոր - 9 831 հազ.դրամ,

Սա նշանակում է, որ Թումանյան խոշորացված համայնքի կազմի մեջ մտնող նախկին համայնքներին հատկացվող համահարթեցման դոտացիաները, «Ֆինանսական համահարթեցման մասին» նոր օենքի ընդունումից հետո, կավելանան մոտավոր հաշվարկներով 50,2 մլն դրամով:

Թումանյան խոշորաված համայնքի համար, նոր օրենքի պայմաններում, համահարթեցման դոտացիայի գումարը կկազմի 85 700հազ.դրամ ինչը 29.3 մլն.դրամ ավել է ներկաա գործող օրենքի պայմաններում հաշվարկված գումարից:

Միաժամանակ հարկավոր է նկատի ունենալ որ, համահարթեցման դոտացիաների ընդհանուր գումարը յուրաքանչյուր տարի մոտավորապես 10 % -ով աճի միտում[[6]](#footnote-6) ունի:

## 2.1.4. Համայնքների խոշորացման արդյունքում ՏԻ մակարդակում առաջացող չափելի օգուտների հանրագումարը և կանխատեսումները գալիք 4 տարիների համար

Աղյուսակ 7–ում բերված են չափելի օգուտների ամփոփ տվյալները և հաջորդ 4 տարիների՝ նույն ուղղություններով օգուտների կանխատեսումները: Վերջիններիս համաձայն՝ համայնքների խոշորացման արդյունքում Թումանյան համայնքի մասշտաբով ՏԻ մակարդակում առաջանում է տարեկան **21145,2** հազ.դրամ և քառամյա ժամանակահատվածում՝ **84580,8** հազ.դրամ օգուտ:

*Աղյուսակ 7. Թումանյան համայնքի չափելի օգուտների ամփոփ տվյալները և քառամյա ժամանակահատվածի կանխատեսումները*

*(հազ.դրամ)*

|  |  |  |  |
| --- | --- | --- | --- |
|  | **Չափելի օգուտները** | **Մեկ տարվա հաշվարկով** | **Քառամյա ժամանակահատվածում** |
| 1 | Վարչական ծախսերի կրճատումից | **15 165,7** | **60 662,8** |
| 2 | Արդյունավետ հարկային վարչարարությունից | **376,7** | **1 506,8** |
| 3 | Այլ չափելի օգուտներ  *(2801,4\* 2 կիսամյակ)* | **5 602,8** | **22 411,2** |
|  | **Ընդամենը** | **21 145,2** | **84 580,8** |

## Այլ՝ ոչ չափելի օգուտներ

**Կառավարման արդյունավետության բարձրացում**

Համայնքների խոշորացումը նպաստելու է կառավարման համակարգի արդյունավետության բարձրացմանը, մասնավորապես դա արտահայտվելու է տեղերում կադրային ապահովվածության և աշխատատեղերի կահավորման[[7]](#footnote-7) վրա: Արդյունավետ կառավարման վրա կարող է դրական ազդեցություն ունենալ նաև ներքին և արտաքին վերահսկողության մեխանիզմների զարգացումը, որը մեծապես կապված է լինելու ավագանու ինստիտուտի զարգացման հետ:

**Մասշտաբի էֆեկտ**

Ինչքան մեծանում են ծառայությունների մատուցման ծավալները, այնքան փոքրանում է միավոր ծառայության մատուցման ինքնարժեքը: Այս դրույթը միջազգային պրակտիկայում ընդունված է անվանել «մասշտաբի էֆեկտ», որը համայնքների խոշորացման տարբերակում նշանակում է՝ ինչքան մեծ են համայնքները, այնքան էժան կարող են լինել համայնքի կողմից մատուցվող ծառայությունները:

**Համայնքային ենթակառուցվածքների օպտիմալ տեղաբաշխում**

Օպտիմալ տեղաբաշխում ասելով պետք է հասկանալ հանրային ծառայություններ մատուցող ենթակառուցվածքների՝ աշխարհագրական իմաստով այնպիսի տեղակայում, որը հնարավորություն կտար առավելագույնս ապահովելու ծառայությունների մատուցման հասանելիությունն ու մատչելիությունը՝ միաժամանակ ապահովելով այդ ծառայությունների իրականացման համար կատարված ծախսերի արդյունավետությունն ու նպատակայնությունը:

**Ծառայությունների ինքնարժեքի** վրա, բացի վերը նշվածներից, ազդում են նաև այլ գործոններ, մասնավորապես՝ ինքնարժեքի նվազեցման պատճառ կարող են հանդիսանալ ծառայությունների մատուցումն ապահովող ենթակառուցվածքների ուղղությամբ իրականացված կապիտալ ներդրումային ծրագրերը (հիմնական միջոցների կապիտալ նորոգումը կամ նորերի ձեռք բերումը և այլն):

Համայնքների խոշորացումը դիտարկվում է որպես ապակենտրոնացման գործընթացի կարևոր բաղադրիչ և նախապայման: Հայաստանում գործող մի շարք միջազգային դոնոր կազմակերպություններ լուրջ հետաքրքրված են այս բարեփոխումների ընթացքով և պատրաստակամ են **ֆինանսական ու խորհրդատվական աջակցություն** ցուցաբերել համայնքների խոշորացման գործընթացը ավելի սահուն և արդյունավետ իրականացնելու համար: Այս ներդրումները նույնպես կարելի է դիտարկել որպես խոշորացման գործընթացին նվիրված ոչ չափելի օգուտներ:

## Պետական մակարդակում առաջացող հնարավոր օգուտներ

**Կրթություն**

Թումանյան համայնքի խոշորացման արդյունքում հնարավոր է միավորում (բրգաձև կառավարում) Թումանյան, Մարց, Քարինջ համայնքների դպրոցների համար: Թումանյան-Մարց հեռավորությունը 7 կմ է, ճանապարհը` վատ, ավազակոպճային: Մարցի միջնակարգ դպրոցում սովորում է 77 երեխա: Թումանյան-Քարինջ հեռավորությունը 4 կմ է, ճանապարհը` վատ, ավազակոպճային: Քարինջի միջնակարգ դպրոցում սովորում է 104 երեխա: Ընդհանուր ղեկավարումն ու հաշվապահությունն իրականացնել Թումանյանի միջնակարգ դպրոցում, որտեղ սովորում է 132 երեխա, իսկ Մարցում և Քարինջում թողնել միայն տեղակալներ:

Այս համայնքում կարելի է ևս մեկ միավորում (բրգաձև կառավարում)՝ Լորուտ-Շամուտ-Աթան-Ահնիձոր: Լորուտ-Շամուտ հեռավորությունը 5կմ է, ճանապարհը` վատ, ավազակոպճային: Շամուտի հիմնական դպրոցում սովորում է 25 երեխա: Լորուտ-Աթան հեռավորությունը 10 կմ է, Աթանի հիմնական դպրոցում սովորում է 33 երեխա: Լորուտ-Ահնիձոր հեռավորությունը 6 կմ է, ճանապարհը` վատ, ավազակոպճային, Ահնիձորի հիմնական դպրոցում սովորում է 24 երեխա: Ընդհանուր ղեկավարումն ու հաշվապահությունն իրականացնել Լորուտի միջնակարգ դպրոցում, որտեղ սովորում է 148 երեխա, իսկ Շամուտում, Աթանում և Ահնիձորում թողնել միայն տեղակալներ[[8]](#footnote-8):

**Առողջապահություն**

Թումանյանի ԱԿ -ն վերանորոգվել է 2007 թվականին (իր միջոցներով), իսկ տանիքը` պետական միջոցների հաշվին: Մեքենան, որով սպասարկում է գյուղերը, պայմանագրային հիմունքներով է: Իր ենթակայության տակ մինչ այդ եղել է միայն Քարինջի ԲՄԿ –ն:

Մյուս գյուղերը սպասարկվում են Դսեղի ԱԿ –ի կողմից: Նախկինում Լորուտ գյուղում գործել է ԲԱ, սակայն միակ բժշկի մահից հետո, դարձրել են ԲՄԿ: Քանի որ այդ գյուղերը ավելի մոտ են Դսեղին, ամենայն հավանականությամբ կշարունակեն օգտվել վերջինից[[9]](#footnote-9):

# Թումանյան համայնքի միջնաժամկետ զարգացման ծրագրային մոտեցումները

Թումանյան համայնքում համայնքների խոշորացման արդյունքում գոյացած օգուտները ուղղվելու են՝


* գոյություն ունեցող ծառայությունների ընդլայնմանը և որակի բարձրացմանը,
* նոր ծառայությունների մատուցմանը,
* ենթակառուցվածքների վերականգնմանն ու նոր ենթակառուցվածքների ստեղծմանը,
* կապիտալ արժեքների ձևավորմանը,
* և այլն:


Համայնքի ֆինանսական միջոցների տնօրինումը համայնքի տեղական ինքնակառավարման մարմինների բացառիկ լիազորությունն է, հետևաբար շատ դժվար է կանխատեսել, թե այդ միջոցները որ ուղղություններով կծախսվեն: Միաժամանակ ակնհայտ է, որ իրականացվող ծրագրերը պետք է ուղղված լինեն համայնքի կազմի մեջ մտնող բոլոր բնակավայրերում առկա հիմնախնդիրների լուծմանը: Սույն ուսումնասիրության շրջանակներում կատարված համայնքի իրավիճակի վերլուծությունը, հիմնահարցերի բացահայտումը, ծրագրերի կազմումը և ծրագրերի առաջնահերթությունների սահմանումը իրականացվել է փորձագիտական մոտեցմամբ և հետագայում կարող է օգտագործվել խորհրդատվական նպատակներով:

## Թումանյան համայնքի իրավիճակի վերլուծությունը

1. **Ընդհանուր տվյալներ**

Խոշորացված Թումանյան համայնքը (այսուհետև՝ Թումանյան համայնք) կազմավորվել է նախկին՝ Թումանյան (քաղաքային) և Մարց, Քարինջ, Լորուտ, Շամուտ, Աթան և Ահնիձոր (գյուղական) համայնքների միավորումից:





Թումանյան

Քարինջ

Մարց

Շամուտ

Լորուտ

Աթան

Ահնիձոր

Համայնքն ունի 29909,27 հա տարածք: Համայնքի կենտրոնն է Թումանյան քաղաքը: Համայնքի կենտրոնի հեռավորությունը մայրաքաղաքից կազմում է 155 կմ, իսկ մարզկենտրոնից՝ 35 կմ:

1. **Պատմական ակնարկ**

Թումանյան քաղաքը հիմնադրվել է 1947 թ.: Գտնվում է Դեբեդ գետի աջ ափին՝ սարերով շրջապատված մի գողտրիկ ձորում` Մոտկորի ձորի սկզբնամասում: Դրախտից պոկված մի պատառիկ է այն, որի անդորրը պահպանում են շրջակա ծառատեսակներով և թփատեսակներով հարուստ լեռները` իրենց վեհությամբ, գետը` իր անլռելի խշշոցով:

Մարցի հիմնադրման տարեթիվը ստույգ հայտնի չէ: Առաջին սերունդը ՝բուն մոտկորեցիները, ըստ խաչքարերի վրայի հիշատակումների՝ ապրել են 12-14-րդ դարերում: Մարցի տարածքում կան բազմաթիվ խաչքարեր, հազվագյուտ նշագրերով հուշարձաններ`ճգնավորի խաչը, Սուրբ Սարգիս մատուռը, Իգատակի վանքը, Զազի տներ պատմական տարածքը: Մարցեցիներից մի քանի ընտանիք, հեռանալով, հիմնում են Քարինջ գյուղը: Իսկ Հայոց եղեռնի տարիներին Մարցը համալրվում է մի քանի փախստական ընտանիքներով:

Քարինջ գյուղը իր գեղեցիկ բնության, դիրքի շնորհիվ հավերժացվել է հայ մեծ նկարիչ Մարտիրոս Սարյանի կողմից (1952թ.) և այսօրվա դրությամբ հայկական հինգհազարանոց տարադրամի մի կողմում այդ նկարն է: Գյուղում կան եկեղեցի (13-20 դդ.) և մատուռ (10-13 դդ.):

Լորուտի հիմնադրման տարեթիվն է 1843 թվականը: Առաջին սերունդը բուն Նոյեմբերյանի շրջանի Ղաչաչա գյուղից է՝ ներկայումս Բերդավան: Մի քանի ընտանիքներ եկել են Ալավերդու շրջանից: Գյուղում կա եկեղեցի, որի կառուցման ստույգ տարեթիվը հայտնի չէ:

Շամուտ գյուղը հիմնվել է 1850թ. :

Աթանը հիմնվել է 19-րդ դարի 60-ականներին՝ Հաղպատից հեռացած 4 ընտանիքների կողմից: Աթանը անվանակոչվել է Աթանես վարդապետի անունով: Գյուղամիջում ՝ բարձրադիր բլրակի վրա, որտեղ այժմ մնացած շիրիմներ և տապանաքարեր են, ժամանակին փոքրիկ եկեղեցի մատուռ է եղել, որը կոլեկտիվացման տարիներին 30-ական թվականներին «կոմսոմոլները» քանդել են՝ դպրոցի շինարարությունն արագացնելու համար: Գյուղամերձ տարածքներում բազմաթիվ խաչքարեր կան:

Ահնիձոր գյուղը պատմական արձանագրություններում հիշատակվում է դեռևս 16-17-րդ դարերում: Այն ավելի հին է, քան ենթադրվում է, ինչի մասին են վկայում գյուղի շրջակայքում գտնվող խաչքարերը: Ներկայիս Ահնիձորի նախնիները եկել են Խազարապատից `170-180 տարի առաջ:

1. **Ֆիզիկա-աշխարհագրական պայմաններ**

Համայնքի կազմի մեջ մտնող բնակավայրերի բարձրությունը ծովի մակարդակից կազմում է 841-1760 մ: Կլիման մեղմ է, ամռանը չափավոր շոգ, իսկ ձմռանը չափավոր ցուրտ: Հաճախակի են լինում չորային տարիները, որից տուժում է գյուղատնտեսությունը: Համայնքում կան անտառային տարածքներ՝ հարուստ հատապտուղներով: Կլիման և ֆիզիկա-աշխարհագրական պայմանները նպաստավոր են անասնապահության և գյուղատնտեսության զարգացման համար:

Քարինջ գյուղը գտնվում է Դժվարասար լեռան հովտի ստորոտին՝ Դեբեդ գետի աջափնյակում:

Աթան Գյուղը գտնվում է անհարթ, կտրված տեղանքի վրա: Երեք թաղամասերը բաժանված են ձորերով և բլրակներով: Համեմատաբար հարթ է կենտրոնի և հարավային թաղամասի հատվածը: Գյուղից վերև փոքրիկ լճակ կա, հարավ-արևելյան մասով հոսում է Աթան գետակը, որը Մարցագետի վտակ է:

**Ժողովրդագրություն**

Թումանյան համայնքի բնակչության ընդհանուր թիվը կազմում է 5097 մարդ, որոնցից 2497-ը տղամարդիկ են, իսկ 2600-ը՝ կանայք (աղյուսակ 8): Համայնքի բնակչության մոտավորապես 40 %-ը բնակվում է համայնքի կենտրոնում: Համայնքի կազմի մեջ մտնող յոթ բնակավայրերից երեքի բնակչության թիվը փոքր է 300-ից: Բնակչության 56 %-ը միջին տարիքի բնակչությունն է (18-60 տարեկան): Թոշակառուները կազմում են համայնքի բնակչության 15 %-ը:

*Աղյուսակ 8. Թումանյան համայնքի ժողովրդագրությունը*

*(2013 թ. հունվարի 1-ի տվյալներով)*

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **ՀՀ** | **Ցուցանիշ** | **Չափման միավոր** | **Ընդամենը համայնքում** | **Ըստ համայնքի կազմի մեջ մտնող վարչական միավորների** | | | | | | |
| **Թումանյան** | **Մարց** | **Քարինջ** | **Լորուտ** | **Շամուտ** | **Աթան** | **Ահնիձոր** |
|  | Տնային տնտեսություններ | ծուխ | 1362 | 550 | 173 | 178 | 227 | 64 | 80 | 90 |
|  | Բնակչության թվաքանակ | մարդ | 5097 | 1946 | 678 | 750 | 1026 | 207 | 276 | 214 |
| • | Տղամարդիկ | մարդ | 2497 | 940 | 317 | 377 | 504 | 101 | 146 | 112 |
| • | Կանայք | մարդ | 2600 | 1006 | 361 | 373 | 522 | 106 | 130 | 102 |
| • | Նախադպրոցական տարիքի երեխաներ (0-6 տ.) | մարդ | 340 | 131 | 40 | 56 | 72 | 14 | 11 | 16 |
| • | Դպրոցական տարիքի երեխաներ (7-18տ.) | մարդ | 640 | 156 | 122 | 101 | 162 | 39 | 33 | 27 |
| • | Միջին տարիքի բնակչություն (18-60 տ.) | մարդ | 2846 | 1401 | 179 | 411 | 616 | 29 | 118 | 92 |
|  | Թոշակառուներ | մարդ | 786 | 268 | 103 | 122 | 145 | 54 | 57 | 37 |
|  | Աշխատունակ բնակչություն | մարդ | - | 1490 | 179 | 471 | 678 | 71 | - | 139 |
|  | Գործազուրկներ (զբաղվածության կենտր. գրանցված) | մարդ | - | 51 | - | - | - | 0 | - | - |
|  | Անապահով ընտանիքների թիվը (սոցիալական ծառա յությունում գրանցված) | ծուխ | - | 77 | 17 | 38 | - | 0 | - | 8 |
|  | Ընտանեկան նպաստ ստացող տնային տնտեսություններ | ծուխ | - | 61 | 17 | 35 | 12 | 5 | - | 5 |
| • | «Փարոս» համակարգում ընդգրկված տնային տնտեսություններ | ծուխ | - | 77 | 17 | 38 | - | 0 | - | 8 |
|  | Փախստականներ | մարդ | - | - | - | - | - | 0 | - | - |
|  | Հաշմանդամներ | մարդ | 171 | 66 | 4 | 22 | 27 | 3 | 7 | 5 |

1. **Տեղական ինքնակառավարման մարմիններ**

Թումանյան համայնքի ավագանին բաղկացած է լինելու 11 անդամից[[10]](#footnote-10):

Համայնքի ղեկավարի աշխատակազմը բաղկացած է լինելու 29 հաստիքային միավորից՝ ներառյալ համայնքի ղեկավարի հաստիքն ու համայնքի կազմի մեջ մտնող բնակավայրերի վարչական ներկայացուցիչների հաստիքները (աղյուսակ 9):

*Աղյուսակ 9. Համայնքի ղեկավարի աշխատակազմի հաստիքները*

|  |  |  |
| --- | --- | --- |
| **Հաստիքի անվանումը** | **Հաստիքա**  **յին միավոր** | **Դրույքաչափ (հազ. դրամ)** |
| ***Քաղաքական և հայեցողական պաշտոններ*** |  |  |
| Համայնքի ղեկավար | 1 | 198,0 |
| Համայնքի ղեկավարի տեղակալ | 1 | 150,0 |
| Համայնքի ղեկավարի օգնական | 1 | 100,0 |
| ***Համայնքային ծառայության պաշտոններ*** |  |  |
| Աշխատակազմի քարտուղար | 1 | 140,0 |
| Ֆինանսիստ-հաշվապահ | 1 | 130,0 |
| Առաջատար մասնագետ | 3 | 120,0 |
| 1-ին կարգի մասնագետ | 2 | 100,0 |
| 2-րդ կարգի մասնագետ | 2 | 80,0 |
| ***Տեխնիկական սպասարկում իրականացնող անձնակազմ*** |  |  |
| Օպերատոր | 1 | 80,0 |
| Հավաքարար | 1 | 70,0 |
| Տնտեսվար | 1 | 80,0 |
| Վարորդ | 1 | 80,0 |
| Պահակ | 2 | 70,0 |
| Վարորդ (աղբահանության գծով) | 1 | 60,0 |
| Տեխաշխատող (սանմաքրման գծով) | 1 | 60,0 |
| Տեխաշխատող (գանձումների գծով) | 1 | 60,0 |
| Բանվոր | 1 | 60,0 |
| Գործավար | 1 | 63,0 |
| ***Վարչական ներկայացուցիչներ*** |  |  |
| Մարցի վարչական ներկայացուցիչ | 1 | 86,4 |
| Քարինջի վարչական ներկայացուցիչ | 1 | 86,4 |
| Լորուտի վարչական ներկայացուցիչ | 1 | 103,4 |
| Շամուտի վարչական ներկայացուցիչ | 1 | 60,0 |
| Աթանի վարչական ներկայացուցիչ | 1 | 60,0 |
| Ահնիձորի վարչական ներկայացուցիչ | 1 | 60,0 |
| ***Ընդամենը*** | ***29*** |  |

1. **Կրթություն, մշակույթ և սպորտ**

Թումանյան համայնքում կան 3 գործող մանկապարտեզներ, որոնցից մեկը գտնվում է համայնքի կենտրոնում, և մեկական՝ Քարինջ և Լորուտ բնակավայրերում: Քարինջի մանկապարտեզը 2009 թ. վերանորոգվել է Վորլդ Վիժն միջազգային կազմակերպության, գյուղապետարանի և մարզպետարանի համատեղ ջանքերով:

Լորուտի մանկապարտեզի շենքը վերանորոգման կարիք ունի:

Համայնքում գործում են 7 դպրոցներ` մեկական համայնքի կազմի մեջ մտնող բոլոր բնակավայրերում: Համայնքի դպրոցների մեծ մասում առկա են մի շարք հիմնախնդիրներ: Թումանյանի դպրոցի շենքը շահագործվել է 1975 թ. և մինչ այսօր չի վերանորոգվել և չունի անհրաժեշտ գույք: 2011 թ. վերանորոգվել է միայն դպրոցի մարզադահլիճի հատակը: Ահնիձորի դպրոցն ապահովված չէ անհրաժեշտ գույքով, համակարգիչներով:

2009-2012 թթ. ներդրումներ են իրականացվել Քարինջի դպրոցում:

Վերանորոգման ընթացքի մեջ է Մարցի միջնակարգ դպրոցը:

Համայնքում մեկական գործող մշակույթի տներ կան համայնքի կենտրոնում և Մարց, Լորուտ և Աթան բնակավայրերում: Ահնիձորում կա ակումբ, որը չի գործում և հիմնանորոգման կարիք ունի: Թումանյանի մշակույթի տան շենքը 2008 թ. հիմնանորոգվել է Սոցներդրումների հիմնադրամի աջակցությամբ, իսկ Ուկրշին ԲԲԸ-ի աջակցությամբ ձեռք է բերվել մշակույթի տան համար գույք:

Համայնքի կազմի մեջ մտնող բնակավայրերից գործող գրադարաններ ունեն Թումանյանը, Շամուտը, Մարցը, Լորուտը, Քարինջը և Աթանը: 2009 թ. վերանորոգվել է Թումանյանի գրադարանը:

Համայնքի կենտրոնում գործում է արվեստի դպրոց, որը 2012 թ. համալրվել է գույքով:

Թումանյանում կա մարզադաշտ, որը գույքի ձեռքբերման, հանդերձարանի և նստատեղերի կառուցման կարիք ունի:

Արտադպրոցական կրթության և սպորտի ոլորտում ծառայություններ մատուցող այլ հիմնարկներ համայնքում չկան:

*Աղյուսակ 10. Թումանյան համայնքի գործող կրթական և մշակութային հիմնարկները*

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **ՀՀ** | **Բնակավայրեր** | **Մանկապարտեզ** | | | **Դպրոց** | | | **Մշակույթի տուն** | | |
| **Քանակը** | **Երեխաների թիվը** | **Աշխատողների թիվը** | **Քանակը** | **Աշակերտների թիվը[[11]](#footnote-11)** | **Աշխատողների թիվը** | **Քանակը** | **Շահառուների թիվը** | **Աշխատողների թիվը** |
| 1 | Թումանյան | 1 | 25 | 8 | 1 | 132 | 31 | 1 | - | - |
| 2 | Մարց | - | - | - | 1 | 75 | 28 | 1 | - | 1 |
| 3 | Քարինջ | 1 | 16 | 2 | 1 | 104 | 26 | - | - | - |
| 4 | Լորուտ | 1 | 25 | 5 | 1 | 164 | 30 | 1 | - | 1 |
| 5 | Շամուտ | - | - | - | 1 | 24 | 14 | - | - | - |
| 6 | Աթան | - | - | - | 1 | 34 | 18 | 1 | - | - |
| 7 | Ահնիձոր | - | - | - | 1 | 24 | 18 | - | - | - |
|  | *Ընդամենը* | *3* | *66* | *15* | *8* | *557* | *165* | *4* | *-* | *-* |

1. **Առողջապահություն**

Թումանյան համայքի կազմի մեջ մտնող բոլոր բնակավայրերում կան առողջապահական հիմնարկներ, սակայն բոլորն էլ ունեն բարելավման կարիք: Թումանյանում գործում է «Առողջության կենտրոն» ՓԲԸ, որն ապահովված է անհրաժեշտ գույքով, սակայն կարիք ունի շենքի ընթացիկ վերանորոգման , կա կադրերի վերապատրաստման անհրաժեշտություն: Մարցում և Լորուտում բուժկետը տեղակայված է վագոն-տնակի մեջ, չկան անհրաժեշտ պայմաններ:

Քարինջի ԲՄԿ-ում շենքային և գույքային պայմանները բավարար են, միայն կադրի վերապատրաստման անհրաժեշտություն է զգացվում: Աթանում և Ահնիձորում ևս կա բարեփոխումների անհրաժեշտություն: Այս համայնքներում անբավարար են շենքային պայմանները: Ահնիձորում գույքի ձեռքբերման և կադրերի վերապատրաստման կարիք կա:

1. **Բնություն և շրջակա միջավայրի պաշտպանություն**

Թումանյան բնակավայրում տեղումների քանակը միջինից բարձր է: Անընդհատ տեղացող սելավները բնակչության համար մեծ անհարմարություններ են ստեղծում, իսկ սողանքները մեծածավալ վնասներ են հասցնում: Թումանյանի 1-ին և 2-րդ թաղամասերի սելավատարները մասնակի վերանորոգվել են, սակայն կան հատվածներ, որ հիմնանորոգման կարիք ունեն: Հենապատերը տեղ-տեղ քանդվել են, որի պատճառով սելավաջրերը լցվում են քաղաքի փողոցները: Անհրաժեշտություն է առաջացել կառուցելու 1-ին և 2-րդ թաղամասերի նոր սելավատարներ և ջրատարներ, 3-րդ թաղամասում 12-րդ և 13-րդ փողոցը միացնող հատվածում առաջացել է սողանքավտանգ տարածք 25մ երկարությամբ:Մարց-Թումանյան ճանապարհի 2-3 կմ-ում առկա է քարաթափման վտանգ: Քարինջում կա երկու սողանքավտանգ հատված`գյուղի արևելյան և արևմտյան մասերում («Թթնաձոր» և «Տանձուտ» կոչվող տարածքներ): Կա քարաթափման վտանգ` բնակավայրից մինչև մայրուղի տանող ճանապարհի 1-ին կմ-ի և 4-րդ կմ-ի վրա:

Լորուտ գյուղը գտնվում է բլուրների վրա, շրջապատված է անտառներով, կան հանդամասեր, որտեղ առկա են սողանքներ: Լորուտ-Թումանյան ճանապարհի 2-4 կմ-ի քարաթափման վտանգը մեծ է:

Շամուտն ունի սողանքային տարածքներ, բայց չի պաշտպանվում:

Աթանի գյուղամերձ տարածքի հողաշերտերը ենթարկված են էրոզիայի: Անտառապատ հատվածները գնալով պակասում են:

Ահնիձորում հաճախակի են երաշտի տարիները, ինչպես նաև կարկտահարությունները: Առատ տեղումնների պատճառով մեծ է սողանքների հնարավորությունները:

1. **Բնակարանային տնտեսություն**

Համայնքում կան 1009 հատ բնակելի տներ և 100 հատ բազմաբնակարանային շենքեր, որտեղ կա 480 բնակարան: Բազմաբնակարանային շենքերից 99-ը գտնվում են համայնքի կենտրոնում և 1-ը՝ Մարցում: Թումանյանի բնակելի տների թիվը կազմում է 146 հատ, Մարցինը՝ 178 հատ, Քարինջինը՝ 165 հատ, Լորուտինը՝ 290 հատ, Շամուտինը՝ 64 հատ, Աթանինը՝ 80 հատ և Ահնիձորինը՝ 86 հատ:

Համայնքում կան 23 վթարային տներ Թումանյան, Քարինջ, Շամուտ, Աթան և Ահնիձոր բնակավայրերում:

Համայնքի թե՛ բազմաբնակարանային շենքերը, և թե՛ բնակելի տներն ունեն վերանորոգման կարիք: Անհրաժեշտ է վերանորոգել Թումանյանի բազմաբնակարան շենքերի տանիքներն ու շքամուտքերը, ամրացնել վթարային շենքը (2-րդ փողոց, 9-րդ շենք) կամ կառուցել նորը, կառուցել երկրաշարժի ժամանակից մինչև օրս մնացած 2 կիսակառույց բազմաբնակարան շենքերը: Անցյալ տարիների ընթացքում Թումանյանում իրականացվել են բազմաբնակարանային շենքերի տանիքների և շքամուտքերի վերանորոգման որոշ աշխատանքներ:

Համայնքի կազմի մեջ մտնող մյուս բնակավայրերի բնակարանները հիմնականում կառուցված են 60-ական թվականներին և գտնվում են անմխիթար վիճակում:

1. **Փողոցային լուսավորություն**

Թումանյան համայնքի կազմի մեջ մտնող բնակավայրերից միայն Թումանյանում է իրականացվում փոոցային լուսավորություն: Մնացած բնակավայրերում փողոցային լուսավորություն չի իրականացվում:

1. **Աղբահանություն**

Թումանյանում, Լորուտում աղբահանությունն իրականացվում է կենտրոնացված ձևով: Անհրաժեշտ է նոր աղբավայրի ստեղծում և աղբահան մեքենայի ձեռքբերում:

Համայնքի կազմի մեջ մտնող մնացած բոլոր բնակավայրերում աղբահանությունն իրականացվում է անհատական եղանակով, չկան աղբահավաք մեքենաներ, աղբատեղի:

1. **Խմելու ջրի ջրամատակարարում և ջրահեռացում**

Համայնքի կազմի մեջ մտնող բոլոր բնակավայրերում բնակչությունն ապահովված է խմելու ջրով: Անհատական ծորակով ապահովված տնային տնտեսությունների թիվը Թումանյանում 41 տոկոս է: Մատակարարման ժամերի քանակը օրվա ընթացքում կազմում է 16-24 ժամ: 1 խմ-ի համար Թումանյանի բնակչությունը վճարում է 154 դրամ: Մնացած ոչ մի բնակավայրում խմելու ջրի մատակարարման համար գումար չի գանձվում: Թումանյանում անհրաժեշտ է 2-րդ թաղամասը սնուցող հին ջրագիծը փոխարինել նորով և հիմնանորոգել ջրամատակարարման ներքին ցանցը: 2012 թ. Թումանյանի 9-րդ և 10-րդ փողոցների ջրամատակարարման ջրագիծը փոխարինվել է նորով (600 մ):

Մարցում, Քարինջում, Լորուտում և Շամուտում անհատական ծորակ ունեցող տնային տնտեսությունների տեսակարար կշիռը ընդհանուրի մեջ կազմում է համապատասխանաբար 90, 30, 80 և 95 տոկոս: Մատակարարման ժամերի քանակը օրվա ընթացքում կազմում է 8 ժամ, 5 ժամ, 8 ժամ և 24 ժամ: Մարցում անհրաժեշտ է իրականացնել խմելու ջրի խողովակաշարի հիմնանորոգում, խմելու ջրի ներքին ցանցի հիմնանորոգում, Քարինջում անհրաժեշտ է 500 մ խողովակաշարը փոխարինել նորով: Լորուտում անհրաժեշտ է հիմնանորոգել խմելու ջրի ներքին ցանցը, Շամուտում՝ ջրատարը:

Ահնիձորում և Աթանում բնակչության 60 տոկոսն ապահովված է ջրամատակարարմամբ, Ահնիձորում այն շուրջօրյա է: Այս բնակավայրերում ևս ջրամատակարարման ցանցն ունի վերանորոգման անհրաժեշտություն:

Բացի Թումանյան քաղաքից, համայնքի կազմի մեջ մտնող մնացած բնակավայրերում ջրամատակարարումը չի իրականացվում որևէ օպերատորի կողմից:

1. **Կոյուղի**

Կոյուղագիծ կա միայն Թումանյանում, որտեղ անհրաժեշտ է կոյուղաջրերի մաքրաման նոր կայան կառուցել: Համայնքի կազմի մեջ մտնող մնացած բնակավայրերում կոյուղագիծ չկա:

1. **Գյուղատնտեսություն**

Համայնքի բնական պաշարները լեռնանտառներն են: Անտառները հարուստ են տարբեր ծառատեսակներով, թփատեսակներով, ինչի հիման վրա էլ հնարավոր է ստեղծել հատապտուղների վերամշակման ձեռնարկություն:

Համայնքի կենտրոնում տնամերձ հողամասերում զբաղվում են այգեգործությամբ և բանջարաբուծությամբ: Բնակչության որոշակի մասը զբաղվում է անասնապահությամբ և մեղվաբուծությամբ: Ընդհանուր առմամբ, համայնքում հողագործությամբ շատ քիչ են զբաղվում, իսկ որոշ տեղերում ըդնհանրապես չեն զբաղվում ոռոգման հնարավորությունների բացակայության և ոչ եկամտաբեր լինելու պատճառով: Համայնքի կազմի մեջ մտնող բնակավայրերից ոչ մեկում չկա ոռոգման համակարգ: Համայնքում գյուղատնտեսության հիմնական ճյուղը անասնապահությունն է: Բարենպաստ տարիներին անասնապահությունը շահավետ է: Գյուղատնտեսական հողերը չմշակելու հետևանքով անասունների մսուրային շրջանը կազմակերպելու համար դրսից ներկրվում է անասնակեր:

Համայնքում գյուղատնտեսության զարգացմանը խոչընդոտում են գյուղտեխնիկայի անբավարարությունը, գյուղմթերքների իրացման դժվարությունները, ոռոգման հնարավորությունների բացակայությունը, կարկտահարությունը, երաշտը:

2012 թ. գյուղատնտեսության ոլորտում համայնքում կատարվել են որոշ ներդրումներ: Մարցում իրականացվել է ջրարբիացում և ձեռք է բերվել գյուղտեխնիկա (կոոպերատիվի համար), Աթանում ձեռք է բերվել գյուղտեխնիկա և իրականացվել են արոտավայրերի բարելավման աշխատանքներ, բարելավվել են նաև Ահնիձորի արոտավայրերը:

1. **Արդյունաբերություն**

Թումանյան քաղաքում գործում է «Հրակայուն նյութերի գործարան» ԲԲԸ-ն: Աշխատում է ոչ լրիվ հզորությամբ, արտադրում է հրակայուն աղյուս, տիգելներ, իսկ պատվերների առկայության դեպքում՝ այլ հրակայուն դետալներ:

Քարինջի տարածքում գործում են բազալտի հանքավայրեր, ընդերքօգտագործման իրավունք ունեցող մեկ ձեռնարկություն և բազալտ վերամշակող չորս ձեռնարկություններ:

1. **Ճանապարհային տնտեսություն**

Համայնքի կազմի մեջ մտնող բոլոր բնակավայրերն ունեն համայնքի կենտրոնի հետ կապող ճանապարհներ: Մարց բնակավայրը համայնքի կենտրոնին կապող ճանապարհն ունի 9 կմ երկարություն, Քարինջը՝ 6 կմ, Լորուտը՝ 23 կմ, Շամուտը՝ 28 կմ, Աթանը՝ 36 կմ և Ահնիձորը՝ 26 կմ երկարություն: Նշյալ բոլոր ճանապարհները խճային են, գտնվում են լավ վիճակում[[12]](#footnote-12):

Հաելված 3 –ում ներկայացված է ՀՀ տրանսպորտի և կապի նախարարության կողմից պատրաստված տեղեկանքը, Թումանյան համայնքի բնակավայրերը համայնքի կենտրոնին միացնող ճանապարհների վիճակի և դրանց վերանորոգման ու վերականգնման հետ կապված ծախսերի մասին:

Անբարեկարգ վիճակում են համայնքի կազմի մեջ մտնող բոլոր բնակավայրերի ներքին ճանապարհները:

1. **Տրանսպորտ և կապ**

Համայնքի կազմի մեջ մտնող բոլոր բնակավայրերում առկա է տրանսպորտային երթուղի, բացի Ահնիձոր բնակավայրից: Թումանյանից գործում են Թումանյան-Վանաձոր և Թումանյան-Ալավերդի երթուղիները, Մարցից՝ Մարց-Վանաձոր, Լորուտից՝ Լորուտ-Վանաձոր, Քարինջից՝ Վանաձոր-Քարինջ-Մարց երթուղին:

Համայնքի ավտոմեքենաների ընդհանուր քանակը կազմում է 423, որից մարդատար են՝ 306-ը և բեռնատար՝ 117-ը: Համայնքի կազմի մեջ մտնող բոլոր բնակավայրերում առկա է բջջային հեռախոսի ծածկվածություն, բնակավայրերի մի մասում առկա են նաև հեռախոսային հաղորդակցություն, տեղական ԱՀԿ, փոստային ծառայություն և չորս բնակավայրերում՝ ինտերնետ կապ (աղյուսակ 11):

*Աղյուսակ 11. Տրանսպորտը և կապը բնութագրող ցուցանիշներ*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **ՀՀ** | **Ցուցանիշ** | **Ըստ համայնքի կազմի մեջ մտնող վարչական միավորների** | | | | | | |
| **Թումանյան** | **Մարց** | **Քարինջ** | **Լորուտ** | **Շամուտ** | **Աթան** | **Ահնիձոր** |
| 1 | Բնակավայրից տրանսպորտային երթուղու առկայություն | Այո | Այո | Այո | Այո | Այո | Այո | Ոչ |
| 2 | Ավտոմեքենաների ընդհանուր քանակ, այդ թվում՝   * *մարդատար* * *բեռնատար* | 223  200  23 | 46  21  25 | 63  40  23 | 12  1  11 | 46  28  18 | 2  2  0 | 31  14  17 |
| 3 | Հեռախոսային հաղորդակցության առկայություն | Այո | Ոչ | Այո | Այո | Այո | Այո | Այո |
| 4 | Տեղական ԱՀԿ առկայություն | Այո | Ոչ | Ոչ | Այո | Ոչ | Ոչ | Այո |
| 5 | Բջջային հեռախոսի ծածկվածություն | Այո | Այո | Այո | Այո | Այո | Այո | Այո |
| 6 | Փոստային ծառայության առկայություն | Այո | Այո | Այո | Այո | Ոչ | Այո | Ոչ |
| 7 | Ինտերնետ կապի առկայություն | 1Մբ/վ,  USB modem | 0.5Մբ/վ,  USB modem | 0.5Մբ/վ,  USB modem | 0.5Մբ/վ,  USB modem | - | - | - |

1. **Առևտուր և սպասարկում**

Թումանյանում առևտրի և սպասարկումների փոքր և միջին օբյեկտների թիվը 6 է, որից 5-ը առևտրի մանր կրպակներ են, 1-ը՝ գազի լիցքավորման կետ: Մարցում կա 4 կրպակ, Քարինջում՝ 5 կրպակ, Լորուտում՝ 3: Աթանում և Ահնիձորում կա ընդամենը 1-ական կրպակ: Շամուտում առևտրի և սպասարկումների փոքր և միջին օբյեկտ չկա:

1. **Հողօգտագործում**

Համայնքի կազմի մեջ մտնող բնակավայրերի մեծ մասում մեկ տնտեսությանը պատկանող հողերի միջին չափը կազմում է 2,1 – 5 հա և ավելի: Այս ցուցանիշը ցածր է Թումանյան և Մարց բնակավայրերում:

Համայնքի կազմի մեջ մտնող բնակավայրերում մեկ տնտեսությանը պատկանող գյուղատնտեսական հողամասերի քանակը կազմում է 1-3 հողակտոր, միայն Քարինջում՝ 6 և ավելի հողակտոր:

Ընդհանուր առմամբ, համայնքում բարձր է չմշակվող հողամասերի քանակությունը:

Համայնքում հողազուրկ տնային տնտեսություններ կան Թումանյան, Շամուտ, Աթան և Ահնիձոր բնակավայրերում: Հողազուրկ տնային տնտեսությունների թիվը հատկապես մեծ է Թումանյանում:

*Աղյուսակ 12. Համայնքի հողօգտագործման ցուցանիշներ*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **ՀՀ** | **Ցուցանիշ** | **Ըստ համայնքի կազմի մեջ մտնող վարչական միավորների** | | | | | | |
| **Թումանյան** | **Մարց** | **Քարինջ** | **Լորուտ** | **Շամուտ** | **Աթան** | **Ահնիձոր** |
| 1 | Մեկ տնտեսությանը պատկանող գյուղատնտեսական հողերի միջին չափը | մինչև 0.5 հա | 1-2 հա | 5 հա-ից ավելի | 2.1-5 հա | 2.1-5 հա | 2.1-5 հա | 2.1-5 հա |
| 2 | Մեկ տնտեսությանը պատկանող գյուղատնտեսական հողերի քանակը | 1 հողամաս | 2-3 հողամաս | 6 և ավելի  հողամաս | 1 հողամաս | 2-3 հողամաս | 2-3 հողամաս | 1 հողամաս |
| 3 | Տնամերձ հողամասերի թիվը | 668 | 178 | 201 | 178 | 84 | 70.51 | 90 |
| 4 | Հողազուրկ տնտեսությունների թիվը | 74 | - | - | - | 6 | 5 | 7 |

## Համայնքում առկա հիմնահարցերն ու դրանց լուծմանն ուղղված ծրագրերը

|  |  |  |
| --- | --- | --- |
|  | **Հիմնահարցեր** | **Հիմնահարցերի լուծմանն ուղղված ծրագրեր** |
| ***Տեղական ինքնակառավարման լիազարություններ*** | | |
|  | Լորուտի մանկապարտեզի շենքի անբարեկարգ վիճակ | Լորուտի մանկապարտեզի շենքի վերանորոգում |
|  | Թումանյանի մարզադաշտի վիճակի բարելավման անհրաժեշտություն | Թումանյանի մարզադաշտի համար գույքի ձեռքբերում, հանդերձարանի և նստատեղերի կառուցում |
|  | Համայնքում սպորտի ոլորտում ծառայությունների մատուցման բացակայություն | Սպորտի բնագավառում ծառայությունների մատուցման հնարավորությունների ստեղծում |
|  | Համայնքում արտադպրոցական դաստիարակության ոլորտում մատուցվող ծառայությունների անբավարարություն | Համայնքում արտադպրոցական դաստիարակության ոլորտում ծառայությունների մատուցման հնարավորությունների ստեղծում |
|  | Հանայնքում մշակութային ծառայությունների ցածր մակարդակ | Քարինջում մշակույթի տան կառուցում |
|  | Շամուտում արարողությունների սրահի կառուցում |
|  | Ահնիձորի ակումբի հիմնանորոգում |
|  | Թումանյանում տարեցների և մեծահասակների համար ժամանցի վայրերի կառուցում |
|  | Համայնքի բազմաբնակարանային ֆոնդի բարելավման անհրաժեշտություն | Թումանյանի բազմաբնակարանային շենքերի տանիքների, շքամուտքերի և բակերի վերանորոգում |
| Թումանյանի վթարային շենքի ամրացում կամ նորի կառուցում |
| Թումանյանի 2 կիսակառույց շենքերի կառուցում |
|  | Համայնքի կազմի մեջ մտնող գյուղական բնակավայրերում փողոցային լուսավորության բացակայություն | Համայնքի բոլոր բնակավայրերում փողոցային լուսավորության իրականացում |
|  | Համայնքում աղբահանության իրականացման սահմանափակ հնարավորություններ | Համայնքում աղբավայրի ստեղծում |
| Աղբահավաք մեքենայի ձեռքբերում |
|  | Համայնքի խմելու ջրի ջրամատակարարման համակարգի բարելավման անհրաժեշտություն | Թումանյանի 2-րդ թաղամասը սնուցող հին ջրագիծը նորով փոխարինում |
| Թումանյանի ջրամատակարարման ներքին ցանցի հիմնանորոգում |
| Մարցի խմելու ջրի խողովակաշարի հիմնանորոգում |
| Մարցի խմելու ջրի ներքին ցանցի հիմնանորոգում |
| Քարինջում 500 մ խողովակաշարի փոխարինում նորով |
| Լորուտի խմելու ջրի ներքին ցանցի հիմնանորոգում |
| Շամուտի ջրատարի հիմնանորոգում |
| Աթանի խմելու ջրի ցանցի վերանորոգում |
| Ահնիձորի խմելու ջրի ցանցի վերանորոգում |
|  | Համայնքում կոյուղու համակարգի գրեթե բացակայություն | Թումանյանում կոյուղաջրերի մաքրման նոր կայանի կառուցում |
| Համայնքի կազմի մեջ մտնող գյուղական բնակավայրերում կոյուղու համակարգի անցկացում |
|  | Համայնքում գյուղատնտեսության զարգացման սահմանափակ հնարավորություններ | Գյուղտեխնիկայի ձեռքբերում |
| Կաթի վերամշակման արտադրամասի հիմնում |
| Անասունների սպանդանոցի ստեղծում |
| Գյուղմթերքների իրացման հնարավորությունների ստեղծում |
|  | Համայնքի կազմի մեջ մտնող բնակավայրերի ներքին ճանապարհների անբարեկարգ վիճակ | Համայնքի կազմի մեջ մտնող բնակավայրերի ներքին ճանապարհների բարեկարգում |
| ***Պետական կառավարման լիազորություններ*** | | |
|  | Համայնքի կազմի մեջ մտնող բնակավայրերի դպրոցների շենքային և գույքային պայմանների բարելավման անհրաժեշտություն | Թումանյանի դպրոցի շենքի հիմնանորոգում |
| Թումանյանի դպրոցի համար գույքի ձեռքբերում |
| Ահնիձորի դպրոցի համար գույքի և համակարգիչների ձեռքբերում |
|  | Համայնքի բնակարանային անբարեկարգ վիճակ | Համայնքի բնակարանային ֆոնդի վերանորոգում |
|  | Համայնքի բոլոր բնակավայրերում ջրամատակարարման համակարգի կառավարման միասնական մոդել ունենալու անհրաժեշտություն[[13]](#footnote-13) | Համայնքի բոլոր բնակավայրերի ջրամատակարարման համակարգերի կառավարումը հանձնել ԼՋԿ ՓԲԸ-ին, |
|  | Համայնքում կարկուտից պաշտպանվելու հնարավորությունների բացակայություն | Համայնքում հակակարկտային կայանի հիմնում |
|  | Համայնքում սողանքների առկայություն և քարաթափման վտանգ |  |
|  | Համայնքում գործող բուժական հիմնարկների շենքային և գույքային պայմանների բարելավման, կադրերի վերապատրաստման անհրաժեշտություն | Թումանյանի ԱԿ-ի շենքի ընթացիկ վերանորոգում |
| Թումանյանի, Քարինջի և Ահնիձորի բուժաշխատողների վերապատրաստում |
| Մարցի բուժկետի համար նորմալ շենքային և գույքային պայմանների ստեղծում |
| Լորուտի բուժկետի համար նորմալ շենքային և գույքային պայմանների ստեղծում |
| Աթանի բուժկետի վերանորոգում |
| Ահնիձորի բուժկետի վերանորոգում |
| Ահնիձորի բուժկետի համար գույքի և սարքավորումների ձեռքբերում |

# Համայնքում առկա հիմնահարցերի լուծմանն ուղղված առաջնահերթ ծրագրերը

Համայնքում առկա հիմնահարցերի լուծմանն ուղղված ծրագրերի առաջնահերթություններ սահմանելը գործնականում բավականին դժվար է, հատկապես, երբ այդ համայնքը, որպես այդպիսին, դեռևս ձևավորված չէ: Այս պարագայում առաջնահերթությունների սահմանման ժամանակ, որպես կողմնորոշիչ են օգտագործվել փորձագիտական հիպոթետիկ դատողություններն ու պատկերացումները համայնքի մասին՝ միաժամանակ համայնքը դիտարկելով որպես տեղական ինքնակառավարման ինքնուրույն սուբյեկտ, որտեղ գոյատևելու համար անհրաժեշտ է ունենալ գոնե նվազագույն ենթակառուցվածքներ և ծառայություններ:

Ցանկացած համայնքում տեղական ինքնակառավարումը կյանքի կոչելու առաջնահերթ պայման է կառավարման մարմնի առկայությունը, նրա դիրքն ու հեղինակությունը: Վերանորոգված և կահավորված վարչական շենքի առկայությունը կարևոր պայման է բնակչության շրջանում վստահության և հավատի մթնոլորտ ձևավորելու, իշխանության ուժն ու կարողությունները ընդգծելու, ինչպես նաև կառավարման ապարատի (աշխատակազմի) արդյունավետ աշխատանքը խթանելու համար: Այս իմաստով, հատկապես խոշորացման հետևանքով ձևավորված համայնքի համար պատշաճ տեսքի և բավարար հնարավորություններ ունեցող վարչական շենքի առկայությունը դիտվում է որպես առաջնայնություն:

Առաջնահերթությունների հաջորդ շարքը վերաբերում է ՏԻՄ–երին օրենքով ամրագրված այն լիազորություններին, որոնք ենթադրում են բնակչությանը առաջին անհրաժեշտության (կենսապահովման) ծառայությունների մատուցում: Այդպիսիներից են՝ ջրամատակարարումը, աղբահանությունը, նախադպրոցական դաստիարակությունը, միջբնակավայրային հաղորդակցությունը (ճանապարհներ, տրանսպորտ, կապ) և այլն:

Համայնքի համար (հատկապես գյուղական բնակավայրեր ունեցող) առաջնային կարող է լինել նաև այնպիսի ծրագրերի իրականացումը, որոնք չեն դասվում համայնքի ղեկավարի պարտադիր լիազորությունների շարքին, սակայն անհրաժեշտ են տեղերում անհատական տնտեսությունների գործունեությանը նպաստելու, նրանց կողմից եկամուտ ձևավորելու, հետևաբար նաև՝ համայնքում ապրելու և տնտեսությունը զարգացնելու համար: Այդպիսի ծրագրերից են, մասնավորապես՝ արդիական գյուղատնտեսական տեխնիկայի հավաքակայանի ստեղծումը, գյուղմթերքների մթերման հնարավորությունների ապահովումը և այլն:

### Այս պատկերացումներից ելնելով՝ 3.2 կետում նշված ծրագրերի ցանկից, նաև խոշորացվող համայնքների ղեկավարների հետ խորհրդակցության արդյունքում, ընտրվել են առավել առաջնահերթ ծրագրերը, դասակարգվել են ըստ առաջնահերթության և գնահատվել նրանց մոտավոր արժեքները:

*Աղյուսակ 13. Հիմնահարցերի լուծմանն ուղղված առաջնահերթ ծրագրերը և դրանց արժեքը*

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | Ծրագիր 1 | | Ծրագիր 2 | | Ծրագիր 3 | | Ծրագիր 4 | | Ծրագիր 5 | |
| Ծրագիրը | Արժեքը (հ. դրամ) | Ծրագիրը | Արժեքը (հ. դրամ) | Ծրագիրը | Արժեքը (հ. դրամ) | Ծրագիրը | Արժեքը (հ. դրամ) | Ծրագիրը | Արժեքը (հ. դրամ) |
| **Թումանյան** | Դպրոցի շենքի հիմնանորոգում, գույքի ձեռքբերում | 16 000 | 13148 քմ Ներքաղաքային ճանապարհների ասֆալտապատում | 125 000 | 2-րդ թաղամասի ջրագծի հիմնանորոգում | 13 000 | 1-ին թաղամասի ջրամատակարարման ներքին ցանցի նորոգում | 15 000 | Բազմաբնակարան շենքերի բակերի բարեկարգում | 3 000 |
| **Մարց** | Ջրագմատակարարման ներքին ցանցի (4կմ) վերանորոգում | 30 000 | Ծառայություն-ների կենտրոնի հիմնանորոգում | 10 000 | Բուժկետի կառուցում | 3 000 | 3 կմ գյուղամիջյան ճանապարհների հիմնանորոգում | 10 000 |  |  |
| **Քարինջ** | Մշակույթի տան կառուցում | 100 000 | Գյուղամիջյան ճանապարհների (1կմ) հիմնանորոգում | 2 000 | Փողոցների լուսավորության համակարգի կառուցում | 2 000 | Ծառայություն-ների կենտրոնի կառուցում | 45 000 |  |  |
| **Լորուտ** | Ջրագծի ներքին (4կմ) ցանցի կառուցում | 35 000 | Գյուղամիջյան ճանապարհների հիմնանորոգում | 30 000 | Ծառայություն-ների կենտրոնի կառուցում | 45 000 |  |  |  |  |
| **Շամուտ** | Հանդիսություների սրահի կառուցում | 6 000 | Գյուղամիջյան ճանապարհների (5կմ) հիմնանորոգում | 8 000 | Ջրագծի ներքին ցանցի (4կմ) կառուցում | 20 000 |  |  |  |  |
| **Աթան** | Գյուղի գազաֆիկացում | 58 000 | Ջրամատակարարման ներքին (3կմ) ցանցի կառուցում | 15 000 | Գյուղամիջյան ճանապարհների (4կմ) հիմնանորոգում | 6 000 | Բուժկետի կառուցում | 4 000 |  |  |
| **Ահնիձոր** | Ծառայություն-ների կենտրոնի կառուցում | 90 000 | Հակակարկտային կայանների տեղադրում | 25 000 | Գյուղամիջյան ճանապարհների (3կմ) հիմնանորոգում |  | Բուժկետի կառուցում | 3 000 | Ջրամատակարարման ներքին ցանցի (4կմ) կառուցում | 15 000 |

# ՏԻ ոլորտին առնչվող այն առաջնահերթ ծրագրերը, որոնք հնարավոր է իրականացնել միջնաժամկետ (4 տարվա) ժամանակահատվածում, խոշորացման արդյունքում առաջացող օգուտների հաշվին

Ինչպես վերևում արդեն նշվեց, Թումանյան խոշորացված համայնքը, խոշորացման արդյունքում ապահովելով բոլոր նախկին համայնքներում մինչ խոշորացումը եղած ծառայությունների փաստացի մակարդակը, տարեկան ունենալու է **21 145,2** մլն դրամ ազատ միջոցներ: Այդ միջոցները հիմնականում ուղղվելու են աղյուսակ 13–ում բերված առաջնահերթ ծրագրերի ֆինանսավորմանը, որի ժամանակ, որպես համաֆինանսավորող կողմ, կարող են հանդես գալ նաև պետությունը կամ այլ դոնոր կազմակերպություններ: Այս համագործակցությունը լուրջ հնարվորություններ կարող է ստեղծել համայնքում խիստ անհրաժեշտ, նույնիսկ՝ լուրջ ծախսատար ծրագրեր ֆինանսավորելու և վարկային միջոցներ ներգրավելու համար:

Աղյուսակ 13-ում բերված է այն առաջնահերթ ծրագրերի նկարագրությունը, որոնք հնարավոր է իրականացնել խոշորացման միջոցով տնտեսված ֆինանսական միջոցների հաշվին՝ 4 տարի ժամանակահատվածում:

*Աղյուսակ 14. Ֆինանսավորման ենթակա ծրագրերի ցանկը և նկարագրությունը*

|  |  |  |  |
| --- | --- | --- | --- |
| **ՀՀ** | **Ծրագրի անվանումը** | **Ծրագրի նկարագրությունը** | **Ծրագրի արժեքը** (հազ.դրամ) |
| 1 | Համայնքում ջրամատակարարման բարելավում | Մարցում ջրագմատակարարման ներքին ցանցի (4կմ) վերանորոգում | **30 000** |
| Լորուտում ջրամատակարարման ներքին ցանցի (4կմ) կառուցում | **35 000** |
| Թումանյան քաղաքի 2-րդ թաղամասի ջրագծի հիմնանորոգում | **13 000** |
| 2 | Ներբնակավայրային ճանապարհների բարեկարգում | Շամուտում գյուղամիջյան ճանապարհների (5կմ) հիմնանորոգում | **8 000** |
| Աթանում գյուղամիջյան ճանապարհների (4կմ) հիմնանորոգում | **6 000** |
| Ահնիձորում գյուղամիջյան ճանապարհների (3կմ) հիմնանորոգում | **5 000** |
| 3 |  |  |  |
| **Ընդամենը[[14]](#footnote-14)** | | |  |

Ծանոթություն:

Լրացուցիչ ֆինանսական միջոցների առկայության կամ վերը նշված ծրագրերը այլ միջոցներով իրականացնելու պայմաներում կարելի է շարունակել սույն ցանկը աղյուսակ 14 – ում բերված առաջնահերթությամբ: Մասնավորապես՝ համայնքում գործող մշակույթի տների շենքային պայմանների բարելավում, համայնքի բնակավայրերի փողոցային լուսավորում և այլն:

# Համայնքի բյուջեի հիմնական ցուցանիշները

Աղյուսակ 15-ում ներկայացված են Թումանյան համայնքի բյուջեի հիմնական ցուցանիշները մինչև խոշորացնելը՝ ըստ համայնքի կազմի մեջ մտնող նախկին համայնքների և խոշորացնելուց հետո: Մասնավորապես, այստեղ ներկայացված են համայնքի ընդհանուր ծախսերի բաժանումն ըստ վարչական և ֆոնդային մասերի, ինչպես նաև ըստ վարչական ծախսերի (կառավարման ապարատի պահպանում) և ծառայությունների մատուցումն արտահայտող ծախսերի: Աղյուսակից երևում է, որ խոշորացման արդյունքում ավելացել են ֆոնդային բյուջեի ծախսերն ու ծառայությունների մատուցմանն ուղղվող ծախսերը, ինչը դրական երևույթ է:

*Աղյուսակ 15. Թումանյան համայնքի կազմի մեջ մտնող նախկին համայնքների բյուջեների ծախսերը (2012 թ. փաստ)*

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **ՀՀ** | **Համայնք** | **Ընդամենը ծախսեր** | | | **Ընդհանուր բնույթի հանրային ծառայություններ** | **Ծառայությունների մատուցումն արտացոլող ծախսեր** | | | | | | | **Համայնքի վարչական բյուջեից ֆոնդային բյուջե կատարվող հատկացումներ** |
| **Ընդամենը** | **Վարչական մաս** | **Ֆոնդային մաս** | **Պաշտպանություն** | **Տնտեսական հարաբերություններ** | **Շրջակա միջավայրի պաշտպանություն** | **Բնակարանային շինարարություն և կոմունալ ծառայություն** | **Հանգիստ, մշակույթ և կրոն** | **Կրթություն** | **Սոցիալական պաշտպանություն** |
| 1 | Թումանյան | 28 234,7 | 27 790,5 | 444,2 | 19 791,0 | 20,0 | -100,8 | 523,0 | 286,5 | 365,0 | 6 650,0 | 700,0 | 0,0 |
| 2 | Մարց | 16 815,5 | 10 023,2 | 6 792,3 | 9 596,5 | 5,0 | 4 768,9 | 0,0 | 874,4 | 920,8 | 0,0 | 650,0 | 0,0 |
| 3 | Քարինջ | 13 758,7 | 9 380,0 | 4 378,7 | 6 990,7 | 10,0 | 4 378,7 | 0,0 | 0,0 | 254,3 | 1 725,0 | 400,0 | 0,0 |
| 4 | Լորուտ | 19 224,8 | 15 214,4 | 4 451,4 | 8 131,4 | 20,0 | 4 451,4 | 227,0 | 0,0 | 230,0 | 5 645,0 | 520,0 | 441,0 |
| 5 | Շամուտ | 6 405,7 | 5 415,5 | 1 190,0 | 3 718,7 | 0,0 | 1 190,0 | 0,0 | 0,0 | 10,0 | 872,0 | 615,0 | 199,8 |
| 6 | Աթան | 7 587,7 | 6 449,1 | 1 138,6 | 5 660,7 | 15,0 | 1 390,0 | 0,0 | 0,0 | 35,0 | 177,0 | 310,0 | 0,0 |
| 7 | Ահնիձոր | 9 607,5 | 6 207,5 | 3 400,0 | 5 515,9 | 10,0 | 3 095,0 | 0,0 | 18,5 | 10,0 | 858,1 | 100,0 | 0,0 |
|  | Ընդամենը | 101 634,5 | 80 480,1 | 21 795,2 | 59 404,8 | 80,0 | 19 173,2 | 750,0 | 1 179,4 | 1 825,1 | 15 927,1 | 3 295,0 | 640,8 |
|  |  |  |  |  |  |  |  |  |  |  |  |  |  |
| Թումանյան (խոշորացված) | | 101 634,5 | 63 939,2 | 37 695,3 | 44 239,2 | 57 395,3 | | | | | | | |

Թումանյան համայնքում համայնքների խոշորացման արդյունքում մեծացել են ֆոնդային բյուջեի ծախսերը ՝ 20,6 %-ից հասնելով մինչև 40,6 %-ի: 20,0 %-ով ավելացել են նաև վարչական բյուջեի ծախսերի կազմում ծառայությունների մատուցմանն ուղղվող ծախսերը, ինչը նշանակում է, որ նույն տոկոսով նվազել են կառավարման ապարատի պահպանման ծախսերը (աղյուսակ 16):

*Աղյուսակ 16. Թումանյան համայնքի բյուջեի հիմնական ցուցանիշները մինչև խոշորացնելը և խոշորացնելուց հետո*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | **Ընդամենը ծախսեր[[15]](#footnote-15)** | | **Այդ թվում** | | | | | | |
| **Վարչական բյուջեի ծախսեր** | | | | | **Ֆոնդային բյուջեի ծախսեր** | |
| **Ընդամենը** | | **Այդ թվում ծառայություն-ներին ողղված ծախսեր** | | |
| **Հազ.դրամ** | **%** | **Հազ.դրամ** | **%** | **Հազ.դրամ** | **% ընդհանուրից** | **% վարչական բյուջեից** | **Հազ.դրամ** | **%** |
| **Մինչև խոշորացումը** | **107 614,0** | **100,0** | **85 442,1** | **79,4** | **22 783,1** | **21,2** | **26,7** | **22 171,9** | **20,6** |
| **Խոշորացումից հետո** | **107 614,0** | **100,0** | **63 939,2** | **59,4** | **23 000,0** | **21,4** | **36,0** | **43 674,8** | **40,6** |

Աղյուսակ 17 - ում ներկայացված է Թումանյան խոշորացված համայնքի բյուջեի ծախսերը 4 տարվա կտրվածքով ըստ վարչական և ֆոնդային բյուջեների ծախսերի՝ ներկայացնելով նաև ծառայությունների մատուցմանն ուղղվող ծախսերը: Թումանյան համայնքի բյուջեի ծախսերը յուրաքանչյուր տարի ավելացվել են՝ հիմք ընդունելով ֆինանսական համահարթեցման դոտացիաների կանխատեսված աճի տեմպեր:

*Աղյուսակ 17. Թումանյան համայնքի բյուջեի ծախսերը 4 տարվա կտրվածով*

*(հազ.դրամ)*

|  |  |  |  |  |  |  |  |
| --- | --- | --- | --- | --- | --- | --- | --- |
|  | | | **Մինչև խոշորոցումը** | **Խոշորացումից հետո** | | | |
| **I տարի** | **II տարի** | **III տարի** | **IV տարի** |
| **Ընդամենը ծախսեր** | | | **107 614,0** | **107 614,0** | **113300** | **119500** | **126300** |
|  | **Վարչական բյուջեի ծախսեր** | | **85 442,1** | **63 939,2** | **66200** | **68700** | **71400** |
|  | | **Այդ թվում՝ ծառայություն-ներին ողղված ծախսեր** | **22 783,1** | **23 000,0** | **24974** | **27145** | **29534** |
|  | **Ֆոնդային բյուջեի ծախսեր** | | **22 171,9** | **43 674,8** | **47100** | **50800** | **54900** |

# Համայնքների խոշորացման արդյունքում համայնքային լիազորությունների և որոշ իրավական պահանջների վերանայման անհրաժեշտությունը

Նախքան համայնքների խոշորացումը, երբ խոշորացաված համայնքի կազմի մեջ մտնող վարչական միավորները ինքնուրույն համայնքներ են, նրանց միմյանց կապող ճանապարհները հանդիսանում են պետական (մարզային) ենթակայության ճանապարհներ: Դա նշանակում է, որ այդ ճանապարհների սպասարկումը (այդ թվում նաև կապիտալ նորոգումը) իրականացվում է պետական բյուջեի միջոցների հաշվին: Համայնքների խոշորացումից հետո այդ ճանապարհները դառնում են ներհամայնքային և, հետևաբար՝ դրանց սպասարկումը կատարվելու է համայնքի կողմից, իր բյուջեի միջոցների հաշվին: Տրամաբանական է, որ այս դեպքում այդ լիազորությունը հարկավոր է դիտարկել որպես պատվիրակված լիազորություն և պետական բյուջեից ստանալ համապատասխան ֆինանսավորում, կամ համայնքներին տրամադրել այդ աշխատանքների կատարման համար նպատակային դրամաշնորհներ:

ՀՀ օրենսդրության համաձայն՝ համայնքներն իրավունք ունեն ձևավորված վարչական բյուջեի պահուստային ֆոնդից հատկացումներ կատարել ֆոնդային բյուջե և կատարել կապիտալ ծախսեր: Օրենսդրությունը սահմանափակում է վարչական բյուջեի պահուստային ֆոնդի չափը՝ սահմանելով այն վարչական բյուջեի ընդհանուր եկամուտների 5-20 %-ի չափով: Համայնքների խոշորացման պարագայում, երբ վարչական բյուջեում վարչական ծախսերի տնտեսման հաշվին առաջանում են ազատ միջոցներ, երբեմն կարող են խոչընդոտներ առաջանալ այդ միջոցներն օգտագործելիս՝ անհրաժեշտ ծավալի կապիտալ ծրագրեր իրականացնելու համար: Իսկ խոշորացման պարագայում, կապիտալ ծախսերի իրականացումը, երբեմն, լինում է օբյեկտիվ անհրաժեշտություն, քանի որ շատ դեպքերում նոր ծրագրերի իրականացումն իր մեջ ներառում է նաև կապիտալ ծախսերի իրականացում: Օրինակ՝ Թումանյան համայնքում աղբահանության ընդարձակումը կապված է նոր աղբատար մեքենայի և աղբարկղերի ձեռքբերման հետ:

# Հավելվածներ

## Հավելված 1. Համայնքների խոշորացման արդյունքում վարչական ծախսերի կրճատումից առաջացող օգուտների հաշվարկման մոտեցումները

**Երբ խոշորացված համայնքի կազմի մեջ մտնում են միևնույն, այն է՝ գյուղական կարգավիճակ ունեցող բնակավայրեր**

Համայնքների խոշորացման տնտեսական օգուտներն առաջին հերթին արտահայտվում են համայնքների վարչական ծախսերի կրճատմամբ: Պարզ է, որ նոր ձևավորված համայնքի աշխատակազմը չի կարող իր մեջ ներառել նախկին համայնքների աշխատակազմերն ամբողջությամբ[[16]](#footnote-16), այլ որոշակի փոփոխություններ կկրի: Որոշակի փոփոխություններ կկրեն նաև վարչական ծախսերը:

Գործնականում բավականին դժվար է հաշվարկել, թե կոնկրետ քանի միավոր հաստիք կկրճատվի և որքան գումար կազատվի համայնքների խոշորացման արդյունքում, քանի որ չկան համայնքի աշխատակազմի թվի վերաբերյալ սահմանված նորմատիվներ: Իհարկե, կան պաշտոններ, որոնց մասին միանշանակ կարելի է ասել, որ նոր ձևավորված մեկ համայնքում դրանք չեն կարող լինել մի քանի հատ: Սակայն երբ խոսքը վերաբերվում է կոնկրետ մասնագետներին, շատ դժվար է ենթադրել, թե նրանցից քանիսը կկրճատվեն: Ավելին, նոր ձևավորված համայնքում աշխատակազմի կրճատման արդյունքում տնտեսված գումարների հաշվին նոր ծառայությունների մատուցումը կարող է ենթադրել նաև նոր աշխատողների ներգրավում:

Դժվար է հաշվարկել նաև, թե ինչպիսին կլինեն նոր ձևավորված համայնքի վարչական ծախսերը, քանի որ դարձյալ չկան սահմանված նորմատիվներ:

Ելնելով վերը շարադրվածից՝ համայնքների խոշորացման արդյունքում վարչական ծախսերի կրճատման հաշվարկը կատարվում է միմիայն ***փորձագիտական գնահատմամբ***:

Հաշվարկները կատարելիս դիտարկվում է նաև խոշորացման արդյունքում նոր պաշտոնների ձևավորման և դրանց պահպանման հետ կապված ծախսերի առաջացման անհրաժեշտությունը: Խոսքը, մասնավորապես, վերաբերվում է նոր ձևավորված համայնքի բնակավայրերում (բացի համայնքի կենտրոնի բնակավայրից) «վարչական ներկայացուցչի» պաշտոնին, ով կհանդիսանա նախկին համայնքի տարածքում նոր ստեղծված համայնքի ղեկավարի ներկայացուցիչը: Իհարկե, վարչական ներկայացուցչի գործառույթներն էականորեն կտարբերվեն համայնքի ղեկավարի գործառույթներից, և, բնականաբար, այդ հաստիքի պահպանման համար շատ մեծ ծախս չեն ենթադրի:

Այն դեպքում, երբ նոր համայնքը ձևավորվել է միևնույն, այն է՝ գյուղական կարգավիճակ ունեցող համայնքների խոշորացման արդյունքում, ապա խոշորացումից առաջացող տնտեսական օգուտների հաշվարկման նպատակով կիրառվել է հետևյալ մոտեցումը:

Հաշվարկվել են նոր ձևավորված համայնքի վարչական ծախսերը՝ ներառյալ համայնքի կազմի մեջ մտնող բնակավայրերի (առանց համայնքի կենտրոնի) վարչական ներկայացուցիչների պահպանման ծախսերը: Խոշորացված համայնքի կազմի մեջ մտնող նախկին բոլոր գյուղական համայնքների, ներառյալ համայնքի կենտրոնի, վարչական ծախսերի հանրագումարից հանվել են նոր ձևավորված համայնքի համար հաշվարկված վարչական ծախսերը: Այդ տարբերությունն էլ հենց իրենից ներկայացնում է վարչական ծախսերի կրճատումից առաջացող տնտեսական օգուտը:

Նոր ձևավորված համայնքի վարչական ծախսերը հաշվարկելու համար նախ ձևավորվել է համայնքի հաստիքացուցակը: Այդ նպատակով գումարվել են համայնքի կազմի մեջ մտնող բոլոր նախկին համայնքների հաստիքացուցակներում ընդգրկված հաստիքային միավորները և այնուհետև կատարվել են կրճատումներ հետևյալ կերպ.

* Մինչև 1 միավոր կրճատվել են բոլոր այն հաստիքները, որոնք ենթադրում են վարչական բնույթի աշխատանք, օրինակ, համայքնի ղեկավարի հաստիքը:
* Չի զրոյացվել ոչ մի հաստիքային միավոր: Այսինքն՝ առնվազն մեկ միավոր պահպանվել են հաստիքացուցակի անվանացանկում տեղ գտած բոլոր հաստիքները:
* Քանի որ հստակ հայտնի չեն մասնագետների գործառույթները, ապա շատ դժվար է ասել, թե որ մասնագետները կկրճատվեն և քանի միավոր հաստիքի անհրաժեշտություն կառաջանա: Այդ պատճառով յուրաքանչյուր համայնքում, ելնելով փորձագիտական դատողություններից, սահմանվել են մասնագետների տարբեր թվով հաստիքներ:
* Եթե համայնքի ղեկավարի հաստիքացուցակում ներառված են ուղղակիորեն ծառայությունների մատուցում ենթադրող հաստիքներ, օրինակ, մշակույթի տան աշխատող, ակումբավար և այլն, ապա նման հաստիքներն ընդհանրապես չեն կրճատվել: Բացառություն է կազմում գրադարանավարի հաստիքը, որը կրճատվել է մինչև մեկ միավոր:

Ինչ վերաբերվում է նոր ձևավորված համայնքի աշխատակիցների աշխատավարձին, ապա դրանք սահմանվել են` հիմք ընդունելով գործող համայնքներում համապատասխան հաստիքային միավորի դրույքաչափերից ամենաբարձրը: Այս եղանակով սահմանված աշխատավարձերը համադրվել են համայնքի ծախսային քաղաքականության մեթոդաբանությամբ[[17]](#footnote-17) (ՀԾՔՄ) սահմանված համայնքների այն խբմի համար առաջարկվող հաստիքացուցակում սահմանված աշխատավարձերի հետ, որին պատկանում է նոր ձևավորված համայնքը: Եթե որևէ հաստիքի գծով առաջարկվող աշխատավարձն ավելի ցածր է, քան ՀԾՔՄ-ով առաջարկվողը, ապա որպես հիմք է ընդունվել ՀՔԾՄ-ում սահմանված աշխատավարձը, այսինքն՝ ավելի բարձր աշխատավարձը:

Հաշվարկների կատարման ժամանակ երբեմն անհրաժեշտություն է առաջացել որոշակիորեն շեղվելու նշված մոտեցումներից` ելնելով նպատակահարմարությունից: Օրինակ, երբեմն հանդիպում են այնպիսի դեպքեր, երբ մի համայնքում, օրինակ, պահակի աշխատավարձը մոտ է կամ նույնիսկ ավելին է մյուս համայնքի աշխատակազմի ղեկավարի աշխատավարձից: Նման դեպքերում կատարվել են որոշակի ճշգրտումներ: Բացի այդ, երբեմն ելնելով նպատակահարմարությունից, զրոյացվել են որոշ հաստիքային միավորներ: Նման ճշգրտումները, եթե այդպիսիք կան, ներկայացված են կոնկրետ համայնքի համար կատարվող հաշվարկների մեջ:

Կրճատումների արդյունքում նոր ձևավորված հաստիքացուցակը համադրվել է ՀԾՔՄ-ում սահմանված համայնքների այն խմբի համար առաջարկվող հաստիքացուցակի հետ, որին պատկանում է նոր ձևավորված համայնքը: Համադրման արդյունքում ճշգրտումներ են կատարվել առաջարկվող հաստիքացուցակում այն տրամաբանությամբ, որ ՀԾՔՄ-ում ներկայացված հաստիքներն ամբողջ անվանացանկով և հաստիքային միավորների քանակությամբ ներառված լինեն առաջարկվող հաստիքացուցակում: Եթե ՀԾՔՄ-ում կան հաստիքներ, որոնք բացակայում են առաջարկվող հաստիքացուցակում, ապա դրանք ավելացվում են, սահմանված աշխատավարձի մակարդակներով: Կամ եթե առաջարկվող հաստիքացուցակում որևէ հաստիքային միավոր տեղ է գտել ավելի քիչ քանակությամբ, քան ներկայացված է ՀԾՔՄ-ում, ապա վերջինիս քանակը բարձրացվում է մինչև ՀԾՔՄ-ում սահմանված քանակը:

Նոր ձևավորված հաստիքացուցակում ներառվել են նաև համայնքի կազմի մեջ մտնող (բացի համայնքի կենտրոնից) բնակավայրերի վարչական ներկայացուցիչների և նրանց աշխատակազմերի (եթե այդպիսիք կսահմանվեն) հաստիքները՝ հիմք ընդունելով տվյալ բնակավայրի բնակչության թիվը:

Այսպես, խոշորացված համայնքի կազմի մեջ մտնող բոլոր բնակավայրերում սահմանվել է մեկ վարչական ներկայացուցչի հաստիք: Նախատեսվել է նաև, որ 3000-ից ավելի բնակիչ ունեցող բնակավայրերում վարչական ներկայացուցիչները կունենան մեկ օգնական և գրասենյակի հավաքարար: 5000-ից ավելի բնակիչ ունեցող բնակավայրերում, համայնքի ավագանու որոշմամբ կարող են սահմանվել լրացուցիչ հաստիքներ:

Վարչական ներկայացուցչի աշխատավարձը սահմանվել է՝ հիմք ընդունելով տվյալ բնակավայրի բնակչության թիվը:

Մինչև 300 բնակիչ ունեցող բնակավայրեր՝ 60000 դրամ, որը մոտավորապես համապատասխանում է նվազագույն աշխատավարձին՝ ներառյալ եկամտային հարկը: 300-ից ավել բնակիչ ունեցող հաջորդ յուրաքանչյուր միջակայքում ընդգրկված բնակավայրերի դեպքում վարչական ներկայուցչի աշխատավարձը նախորդ միջակայքի համեմատությամբ կաճի մոտավորապես 20 %-ով: 300-500 բնակիչ ունեցող բնակավայրեր՝ 72000 դրամ, 500-1000 բնակիչ ունեցող բնակավայրեր՝ 86400 դրամ, 1000-3000 բնակիչ ունեցող բնակավայրեր՝ 103400 դրամ, 3000 և ավելի բնակիչ ունցող բնակավայրեր՝ համայնքի ղեկավարի աշխատավարձի 80 %-ը, բայց ոչ պակաս, քան ԱԺ պատգամավորի աշխատավարձի[[18]](#footnote-18) 40 %-ը, որը կազմում է 132638 դրամ:

Եթե տվյալ բնակավայրի բնակչության թիվը գերազանցում է 3000-ը, և փաստորեն առաջանում է նաև մեկ նոր՝ վարչական ներկայացուցչի օգնականի հաստիք, ապա վերջինիս աշխատավարձը սահմանվում է տվյալ բնակավայրի վարչական ներկայացուցչի աշխատավարձի 50 %-ի չափով, բայց ոչ պակաս, քան նվազագույն աշխատավարձը: Հավաքարարի աշխատավարձը սահմանվում է նվազագույն աշխատավարձի չափով:

Այսպիսով, նոր ձևավորված համայնքի վարչական ծախսերը հաշվարկելու համար աշխատավարձի գծով ծախսերը հաշվարկվել են՝ ելնելով վերոնշյալ մոտեցմամբ սահմանված հաստիքացուցակի հաստիքային միավորներից և պաշտոնային դրույքաչափերից, իսկ մնացյալ ծախսերը, որոնք կապված են համայնքի վարչական շենքի պահպանման և աշխատակազմի բնականոն աշխատանքն ապահովելու հետ, սահմանելու համար հիմք են ընդունվել ՀԾՔՄ-ում սահմանված համայնքների այն խմբի համար առաջարկվող վարչական ծախսերը, որին պատկանում է տվյալ համայնքը:

Համայնքի վարչական ծախսերում նախատեսվել են նաև վարչական ներկայացուցչի գրասենյակի պահպանման ծախսերը, որոնք նույնպես, ինչպես և վարչական ներկայացուցչի աշխատավարձը, կապվել են տվյալ բնակավայրի բնակչության թվի հետ:

Մասնավորապես, սահամավել է, որ մինչև 300 բնակիչ ունեցող բնակավայրերում գրասենյակի պահպանման ծախսեր չեն նախատեսվում: Նախատեսվում են միայն վարչական ներկայացուցչի գործունեությունը ապահովող տրանսպորտային, կապի և գրենական պարագաների (թուղթ, գրիչ և այլն) ձեռքբերման ծախսեր, (աղյուսակ 18):

*Աղյուսակ 18. Վարչական ներկայացուցչի գործունեությունը ապահովող որոշ ծախսեր*

|  |  |  |  |
| --- | --- | --- | --- |
| **ՀՀ** | **Ծախսի անվանում** | **Ամսական ծախս (դրամ)** | **Տարեկան ծախս (դրամ)** |
| 1 | Տրանսպորտային ծախսեր | 15000 | 180000 |
| 2 | Հեռախոսային կապ | 3000 | 36000 |
| 3 | Գրենական պարագաներ | 2000 | 24000 |
|  | ***Ընդամենը ծախսեր*** | ***20000*** | ***240000*** |

300-ից ավելի բնակիչ ունեցող համայնքներում, բացի վերոհիշյալ ծախսերից, նախատեսվում են նաև վարչական ներկայացուցչի պահպանման գրասենյակային ծախսեր:

Աղյուսակ 19 – ում ներկայացված են 300-ից ավելի բնակիչ ունեցող բնակավայրերի վարչական ներկայացուցչի գործունեության համար անհրաժեշտ, ինչպես նաև վարչական ներկայացուցչի գրասնեյակային ծախսերը: Բնակչության թվի յուրաքանչյուր հաջորդ միջակայքին պատկանող բնակավայրի վարչական ներկայացուցչի պահպանման ծախսերը նախորդի համեմատությամբ ավելացել են մոտավորապես 20 %-ով:

*Աղյուսակ 19. Վարչական ներկայացուցչի պահպանման և գրասենյակային ծախսեր*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **ՀՀ** | **Ծախսի անվանում** | **300-500 բնակիչ ունեցող բնակավայրեր** | | **500-1000 բնակիչ ունեցող բնակավայրեր** | | **1000-3000 բնակիչ ունեցող բնակավայրեր** | | **3000 և ավելի բնակիչ ունեցող բնակավայրեր** | |
| **Ամսեկան ծախս (դրամ)** | **Տարեկան ծախս (դրամ)** | **Ամսեկան ծախս (դրամ)** | **Տարեկան ծախս (դրամ)** | **Ամսեկան ծախս (դրամ)** | **Տարեկան ծախս (դրամ)** | **Ամսեկան ծախս (դրամ)** | **Տարեկան ծախս (դրամ)** |
| 1 | Էլեկտրաէներգիա | 10000 | 120000 | 12000 | 144000 | 14400 | 172800 | 17280 | 207360 |
| 2 | Տրանսպորտային ծախսեր | 15000 | 180000 | 18000 | 216000 | 21600 | 259200 | 25920 | 311040 |
| 3 | Հեռախոսային կապ | 3000 | 36000 | 3600 | 43200 | 4320 | 51840 | 5180 | 62160 |
| 4 | Գրենական պարագաներ | 2000 | 24000 | 2400 | 28800 | 2880 | 34560 | 3460 | 41520 |
| 5 | Այլ գրասնեյակային ծախսեր | 5000 | 60000 | 6000 | 72000 | 7200 | 86400 | 8640 | 103680 |
|  | ***Ընդամենը ծախսեր*** | ***35000*** | ***420000*** | ***42000*** | ***504000*** | ***50400*** | ***604800*** | ***60480*** | ***725760*** |

1. <http://www.mta.gov.am/u_files/file/Hayecakarger/qax44-18_1.pdf> [↑](#footnote-ref-1)
2. Բոլոր այն իրավական ակտերը, որոնք պարունակում են դրույթներ համայնքների քաղաքային կամ գյուղական կարգավիճակի մասին, փոփոխման ենթակա են: [↑](#footnote-ref-2)
3. Որպես հարկային բազաներ՝ հիմք են ընդունվել ՀՀ 2014 թ. պետական բյուջեից ՀՀ համայնքների բյուջեներին «Ֆինանսական համահարթեցման մասին» ՀՀ օրենքով սահմանված կարգով ֆինանսական համահարթեցման դոտացիաների գումարների հաշվարկներում օգտագործվող հողի հարկի և գույքահարկի գծով 2012 թ. ելակետային տվյալները : [↑](#footnote-ref-3)
4. Կառավարության 2013 թ. հունիս 27-ի թիվ 661 – Ն որոշում, հավելված 7, աղյուսակ 7: [↑](#footnote-ref-4)
5. Հաշվարկները մոտավոր են: Հաշվարկների համար օգտագործվել են 2013թ.ին համայնքներն տրվող ֆինանսական համահարթեցման դոտացիաների հաշվարկման ելակետային տվյալները և ՀՀ ՖՆ –ի կողմից նույն նպատակի համար հրապարակած գործակիցները: [↑](#footnote-ref-5)
6. Համաձայն 2014 -2016 թ. –ի միջնաժամկետ ծախսային ծրագրում ներառած ցուցանիշների: [↑](#footnote-ref-6)
7. Գույք, սարքավորումներ, համակարգչային ծրագրեր, ինտերնետ կապ և այլն: [↑](#footnote-ref-7)
8. Աղբյուրը՝ ՀՀ Կրթության և գիտության նախարարություն: [↑](#footnote-ref-8)
9. Աղբյուրը՝ ՀՀ Առողջապահության նախարարություն: [↑](#footnote-ref-9)
10. Փոքր բնակավայրերի ներկայացվածությունը համայնքի ավագանու կազմում ապահովելու նպատակով կարելի է այդ համայնքների համար սահմանել ավագանու տեղերի քվոտաներ, ինչը կապահովի յուրաքանչյուր բնակավայրից ավագանու առնվազը մեկ անդամի ներկայացուցչություն: [↑](#footnote-ref-10)
11. Աշակերտների թվի մասով, համեմատած 2.3 վերնագրի «կրթություն» ենթավերնագրում բերված տվյալների կան որոշ շեղումներ, ինչը պայմանավորված է տեղեկատվության տարբեր աղբյուրներով: [↑](#footnote-ref-11)
12. Աղբյուրը՝ ՀՀ տրանսպորտի և կապի նախարարություն: [↑](#footnote-ref-12)
13. Եթե խոշորացված համայնքի կազմի մեջ մտնող բնակավայրերից մեկում ջրամատակարարման համակարգի կառավարումը իրականացվում է «օպերատորի» կողմից, ապա նպատակահարկար է մնացած բնակավայրերի ջրամատակարարումը նույնպես հանձնել այդ «օպերատորին»: [↑](#footnote-ref-13)
14. Չբավարարող միջոցները կարելի է լրացնել բյուջեի ընդհանուր միջոցների հաշվին կամ տեղափոխել հաջորդ քառամյա ժամանակահատված: [↑](#footnote-ref-14)
15. Ընդամենը ծախսերին ավելացվել են նվազագույն աշխատավարձի մակարդակի բարձրացման հետ կապված պետական բյուջեից ստացվող հնարավոր փոխհատուցումների գումարները (5602,8 հազ. դրամ) և արդյունավետ հարկային վարչարարությունից ստացվող տնտեսական օգուտների գումարները (376,7 հազ. դրամ): Առաջինները մինչև խոշորացնելը ներառվել են համայնքների վարչական ապարատի պահպանման ծախսերի կազմում, իսկ խոշորացնելուց հետո՝ ծառայությունների մատուցմանն ուղղվող ծախսերի կազմում: Արդյունավետ հարկային վարչարարությունից ստացվող տնտեսական օգուտների գումարները երկու դեպքում էլ ներառվել են ծառայությունների մատուցմանն ուղղվող ծախսերի կազմում: [↑](#footnote-ref-15)
16. Ակնհայտ է, որ համայնքների խոշորացման արդյունքում նոր ձևավորվող համայնքում չեն կարող լինել մեկից ավելի համայնքի ղեկավարներ, աշխատակազմի քարտուղարներ և այլն: Ուստի առաջանալու է նոր ձևավորված համայնքների հաստիքացուցակները վերանայելու և կրճատելու անհրաժեշտություն: [↑](#footnote-ref-16)
17. Ներկայումս մշակված և ՀՀ տարածքային կառավարման նախարարության կողմից շրջանառության մեջ է դրված մի փաստաթուղթ, որը կոչվում է <<Համայնքի ծախսային քաղաքականության մեթոդաբանություն>>: Նշյալ մեթոդաբանությամբ առաջարվում է, թե ինչպիսի տիպային հաստիքացուցակ և ինչ վարչական ծախսեր պետք է ունենան այս կամ այն խմբին պատկանող համայնքները: Իսկ համայնքների դասակարգումն ըստ խմբերի կատարվել է՝ ելնելով նրանց բյուջետային կարողություններից: [↑](#footnote-ref-17)
18. ՀՀ Ազգային ժողովի պատգամավորի պաշտոնային դրույքաչափը 2013 թ. հունվարի 1 – ից սահմանված է 331 հազար 595 դրամ (ներառյալ աշխատավարձից վճարվող եկամտային հարկը): [↑](#footnote-ref-18)