
**Ուսումնասիրություն**

**համայնքների խոշորացումից առաջացող օգուտների և դրանց օգտագործման վերաբերյալ**

**Դիլիջան համայնք**

**(Դիլիջան, Հաղարծին, Թեղուտ, Գոշ, Աղավնավանք, Խաչարձան և Հովք բնակավայրեր)**



ԵՐԵՎԱՆ 2013թ.

Բովանդակություն

[Ներածություն 3](#_Toc365205377)

[1. Դիլիջան համայնքի խոշորացման մոդելը և վերջինիս ընտրության հիմնավորումը 4](#_Toc365205378)

[2. Դիլիջան համայնքի խոշորացումից առաջացող օգուտները 6](#_Toc365205379)

[2.1. Համայնքների խոշորացման արդյունքում ՏԻ մակարդակում չափելի օգուտները 6](#_Toc365205380)

[2.1.1. Համայնքների խոշորացման արդյունքում վարչական ծախսերի կրճատումից առաջացող օգուտները 6](#_Toc365205381)

[2.1.2. Համայնքների խոշորացման արդյունքում արդյունավետ հարկային վարչարարությունից առաջացող օգուտները 7](#_Toc365205382)

[2.1.3. Այլ չափելի օգուտներ 9](#_Toc365205383)

[2.1.4. Համայնքների խոշորացման արդյունքում ՏԻ մակարդակում առաջացող չափելի օգուտների հանրագումարը և կանխատեսումները գալիք 4 տարիների համար 11](#_Toc365205384)

[2.2. Այլ՝ ոչ չափելի օգուտներ 11](#_Toc365205385)

[2.3. Պետական մակարդակում առաջացող հնարավոր օգուտներ 12](#_Toc365205386)

[3. Դիլիջան համայնքի միջնաժամկետ զարգացման ծրագրային մոտեցումները 13](#_Toc365205387)

[3.1. Դիլիջան համայնքի իրավիճակի վերլուծությունը 13](#_Toc365205388)

[3.2. Համայնքում առկա հիմնահարցերն ու դրանց լուծմանն ուղղված ծրագրերը 26](#_Toc365205389)

[4. Համայնքում առկա հիմնահարցերի լուծմանն ուղղված առաջնահերթ ծրագրերը 31](#_Toc365205390)

[5. ՏԻ ոլորտին առնչվող այն առաջնահերթ ծրագրերը, որոնք հնարավոր է իրականացնել միջնաժամկետ (4 տարվա) ժամանակահատվածում, խոշորացման արդյունքում առաջացող օգուտների հաշվին 35](#_Toc365205391)

[6. Համայնքի բյուջեի հիմնական ցուցանիշները 37](#_Toc365205392)

[7. Համայնքների խոշորացման արդյունքում համայնքային լիազորությունների և որոշ իրավական պահանջների վերանայման անհրաժեշտությունը 40](#_Toc365205393)

[Հավելվածներ 41](#_Toc365205394)

[Հավելված 1. Համայնքների խոշորացման արդյունքում վարչական ծախսերի կրճատումից առաջացող օգուտների հաշվարկման մոտեցումները 41](#_Toc365205395)

# Ներածություն

Հայաստանում տեղական ինքնակառավարման համակարգի կայացմանը զուգընթաց, որպես առանցքային հիմնախնդիր, մշտապես ընդգծվում է ՀՀ վարչատարածքային կառուցվածքը, ավելի կոնկրետ` նրա մասնատվածության բարձր աստիճանը: Ըստ այդ կառուցվածքի ձևավորված վարչատարածքային միավորների գերակշիռ մասը փոքրաթիվ բնակչությամբ գյուղական համայնքներ են, որոնք բնակչությանը մատուցվող համայնքային ծառայությունները կամ իրականացնում են ցածր մակարդակով, կամ ընդհանրապես չեն իրականացնում: Այս համայնքներում պետության կողմից հատկացվող ֆինանսական միջոցները հիմնականում ուղղվում են վարչական ծախսերին` ծառայությունների մատուցման վրա էական ազդեցություն չթողնելով, իսկ ներդրումային ծրագրերի իրականացումը դժվարանում է աշխատակազմի սահմանափակ կարողությունների պատճառով:

Գործող վարչատարածքային բաժանումը էական խոչընդոտ է հանդիսանում համայնքների կարողությունների ամրապնդման, սահմանափակ ֆինանսական միջոցների արդյունավետ ու նպատակային օգտագործման և տեղական ինքնակառավարման համակարգի բնականոն զարգացման համար:

Ստեղծված իրավիճակում լուրջ անհրաժեշտություն է առաջացել համայնքների խոշորացման միջոցով օպտիմալացնելու ՀՀ վարչատարածքային բաժանման համակարգը՝ որպես ուղենիշ ունենալով ՀՀ կառավարության 2011թ. նոյեմբերի 10-ին ընդունած «Համայնքների խոշորացման և միջհամայնքային միավորումների ձևավորման» հայեցակարգը[[1]](#footnote-1): Հայեցակարգային դրույթների շարքում կարևորագույն նշանակություն ունեն համայնքների խոշորացման սկզբունքները և չափորոշիչները, որոնք լուրջ նախապայման են՝ խոշորացման միավորի (փնջի կամ սխեմայի) ձևավորման ժամանակ սուբյեկտիվ մոտեցումներից խուսափելու և խոշորացման գործընթացը առավել կառավարելի կազմակերպելու համար:

Ակնհայտ է, որ խոշորացման միավորի ձևավորման համար հայեցակարգային մոտեցումներին զուգահեռ, պակաս նշանակություն չունեն նաև այնպիսի գործոնները, որոնք նպաստավոր պայմաններ են ստեղծում արդեն խոշորացված համայնքի սոցիալ-տնտեսական հետագա զարգացման համար: Նման գործոններից են խոշորացման փնջում քաղաքային համայնքի առկայությունը, բնակավայրերի համատեղ զարգացման հեռանկար (տեսլական) ունենալը, մեկ միասնական ապրանքանիշից (բրենդ) օգտվելու հնարավորությունը, պետական և համայնքային նշանակության հողատարածքները ըստ համայնքների հնարավորինս հավասարաչափ բաշխելը և այլն:

Դիլիջան խոշորացված համայնքը (նախկին՝ Դիլիջան, Հաղարծին, Թեղուտ, Գոշ, Աղավնավանք, Խաչարձան և Հովք համայնքներ) ձևավորվել է Դիլիջան քաղաքային համայնքի շուրջը, որտեղ կան տեղական ինքնակառավարմանը յուրահատուկ հիմնական բոլոր հանրային ծառայությունները:

# Դիլիջան համայնքի խոշորացման մոդելը և վերջինիս ընտրության հիմնավորումը

Դիլիջան խոշորացված համայնքը ձևավորվել է Դիլիջան, Հաղարծին, Թեղուտ, Գոշ, Աղավնավանք, Խաչարձան և Հովք համայնքների խոշորացման արդյունքում: Համայնքի կենտրոնն ունի քաղաքի կարգավիճակ, իսկ համայնքի կենտրոնի շուրջ խոշորացվող համայնքները՝ գյուղական կարգավիճակ: Խոշորացման արդյունքում ձևավորված Դիլիջան համայնքը գյուղական կամ քաղաքային կարգավիճակ չի ունենա: Նախկին կարգավիճակները կշարունակեն կրել միայն համայնքի կազմի մեջ մտնող բնակավայրերը[[2]](#footnote-2):

Այս համայնքների խոշորացման փնջի կազմի ընտրությունը պայմանավորված է փնջի կազմում մեկ խոշոր քաղաքային համայնքի (Դիլիջան) առկայությամբ, որն ունի հանրային կառավարման համար անհրաժեշտ բոլոր հիմնական ծառայություններն ու ենթակառուցվածքները և կարող է իր վրա վերցնել տարաբնակեցման կենտրոնի հիմնական ֆունկցիաները: Խոշորացվող փնջի ավելի ընդարձակումը ծառայությունների մատուցման արդյունավետության և մատչելիության տեսանկյունից աննպատակահարմար է և կարող է խանգարել սահմանակից փնջերի համապարփակ ձևավորմանը:

Համայնքների խոշորացման և միջհամայնքային միավորումների ձևավորման հայեցակարգում սահմանված չափորոշիչներին Դիլիջան համայնքի կազմի մեջ մտնող բնակավայրերը գրեթե ամբողջությամբ բավարարում են: Մասնակիորեն է բավարարում միայն երկու չափորոշիչների մասով՝ համայնքի կենտրոնը չունի կենտրոնական դիրք և համայնքի բնակավայրերից երեքը համայնքին կապող ճանապարհները 20 կմ-ից ավելի են: Համայնքի կենտրոնը, թեպետև չունի կենտրոնական դիրք (կենտրոնական դիրքում գտնվում է Գոշ բնակավայրը), սակայն ավելի նպատակահարմար է կենտրոն դարձնել Դիլիջան քաղաքը, որն իր թե՛ բնակչության թվով և թե՛ ենթակառուցվածքներով շատ ավելի է կենտրոն լինելուն հավակնում, քան որևէ այլ բնակավայր: Ինչ վերաբերվում է ճանապարհների երկար լինելուն, ապա պետք է նշել, որ թեկուզև այդ չափորոշչին չեն բավարարում, սակայն տարբերությունը այդքան էլ մեծ չէ (2-5 կմ): Ասֆալտապատ և ձմռանը լիովին անցանելի ճանապարհների պարագայում, կարծում ենք, 20 և 22 կմ երկարություն ունեցող ճանապարհների միջև եղած տարբերությունն այդքան էլ էական չէ և չի կարելի լուրջ անհամապատասխանություն համարել:

* *Միացվող համայնքների ընդհանուր վարչական սահմանի առկայություն:* – Այս չափորոշչին Դիլիջան համայնքը բավարարում է ամբողջությամբ: Դիլիջանն ընդհանուր սահման ունի Թեղուտի և Գոշի հետ, Թեղուտը՝ Դիլիջանի, Հաղարծինի և Գոշի հետ, Գոշը՝ համայնքի կազմի մեջ մտնող բոլոր բնակավայրերի հետ, Խաչարձանը՝ Գոշի և Աղավնավանքի հետ, Աղավնավանքը՝ Խաչարձանի, Գոշի և Հովքի հետ, Հովքը՝ Հաղարծինի, Գոշի և Աղավնավանքի հետ, իսկ Հաղարծինը՝ Թեղուտի, Գոշի և Հովքի հետ:
* *Նոր ձևավորվող համայնքի կենտրոնը, որպես կանոն, պետք է ունենա միացվող համայնքների նկատմամբ կենտրոնական դիրք, առնվազն 3000 բնակիչ և անհրաժեշտ նվազագույն ծավալի ենթակառուցվածքներ:* – Այս չափորոշչին Դիլիջանը բավարարում է մասնակիորեն: Համայնքի կենտրոնը՝ Դիլիջանը, չունի այնպիսի կենտրոնական դիրք, ինչպիսին ունի, օրինակ, Գոշ բնակավայրը: Համայնքի կենտրոնը գտնվում է խոշորացված համայնքի վարչական տարածքի հարավ-արևմտյան մասում: Համայնքի կենտրոնն ունի 19286 բնակիչ, այստեղ կան գործող մանկապարտեզներ, հանրակրթական դպրոցներ, մշակույթի տուն, գրադարան, առողջապահական հիմնարկներ, արտադպրոցական դաստիարակության հիմնարկներ և այլն:
* *Նոր ձևավորվող համայնքի բնակավայրերի հեռավորությունը համայնքի կենտրոնից, որպես կանոն, չպետք է գերազանցի 20 կմ-ը:* – Այս չափորոշչին Դիլիջանը բավարարում է մասնակիորեն: Համայնքի կազմի մեջ մտնող բնակավայրերից 3-ը՝ Աղավնավանքը, Խաչարձանը և Հովքը համայնքի կենտրոնին կապող ճանապարհների երկարությունը 20 կմ-ից ավելի է (22-25 կմ) :
* *Նոր ձևավորվող համայնքում պետք է առկա լինեն ՏԻՄ-երի պարտադիր լիազորությունների իրականացման համար անհրաժեշտ նվազագույն ենթակառուցվածքներ (մանկապարտեզ, բուժկետ, մշակույթի տուն/ակումբ) և միջնակարգ դպրոց:* – Այս չափորոշչին Դիլիջանը բավարարում է ամբողջությամբ: Նշված ենթակառուցվածքներից բոլորն էլ համայնքում առկա են և գործում են:
* *Նոր ձևավորվող համայնքի բնակավայրերի միջև հասարակական տրանսպորտային հաղորդակցություն ապահովող ճանապարհների (առնվազն խճապատ) առկայություն:* – Այս չափորոշչին Դիլիջան համայնքը համապատասխանում է ամբողջությամբ: Համայնքի կազմի մեջ մտնող բոլոր բնակավայրերը միմյանց կապող ճանապարհները ասֆալտապատ են:
* *Նոր ձևավորվող համայնքի բնակավայրերի՝ նախկինում համատեղ կառավարման մարմնի առկայություն (գյուղխորհուրդ, ավանային խորհուրդ, քաղխորհուրդ):* – Այս չափորոշչին Դիլիջանը համապատասխանում է ամբողջությամբ: Դիլիջանը, Հաղարծինը, Թեղուտը և Գոշը եղել են նախկին Դիլիջան հանրապետական ենթակայության քաղաքի կազմում, իսկ Խաչարձանը, Աղավնավանքը և Հովքը եղել են առանձին գյուղխորհուրդներ և նրանց կազմում որևէ այլ բնակավայր չի եղել:
* *Նոր ձևավորվող համայնքի բնակավայրերի բնակիչների համատեղելիություն և մենթալություն: Ազգային փոքրամասնություններով բնակեցված համայնքները կարող են խոշորացվել միայն առավելապես նույն ազգի ներկայացուցիչներով բնակեցված համայնքների հետ:* – Այս չափորոշչին Դիլիջանը համապատասխանում է ամբողջությամբ: Համայնքի կազմի մեջ մտնող բնակավայրերում չկան ազգային փոքրամասնությունների ընդգծված կուտակումներ և մենթալության առումով համատեղելի են:

# Դիլիջան համայնքի խոշորացումից առաջացող օգուտները

## Համայնքների խոշորացման արդյունքում ՏԻ մակարդակում առաջացող չափելի օգուտները

Համայնքների խոշորացումը մի գործընթաց է, որն իր հետ բերում է բազմաթիվ փոփոխություններ, շոշափելի և ոչ շոշափելի արդյունքներ, կարճաժամկետ և երկարաժամկետ ազդեցություններ: Շատերի համար ակնհայտ է, որ համայնքների խոշորացման արդյունքում առաջանում են օգուտներ: Սակայն իրականում բավականին դժվար է թվային արտահայտությամբ գնահատել բոլոր հնարավոր արդյունքները: Սակայն որոշ օգուտների հաշվարկ, թեկուզև փորձագիտական դատողություններից ելնելով, կարելի է կատարել: Խոսքը մասնավորապես վերաբերում է հետևյալ ցուցանիշների հաշվարկներին.

* Համայնքների խոշորացման արդյունքում վարչական ծախսերի կրճատումից առաջացող օգուտներ.
* Համայնքների խոշորացման արդյունքում արդյունավետ հարկային վարչարարությունից առաջացող օգուտներ.
* Այլ չափելի օգուտներ:

## 2.1.1. Համայնքների խոշորացման արդյունքում վարչական ծախսերի կրճատումից առաջացող օգուտները

Դիլիջան համայնքում համայնքների խոշորացման արդյունքում վարչական ծախսերի կրճատումից առաջացող տնտեսական օգուտները հաշվարկելու համար կիրառվել է տարբեր՝ քաղաքային և գյուղական կարգավիճակ ունեցող համայնքների խոշորացման արդյունքում առաջացող տնտեսական օգուտների հաշվարկման համար սահմանված մոտեցումը (հավելված 1):

Համաձայն սահմանված մոտեցման՝ Դիլիջանում համայնքների խոշորացման արդյունքում վարչական ծախսերի կրճատումից առաջացող տնտեսական օգուտն իրենից ներկայացնում է համայնքի կազմի մեջ մտնող նախկին գյուղական համայնքների՝ Հաղարծինի, Թեղուտի, Գոշի, Աղավնավանքի, Խաչարձանի և Հովքի համար առանձին հաշվարկվող տնտեսական օգուտների հանրագումարը: Յուրաքանչյուր նախկին գյուղական համայնքում առաջացող տնտեսական օգուտն իրենից ներկայացնում է տվյալ նախկին համայնքի վարչական ծախսերի և այդ նույն բնակավայրում վարչական ներկայացուցչի պահպանման ծախսերի տարբերությունը:

Այսպիսով, Դիլիջանում համայնքների խոշորացումից առաջացող տնտեսական օգուտները կազմում ***են 65 454,4 հազար դրամ*** (աղյուսակ 1):

*Աղյուսակ 1. Դիլիջանում համայնքների խոշորացումից առաջացող տնտեսական օգուտները (հազար դրամ)*

|  |  |  |  |  |  |  |
| --- | --- | --- | --- | --- | --- | --- |
| **ՀՀ** | **Բնակավայ**  **րի անվանում** | **Ընդամենը վարչական ծախսեր**  **(2012 թ. փաստացի)** | **Որից** | | **Վարչական ներկայացուցչի ծախսեր** | **Տնտեսա**  **կան օգուտներ** |
| **Վարչական բյուջե** | **Ֆոնդային բյուջե** |
| 1 | Հաղարծին | 31 243,6 | 28 922,7 | 2 320,9 | 4 786,6 | 26 457,0 |
| 2 | Թեղուտ | 16 265,8 | 15 915,8 | 350,0 | 1 845,6 | 14 420,2 |
| 3 | Գոշ | 15 015,5 | 15 015,5 | 0,0 | 1 845,6 | 13 169,9 |
| 4 | Աղավնավանք | 4 330,5 | 4 330,5 | 0,0 | 960,0 | 3 370,5 |
| 5 | Խաչարձան | 4 091,5 | 4 091,5 | 0,0 | 1 284,0 | 2 807,5 |
| 6 | Հովք | 6 513,3 | 5 162,3 | 1 351,0 | 1 284,0 | 5 229,3 |
|  | ***Ընդամենը*** | ***77 460,2*** | ***73 438,3*** | ***4 021,9*** | ***12 005,8*** | ***65 454,4*** |

Ծանոթություն:

Հաշվարկների համար հիմք է ընդունվել հավելված 1-ում ներկայացված վարչական ներկայացուցչի պահպանման և գրասենյակային ծախսերի հաշվարկման մեթոդաբանությունը:

Աղավնավանք բնակավայրի բնակչության թիվը փոքր է 300-ից: Այս բնակավայրի վարչական ներկայացուցչի պահպանման ծախսերը կազմում են 960,0 հազար դրամ՝ վարչական ներկայացուցչի աշխատավարձի (60 000 \* 12) և վարչական ներկայացուցչի գործունեությունն ապահովող որոշ ծախսերի (240 000) հանրագումարը:

Խաչարձան և Հովք բնակավայրերի բնակչության թիվը գտնվում է 300-500 միջակայքում: Այս բնակավայրերում վարչական ներկայացուցչի պահպանման ծախսերը կազմում են 1284,0 հազար դրամ՝ վարչական ներկայացուցչի աշխատավարձի (72 000 \* 12) և վարչական ներկայացուցչի պահպանման և գրասենյակային ծախսերի (420 000) հանրագումարը:

Թեղուտ և Գոշ բնակավայրերի բնակչության թիվը գտնվում է 1000 - 3000 միջակայքում: Այս բնակավայրերում վարչական ներկայացուցչի պահպանման ծախսերը կազմում են 1845,6 հազար դրամ՝ վարչական ներկայացուցչի աշխատավարձի (103 400 \* 12) և վարչական ներկայացուցչի պահպանման և գրասենյակային ծախսերի (604 800) հանրագումարը:

Հաղարծինի բնակչության թիվը գերազանցում է 3000-ը: Այս բնակավայրում բացի վարչական ներկայացուցչի հաստիքից, համաձայն սահմանված մոտեցման՝ նախատեսվում են նաև մեկական միավոր վարչական ներկայացուցչի օգնականի և հավաքարարի հաստիքներ: Այս բնակավայրում վարչական ներկայացուցչի պահպանման ծախսերը կազմում են 4786,6 հազար դրամ՝ վարչական ներկայացուցչի աշխատավարձի (185 600 \* 12), վարչական ներկայացուցչի օգնականի աշխատավարձի (92 800 \* 12), հավաքարարի աշխատավարձի (60 000 \* 12) և վարչական ներկայացուցչի պահպանման և գրասենյակային ծախսերի (725 760) հանրագումարը:

## 2.1.2. Համայնքների խոշորացման արդյունքում արդյունավետ հարկային վարչարարությունից առաջացող օգուտները

Համայնքների խոշորացման արդյունքում օգուտներ կարող են առաջանալ արդյունավետ հարկային վարչարարությունից:

*Աղյուսակ 2. Դիլիջան համայնքի հարկերի գանձման մակարդակը (2012 թ.) և վերջինիս բարձրացման հնարավոր ռեզերվները*

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  |  | **Գույքահարկ** | | | | | **Հողի հարկ** | | | | | | | | **Ընդամենը ռեզերվներ**  (հազ.դրամ) | |
| **ՀՀ** | **Բնակավայրի անվանում** | **Հարկային բազա[[3]](#footnote-3)** (հ.դրամ) | **Փաստացի գանձում** (հ.դրամ)(2012թ. համայնքի բյուջե մուտքագրված գույքահարկ) | **Գանձման մակարդակ (**%) | **4 տարի հետո գանձման մակարդակի աճ (**%) | **Գանձման մակարդակի փոփոխությունից** (հ.դրամ) | **Հարկային բազա** | **Փաստացի գանձում** (հ.դրամ)(2012թ. համայնքի բյուջե մուտքագրված գույքահարկ) | **Գանձման մակարդակ (**%) | | **4 տարի հետո գանձման մակարդակի աճ (**%) | | **Գանձման մակարդակի փոփոխությունից** (հ.դրամ) | |
| 1 | Դիլիջան | 42966.9 | 39625.4 | 92.2 | (100%-91.4%)/2= **4.3 %** | 4.3% \*46780.2= **2011.5** | 24381.2 | 23210.2 | 95.2 |  | |  | |  | |
| 2 | Հաղարծին | 4784.1 | 3857.8 | 80.6 | 899.1 | 999 | 111.1 |
| 3 | Թեղուտ | 2061.8 | 1983.3 | 96.2 | 476.8 | 446.1 | 93.6 |
| 4 | Գոշ | 949.9 | 901.1 | 94.9 | 1009.1 | 1572.2 | 155.8 |
| 5 | Աղավնավանք | 81.2 | 72 | 88.7 | 551.6 | 497 | 90.1 |
| 6 | Խաչարձան | 136.1 | 179.6 | 132.0 | 850.4 | 881.7 | 103.7 |
| 7 | Հովք | 180.5 | 161 | 89.2 | 1196.1 | 1069.4 | 89.4 |
|  | ***Ընդամենը*** | **51160.5** | **46780.2** | **91.4** | **4.3** | **2011.5** | **29364.3** | **28675.6** | **97.7** |  | |  | | **2011.5** | |

Դիլիջանի խոշորացման փնջում ընդգրկված համայնքների կողմից 2012 թվականին հողի հարկի և գույքահարկի գծով հավաքագրված գումարների ընդհանուր արժեքը կազմում է՝ գույքահարկի մասով՝ 46780.2 հազ.դրամ, հողի հարկի մասով՝ **28675.6** հազ. դրամ (տե՛ս աղյուսակ 2): Փաստացի գանձումների մակարդակը գույքահարկի և հողի հարկի բազային ցուցանիշերի նկատմամբ 2012թ.-ին կազմել է համապատասխանաբար 91.4 % և 97.7 %:

Խոշորացված Դիլիջան համայնքների համար հարկերի գանձման մակարդակի աճը հաջորդող 4 տարիների ընթացում կանխատեսվում է փաստացի և 100 % գանձման մակարդակների տարբերության կեսի չափով: Այսպես՝ Դիլիջան համայնքում գույքահարկի փաստացի գանձման մակարդակը 2012թ.-ին կազմել է 91.4%, 4 տարի հետո կանխատեսվում է գանձման մակարդակը բարձրացնել (100% -91.4%)/2 = 4.3% - ով, ինչը համայնքի բյուջեին կտա լրացուցիչ (4.3% \*46780.2) 2011.5հազ. դրամ:

Հողի հարկի մասով փաստացի տարեկան (2012թ. դրությամբ) գանձումների մակարդակը կազմում է հողի հարկի տարեկան բազայի 97.7 %: Պայմանականորեն ընդունում ենք, որ այս ցուցանիշի պայմաններում (եթե 97.5 %-ից մեծ է) լրացուցիչ ռեսուրսներ չկան:

Սա նշանակում է, որ Դիլիջան համայնքում արդյունավետ հարկային վարչարարություն իրականացնելու պայմաններում, տեղական հարկերի մասով, կարելի է ապահովել 2011.5 հազ. դրամ օգուտ:

## 2.1.3. Այլ չափելի օգուտներ

2013 թ. հուլիսի 1-ից հանրապետությունում 10 հազար դրամով բարձրացվել է նվազագույն ամսական աշխատավարձը: Աշխատավարձի բարձրացման հետ կապված՝ համայնքային բյուջեներում առաջացած լրացուցիչ ծախսերի ֆինանսավորման նպատակով Կառավարությունը, համաձայն 2013 թ. հունիսի 27-ի թիվ 661 - Ն որոշման, իր պահուստային ֆոնդից փոխհատուցելու է (սուբվենցիաների տրամադրում) այդ ծախսերը:

Համայնքների խոշորացման արդյունքում Հաղարծին, Թեղուտ, Գոշ, Աղավնավանք, Խաչարձան և Հովք համայնքների համար վերը նշված ուղղությամբ նախատեսված փոխհատուցման գումարները կարելի է դիտարկել որպես օգուտներ:

Դիլիջան խոշորացված համայնքի հաստիքացուցակը սահմանված մեթոդաբանությամբ (հավելված 1) կազմելիս ենթադրվել է, որ Դիլիջան գործող քաղաքային համայնքի հաստիքները բավարար կլինեն խոշորացված համայնքն ամբողջությամբ սպասարկելու համար: Հետևաբար, գոյություն ունեցող հաստիքների թիվն ու դրույքաչափերը ամբողջությամբ նույնն են թողնվել: Քանի որ հաշվարկներում օգտագործված տվյալները 2013 թ. հունվարի մեկի դրությամբ են դիտարկված, ապա նվազագույն աշխատավարձի մակարդակի բաձրացումը դեռևս հաշվի առնված չէ: Հետևաբար այս համայնքում պետությունից ստացվող փոխհատուցումն ամբողջությամբ ուղղվելու է նախատեսված նպատակին և հնարավոր չէ դիտարկել որպես օգուտ:

Աղյուսակ 3–ում բերված տվյալներից պարզ է դառնում, որ Դիլիջան համայնքի կազմի մեջ մտնող նախկին համայնքների աշխատակազմերի նվազագույն աշխատավարձի մակարդակի բարձրացման փոխհատուցումից առաջացած օգուտները կազմում են 900.3 հազ. դրամ:

*Աղյուսակ 3. Դիլիջան համայնքի կազմի մեջ մտնող նախկին համայնքների աշխատակազմի նվազագույն աշխատավարձի մակարդակի բարձրացման փոխհատուցումից առաջացած օգուտներ*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Համայնքներ | **Դիլիջան** | **Հաղարծին** | **Թեղուտ** | **Գոշ** | **Աղավնավանք** | **Խաչարձան** | **Հովք** | **Ընդամենը** |
| **Փոխհատուցման գումարներից[[4]](#footnote-4) առաջացած օգուտներ** (հազ. դրամ) | 0 | 588.9 | 17.1 | 79.4 | 75.2 | 21.2 | 118.5 | **900.3** |

Ծանոթություն:

Հաշվարկները կատարված են 2013թ.–ի հուլիսի 1-ից մինչև դոկտեմբերի 31-ը ընկած ժամանակահատվածի (6 ամիս) համար: Հաջորդող տարիներին, այդ նպատակով հատկացվող փոխհատուցունմների տրամադրման դեպքում, փոխհատուցման գումարը յուրաքանչյուր տարվա համար կլինի կրկնակի:

**Ֆինանսական համահարթեցման դոտացիաներ**

Ֆինանսական համահարթեցման սկզբունքով պետական բյուջեից, համայնքներին հատկացվող դոտացիաների տրամադրման գործող կարգի համաձայն, Դիլիջան համայնքի կազմի մեջ մտնող նախկին համայնքների համահարթեցման դոտացիաների գումարը 2013թ. համար նախատեսված է.

* Դիլիջան - 172 110.3 հազ.դրամ,
* Հաղարծին - 53645.5 հազ.դրամ,
* Թեղուտ - 19673.4 հազ.դրամ,
* Գոշ - 16 611.4 հազ.դրամ,

274 103.1 հազ.դրամ

* Աղավնավանք - 3500.0 հազ.դրամ,
* Խաչարձան – 4124.5 հազ.դրամ,
* Հովք - 4438.0 հազ.դրամ,

Դիլիջան խոշորացված համայնքի համահարթեցման դոտացիայի չափը, եթե այն հաշվարկվեր 2013թ.–ի համար, նույն օրենքի կիրարկման պայմաններում կկազմեր մոտավորապես 271 183.5հազ.դրամ:

Հաշվի առնելով, որ «Ֆինանսական համահարթեցման մասին» նոր օրենքի նախագիծը գտնվում է Ազգային Ժողովում, ուշագրավ կլինի դիտարկել Դիլիջան խոշորացված համայնքի կազմի մեջ մտնող համայնքների համահարթեցման դոտացիաների գումարների մոտավոր փոփոխությունը՝ պայմանականորեն պատկերացնելով, որ այդ օրենքը գործել է 2013թ. –ի դոտացիաների հաշվարկների համար:

համար նախատեսված է.

* Դիլիջան - 159 620 հազ.դրամ,
* Հաղարծին - 55 040 հազ.դրամ,
* Թեղուտ - 23 828 հազ.դրամ,
* Գոշ - 20 787 հազ.դրամ,

291 051 հազ.դրամ

* Աղավնավանք - 9 683 հազ.դրամ,
* Խաչարձան – 11 676 հազ.դրամ,
* Հովք - 10 417 հազ.դրամ,

Սա նշանակում է, որ Դիլիջան խոշորացված համայնքի կազմի մեջ մտնող նախկին համայնքներին հատկացվող համահարթեցման դոտացիաները, «Ֆինանսական համահարթեցման մասին» նոր օրենքի ընդունման պայմաններում, կավելանան մոտավոր հաշվարկներով 17 մլն դրամով:

Դիլիջան խոշորացված համայնքի համար, նոր օրենքի պայմաններում, համահարթեցման դոտացիայի գումարը կկազմի 90 200 հազ.դրամ, ինչը 36.3 մլն դրամով ավելի է ներկա գործող օրենքի պայմաններում հաշվարկված գումարից:

Դիլիջան խոշորացված համայնքի համար նոր օրենքի պայմաններում համահարթեցման դոտացիայի հաշվարկային գումարը կկազմի 323 800 հազ.դրամ, ինչը 52,6 մլն դրամով ավելի է ներկայում գործող օրենքի պայմաններում հաշվարկված գումարից:

Միաժամանակ հարկավոր է նկատի ունենալ որ, համահարթեցման դոտացիաների ընդհանուր գումարը յուրաքանչյուր տարի մոտավորապես 10 % -ով աճի միտում[[5]](#footnote-5) ունի:

## 2.1.4. Համայնքների խոշորացման արդյունքում ՏԻ մակարդակում առաջացող չափելի օգուտների հանրագումարը և կանխատեսումները գալիք 4 տարիների համար

Աղյուսակ 4–ում բերված են չափելի օգուտների ամփոփ տվյալները և հաջորդ 4 տարիների նույն ուղղություններով օգուտների կանխատեսումները: Վերջիններիս համաձայն՝ համայնքների խոշորացման արդյունքում Դիլիջան համայնքի մասշտաբով ՏԻ մակարդակում առաջանում է տարեկան **67 757,88** հազ.դրամ և քառամյա ժամանակահատվածում՝ **271 031,52** հազ.դրամ օգուտ:

*Աղյուսակ 4 .Դիլիջան համայնքի չափելի օգուտների ամփոփ տվյալները և քառամյա ժամանակահատվածի կանխատեսումները (հազ.դրամ)*

|  |  |  |  |
| --- | --- | --- | --- |
|  | **Չափելի օգուտները** | **Մեկ տարվա հաշվարկով** | **Քառամյա ժամանակահատվածում** |
| 1 | Վարչական ծախսերի կրճատումից | **65 454,4** | **261817,6** |
| 2 | Արդյունավետ հարկային վարչարարությունից | **502,88** | **2011,52** |
| 3 | Այլ չափելի օգուտներ  *(900.3\* 2 կիսամյակ)* | **1 800,6** | **7202,4** |
|  | **Ընդամենը** | **67 757,88** | **271 031,52** |

## Այլ՝ ոչ չափելի օգուտներ

**Կառավարման արդյունավետության բարձրացում**

Համայնքների խոշորացումը նպաստելու է կառավարման համակարգի արդյունավետության բարձրացմանը, մասնավորապես դա արտահայտվելու է տեղերում կադրային ապահովվածության և աշխատատեղերի կահավորման[[6]](#footnote-6) վրա: Արդյունավետ կառավարման վրա կարող է դրական ազդեցություն ունենալ նաև ներքին և արտաքին վերահսկողության մեխանիզմների զարգացումը, որը մեծապես կապված է լինելու ավագանու ինստիտուտի զարգացման հետ:

**Մասշտաբի էֆեկտ**

Ինչքան մեծանում են ծառայությունների մատուցման ծավալները, այնքան փոքրանում է միավոր ծառայության մատուցման ինքնարժեքը: Այս դրույթը միջազգային պրակտիկայում ընդունված է անվանել «մասշտաբի էֆեկտ», որը համայնքների խոշորացման տարբերակում նշանակում է՝ ինչքան մեծ են համայնքները, այնքան էժան կարող են լինել համայնքի կողմից մատուցվող ծառայությունները:

**Համայնքային ենթակառուցվածքների օպտիմալ տեղաբաշխում**

Օպտիմալ տեղաբաշխում ասելով պետք է հասկանալ հանրային ծառայություններ մատուցող ենթակառուցվածքների՝ աշխարհագրական իմաստով այնպիսի տեղակայում, որը հնարավորություն կտար առավելագույնս ապահովելու ծառայությունների մատուցման հասանելիությունն ու մատչելիությունը՝ միաժամանակ ապահովելով այդ ծառայությունների իրականացման համար կատարված ծախսերի արդյունավետությունն ու նպատակայնությունը:

**Ծառայությունների ինքնարժեքի** վրա, բացի վերը նշվածներից, ազդում են նաև այլ գործոններ, մասնավորապես՝ ինքնարժեքի նվազեցման պատճառ կարող են հանդիսանալ ծառայությունների մատուցումն ապահովող ենթակառուցվածքների ուղղությամբ իրականացված կապիտալ ներդրումային ծրագրերը (հիմնական միջոցների կապիտալ նորոգումը կամ նորերի ձեռք բերումը և այլն):

Համայնքների խոշորացումը դիտարկվում է որպես ապակենտրոնացման գործընթացի կարևոր բաղադրիչ և նախապայման: Հայաստանում գործող մի շարք միջազգային դոնոր կազմակերպություններ լուրջ հետաքրքրված են այս բարեփոխումների ընթացքով և պատրաստակամ են **ֆինանսական ու խորհրդատվական աջակցություն** ցուցաբերելու՝ համայնքների խոշորացման գործընթացն ավելի սահուն և արդյունավետ իրականացնելու համար: Այս ներդրումները նույնպես կարելի է դիտարկել որպես խոշորացման գործընթացին նվիրված ոչ չափելի օգուտներ:

## Պետական մակարդակում առաջացող հնարավոր օգուտներ

**Կրթություն**

Խոշորացման փնջում հնարավոր է Գոշի հիմնական դպրոցի 24 սովորողներին տեղափոխել Գոշի միջնակարգ դպրոց: Գոշի միջնակարգ դպրոցում սովորում է 131 երեխա, նախագծային հզորությունը 520 սովորողի համար է: Դպրոցների միջև հեռավորությունը 2 կմ է, ճանապարհը բավարար է:

Աղավնավանք և Խաչարձան համայնքների դպրոցների համար հնարավոր է միավորում (բրգաձև կառավարում): Ընդհանուր ղեկավարումն ու հաշվապահությունը կիրականացվի Խաչարձանի միջնակարգ դպրոցում, որտեղ սովորում է 60 երեխա, իսկ Աղավնավանքի միջնակարգ դպրոցում, որտեղ սովորում է 50 երեխա, թողնել միայն տեղակալ: Ճանապարհը բավարար վիճակում է:

Հաղարծին (550 երեխա), Թեղուտ (224 երեխա), Հովք (64 երեխա) համայնքների դպրոցները կպահպանեն իրենց կարգավիճակը, քանի որ հեռավորությունը նոր ստեղծվող կենտրոնից 10-25 կմ է, բացի այդ՝ Հաղարծինի և Թեղուտի դպրոցների սովորողների թիվը մեծ է:

**Առողջապահություն**

Հաղարծին, Թեղուտ և Գոշ համայնքներին սպասարկում է Հաղարծինի ԱԱՊԿ-ն (3 ընտանեկան բժշկով), որը, վերանորոգվել է 2012թ. ՀԲ-ի ԱՎԾ-ով, ունի նաև սանիտարական տրանսպորտ:

Խաչարձանի, Աղավնավանքի և Հովքի ԲՄԿ –ները սպասարկվում են Իջևանի ՄուՄԱՊԿ-ի կողմից և քիչ հավանական է բնակչության կողմից այլ կազմակերպություն ընտրելը:

Հաշվի առնելով Հաղարծինի ԱԱՊԿ-ի շենքային պայմանները և բժշկական կադրերի առկայությունը, ինչպես նաև համայնքների միջև մեծ հեռավորությունները՝ նպատակահարմար է բուժսպասարկման ներկայիս կազմակերպումը չփոփոխել:

# Դիլիջան համայնքի միջնաժամկետ զարգացման ծրագրային մոտեցումները

Դիլիջան համայնքում համայնքների խոշորացման արդյունքում գոյացած օգուտները ուղղվելու են՝

* գոյություն ունեցող ծառայությունների ընդլայնմանը և որակի բարձրացմանը,
* նոր ծառայությունների մատուցմանը,
* ենթակառուցվածքների վերականգնմանն ու նոր ենթակառուցվածքների ստեղծմանը,
* կապիտալ արժեքների ձևավորմանը,
* և այլն:

Համայնքի ֆինանսական միջոցների տնօրինումը համայնքի տեղական ինքնակառավարման մարմինների բացառիկ լիազորությունն է, հետևաբար՝ շատ դժվար է կանխատեսել, թե այդ միջոցները որ ուղղություններով կծախսվեն: Միաժամանակ ակնհայտ է, որ իրականացվող ծրագրերը պետք է ուղղված լինեն համայնքի կազմի մեջ մտնող բոլոր բնակավայրերում առկա հիմնախնդիրների լուծմանը: Սույն ուսումնասիրության շրջանակներում կատարված համայնքի իրավիճակի վերլուծությունը, հիմնահարցերի բացահայտումը, ծրագրերի կազմումը և ծրագրերի առաջնահերթությունների սահմանումը իրականացվել են փորձագիտական մոտեցմամբ և հետագայում կարող են օգտագործվել խորհրդատվական նպատակներով:

## Դիլիջան համայնքի իրավիճակի վերլուծությունը

1. **Ընդհանուր տվյալներ**

Խոշորացված Դիլիջան համայնքը (այսուհետև Դիլիջան համայնք) կազմավորվել է նախկին՝ Դիլիջան (քաղաքային), Հաղարծին, Թեղուտ, Գոշ, Աղավնավանք, Խաչարձան և Հովք (գյուղական) համայնքների միավորումից:



Հովք

Հաղածին

Թեղուտ

Թեղուտ

Դիլիջան

Գոշ

Աղավնավանք

Խաչարձան

Համայնքն ունի 631,17կմ2 հա տարածք: Համայնքի կենտրոնն է Դիլիջան քաղաքը: Համայնքի կենտրոնի հեռավորությունը մայրաքաղաքից կազմում է 99 կմ, իսկ մարզկենտրոնից՝ 34 կմ:

1. **Պատմական ակնարկ**

Դիլիջան քաղաքը տարբեր ժամանակներում ունեցել է Դելիժան, Դելիջան, Դիլի, Դիլիջան Հին, Փոքր Տիլի, Տիլիճան անվանումները: Քաղաքային բնակավայր է դարձել 1938թ.-ին: Դիլիջան անվանումը համեմատաբար նոր ժամանակներում է հիշատակվում, թեպետ անհնար է նրա ծագումը վերջնականապես պարզաբանել:

Դիլիջան քաղաքը և համայնքի կազմի մեջ մտնող բոլոր բնակավայրերը (բնակատեղիները), բացառությամբ Հովքից, հնում մտել են Մեծ Հայքի Այրարատ աշխարհի Վարաժնունիք գավառի մեջ: 19-րդ դարում 40-ական թվականներին նրանք մտնում են Ելիզավետպոլի նահանգի Ղազախի գավառի մեջ:

Դիլիջանը տարբեր ժամանակներում եղել է գյուղ, գյուղաքաղաք, ավան, որը բաժանված է եղել 2 թաղի` Հին թաղ, որը եղել է զուտ հայաբնակ, և Նոր թաղ, որն եղել է ռուսաբնակ: 1926-1976թթ. ընթացքում Դիլիջանի բնակչությունը աճել է մի քանի անգամ, 1976թ.-ին կազմել է 24056 մարդ: Բնակչության ճնշող մեծամասնությունը հայեր են: Իսկ 19-րդ դարի 40-ական թվականերին այստեղ հաստատվել են աքսորված մալականներ /աղանդավոր ռուսներ/:

Դիլիջանը հանդիսանում է առողջարանային քաղաք և ունի մի շարք առողջարան-հանգստավայրեր: Դրանցից ամենախոշորը ,,Լեռնային Հայաստան,, առողջարանն է, որը կառուցվել է 1970-ական թվականներին: Դիլիջանում են գտնվում կոմպոզիտորների միության, կինեմատոգրաֆիստների ստեղծագործական տները:

Ունի հանքային բուժիչ ջուր, որը ջրառատ աղբյուրների ձևով բխում է Բլդան գետի ձորում: Իր քիմիական բաղադրությամբ նման է ,,Բորժոմի,, և ֆրանսիական ,,Վիշիի,, հանքային աղբյուրներին: Քաղաքի շրջակայքում են գտնվում Պարզ լիճը, Ջուխտակ վանքը, մոտ 15կմ հեռավորության վրա՝ Հաղարծին վանքային համալիրը:

Հաղարծին գյուղի տարածքում կան տարբեր ժամանակների գյուղատեղիներ, գերեզմաններ և խաչքարեր: Այն հիմնադրվել է 1815թ.-ին, Աչաջրից տեղափոխված բնակիչների կողմից: Խորհրդային իշխանության տարիներին եղել է ՀԽՍՀ Դիլիջանի գավառի Դիլիջանի գավառակի, ապա՝ Դիլիջանի շրջանի, այնուհետև՝ ՀԽՍՀ Իջևանի շրջանի կազմում, վարչատերիտորիալ կարգով ենթարկվում էր Դիլիջանի քաղաքային խորհրդին և կոչվում էր Կույբիշև, իսկ 1990-ական թվականներից վերանվանվել է Հաղարծին:

Թեղուտի տեղում և շրջակայքում կան տարբեր ժամանակների գյուղատեղիներ, որոնք վկայում են, որ այստեղ միշտ բնակելի է եղել: Գյուղից ոչ հեռու՝ Ճեռի Հուշեր հանդամասում, գտնվել են Արտաշես Ա-ի ժամանակաշրջանի սահմանաքարեր: Այժմյան գյուղը հիմնադրվել է XIX դարի սկզբներին, այն սկզբում եղել է նախկին Ջարխեչ գյուղի թաղամասերից մեկը, հետագայում որպես առանձին գյուղ անվանվել է Հաղարծին, այնուհետև՝ Թեղուտ։ Խորհրդային իշխանության տարիներին եղել է Դիլիջանի գավառի Դիլիջանի գավառակի, ապա՝ Դիլիջանի շրջանի, այնուհետև՝ Իջևանի շրջանի կազմում, վարչատերիտորիալ կարգով ենթարկվում էր Դիլիջանի քաղաքային խորհրդին: Գյուղը առանձին բնակավայրի կարգավիճակ է ստացել ՀՀ Գերագույն խորհրդի 1993թ. նոյեմբերի 5-ի որոշմամբ։ Թեղուտից մի քանի կիլոմետր հեռավորության վրա են գտնվում Հաղարծին և Ջուխտակ վանքերը, որոնք հայկական ճարտարապետության լավագույն նմուշներից են։

Գոշը հիմնվել է 1840-45թթ.։ Առաջին բնակիչներն եղել են նախկին Նոյեմբերյանի շրջանի Դովեղ, Բարեկամավան և Կոթի գյուղերից վերաբնակեցվածները։ Խորհրդային իշխանության տարիներին եղել է ՀԽՍՀ Դիլիջանի գավառի Դիլիջանի գավառակի, ապա՝ Դիլիջանի շրջանի, այնուհետև՝ ՀԽՍՀ Իջևանի շրջանի կազմում, վարչատերիտորիալ կարգով ենթարկվել է Դիլիջանի քաղաքային խորհրդին:

Որպես հին բնակատեղի հիշվում է դեռևս 10-11 դարերից։ 1178թ. կառուցվել է Գոշավանքի վանական համալիրը։ Այն կառուցվել է Մխիթար Գոշի կողմից՝ Իվանե Զաքարյան իշխանի աջակցությամբ։ Գոշավանքը եղել է միջնադարյան Հայաստանի հոգևոր և մշակութային խոշոր կենտրոններից մեկը, որտեղ ստեղծվել և պահպանվել են բազմաթիվ արժեքավոր ձեռագրեր։

Այստեղ են ուսում առել և գործել Վանական վարդապետը և Կիրակոս Գանձակեցին։ Գոշավանքը եղել և մնում է համաշխարհային պատմամշակութային գլուխգործոցներից մեկը։

Աղավնավանք գյուղը մինչև 1988թ. բնակեցված է եղել ադրբեջանցիներով և կոչվել է Սալահ։ Հետագայում այստեղ վերաբնակեցվել են Ադրբեջանից բռնագաղթված մեր հայրենակիցները: Կան հավաստի պատմական տվյալներ, որ մինչև մոնղոլ-թաթարական արշավանքները այս տարածքը ևս բնակեցված է եղել հայերով, որի վառ ապացույցներն են միջնադարյան եկեղեցին, խաչքարերն ու այլ շինություններ։ Այստեղ 12-րդ դարում կառուցվել է Սուրբ Աստվածածին եկեղեցին՝ իր օժանդակ կառույցներով։ Այն ծառայել է որպես ճգնարան:

Գյուղը գտնվում է Նոր Գետիկի ափին և ունի տուրիզմի համար շատ նպաստավոր պայմաններ:

Խաչարձան շրջակայքում կան հնավայրեր՝ խաչարձաններ, գերեզմաններ: Խորհրդային տարիներին նախ եղել է Դիլիջանի գավառի Դիլիջանի գավառակի, ապա՝ Դիլիջանի շրջանի, այնուհետև՝ ՀԽՍՀ Իջևանի շրջանի կազմում: Խաչարձան գյուղը մինչև ազգամիջյան կռիվները կոչվել է Փոլադ և բնակեցված է եղել ադրբեջանցիներով: Փոլադի տնտեսության հետ միևնույն վարչական տարածքում են գտնվել Աղքիլիսա և Մուրթել փոքր գյուղերը /ներկայումս Ճերմակավան և Գեղատափ/, որոնք նույնպես ադրբեջանաբնակ են եղել: 1989թ. տարածքը բնակեցվել է Ադրբեջանից բռնագաղթված հայերով, որից հետո այն անվանվել է Խաչարձան: Գյուղը գտնվում է Նոր Գետիկի ափին և ունի շատ նպաստավոր պայմաններ տուրիզմի համար:

Հովք գյուղի տարածքը մտել է Մեծ Հայքի Գուգարաց աշխարհի Ձորափոր գավառի մեջ: Գյուղի շրջակայքում կան ավերակ եկեղեցի, գյուղատեղի, գերեզմանոց: Ցարական իշխանության ժամանակ եղել է Ելիզավետպոլի նահանգի Ղազախի գավառի կազմում: Խորհրդային տարիներին նախ եղել է Դիլիջանի գավառի, Իջևանի գավառակի, ապա՝ ՀԽՍՀ Իջևանի շրջանի կազմում: Հովք գյուղը մինչև հայ-ադրբեջանական հակամարտությունը բնակեցված է եղել ադրբեջանցիներով։ 90-ական թվականներին այն բնակեցվել է Ադրբեջանից բռնագաղթված հայերով։ Նախկինում գյուղը կոչվել է Հախկխլու, Վուրղուն, իսկ այժմ ստացել է հայեցի Հովք անունը։

1. **Ֆիզիկա-աշխարհագրական պայմաններ**

Դիլիջան համայնքի կազմի մեջ մտնող նախկին բոլոր համայնքները գտնվում են ՀՀ Տավուշի մարզում:

Դիլիջան քաղաքը տեղաբաշխված է Աղստև գետի ափին, Հալաբի և Փանբակի լեռնաշղթաների միջլեռնային հովտում, Իջևան քաղաքից 34 կմ հարավ-արևմուտք, ծովի մակերևույթից 1330 մ բարձրության վրա: Քաղաքը փռված է նեղ գետահովտում ու դրան հարակից անտառապատ լեռնալանջերի ընդարձակ բացատներում:

Կլիման համայնքի բոլոր բնակավայրերում հիմնականում նույնն է՝ բարեխառն լեռնային, ցուրտ ձյունառատ ձմեռներով և տաք, համեմատաբար խոնավ ամառներով: Օդի հունվարյան միջին ջերմաստիճանը 2C է, հուլիսյանը՝ 18-20C: Տեղումների տարեկան միջինը կազմում է 600մմ: Հաճախակի են լինում մառախուղները: Բնական լանդշաֆտները անտառներն են:

Հաղարծին գյուղը գտնվում է Աղստև գետի ձախ ափին՝ Իջևան քաղաքից 23 կմ հարավ-արևմուտք, ծովի մակերևույթից 1050 մ բարձրության վրա: Ձգվում է մոտ 2 կմ երկարությամբ, շրջապատված է անտառապատ լեռնաշղթայով:

Թեղուտ գյուղը գտնվում է Դիլիջան-Իջևան ճանապարհի վրա, Աղստև գետի ձախ ափին, ծովի մակերևույթից 1550 մ բարձրության վրա: Որպես Դիլիջանի քաղաքամերձ համայնք՝ գյուղի բնակիչների զգալի մասը ժամանակին աշխատում էր քաղաքի տարբեր հիմնարկ-ձեռնարկություններում։

Գոշ գյուղը գտնվում է Դիլիջանի տարածաշրջանում՝ Դիլիջան քաղաքից 10 կմ արևելք, Գոշ գետի ափին, ծովի մակերևույթից 1080 մ բարձրության վրա:

Աղավնավանք գյուղը գտնվում է Իջևան քաղաքից 29 կմ հարավ՝ Գետիկ գետի ստորին հոսանքի շրջանում, ծովի մակերևույթից 1100 մ բարձրության վրա:

Խաչարձան գյուղը գտնվում է Իջևան քաղաքից 26 կմ հարավ-արևելք, Գետիկ գետի ձախակողմյան Փոլադ վտակի ափին, ծովի մակերևույթից 1088 մ բարձրության վրա: Համայնքն ունի էկոտուրիզմի համար լավագույն բնակլիմայական  պայմանները:

Հովք գյուղը գտնվում է Իջևան քաղաքից 17 կմ հարավ-արևմուտք՝ ծովի մակերևույթից 1190 մ բարձրության վրա:

Համայնքի բոլոր գյուղական բնակավայրերի բնակչությունը հիմնականում զբաղվում է անասնապահությամբ և հողագործությամբ:

1. **Ժողովրդագրություն**

Դիլիջան խոշորացված համայնքի բնակչության ընդհանուր թիվը կազմում է 26763 մարդ, որոնցից 12482-ը տղամարդիկ են, իսկ 14281-ը՝ կանայք (աղյուսակ 5): Համայնքի բնակչության 72 %-ը բնակվում է համայնքի կենտրոնում: Համայնքի կազմի մեջ մտնող յոթ բնակավայրերից մեկի բնակչության թիվը փոքր է 300-ից, իսկ մեկինը 3000-ից ավելի է: Բնակչության 68 %-ը միջին տարիքի բնակչությունն է (18-60 տարեկան): Թոշակառուները կազմում են համայնքի բնակչության 14 %-ը:

*Աղյուսակ 5. Դիլիջան համայնքի ժողովրդագրությունը*

*(2013 թ. հունվարի 1-ի տվյալներով)*

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **ՀՀ** | **Ցուցանիշ** | **Չափման միավոր** | **Ընդամենը համայնքում** | **Ըստ համայնքի կազմի մեջ մտնող վարչական միավորների** | | | | | | |
| **Դիլիջան** | **Հաղարծին** | **Թեղուտ** | **Գոշ** | **Ազավնա-վանք** | **Խաչարձան** | **Հովք** |
|  | Տնային տնտեսություններ | ծուխ | 8497 | 6303 | 961 | 412 | 394 | 133 | 105 | 189 |
|  | Բնակչության թվաքանակ | մարդ | 26763 | 19286 | 3686 | 1452 | 1242 | 298 | 343 | 456 |
| • | Տղամարդիկ | մարդ | 12482 | 8874 | 1795 | 626 | 659 | 147 | 160 | 221 |
| • | Կանայք | մարդ | 14281 | 10412 | 1891 | 826 | 583 | 151 | 183 | 235 |
| • | Նախադպրոցական տարիքի երեխաներ (0-6 տ.) | մարդ | 2188 | 1458 | 391 | 148 | 74 | 35 | 50 | 32 |
| • | Դպրոցական տարիքի երեխաներ (7-18տ.) | մարդ | 3328 | 1934 | 617 | 238 | 347 | 48 | 64 | 80 |
| • | Միջին տարիքի բնակչություն (18-60 տ.) | մարդ | 18260 | 13766 | 2221 | 993 | 715 | 100 | 196 | 269 |
|  | Թոշակառուներ | մարդ | 3679 | 2721 | 411 | 202 | 126 | 72 | 68 | 79 |
|  | Աշխատունակ բնակչություն | մարդ | 3820 | 13250 | 2221 | 993 | 715 | 100 | 196 | 269 |
|  | Գործազուրկներ (զբաղվածութ. կենտր. գրանցված) | մարդ | 1947 | 1470 | 270 | 145 | 30 | 29 | 0 | 3 |
|  | Անապահով ընտանիքների թիվը (սոցիալական ծառա.գրանցված) | ծուխ | 1781 | 1103 | 383 | 94 | 103 | 35 | 25 | 38 |
|  | Ընտանեկան նպաստ ստացող տնային տնտեսություններ | ծուխ | 1189 | 764 | 196 | 76 | 81 | 28 | 18 | 26 |
| • | «Փարոս» համակ. ընդգրկված տնային տնտեսություններ | ծուխ | 1722 | 1132 | 298 | 93 | 102 | 35 | 25 | 37 |
|  | Փախստականներ | մարդ | 1128 | 5 | 0 | 0 | 26 | 298 | 343 | 456 |
|  | Հաշմանդամներ | մարդ | 1206 | 896 | 174 | 33 | 51 | 13 | 9 | 30 |

1. **Տեղական ինքնակառավարման մարմիններ**

Դիլիջան համայնքի ավագանին բաղկացած է լինելու 15 անդամից[[7]](#footnote-7):

Համայնքի ղեկավարի աշխատակազմը բաղկացած է լինելու 55 հաստիքային միավորից՝ ներառյալ համայնքի ղեկավարի հաստիքն ու համայնքի կազմի մեջ մտնող բնակավայրերի վարչական ներկայացուցիչների հատիքները (աղյուսակ 6):

*Աղյուսակ 6. Համայնքի ղեկավարի աշխատակազմի հաստիքները*

|  |  |  |  |
| --- | --- | --- | --- |
| **ՀՀ** | **Պաշտոն** | **Հաստիքային միավոր** | **Դրույքաչափ** |
| 1 | Համայնքի ղեկավար | 1 | 232,0 |
| 2 | Համայնքի ղեկավարի տեղակալ | 1 | 185,6 |
| 3 | Համայնքի ղեկավարի խորհրդական | 1 | 107,0 |
| 4 | Համայնքի ղեկավարի օգնական | 1 | 85,0 |
| 5 | Աշխատակազմի քարտուղար | 1 | 182,0 |
| *Ֆինանսական բաժին* | | | |
| 6 | Ֆինանսական բաժնի պետ | 1 | 167,0 |
| 7 | Ֆինանսական բաժնի գլխավոր մասնագետ | 2 | 107,0 |
| 8 | Ֆինանսական բաժնի առաջատար մասնագետ | 4 | 86,3 |
| *Քաղաքաշինության և հողօգտագործման բաժին* | | | |
| 9 | Քաղաքաշինության և հողօգտագործման բաժնի պետ | 1 | 167,0 |
| 10 | Բաժնի առաջատար մասնագետ | 3 | 86,3 |
| 11 | Բաժնի առաջին կարգի մասնագետ | 1 | 72,5 |
| *Ներքին աուդիտի բաժին* | | | |
| 12 | Ներքին աուդիտի բաժնի պետ | 1 | 167,0 |
| 13 | Ներքին աուդիտի բաժնի առաջատար մասնագետ | 1 | 86,3 |
| *Քաղաքացիական կացության ակտերի գրանցման տարածքային բաժին* | | | |
| 14 | ՔԿԱԳ բաժնի պետ | 1 | 138,0 |
| *Աշխատակազմ* | | | |
| 15 | Գլխավոր մասնագետ – իրավաբան | 1 | 107,0 |
| 16 | Գլխավոր մասնագետ | 4 | 107,0 |
| 17 | Առաջատար մասնագետ | 3 | 86,3 |
| 18 | Առաջին կարգի մասնագետ | 4 | 72,5 |
| *Տեխսպասարկման անձնակազմ* | | | |
| 19 | Համակարգչային օպերատոր | 1 | 72,5 |
| 20 | Վարորդ | 1 | 80,0 |
| 21 | Տնտեսվար | 1 | 72,5 |
| 22 | Տնտեսվար | 1 | 60,5 |
| 23 | Հավաքարար | 6 | 46,5 |
| 24 | Բանվոր | 2 | 50,5 |
| 25 | Բանվոր ձևավորող | 1 | 46,5 |
| 26 | Պահակ | 2 | 50,0 |
| *Համայնքի կամզի մեջ մտնող բնակավայրեր* | | | |
| 27 | Հաղարծինի վարչական ներկայացուցիչ | 1 | 185,6 |
| 28 | Հաղարծինի վարչական ներկայացուցչի օգնական | 1 | 92,8 |
| 29 | Հաղարծինի վարչական ներկայացուցչի գրասենյակի հավաքարար | 1 | 60,0 |
| 30 | Թեղուտի վարչական ներկայացուցիչ | 1 | 103,4 |
| 31 | Գոշի վարչական ներկայացուցիչ | 1 | 103,4 |
| 32 | Աղավնավանքի վարչական ներկայացուցիչ | 1 | 60,0 |
| 33 | Խաչարձանի վարչական ներկայացուցիչ | 1 | 72,0 |
| 34 | Հովքի վարչական ներկայացուցիչ | 1 | 72,0 |

1. **Կրթություն, մշակույթ և սպորտ**

Դիլիջան համայնքում կան 7 գործող մանկապարտեզներ, որոնցից 6-ը գտնվում են համայնքի կենտրոնում և 1-ը Հաղարծին բնակավայրում: Համայնքի կենտրոնում գործող մանկապարտեզներում անցյալ տարիների ընթացքում կատարվել են մի շարք լուրջ ներդրումներ:

Համայնքում գործում են 12 դպրոցներ, որոնցից 5-ը համայնքի կենտրոնում, այդ թվում նաև 1 ավագ դպրոց: Համայնքի կազմի մեջ մտնող բոլոր գյուղական բնակավայրերում կան գործող դպրոցներ[[8]](#footnote-8):

Մշակութային հիմնարկները համայնքում շատ չեն: Համայնքի կենտրոնում գործում է մշակույթի պալատը: Մեկական մշակույթի տներ կան Հաղարծին, Թեղուտ և Աղավնավանք բնակավայրերում: Անցյալ մի քանի տարիների ընթացքում համայնքի կենտրոնում կատարվել են ներդրումներ՝ կառուցվել է ամֆիթատրոն, Կամո թաղամասում ձեռք է բերվել ակումբի շենք, վերանորոգվել են Կամո և Շամախյան թաղամասերի ակումբի շենքերը: Ընդհանուր առմամբ համայնքում մշակութային կյանքն ակտիվ չէ, համայնքի կազմի մեջ մտնող բնակավայրերի մեծ մասում մշակութային միջոցառումներ չեն իրականացվում:

Համայնքի կազմի մեջ մտնող գյուղական բնակավայրերից գործող գրադարաններ կան Գոշում, Թեղուտում և Հաղարծինում: Իսկ համայնքի կենտրոնում գործում է գրադարանների կենտրոնացված համակարգ, որի շենքը կապիտալ նորոգված է:

Արտադպրոցական դաստիարակության հիմնարկներ կան միայն համայնքի կենտրոնում և Հաղարծինում: Դիլիջանում գործում են մանկական երաժշտական դպրոցը, գեղարվեստի դպրոցը, և «Գիտելիք հանուն զարգացման» ուսումնական կենտրոնը: Հաղարծինում գործում է մեկ երաժշտական դպրոց:

*Աղյուսակ 7. Դիլիջան համայնքի գործող կրթական և մշակութային հիմնարկները*

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **ՀՀ** | **Վարչական միավոր** | **Մանկապարտեզ** | | | **Դպրոց** | | | **Մշակույթի տուն** | | |
| **Քանակը** | **Երեխաների թիվը** | **Աշխատողների թիվը** | **Քանակը** | **Աշակերտների թիվը** | **Աշխատողների թիվը** | **Քանակը** | **Շահառուների թիվը** | **Աշխատողների թիվը** |
| 1 | Դիլիջան | 6 | 584 | 111 | 5 | 1813 | 242 | 1 | 250 | 22 |
| 2 | Հաղարծին | 1 | 58 | 16 | 1 | 550 | 62 | 1 | - | 1 |
| 3 | Թեղուտ | - | - | - | 1 | 258 | 39 | 1 | 24 | 1 |
| 4 | Գոշ | - | - | - | 2 | 156 | 37 |  |  |  |
| 5 | Աղավնավանք | - | - | - | 1 | 56 | 21 | 1 | 40 | - |
| 6 | Խաչարձան | - | - | - | 1 | 68 | 26 |  |  |  |
| 7 | Հովք | - | - | - | 1 | 63 | 33 |  |  |  |
|  | *Ընդամենը* | *7* | *642* | *127* | *12* | *2964* | *460* | *4* | *314* | *24* |

Սպորտի ոլորտում ծառայություններ մատուցվում են միայն համայնքի կենտրոնում: Այստեղ գործում է մարզահամալիրը, որն ունի 130 շահառու և 16 աշխատող: Համայնքի կազմի մեջ մտնող գյուղական բնակավայրերում հիմնականում չկան խաղահրապարակներ:

Համայնքի կենտրոնում գործում են նաև Երկրագիտական թանգարան, Ժողովրդական արվեստների թանգարանը, ՊՄԱԹ, մանկական զբոսայգի, Արվեստի պետական քոլեջ, Պետական քոլեջ և Բժշկական քոլեջ:

1. **Առողջապահություն**

Դիլիջան քաղաքում գործում է Վ. Ավանյանի անվան Դիլիջանի բժշկական կենտրոնը, որը վերանորոգված է և չունի խնդիրներ: Գործում է նաև «Տավուշ» բժշկական կենտրոնը, որը նոր է կառուցվել: Հաղարծինում գործում է «Հաղարծնի ԱԱՊԿ» ՓԲԸ, որը ևս նորմալ վիճակում է գտնվում: Թեղուտում կա բուժկետ՝ նորմալ վիճակում, և դեղատուն, որը մասնավոր սեփականություն է: Գոշում և Հովքում գործում է բուժկետ, որը տեղակայված է վագոն-տնակում, իսկ Խաչարձանի և Աղավնավանքի բուժկետերը վերանորոգման կարիք ունեն:

1. **Համայնքի սեփականություն**

Դիլիջան համայնքի սեփականությունը ներկայացված է աղյուսակ 8-ում:

*Աղյուսակ 8. Դիլիջան համայնքի սեփականությունը*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **ՀՀ** | **Անվանում** | **Չափման միավոր** | **Ըստ համայնքի կազմի մեջ մտնող վարչական միավորների** | | | | | | |
| **Դիլիջան** | **Հաղարծին** | **Թեղուտ** | **Գոշ** | **Աղավնավանք** | **Խաչարձան** | **Հովք** |
| 1 | Քաղաքապետարան | հատ | 1 | - | - | - | - | - | - |
| 2 | Մանկապարտեզ | հատ | 6 | 1 | - | - | - | - | - |
| 3 | Մշակույթի պալատ | հատ | 1 | 1 | - | - | 1 | - | - |
| 4 | Երկրագիտական թանգարան | հատ | 1 | - | - | - | - | - | - |
| 5 | Մանկական երաժշտական դպրոց | հատ | 1 | - | - | - | - | - | - |
| 6 | Գեղարվեստի դպրոց | հատ | 1 | - | - | - | - | - | - |
| 7 | Մարզադպրոց | հատ | 1 | - | - | - | - | - | - |
| 8 | Մանկական զբոսայգի | հատ | 1 | - | - | - | - | - | - |
| 9 | Գրադարան | հատ | 1 | - | - | - | - | - | - |
| 10 | Համայնքային կենտրոն | հատ | - | 1 | 1 | 1 | 1 | 1 | 1 |

1. **Բնություն և շրջակա միջավայրի պաշտպանություն**

Դիլիջանում սողանքային երևույթները խիստ ակտիվացած են, որը մեծ վտանգ է ներկայացնում ինչպես քաղաքաշինության, այնպես էլ բնակչության համար: Քաղաքում առկա են հիմնականում 4 սողանքային տեղամասեր` 1-ինը Կաղնի Խաչ թաղամասում, 2-րդը՝ Պարզ լճի հատվածում, 3-րդը` Ջուխտակ վանքերի հատվածում, 4-րդը` Գոսդաչ հատվածում: Մնացած բոլոր բնակավայրերին բնորոշ են պարբերաբար կրկնվող ջրհեղեղները, կարկտահարությունը և սողանքային գոտիները: Հովք գյուղն ամբողջովին գտնվում է սողանքային գոտում:

1. **Բնակարանային տնտեսություն**

Համայնքում կան 5502 հատ բնակելի տներ և 109 հատ բազմաբնակարանային շենքեր: Բազմաբնակարանային շենքերի մեծ մասը՝ 106-ը, գտնվում են համայնքի կենտրոնում և մեկական՝ Հաղարծին, Գոշ և Հովք բնակավայրերում: Բնակելի տների մեծ մասը՝ 3503 հատ, նույնպես գտնվում են համայնքի կենտրոնում: Հաղարծինի բնակելի տների թիվը կազմում է 917 հատ, Թեղուտինը՝ 375 հատ, Գոշինը՝ 277 հատ, Աղավնավանքինը՝ 151 հատ, Խաչարձանինը՝ 116 հատ և Հովքինը՝ 163 հատ:

Դիլիջան, Գոշ և Հովք բնակավայրերում կան վթարային տներ: Դրանք հատկապես շատ են Հովք բնավայրում, որտեղ վթարային են 163 տներից 92-ը: Հովքում և Գոշում տները վթարային են դարձել սողանքների պատճառով:

Հաղարծինում սողանքի գոտում գտնվող 18 բնակարանատերերի տրվել է ֆինանսական փոխհատուցում: Աղավնավանքում և Խաչարձանում բնակարանների շուրջ 90 տոկոսը կարիք ունի վերանորոգման, քանի որ շատ հին են և կառուցվել են դեռևս ադրբեջանցիների կողմից: Վերանորոգման կարիք ունեն նաև Թեղուտի բազմաթիվ մասնավոր առանձնատներ:

Անցյալ 5 տարիների ընթացքում բնակարանային տնտեսության ոլորտում մի շարք ծրագրեր են իրականացվել համայնքի կենտրոնում: Հիմնանորոգվել են բարձրահարկ բազմաբնակարան շենքերի վերելակներ, տանիքներ, բնակելի շենքերը սնուցող ջրագծեր, մուտքեր: Կառուցվել են շենքերին հարակից աստիճաններ, վերակառուցվել են բնակելի շենքերի կոյուղագծեր, բարեկարգվել են բազմաբնակարան բնակելի շենքերի բակեր, ձեռք են բերվել և տեղադրվել բազմաբնակարան շենքերի մուտքի դռներ և միջանցքների պատուհաններ և այլն:

1. **Փողոցային լուսավորություն**

Փողոցային լուսավորությունը Դիլիջանում ընդգրկում է 40500 գծմ, Հաղարծինում՝ 900 գծմ: Թեղուտ, Գոշ, Աղավնավանք, Հովք և Խաչարձան բնակավայրերում փողոցային լուսավորությունն ընդհանրապես բացակայում է:

1. **Աղբահանություն**

Աղբահանությունը Դիլիջանում և Հաղարծինում իրականացվում է կենտրոնացված եղանակով: Դիշիջանում առկա են աղբահանության ոլորտի հետևյալ հիմնախնդիրները՝ գործող աղբավայրը չի համապատասխանում պահանջվող չափանիշներին, աղբավայրը գտնվում է գետից 60-70մ հեռավորության վրա, ինչը չի բացառում հոսքաջրերի մուտքը Աղստև գետի համակարգ: Հաղարծինում չկա մասնագիտացված աղբահավաք մեքենա և անհրաժեշտ է կրկնապատկել աղբամանների թվաքանակը: Թեղուտ, Գոշ, Աղավնավանք, Հովք և Խաչարձան բնակավայրերում գործում է անհատական աղբահանություն և անհրաժեշտ է աղբատար մեքենաներ ձեռք բերել, աղբամաններ տեղադրել և ֆինանսական միջոցներ հատկացնել աղբահանությանը:

Դիլիջանում դոնոր կազմակերպությունների աջակցությամբ ձեռք են բերվել աղբահավաք մեքենա և աղբամաններ:

1. **Խմելու ջրի ջրամատակարարում և ջրահեռացում**

Հաղարծին, Գոշ, Աղավնավանք, Հովք և Խաչարձան բնակավայրերում անհատական ծորակ ունեն բոլոր տնային տնտեսությունները: Դիլիջանում և Թեղուտում անհատական ծորակով ապահովված են տնային տնտեսությունների 99%-ը: Օրվա ընթացքում բնակչությանը խմելու ջուր մատակարարվում է Գոշ, Աղավնավանք, Հովք և Խաչարձան համայնքներում՝ շուրջօրյա, Դիլիջանում` 20 ժամ, Թեղուտում՝ 6: Խմելու ջրի սակագինը Դիլիջանում 154.43 դրամ է 1 խմ-ի համար, իսկ մնացած բնակավայրերում գումար չի գանձվում: Դիլիջանում ջրամբարների սանիտարական գոտիները չեն պահպանվում: Ջրի որակը կախված է տեղումների քանակից: Հաղարծինում և Թեղուտում անհրաժեշտ է խմելու ջրագծի ներքին ցանցը վերանորոգել:

2008 թ. Համաշխարհային բանկի աջակցությամբ հիմնանորոգվել է Դիլիջանի խմելու ջրի ջրագիծը:

Դիլիջանում խմելու ջրի ջրամատակարարումն իրականացվում է ՀՋԿ ՓԲԸ-ի կողմից: Համայնքի կազմի մեջ մտնող մյուս բնակավայրերում ջրամատակարարումը չի իրականացվում որևէ օպերատորի կողմից:

1. **Կոյուղի**

Դիլիջանում առկա է կոյուղի, սակայն չկա կոյուղու գործող կոլեկտոր: Այստեղ պահանջվում է կոյուղու ներքին ցանցի կապիտալ վերանորոգում: Թեղուտում առկա է կոյուղի: Այստեղ անհրաժեշտ է ևս մեկ թաղամասում կոյուղագիծ անցկացնել:

Հաղարծինում, Գոշում, Աղավնավանքում, Խաչարձանում և Հովքում կոյուղի չկա: Անհրաժեշտ է կոյուղու ցանց կառուցել:

1. **Գյուղատնտեսություն**

Դիլիջան համայնքի կենտրոնում գյուղատնտեսությունը քիչ է զարգացած: Այստեղ կան 279 գյուղացիական տնտեսություններ, որոնք զբաղվում են անասնապահությամբ: Նրանցից 2-ն են խոշոր: Հողի բերքատվությունը ցածր է: Համայնքի կենտրոնում գյուղատնտեսական հիմնական ուղղվածությունը անասնապահությունն է:

Համայնքի կազմի մեջ մտնող գյուղական բնակավայրերում գյուղատնտեսական հիմնական ուղղվածությունն են անասնապահությունը, դաշտային մշակաբույսերի աճեցումը և այգեգործությունը: Գյուղական բնակավայրերի գյուղացիական տնտեսությունները հիմնականում զբաղվում են տավարաբուծությամբ, խոզաբուծությամբ, ոչխարաբուծությամբ, ձիաբուծությամբ և դաշտավարությամբ:

Համայնքում առկա է ոռոգման խնդիր: Համայնքի կազմի մեջ մտնող բնակավայրերում չկա ոռոգման ցանց: Համայնքում գյուղատնտեսությունը աշխուժացնելու համար արդիական խնդիրներից են համարվում համայնքի կազմի մեջ մտնող բնակավայրերում ոռոգման ցանցի անցկացումը, սարամասեր տանող ճանապարհների բարեկարգումը, գյուղտեխնիկայի ձեռքբերումը և տոհմային անասնաբուծության զարգացումը:

1. **Արդյունաբերություն**

Դիլիջան համայնքում գործում են թվով 2 հանքային ջրերի գործարաններ: Համայնքում գործում են կաթնամթերքի, մսամթերքի, անասնակերի, հացաբուլկեղենի, ձկնաբուծության, զովացուցիչ ըմպելիքների արտադրության փոքր և միջին մասնավոր ձեռնարկություններ:

1. **Ճանապարհային տնտեսություն**

Համայնքի կազմի մեջ մտնող բոլոր բանակավայրերը ունեն համայնքի կենտրոնի հետ կապող ճանապարհներ: Հաղարծին բնակավայրը համայնքի կենտրոնին կապող ճանապարհն ունի 11 կմ երկարություն, Թեղուտը՝ 10 կմ, Գոշը՝ 19 կմ, Աղավնավանքը՝ 25 կմ, իսկ Խաչարձանը և Հովքը՝ 22-ական կմ երկարություն: Համայնքի կամզի մեջ մտնող բոլոր բնակավայրերը համայնքի կենտրոնին կապող ճանապարհները ասֆալտապատված են, ձմռանը լիովին անցանելի են:

Դիլիջան քաղաքում ճանապարհներից մակերևութային ջրերի հեռացման համակարգը գտնվում է ոչ բավարար վիճակում: Ճանապարհներին կից հենապատերը մաշված են և քայքայված: Ճանապարհների մի մասն ունի հիմնանորոգման կարիք:

Համայնքի կամզի մեջ մտնող բոլոր գյուղական բնակավայրերում անհրաժեշտ է վերանորոգել ներհամայնքային ճանապարհներն ու հեռագնա սարամասերի ճանապարհները:

1. **Տրանսպորտ և կապ**

Համայնքի կենտրոնից գործում են Դիլիջան-Երևան, Դիլիջան -Վանաձոր, Դիլիջան-Իջևան, Դիլիջան- Հաղարծին տրանսպորտային երթուղիները:

Գոշ, Աղավնավանք, Խաչարձան բնակավայրերում չկա գործող տրանսպորտային երթուղի, սակայն բնակավայրերը գտնվում են միջմարզային ճանապարհի վրա, իսկ Հաղարծինը, Թեղուտը և Հովքը գտնվում են միջպետական ճանապարհի վրա:

Համայնքի ավտոմեքենաների ընդհանուր քանակը կազմում է 3365, որից մարդատար են՝ 2603-ը և բեռնատար՝ 762-ը: Համայնքի բոլոր բնակավայրերում առկա են նաև հեռախոսային հաղորդակցություն, բջջային հեռախոսի ծածկվածություն և փաստային ծառայություն, իսկ բնակավայրերի մի մասում՝ նաև տեղական ԱՀԿ: Ինտերնետ կապով ապահովված չէ միայն Խաչարձանը (աղյուսակ 9):

*Աղյուսակ 9. Դիլիջան համայնքի տրանսպորտը և կապը բնութագրող ցուցանիշներ*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **ՀՀ** | **Ցուցանիշ** | **Ըստ համայնքի կազմի մեջ մտնող վարչական միավորների** | | | | | | |
| **Դիլիջան** | **Հաղարծին** | **Թեղուտ** | **Գոշ** | **Աղավնավանք** | **Խաչարձան** | **Հովք** |
| 1 | Բնակավայրից տրանսպորտային երթուղու առկայություն | Այո | Ոչ | Ոչ | Ոչ | Ոչ | Ոչ | Ոչ |
| 2 | Ավտոմեքենաների ընդհանուր քանակ, այդ թվում՝ | 2493 | 450 | 235 | 118 | 19 | 34 | 16 |
| * *մարդատար* | 2011 | 307 | 149 | 87 | 15 | 21 | 13 |
| * *բեռնատար* | 482 | 143 | 86 | 31 | 4 | 13 | 3 |
| 3 | Հեռախոսային հաղորդակցության առկայություն | Այո | Այո | Այո | Այո | Այո | Այո | Այո |
| 4 | Տեղական ԱՀԿ առկայություն | Այո | Այո | Այո | Այո | Ոչ | - | Ոչ |
| 5 | Բջջային հեռախոսի ծածկվածություն | Այո | Այո | Այո | Այո | Այո | Այո | Այո |
| 6 | Փոստային ծառայութ. առկայություն | Այո | Այո | Այո | Այո | Այո | Այո | Այո |
| 7 | Ինտերնետ կապի առկայություն | 2 Մբ/վ, օպտիկա | 1 Մբ/վ, WiMax | 0.5 Մբ/վ, WiMax | 0.25Մբ/վ, USB modem | 0.25Մբ/վ, USB modem | - | 3.6 Մբ/վ,  USB modem |

1. **Առևտուր և սպասարկում**

Դիլիջանում առևտրի և սպասարկումների փոքր և միջին օբյեկտների թիվը 169 է, այդ թվում` առևտրի մանր կրպակներ՝ 9 հատ, բենզինի լիցքավորման կետեր՝ 4 հատ, գազի լիցքավորման կետեր՝ 4հատ: Հաղարծինում առևտրի և սպասարկումների փոքր և միջին օբյեկտների թիվը 18 է՝ 17 առևտրի մանր կրպակներով և 1 բենզինի լիցքավորման կետով: Թեղուտում կա 13 առևտրի և սպասարկումների փոքր և միջին օբյեկտ, որից 12-ը առևտրի մանր կրպակներ են, 1-ը՝ գազալցակայան: Գոշում, Աղավնավանքում, Խաչարձանում և Հովքում կա համապատասխանաբար 4, 2, 3 և 3 առևտրի և սպասարկումների փոքր և միջին օբյեկտ, որից համապատասխանաբար 3-ը, 2-ը, 3-ը և 3-ը առևտրի մանր կրպակներ են:

1. **Հողօգտագործում**

Համայնքի կազմի մեջ մտնող բնակավայրերում փոքր է մեկ տնտեսությանը պատկանող գյուղատնտեսական հողերի միջին չափը: Ամենաբարձր ցուցանիշը գրանցվել է Հովք բնակավայրում, որտեղ մեկ տնտեսությանը պատկանող գյուղատնտեսական հողերի միջին չափը կազմում է 1-2 հա:

Համայնքի կազմի մեջ մտնող 7 բնակավայրերից 5-ում մեկ տնտեսությանը պատկանող գյուղատնտեսական հողամասերի քանակը կազմում է 2-3 հողամաս: Դիլիջանում և Թեղուտում մեկ տնտեսությանը պատկանում մեկական հողամաս:

Չմշակվող հողամասերի թիվը մեծ է Դիլիջանում, Աղավնավանքում և Խաչարձանում:

Հողազուրկ տնային տնտեսությունները շատ են Դիլիջանում, Հաղարծինում և Գոշում (աղյուսակ 10):

*Աղյուսակ 10. Դիլիջան համայնքի հողօգտագործման ցուցանիշներ*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **ՀՀ** | **Ցուցանիշ** | **Ըստ համայնքի կազմի մեջ մտնող վարչական միավորների** | | | | | | |
| **Դիլիջան** | **Հաղարծին** | **Թեղուտ** | **Գոշ** | **Աղավնավանք** | **Խաչարձան** | **Հովք** |
| 1 | Մեկ տնտեսությանը պատկանող գյուղատն. հողերի միջին չափը (հա) | մինչև 0.5 | 0.6-1.0 | մինչև 0.5 | մինչև 0.5 | 0.6-1.0 | 0.6-1.0 | 1-2 |
| 2 | Մեկ տնտեսությանը պատկանող գյուղատնտ. հողերի քանակը (հող) | 1 | 2-3 | 1 | 2-3 | 2-3 | 2-3 | 2-3 |
| 3 | Չմշակվող հողերի տոկոսը՝   * քաղաքացիների սեփականության | 48 | 2.22 | - | 13 | 80 | 60 | 2.9 |
| * համայնքային սեփականության | 52 | - | - | 26 | 100 | 60 | - |
| * պետական սեփականության | 0 | 7.23 | 0.18 | - | 100 | 100 | 7.8 |
| 4 | Տնամերձ հողամասերի թիվը | 5214 | 886 | 373 | 277 | 155 | 131 | 163 |
| 5 | Հողազուրկ տնտեսությունների թիվը | 72 | 75 | 2 | 79 | 13 | 34 | 24 |

## Համայնքում առկա հիմնահարցերն ու դրանց լուծմանն ուղղված ծրագրերը

|  |  |  |
| --- | --- | --- |
|  | **Հիմնահարցեր** | **Հիմնահարցերի լուծմանն ուղղված ծրագրեր** |
| ***Տեղական ինքնակառավարման լիազարություններ*** | | |
| 1 | Համայնքի կենտրոնում բազմաբնակարան բնակելի շենքերում վերանորոգման աշխատանքների անհրաժեշտություն | Բազմաբնակարան բնակելի 50 շենքերի շքամուտքերի վերանորոգում, նկուղներում ջրամատակարարման և ջրահեռացման, մաշված ցանցի վերանորոգում |
| Վերելակային տնտեսության քանակական և տեխնիկական իրավիճակի գնահատում և 5 վերելակների հիմնանորոգում |
| Բազմաբնակարան բնակելի 16 շենքերի հարթ և թեք տանիքների վերանորոգում |
| 2 | Համայնքի կենտրոնում սոցիալական բնակարանային ֆոնդի ստեղծման անհրաժեշտություն | Սոցիալական բնակարանային ֆոնդի ստեղծում (առաջիկա 4-8 տարում 150-200 բնակարան) |
| Սոցիալական բնակարանների տարածքի կանաչապատում |
| Սոցիալական բնակարանների նորակառույց թաղամասում ջրամատակարարման և ջրահեռացման, էլեկտրաֆիկացման համակարգերի կառուցում |
| Սոցիալական բնակարանների նորակառույց թաղամասում բակային տարածքների (բնակչության հանգստի և ժամանցի կազմակերպման համար) բարեկարգում և կանաչապատում |
| 3 | Համայնքում խաղահրապարակների ստեղծման անհրաժեշտություն | Դիլիջանի 40 բակերում սպորտային և խաղային հրապարակների ստեղծում |
| Խաչարձանում խաղահրապարակների ստեղծում |
| Գոշում խաղահրապարակների ստեղծում |
| Աղավնավանքում խաղահրապարակների ստեղծում |
| Հաղարծինում խաղահրապարակների ստեղծում |
| Թեղուտում խաղահրապարակների ստեղծում |
| Հովքում խաղահրապարակների ստեղծում |
| 4 | Համայնքի կենտրոնի մուտքերը ավելի գրավիչ դարձնելու անհրաժեշտություն | Դիլիջան քաղաքի թվով 3 մուտքերի կառուցում |
| Դիլիջան քաղաքի 3 մուտքերը խորհրդանշող գովազդային նյութերի տեղադրում |
| Դիլիջան քաղաքի 4 կամրջային կառույցների վերանորոգում և ճարտարապետական ձևավորում |
| 5 | Համայնքի կենտրոնի հենապատերի վերակառուցման անհրաժեշտություն | Դիլիջան քաղաքի հենապատերի վերակառուցում |
| Մատինովի հուշաղբյուրից մինչև պատմամշակութային թանգարան ընկած հատվածում սողանքից քանդված հենապատի վերակառուցում |
| 6 | Համայնքի կենտրոնում հաշմանդամների և բնակչության սակավաշարժ խմբերի համար ազատ տե-ղաշարժման պայմանների ստեղծման և բարելավման անհրաժեշտություն | Դիլիջան քաղաքի թեքահարթակների նորոգում |
| Դիլիջան քաղաքում նոր թեքահարթակների կառուցում |
| Դիլիջան քաղաքի համայնքային նշանակության կառույցներում հաշմանդամների և բնակչության սակավաշարժ խմբերի ազատ տեղաշարժման պայմանների ստեղծում |
| 7 | Համայնքի կազմի մեջ մտնող բնկավայրերի փողոցների, մայթերի և հրապարակների բարեկարգման անհրաժեշտություն | Դիլիջան քաղաքում փողոցներին հարակից 1000գծմ ցանկապատերի կառուցում |
| Դիլիջան քաղաքի կենտրոնական հրապարակի հիմնանորոգում, արդիականացում |
| Դիլիջան քաղաքի մայթերի վթարված եզրաքարերի վերանորոգում և փոխարինում նորով (2 կմ) |
| Դիլիջան քաղաքի կենտրոնական հատվածում և Գետափնյա փողոցի աջ և ձախ հատվածներում մայթերի գազոնների կանաչապատում, փշատերև ծառերով ձևավորում (300 հատ փշատերև ծառ, ծաղիկներ) |
| Դիլիջան քաղաքի փողոցներում կողմնորոշող ցուցանակների տեղադրում առավել կարևորություն ներկայացնող տեսարժան վայրերի նկարներով՝ մատնանշելով ճանապարհային ուղղությունները (4 հատ) |
| Դիլիջան քաղաքի փողոցների անվանակարգում, ճանապարհային նշանների տեղադրում, երթուղիների բարեկարգում և զբոսաշրջիկներին կողմնորոշող ցուցանակների տեղադրում |
| Դիլիջան քաղաքի ճանապարհների հիմնանորոգում |
| Հաղարծին բնակավայրի ճանապարհների հիմնանորոգում |
| Թեղուտ բնակավայրի ճանապարհների հիմնանորոգում |
| Գոշ բնակավայրի ճանապարհների հիմնանորոգում |
| Աղավնավանք բնակավայրի ճանապարհների հիմնանորոգում |
| Խաչարձան բնակավայրի ճանապարհների հիմնանորոգում |
| Հովք բնակավայրի ճանապարհների հիմնանորոգում |
| 8 | Համայնքի կենտրոնում քաղաքային հասարակական տրանսպորտի կանգառների կառուցման անհրաժեշտություն | Դիլիջան քաղաքում քաղաքային հասարակական տրանսպորտի 8 կանգառների կառուցում |
| 9 | Համայնքում սելավների առկայություն | Համայնքում սելավատարների կառուցում |
| 10 | Համայնքում փողոցային լուսավորության անբավարար մակարդակ | Թեղուտում փողոցային լուսավորության անցկացում |
| Գոշում փողոցային լուսավորության անցկացում |
| Աղավնավանքում փողոցային լուսավորության անցկացում |
| Հովքում փողոցային լուսավորության անցկացում |
| Խաչարձանում փողոցային լուսավորության անցկացում |
| 11 | Համայնքում աղբահանության իրականացման սահմանափակ հնարավորություններ | Համայնքի գյուղական բնակավայրի համար աղբամանների ձեռքբերում |
| Աղբատար մեքենայի ձեռքբերում |
| Դիլիջան քաղաքի աղբավայրը պահանջվող չափանիշներին համապատասխանեցում |
| 12 | Համայնքում խմելու ջրի մատուցման ծառայությունների անբավարար վիճակ | Հաղարծինի խմելու ջրի ներքին ցանցի վերանորոգում |
| Թեղուտի խմելու ջրի ներքին ցանցի վերանորոգում |
| 13 | Համայնքում կոյուղու համակարգի բարելավման անհրաժեշտություն | Դիլիջան քաղաքում կոյուղու ներքին ցանցի կապիտալ վերանորոգում |
| Հաղարծինի կոյուղու ցանցի կառուցում |
| Գոշի կոյուղու ցանցի կառուցում |
| Հովքի կոյուղու ցանցի կառուցում |
| Խաչարձանի կոյուղու ցանցի կառուցում |
| Աղավնավանքի կոյուղու ցանցի կառուցում |
| Թեղուտի մեկ թաղամասի կոյուղու ցանցի կառուցում |
| 14 | Համայնքում գյուղատնտեսությամբ զբաղվելու և այն զարգացնելու սահմանափակ հնարավորություններ | Դիլիջան քաղաքում ոռոգման ցանցի կառուցում |
| Հաղարծինում ոռոգման ցանցի կառուցում |
| Գոշում ոռոգման ցանցի կառուցում |
| Հովքում ոռոգման ցանցի կառուցում |
| Խաչարձանում ոռոգման ցանցի կառուցում |
| Աղավնավանքում ոռոգման ցանցի կառուցում |
| Թեղուտում ոռոգման ցանցի կառուցում |
| Համայնքում գյուղատնտեսությամբ զբաղվող տնտեսությունների համար բազմապրոֆիլ գյուղտեխնիկայի և գործիքների ձեռքբերում |
| Տոհմային անասնաբուծության զարգացում |
| 15 | Համայնքի կենտրոնի նա-խադպրոցական ուսումնա-կան հաստատությունների կողմից մատուցվող ծառայությունների որակի բարելավման անհրաժեշտություն | Դիլիջան քաղաքի թվով 6 մանկապարտեզների բակերի և խաղահրապարակների բարեկարգում |
| Դիլիջան քաղաքի թվով 6 մանկապարտեզների համար մեթոդական գրականության ձեռքբերում |
| Դիլիջան քաղաքի թվով 6 մանկապարտեզների փափուկ և կոշտ գույքի նորացում |
| 16 | Համայնքի կենտրոնի արտադպրոցական կրթության հաստատությունների կողմից մատուցվող ծառայությունների որակի բարելավման անհրաժեշտություն | Դիլիջան քաղաքի գեղարվեստի դպրոցի համար գույքի ձեռքբերում |
| Դիլիջան քաղաքի գեղարվեստի դպրոցի դահլիճի վերանորոգում |
| Դիլիջան քաղաքի երաժշտական դպրոցն անհրաժեշտ գույքով ապահովում |
| Դիլիջան քաղաքի երաժշտական դպրոցի շենքի նորոգում, լոկալ ջեռուցման համակարգի կառուցում |
| 17 | Համայնքի կենտրոնում գործող գրադարանի պայմանների բարելավում | Դիլիջան քաղաքի գրադարանի գրքերի քանակի՝ 4 տարվա ընթացքում գրքային ֆոնդի 4 տոկոսի չափով ավելացում |
| Դիլիջան քաղաքի գրադարանի համար գույքի ձեռքբերում |
| 18 | Համայնքում կանաչապատ տարածքների բարեկարգման և ընդլայման անհրաժեշտություն | Դիլիջան քաղաքում առկա ծառուղիների բարեկարգում |
| Դիլիջան քաղաքում 1 նոր ծառուղու ստեղծում |
| 19 | Համայնքի կենտրոնի մանկական զբոսայգու բարեկարգման և արդիականացման անհրաժեշտություն | Դիլիջան քաղաքի մանկական զբոսայգու խաղասրահի հիմնանորոգում |
| Դիլիջան քաղաքի մանկական զբոսայգու համար ժամանակակից ատրակցիոնների ձեռքբերում |
| Դիլիջան քաղաքի մանկական զբոսայգու լուսավորության ցանցի նորոգում և 22 նոր լուսամփոփների տեղադրում |
| Դիլիջան քաղաքի մանկական զբոսայգու բարեկարգում, արդիականացում |
| 20 | Համայնքում մշակութային ծառայությունների ընդլայնման անհրաժեշտություն | Դիլիջան քաղաքի մշակույթի պալատի շենքի վերանորոգում՝ կառուցելով լոկալ կաթսայատուն ջեռուցման նոր hամակարգով |
| Դիլիջան քաղաքի մշակույթի պալատի համար նոր գույքի ձեռքբերում, գեղարվեստական խմբերի հագուստների ձեռքբերում |
| Դիլիջան քաղաքույմ թանգարանային նմուշների ցուցադրման դեկորացիաների կառուցում և ցուցադրություն/ էքսպոզիցիա |
| ***Պետական կառավարման լիազորություններ*** | | |
| 1 | Գյուղական բնակավայրերում բուժկետերի անբավարար շենքային պայմաններ | Խաչարձանի բուժկետի վերանորոգում |
| Աղավնավանքի բուժկետի վերանորոգում |
| 2 | Համայնքում սողանքների պատճառով վթարային առանձատների առկայություն | Գոշի 15 վթարային առանձնատների տերերին փոխհատուցման տրամադրում |
| Հովքի 92 վթարային առանձատների տերերին փոխհատուցման տրամադրում |
| 3 | Համայնքի գյուղական բնակավայրերում մասնավոր առանձնատների վերանորոգման անհրաժեշտություն | Թեղուտի մասնավոր առանձնատների վերանորոգում |
| Աղավնավանքի մասնավոր առանձնատների վերանորոգում |
| Խաչարձանի մասնավոր առանձնատների վերանորոգում |
| 4 | Համայնքում կարկուտից պաշտպանվելու հնարավորությունների բացակայություն | Համայնքում հակակարկտակայանի հիմնում |
| 5 | Համայնքի կազմի մեջ մտնող բնակավայրերից հեռագնա սարամասեր տանող ճանապարհների անբարեկարգ վիճակ | Դիլիջանի հեռագնա սարամասեր տանող ճանապարհների վերանորոգում |
| Հաղարծինի հեռագնա սարամասեր տանող ճանապարհների վերանորոգում |
| Աղավնավանքի հեռագնա սարամասեր տանող ճանապարհների վերանորոգում |
| Գոշի հեռագնա սարամասեր տանող ճանապարհների վերանորոգում |
| Հովքի հեռագնա սարամասեր տանող ճանապարհների վերանորոգում |
| Թեղուտի հեռագնա սարամասեր տանող ճանապարհների վերանորոգում |
| Խաչարձանի հեռագնա սարամասեր տանող ճանապարհների վերանորոգում |
| 6 | Համայնքի բոլոր բնակավայրերում ջրամատակարարման համակարգի կառավարման միասնական մոդել ունենալու անհրաժեշտություն[[9]](#footnote-9) | Համայնքի բոլոր բնակավայրերի ջրամատակարարման համակարգերի կառավարումը հանձնել ՀՋԿ ՓԲԸ –ին |
|  |  |  |
|  | Գոշ բնակավայրի Գոշա-վանքի անբարեկարգ վիճակ | Գոշ բնակավայրի Գոշավանքի վերանորոգում |

# Համայնքում առկա հիմնահարցերի լուծմանն ուղղված առաջնահերթ ծրագրերը

Համայնքում առկա հիմնահարցերի լուծմանն ուղղված ծրագրերի առաջնահերթություններ սահմանելը գործնականում բավականին դժվար է, հատկապես երբ այդ համայնքը որպես այդպիսին դեռևս ձևավորված չէ: Այս պարագայում առաջնահերթությունների սահմանման ժամանակ որպես կողմնորոշիչ են օգտագործվել փորձագիտական հիպոթետիկ դատողություններն ու պատկերացումները համայնքի մասին՝ միաժամանակ համայնքը դիտարկելով որպես տեղական ինքնակառավարման ինքնուրույն սուբյեկտ, որտեղ գոյատևելու համար անհրաժեշտ է ունենալ գոնե նվազագույն ենթակառուցվածքներ և ծառայություններ:

Ցանկացած համայնքում տեղական ինքնակառավարումը կյանքի կոչելու առաջնահերթ պայման է կառավարման մարմնի առկայությունը, նրա դիրքն ու հեղինակությունը: Վերանորոգված և կահավորված վարչական շենքի առկայությունը կարևոր պայման է բնակչության շրջանում վստահության և հավատի մթնոլորտ ձևավորելու, իշխանության ուժն ու կարողությունները ընդգծելու, ինչպես նաև կառավարման ապարատի (աշխատակազմի) արյդունավետ աշխատանքը խթանելու համար: Այս իմաստով, հատկապես խոշորացման հետևանքով ձևավորված համայնքի համար պատշաճ տեսքի և բավարար հնարավորություններ ունեցող վարչական շենքի առկայությունը դիտվում է որպես առաջնայնություն:

Առաջնահերթությունների հաջորդ շարքը վերաբերում է ՏԻՄ–երին օրենքով ամրագրված այն լիազորություններին, որոնք ենթադրում են բնակչությանը առաջին անհրաժեշտության (կենսապահովման) ծառայությունների մատուցում: Այդպիսիներից են ջրամատակարարումը, աղբահանությունը, նախադպրոցական դաստիարակությունը, միջբնակավայրային հաղորդակցությունը (ճանապարհներ, տրանսպորտ, կապ) և այլն:

Համայնքի համար (հատկապես գյուղական բնակավայրեր ունեցող) առաջնային կարող են լինել նաև այնպիսի ծրագրերի իրականացումը, որոնք չեն դասվում համայնքի ղեկավարի պարտադիր լիազորությունների շարքին, սակայն անհրաժեշտ են տեղերում անհատական տնտեսությունների գործունեությանը նպաստելու, նրանց կողմից եկամուտ ձևավորելու, հետևաբար նաև՝ համայնքում ապրելու և տնտեսությունը զարգացնելու համար: Այդպիսի ծրագրերից են, մասնավորապես, արդիական գյուղատնտեսական տեխնիկայի հավաքակայանի ստեղծումը, գյուղմթերքների մթերման հնարավորությունների ապահովումը և այլն:

Այս պատկերացումներից ելնելով՝ 3.2 կետում նշված ծրագրերի ցանկից, խոշորացվող համայնքների ղեկավարների և մարզպետարանի համապատասխան աշխատակիցների հետ խորհրդակցության արդյունքում, ընտրվել են առավել առաջնահերթ ծրագրերը, դասակարգվել են ըստ առաջնահերթության և գնահատվել նրանց մոտավոր արժեքները (աղյուսակ 11):

*Աղյուսակ 11. Հիմնահարցերի լուծմանն ուղղված առաջնահերթ ծրագրերը և դրանց արժեքը,*

|  |  |  |  |  |  |  |
| --- | --- | --- | --- | --- | --- | --- |
|  | Ծրագիր 1 | | Ծրագիր 2 | | Ծրագիր 3 | |
| Ծրագիրը | Արժեքը (հ. դրամ) | Ծրագիրը | Արժեքը (հ. դրամ) | Ծրագիրը | Արժեքը (հ. դրամ) |
| Դիլիջան | Բազմաբնակարան շենքերի տանիքների, շքամուտքերի, վերելակների վերանորոգում | 500000 | Նոր աղբավայրի ստեղծում, նոր աղբատար ավտոմեքենաների ձեռք բերում | 500000 | Քաղաքային հասարակական տրանսպորտի կանգառների վերանորոգում | 100000 |
| Հաղարծին | Խմելու ջրի 100 և 500 տ-ոց ՕԿՋ-երի վերանորոգում | 20000 | Ներհամայնքային ճանապարհների խճապատում | 40000 | Հեռագնա սարամասերի ճանապարհների վերանորոգում | 12000 |
| Թեղուտ | Ներհամայնք. ճանապարհների խճապատում | 20000 | Խմելու ջրագծի ներքին ցանցի վերանորոգում | 30000 | Համայնքային կենտրոնի վերանորոգում | 100000 |
| Գոշ | Սողանքի գոտու տնատերերի բնակարանային խնդիրների լուծում | 55000 | Խմելու ջրագծի ներքին ցանցի վերանորոգում | 15000 | Համայնքային կենտրոնի վերանորոգում | 50000 |
| Աղավնա-վանք | 4.5 կմ խմելու ջրագծի վերանորոգում | 23000 | Ներհամայնքային ճանապարհների խճապատում | 20000 | Ոռոգման ջրագծի կառուցում | 30000 |
| Խաչար-ձան | Խմելու ջրագծի կառուցում | 15000 | Ներհամայնքային ճանապարհների խճապատում | 20000 | Դպրոցի շենքի հիմնանորոգում | 75000 |
| Հովք | Սողանքի գոտու տնատերերի բնակարանային խնդիրների լուծում | 80000 | Գյուղ տանող ճանապարհի վերանորոգում | 50000 | Խմելու ջրագծի ներքին ցանցի վերանորոգում | 20000 |

# ՏԻ ոլորտին առնչվող այն առաջնահերթ ծրագրերը, որոնք հնարավոր է իրականացնել միջնաժամկետ (4 տարվա) ժամանակահատվածում, խոշորացման արդյունքում առաջացող օգուտների հաշվին

Ինչպես վերևում արդեն նշվեց, Դիլիջան խոշորացված համայնքը խոշորացման արդյունքում ապահովելով բոլոր նախկին համայնքներում մինչ խոշորացումը եղած ծառայությունների փաստացի մակարդակը, տարեկան ունենալու է 67,8 մլն դրամ ազատ միջոցներ: Այդ միջոցները հիմնականում ուղղվելու են առաջնահերթ ծրագրերի ֆինանսավորմանը, որի ժամանակ, որպես համաֆինանսավորող կողմ, կարող են հանդես գալ նաև պետությունը կամ այլ դոնոր կազմակերպություններ: Այս համագործակցությունը լուրջ հնարվորություններ կարող է ստեղծել համայնքում խիստ անհրաժեշտ, նույնիսկ լուրջ ծախսատար ծրագրեր ֆինասավորելու և վարկային միջոցներ ներգրավելու համար:

Աղյուսակ 12-ում բերված է այն առաջնահերթ ծրագրերի նկարագրությունը, որոնք հնարավոր է իրականացնել խոշորացման միջոցով տնտեսված ֆինանսական միջոցների հաշվին՝ 4 տարի ժամանակահատվածում:

*Աղյուսակ 12. Ֆինանսավորման ենթակա ծրագրերի ցանկը և նկարագրությունը*

|  |  |  |  |
| --- | --- | --- | --- |
| **ՀՀ** | **Ծրագրի անվանումը** | **Ծրագրի նկարագրությունը** | **Ծրագրի արժեքը** (հազ.դրամ) |
| 1 | Համայնքի կենտրոնում բազմաբնակարան բնակելի շենքերում վերանորոգման աշխատանքների անհրաժեշտություն | Բազմաբնակարան բնակելի 50 շենքերի շքամուտքերի վերանորոգում, | **50 000** |
| Նկուղներում ջրամատակարարման և ջրահեռացման, մաշված ցանցի վերանորոգում | **50 000** |
| Վերելակային տնտեսության քանակական և տեխնիկական իրավիճակի գնահատում և 5 վերելակների հիմնանորոգում | **20 000** |
| Բազմաբնակարան բնակելի 16 շենքերի հարթ և թեք տանիքների վերանորոգում | **130 000** |
| 2 | Համայնքում աղբահանության իրականացման սահմանափակ հնարավորություն-ներ | Համայնքի գյուղական բնակավայրի համար 70 հատ աղբամանների ձեռքբերում | **4 200** |
| Մեկ աղբատար մեքենայի ձեռքբերում | **28 000** |
| Դիլիջան քաղաքի աղբավայրը պահանջվող չափանիշներին համապատասխանեցում (բաժնեմասային ներդրում) | **55 000** |
| 3 |  |  |  |
| 4 |  |  |  |
| **Ընդամենը[[10]](#footnote-10)** | | |  |

Ծանոթություն:

Լրացուցիչ ֆինանսական միջոցների առկայության կամ վերը նշված ծրագրերը այլ միջոցներով իրականացնելու պայմաներում կարելի շարունակել սույն ցանկը ըստ սահմանված առաջնահերթության:

# Համայնքի բյուջեի հիմնական ցուցանիշները

Աղյուսակ 13-ում ներկայացված են Դիլիջան համայնքի բյուջեի հիմնական ցուցանիշները մինչև խոշորացնելը՝ ըստ համայնքի կազմի մեջ մտնող նախկին համայնքների, և խոշորացնելուց հետո: Մասնավորապես, այստեղ ներկայացված են համայնքի ընդհանուր ծախսերի բաժանումն ըստ վարչական և ֆոնդային մասերի, ինչպես նաև ըստ վարչական ծախսերի (կառավարման ապարատի պահպանում) և ծառայությունների մատուցումն արտահայտող ծախսերի: Աղյուսակից երևում է, որ խոշորացման արդյունքում ավելացել են ֆոնդային բյուջեի ծախսերն ու ծառայությունների մատուցմանն ուղղվող ծախսերը, ինչը դրական երևույթ է:

*Աղյուսակ 13. Դիլիջան համայնքի կազմի մեջ մտնող նախկին համայնքների բյուջեների ծախսերը (2012 թ. փաստ)*

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **ՀՀ** | **Համայնք** | **Ընդամենը ծախսեր** | | | **Ընդհանուր բնույթի հանրային ծառայություններ** | **Ծառայությունների մատուցումն արտացոլող ծախսեր** | | | | | | |
| **Ընդամենը** | **Վարչական մաս** | **Ֆոնդային մաս** | **Պաշտպանություն** | **Տնտեսական հարաբերություններ** | **Շրջակա միջավայրի պաշտպանություն** | **Բնակարանային շինարարություն և կոմունալ ծառայություն** | **Հանգիստ , մշակույթ և կրոն** | **Կրթություն** | **Սոցիալական պաշտպանություն** |
| 1 | Դիլիջան | 328 011,4 | 296 780,9 | 31 230,5 | 81 660,4 | 165,0 | -62 681,4 | 39 534,6 | 41 483,7 | 67 166,4 | 155 277,2 | 5 405,4 |
| 2 | Հաղարծին | 71 658,1 | 66 845,9 | 4 812,2 | 31 243,6 | 0,0 | 1 143,4 | 0,0 | 5 027,4 | 2 062,4 | 27 931,3 | 4 250,0 |
| 3 | Թեղուտ | 25 292,2 | 24 345,8 | 946,4 | 16 265,8 | 0,0 | -5 059,6 | 2 116,2 | 2 099,8 | 80,0 | 7 890,0 | 1 900,0 |
| 4 | Գոշ | 16 599,6 | 17 134,1 | -534,4 | 15 015,5 | 0,0 | 165,6 | 0,0 | 654,4 | 0,0 | 764,2 | 0,0 |
| 5 | Աղավնավանք | 4 426,5 | 4 612,5 | -186,0 | 4 330,5 | 0,0 | -156,0 | 6,0 | 6,0 | 70,0 | 30,0 | 140,0 |
| 6 | Խաչարձան | 4 356,9 | 4 356,9 | 0,0 | 4 091,5 | 0,0 | 10,0 | 4,8 | 7,2 | 129,4 | 30,0 | 84,0 |
| 7 | Հովք | 14 573,7 | 5 362,3 | 9 211,4 | 6 513,3 | 0,0 | 7 860,4 | 0,0 | 0,0 | 0,0 | 0,0 | 200,0 |
|  | Ընդամենը | 464 918,4 | 419 438,4 | 45 480,0 | 159 120,6 | 165,0 | -58 717,7 | 41 661,6 | 49 278,5 | 69 508,2 | 191 922,7 | 11 979,4 |
|  |  |  |  |  |  |  |  |  |  |  |  |  |
| Դիլիջան (խոշորացված) | | 464 918,4 | 358 773,3 | 106 145,1 | 93 666,2 | 371 252,2 | | | | | | |

Դիլիջան համայնքում համայնքների խոշորացման արդյունքում մեծացել են ֆոնդային բյուջեի ծախսերը՝ 9,8 %-ից հասնելով մինչև 23,2 %-ի: 11,3 %-ով ավելացել են նաև վարչական բյուջեի ծախսերի կազմում ծառայությունների մատուցմանն ուղղվող ծախսերը, ինչը նշանակում է, որ նույն տոկոսով նվազել են կառավարման ապարատի պահպանման ծախսերը (աղյուսակ 14):

*Աղյուսակ 14. Դիլիջան համայնքի բյուջեի հիմնական ցուցանիշները մինչև խոշորացնելը և խոշորացնելուց հետո*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | Ընդամենը ծախսեր[[11]](#footnote-11) | | Այդ թվում | | | | | | |
| Վարչական բյուջեի ծախսեր | | | | | Ֆոնդային բյուջեի ծախսեր | |
| Ընդամենը | | Այդ թվում ծառայություններին ողղված ծախսեր | | |
| Հազ.դրամ | % | Հազ.դրամ | % | Հազ.դրամ | % ընդհանուրից | % վարչական բյուջեից | Հազ.դրամ | % |
| Մինչև խոշորացումը | **467 221,9** | **100,0** | **421 239,0** | **90,2** | **269 232,6** | **57,6** | **63,9** | **45982,9** | **9,8** |
| Խոշորացումից հետո | **467 221,9** | **100,0** | **358 773,3** | **76,8** | **270 000,0** | **57,8** | **75,3** | **108 448,6** | **23,2** |

Աղյուսակ 15 - ում ներկայացված են Դիլիջան խոշորացված համայնքի բյուջեի ծախսերը 4 տարվա կտրվածքով՝ ըստ վարչական և ֆոնդային բյուջեների ծախսերի՝ ներկայացնելով նաև ծառայությունների մատուցմանն ուղղվող ծախսերը: Դիլիջան համայնքի բյուջեի ծախսերը յուրաքանչյուր տարի ավելացվել են՝ հիմք ընդունելով ֆինանսական համահարթեցման դոտացիաների հնարավոր աճի տեմպը և աշխատակազմի նվազագույն աշխատավարձի մակարդակի բարձրացման փոխհատուցումից տրված գումարները:

*Աղյուսակ 15. Դիլիջան համայնքի բյուջեի ծախսերը 4 տարվա կտրվածով*

|  |  |  |  |  |  |  |  |
| --- | --- | --- | --- | --- | --- | --- | --- |
|  | | | **Մինչև խոշորոցումը** | **Խոշորացումից հետո** | | | |
| **I տարի** | **II տարի** | **III տարի** | **IV տարի** |
| **Ընդամենը ծախսեր** | | | **467 221,9** | **467 221,9** | **494 340** | **524 170** | **556 980** |
|  | **Վարչական բյուջեի ծախսեր** | | **421 239,0** | **358 773,3** | **369 620** | **381 550** | **394 680** |
|  | | **Այդ թվում ՝ծառայություն-ներին ողղված ծախսեր** | **269 232,6** | **270 000,0** | **280 850** | **29 780** | **305 900** |
|  | **Ֆոնդային բյուջեի ծախսեր** | | **45982,9** | **108 448,6** | **124 720** | **142 620** | **162 300** |

Բացի վերը նշվածից, Դիլիջան համայնքը լուրջ ֆինանսական ակնկալիքներ կարող է ունենալ նաև կապված «Ֆինանսական համահարթեցման մասին» նոր օրենքի ընունման հետ: Այս մասով սպասվելիք գումարը կկազմի - **36,3 մլն դրամ:**

Ընդհանուր առմամբ, հաշվի առնելով բոլոր ուղղություններով ակնկալվող փոփոխությունները (համայնքների խշորացում, ֆինանսական համահարթեցման նոր մեխանիզմների ներդրում, նվազագույն աշխատավարձի շեմի բարձրացման հետ կապված փոխհատուցում, Դիլիջան համայնքը մեկ տարվա ընթացքում կունենա լրացուցիչ (ազատված) 98,8 մլն դրամ:

*Աղյուսակ 19. Դիլիջան համայնքի՝ բոլոր ողղություններով կանխատեսվող օգուտները*

*(հազ.դրամ)*

|  |  |  |  |
| --- | --- | --- | --- |
|  | **Ընդամենը ծախսեր** | **որից** | **Լրացուցիչ (ազատված) միջոցներ[[12]](#footnote-12)** |
| **Վարչական բյուջե** |
| **Մինչև խոշորացումը** | **467 221,9** | **421 239,0** | **-** |
| **Խոշորացումից հետո** | **467 221,9** | **358 773,3** | **-** |
|  | | | |
| **Համայնքների խոշորացման արդյունքում (վարչական բյուջեի ծախսերի կրճատումից)** | **-** | **-** | **62 455,7** |
| **«Ֆինանսական համահարթեցման մասին» նոր օրենքի ընունման արդյունքում** | **-** | **-** | **36 300** |
| **Ընդամենը** | **-** | **-** | **98 755,7** |

# Համայնքների խոշորացման արդյունքում համայնքային լիազորությունների և որոշ իրավական պահանջների վերանայման անհրաժեշտությունը

Նախքան համայնքների խոշորացումը, երբ խոշորացված համայնքի կազմի մեջ մտնող վարչական միավորները ինքնուրույն համայնքներ են, նրանց միմյանց կապող ճանապարհները հանդիսանում են պետական (մարզային) ենթակայության ճանապարհներ: Դա նշանակում է, որ այդ ճանապարհների սպասարկումը (այդ թվում նաև կապիտալ նորոգումը) իրականացվում է պետական բյուջեի միջոցների հաշվին: Համայնքների խոշորացումից հետո այդ ճանապարհները դառնում են ներհամայնքային և, հետևաբար, դրանց սպասարկումը կատարվելու է համայնքի կողմից, իր բյուջեի միջոցների հաշվին: Տրամաբանական է, որ այս դեպքում այդ լիազորությունը հարկավոր է դիտարկել որպես պատվիրակված լիազորություն և պետական բյուջեից ստանալ համապատասխան ֆինանսավորում, կամ համայնքներին տրամադրել այդ աշխատանքների կատարման համար նպատակային դրամաշնորհներ:

ՀՀ օրենսդրության համաձայն՝ համայնքներն իրավունք ունեն ձևավորված վարչական բյուջեի պահուստային ֆոնդից հատկացումներ կատարել ֆոնդային բյուջե և կատարել կապիտալ ծախսեր: Օրենսդրությունը սահմանափակում է վարչական բյուջեի պահուստային ֆոնդի չափը՝ սահմանելով այն վարչական բյուջեի ընդհանուր եկամուտների 5-20 %-ի չափով: Համայնքների խոշորացման պարագայում, երբ վարչական բյուջեում վարչական ծախսերի տնտեսման հաշվին առաջանում են ազատ միջոցներ, երբեմն կարող են խոչընդոտներ առաջանալ այդ միջոցներն օգտագործելիս՝ անհրաժեշտ ծավալի կապիտալ ծրագրեր իրականացնելու համար: Իսկ խոշորացման պարագայում կապիտալ ծախսերի իրականացումը երբեմն լինում է օբյեկտիվ անհրաժեշտություն, քանի որ շատ դեպքերում նոր ծրագրերի իրականացումն իր մեջ ներառում է նաև կապիտալ ծախսերի իրականացում:

# Հավելվածներ

## Հավելված 1. Համայնքների խոշորացման արդյունքում վարչական ծախսերի կրճատումից առաջացող օգուտների հաշվարկման մոտեցումները

**Երբ խոշորացված համայնքի կազմի մեջ մտնում են տարբեր՝ քաղաքային և գյուղական կարգավիճակ ունեցող բնակավայրեր**

Համայնքների խոշորացման օգուտներն առաջին հերթին արտահայտվում են համայնքների վարչական ծախսերի կրճատմամբ: Պարզ է, որ նոր ձևավորված համայնքի աշխատակազմը չի կարող իր մեջ ներառել նախկին համայնքների աշխատակազմերն ամբողջությամբ[[13]](#footnote-13), այլ որոշակի փոփոխություններ կկրի: Որոշակի փոփոխություններ կկրեն նաև վարչական ծախսերը:

Գործնականում բավականին դժվար է հաշվարկել, թե կոնկրետ քանի միավոր հաստիք կկրճատվի և որքան գումար կազատվի համայնքների խոշորացման արդյունքում, քանի որ չկան համայնքի աշխատակազմի թվի վերաբերյալ սահմանված նորմատիվներ: Իհարկե, կան պաշտոններ, որոնց մասին միանշանակ կարելի է ասել, որ նոր ձևավորված մեկ համայնքում դրանք չեն կարող լինել մի քանի հատ: Սակայն երբ խոսքը վերաբերում է կոնկրետ մասնագետներին, շատ դժվար է ենթադրել, թե նրանցից քանիսը կկրճատվեն: Ավելին, նոր ձևավորված համայնքում աշխատակազմի կրճատման արդյունքում տնտեսված գումարների հաշվին նոր ծառայությունների մատուցումը կարող է ենթադրել նաև նոր աշխատողների ներգրավում:

Դժվար է հաշվարկել նաև, թե ինչպիսին կլինեն նոր ձևավորված համայնքի վարչական ծախսերը, քանի որ դարձյալ չկան սահմանված նորմատիվներ:

Ելնելով վերը շարադրվածից՝ համայնքների խոշորացման արդյունքում վարչական ծախսերի կրճատման հաշվարկը կատարվում է միմիայն ***փորձագիտական գնահատմամբ***:

Հաշվարկները կատարելիս դիտարկվում է նաև խոշորացման արդյունքում նոր պաշտոնների ձևավորման և դրանց պահպանման հետ կապված ծախսերի առաջացման անհրաժեշտությունը: Խոսքը, մասնավորապես, վերաբերում է նոր ձևավորված համայնքի բնակավայրերում (բացի համայնքի կենտրոնի բնակավայրից) «վարչական ներկայացուցչի» պաշտոնին, ով կհանդիսանա նախկին համայնքի տարածքում նոր ստեղծված համայնքի ղեկավարի ներկայացուցիչը: Իհարկե, վարչական ներկայացուցչի գործառույթներն էականորեն կտարբերվեն համայնքի ղեկավարի գործառույթներից, և, բնականաբար, այդ հաստիքի պահպանման համար շատ մեծ ծախսեր չեն ենթադրի:

Այն դեպքում, երբ նոր համայնքը ձևավորվել է քաղաքային համայնքի շուրջ շրջակա գյուղական համայնքների խոշորացման արդյունքում, ապա խոշորացումից առաջացող օգուտների հաշվարկման նպատակով կիրառվել է հետևյալ մոտեցումը:

Ենթադրվել է, որ քաղաքային համայնքի գործող վարչական ապարատի միջոցով հնարավոր կլինի սպասարկել խոշորացված համայնքն ամբողջությամբ: Եվ, փաստորեն, խոշորացվող համայնքի կազմի մեջ մտնող նախկին գյուղական համայնքների աշխատակազմերն ու դրանց պահպանման ծախսերը խոշորացման արդյունքում կկրճատվեն ամբողջությամբ:

Սրան զուգահեռ՝ այդ նույն բնակավայրերում կառաջանան նոր ծախսեր՝ կապված համայնքի ղեկավարի վարչական ներկայացուցչի հաստիքի ստեղծման և նրա պահպանման հետ:

Վարչական ներկայացուցչի պահպանման ծախսերը կարող են լինել տարբեր՝ կախված տվյալ բնակավայրի բնակչության թվից: Քանի որ բնակչության թվից կախված, տարբեր կլինի նաև վարչական ներկայացուցչի աշխատանքային ծանրաբեռնվածությունը:

Այսպես, խոշորացված համայնքի կազմի մեջ մտնող բոլոր բնակավայրերում կսահմանվի մեկ վարչական ներկայացուցչի հաստիք: 3000-ից ավելի բնակիչ ունեցող բնակավայրերում վարչական ներկայացուցիչները կունենան մեկ օգնական և գրասենյակի հավաքարար: 5000-ից ավելի բնակիչ ունեցող բնակավայրերում, համայնքի ավագանու որոշմամբ, կարող են սահմանվել լրացուցիչ հաստիքներ:

Վարչական ներկայացուցչի աշխատավարձը սահմանվել է՝ հիմք ընդունելով տվյալ բնակավայրի բնակչության թիվը:

Մինչև 300 բնակիչ ունեցող բնակավայրերում՝ 60000 դրամ, որը մոտավորապես համապատասխանում է նվազագույն աշխատավարձին՝ ներառյալ եկամտային հարկը: 300-ից ավել բնակիչ ունեցող հաջորդ յուրաքանչյուր միջակայքում ընդգրկված բնակավայրերի դեպքում վարչական ներկայացուցչի աշխատավարձը, նախորդ միջակայքի համեմատությամբ, կաճի մոտավորապես 20 %-ով: 300-500 բնակիչ ունեցող բնակավայրեր՝ 72000 դրամ, 500-1000 բնակիչ ունեցող բնակավայրեր՝ 86400 դրամ, 1000-3000 բնակիչ ունեցող բնակավայրեր՝ 103400 դրամ, 3000 և ավելի բնակիչ ունցող բնակավայրեր՝ համայնքի ղեկավարի աշխատավարձի 80 %-ը, բայց ոչ պակաս, քան ԱԺ պատգամավորի աշխատավարձի[[14]](#footnote-14) 40 %-ը, որը կազմում է 132638 դրամ:

Եթե տվյալ բնակավայրի բնակչության թիվը գերազանցում է 3000-ը, և, փաստորեն, առաջանում է նաև մեկ նոր՝ վարչական ներկայացուցչի օգնականի հաստիք, ապա վերջինիս աշխատավարձը սահմանվում է տվյալ բնակավայրի վարչական ներկայացուցչի աշխատավարձի 50 %-ի չափով, բայց ոչ պակաս, քան նվազագույն աշխատավարձը: Հավաքարարի աշխատավարձը սահմանվում է նվազագույն աշխատավարձի չափով:

Բացի աշխատավարձից, վարչական ներկայացուցչի պահպանման հետ կապված նախատեսվել են նաև որոշ այլ ծախսեր: Այս ծախսերը նույնպես սահմանվել են՝ հաշվի առնելով տվյալ բնակավայրի բնակչության թիվը:

Մասնավորապես, սահմանվել է, որ մինչև 300 բնակիչ ունեցող բնակավայրերում գրասենյակի պահպանման ծախսեր չեն նախատեսվում: Նախատեսվում են միայն վարչական ներկայացուցչի գործունեությունը ապահովող տրանսպորտային, կապի և գրենական պարագաների (թուղթ, գրիչ և այլն) ձեռքբերման ծախսեր (աղյուսակ 16):

*Աղյուսակ 16 .Վարչական ներկայացուցչի գործունեությունը ապահովող որոշ ծախսեր*

|  |  |  |  |
| --- | --- | --- | --- |
| **ՀՀ** | **Ծախսի անվանում** | **Ամսական ծախս (դրամ)** | **Տարեկան ծախս (դրամ)** |
| 1 | Տրանսպորտային ծախսեր | 15000 | 180000 |
| 2 | Հեռախոսային կապ | 3000 | 36000 |
| 3 | Գրենական պարագաներ | 2000 | 24000 |
|  | ***Ընդամենը ծախսեր*** | ***20000*** | ***240000*** |

300-ից ավելի բնակիչ ունեցող համայնքներում, բացի վերոհիշյալ ծախսերից, նախատեսվում են նաև վարչական ներկայացուցչի պահպանման գրասենյակային ծախսեր:

Աղյուսակ 17 – ում ներկայացված են 300-ից ավելի բնակիչ ունեցող բնակավայրերի վարչական ներկայացուցչի գործունեության համար անհրաժեշտ, ինչպես նաև վարչական ներկայացուցչի գրասենյակային ծախսերը: Բնակչության թվի յուրաքանչյուր հաջորդ միջակայքին պատկանող բնակավայրի վարչական ներկայացուցչի պահպանման ծախսերը նախորդի համեմատությամբ ավելացել են մոտավորապես 20 %-ով:

*Աղյուսակ 17. Վարչական ներկայացուցչի պահպանման և գրասենյակային ծախսեր*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **ՀՀ** | **Ծախսի անվանում** | **300-500 բնակիչ ունեցող բնակավայրեր** | | **500-1000 բնակիչ ունեցող բնակավայրեր** | | **1000-3000 բնակիչ ունեցող բնակավայրեր** | | **3000 և ավելի բնակիչ ունեցող բնակավայրեր** | |
| **Ամսական ծախս (դրամ)** | **Տարեկան ծախս (դրամ)** | **Ամսական ծախս (դրամ)** | **Տարեկան ծախս (դրամ)** | **Ամսական ծախս (դրամ)** | **Տարեկան ծախս (դրամ)** | **Ամսական ծախս (դրամ)** | **Տարեկան ծախս (դրամ)** |
| 1 | Էլեկտրաէներգիա | 10000 | 120000 | 12000 | 144000 | 14400 | 172800 | 17280 | 207360 |
| 2 | Տրանսպորտային ծախսեր | 15000 | 180000 | 18000 | 216000 | 21600 | 259200 | 25920 | 311040 |
| 3 | Հեռախոսային կապ | 3000 | 36000 | 3600 | 43200 | 4320 | 51840 | 5180 | 62160 |
| 4 | Գրենական պարագաներ | 2000 | 24000 | 2400 | 28800 | 2880 | 34560 | 3460 | 41520 |
| 5 | Այլ գրասենյակային ծախսեր | 5000 | 60000 | 6000 | 72000 | 7200 | 86400 | 8640 | 103680 |
|  | ***Ընդամենը ծախսեր*** | ***35000*** | ***420000*** | ***42000*** | ***504000*** | ***50400*** | ***604800*** | ***60480*** | ***725760*** |

## Հավելված 2. ՀՀ ՏԿՆ –ի կողմից պատրաստված տեղեկանքը Դիլիջան համայնքի բնակավայրերը համայնքի կենտրոնին միացնող ճանապարհների մասին

|  |  |  |  |  |  |  |
| --- | --- | --- | --- | --- | --- | --- |
| **Գյուղերի անվանումները** | **Հեռավորու-թյունը կենտրոնից (կմ)** | **Ծածկի տեսակը** | | **Ծածկի վիճակը** | **Նորոգման տեսակը (կմ)** | **Պահանջվող գումարը (1000 դր.)** |
| **Ա/Բ** | **Կոպճային** |
| **Դիլիջան** |  | ա/բ |  | Բավարար | - | - |
| **Հաղարծին** | 12 | ա/բ |  | բավարար | - | - |
| **Թեղուտ** | 8 | ա/բ |  | բավարար | - | - |
| **Գոշ** | 19 | ա/բ |  | բավարար | - | - |
| **Աղավնավանք** | 25 | ա/բ |  | բավարար | - | - |
| **Խաչարձան** | 21 | ա/բ |  | բավարար | - | - |
| **Հովք** | 17 | ա/բ | խճային | 16կմ.ա/բ-լավ | - | -' |
| 1 կմ.-բավար. |
| **Ընդամենը** |  |  |  |  |  | **474368.4** |

1. <http://www.mta.gov.am/u_files/file/Hayecakarger/qax44-18_1.pdf> [↑](#footnote-ref-1)
2. Բոլոր այն իրավական ակտերը, որոնք պարունակում են դրույթներ համայնքների քաղաքային կամ գյուղական կարգավիճակի մասին փոփոխման ենթակա են: [↑](#footnote-ref-2)
3. Որպես հարկային բազաներ հիմք են ընդունվել ՀՀ 2014 թ. պետական բյուջեից ՀՀ համայնքների բյուջեներին «Ֆինանսական համահարթեցման մասին» ՀՀ օրենքով սահմանված կարգով ֆինանսական համահարթեցման դոտացիաների գումարների հաշվարկներում օգտագործվող հողի հարկի և գույքահարկի գծով 2012 թ. ելակետային տվյալները: [↑](#footnote-ref-3)
4. Կառավարության 2013 թ. հունիս 27-ի թիվ 661 – Ն որոշում, հավելված 7, աղյուսակ 12: [↑](#footnote-ref-4)
5. Համաձայն 2014 -2016 թ. –ի միջնաժամկետ ծախսային ծրագրում ներառած ցուցանիշների: [↑](#footnote-ref-5)
6. Գույք, սարքավորումներ, համակարգչային ծրագրեր, ինտերնետ կապ և այլն: [↑](#footnote-ref-6)
7. Փոքր բնակավայրերի ներկայացվածությունը համայնքի ավագանու կազմում ապահովելու նպատակով կարելի է այդ համայնքների համար սահմանել ավագանու տեղերի քվոտաներ, ինչը կապահովի յուրաքանչյուր բնակավայրից ավագանու առնվազ մեկ անդամի ներկայացուցչություն: [↑](#footnote-ref-7)
8. Դպրոցների մասին մանրամասն տեղեկատվությունը տես 2.3 կետի «**Կրթություն»**  ենթավերնագրի տակ: [↑](#footnote-ref-8)
9. Եթե խոշորացված համայնքի կազմի մեջ մտնող բնակավայրերից մեկում ջրամատակարարման համակարգի կառավարումը իրականացվում է «օպերատորի» կողմից, ապա նպատակահարկար է մնացած բնակավայրերի ջրամատակարարումը նույնպես հանձնել այդ «օպերատորին»: [↑](#footnote-ref-9)
10. Չբավարարող միջոցները կարելի է լրացնել բյուջեի ընդհանուր միջոցների հաշվին կամ տեղափոխել հաջորդ քառամյա ժամանակահատված: [↑](#footnote-ref-10)
11. Ընդամենը ծախսերին ավելացվել են նվազագույն աշխատավարձի մակարդակի բարձրացման հետ կապված պետական բյուջեից ստացվող հնարավոր փոխհատուցումների գումարները (1800,6 հազ. դրամ), ինչպես նաև արդյունավետ հարկային վարչարարությունից ստացվող տնտեսական օգուտների գումարները (502,88 հազ. դրամ): Առաջինները մինչև խոշորացնելը ներառվել են վարչական ապարատի պահպանման ծախսերի կազմում, իսկ խոշորացնելուց հետո՝ ծառայությունների մատուցմանն ուղղվող ծախսերի կազմում: Արդյունավետ հարկային վարչարարությունից ստացվող տնտեսական օգուտների գումարները երկու դեպքում էլ ներառվել են ծառայությունների մատուցմանն ուղղվող ծախսերի կազմում: [↑](#footnote-ref-11)
12. Նոր ծառայությունների կազմակերպման կամ գոյություն ունեցող ծառայությունների ընդլայնման պարագայում լրացուցիչ (ազատված) միջոցների մի մասը կուղղվի այդ ծախսերի ֆինանսավորմանը, որի արդյունքում նույն չափով կմեծանան վարչական բյուջեի ծախսերը: [↑](#footnote-ref-12)
13. Ակնհայտ է, որ համայնքների խոշորացման արդյունքում նոր ձևավորվող համայնքում չի կարող լինել մեկից ավելի համայնքի ղեկավար, աշխատակազմի քարտուղար և այլն: Ուստի առաջանալու է նոր ձևավորված համայնքների հաստիքացուցակները վերանայելու և կրճատելու անհրաժեշտություն: [↑](#footnote-ref-13)
14. ՀՀ Ազգային ժողովի պատգամավորի պաշտոնային դրույքաչափը 2013 թ. հունվարի 1 – ից սահմանված է 331 հազար 595 դրամ (ներառյալ աշխատավարձից վճարվող եկամտային հարկը): [↑](#footnote-ref-14)