**Ուսումնասիրություն**

**համայնքների խոշորացումից առաջացող օգուտների և դրանց օգտագործման վերաբերյալ**

**Ուրցաձոր համայնք**

**(Ուրցաձոր, Շաղափ, Լանջանիստ և Լուսաշող բնակավայրեր)**



ԵՐԵՎԱՆ 2013թ.

Բովանդակություն

[Ներածություն 3](#_Toc367464897)

[1. Ուրցաձոր համայնքի խոշորացման մոդելը և վերջինիս ընտրության հիմնավորումը 4](#_Toc367464898)

[2. Ուրցաձոր համայնքի խոշորացումից առաջացող օգուտները 5](#_Toc367464899)

[2.1.Համայնքների խոշորացման արդյունքում ՏԻ մակարդակում առաջացող չափելի օգուտները 5](#_Toc367464900)

[2.1.1. Համայնքների խոշորացման արդյունքում վարչական ծախսերի կրճատումից առաջացող օգուտները 6](#_Toc367464901)

[2.1.2. Համայնքների խոշորացման արդյունքում արդյունավետ հարկային վարչարարությունից առաջացող օգուտները 10](#_Toc367464902)

[2.1.3. Այլ չափելի օգուտներ 11](#_Toc367464903)

[2.1.4. Համայնքների խոշորացման արդյունքում ՏԻ մակարդակում առաջացող չափելի օգուտների հանրագումարը և կանխատեսումները գալիք 4 տարիների համար 13](#_Toc367464904)

[2.2. Այլ՝ ոչ չափելի օգուտներ 13](#_Toc367464905)

[2.3. Պետական մակարդակում առաջացող հնարավոր օգուտներ 14](#_Toc367464906)

[3. Ուրցաձոր համայնքի միջնաժամկետ զարգացման ծրագրային մոտեցումները 15](#_Toc367464907)

[3.1. Ուրցաձոր համայնքի իրավիճակի վերլուծությունը 15](#_Toc367464908)

[3.2. Համայնքում առկա հիմնահարցերն ու դրանց լուծմանն ուղղված ծրագրերը 24](#_Toc367464909)

[4. Համայնքում առկա հիմնահարցերի լուծմանն ուղղված առաջնահերթ ծրագրերը 26](#_Toc367464910)

[5. ՏԻ ոլորտին առնչվող այն առաջնահերթ ծրագրերը, որոնք հնարավոր է իրականացնել միջնաժամկետ (4 տարվա) ժամանակահատվածում, խոշորացման արդյունքում առաջացող օգուտների հաշվին 27](#_Toc367464911)

[6. Համայնքի բյուջեի հիմնական ցուցանիշները 29](#_Toc367464912)

[7. Համայնքների խոշորացման արդյունքում համայնքային լիազորությունների և որոշ իրավական պահանջների վերանայման անհրաժեշտությունը 31](#_Toc367464913)

[Հավելվածներ 33](#_Toc367464914)

[Հավելված 1. Համայնքների խոշորացման արդյունքում վարչական ծախսերի կրճատումից առաջացող օգուտների հաշվարկման մոտեցումները 33](#_Toc367464915)

[Հավելված 2. ՀՀ ՏԿՆ –ի կողմից պատրաստված տեղեկանքը, Ուրցաձոր համայնքի բնակավայրերը համայնքի կենտրոնին միացնող ճանապարհների մասին 37](#_Toc367464916)

# 

# Ներածություն

Հայաստանում տեղական ինքնակառավարման համակարգի կայացմանը զուգընթաց, որպես առանցքային հիմնախնդիր, մշտապես ընդգծվում է ՀՀ վարչատարածքային կառուցվածքը, ավելի կոնկրետ` նրա մասնատվածության բարձր աստիճանը: Ըստ այդ կառուցվածքի ձևավորված վարչատարածքային միավորների գերակշիռ մասը փոքրաթիվ բնակչությամբ գյուղական համայնքներ են, որոնք բնակչությանը մատուցվող համայնքային ծառայությունները կամ իրականացնում են ցածր մակարդակով, կամ ընդհանրապես չեն իրականացնում: Այս համայնքներում պետության կողմից հատկացվող ֆինանսական միջոցները հիմնականում ուղղվում են վարչական ծախսերին` ծառայությունների մատուցման վրա էական ազդեցություն չթողնելով, իսկ ներդրումային ծրագրերի իրականացումը դժվարանում է աշխատակազմի սահմանափակ կարողությունների պատճառով:

Գործող վարչատարածքային բաժանումը էական խոչընդոտ է հանդիսանում համայնքների կարողությունների ամրապնդման, սահմանափակ ֆինանսական միջոցների արդյունավետ ու նպատակային օգտագործման և տեղական ինքնակառավարման համակարգի բնականոն զարգացման համար:

Ստեղծված իրավիճակում լուրջ անհրաժեշտություն է առաջացել համայնքների խոշորացման միջոցով օպտիմալացնելու ՀՀ վարչատարածքային բաժանման համակարգը՝ որպես ուղենիշ ունենալով ՀՀ կառավարության 2011թ. նոյեմբերի 10-ին ընդունած` «Համայնքների խոշորացման և միջհամայնքային միավորումների ձևավորման» հայեցակարգը[[1]](#footnote-1): Հայեցակարգային դրույթների շարքում կարևորագույն նշանակություն ունեն համայնքների խոշորացման սկզբունքները և չափորոշիչները, որոնք լուրջ նախապայման են խոշորացման միավորի (փնջի կամ սխեմայի) ձևավորման ժամանակ սուբյեկտիվ մոտեցումներից խուսափելու և խոշորացման գործընթացը առավել կառավարելի կազմակերպելու համար:

Ակնհայտ է, որ խոշորացման միավորի ձևավորման համար հայեցակարգային մոտեցումներին զուգահեռ, պակաս նշանակություն չունեն նաև այնպիսի գործոնները, որոնք նպաստավոր պայմաններ են ստեղծում արդեն խոշորացված համայնքի սոցիալ-տնտեսական հետագա զարգացման համար: Նման գործոններից են՝ խոշորացման փնջում քաղաքային համայնքի առկայությունը, բնակավայրերի համատեղ զարգացման հեռանկար (տեսլական) ունենալը, մեկ միասնական ապրանքանիշից (բրենդ) օգտվելու հնարավորությունը, պետական և համայնքային նշանակության հողատարածքները ըստ համայնքների հնարավորինս հավասարաչափ բաշխելը և այլն:

# Ուրցաձոր համայնքի խոշորացման մոդելը և վերջինիս ընտրության հիմնավորումը

Ուրցաձոր խոշորացված համայնքը ձևավորվել է Ուրցաձոր, Շաղափ, Լանջանիստ և Լուսաշող համայնքների խոշորացման արդյունքում: Խոշորացվող բոլոր համայնքներն ունեն գյուղական կարգավիճակ: Խոշորացման արդյունքում ձևավորված Ուրցաձոր համայնքը գյուղական կամ քաղաքային կարգավիճակ չի ունենա: Նախկին կարգավիճակները կշարունակեն կրել միայն համայնքի կազմի մեջ մտնող բնակավայրերը[[2]](#footnote-2):

Այս համայնքների խոշորացման փնջի կազմի ընտրությունը պայմանավորված է փնջի կազմում մեկ համեմատաբար խոշոր համայնքի (Ուրցաձոր) առկայությամբ, բնակավայրերի տեղաբաշխվածության նպատակահարմարության և ոչ հեռավոր անցյալում միասնական կառավարման համակարգ ունենալու փաստով:

«Համայնքների խոշորացման և միջհամայնքային միավորումների ձևավորման» հայեցակարգում սահմանված չափորոշիչներին, որոշ վերապահումներով, Ուրցաձոր համայնքի կազմի մեջ մտնող բնակավայրերը բավարարում են ամբողջությամբ: Ստորև ներկայացված են չափորոշիչների նկարագրերը:

* *Միացվող համայնքների ընդհանուր վարչական սահմանի առկայություն:* – Այս չափորոշչին Ուրցաձոր համայնքը բավարարում է ամբողջությամբ: Ուրցաձորն ընդհանուր սահման ունի Շաղափ և Լուսաշող բնակավայրերի հետ, Շաղափը՝ Ուրցաձորի, Լանջանիստի և Լուսաշողի հետ, Լանջանիստը՝ Շաղափի և Լուսաշողի հետ, իսկ Լուսաշողը՝ Ուրցաձորի, Շաղափի և Լանջանիստի հետ:
* *Նոր ձևավորվող համայնքի կենտրոնը, որպես կանոն, պետք է ունենա միացվող համայնքների նկատմամբ կենտրոնական դիրք, առնվազն 3000 բնակիչ և անհրաժեշտ նվազագույն ծավալի ենթակառուցվածքներ:* – Այս չափորոշչին Ուրցաձորը բավարարում է ամբողջությամբ: Ուրցաձորը լիարժեք կենտրոնական դիրք չունի, սակայն համայնքի կազմի մեջ մտնող բնակավայրերի տարածքային բաշխվածության դիտարկումը ցույց է տալիս, որ նրա դիրքն ավելի հարմար է համայնքի կենտրոն լինելու համար, քան մնացյալ բնակավայրերինը: Ուրցաձորում կա 3160 բնակիչ, գործող մանկապարտեզ, դպրոց, գրադարան, մշակույթի տուն, բժկական ամբուլատորիա:
* *Նոր ձևավորվող համայնքի բնակավայրերի հեռավորությունը համայնքի կենտրոնից, որպես կանոն, չպետք է գերազանցի 20 կմ-ը:* – Այս չափորոշչին Ուրցաձորը, կարելի է ասել, բավարարում է ամբողջությամբ: Համայնքի կազմի մեջ մտնող բնակավայրերը համայնքի կենտրոնին կապող ամենաերկար ճանապարհը Լուսաշող – Ուրցաձոր ճանապարհն է, որի երկարությունը 21 կմ է: 1 կմ-ի տարբերությունը այդքան էական չէ ասֆալտապատ և լավ վիճակում գտնվող ճանապարհի համար: Այդ պատաճառով կարելի է համարել, որ այս չափորոշչի պայմանները բավարարված են ամբողջությամբ:
* *Նոր ձևավորվող համայնքում պետք է առկա լինեն ՏԻՄ-երի պարտադիր լիազորությունների իրականացման համար անհրաժեշտ նվազագույն ենթակառուցվածքներ (մանկապարտեզ, բուժկետ, մշակույթի տուն/ակումբ) և միջնակարգ դպրոց* – Այս չափորոշչին Ուրցաձորը բավարարում է ամբողջությամբ: Նշված ենթակառուցվածքներից բոլորն էլ համայնքում առկա են և գործում են:
* *Նոր ձևավորվող համայնքի բնակավայրերի միջև հասարակական տրանսպորտային հաղորդակցություն ապահովող ճանապարհների (առնվազն խճապատ) առկայություն:* – Այս չափորոշչին, կարելի է ասել, Ուրցաձոր համայնքը բավարարում է ամբողջությմաբ: Միայն Լանջանիստ-Ուրցաձոր 16 կմ երկարությամբ ճանապարհի 1 կմ հատվածը գրունտային է և վերանորոգման կարիք ունի: 1 կմ-ը էական մեծություն չէ, որպեսզի հիմք լինի ասելու, որ չափորոշչի պայմանները չեն բավարարվում:
* *Նոր ձևավորվող համայնքի բնակավայրերի նախկինում համատեղ կառավարման մարմնի առկայություն (գյուղխորհուրդ, ավանային խորհուրդ, քաղխորհուրդ):* – Այս չափորոշչին Ուրցաձորը համապատասխանում է ամբողջությամբ: Ուրցաձորը և Շաղափը եղել են նախկին Ուրցաձոր գյուղխորհրդի կազմում, իսկ Լուսաշողը և Լանջանիստը եղել են նախկին Լուսաշող գյուղխորհրդի կազմում, Լանջառ և Ուրցալանջ բնակավայրերի հետ միասին: Լանջառը և Ուրցալանջը չեն մտնում Ուրցաձոր խոշորացված համայնքի բնակավայրերի կազմի մեջ:
* *Նոր ձևավորվող համայնքի բնակավայրերի բնակիչների համատեղելիություն և մենթալություն: Ազգային փոքրամասնություններով բնակեցված համայնքները կարող են խոշորացվել միայն առավելապես նույն ազգի ներկայացուցիչներով բնակեցված համայնքների հետ:* – Այս չափորոշչին Ուրցաձորը համապատասխանում է ամբողջությամբ: Համայնքի կազմի մեջ մտնող բնակավայրերում չկան ազգային փոքրամասնությունների ընդգծված կուտակումներ և մենթալության առումով համատեղելի են:

# Ուրցաձոր համայնքի խոշորացումից առաջացող օգուտները

## Համայնքների խոշորացման արդյունքում ՏԻ մակարդակում առաջացող չափելի օգուտները

Համայնքների խոշորացումը մի գործընթաց է, որն իր հետ բերում է բազմաթիվ փոփոխություններ, շոշափելի և ոչ շոշափելի արդյունքներ, կարճաժամկետ և երկարաժամկետ ազդեցություններ: Շատերի համար ակնհայտ է, որ համայնքների խոշորացման արդյունքում առաջանում են օգուտներ: Սակայն իրականում բավականին դժվար է թվային արտահայտությամբ գնահատել բոլոր հնարավոր արդյունքները: Սակայն որոշ օգուտների հաշվարկ, թեկուզև փորձագիտական դատողություններից ելնելով, կարելի է կատարել: Խոսքը մասնավորապես վերաբերում է հետևյալ ցուցանիշների հաշվարկներին.

* Համայնքների խոշորացման արդյունքում վարչական ծախսերի կրճատումից առաջացող օգուտներ.
* Համայնքների խոշորացման արդյունքում արդյունավետ հարկային վարչարարությունից առաջացող օգուտներ.
* Այլ չափելի օգուտներ:

## 2.1.1. Համայնքների խոշորացման արդյունքում վարչական ծախսերի կրճատումից առաջացող օգուտները

Ուրցաձոր համայնքում համայնքների խոշորացման արդյունքում վարչական ծախսերի կրճատումից առաջացող տնտեսական օգուտները հաշվարկելու համար կիրառվել է միևնույն՝ գյուղական կարգավիճակ ունեցող համայնքների խոշորացման արդյունքում առաջացող տնտեսական օգուտների հաշվարկման համար սահմանված մոտեցումը (հավելված 1):

Համաձայն սահմանված մոտեցման՝ հաշվարկվել է նոր ձևավորված համայնքի վարչական ծախսերը՝ ներառյալ համայնքի կազմի մեջ մտնող (բացի համայնքի կենտրոնից) գյուղական բնակավայրերի վարչական ներկայացուցիչների պահպանման ծախսերը:

Ուրցաձոր համայնքի վարչական ծախսերը հաշվարկելու համար նախ ձևավորվել է համայնքի աշխատակազմը: Այդ նպատակով մեխանիկական գումարման միջոցով հաշվարկվել է Ուրցաձորի համայնքի կազմի մեջ մտնող նախկին համայնքների հաստիքների հանրագումարային թիվը, որը կազմում է 47 միավոր (աղյուսակ 1):

*Աղյուսակ 1. Ուրցաձոր համայնքի կազմի մեջ մտնող նախկին համայնքների հաստիքացուցակները*

|  |  |  |  |  |  |  |
| --- | --- | --- | --- | --- | --- | --- |
| **Հաստիքի անվանումը** | **Ուրցաձոր** | **Շաղափ** | **Լանջանիստ** | **Լուսաշող** | ***Ընդամենը*** | **Դրույքաչափ՝ նվազագույն-առավելագույն (հազ. դրամ)** |
| ***Քաղաքական և հայեցողական պաշտոններ*** |  |  |  |  |  |  |
| Համայնքի ղեկավար | 1 | 1 | 1 | 1 | *4* | 88,0 – 220,0 |
| Համայնքի ղեկավարի տեղակալ | 1 |  |  | 1 | *2* | 80,0 – 144,0 |
| ***Համայնքային ծառայության պաշտոններ*** |  |  |  |  |  |  |
| Աշխատակազմի քարտուղար | 1 | 1 | 1 | 1 | *4* | 72,0 – 145,0 |
| Գլխավոր մասնագետ | 1 |  | 1 |  | *2* | 86,0 – 144,0 |
| Առաջատար մասնագետ | 1 | 1 | 1 | 1 | *4* | 68,0 – 116,0 |
| Առաջին կարգի մասնագետ | 1 |  |  |  | *1* | 115,0 |
| ***Քաղաքացիական աշխատանք*** |  |  |  |  |  |  |
| Մշակույթի տան տնօրեն | 1 | 1 |  | 1 | *3* | 47,0 – 120,0 |
| Գեղմասվար | 1 |  |  |  | *1* | 100,0 |
| Գործավար | 1 | 1 |  |  | *2* | 47,0 – 80,0 |
| Գրադարանավար | 1 | 1 |  | 1 | *3* | 47,0 – 80,0 |
| Ուսուցիչ պարի | 1 (8 ամիս) |  |  |  | *1* | 54,0 |
| Ուսուցիչ սպորտի | 2 (8 ամիս) |  |  |  | *2* | 54,0 |
| Ուսուցիչ արվեստի | 4 (8 ամիս) |  |  |  | *4* | 54,0 |
| Ջրագծի հսկիչ |  | 1 |  |  | *1* | 47,0 |
| ***Տեխնիկական սպասարկում իրականացնող անձնակազմ*** |  |  |  |  |  |  |
| Տնտեսվար | 1 |  |  |  | *1* | 86,0 |
| Օպերատոր | 1 | 1 |  |  | *2* | 55,0 – 80,0 |
| Վարորդ | 1 |  |  |  | *1* | 80,0 |
| Այգեպան-հսկիչ | 1 |  |  |  | *1* | 54,0 |
| Հավաքարար | 2 | 1 |  | 1 | *4* | 47,0 – 63,0 |
| Մարզադաշտի այգեպան | 1 (8 ամիս) |  |  |  | *1* | 54,0 |
| Մանկապարտեզի հսկիչ | 1 |  |  |  | *1* | 54,0 |
| Պահակ |  | 2 |  |  | *2* | 47,0 |
| *Ընդամենը* | *25* | *11* | *4* | *7* | *47* |  |

Այնուհետև ձևավորվել է Ուրցաձոր համայնքի աշխատակազմը, որտեղ նախատեսվել են 29 միավոր հաստիքներ՝ ներառյալ համայնքի կազմի մեջ մտնող բնակավայրերի (առանց համայնքի կենտրոնի) վարչական ներկայացուցիչների հաստիքները (աղյուսակ 2):

*Աղյուսակ 2. Ուրցաձոր համայնքի առաջարկվող հաստիքացուցակը և պահպանման ծախսերը*

|  |  |  |  |
| --- | --- | --- | --- |
| **Հաստիքի անվանումը** | **Հաստիքա**  **յին միավոր** | **Դրույքաչափ (հազ. դրամ)** | **Ծախսեր (հազ. դրամ)** |
| ***Քաղաքական և հայեցողական պաշտոններ*** |  |  |  |
| Համայնքի ղեկավար | 1 | 190,0 | 2280,0 |
| Համայնքի ղեկավարի տեղակալ | 1 | 150,0 | 1800,0 |
| ***Համայնքային ծառայության պաշտոններ*** |  |  |  |
| Աշխատակազմի քարտուղար | 1 | 140,0 | 1680,0 |
| Ֆինանսիստ-հաշվապահ | 1 | 130,0 | 1560,0 |
| Առաջատար մասնագետ | 3 | 120,0 | 4320,0 |
| Առաջին կարգի մասնագետ | 2 | 100,0 | 2400,0 |
| Երկրորդ կարգի մասնագետ | 2 | 80,0 | 1920,0 |
| ***Քաղաքացիական աշխատանք*** |  |  |  |
| Մշակույթի տան տնօրեն | 3 | 85,0 | 3060,0 |
| Գրադարանավար | 1 | 80,0 | 960,0 |
| Ուսուցիչ պարի | 1 (8 ամիս) | 60,0 | 480,0 |
| Ուսուցիչ սպորտի | 1 (8 ամիս) | 60,0 | 480,0 |
| Ուսուցիչ արվեստի | 2 (8 ամիս) | 60,0 | 960,0 |
| ***Տեխնիկական սպասարկում իրականացնող անձնակազմ*** |  |  |  |
| Տնտեսվար | 1 | 80,0 | 960,0 |
| Օպերատոր | 1 | 80,0 | 960,0 |
| Վարորդ | 1 | 80,0 | 960,0 |
| Այգեպան-հսկիչ | 1 | 60,0 | 720,0 |
| Հավաքարար | 1 | 70,0 | 840,0 |
| Պահակ | 2 | 70,0 | 1680,0 |
| ***Վարչական ներկայացուցիչներ*** |  |  |  |
| Շաղափի վարչական ներկայացուցիչ | 1 | 103,4 | 1240,8 |
| Լանջանիստի վարչական ներկայացուցիչ | 1 | 60,0 | 720,0 |
| Լուսաշողի վարչական ներկայացուցիչ | 1 | 86,4 | 1036,8 |
| ***Ընդամենը*** | ***29*** |  | ***31017,6*** |

Ծանոթություն: Ուրցաձոր համայնքի հաստիքացուցակն առաջարկելիս կատարվել են մի շարք ճշգրտումներ:

Մասնավորապես, զրոյացվել են գլխավոր մասնագետի, գործավարի, գեղմասվարի, ջրագծի հսկիչի, մարզադաշտի այգեպանի և մանկապարտեզի հսկիչի հաստիքները: Մշակույթի տան տնօրենների աշխատավարձն իջեցվել է մինչև 85,0 հազար դրամ:

Ուրցաձոր համայնքը, համաձայն ՀԾՔՄ-ի, մտնում է համայնքների դասակարգման 5-րդ խմբի մեջ: ՀԾՔՄ-ով առաջարկվող 5-րդ խմբին պատկանող համայնքների համար տիպային հաստիքացուցակներում կան հաստիքներ, որոնք չեն եղել Ուրցաձորի կազմի մեջ մտնող նախկին համայնքների հաստիքացուցակներում: Դրանք նույնպես ավելացվել են առաջարկվող հաստիքացուցակում: Մասնավորապես, մեկ միավորով ավելացվել է առաջին կարգի մասնագետի հաստիքը, ձևավորվել են նաև մեկ միավոր ֆինանսիստ – հաշվապահի և երկու միավոր երկրորդ կարգի մասնագետի հաստիքներ:

Համայնքի աշխատակազմի հաստիքների դրույքաչափերը սահմանելիս, սահմանված մոտեցման համաձայն, պետք է հիմք ընդունվեր գործող դրույքաչափերից և ՀԾՔՄ-ով առաջարկվող դրույքաչափերից առավելագույնը: Սակայն Սառնակունք համայնքի պարագայում գործող դրույքաչափերը բավականին բարձրացված են և փորձագիտական գնահատմամբ առավել նպատակահարմար է հիմք ընդունել ՀԾՔՄ-ով առաջարկվողները: Այդ նպատակով ճշգրտվել են համայնքի ղեկավարի, համայնքի ղեկավարի տեղակալի, աշխատակազմի քարտուղարի, առաջատար մասնագետների, առաջին կարգի մասնագետների, տնտեսվարի, հավաքարարի և պահակների աշխատավարձերը՝ համապատասխանեցնելով ՀԾՔՄ-ում սահմանված մակարդակների հետ:

2013 թ. հուլիսի 1-ից նվազագույն աշխատավարձը սահմանված է 45,0 հազար դրամ՝ առանց եկամտային հարկի: Բոլոր այն հաստիքների դրույքաչափերը, որոնք ցածր են եղել սահմանված նվազագույն աշխատավարձից, բարձրացվել են մինչև վերջինիս մակարդակին: Դրանք են՝ պարի ուսուցիչ, սպորտի ուսուցիչ, արվեստի ուսուցիչ և այգեպան-հսկիչ հաստիքները:

Համայնքի կազմի մեջ մտնող և համայնքի կենտրոն չհանդիսացող Շաղափ բնակավայրի բնակչության թիվը գտնվում է 1000-3000 միջակայքում և վերջինիս վարչական ներկայացուցչի աշխատավարձը, համաձայն սահմանված մոտեցման սահմանվել է 103,4 հազար դրամ: Լանջանիստի բնակչության թիվը փոքր է 300-ից և վարչական ներկայացուցչի աշխատավարձը կազմում է 60,0 հազար դրամ: Լուսաշողի բնակչության թիվը գտնվում է 500-1000 միջակայքում և վարչական ներկայացուցչի աշխատավարձը կազմում է 86,4 հազար դրամ:

Համայնքի վարչական ծախսերը հաշվարկելու համար հիմք են ընդունվել ՀԾՔՄ-ի համայնքների դասակարգման 5-րդ խմբի (որին պատկանում է Ուրցաձոր համայնքը) համար առաջարկվող վարչական ծախսերը, ձևավորված հաստիքացուցակի պահպանման ծախսերն ու վարչական ներկայացուցիչների գրասնեյակների պահպանման ծախսերը: Արդյունքում Ուրցաձոր համայնքի առաջարկվող վարչական ծախսերը կազմել են **51197,6 հազար դրամ** (աղյուսակ 3):

*Աղյուսակ 3. Ուրցաձոր համայնքի առաջարկվող վարչական ծախսերը*

|  |  |  |
| --- | --- | --- |
| **ՀՀ** | **Բյուջետային ծախսերի անվանումներ** | **Ծախսեր (հազ. դրամ)** |
| **Ա** | **ԸՆԹԱՑԻԿ ԾԱԽՍԵՐ, այդ թվում`** | **37857,6** |
| **1** | **Աշխատանքի վարձատրություն** | **31017,6** |
| **2** | **Ծառայությունների և ապրանքների ձեռքբերում,** այդ թվում՝ | **5840,0** |
| 2.1 | Շարունակական ծախսեր, այդ թվում՝ | 1400,0 |
|  | *-Էներգետիկ ծառայություններ* | *1000,0* |
|  | *-Կոմունալ ծառայություններ* | *220,0* |
|  | *-Կապի ծառայություններ* | *180,0* |
| 2.2 | Գործուղումների և շրջագայությունների ծախսեր, այդ թվում՝ | 340,0 |
|  | -Ներքին գործուղումներ | *150,0* |
|  | -Այլ տրանսպորտային ծախսեր | *190,0* |
| 2.3 | Պայմանագրային այլ ծառայությունների ձեռքբերում, այդ թվում՝ | 1100,0 |
|  | -Վարչական ծառայություններ | *100,0* |
|  | -Համակարգչային ծառայություններ | *220,0* |
|  | -Տեղեկատվական ծառայություններ | *240,0* |
|  | -Կառավարչական ծառայություններ | *110,0* |
|  | -Ներկայացուցչական ծախսեր | *200,0* |
|  | -Ընդհանուր բնույթի այլ ծառայություններ | *230,0* |
| 2.4 | Ընթացիկ նորոգում և պահպանում, այդ թվում՝ | 1700,0 |
|  | -Շենքերի և կառույցների ընթացիկ նորոգում և պահպանում | *1200,0* |
|  | -Մեքենաների և սարքավորումների ընթացիկ նորոգում և պահպանում | *500,0* |
| 2.5 | Նյութեր, այդ թվում՝ | 1300,0 |
|  | -Գրասենյակային նյութեր և հագուստ | *700,0* |
|  | -Տրանսպորտային նյութեր | *200,0* |
|  | -Հատուկ նպատակային այլ նյութեր | *400,0* |
| 3 | **Այլ ծախսեր**, այդ թվում՝ | **1000,0** |
|  | -Պահուստային միջոցներ | *500,0* |
|  | -Այլ ծախսեր | *500,0* |
| **Բ** | **ՈՉ ՖԻՆԱՆՍԱԿԱՆ ԱԿՏԻՎՆԵՐԻ ԳԾՈՎ ԾԱԽՍԵՐ, այդ թվում՝** | **3300,0** |
| 1 | **Հիմնական միջոցներ**, այդ թվում՝ | **3300,0** |
|  | -Շենքեր և շինություններ | 2000,0 |
|  | -Մեքենաներ և սարքավորումներ | 800,0 |
|  | -Այլ հիմնական միջոցներ | 500,0 |
| **Գ** | **ՎԱՐՉԱԿԱՆ ՆԵՐԿԱՅԱՑՈՒՑԻՉՆԵՐԻ ԳՐԱՍԵՆՅԱԿԻ ՊԱՀՊԱՆՄԱՆ ԾԱԽՍԵՐ** | **1348,8** |
|  | Շաղափի վարչական ներկայացուցչի գրասնեյակի պահպանման ծախսեր | 604,8 |
|  | Լանջանիստի վարչական ներկայացուցչի պահպանման ծախսեր | 240,0 |
|  | Լուսաշողի վարչական ներկայացուցչի գրասնեյակի պահպանման ծախսեր | 504,0 |
|  | ***ԸՆԴԱՄԵՆԸ ԾԱԽՍԵՐ (Ա+Բ+Գ)*** | ***42506,4*** |

Ասպիսով, Ուրցաձորում համայնքների խոշորացման արդյունքում վարչական ծախսերի կրճատումից առաջացող տնտեսական օգուտները կազմել են **5811,0 հազար դրամ** (աղյուսակ 4):

*Աղյուսակ 4. Ուրցաձորում համայնքների խոշորացման արդյունքում վարչական ծախսերի կրճատումից առաջացող տնտեսական օգուտները*

*(հազար դրամ)*

|  |  |  |  |  |  |  |  |
| --- | --- | --- | --- | --- | --- | --- | --- |
| **ՀՀ** | **Բնակավայ**  **րի անվանում** | **Ընդամենը վարչական ծախսեր**  **(2012 թ. փաստացի)** | **Որից** | | **Նախքան խոշորաց**  **նելը**  **վարչական ծախսեր** | **Խոշորա**  **ցումից հետո վարչական ծախսեր** | **Տնտեսա**  **կան օգուտներ** |
| **Վարչական բյուջե** | **Ֆոնդային բյուջե** |
| 1 | Ուրցաձոր | 26072,0 | 24889,4 | 1182,6 | **48317,4** | **42506,4** | **5811,0** |
| 2 | Շաղափ | 9763,5 | 9066,0 | 697,5 |
| 3 | Լանջանիստ | 4974,7 | 4894,7 | 80,0 |
| 4 | Լուսաշող | 7507,2 | 7507,2 | 0,0 |
|  | *Ընդամենը* | *48317,4* | *46357,2* | *1960,1* |

## 2.1.2. Համայնքների խոշորացման արդյունքում արդյունավետ հարկային վարչարարությունից առաջացող օգուտները

Համայնքների խոշորացման արդյունքում օգուտներ կարող են առաջանալ արդյունավետ հարկային վարչարարությունից:

*Աղյուսակ 5. Ուրցաձոր համայնքի հարկերի գանձման մակարդակը (2012 թ.) և վերջինիս բարձրացման հնարավոր ռեզերվները*

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  |  | **Գույքահարկ** | | | | | **Հողի հարկ** | | | | | **Ընդամենը ռեզերվներ** |
| **ՀՀ** | **Բնակավայրի անվանում** | **Հարկային բազա[[3]](#footnote-3)** (հ.դրամ) | **Փաստացի գանձում** (հ.դրամ)(2012թ. համայնքի բյուջե մուտքագրված գույքահարկ) | **Գանձման մակարդակ (**%) | **4 տարի հետո գանձման մակարդակ աճ (**%) | **Գանձման մակարդակի փոփոխությունից** (հ.դրամ) | **Հարկային բազա** | **Փաստացի գանձում** (հ.դրամ)(2012թ. համայնքի բյուջե մուտքագրված գույքահարկ) | **Գանձման մակարդակ (**%) | **4 տարի հետո գանձման մակարդակ աճ (**%) | **Գանձման մակարդակի փոփոխությունից** (հ.դրամ) |
| 1 | Ուրցաձոր | 2 368,0 | 2 100,3 | 88,7 | (100% -89,4%)/2= 5,3% | 5,3% \*3 085,5 = 163,5 | 3 770,4 | 3 857,9 | 102,3 | (100% -93,3%)/2 = 3,35 % | 3,35% \*7 476,3= 250,5 |  |
| 2 | Շաղափ | 388,9 | 344,4 | 88,6 | 1 850,0 | 1 857,4 | 100,4 |
| 3 | Լուսաշող | 446,2 | 389,0 | 87,2 | 1 758,2 | 1 055,8 | 60,1 |
| 4 | Լանջանիստ | 250,0 | 251,8 | 100,7 | 637,3 | 705,0 | 110,6 |
|  | ***Ընդամենը*** | 3 453,1 | 3 085,5 | 89,4 | ***5,3*** | ***163,5*** | 8 015,9 | 7 476,3 | 93,3 | ***3,35*** | ***250,5*** | ***414,0*** |

Ուրցաձորի խոշորացման փնջում ընդգրկված համայնքների կողմից 2012 թվականին հողի հարկի և գույքահարկի գծով հավաքագրված գումարների ընդհանուր արժեքը կազմում է՝ գույքահարկի մասով մասով՝ 3 085,5 հազ.դրամ, հողի հարկի մասով՝ 7 476,3 հազ. դրամ (տես աղյուսակ 5): Փաստացի գանձումների մակարդակը, գույքահարկի և հողի հարկի բազային ցուցանիշների նկատմամբ 2012թ.-ին կազմել է համապատասխանաբար 89,4% և 93,3%:

Խոշորացված Ուրցաձոր համայնքների համար հարկերի գանձման մակարդակի աճը հաջորդող 4 տարիների ընթացում կանխատեսվում է փաստացի և 100 % գանձման մակարդակների տարբերության կեսի չափով: Այսպես՝ Ուրցաձոր համայնքում գույքահարկի փաստացի գանձման մակարդակը 2012թ.-ին կազմել է 89,4%, 4 տարի հետո կանխատեսվում է գանձման մակարդակը բարձրացնել (100% -89,4%)/2 = 5,3% - ով, ինչը համայնքի բյուջեին կտա լրացուցիչ (5,3% \*3 085,5) 163,5 հազ. դրամ:

Հողի հարկի մասով փաստացի տարեկան (2012թ. դրությամբ) գանձումների մակարդակը կազմում է հողի հարկի տարեկան բազայի 93,3%: 4 տարի հետո կանխատեսվում է գանձման մակարդակը բարձրացնել (100% -93,3%)/2 = 3,35 % - ով, ինչը համայնքի բյուջեին կտա լրացուցիչ (3,35% \*7 476,3) 250,5 հազ. դրամ:

Սա նշանակում է, որ Ջաջուռ համայնքի կողմից տեղական հարկերի գծով, արդյունավետ հարկային վարչարարություն իրականացնելու դեպքում, հաջորդ 4 տարիների ընթացքում կարելի է լրացուցիչ հավաքագրել **414,0 հազ.դրամ**:

## 2.1.3. Այլ չափելի օգուտներ

2013 թ. հուլիսի 1-ից հանրապետությունում 10 հազար դրամով բարձրացվել է նվազագույն ամսական աշխատավարձը: Աշխատավարձի բարձրացման հետ կապված՝ համայնքային բյուջեներում առաջացած լրացուցիչ ծախսերի ֆինանսավորման նպատակով կառավարությունը, համաձայն 2013 թ. հունիսի 27-ի թիվ 661 - Ն որոշման, իր պահուստային ֆոնդից փոխհատուցելու է (սուբվենցիաների տրամադրում) այդ ծախսերը:

Համայնքների խոշորացման արդյունքում Ուրցաձոր, Շաղափ, Լուսաշող և Լանջանիստ համայնքների համար վերը նշված ուղղությամբ նախատեսված փոխհատուցման գումարները կարելի է դիտարկել որպես օգուտներ:

Աղյուսակ 6–ում բերված տվյալներից պարզ է դառնում, որ Ուրցաձոր համայնքի կազմի մեջ մտնող նախկին համայնքների աշխատակազմերի նվազագույն աշխատավարձի մակարդակի բարձրացման փոխհատուցումից առաջացած օգուտները կազմում են 1 560,0 հազ. դրամ:

*Աղյուսակ 6. Ուրցաձոր համայնքի կազմի մեջ մտնող նախկին համայնքների աշխատակազմի նվազագույն աշխատավարձի մակարդակի բարձրացման փոխհատուցումից առաջացած օգուտներ*

|  |  |  |  |  |  |
| --- | --- | --- | --- | --- | --- |
| Համայնքներ | **Ուրցաձոր** | **Շաղափ** | **Լուսաշող** | **Լանջանիստ** | **Ընդամենը** |
| **Փոխհատուցման գումարներից[[4]](#footnote-4) առաջացած օգուտներ** (հազ. դրամ) | 845,0 | 520,0 | 195,0 | 0 | **1 560,0** |

Ծանոթություն:

Հաշվարկները կատարված են 2013թ.–ի հուլիսի 1-ից մինչև դոկտեմբերի 31-ը ընկած ժամանակահատվածի (6 ամիս) համար: Հաջորդող տարիներին, այդ նպատակով հատկացվող փոխհատուցունմների տրամադրման դեպքում, փոխհատուցման գումարը յուրաքանչյուր տարվա համար կլինի կրկնակի:

**Ֆինանսական համահարթեցման դոտացիաներ**

Ֆինանսական համահարթեցման սկզբունքով պետական բյուջեից, համայնքներին հատկացվող դոտացիաների տրամադրման գործող կարգի համաձայն, Ուրցաձոր համայնքի կազմի մեջ մտնող նախկին համայնքների համահարթեցման դոտացիաների գումարը 2013թ. համար նախատեսված է.

* Ուրցաձոր - 41 785,8 հազ.դրամ,
* Շաղափ - 13 576,4 հազ.դրամ,

66 340,1հազ.դրամ

* Լուսաշող - 7 477,9 հազ.դրամ,
* Լանջանիստ - 3 500,0 հազ.դրամ,

Ուրցաձոր խոշորացված համայնքի համահարթեցման դոտացիայի չափը, եթե այն հաշվարկվեր 2013թ.–ի համար, նույն օրենքի կիրարկաման պայմաններում կկազմեր մոտավորապես 65,4 մլն դրամ[[5]](#footnote-5):

Հաշվի առնելով, որ «Ֆինանսական համահարթեցման մասին» նոր օրենքի նախագիծը գտնվում է Ազգային Ժողովում, ուշագրավ կլինի դիտարկել Ուրցաձոր խոշորացված համայնքի կազմի մեջ մտնող համայնքների համահարթեցման դոտացիաների գումարների մոտավոր արժեքները՝ պայմանականորեն պատկերացնելով, որ այդ օրենքը գործել է 2013թ. –ի դոտացիաների հաշվարկների համար:

* Ուրցաձոր - 41 077 հազ.դրամ,
* Շաղափ - 19 454 հազ.դրամ,

86 578 հազ.դրամ

* Լուսաշող - 15 554 հազ.դրամ,
* Լանջանիստ - 10 493 հազ.դրամ,

Սա նշանակում է, որ Ուրցաձոր խոշորացված համայնքի կազմի մեջ մտնող նախկին համայնքներին հատկացվող համահարթեցման դոտացիաները, «Ֆինանսական համահարթեցման մասին» նոր օրենքի ընդունումից հետո, կավելանան մոտավոր հաշվարկներով 21,2 մլն դրամով:

Ուրցաձոր խոշորացված համայնքի համար նոր օրենքի պայմաններում համահարթեցման դոտացիայի գումարը կկազմի 70 600 հազ.դրամ ինչը 5,2 մլն դրամ ավել է ներկա գործող օրենքի պայմաններում հաշվարկված գումարից:

Միաժամանակ հարկավոր է նկատի ունենալ, որ համահարթեցման դոտացիաների ընդհանուր գումարը յուրաքանչյուր տարի մոտավորապես 10 % -ով աճի միտում[[6]](#footnote-6) ունի:

## 2.1.4. Համայնքների խոշորացման արդյունքում ՏԻ մակարդակում առաջացող չափելի օգուտների հանրագումարը և կանխատեսումները գալիք 4 տարիների համար

Աղյուսակ 7–ում բերված են չափելի օգուտների ամփոփ տվյալները և հաջորդ 4 տարիների նույն ուղղություններով օգուտների կանխատեսումները: Վերջիններիս համաձայն՝ համայնքների խոշորացման արդյունքում, Ուրցաձոր համայնքի մասշտաբով, ՏԻ մակարդակում առաջանում է տարեկան **9345,0** հազ.դրամ և քառամյա ժամանակահատվածում՝ **37 380,0** հազ.դրամ օգուտ:

*Աղյուսակ 7. Ուրցաձոր համայնքի չափելի օգուտների ամփոփ տվյալները և քառամյա ժամանակահատվածի կանխատեսումները (հազ.դրամ)*

|  |  |  |  |
| --- | --- | --- | --- |
|  | **Չափելի օգուտները** | **Մեկ տարվա հաշվարկով** | **Քառամյա ժամանակահատվածում** |
| 1 | Վարչական ծախսերի կրճատումից | **5 811,0** | **23 244,0** |
| 2 | Արդյունավետ հարկային վարչարարությունից | **414,0** | **1 656,0** |
| 3 | Այլ չափելի օգուտներ  *(1 560\* 2 կիսամյակ)* | **3 120,0** | **12 480,0** |
|  | **Ընդամենը** | **9 345,0** | **37 380,0** |

## Այլ՝ ոչ չափելի օգուտներ

**Կառավարման արդյունավետության բարձրացում**

Համայնքների խոշորացումը նպաստելու է կառավարման համակարգի արդյունավետության բարձրացմանը, մասնավորապես դա արտահայտվելու է տեղերում կադրային ապահովվածության և աշխատատեղերի կահավորման[[7]](#footnote-7) վրա: Արդյունավետ կառավարման վրա կարող է դրական ազդեցություն ունենալ նաև ներքին և արտաքին վերահսկողության մեխանիզմների զարգացումը, որը մեծապես կապված է լինելու ավագանու ինստիտուտի զարգացման հետ:

**Մասշտաբի էֆեկտ**

Ինչքան մեծանում են ծառայությունների մատուցման ծավալները, այնքան փոքրանում է միավոր ծառայության մատուցման ինքնարժեքը: Այս դրույթը միջազգային պրակտիկայում ընդունված է անվանել «մասշտաբի էֆեկտ», որը համայնքների խոշորացման տարբերակում նշանակում է՝ ինչքան մեծ են համայնքները, այնքան էժան կարող են լինել համայնքի կողմից մատուցվող ծառայությունները:

**Համայնքային ենթակառուցվածքների օպտիմալ տեղաբաշխում**

Օպտիմալ տեղաբաշխում ասելով՝ պետք է հասկանալ հանրային ծառայություններ մատուցող ենթակառուցվածքների՝ աշխարհագրական իմաստով այնպիսի տեղակայում, որը հնարավորություն կտար առավելագույնս ապահովել ծառայությունների մատուցման հասանելիությունն ու մատչելիությունը՝ միաժամանակ ապահովելով այդ ծառայությունների իրականացման համար կատարված ծախսերի արդյունավետությունն ու նպատակայնությունը:

**Ծառայությունների ինքնարժեքի** վրա, բացի վերը նշվածներից, ազդում են նաև այլ գործոններ, մասնավորապես՝ ինքնարժեքի նվազեցման պատճառ կարող են հանդիսանալ ծառայությունների մատուցումն ապահովող ենթակառուցվածքների ուղղությամբ իրականացված կապիտալ ներդրումային ծրագրերը (հիմնական միջոցների կապիտալ նորոգումը կամ նորերի ձեռք բերումը և այլն):

Համայնքների խոշորացումը դիտարկվում է որպես ապակենտրոնացման գործընթացի կարևոր բաղադրիչ և նախապայման: Հայաստանում գործող մի շարք միջազգային դոնոր կազմակերպություններ լուրջ հետաքրքրված են այս բարեփոխումների ընթացքով և պատրաստակամ են **ֆինանսական ու խորհրդատվական աջակցություն** ցուցաբերել՝ համայնքների խոշորացման գործընթացը ավելի սահուն և արդյունավետ իրականացնելու համար: Այս ներդրումները նույնպես կարելի է դիտարկել որպես խոշորացման գործընթացին նվիրված ոչ չափելի օգուտներ:

## Պետական մակարդակում առաջացող հնարավոր օգուտներ

**Կրթություն**

Ուրցաձոր համայնքի խոշորացման արդյունքում հնարավոր է միավորում (բրգաձև կառավարում)՝ Ուրցաձոր-Շաղափ բնակավայրերի դպրոցների համար: Ընդհանուր ղեկավարումն ու հաշվապահությունը կարելի է իրականացնել Ուրցաձորում, իսկ Շաղափում թողնել միայն տեղակալ:

Միավորում (բրգաձև կառավարում) կարելի է իրականացնել նաև Լանջանիստի և Լուսաշողի դեպքում: Ընդհանուր ղեկավարումն ու հաշվապահությունը կարելի է իրականացնել Լանջանիստում, իսկ Լուսաշողում թողնել միայն տեղակալ:

**Առողջապահություն**

Շաղափի և Լանջանիստի ԲՄԿ–ները սպասարկվել են Ուրցաձորի ԲԱ –ի կողմից, իսկ նոր միացված Լուսաշողի ԲՄԿ –ն սպասարկվում է Զանգակատան ԲԱ-ի կողմից և, ամենայն հավանականությամբ, կշարունակի, քանի որ փոքր–ինչ ավելի մոտ է Զանգակատանը: Բացի դրանից, առանց այդ էլ Ուրցաձորի միակ բժիշկը սպասարկում է սահմանված առավելագույն թիվը գրեթե 2 անգամ գերազանցող բնակչություն: Ուրցաձորի ԲԱ –ն կառուցվել է ՀԲ –ի ԱՎԾ-ով 2008թվականին, մեքենա չունի, և բժիշկը կանչերը սպասարկում է սեփական «Նիվա» մակնիշի մեքենայով, որի համար ստանում է միայն տրանսպորտային ծախսերի համար նախատեսվող գումարը (յուրաքանչյուր այցը 900 դրամ):

# Ուրցաձոր համայնքի միջնաժամկետ զարգացման ծրագրային մոտեցումները

Ուրցաձոր համայնքում համայնքների խոշորացման արդյունքում գոյացած օգուտները ուղղվելու են՝


* գոյություն ունեցող ծառայությունների ընդլայնմանը և որակի բարձրացմանը,
* նոր ծառայությունների մատուցմանը,
* ենթակառուցվածքների վերականգնմանն ու նոր ենթակառուցվածքների ստեղծմանը,
* կապիտալ արժեքների ձևավորմանը,
* և այլն:

Համայնքի ֆինանսական միջոցների տնօրինումը համայնքի տեղական ինքնակառավարման մարմինների բացառիկ լիազորությունն է, հետևաբար՝ շատ դժվար է կանխատեսել, թե այդ միջոցները որ ուղղություններով կծախսվեն: Միաժամանակ ակնհայտ է, որ իրականացվող ծրագրերը պետք է ուղղված լինեն համայնքի կազմի մեջ մտնող բոլոր բնակավայրերում առկա հիմնախնդիրների լուծմանը: Սույն ուսումնասիրության շրջանակներում կատարված համայնքի իրավիճակի վերլուծությունը, հիմնահարցերի բացահայտումը, ծրագրերի կազմումը և ծրագրերի առաջնահերթությունների սահմանումը իրականացվել են փորձագիտական մոտեցմամբ և հետագայում կարող են օգտագործվել որպես խորհրդատվություն:

## Ուրցաձոր համայնքի իրավիճակի վերլուծությունը

1. **Ընդհանուր տվյալներ**

Խոշորացված Ուրցաձոր համայնքը (այսուհետև՝ Ուրցաձոր համայնք) կազմավորվել է նախկին՝ Ուրցաձոր, Շաղափ, Լանջանիստ և Լուսաշող (գյուղական) համայնքների միավորումից:



Ուրցաձոր

Շաղափ

Լանջանիստ

Լուսաշող

Համայնքն ունի 522,45 կմ2 տարածք: Համայնքի կենտրոնն է Ուրցաձոր գյուղը: Համայնքի կենտրոնի հեռավորությունը մայրաքաղաքից կազմում է 70 կմ, իսկ մարզկենտրոնից՝ 30 կմ:

1. **Պատմական ակնարկ**

Ուրցաձորն իր հարուստ ու բազմադարյան պատմության ընթացքում եղել է նախ գավառ, գյուղաքաղաք, այնուհետև գյուղ և մտել է Այրարատ նահանգի մեջ: Միջնադարից հայտնի է Ուրծ անվամբ: Հնագույն բնակավայրն առանձնապես ծաղկում է ապրել 4-7-րդ դարերում: 9-րդ դարից գտնվել է արաբ նվաճողների լծի տակ: 11-12-րդ դարերում իրենց գերիշխանությունն են հաստատել սելջուկ-թուրքերը: Այստեղ կառուցված Առջարեկ վանքը եղել է միջնադարի մշակութային կենտրոններից մեկը, ուր ընդօրինակվել են բազմաթիվ ձեռագրեր: Ծաղկուն ու բարգավաճ բնակավայր է դարձել 12-15-րդ դարերում: 13-15-րդ դարերում գավառը պատկանել է Պռոշյան իշխանական տանը: 1427թ. գրված մի ձեռագիր հիշատակարանում, որպես գրչության վայր նշվում է Ուրծա վանքը: 15-րդ դարից բնակավայրին տիրել են թաթար-մոնղոլները: Իսկ 17-19-րդ դարերում անցել է պարսկական տիրապետությանը: 1604 թ. բնակչությունը տեղահանվել է պարսկական Շահ Աբասի կողմից: Ցարական Ռուսաստանին է պատկանել 1828 թ. կնքված Թուրքմենչայի պայմանագրով, երբ Արևելյան Հայաստանը ռուս-պարսկական պատերազմի ավարտով վերջապես թոթափեց պարսկական լուծը: 1921-22 թթ. այստեղ վերաբնակեցվել են Վան-Վասպուրականի հայերը՝ շուրջ 50 ընտանիք: Նրանցից շատերի սերուդները մինչև այսօր էլ ապրում և աշխատում են գյուղում:

Լուսաշողը նախկինում ունեցել է Կարախաչ, Ղարախաչ, Քարախաչ անվանումները: Լուսաշող է վերանվանվել 1978 թվականին: Այստեղ է գտնվում Հովհաննես-Կարապետ վանքը` կառուցված 1254 թվականին: Շրջակայքում կան նաև ավերված եկեղեցի, խաչքարեր, գերեզմաններ:

Շաղափ գյուղը գտնվում է Շաղափ գետի ընդարձակ ու գեղատեսիլ հովտում` շրջապատված ոչ բարձր ու մեղմաթեք կանաչապատ բլուրներով: Շաղափի բնակչության նախնիները գաղթել են Վանի և Շատախի գավառներից :

Լանջանիստը նախկինում ունեցել է Գադիլի, Խդըրլի, Կադիլի, Կատրլու, Ղադրլու անվանումները: Լանջանիստ է վերանվանվել 1968թ-ին: Գյուղից հյուսիս ընկած են հին ավերված եկեղեցու մնացորդներ:

1. **Ֆիզիկա-աշխարհագրական պայմաններ**

Համայնքի կազմի մեջ մտնող բնակավայրերի բարձրությունը ծովի մակարդակից կազմում է 1060 – 2040 մ բարձրության վրա:

Ուրցաձորը տեղակայված է Խոսրովի արգելոցի մոտ և ուղղակի կապ ունի վերջինիս հետ: Գյուղն ունի նախալեռնային, չոր, մերձարևադարձային կլիմա:

Լանջանիստը գտնվում է Կատարասարի լեռների լանջին` բարձրադիր վայրում, ունի առողջարար կլիմա:

Լանջանիստի և Լուսաշողի կլիման բարեխառն լեռնային է: Ձմեռը տևական է, ցուրտ, հաստատուն ձնածածկույթով: Ամառը տաք է, համեմատաբար խոնավ: Հունվարյան միջին ջերմաստիճանը տատանվում է -8-ից -12 աստիճան, հուլիսյան միջինը` 15-ից 18 աստիճան: Բնական լանդշաֆտները սևահողային տափաստաններն են: Ագրոկլիմայական տեսակետից ընկած են մասնակի ոռոգման գոտում:

Շաղափի տարածքը աչքի է ընկնում իր բարդ լեռնային ռելիեֆով: Կլիման չոր ցամաքային է, ամռանը ջերմաստիճանը հասնում է + 35 C, իսկ ձմռանը՝ մինչև **-** 20 C :

1. **Ժողովրդագրություն**

Ուրցաձոր համայնքի բնակչության ընդհանուր թիվը կազմում է 5156 մարդ, որոնցից 2534-ը տղամարդիկ են, իսկ 2622-ը՝ կանայք (աղյուսակ 8): Համայնքի բնակչության 61 %-ը բնակվում է համայնքի կենտրոնում: Բնակչության 66,2 %-ը միջին տարիքի բնակչությունն է (18-60 տարեկան): Թոշակառուները կազմում են համայնքի բնակչության 9,9 %-ը:

*Աղյուսակ 8. Ուրցաձոր համայնքի ժողովրդագրությունը*

*(2013 թ. հունվարի 1-ի տվյալներով)*

|  |  |  |  |  |  |  |  |
| --- | --- | --- | --- | --- | --- | --- | --- |
| **ՀՀ** | **Ցուցանիշ** | **Չափման միավոր** | **Ընդամենը համայնքում** | **Ըստ համայնքի կազմի մեջ մտնող վարչական միավորների** | | | |
| **Լանջանիստ** | **Լուսաշող** | **Շաղափ** | **Ուրցաձոր** |
|  | Տնային տնտեսություններ | ծուխ | 1293 | 115 | 163 | 230 | 785 |
|  | Բնակչության թվաքանակ | մարդ | 5156 | 245 | 725 | 1026 | 3160 |
| • | Տղամարդիկ | մարդ | 2534 | 120 | 355 | 543 | 1516 |
| • | Կանայք | մարդ | 2622 | 125 | 370 | 483 | 1644 |
| • | Նախադպրոցական տարիքի երեխաներ (0-6 տ.) | մարդ | 392 | 17 | 44 | 94 | 237 |
| • | Դպրոցական տարիքի երեխաներ (7-18տ.) | մարդ | 705 | 45 | 134 | 125 | 401 |
| • | Միջին տարիքի բնակչություն (18-60 տ.) | մարդ | 3411 | 115 | 550 | 680 | 2066 |
|  | Թոշակառուներ | մարդ | 511 | 35 | 70 | 114 | 292 |
|  | Աշխատունակ բնակչություն | մարդ | 2993 | 113 | 480 | 700 | 1700 |
|  | Գործազուրկներ (զբաղվածության կենտր. գրանցված) | մարդ | 8 | - | - | -- | 8 |
|  | Անապահով ընտանիքների թիվը (սոցիալական ծառա յությունում գրանցված) | ծուխ | 521 | - | 350 | 56 | 115 |
|  | Ընտանեկան նպաստ ստացող տնային տնտեսություններ | ծուխ | 181 | 3 | 28 | 49 | 101 |
| • | «Փարոս» համակարգում ընդգրկված տնային տնտեսություններ | ծուխ | 189 | 4 | 36 | 7 | 142 |
|  | Փախստականներ | մարդ | 64 | - | 54 | - | 10 |
|  | Հաշմանդամներ | մարդ | 195 | - | 2 | 58 | 135 |

1. **Տեղական ինքնակառավարման մարմիններ**

Ուրցաձոր համայնքի ավագանին բաղկացած է լինելու 11 անդամից[[8]](#footnote-8):

Համայնքի ղեկավարի աշխատակազմը բաղկացած է լինելու 29 հաստիքային միավորից՝ ներառյալ համայնքի ղեկավարի հաստիքն ու համայնքի կազմի մեջ մտնող բնակավայրերի վարչական ներկայացուցիչների հատիքները (աղյուսակ 9):

*Աղյուսակ 9. Համայնքի ղեկավարի աշխատակազմի հաստիքները*

|  |  |  |
| --- | --- | --- |
| **Հաստիքի անվանումը** | **Հաստիքա**  **յին միավոր** | **Դրույքաչափ (հազ. դրամ)** |
| ***Քաղաքական և հայեցողական պաշտոններ*** |  |  |
| Համայնքի ղեկավար | 1 | 190,0 |
| Համայնքի ղեկավարի տեղակալ | 1 | 150,0 |
| ***Համայնքային ծառայության պաշտոններ*** |  |  |
| Աշխատակազմի քարտուղար | 1 | 140,0 |
| Ֆինանսիստ-հաշվապահ | 1 | 130,0 |
| Առաջատար մասնագետ | 3 | 120,0 |
| Առաջին կարգի մասնագետ | 2 | 100,0 |
| Երկրորդ կարգի մասնագետ | 2 | 80,0 |
| ***Քաղաքացիական աշխատանք*** |  |  |
| Մշակույթի տան տնօրեն | 3 | 85,0 |
| Գրադարանավար | 1 | 80,0 |
| Ուսուցիչ պարի | 1 (8 ամիս) | 60,0 |
| Ուսուցիչ սպորտի | 1 (8 ամիս) | 60,0 |
| Ուսուցիչ արվեստի | 2 (8 ամիս) | 60,0 |
| ***Տեխնիկական սպասարկում իրականացնող անձնակազմ*** |  |  |
| Տնտեսվար | 1 | 80,0 |
| Օպերատոր | 1 | 80,0 |
| Վարորդ | 1 | 80,0 |
| Այգեպան-հսկիչ | 1 | 60,0 |
| Հավաքարար | 1 | 70,0 |
| Պահակ | 2 | 70,0 |
| ***Վարչական ներկայացուցիչներ*** |  |  |
| Շաղափի վարչական ներկայացուցիչ | 1 | 103,4 |
| Լանջանիստի վարչական ներկայացուցիչ | 1 | 60,0 |
| Լուսաշողի վարչական ներկայացուցիչ | 1 | 86,4 |
| ***Ընդամենը*** | ***29*** |  |

1. **Կրթություն, մշակույթ և սպորտ**

Ուրցաձոր համայնքում գործում են 2 մանկապարտեզներ՝ մեկական համայնքի կենտրոնում և Լուսաշողում: Շաղափում կա մանկապարտեզ, որը չի գործում, վերանորոգման կարիք ունի: Հիմնանորոգման կարիք ունի նաև Ուրցաձորի մանկապարտեզը:

Համայնքում գործում են 4 դպրոցներ` մեկական համայնքի կազմի մեջ մտնող բոլոր բնակավայրերում: Համայնքի դպրոցներն ունեն մի շարք հիմնախնդիրներ: Ուրցաձորի դպրոցն անհրաժեշտ է վերանորոգել և ցանկապատել բակը, դիմակայել մարզադահլիճի տարածքի սողանքին, թարմացնել գույքը, ստեղծել սանհանգույց: Անհրաժեշտ է հիմնանորոգել նաև Շաղափի դպրոցի շենքն ու մարզադահլիճը: Լուսաշողում անհրաժեշտ է վերանորոգել դպրոցն ու ցանկապատել դպրոցի բակը, վերանորոգել մարզադահլիճն ու թարմացնել սպորտային գույքը:

Համայնքում կան 3 գործող մշակույթի տներ՝ մեկական համայնքի կենտրոնում և Շաղափ ու Լուսաշող բնակավայրերում: Լուսաշողի մշակույթի տունը կարիք ունի ներքին հարդարման և նոր գույքի: 2012 թ. վերանորոգվել է Շաղափի մշակույթի տան ծածկը: Սակայն հիմնանորոգման կարիք ունի վերջինիս շենքը:

Համայնքում մեկական գործող գրադարաններ կան Ուրցաձորում, Շաղափում և Լուսաշողում:

Արտադպրոցական կրթության և սպորտի ոլորտում ծառայություններ մատուցող հիմնարկներ համայնքում չկան:

*Աղյուսակ 10. Ուրցաձոր համայնքի գործող կրթական և մշակութային հիմնարկները*

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **ՀՀ** | **Բնակավայրեր** | **Մանկապարտեզ** | | | **Դպրոց** | | | **Մշակույթի տուն** | | |
| **Քանակը** | **Երեխաների թիվը** | **Աշխատողների թիվը** | **Քանակը** | **Աշակերտների թիվը** | **Աշխատողների թիվը** | **Քանակը** | **Շահառուների թիվը** | **Աշխատողների թիվը** |
| 1 | Ուրցաձոր | 1 | 81 | 13 | 1 | 431 | 62 | 1 | 80 | 12 |
| 2 | Շաղափ | - | - | - | 1 | 122 | - | 1 | 35 | 2 |
| 3 | Լուսաշող | 1 | 13 | 1 | 1 | 89 | 35 | 1 | 120 | 2 |
| 4 | Լանջանիստ | - | - | - | 1 | 188 | - | - | - | - |
|  | *Ընդամենը* | *2* | *94* | *14* | *4* | *830* | *-* | *3* | *235* | *16* |

1. **Առողջապահություն**

Ուրցաձորում գործում են ամբուլատորիա և ատամնաբուժարան: Ամբուլատորիյում բացակայում են բժշկական գործիքներ և սարքավորումներ, ինչպես նաև փափուկ և կոշտ գույք: Ամբուլատորիայում կա դեղորայքի, բժշկական թախտայի, սպասասրահի աթոռներ, դեղորայքի համար պահարանների պակաս, շտապ օգնության մեքենայի անհրաժեշտություն: Ատամնաբուժարանն ունի ատամնաբույժի վերապատրաստման անհրաժեշտություն: Նաև կոշտ գույքի ձեռքբերման կարիք կա:

Շաղափում և Լուսաշողում գործում են մեկական բուժկետ և ամբուլատորիա: Լուսաշողի ամբուլատորիայում բժիշկ մասնագետների անհրաժեշտություն կա:

1. **Բնություն և շրջակա միջավայրի պաշտպանություն**

Համայնքում տեղումներն ընդհանուր առմամբ լինում են նորմայի սահմաններում: Ջրհեղեղների մասնակի դեպքեր են լինում Լանջանիստում: Ուրցաձոր, Լուսաշող և Լանջանիստ բնակավայրերի որոշ հատվածներում լինում են սողանքներ, որոնք վթարների պատճառ են հանդիսանում:

1. **Բնակարանային տնտեսություն**

Համայնքում կան 833 հատ բնակելի տներ և 22 բազմաբնակարանային շենքեր՝ 66 բնակարաններով: Բնակելի տների 65 %-ը՝ 540 հատ, գտնվում է համայնքի կենտրոնում: Շաղափի բնակելի տների թիվը կազմում է 170 հատ, Լուսաշողինը՝ 83 հատ և Լանջանիստինը՝ 40 հատ: Բազմաբնակարանային շենքերի մեծ մասը՝ 19 հատ, գտնվում է Լուսաշող բնակավայրում, իսկ մնացյալը՝ համայնքի կենտրոնում: Համայնքում կան 6 վթարային տներ, որոնց մեծ մասը՝ 5 հատ, նույնպես գտնվում է Լուսաշող բնակավայրում: 1 վթարային տուն կա համայնքի կենտրոնում:

Համայնքում առկա է բնակարանների տանիքների վերանորոգման խնդիր:

1. **Փողոցային լուսավորություն**

Փողոցային լուսավորություն իրականացվում է համայնքի բոլոր բնակավայրերում բացառությամբ լանջանիստի: Համայնքի կամզի մեջ մտնող բոլոր բնակավայրերում առկա է փողոցային լուսավորության ցանց, որի երկարությունը Ուրցաձորում կազմում է 2800 գծմ, Շաղափում՝ 1200 գծմ, Լանջանիստում՝ 950 գծմ (չի գործում) և Լուսաշողում՝ 2400 գծմ:

1. **Աղբահանություն**

Աղբահանությունը Ուրցաձորում իրականացվում է պայմանագրային հիմունքներով, Շաղափում՝ կենտրոնացված ձևով «Մաքուր երկիր» ՍՊԸ-ի կողմից, իսկ Լուսաշողում և Լանջանիստում՝ անհատական եղանակով:

Ուրցաձորում սանմաքրման ենթակա տարածքի ընդհանուր մակերեսը կազմում է 1 մլն 400 քմ, Շաղափում՝ 500 քմ, Լուսաշողում՝ 2800 քմ և Լանջանիստում՝ 1500 քմ:

Համայնքում աղբահանության ոլորտում առկա են մի շարք հիմնախնդիրներ: Մասնավորապես, Լանջանիստում և Ուրցաձորում չկա աղբակուտակման վայր, նշյալ բնակավայրերում, ինչպես նաև Լուսաշողում չկան աղբամաններ, խիստ անհրաժեշտություն է աղբահան և ձյուն մաքրող մեքենաների ձեռքբերումը:

1. **Խմելու ջրի ջրամատակարարում և ջրահեռացում**

Համայնքի կազմի մեջ մտնող բոլոր բնակավայրերում բնակչությունն ապահովված է խմելու ջրով: Անհատական ծորակով ապահովված տնային տնտեսությունների տեսակարար կշիռը Ուրցաձոր գյուղում կազմում է 90 տոկոս, Շաղափ և Լուսաշող բնակավայրերում այդ ցուցանիշը տատանվում է 80-90 %-ի սահմաններում և միայն Լանջանիստում այն կազմում է 20 %: Համայնքի կազմի մեջ մտնող բոլոր բնակավայրերում բնակչությանը խմելու ջուր է մատակարարվում օրվա ընթացքում 24 ժամ:

Համայնքի կենտրոնում խմելու ջրի սակագինը կազմում է 155 դրամ մեկ խմ-ի դիմաց, իսկ մնացյալ բնակավայրերում բնակիչներից գումար չի գանձվում:

Բոլոր բնակավայրերում խմելու ջրի ջրագծերի լրիվ կամ մասնակի վերանորոգման, օրվա կարգավորիչ ջրամբարի կառուցման կարիք կա:

Ուրցաձորում խմելու ջրի ջրամատակարարումն իրականացվում է ՀՋԿ ՓՀԸ-ի կողմից: Համայնքի կազմի մեջ մտնող մնացյալ բնակավայրերում ջրամատակարարումը չի իրականացվում որևէ օպերատորի կողմից:

1. **Կոյուղի**

Համայնքի կազմի մեջ մտնող բնակավայրերից ոչ մեկն ապահովված չէ կոյուղով:

1. **Գյուղատնտեսություն**

Ուրցաձոր համայնքի գյուղատնտեսական հիմնական ուղղվածությունն են անասնապահությունը, դաշտային մշակաբույսերի աճեցումը և այգեգործությունը: Համախառն բերքի մեծ մասը տալիս է բուսաբուծությունը: Հիմնականում մշակում են բանջարա-բոստանային, հացահիտկային, կերային կուլտուրաներ, ծխախոտ: Զբաղվում են մանր և խոշոր եղջերավոր անասնապահությամբ, թռչնաբուծությամբ, մեղվաբուծությամբ:

Համայնքի կազմի մեջ մտնող բնակավայրերից ոռոգման համակարգով ապահովված չէ Շաղափը: Իսկ մյուս բնակավայրերը, թեպետ ունեն ոռոգման համակարգ, սակայն ոռոգման ջուրը քանակը անբավարար է:

Համայնքում գյուղատնտեսության զարգացմանը խոչընդոտում են գյուղտեխնիկայի մաշվածությունը, գյուղմթերքների իրացման հետ կապված դժվարությունները:

1. **Արդյունաբերություն**

Համայնքում չկա արդյունաբերական նշանակության որևէ հիմնարկություն:

1. **Ճանապարհային տնտեսություն**

Համայնքի կազմի մեջ մտնող բոլոր բնակավայրերը ունեն համայնքի կենտրոնի հետ կապող ճանապարհներ: Շաղափ բնակավայրը համայնքի կենտրոնին կապող ճանապարհն ունի 9 կմ երկարություն, Լանջանիստը՝ 16 և Լուսաշողը՝ 21 կմ երկարություն: Այս ճանապարհները բոլորն էլ գտնվում են լավ վիճակում, ասֆալտապատ են, ձմռանը անցանելի են: Միայն Լանջանիստ-Ուրցաձոր ճանապարհի 1 կմ հատվածը գրունտային է և վերանորոգման կարիք ունի:

Հավելված 2 –ում ներկայացված է ՀՀ տրանսպորտի և կապի նախարարության կողմից պատրաստված տեղեկանքը, Ուրցաձոր համայնքի բնակավայրերը համայնքի կենտրոնին միացնող ճանապարհների վիճակի և դրանց վերանորոգման ու վերականգնման հետ կապված ծախսերի մասին:

Անբարեկարգ վիճակում են գտնվում և վերանորոգման կարիք ունեն համայնքի կազմի մեջ մտնող բոլոր բնակավայրերի գյուղամիջյան, դաշտամիջյան և արտագնա արոտներ տանող ճանապարհները:

1. **Տրանսպորտ և կապ**

Համայնքի կազմի մեջ մտնող բնակավայրերից տրանսպորտային երթուղի առկա է միայն Ուրցաձորում և Շաղափում: Ուրցաձորում գործում են Ուրցաձոր-Վեդի և Ուրցաձոր-Երևան երթուղիները:

Համայնքի ավտոմեքենաների ընդհանուր քանակը կազմում է 503, որից մարդատար են՝ 420-ը և բեռնատար՝ 83-ը: Համայնքի կազմի մեջ մտնող բոլոր բնակավայրերում առկա են հեռախոսային հաղորդակցություն, բջջային հեռախոսի ծածկվածություն: Բնակավայրերի մեծ մասում առկա են նաև տեղական ԱՀԿ, փոստային ծառայություն և ինտերնետ կապ (աղյուսակ 11):

*Աղյուսակ 11. Տրանսպորտը և կապը բնութագրող ցուցանիշներ*

|  |  |  |  |  |  |
| --- | --- | --- | --- | --- | --- |
| **ՀՀ** | **Ցուցանիշ** | **Ըստ համայնքի կազմի մեջ մտնող վարչական միավորների** | | | |
| **Լանջանիստ** | **Լուսաշող** | **Շաղափ** | **Ուրցաձոր** |
| 1 | Բնակավայրից տրանսպորտային երթուղու առկայություն | Ոչ | Ոչ | Այո | Այո |
| 2 | Ավտոմեքենաների ընդհանուր քանակ, այդ թվում՝ | 25 | 120 | 78 | 280 |
| * *Մարդատար* | 25 | 80 | 65 | 250 |
| * *բեռնատար* | 0 | 40 | 13 | 30 |
| 3 | Հեռախոսային հաղորդակցության առկայություն | այո | այո | այո | այո |
| 4 | Տեղական ԱՀԿ առկայություն | ոչ | այո | ոչ | այո |
| 5 | Բջջային հեռախոսի ծածկվածություն | այո | այո | այո | այո |
| 6 | Փոստային ծառայության առկայություն | Ոչ | այո | այո | այո |
| 7 | Ինտերնետ կապի առկայություն | - | 0.3 Մբ/վ, USB modem | 1.2 Մբ/վ, USB modem | 7 Մբ/վ, USB modem |

1. **Առևտուր և սպասարկում**

Համայնքի կենտրոնում կան թվով 6 առևտրի մանր կրպակներ, Լուսաշողում՝ 3 և Շաղափում՝ 4 առևտրի մանր կրպակներ: Լանջանիստում առևտրի և սպասարկումների փոքր և միջին որևէ օբյեկտ չկա:

1. **Հողօգտագործում**

Համայնքի կազմի մեջ մտնող բնակավայրերում մեկ տնտեսությանը պատկանող հողերի միջին չափը բարձր է Շաղափում և Լուսաշողում:

Մեկ տնտեսությանը պատկանող գյուղատնտեսական հողամասերի քանակը Ուրցաձորում և Լանջանիստում կազմում է 2-3 հողակտոր, իսկ Շաղափում և Լուսաշողում ավելի շատ՝ 4-5 հողակտոր:

Համայնքում չմշակվող հողամասերը շատ են հատապես Շաղափում և Լանջանիստում: Լանջանիստում հողազուրկ են թվով 30 տնային տնտեսություններ:

*Աղյուսակ 12. Համայնքի հողօգտագործման ցուցանիշներ*

|  |  |  |  |  |  |
| --- | --- | --- | --- | --- | --- |
| **ՀՀ** | **Ցուցանիշ** | **Ըստ համայնքի կազմի մեջ մտնող վարչական միավորների** | | | |
| **Լանջա-նիստ** | **Լուսաշող** | **Շաղափ** | **Ուրցաձոր** |
| 1 | Մեկ տնտեսությանը պատկանող գյուղատնտեսական հողերի միջին չափը (հա) | 1-2 | 2.1-5 | 2.1-5 | 0.6-1.0 |
| 2 | Մեկ տնտեսությանը պատկանող գյուղատնտեսական հողերի քանակը (հողամաս) | 2-3 | 4-5 | 4-5 | 2-3 |
| 3 | Չմշակվող հողերի տոկոսը՝ |  |  |  |  |
| * քաղաքացիների սեփականության | 60 | 30 | 15 | 12 |
| * համայնքային սեփականության | - | 30 | 92 | 18 |
| * պետական սեփականության | - | - | 86 | 20 |
| 4 | Տնամերձ հողամասերի թիվը | 85 | 63 | 230 | 830 |
| 5 | Հողազուրկ տնտեսությունների թիվը | 30 | 0 | 0 | 2 |

## 

## Համայնքում առկա հիմնահարցերն ու դրանց լուծմանն ուղղված ծրագրերը

|  |  |  |
| --- | --- | --- |
|  | **Հիմնահարցեր** | **Հիմնահարցերի լուծմանն ուղղված ծրագրեր** |
| ***Տեղական ինքնակառավարման լիազարություններ*** | | |
|  | Համայնքի մանկապարտեզների շենքային անբավարար պայմաններ | Շաղափի մանկապարտեզի վերանորոգում |
| Ուրցաձորի մանկապարտեզի հիմնանորոգում |
|  | Համայնքի մշակութային հիմնարկների անբավարար շենքային պայմաններ | Լուսաշողի մշակույթի տան ներքին հարդարում և գույքի ձեռքբերում |
| Շաղափի մշակույթի տան հիմնանորոգում |
|  | Համայնքում արտադպրոցական կրթության ոլորտում ծառայությունների մատուցման բացակայություն | Համայնքում արտադպրոցական կրթության կազմակերպում |
|  | Համայնքում սպորտի ոլորտում ծառայությունների մատուցման բացակայություն | Համայնքում սպորտի ոլորտում ծառայությունների մատուցման հնարավորությունների ստեղծում |
|  | Համայնքում աղբահանության և սանիտարական մաքրման կազմակերպման սահմանափակ հնարավորություններ | Լանջանիստ և Ուրցաձոր բնակավայրերի աղբավայրերի ստեղծում |
| Աղբատար մեքենայի ձեռքբերում |
| Ձյուն մաքրող մեքենայի ձեռքբերում |
| Աղբամանների ձեռքբերում |
|  | Համայնքում խմելու ջրի ջրամատակարարման բերալավման անհրաժեշտություն | Համայնքի կազմի մեջ մտնող բնակավայրերի խմելու ջրի ներքին ցանցի լրիվ կամ մասնակի վերանորոգում |
| Համայնքի կազմի մեջ մտնող բնակավայրերում օրվա կարգավորիչ ջրամբարի կառուցում |
|  | Համայնքի կազմի մեջ մտնող բոլոր բնակավայրերում կոյուղու բացակայություն |  |
|  | Համայնքում գյուղատնտեսության զարգացման սահմանափակ հնարավորություններ | Ուրցաձորում ոռոգման ջրի ջրատար կիսախողովակների կառուցում |
| Շաղափում ջրամբարի կառուցում |
| Շաղափում ոռոգման ջրի ջրատար կիսախողովակների տեղադրում |
| Լուսաշողում ջրամբարի կառուցում |
| Լանջանիստում ոռոգման ջրի ջրատար կիսախողովակների կառուցում |
| Համայնքում գյուղատնտեսությամբ զբաղվող տնտեսությունների համար գյուղմթերքների իրացման հնարավորությունների ստեղծում |
| Բազմապրոֆիլ գյուղտեխնիկայի ձեռքբերում |
|  | Համայնքի կազմի մեջ մտնող բնակավայրերի գյուղամիջյան, դաշտամիջյան և արտագնա արոտներ տանող ճանապարհների անբարեկարգ վիճակ | Համայնքի բոլոր բնակավայրերում գյուղամիջյան ճանապարհների բարեկարգում |
| Համայնքի բոլոր բնակավայրերում արտագնա արոտներ տանող ճանապարհների բարեկարգում |
| ***Պետական կառավարման լիազորություններ*** | | |
|  | Համայնքի կազմի մեջ մտնող բնակավայրերի դպրոցների շենքային և գույքային պայմանների բարելավման անհրաժեշտություն | Ուրցաձորի դպրոցի վերանորոգում, բակի ցանկապատում, մարզադահլիճի տարածքի սողանքին դիմակայում, սանհանգույցի ստեղծում |
| Ուրցաձորի դպրոցի համար գույքի ձեռքբերում |
| Շաղափի դպրոցի շենքի և մարզադահլիճի հիմնանորոգում |
| Լուսաշողի դպրոցի շենքի և մարզադահլիճի վերանորոգում, բակի ցանկապատում |
| Լուսաշողի դպրոցի համար մարզական գույքի ձեռքբերում |
|  | Համայնքի կազմի մեջ մտնող բնակավայրերի բուժական հիմնարկների կողմից մատուցվող ծառայությունների բարելավման անհրաժեշտություն | Ուրցաձորի ամբուլատորիայի համար բժշկական գործիքների, սարքավորումների, դեղորայքի, կոշտ և փափուկ գույքի ձեռքբերում |
| Ուրցաձորի ատամնաբուժարանի համար կոշտ գույքի ձեռքբերում, ատամնաբույժի վերապատրաստում |
| Շտապօգնության մեքենային ձեռքբերում |
| Լուսաշողի ամբուլատորիայի կադրերի համալրում |
|  | Համայնքի բնակարանային ֆոնդի անբարեկարգ վիճակ, վթարային տների առկայություն | Ուրցաձորի բնակարանների տանիքների վերանորոգում |
| Լուսաշողի բնակարանների տանիքների վերանորոգում |
|  | Համայնքի բոլոր բնակավայրերում ջրամատակարարման համակարգի կառավարման միասնական մոդել ունենալու անհրաժեշտություն[[9]](#footnote-9) | Համայնքի բոլոր բնակավայրերի ջրամատակարարման համակարգերի կառավարումը հանձնել ՀՋԿ ՓԲԸ –ին, որը արդեն իսկ հանդիսանում է Ուրցաձորի ջրամատակարարման օպերատորը |
|  | Համայնքի կազմի մեջ մտնող բնակավայրերը համայնքի կենտրոնին կապող ճանապարհների բարեկարգման անհրաժեշտություն | Ըստ հավելված 2 –ում բերված ցանկի |

# Համայնքում առկա հիմնահարցերի լուծմանն ուղղված առաջնահերթ ծրագրերը

Համայնքում առկա հիմնահարցերի լուծմանն ուղղված ծրագրերի առաջնահերթություններ սահմանելը գործնականում բավականին դժվար է, հատկապես, երբ այդ համայնքը, որպես այդպիսին, դեռևս ձևավորված չէ: Այս պարագայում առաջնահերթությունների սահմանման ժամանակ, որպես կողմնորոշիչ են օգտագործվել փորձագիտական հիպոթետիկ դատողություններն ու պատկերացումները համայնքի մասին, միաժամանակ, համայնքը դիտարկելով որպես տեղական ինքնակառավարման ինքնուրույն սուբյեկտ, որտեղ անհրաժեշտ է ունենալ գոյատևելու համար, գոնե նվազագույն ենթակառուցվածքներ և ծառայություններ:

Ցանկացած համայնքում տեղական ինքնակառավարումը կյանքի կոչելու առաջնահերթ պայման է կառավարման մարմնի առկայությունը, նրա դիրքն ու հեղինակությունը: Վերանորոգված և կահավորված վարչական շենքի առկայությունը կարևոր պայման է բնակչության շրջանում վստահության և հավատի մթնոլորտ ձևավորելու, իշխանության ուժն ու կարողությունները ընդգծելու, ինչպես նաև կառավարման ապարատի (աշխատակազմի) արյդունավետ աշխատանքը խթանելու համար: Այս իմաստով, հատկապես, խոշորացման հետևանքով ձևավորված համայնքի համար պատշաճ տեսքի և բավարար հնարավորություններ ունեցող վարչական շենքի առկայությունը դիտվում է որպես առաջնայնություն:

Առաջնահերթությունների հաջորդ շարքը վերաբերում է ՏԻՄ–երին օրենքով ամրագրված այն լիազորություններին, որոնք ենթադրում են բնակչությանը առաջին անհրաժեշտության (կենսապահովման) ծառայությունների մատուցում: Այդպիսիներից են՝ ջրամատակարարումը, աղբահանությունը, նախադպրոցական դաստիարակությունը, միջբնակավայրային հաղորդակցությունը (ճանապարհներ, տրանսպորտ, կապ) և այլն:

Համայնքի համար (հատկապես գյուղական բնակավայրեր ունեցող) առաջնային կարող են լինել նաև այնպիսի ծրագրերի իրականացումը, որոնք չեն դասվում համայնքի ղեկավարի պարտադիր լիազորությունների շարքին, սակայն անհրաժեշտ են տեղերում անհատական տնտեսությունների գործունեությանը նպաստելու, նրանց կողմից եկամուտ ձևավորելու, հետևաբար՝ նաև համայնքում ապրելու և տնտեսությունը զարգացնելու համար: Այդպիսի ծրագրերից են, մասնավորապես՝ արդիական գյուղատնտեսական տեխնիկայի հավաքակայանի ստեղծումը, գյուղմթերքների մթերման հնարավորությունների ապահովումը և այլն:

Այս պատկերացումներից ելնելով՝ 3.2 կետում նշված ծրագրերի ցանկից, խոշորացվող համայնքների ղեկավարների հետ խորհրդակցության արդյունքում, ընտրվել են առավել առաջնահերթ ծրագրերը, դասակարգվել են ըստ առաջնահերթության և գնահատվել նրանց մոտավոր արժեքները:

*Աղյուսակ 13. Հիմնահարցերի լուծմանն ուղղված առաջնահերթ ծրագրերը և դրանց արժեքը*

|  |  |  |  |  |  |  |
| --- | --- | --- | --- | --- | --- | --- |
|  | Ծրագիր 1 | | Ծրագիր 2 | | Ծրագիր 3 | |
| Ծրագիրը | Արժեքը (հ. դրամ) | Ծրագիրը | Արժեքը (հ. դրամ) | Ծրագիրը | Արժեքը (հ. դրամ) |
| **Ուրցաձոր** | Խմելու ջրի ներքին ցանցի նորոգում | 150 000 | Դպրոցի ներքին կահավորում | 250 000 | Գյուղամիջյան ճանապահրների ասֆալտապատում | 300 000 |
| **Շաղափ** | Մանկապար-տեզի 1 մասնաշենքի հիմնանորոգում | 40 000 | Խմելու ջրագծերի 2 կմ-անոց հատվածի վերանորոգում | 20 000 | Մշակույթի տան վերանորոգում | 40 000 |
| **Լանջանիստ** | Տարրական դպրոցի կառուցում | 20 000 | Փողոցային լուսավորության ապահովում | 5 000 | Բուժկետի կառուցում | 20 000 |
| **Լուսաշող** | Ոռոգման ջրի կարգավորիչ ջրամբարի կառուցում | 70 000 | Դպրոցի վերանորոգում | 30 000 | Մշակույթի տան վերանորոգում | 50 000 |

# ՏԻ ոլորտին առնչվող այն առաջնահերթ ծրագրերը, որոնք հնարավոր է իրականացնել միջնաժամկետ (4 տարվա) ժամանակահատվածում, խոշորացման արդյունքում առաջացող օգուտների հաշվին

Ինչպես վերևում արդեն նշվեց, Ուրցաձոր խոշորացված համայնքը, խոշորացման արդյունքում ապահովելով բոլոր նախկին համայնքներում մինչ խոշորացումը եղած ծառայությունների փաստացի մակարդակը, տարեկան ունենալու է **9 345,** մլն դրամ ազատ միջոցներ: Այդ միջոցները հիմնականում ուղղվելու են աղյուսակ 13–ում բերված առաջնահերթ ծրագրերի ֆինանսավորմանը, որի ժամանակ որպես համաֆինանսավորող կողմ կարող են հանդես գալ նաև պետությունը կամ այլ դոնոր կազմակերպություններ: Այս համագործակցությունը լուրջ հնարվորություններ կարող է ստեղծել համայնքում խիստ անհրաժեշտ, նույնիսկ՝ լուրջ ծախսատար ծրագրեր ֆինասավորելու և վարկային միջոցներ ներգրավելու համար:

Աղյուսակ 14-ում բերված է այն առաջնահերթ ծրագրերի նկարագրությունը, որոնք հնարավոր է իրականացնել խոշորացման միջոցով տնտեսված ֆինանսական միջոցների հաշվին՝ 4 տարի ժամանակահատվածում:

*Աղյուսակ 14 . Ֆինանսավորման ենթակա ծրագրերի ցանկը և նկարագրությունը*

|  |  |  |  |
| --- | --- | --- | --- |
| **ՀՀ** | **Ծրագրի անվանումը** | **Ծրագրի նկարագրությունը** | **Ծրագրի արժեքը** (հազ.դրամ) |
| 1 | Ջրամատակարարման համակարգի բարելավում | Խմելու ջրի ներքին ցանցի նորոգում | 150 000 |
| Խմելու ջրագծերի 2 կմ-անոց հատվածի վերանորոգում | 20 000 |
| 2 |  | Մշակույթի տան վերանորոգում | 50 000 |
| 3 |  |  |  |
| **Ընդամենը[[10]](#footnote-10)** | | |  |

Ծանոթություն:

Լրացուցիչ ֆինանսական միջոցների առկայության կամ վերը նշված ծրագրերը այլ միջոցներով իրականացնելու պայմաներում կարելի է շարունակել սույն ցանկը աղյուսակ 14 – ում բերված առաջնահերթությամբ:

# Համայնքի բյուջեի հիմնական ցուցանիշները

Աղյուսակ 15-ում ներկայացված են Ուրցաձոր համայնքի բյուջեի հիմնական ցուցանիշները մինչև խոշորացնելը՝ ըստ համայնքի կազմի մեջ մտնող նախկին համայնքների և խոշորացնելուց հետո: Մասնավորապես, այստեղ ներկայացված են համայնքի ընդհանուր ծախսերի բաժանումն ըստ վարչական և ֆոնդային մասերի, ինչպես նաև ըստ վարչական ծախսերի (կառավարման ապարատի պահպանում) և ծառայությունների մատուցումն արտահայտող ծախսերի: Աղյուսակից երևում է, որ խոշորացման արդյունքում ավելացել են ֆոնդային բյուջեի ծախսերն ու ծառայությունների մատուցմանն ուղղվող ծախսերը, ինչը դրական երևույթ է:

*Աղյուսակ 15. Ուրցաձոր համայնքի կազմի մեջ մտնող նախկին համայնքների բյուջեների ծախսերը (2012 թ. փաստ)*

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **ՀՀ** | **Համայնք** | **Ընդամենը ծախսեր** | | | **Ընդհանուր բնույթի հանրային ծառայություններ** | **Ծառայությունների մատուցումն արտացոլող ծախսեր** | | | | | | **Վարչական բյուջեի պահուստային ֆոնդից ֆոնդային բյուջե կատարվող հատկացումներ** |
| **Ընդամենը** | **Վարչական մաս** | **Ֆոնդային մաս** | **Տնտեսական հարաբերություններ** | **Շրջակա միջավայրի պաշտպանություն** | **Բնակարանային շինարարություն և կոմունալ ծառայություն** | **Հանգիստ մշակույթ և կրոն** | **Կրթություն** | **Սոցիալական պաշտպանություն** |
| 1 | Ուրցաձոր | 49 437,4 | 49 313,7 | 5 503,7 | 26 072,0 | 3 774,4 | 1 266,0 | 950,0 | 5 070,0 | 9 075,0 | 3 230,0 | 5 380,0 |
| 2 | Շաղափ | 15 549,9 | 14 005,5 | 1 544,4 | 9 763,5 | 746,9 | 700,0 | 1 500,0 | 1 100,0 | 190,0 | 1 549,6 | 0,0 |
| 3 | Լանջանիստ | 5 592,4 | 5 514,7 | 157,7 | 4 974,7 | -330,9 | 0,0 | 608,6 | 150,0 | 0,0 | 190,0 | 80,0 |
| 4 | Լուսաշող | 9 297,2 | 9 297,2 | 0,0 | 7 507,2 | 350,0 | 0,0 | 0,0 | 280,0 | 660,0 | 500,0 | 0,0 |
|  | **Ընդամենը** | 79 876,9 | 78 131,1 | 7 205,8 | 48 317,4 | 4 540,3 | 1 966,0 | 3 058,6 | 6 600,0 | 9 925,0 | 5 469,6 | 5 460,0 |
|  |  |  |  |  |  |  |  |  |  |  |  |  |
| **Ուրցաձոր** (խոշորացված) | | 79 876,9 | 66 206,4 | 13 670,5 | 42506,4 | 37 370,5 | | | | | | |

Ուրցաձոր համայնքում համայնքների խոշորացման արդյունքում մեծացել են ֆոնդային բյուջեի ծախսերը՝ 8,6 %-ից հասնելով մինչև 20,6 %-ի: 5,7 %-ով ավելացել են նաև վարչական բյուջեի ծախսերի կազմում ծառայությունների մատուցմանն ուղղվող ծախսերը, ինչը նշանակում է, որ նույն տոկոսով նվազել են կառավարման ապարատի պահպանման ծախսերը (աղյուսակ 16):

*Աղյուսակ 16. Ուրցաձոր համայնքի բյուջեի հիմնական ցուցանիշները մինչև խոշորացնելը և խոշորացնելուց հետո*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | **Ընդամենը ծախսեր[[11]](#footnote-11)** | | **Այդ թվում** | | | | | | |
| **Վարչական բյուջեի ծախսեր** | | | | | **Ֆոնդային բյուջեի ծախսեր** | |
| **Ընդամենը** | | **Այդ թվում ծառայություններին ողղված ծախսեր** | | |
| **Հազ.դրամ** | **%** | **Հազ.դրամ** | **%** | **Հազ.դրամ** | **% ընդհանուրից** | **% վարչական բյուջեից** | **Հազ.դրամ** | **%** |
| **Մինչև խոշորացումը** | **83 410,9** | **100,0** | **76 205,1** | **91,4** | **26 727,8** | **32,0** | **35,1** | **7 205,8** | **8,6** |
| **Խոշորացումից հետո** | **83 410,9** | **100,0** | **66 206,4** | **79,4** | **27 000,0** | **32,4** | **40,8** | **17 204,5** | **20,6** |

Աղյուսակ 17 - ում ներկայացված է Ուրցաձոր խոշորացված համայնքի բյուջեի ծախսերը 4 տարվա կտրվածքով ըստ վարչական և ֆոնդային բյուջեների ծախսերի՝ ներկայացնելով նաև ծառայությունների մատուցմանն ուղղվող ծախսերը: Ուրցաձոր համայնքի բյուջեի ծախսերը յուրաքանչյուր տարի ավելացվել են՝ հիմք ընդունելով ֆինանսական համահարթեցման դոտացիաների հնարավոր աճի տեմպեր:

*Աղյուսակ 17. Ուրցաձոր համայնքի բյուջեի ծախսերը 4 տարվա կտրվածով*

|  |  |  |  |  |  |  |  |
| --- | --- | --- | --- | --- | --- | --- | --- |
|  | | | **Մինչև խոշորոցումը** | **Խոշորացումից հետո** | | | |
| **I տարի** | **II տարի** | **III տարի** | **IV տարի** |
| **Ընդամենը ծախսեր** | | | **83 410,9** | **83410,9** | **90 000** | **97 000** | **105 000** |
|  | **Վարչական բյուջեի ծախսեր** | | **76 205,1** | **66 206,4** | **68 800** | **71 700** | **74 900** |
|  | | **Այդ թվում ծառայություն-ներին ողղված ծախսեր** | **26 727,8** | **27 000,0** | **29 289** | **31 807** | **34 577** |
|  | **Ֆոնդային բյուջեի ծախսեր** | | **7 205,8** | **17 204,5** | **21 200** | **25 300** | **30 100** |

Բացի վերը նշվածից, Ուրցաձոր համայնքը, որոշ ֆինանսական ակնկալիքներ կարող է ունենալ կապված «Ֆինանսական համահարթեցման մասին» նոր օրենքի ընունման հետ: Այս մասով սպասվելիք գումարը կկազմի - **5.2 մլն դրամ:**

Ընդհանուր առմամբ, հաշվի առնելով բոլոր ուղղություններով ակնկալվող փոփոխությունները (համայնքների խշորացում, ֆինանսական համահարթեցման նոր մեխանիզմների ներդրում, նվազագույն աշխատավարձի շեմի բարձրացման հետ կապված փոխհատուցում), Ուրցաձոր համայնքը մեկ տարվա ընթացքում կունենա լրացուցիչ (ազատված) **5 472,2 մլն դրամ**:

*Աղյուսակ 17. Մեղրի համայնքի՝ բոլոր ուղղություններով կանխատեսվող օգուտները*

*(հազ.դրամ)*

|  |  |  |  |
| --- | --- | --- | --- |
|  | **Ընդամենը ծախսեր** | **որից** | **Լրաչուցից (ազատված) միջոցներ[[12]](#footnote-12)** |
| **Վարչական բյուջե** |
| **Մինչև խոշորացումը** | **83 410,9** | **26 727,8** |  |
| **Խոշորացումից հետո** | **83 410,9** | **27 000,0** |  |
|  | | | |
| **Համայնքների խոշորացման արդյունքում (վարչական բյուջեի ծախսերի կրճատումից)** |  |  | **272,2** |
| **«Ֆինանսական համահարթեցման մասին» նոր օրենքի ընունման արդյունքում** |  |  | **5 200** |
| **Ընդամենը** |  |  | **5 472,2** |

# Համայնքների խոշորացման արդյունքում համայնքային լիազորությունների և որոշ իրավական պահանջների վերանայման անհրաժեշտությունը

Նախքան համայնքների խոշորացումը, երբ խոշորացաված համայնքի կազմի մեջ մտնող վարչական միավորները ինքնուրույն համայնքներ են, նրանց միմյանց կապող ճանապարհները հանդիսանում են պետական (մարզային) ենթակայության ճանապարհներ: Դա նշանակում է, որ այդ ճանապարհների սպասարկումը (այդ թվում նաև կապիտալ նորոգումը) իրականացվում է պետական բյուջեի միջոցների հաշվին: Համայնքների խոշորացումից հետո այդ ճանապարհները դառնում են ներհամայնքային և, հետևաբար, դրանց սպասարկումը կատարվելու է համայնքի կողմից՝ իր բյուջեի միջոցների հաշվին: Տրամաբանական է, որ այս դեպքում այդ լիազորությունը հարկավոր է դիտարկել որպես պատվիրակված լիազորություն և պետական բյուջեից ստանալ համապատասխան ֆինանսավորում կամ համայնքներին տրամադրել այդ աշխատանքների կատարման համար նպատակային դրամաշնորհներ:

ՀՀ օրենսդրության համաձայն՝ համայնքներն իրավունք ունեն ձևավորված վարչական բյուջեի պահուստային ֆոնդից հատկացումներ կատարել ֆոնդային բյուջե և կատարել կապիտալ ծախսեր: Օրենսդրությունը սահմանափակում է վարչական բյուջեի պահուստային ֆոնդի չափը՝ սահմանելով այն վարչական բյուջեի ընդհանուր եկամուտների 5-20 %-ի չափով: Համայնքների խոշորացման պարագայում, երբ վարչական բյուջեում վարչական ծախսերի տնտեսման հաշվին առաջանում են ազատ միջոցներ, երբեմն կարող են խոչընդոտներ առաջանալ այդ միջոցներն օգտագործելիս՝ անհրաժեշտ ծավալի կապիտալ ծրագրեր իրականացնելու համար: Իսկ խոշորացման պարագայում կապիտալ ծախսերի իրականացումը երբեմն լինում է օբյեկտիվ անհրաժեշտություն, քանի որ, շատ դեպքերում նոր ծրագրերի իրականացումն իր մեջ ներառում է նաև կապիտալ ծախսերի իրականացում: Օրինակ՝ Ուրցաձոր համայնքում աղբահանության կազմակերպումը կապված է նոր աղբատար մեքենայի և աղբարկղերի ձեռքբերման հետ:

# Հավելվածներ

## Հավելված 1. Համայնքների խոշորացման արդյունքում վարչական ծախսերի կրճատումից առաջացող օգուտների հաշվարկման մոտեցումները

**Երբ խոշորացված համայնքի կազմի մեջ մտնում են միևնույն, այն է՝ գյուղական կարգավիճակ ունեցող բնակավայրեր**

Համայնքների խոշորացման տնտեսական օգուտներն առաջին հերթին արտահայտվում են համայնքների վարչական ծախսերի կրճատմամբ: Պարզ է, որ նոր ձևավորված համայնքի աշխատակազմը չի կարող իր մեջ ներառել նախկին համայնքների աշխատակազմերն ամբողջությամբ[[13]](#footnote-13), այլ որոշակի փոփոխություններ կկրի: Որոշակի փոփոխություններ կկրեն նաև վարչական ծախսերը:

Գործնականում բավականին դժվար է հաշվարկել, թե կոնկրետ քանի միավոր հաստիք կկրճատվի և որքան գումար կազատվի համայնքների խոշորացման արդյունքում, քանի որ չկան համայնքի աշխատակազմի թվի վերաբերյալ սահմանված նորմատիվներ: Իհարկե, կան պաշտոններ, որոնց մասին միանշանակ կարելի է ասել, որ նոր ձևավորված մեկ համայնքում դրանք չեն կարող լինել մի քանի հատ: Սակայն, երբ խոսքը վերաբերվում է կոնկրետ մասնագետներին, շատ դժվար է ենթադրել, թե նրանցից քանիսը կկրճատվեն: Ավելին, նոր ձևավորված համայնքում աշխատակազմի կրճատման արդյունքում տնտեսված գումարների հաշվին նոր ծառայությունների մատուցումը կարող է ենթադրել նաև նոր աշխատողների ներգրավում:

Դժվար է հաշվարկել նաև, թե ինչպիսին կլինեն նոր ձևավորված համայնքի վարչական ծախսերը, քանի որ դարձյալ չկան սահմանված նորմատիվներ:

Ելնելով վերը շարադրվածից՝ համայնքների խոշորացման արդյունքում վարչական ծախսերի կրճատման հաշվարկը կատարվում է միմիայն ***փորձագիտական գնահատմամբ***:

Հաշվարկները կատարելիս դիտարկվում է նաև խոշորացման արդյունքում նոր պաշտոնների ձևավորման և դրանց պահպանման հետ կապված ծախսերի առաջացման անհրաժեշտությունը: Խոսքը, մասնավորապես, վերաբերվում է նոր ձևավորված համայնքի բնակավայրերում (բացի համայնքի կենտրոնի բնակավայրից) «վարչական ներկայացուցչի» պաշտոնին, ով կհանդիսանա նախկին համայնքի տարածքում նոր ստեղծված համայնքի ղեկավարի ներկայացուցիչը: Իհարկե, վարչական ներկայացուցչի գործառույթներն էականորեն կտարբերվեն համայնքի ղեկավարի գործառույթներից, և բնականաբար, այդ հաստիքի պահպանման համար շատ մեծ ծախս չեն ենթադրի:

Այն դեպքում, երբ նոր համայնքը ձևավորվել է միևնույն, այն է՝ գյուղական կարգավիճակ ունեցող համայնքների խոշորացման արդյունքում, ապա խոշորացումից առաջացող տնտեսական օգուտների հաշվարկման նպատակով կիրառվել է հետևյալ մոտեցումը:

Հաշվարկվել են նոր ձևավորված համայնքի վարչական ծախսերը՝ ներառյալ համայնքի կազմի մեջ մտնող բնակավայրերի (առանց համայնքի կենտրոնի) վարչական ներկայացուցիչների պահպանման ծախսերը: Խոշորացված համայնքի կազմի մեջ մտնող նախկին բոլոր գյուղական համայնքների, ներառյալ համայնքի կենտրոնի, վարչական ծախսերի հանրագումարից հանվել են նոր ձևավորված համայնքի համար հաշվարկված վարչական ծախսերը: Այդ տարբերությունն էլ հենց իրենից ներկայացնում է վարչական ծախսերի կրճատումից առաջացող տնտեսական օգուտը:

Նոր ձևավորված համայնքի վարչական ծախսերը հաշվարկելու համար նախ ձևավորվել է համայնքի հաստիքացուցակը: Այդ նպատակով գումարվել են համայնքի կազմի մեջ մտնող բոլոր նախկին համայնքների հաստիքացուցակներում ընդգրկված հաստիքային միավորները և այնուհետև կատարվել են կրճատումներ հետևյալ կերպ.

* Մինչև 1 միավոր կրճատվել են բոլոր այն հաստիքները, որոնք ենթադրում են վարչական բնույթի աշխատանք, օրինակ, համայքնի ղեկավարի հաստիքը:
* Չի զրոյացվել ոչ մի հաստիքային միավոր: Այսինքն՝ առնվազն մեկ միավոր պահպանվել են հաստիքացուցակի անվանացանկում տեղ գտած բոլոր հաստիքները:
* Քանի որ հստակ հայտնի չեն մասնագետների գործառույթները, ապա շատ դժվար է ասել, թե որ մասնագետները կկրճատվեն և քանի միավոր հաստիքի անհրաժեշտություն կառաջանա: Այդ պատճառով յուրաքանչյուր համայնքում, ելնելով փորձագիտական դատողություններից, սահմանվել են մասնագետների տարբեր թվով հաստիքներ:
* Եթե համայնքի ղեկավարի հաստիքացուցակում ներառված են ուղղակիորեն ծառայությունների մատուցում ենթադրող հաստիքներ, օրինակ, մշակույթի տան աշխատող, ակումբավար և այլն, ապա նման հաստիքներն ընդհանրապես չեն կրճատվել: Բացառություն է կազմում գրադարանավարի հաստիքը, որը կրճատվել է մինչև մեկ միավոր:

Ինչ վերաբերվում է նոր ձևավորված համայնքի աշխատակիցների աշխատավարձին, ապա դրանք սահմանվել են` հիմք ընդունելով գործող համայնքներում համապատասխան հաստիքային միավորի դրույքաչափերից ամենաբարձրը: Այս եղանակով սահմանված աշխատավարձերը համադրվել են համայնքի ծախսային քաղաքականության մեթոդաբանությամբ[[14]](#footnote-14) (ՀԾՔՄ) սահմանված համայնքների այն խբմի համար առաջարկվող հաստիքացուցակում սահմանված աշխատավարձերի հետ, որին պատկանում է նոր ձևավորված համայնքը: Եթե որևէ հաստիքի գծով առաջարկվող աշխատավարձն ավելի ցածր է, քան ՀԾՔՄ-ով առաջարկվողը, ապա որպես հիմք է ընդունվել ՀՔԾՄ-ում սահմանված աշխատավարձը, այսինքն՝ ավելի բարձր աշխատավարձը:

Հաշվարկների կատարման ժամանակ երբեմն անհրաժեշտություն է առաջացել որոշակիորեն շեղվել նշված մոտեցումներից` ելնելով նպատակահարմարությունից: Օրինակ, երբեմն հանդիպում են այնպիսի դեպքեր, երբ մի համայնքում, օրինակ, պահակի աշխատավարձը մոտ է կամ նույնիսկ ավելին է մյուս համայնքի աշխատակազմի ղեկավարի աշխատավարձից: Նման դեպքերում կատարվել են որոշակի ճշգրտումներ: Բացի այդ, երբեմն ելնելով նպատակահարմարությունից, զրոյացվել են որոշ հաստիքային միավորներ: Նման ճշգրտումները, եթե այդպիսիք կան, ներկայացված են կոնկրետ համայնքի համար կատարվող հաշվարկների մեջ:

Կրճատումների արդյունքում նոր ձևավորված հաստիքացուցակը համադրվել է ՀԾՔՄ-ում սահմանված համայնքների այն խմբի համար առաջարկվող հաստիքացուցակի հետ, որին պատկանում է նոր ձևավորված համայնքը: Համադրման արդյունքում ճշգրտումներ են կատարվել առաջարկվող հաստիքացուցակում այն տրամաբանությամբ, որ ՀԾՔՄ-ում ներկայացված հաստիքներն ամբողջ անվանացանկով և հաստիքային միավորների քանակությամբ ներառված լինեն առաջարկվող հաստիքացուցակում: Եթե ՀԾՔՄ-ում կան հաստիքներ, որոնք բացակայում են առաջարկվող հաստիքացուցակում, ապա դրանք ավելացվում են սահմանված աշխատավարձի մակարդակներով: Կամ եթե առաջարկվող հաստիքացուցակում որևէ հաստիքային միավոր տեղ է գտել ավելի քիչ քանակությամբ, քան ներկայացված է ՀԾՔՄ-ում, ապա վերջինիս քանակը բարձրացվում է մինչև ՀԾՔՄ-ում սահմանված քանակը:

Նոր ձևավորված հաստիքացուցակում ներառվել են նաև համայնքի կազմի մեջ մտնող (բացի համայնքի կենտրոնից) բնակավայրերի վարչական ներկայացուցիչների և նրանց աշխատակազմերի (եթե այդպիսիք կսահմանվեն) հաստիքները՝ հիմք ընդունելով տվյալ բնակավայրի բնակչության թիվը:

Այսպես, խոշորացված համայնքի կազմի մեջ մտնող բոլոր բնակավայրերում սահմանվել է մեկ վարչական ներկայացուցչի հաստիք: Նախատեսվել է նաև, որ 3000-ից ավելի բնակիչ ունեցող բնակավայրերում վարչական ներկայացուցիչները կունենան մեկ օգնական և գրասենյակի հավաքարար: 5000-ից ավելի բնակիչ ունեցող բնակավայրերում համայնքի ավագանու որոշմամբ կարող են սահմանվել լրացուցիչ հաստիքներ:

Վարչական ներկայացուցչի աշխատավարձը սահմանվել է՝ հիմք ընդունելով տվյալ բնակավայրի բնակչության թիվը:

Մինչև 300 բնակիչ ունեցող բնակավայրեր՝ 60000 դրամ, որը մոտավորապես համապատասխանում է նվազագույն աշխատավարձին՝ ներառյալ եկամտային հարկը: 300-ից ավել բնակիչ ունեցող հաջորդ յուրաքանչյուր միջակայքում ընդգրկված բնակավայրերի դեպքում վարչական ներկայուցչի աշխատավարձը նախորդ միջակայքի համեմատությամբ կաճի մոտավորապես 20 %-ով: 300-500 բնակիչ ունեցող բնակավայրեր՝ 72000 դրամ, 500-1000 բնակիչ ունեցող բնակավայրեր ՝ 86400 դրամ, 1000-3000 բնակիչ ունեցող բնակավայրեր՝ 103400 դրամ, 3000 և ավելի բնակիչ ունցող բնակավայրեր՝ համայնքի ղեկավարի աշխատավարձի 80 %-ը, բայց ոչ պակաս, քան ԱԺ պատգամավորի աշխատավարձի[[15]](#footnote-15) 40 %-ը, որը կազմում է 132638 դրամ:

Եթե տվյալ բնակավայրի բնակչության թիվը գերազանցում է 3000-ը, և փաստորեն առաջանում է նաև մեկ նոր՝ վարչական ներկայացուցչի օգնականի հաստիք, ապա վերջինիս աշխատավարձը սահմանվում է տվյալ բնակավայրի վարչական ներկայացուցչի աշխատավարձի 50 %-ի չափով, բայց ոչ պակաս, քան նվազագույն աշխատավարձը: Հավաքարարի աշխատավարձը սահմանվում է նվազագույն աշխատավարձի չափով:

Այսպիսով, նոր ձևավորված համայնքի վարչական ծախսերը հաշվարկելու համար աշխատավարձի գծով ծախսերը հաշվարկվել են՝ ելնելով վերոնշյալ մոտեցմամբ սահմանված հաստիքացուցակի հաստիքային միավորներից և պաշտոնային դրույքաչափերից, իսկ մնացյալ ծախսերը, որոնք կապված են համայնքի վարչական շենքի պահպանման և աշխատակազմի բնականոն աշխատանքն ապահովելու հետ, սահմանելու համար հիմք են ընդունվել ՀԾՔՄ-ում սահմանված համայնքների այն խմբի համար առաջարկվող վարչական ծախսերը, որին պատկանում է տվյալ համայնքը:

Համայնքի վարչական ծախսերում նախատեսվել են նաև վարչական ներկայացուցչի գրասենյակի պահպանման ծախսերը, որոնք նույնպես, ինչպես և վարչական ներկայացուցչի աշխատավարձը, կապվել են տվյալ բնակավայրի բնակչության թվի հետ:

Մասնավորապես, սահամավել է, որ մինչև 300 բնակիչ ունեցող բնակավայրերում գրասենյակի պահպանման ծախսեր չեն նախատեսվում: Նախատեսվում են միայն վարչական ներկայացուցչի գործունեությունը ապահովող տրանսպորտային, կապի և գրենական պարագաների (թուղթ, գրիչ և այլն) ձեռքբերման ծախսեր (աղյուսակ 18):

*Աղյուսակ 18. Վարչական ներկայացուցչի գործունեությունը ապահովող որոշ ծախսեր*

|  |  |  |  |
| --- | --- | --- | --- |
| **ՀՀ** | **Ծախսի անվանում** | **Ամսական ծախս (դրամ)** | **Տարեկան ծախս (դրամ)** |
| 1 | Տրանսպորտային ծախսեր | 15000 | 180000 |
| 2 | Հեռախոսային կապ | 3000 | 36000 |
| 3 | Գրենական պարագաներ | 2000 | 24000 |
|  | ***Ընդամենը ծախսեր*** | ***20000*** | ***240000*** |

300-ից ավելի բնակիչ ունեցող համայնքներում, բացի վերոհիշյալ ծախսերից, նախատեսվում են նաև վարչական ներկայացուցչի պահպանման գրասնեյակային ծախսեր:

Աղյուսակ 19 – ում ներկայացված են 300-ից ավելի բնակիչ ունեցող բնակավայրերի վարչական ներկայացուցչի գործունեության համար անհրաժեշտ, ինչպես նաև վարչական ներկայացուցչի գրասենյակային ծախսերը: Բնակչության թվի յուրաքանչյուր հաջորդ միջակայքին պատկանող բնակավայրի վարչական ներկայացուցչի պահպանման ծախսերը նախորդի համեմատությամբ ավելացել են մոտավորապես 20 %-ով:

*Աղյուսակ 19. Վարչական ներկայացուցչի պահպանման և գրասենյակային ծախսեր*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **ՀՀ** | **Ծախսի անվանում** | **300-500 բնակիչ ունեցող բնակավայրեր** | | **500-1000 բնակիչ ունեցող բնակավայրեր** | | **1000-3000 բնակիչ ունեցող բնակավայրեր** | | **3000 և ավելի բնակիչ ունեցող բնակավայրեր** | |
| **Ամսական ծախս (դրամ)** | **Տարեկան ծախս (դրամ)** | **Ամսական ծախս (դրամ)** | **Տարեկան ծախս (դրամ)** | **Ամսական ծախս (դրամ)** | **Տարեկան ծախս (դրամ)** | **Ամսական ծախս (դրամ)** | **Տարեկան ծախս (դրամ)** |
| 1 | Էլեկտրաէներգիա | 10000 | 120000 | 12000 | 144000 | 14400 | 172800 | 17280 | 207360 |
| 2 | Տրանսպորտային ծախսեր | 15000 | 180000 | 18000 | 216000 | 21600 | 259200 | 25920 | 311040 |
| 3 | Հեռախոսային կապ | 3000 | 36000 | 3600 | 43200 | 4320 | 51840 | 5180 | 62160 |
| 4 | Գրենական պարագաներ | 2000 | 24000 | 2400 | 28800 | 2880 | 34560 | 3460 | 41520 |
| 5 | Այլ գրասնեյակային ծախսեր | 5000 | 60000 | 6000 | 72000 | 7200 | 86400 | 8640 | 103680 |
|  | ***Ընդամենը ծախսեր*** | ***35000*** | ***420000*** | ***42000*** | ***504000*** | ***50400*** | ***604800*** | ***60480*** | ***725760*** |

## Հավելված 2. ՀՀ ՏԿՆ –ի կողմից պատրաստված տեղեկանքը Ուրցաձոր համայնքի բնակավայրերը համայնքի կենտրոնին միացնող ճանապարհների մասին

|  |  |  |  |  |  |  |
| --- | --- | --- | --- | --- | --- | --- |
| **Գյուղերի անվանումները** | **Հեռավորու-թյունը կենտրոնից (կմ)** | **Ծածկի տեսակը** | | **Ծածկի վիճակը** | **Նորոգման տեսակը** | **Պահանջվող գումարը (հազ.դր.)** |
| **ա/բ** | **կոպճային** |
| **Ուրցաձոր** |  | ա/բ |  | լավ |  | 0 |
|
| **Շաղափ** | 9 | ա/բ |  | լավ |  | 0 |
|
| **Լանջանիստ** | 16 | 15 կմ ա/բ | 1կմ գրունտ | լավ/ վատ | 1կմ փոսային նոր. ա/բ ծածկ 5սմ | 36000 |
|
| **Լուսաշող** | 21 | ա/բ |  | լավ |  | 0 |
|

1. <http://www.mta.gov.am/u_files/file/Hayecakarger/qax44-18_1.pdf> [↑](#footnote-ref-1)
2. Բոլոր այն իրավական ակտերը, որոնք պարունակում են դրույթներ համայնքների քաղաքային կամ գյուղական կարգավիճակի մասին, փոփոխման ենթակա են: [↑](#footnote-ref-2)
3. Որպես հարկային բազաներ՝ հիմք են ընդունվել ՀՀ 2014 թ. պետական բյուջեից ՀՀ համայնքների բյուջեներին «Ֆինանսական համահարթեցման մասին» ՀՀ օրենքով սահմանված կարգով ֆինանսական համահարթեցման դոտացիաների գումարների հաշվարկներում օգտագործվող հողի հարկի և գույքահարկի գծով 2012 թ. ելակետային տվյալները [↑](#footnote-ref-3)
4. Կառավարության 2013 թ. հունիս 27-ի թիվ 661 – Ն որոշում, հավելված 7, աղյուսակ 4: [↑](#footnote-ref-4)
5. Հաշվարկները մոտավոր են: Հաշվարկների համար օգտագործվել են 2013թ.-ին համայնքներին տրվող ֆինանսական համահարթեցման դոտացիաների հաշվարկման ելակետային տվյալները և ՀՀ ՖՆ –ի կողմից նույն նպատակի համար հրապարակած գործակիցները: [↑](#footnote-ref-5)
6. Համաձայն 2014 -2016 թ. –ի միջնաժամկետ ծախսային ծրագրում ներառած ցուցանիշների: [↑](#footnote-ref-6)
7. Գույք, սարքավորումներ, համակարգչային ծրագրեր, ինտերնետ կապ և այլն: [↑](#footnote-ref-7)
8. Փոքր բնակավայրերի ներկայացվածությունը համայնքի ավագանու կազմում ապահովելու նպատակով կարելի է այդ համայնքների համար սահմանել ավագանու տեղերի քվոտաներ, ինչը կապահովի յուրաքանչյուր բնակավայրից ավագանու առնվազն մեկ անդամի ներկայացուցչություն: [↑](#footnote-ref-8)
9. Եթե խոշորացված համայնքի կազմի մեջ մտնող բնակավայրերից մեկում ջրամատակարարման համակարգի կառավարումը իրականացվում է «օպերատորի» կողմից, ապա նպատակահարկար է մնացած բնակավայրերի ջրամատակարարումը նույնպես հանձնել այդ «օպերատորին»: [↑](#footnote-ref-9)
10. Չբավարարող միջոցները կարելի է լրացնել բյուջեի ընդհանուր միջոցների հաշվին կամ տեղափոխել հաջորդ քառամյա ժամանակահատված: [↑](#footnote-ref-10)
11. Ընդամենը ծախսերին ավելացվել են նվազագույն աշխատավարձի մակարդակի բարձրացման հետ կապված պետական բյուջեից ստացվող հնարավոր փոխհատուցումների գումարները (3120,0 հազ. դրամ) և արդյունավետ հարկային վարչարարությունից ստացվող տնտեսական օգուտների գումարները (414,0 հազ. դրամ): Առաջինները մինչև խոշորացնելը ներառվել են համայնքների վարչական ապարատի պահպանման ծախսերի կազմում, իսկ խոշորացնելուց հետո՝ ծառայությունների մատուցմանն ուղղվող ծախսերի կազմում: Արդյունավետ հարկային վարչարարությունից ստացվող տնտեսական օգուտների գումարները երկու դեպքում էլ ներառվել են ծառայությունների մատուցմանն ուղղվող ծախսերի կազմում: [↑](#footnote-ref-11)
12. Նոր ծառայությունների կազմակերպման կամ գոյություն ունեցող ծառայությունների ընդլայնման պարագայում լրացուցիչ (ազատված) միջոցների մի մասը կուղղվի այդ ծախսերի ֆինանսավորամանը, որի արդյունքում նույն չափով կմեծանան վարչական բյուջեի ծախսերը: [↑](#footnote-ref-12)
13. Ակնհայտ է, որ համայնքների խոշորացման արդյունքում նոր ձևավորվող համայնքում չեն կարող լինել մեկից ավելի համայնքի ղեկավարներ, աշխատակազմի քարտուղարներ և այլն: Ուստի առաջանալու է նոր ձևավորված համայնքների հաստիքացուցակները վերանայելու և կրճատելու անհրաժեշտություն: [↑](#footnote-ref-13)
14. Ներկայումս մշակված և ՀՀ տարածքային կառավարման նախարարության կողմից շրջանառության մեջ է դրված մի փաստաթուղթ, որը կոչվում է <<Համայնքի ծախսային քաղաքականության մեթոդաբանություն>>: Նշյալ մեթոդաբանությամբ առաջարվում է, թե ինչպիսի տիպային հաստիքացուցակ և ինչ վարչական ծախսեր պետք է ունենան այս կամ այն խմբին պատկանող համայնքները: Իսկ համայնքների դասակարգումն ըստ խմբերի կատարվել է՝ ելնելով նրանց բյուջետային կարողություններից: [↑](#footnote-ref-14)
15. ՀՀ Ազգային ժողովի պատգամավորի պաշտոնային դրույքաչափը 2013 թ. հունվարի 1 – ից սահմանված է 331 հազար 595 դրամ (ներառյալ աշխատավարձից վճարվող եկամտային հարկը): [↑](#footnote-ref-15)