**Ուսումնասիրություն**

**համայնքների խոշորացումից առաջացող օգուտների և դրանց օգտագործման վերաբերյալ**

**Գորիս համայնք**

**(Գորիս, Ակներ, Վերիշեն և Քարահունջ բնակավայրեր)**



ԵՐԵՎԱՆ 2013թ.

Բովանդակություն

[Ներածություն 3](#_Toc365643671)

[1. Գորիս համայնքի խոշորացման մոդելը և վերջինիս ընտրության հիմնավորումը 4](#_Toc365643672)

[2. Գորիս համայնքի խոշորացումից առաջացող օգուտները 5](#_Toc365643673)

[2.1.Համայնքների խոշորացման արդյունքում ՏԻ մակարդակում առաջացող չափելի օգուտները 5](#_Toc365643674)

[2.1.1. Համայնքների խոշորացման արդյունքում վարչական ծախսերի կրճատումից առաջացող օգուտները 6](#_Toc365643675)

[2.1.2. Համայնքների խոշորացման արդյունքում արդյունավետ հարկային վարչարարությունից առաջացող օգուտները 6](#_Toc365643676)

[2.1.3. Այլ չափելի օգուտներ 7](#_Toc365643677)

[2.1.4. Համայնքների խոշորացման արդյունքում ՏԻ մակարդակում առաջացող չափելի օգուտների հանրագումարը և կանխատեսումները գալիք 4 տարիների համար 9](#_Toc365643678)

[2.2. Այլ՝ ոչ չափելի օգուտներ 10](#_Toc365643679)

[2.3. Պետական մակարդակում առաջացող հնարավոր օգուտներ 11](#_Toc365643680)

[3. Գորիս համայնքի միջնաժամկետ զարգացման ծրագրային մոտեցումները 11](#_Toc365643681)

[3.1. Գորիս համայնքի իրավիճակի վերլուծությունը 12](#_Toc365643682)

[3.2. Համայնքում առկա հիմնահարցերն ու դրանց լուծմանն ուղղված ծրագրերը 24](#_Toc365643683)

[4. Համայնքում առկա հիմնահարցերի լուծմանն ուղղված առաջնահերթ ծրագրերը 27](#_Toc365643684)

[5. ՏԻ ոլորտին առնչվող այն առաջնահերթ ծրագրերը, որոնք հնարավոր է իրականացնել միջնաժամկետ (4 տարվա) ժամանակահատվածում խոշորացման արդյունքում առաջացող օգուտների հաշվին 31](#_Toc365643685)

[6. Համայնքի բյուջեի հիմնական ցուցանիշները 33](#_Toc365643686)

[7. Համայնքների խոշորացման արդյունքում համայնքային լիազորությունների և որոշ իրավական պահանջների վերանայման անհրաժեշտությունը 35](#_Toc365643687)

[Հավելվածներ 36](#_Toc365643688)

[Հավելված 1. Համայնքների խոշորացման արդյունքում վարչական ծախսերի կրճատումից առաջացող օգուտների հաշվարկման մոտեցումները 36](#_Toc365643689)

[Հավելված 2. ՀՀ ՏԿՆ –ի կողմից պատրաստված տեղեկանքը Գորիս համայնքի բնակավայրերը համայնքի կենտրոնին միացնող ճանապարհների մասին 38](#_Toc365643690)

# Ներածություն

Հայաստանում տեղական ինքնակառավարման համակարգի կայացմանը զուգընթաց, որպես առանցքային հիմնախնդիր, մշտապես ընդգծվում է ՀՀ վարչատարածքային կառուցվածքը, ավելի կոնկրետ` նրա մասնատվածության բարձր աստիճանը: Ըստ այդ կառուցվածքի ձևավորված վարչատարածքային միավորների գերակշիռ մասը փոքրաթիվ բնակչությամբ գյուղական համայնքներ են, որոնք բնակչությանը մատուցվող համայնքային ծառայությունները կամ իրականացնում են ցածր մակարդակով, կամ ընդհանրապես չեն իրականացնում: Այս համայնքներում պետության կողմից հատկացվող ֆինանսական միջոցները հիմնականում ուղղվում են վարչական ծախսերին` ծառայությունների մատուցման վրա էական ազդեցություն չթողնելով, իսկ ներդրումային ծրագրերի իրականացումը դժվարանում է աշխատակազմի սահմանափակ կարողությունների պատճառով:

Գործող վարչատարածքային բաժանումը էական խոչընդոտ է հանդիսանում համայնքների կարողությունների ամրապնդման, սահմանափակ ֆինանսական միջոցների արդյունավետ ու նպատակային օգտագործման և տեղական ինքնակառավարման համակարգի բնականոն զարգացման համար:

Ստեղծված իրավիճակում լուրջ անհրաժեշտություն է առաջացել համայնքների խոշորացման միջոցով օպտիմալացնել ՀՀ վարչատարածքային բաժանման համակարգը՝ որպես ուղենիշ ունենալով ՀՀ կառավարության 2011թ. նոյեմբերի 10-ին ընդունած «Համայնքների խոշորացման և միջհամայնքային միավորումների ձևավորման» հայեցակարգը[[1]](#footnote-1): Հայեցակարգային դրույթների շարքում կարևորագույն նշանակություն ունեն համայնքների խոշորացման սկզբունքները և չափորոշիչները, որոնք լուրջ նախապայման են խոշորացման միավորի (փնջի կամ սխեմայի) ձևավորման ժամանակ սուբյեկտիվ մոտեցումներից խուսափելու և խոշորացման գործընթացը առավել կառավարելի կազմակերպելու համար:

Ակնհայտ է, որ խոշորացման միավորի ձևավորման համար հայեցակարգային մոտեցումներին զուգահեռ՝ պակաս նշանակություն չունեն նաև այնպիսի գործոնները, որոնք նպաստավոր պայմաններ են ստեղծում արդեն խոշորացված համայնքի սոցիալ-տնտեսական հետագա զարգացման համար: Նման գործոններից են՝ խոշորացման փնջում քաղաքային համայնքի առկայությունը, բնակավայրերի համատեղ զարգացման հեռանկար (տեսլական) ունենալը, մեկ միասնական ապրանքանիշից (բրենդ) օգտվելու հնարավորությունը, պետական և համայնքային նշանակության հողատարածքները ըստ համայնքների հնարավորինս հավասարաչափ բաշխելը և այլն:

Գորիս խոշորացված համայնքը (նախկին՝ Գորիս, Ակներ, Վերիշեն և Քարահունջ համայնքներ) ձևավորվել է Գորիս քաղաքային համայնքի շուրջը, որտեղ կան տեղական ինքնակառավարմանը յուրահատուկ հիմնական բոլոր հանրային ծառայությունները:

# Գորիս համայնքի խոշորացման մոդելը և վերջինիս ընտրության հիմնավորումը

Գորիս խոշորացված համայնքը ձևավորվել է Գորիս, Ակներ, Վերիշեն և Քարահունջ համայնքների խոշորացման արդյունքում: Համայնքի կենտրոնն ունի քաղաքի կարգավիճակ, իսկ համայնքի կենտրոնի շուրջ խոշորացվող համայնքները՝ գյուղական կարգավիճակ: Խոշորացման արդյունքում ձևավորված Գորիս համայնքը գյուղական կամ քաղաքային կարգավիճակ չի ունենա: Նախկին կարգավիճակները կշարունակեն կրել միայն համայնքի կազմի մեջ մտնող բնակավայրերը[[2]](#footnote-2): Այս համայնքների խոշորացման փնջի կազմի ընտրությունը պայմանավորված է փնջի կազմում մեկ խոշոր քաղաքային համայնքի (Գորիս) առկայությամբ, որը ունի հանրային կառավարման համար անհրաժեշտ բոլոր հիմնական ծառայություններն ու ենթակառուցվածքները և կարող է իր վրա վերցնել տարաբնակեցման կենտրոնի հիմնական ֆունկցիաները: Խոշորացվող փնջի ավելի ընդարձակումը աշխարհագրորեն աննպատակահարմար է և կարող է խանգարել տարածաշրջանում այլ փնջերի համապարփակ ձևավորմանը:

Համայնքների խոշորացման և միջհամայնքային միավորումների ձևավորման հայեցակարգում սահմանված չափորոշիչներին Գորիս համայնքի կազմի մեջ մտնող բնակավայրերն ամբողջությամբ բավարարում են: Ստորև ներկայացված են չափորոշիչների նկարագրերը:

* *Միացվող համայնքների ընդհանուր վարչական սահմանի առկայություն:* – Այս չափորոշչին Գորիս համայնքը բավարարում է ամբողջությամբ: Գորիսն ընդհանուր սահման ունի Ակների, Վերիշենի և Քարահունջի հետ, Ակները՝ Վերիշենի և Գորիսի հետ, Վերիշենը՝ Գորիսի և Ակների հետ, իսկ Քարահունջը՝ Գորիսի հետ:
* *Նոր ձևավորվող համայնքի կենտրոնը, որպես կանոն, պետք է ունենա միացվող համայնքների նկատմամբ կենտրոնական դիրք, առնվազն 3000 բնակիչ և անհրաժեշտ նվազագույն ծավալի ենթակառուցվածքներ* :– Այս չափորոշչին Գորիսը բավարարում է ամբողջությամբ: Համայնքի կենտրոնը՝ Գորիսը, լիարժեք կենտրոնական դիրք ունի համայնքի կազմի մեջ մտնող մնացյալ բնակավայրերի նկատմամբ: Համայնքի կենտրոնն ունի 23100 բնակիչ, այստեղ կան գործող մանկապարտեզներ, հանրակրթական դպրոցներ, մշակույթի տուն, գրադարան, առողջապահական հիմնարկներ, արտադպրոցական դաստիարակության հիմնարկներ և այլն:
* *Նոր ձևավորվող համայնքի բնակավայրերի հեռավորությունը համայնքի կենտրոնից, որպես կանոն, չպետք է գերազանցի 20 կմ-ը:* – Այս չափորոշչին Գորիսը բավարարում է ամբողջությամբ: Համայնքի կազմի մեջ մտնող բնակավայրերը համայնքի կենտրոնին կապող ճանապարհներից ամենաերկարը Քարահունջ – Գորիս ճանապարհն է, որի երկարությունը 3 կմ է:
* *Նոր ձևավորվող համայնքում պետք է առկա լինեն ՏԻՄ-երի պարտադիր լիազորությունների իրականացման համար անհրաժեշտ նվազագույն ենթակառուցվածքներ (մանկապարտեզ, բուժկետ, մշակույթի տուն/ակումբ) և միջնակարգ դպրոց:* – Այս չափորոշչին Գորիսը բավարարում է ամբողջությամբ: Նշված ենթակառուցվածքներից բոլորն էլ համայնքում առկա են և գործում են:
* *Նոր ձևավորվող համայնքի բնակավայրերի միջև հասարակական տրանսպորտային հաղորդակցություն ապահովող ճանապարհների (առնվազն խճապատ) առկայություն:* – Այս չափորոշչին Գորիս համայնքը համապատասխանում է ամբողջությամբ: Համայնքի կազմի մեջ մտնող բոլոր բնակավայրերը միմյանց կապող ճանապարհները ասֆալտապատ են:
* *Նոր ձևավորվող համայնքի բնակավայրերի նախկինում համատեղ կառավարման մարմնի առկայություն (գյուղխորհուրդ, ավանային խորհուրդ, քաղխորհուրդ):* – Այս չափորոշչին Գորիսը համապատասխանում է ամբողջությամբ: Գորիսը նախկինում եղել է առանձին հանրապետական ենթակայության քաղաք, Քարահունջը՝ առանձին գյուղխորհուրդ, իսկ Ակներն ու Վերիշենը եղել են նախկին Վերիշեն գյուղխորհրդի կազմում:
* *Նոր ձևավորվող համայնքի բնակավայրերի բնակիչների համատեղելիություն և մենթալություն: Ազգային փոքրամասնություններով բնակեցված համայնքները կարող են խոշորացվել միայն առավելապես նույն ազգի ներկայացուցիչներով բնակեցված համայնքների հետ:* – Այս չափորոշչին Գորիսը համապատասխանում է ամբողջությամբ: Համայնքի կազմի մեջ մտնող բնակավայրերում չկան ազգային փոքրամասնությունների ընդգծված կուտակումներ և մենթալության առումով համատեղելի են:

# Գորիս համայնքի խոշորացումից առաջացող օգուտները

## Համայնքների խոշորացման արդյունքում ՏԻ մակարդակում առաջացող չափելի օգուտները

Համայնքների խոշորացումը մի գործընթաց է, որն իր հետ բերում է բազմաթիվ փոփոխություններ, շոշափելի և ոչ շոշափելի արդյունքներ, կարճաժամկետ և երկարաժամկետ ազդեցություններ: Շատերի համար ակնհայտ է, որ համայնքների խոշորացման արդյունքում առաջանում են օգուտներ: Սակայն իրականում բավականին դժվար է թվային արտահայտությամբ գնահատել բոլոր հնարավոր արդյունքները: Այնուհանդերձ, որոշ օգուտների հաշվարկ, թեկուզև փորձագիտական դատողություններից ելնելով, կարելի է կատարել: Խոսքը մասնավորապես վերաբերում է հետևյալ ցուցանիշների հաշվարկներին.

* Համայնքների խոշորացման արդյունքում վարչական ծախսերի կրճատումից առաջացող օգուտներ.
* Համայնքների խոշորացման արդյունքում արդյունավետ հարկային վարչարարությունից առաջացող օգուտներ.
* Այլ չափելի օգուտներ:

## 2.1.1. Համայնքների խոշորացման արդյունքում վարչական ծախսերի կրճատումից առաջացող օգուտները

Գորիս համայնքում համայնքների խոշորացման արդյունքում վարչական ծախսերի կրճատումից առաջացող տնտեսական օգուտները հաշվարկելու համար կիրառվել է տարբեր՝ քաղաքային և գյուղական կարգավիճակ ունեցող համայնքների խոշորացման արդյունքում առաջացող տնտեսական օգուտների հաշվարկման համար սահմանված մոտեցումը (հավելված 1):

Համաձայն սահմանված մոտեցման՝ Գորիսում համայնքների խոշորացման արդյունքում վարչական ծախսերի կրճատումից առաջացող տնտեսական օգուտն իրենից ներկայացնում է համայնքի կազմի մեջ մտնող նախկին գյուղական համայնքների՝ Ակների, Վերիշենի և Քարահունջի համար առանձին հաշվարկվող տնտեսական օգուտների հանրագումարը: Յուրաքանչյուր նախկին գյուղական համայնքում առաջացող տնտեսական օգուտն իրենից ներկայացնում է տվյալ նախկին համայնքի վարչական ծախսերի և այդ նույն բնակավայրում վարչական ներկայացուցչի պահպանման ծախսերի տարբերությունը:

Այսպիսով՝ Գորիսում համայնքների խոշորացումից առաջացող տնտեսական օգուտները կազմում են ***43 821,5 հազար դրամ*** (աղյուսակ 1):

*Աղյուսակ 1. Գորիսում համայնքների խոշորացումից առաջացող տնտեսական օգուտները (հազար դրամ)*

|  |  |  |  |  |  |  |
| --- | --- | --- | --- | --- | --- | --- |
| **ՀՀ** | **Բնակավայրի անվանում** | **Ընդամենը վարչական ծախսեր**  **(2012 թ. փաստ.)** | **Որից** | | **Վարչական ներկայացուցչի ծախսեր** | **Օգուտներ** |
| **Վարչական բյուջե** | **Ֆոնդային բյուջե** |
| 1 | Ակներ | 18 043,5 | 18 043,5 | 0,0 | 1 845,6 | 16 197,9 |
| 2 | Վերիշեն | 20 242,7 | 20 172,7 | 70,0 | 1 845,6 | 18 397,1 |
| 3 | Քարահունջ | 11 072,1 | 10 832,1 | 240,0 | 1 845,6 | 9 226,5 |
|  | ***Ընդամենը*** | ***49 358,3*** | ***49 048,3*** | ***310,0*** | ***5536,8*** | ***43 821,5*** |

Ծանոթություն:

Հաշվարկների համար հիմք է ընդունվել հավելված 1-ում ներկայացված վարչական ներկայացուցչի պահպանման և գրասենյակային ծախսերի հաշվարկման մեթոդաբանությունը:

Ակներ, Վերիշեն և Քարահունջ բնակավայրերի բնակչության թիվը գտնվում է 1000 - 3000 միջակայքում: Այս բնակավայրերում վարչական ներկայացուցչի պահպանման ծախսերը կազում են 1845,6 հազար դրամ՝ վարչական ներկայացուցչի աշխատավարձի (103 400 \* 12) և վարչական ներկայացուցչի պահպանման և գրասենյակային ծախսերի (604 800) հանրագումարը:

## 2.1.2. Համայնքների խոշորացման արդյունքում արդյունավետ հարկային վարչարարությունից առաջացող օգուտները

Համայնքների խոշորացման արդյունքում օգուտներ կարող են առաջանալ արդյունավետ հարկային վարչարարությունից:

*Աղյուսակ 2. Գորիս համայնքի հարկերի գանձման մակարդակը (2012 թ.) և վերջինիս բարձրացման հնարավոր ռեզերվները*

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  |  | **Գույքահարկ** (հազ.դրամ) | | | | | **Հողի հարկ** (հազ.դրամ) | | | | | **Ընդամենը ռեզերվներ** |
| **ՀՀ** | **Բնակավայրի անվանում** | **Հարկային բազա[[3]](#footnote-3)** | **Փաստացի գանձում** (2012թ. համայնքի բյուջե մուտքագրված գույքահարկ) | **Գանձման մակարդակ** | **4 տարի հետո գանձման կանխատեսվող մակարդակ** | **Գանձման մակարդակի փոփոխությունից ռեզերվներ** | **Հարկային բազա** | **Փաստացի գանձում** (2012թ. համայնքի բյուջե մուտքագրված հողի հարկ) | **Գանձման մակարդակ** | **4 տարի հետո գանձման կանխատեսվող մակարդակ** | **Գանձման մակարդակի փոփոխությունից ռեզերվներ** |
| 1 | Գորիս | 25,860.0 | 35,649.4 | 137.9 |  |  | 5,059.5 | 6,196.0 | 122.5 |  |  |  |
| 2 | Ակներ | 300.0 | 268.5 | 89.5 | 1,115.3 | 2,116.7 | 189.8 |
| 3 | Վերիշեն | 678.4 | 631.4 | 93.1 | 2,227.0 | 2,697.1 | 121.1 |
| 4 | Քարահունջ | 292.0 | 441.4 | 151.2 | 2,350.4 | 2,840.2 | 120.8 |
|  | ***Ընդամենը*** | ***27,130.4*** | ***36,990.7*** | ***136.3*** | ***100*** | ***0*** | ***10,752.2*** | ***13,850.0*** | ***128.8*** | ***100*** | ***0*** | ***0*** |

Գորիսի խոշորացման փնջում ընդգրկված համայնքների կողմից 2012 թվականին հողի հարկի և գույքահարկի գծով հավաքագրված գումարների ընդհանուր արժեքը (հողի հարկ 13 850 հազ.դրամ և գույքահարկ 36 990.7 հազ. դրամ) գերազանցել է այդ համայնքների հարկային բազաների մեկ տարվա ցուցանիշների հանրագումարին (համապատասխանաբար՝ 10 752.2 հազ.դրամ և 36 990.7 հազ.դրամ): Այս հանգամանքը պայմանավորված է 2012 թվականին համայնքների կողմից նախորդ տարիներին կուտակած հարկային ապառքների գանձումով:

Սա նշանակում է, որ Գորիս համայնքի կողմից տեղական հարկերի գծով, նույնիսկ 100% գանձման մակարդակ ապահովելու պայմաններում, հաջորդ տարիներին համայնքի բյուջե ավել գումար չի մուտքագրվի, քան մուտքագրվել է 2012թվականին: Հետևաբար այս ուղղությամբ Գորիս համայնքում ռեզերվներ չկան:

## 2.1.3. Այլ չափելի օգուտներ

2013 թ. հուլիսի 1-ից հանրապետությունում 10 հազար դրամով բարձրացվել է նվազագույն ամսական աշխատավարձը: Աշխատավարձի բարձրացման հետ կապված՝ համայնքային բյուջեներում առաջացած լրացուցիչ ծախսերի ֆինանսավորման նպատակով Կառավարությունը, համաձայն 2013 թ. հունիսի 27-ի թիվ 661 - Ն որոշման, իր պահուստային ֆոնդից փոխհատուցելու է (սուբվենցիաների տրամադրում) այդ ծախսերը:

Համայնքների խոշորացման արդյունքում Ակներ, Վերիշեն և Քարահունջ համայնքների համար վերը նշված ուղղությամբ նախատեսված փոխհատուցման գումարները կարելի է դիտարկել որպես օգուտներ:

Գորիս խոշորացված համայնքի հաստիքացուցակը սահմանված մեթոդաբանությամբ (հավելված 1) կազմելիս ենթադրվել է, որ Գորիս գործող քաղաքային համայնքի հաստիքները բավարար կլինեն խոշորացված համայնքն ամբողջությամբ սպասարկելու համար: Հետևաբար, գոյություն ունեցող հաստիքների թիվն ու դրույքաչափերը ամբողջությամբ նույնն են թողնվել: Քանի որ հաշվարկներում օգտագործված տվյալները 2013 թ. հունվարի մեկի դրությամբ են դիտարկված, ապա նվազագույն աշխատավարձի մակարդակի բաձրացումը դեռևս հաշվի առնված չէ: Հետևաբար, այս համայնքում պետությունից ստացվող փոխհատուցումն ամբողջությամբ ուղղվելու է նախատեսված նպատակին և հնարավոր չէ դիտարկել որպես օգուտ:

Աղյուսակ 3–ում բերված տվյալներից պարզ է դառնում, որ Գորիս համայնքի կազմի մեջ մտնող նախկին համայնքների աշխատակազմերի նվազագույն աշխատավարձի մակարդակի բարձրացման փոխհատուցումից առաջացած օգուտները կազմում են 1 411.7 հազ. դրամ:

*Աղյուսակ 3. Գորիս համայնքի կազմի մեջ մտնող նախկին համայնքների աշխատակազմի նվազագույն աշխատավարձի մակարդակի բարձրացման փոխհատուցումից առաջացած օգուտներ*

|  |  |  |  |  |  |
| --- | --- | --- | --- | --- | --- |
| Համայնքներ | **Գորիս[[4]](#footnote-4)** | **Ակներ** | **Վերիշեն** | **Քարահունջ** | **Ընդամենը** |
| **Փոխհատուցման գումարներից[[5]](#footnote-5) առաջացած օգուտներ** (հազ. դրամ) | 0 | 612.5 | 192.5 | 236.7 | **1 411.7** |

Ծանոթություն:

Հաշվարկները կատարված են 2013թ.–ի հուլիսի 1-ից մինչև դոկտեմբերի 31-ը ընկած ժամանակահատվածի (6 ամիս) համար: Հաջորդող տարիներին, այդ նպատակով հատկացվող փոխհատուցունմների տրամադրման դեպքում, փոխհատուցման գումարը յուրաքանչյուր տարվա համար կլինի կրկնակի:

**Ֆինանսական համահարթեցման դոտացիաներ**

Ֆինանսական համահարթեցման սկզբունքով պետական բյուջեից համայնքներին հատկացվող դոտացիաների տրամադրման գործող կարգի համաձայն՝ Գորիս համայնքի կազմի մեջ մտնող նախկին համայնքների համահարթեցման դոտացիաների գումարը 2013թ. համար նախատեսված է.

* Գորիս - 321370.2 հազ.դրամ,
* Ակներ - 18774.4 հազ.դրամ,

392 331.5 հազ.դրամ

* Վերիշեն - 34932.4 հազ.դրամ,
* Քարահունջ- 17254.5 հազ.դրամ,

Գորիս խոշորացված համայնքի համահարթեցման դոտացիայի չափը, եթե այն հաշվարկվեր 2013թ.–ի համար, նույն օրենքի կիրարկման պայմաններում, կլիներ մոտավորապես 392 400 հազ.դրամ, այսինքն՝ առանձնակի չէր փոփոխվի:

Հաշվի առնելով, որ «Ֆինանսական համահարթեցման մասին» նոր օրենքի նախագիծը գտնվում է Ազգային Ժողովում, ուշագրավ կլինի դիտարկել Գորիս խոշորացված համայնքի կազմի մեջ մտնող համայնքների համահարթեցման դոտացիաների գումարների մոտավոր փոփոխությունը՝ պայմանականորեն պատկերացնելով, որ այդ օրենքը գործել է 2013թ. –ի դոտացիաների հաշվարկների համար:

* Գորիս - 300 594 հազ.դրամ,
* Ակներ - 25 339 հազ.դրամ,

389 920 հազ.դրամ

* Վերիշեն - 40 439 հազ.դրամ,
* Քարահունջ- 23 548 հազ.դրամ,

Սա նշանակում է, որ Գորիս խոշորացված համայնքի կազմի մեջ մտնող նախկին համայնքներին հատկացվող համահարթեցման դոտացիաների հանրագումարը «Ֆինանսական համահարթեցման մասին» նոր օենքի ընդունումից հետո մոտավոր հաշվարկներով չի փոփոխվի:

Գորիս խոշորացված համայնքի համար նոր օրենքի պայմաններում համահարթեցման դոտացիայի գումարը կկազմի 436 300 հազ.դրամ, ինչը 43.9 մլն դրամ ով ավելի է ներկայում գործող օրենքի պայմաններում հաշվարկված գումարից:

Միաժամանակ հարկավոր է նկատի ունենալ որ, համահարթեցման դոտացիաների ընդհանուր գումարը յուրաքանչյուր տարի մոտավորապես 10 % -ով աճի միտում[[6]](#footnote-6) ունի:

## 2.1.4. Համայնքների խոշորացման արդյունքում ՏԻ մակարդակում առաջացող չափելի օգուտների հանրագումարը և կանխատեսումները գալիք 4 տարիների համար

Աղյուսակ 4–ում բերված են չափելի օգուտների ամփոփ տվյալները և հաջորդ 4 տարիներին նույն ուղղություններով օգուտների կանխատեսումները: Վերջիններիս համաձայն՝ համայնքների խոշորացման արդյունքում, Գորիս համայնքի մասշտաբով, ՏԻ մակարդակում առաջանում է տարեկան **46 649.9** հազ.դրամ և քառամյա ժամանակա-հատվածում՝ **186 579.6** հազ.դրամ օգուտ:

*Աղյուսակ 4 .Գորիս համայնքի չափելի օգուտների ամփոփ տվյալները և քառամյա ժամանակահատվածի կանխատեսումները (հազ.դրամ)*

|  |  |  |  |
| --- | --- | --- | --- |
|  | **Չափելի օգուտները** | **Մեկ տարվա հաշվարկով** | **Քառամյա ժամանակահատվածում** |
| 1 | Վարչական ծախսերի կրճատումից | **43 821,5** | **175 286.0** |
| 2 | Արդյունավետ հարկային վարչարարությունից | **0** | **0** |
| 3 | Այլ չափելի օգուտներ  *(1 411.7 \* 2 կիսամյակ)* | **2 823.4** | **11 293.6** |
|  | **Ընդամենը** | **46 649.9** | **186 579.6** |

## Այլ՝ ոչ չափելի օգուտներ

**Կառավարման արդյունավետության բարձրացում**

Համայնքների խոշորացումը նպաստելու է կառավարման համակարգի արդյունավետության բարձրացմանը, մասնավորապես դա արտահայտվելու է տեղերում կադրային ապահովվածության և աշխատատեղերի կահավորման[[7]](#footnote-7) վրա: Արդյունավետ կառավարման վրա կարող է դրական ազդեցություն ունենալ նաև ներքին և արտաքին վերահսկողության մեխանիզմների զարգացումը, որը մեծապես կապված է լինելու ավագանու ինստիտուտի զարգացման հետ:

**Մասշտաբի էֆեկտ**

Ինչքան մեծանում են ծառայությունների մատուցման ծավալները, այնքան փոքրանում է միավոր ծառայության մատուցման ինքնարժեքը: Այս դրույթը միջազգային պրակտիկայում ընդունված է անվանել «մասշտաբի էֆեկտ», որը համայնքների խոշորացման տարբերակում նշանակում է՝ ինչքան մեծ են համայնքները, այնքան էժան կարող են լինել համայնքի կողմից մատուցվող ծառայությունները:

**Համայնքային ենթակառուցվածքների օպտիմալ տեղաբաշխում**

Օպտիմալ տեղաբաշխում ասելով՝ պետք է հասկանալ հանրային ծառայություններ մատուցող ենթակառուցվածքների՝ աշխարհագրական իմաստով այնպիսի տեղակայում, որը հնարավորություն կտար առավելագույնս ապահովելու ծառայությունների մատուցման հասանելիությունն ու մատչելիությունը՝ միաժամանակ ապահովելով այդ ծառայությունների իրականացման համար կատարված ծախսերի արդյունավետությունն ու նպատակայնությունը:

**Ծառայությունների ինքնարժեքի** վրա, բացի վերը նշվածներից, ազդում են նաև այլ գործոններ, մասնավորապես՝ ինքնարժեքի նվազեցման պատճառ կարող են հանդիսանալ ծառայությունների մատուցումն ապահովող ենթակառուցվածքների ուղղությամբ իրականացված կապիտալ ներդրումային ծրագրերը (հիմնական միջոցների կապիտալ նորոգումը կամ նորերի ձեռք բերումը և այլն):

Համայնքների խոշորացումը դիտարկվում է որպես ապակենտրոնացման գործընթացի կարևոր բաղադրիչ և նախապայման: Հայաստանում գործող մի շարք միջազգային դոնոր կազմակերպություններ լուրջ հետաքրքրված են այս բարեփոխումների ընթացքով և պատրաստակամ են **ֆինանսական ու խորհրդատվական աջակցություն** ցուցաբերելու՝ համայնքների խոշորացման գործընթացն ավելի սահուն և արդյունավետ իրականացնելու համար: Այս ներդրումները նույնպես կարելի է դիտարկել որպես խոշորացման գործընթացին նվիրված ոչ չափելի օգուտներ:

## Պետական մակարդակում առաջացող հնարավոր օգուտներ

**Կրթություն[[8]](#footnote-8)**

Գորիսի տարածաշրջանում հանարավոր է միավորում (բրգաձև կառավարում) Ակներ(Բռուն) և Վերիշեն համայնքների դպրոցների համար: Ակներ-Վերիշեն հեռավորությունը 1-2 կմ է: Ակների դպրոցում սովորում է 165 երեխա, նախագծային հզորությունը 160 է, Վերիշենի դպրոցում սովորում է 289 երեխա, նախագծային հզորությունը 1176 է: Ընդհանուր ղեկավարումն ու հաշվապահությունն իրականացնել Վերիշենի դպրոցում, Ակներում թողնել միայն տեղակալ:

Քարահունջ համայնքի միջնակարգ դպրոցը, որտեղ սովորում է 188 երեխա, կպահպանի իր կարգավիճակը:

**Առողջապահություն[[9]](#footnote-9)**

Խոշորացված համայնքում առողջապահական հաստատությունների (Վերիշենի ԲԱ և Գորիսի ԲԿ) միավորումը նպատակահարմար չէ:

# Գորիս համայնքի միջնաժամկետ զարգացման ծրագրային մոտեցումները

Գորիս համայնքում համայնքների խոշորացման արդյունքում գոյացած օգուտները ուղղվելու են՝



* գոյություն ունեցող ծառայությունների ընդլայնմանը և որակի բարձրացմանը,
* նոր ծառայությունների մատուցմանը,
* ենթակառուցվածքների վերականգնմանն ու նոր ենթակառուցվածքների ստեղծմանը,
* կապիտալ արժեքների ձևավորմանը,
* և այլն:

Համայնքի ֆինանսական միջոցների տնօրինումը համայնքի տեղական ինքնակառավարման մարմինների բացառիկ լիազորությունն է, հետևաբար շատ դժվար է կանխատեսել, թե այդ միջոցները որ ուղղություններով կծախսվեն: Միաժամանակ ակնհայտ է, որ իրականացվող ծրագրերը պետք է ուղղված լինեն համայնքի կազմի մեջ մտնող բոլոր բնակավայրերում առկա հիմնախնդիրների լուծմանը: Սույն ուսումնասիրության շրջանակներում կատարված համայնքի իրավիճակի վերլուծությունը, հիմնահարցերի բացահայտումը, ծրագրերի կազմումը և ծրագրերի առաջնահերթությունների սահմանումը իրականացվել են փորձագիտական մոտեցմամբ և հետագայում կարող են օգտագործվել խորհրդատվական նպատակներով:

## Գորիս համայնքի իրավիճակի վերլուծությունը

1. **Ընդհանուր տվյալներ**

Խոշորացված Գորիս համայնքը (այսուհետև Գորիս համայնք) կազմավորվել է նախկին Գորիս (քաղաքային), Ակներ, Վերիշեն և Քարահունջ (գյուղական) համայնքների միավորումից:



Վերիշեն

Գորիս

Ակներ

Քարահունջ

Համայնքն ունի 157.22 կմ2 տարածք: Համայնքի կենտրոնն է Գորիս քաղաքը: Համայնքի կենտրոնի հեռավորությունը մայրաքաղաքից կազմում է 240 կմ, իսկ մարզկենտրոնից՝ 67կմ:

1. **Պատմական ակնարկ**

Գորիս համայնքի տարածքում հայտնաբերված մեծ ու փոքր քարանձավները, հին քարե դարից պահպանված կացարանները և գյուղատեղիները, դամբարանադաշտերը, 4-5-րդ դարից կանգնուն մնացած Հայաստանի ամենամեծ միասրահ սուրբ Հռիփսիմե եկեղեցին վկայում են, որ համայնքի կազմի մեջ մտնող բնակավայրերն ունեն հազարամյակների պատմություն:

Ուշ միջնադարում Սյունյաց աշխարհի Հաբանդ գավառի Գորիս կենտրոնը Նախիջևանից Զանգեզուրով դեպի Արցախ և Մերձկասպյան տափաստաններ գնացող «Մեծ Աղի» կոչված ճանապարհի հանգույցն էր և հանդիսանում էր մելիքանիստ: Ցարական Ռուսաստանի գերիշխանության ներքո՝ 1870թ.-ին, Գորիսն ստանում է Ելիզավետպոլ նահանգի Զանգեզուր գավառակենտրոնի կարգավիճակ: 20-րդ դարասկզբին Գորիսն իր տնտեսական ու վարչական ենթակառուցվածքների զարգացվածության աստիճանով համարվել է Արևելյան Հայաստանի 4-րդ քաղաքը: 1920-1930թթ. ընթացքում Գորիսը եղել է հայկական ՍՍՀ Զանգեզուր գավառի, ապա` Գորիսի շրջանի վարչական կենտրոնը: 1930-1970թթ. ժամանակահատվածում Գորիսը հանդիսացել է շրջանային, այնուհետև հանրապետական ենթակայության քաղաք:

Ակներ գյուղը մինչև 2006 թվականը անվանվում էր Բռուն:

Վերիշենը հիշատակվում է Գորայք (9-18դդ.), Յերիշեն, Հին Գորիս (1928թ.), Վերիշեն (1958թ.) անվանումներով և գտնվում է Գորիս քաղաքից հյուսիս-արևմուտք հատվածում՝ Վարարակն գետի հովտում:

Քարահունջը կառուցվել է դեռևս 1600-ական թվականներից: Դա է վկայում «Սուրբ Հռիփսիմե» եկեղեցին,որը կառուցվել է 1675 թ. և կանգուն է մինչ այսօր: Գյուղը հայտնի է իր ավանդական «Քարահունջ» թթի օղիով:

1. **Ֆիզիկա-աշխարհագրական պայմաններ**

Համայնքի կազմի մեջ մտնող բնակավայրերի բարձրությունը ծովի մակերևույթից տատանվում է 1400 – 2600 մ սահմաններում:

Գորիս քաղաքը գտնվում է Սյունիքի մարզի հյուսիս-արևելյան հատվածում՝ Երևան-Արցախ, Երևան-Մեղրի-Իրան միջպետական ավտոմայրուղիների խաչմերուկում: Քաղաքը գտնվում է Գորիս (ներկայումս՝ Վարարակն) գետի հովտում, որը ծավալային տեսանկյունից բավականին ընդարձակ, խոր տաշտականման գոգավորություն է. գրունտների կազմաբանական տեսանկյունից լցված է գետային և գետահեղեղատային, ջրասառցադաշտային նստվածքներով: Քամիներից պաշտպանված ձորահովտում ձմեռը տաք է, մեղմ: Գորիսում և Քարահունջում հունվար ամսին միջին ջերմաստիճանը կազմում է -10 C: Ամառը հով է լինում, հուլիս ամսվա միջին ջերմաստիճանը կազմում է +200 C: Տարեկան տեղումների քանակը հասնում է 700-800 մմ: Դրանք բաշխվում են անհավասարաչափ. մեծ քանակությամբ տեղումներ են լինում ապրիլ-մայիս և սեպտեմբեր-հոկտեմբեր ամիսներին: Քաղաքի եղանակի լրացնող տեսարանն է թանձր մառախուղը: Մառախլապատ օրեր լինում են հատկապես գարնանն ու աշնանը:

Ակներում ամառը կարճ է, ձմեռը՝ երկար: Եղանակը կոշտ է, լինում է անձրևների շրջան, կարկուտ, ուժեղ քամի, ձյուն, հեղեղումներ:

Վերիշենում հաճախակի են չորային, երաշտի, կարկտահարության տարիները, որից շատ է տուժում գյուղատնտեսությունը: Տարեկան տեղումների քանակը 450 – 700 մմ է՝ ոչ շոգ, համեմատաբար խոնավ ամառային (+ 15- +20 աստիճան) և ոչ ցրտաշունչ ձմեռային կլիմայով (0- -10 աստիճան):

1. **Ժողովրդագրություն**

Գորիս համայնքի բնակչության ընդհանուր թիվը կազմում է 28165 մարդ, որոնցից 13605-ը տղամարդիկ են, իսկ 14560-ը՝ կանայք (աղյուսակ 5): Համայնքի բնակչության 82 %-ը բնակվում է համայնքի կենտրոնում: Համայնքի կազմի մեջ մտնող գյուղական բնակավայրերի բնակչության թիվը տատանվում է 1000-3000-ի սահմաններում: Բնակչության 58 %-ը միջին տարիքի բնակչությունն է (18-60 տարեկան): Թոշակառուները կազմում են համայնքի բնակչության 16 %-ը:

*Աղյուսակ 5. Գորիս համայնքի ժողովրդագրությունը*

*(2013 թ. հունվարի 1-ի տվյալներով)*

|  |  |  |  |  |  |  |  |
| --- | --- | --- | --- | --- | --- | --- | --- |
| **ՀՀ** | **Ցուցանիշ** | **Չափման միավոր** | **Ընդամենը համայնքում** | **Ըստ համայնքի կազմի մեջ մտնող վարչական միավորների** | | | |
| **Գորիս** | **Ակներ** | **Վերիշեն** | **Քարա-հունջ** |
|  | Տնային տնտեսություններ | ծուխ | 5834 | 4650 | 333 | 511 | 340 |
|  | Բնակչության թվաքանակ | մարդ | 28165 | 23100 | 1375 | 2383 | 1307 |
| • | Տղամարդիկ | մարդ | 13605 | 11080 | 679 | 1156 | 690 |
| • | Կանայք | մարդ | 14560 | 12020 | 696 | 1227 | 617 |
| • | Նախադպր. տարիքի երեխաներ (0-6 տ.) | մարդ | 2131 | 1720 | 85 | 195 | 131 |
| • | Դպրոցական տարիքի երեխաներ (7-18տ.) | մարդ | 3291 | 2575 | 244 | 261 | 211 |
| • | Միջին տարիքի բնակչություն (18-60 տ.) | մարդ | 16306 | 13000 | 931 | 1559 | 816 |
|  | Թոշակառուներ | մարդ | 4585 | 3945 | 120 | 368 | 152 |
|  | Աշխատունակ բնակչություն | մարդ |  | - | 824 | 1542 | 850 |
|  | Գործազուրկներ (զբաղվածության կենտր. գրանցված) | մարդ | 1708 | 1666 | 22 | - | 20 |
|  | Անապահով ընտանիքների թիվը (սոց. ծառա յությունում գրանցված) | ծուխ | 1298 | 976 | 74 | 158 | 90 |
|  | Ընտանեկան նպաստ ստացող տնային տնտեսություններ | ծուխ | 963 | 736 | 66 | 89 | 72 |
| • | «Փարոս» համակարգում ընդգրկված տնային տնտեսություններ | ծուխ | 1534 | 1226 | 70 | 158 | 80 |
|  | Փախստականներ | մարդ | 28 | 15 | 2 | 5 | 6 |
|  | Հաշմանդամներ | մարդ | 2026 | 1767 | 40 | 124 | 95 |

1. **Տեղական ինքնակառավարման մարմիններ**

Գորիս համայնքի ավագանին բաղկացած է լինելու 15 անդամից[[10]](#footnote-10):

Համայնքի ղեկավարի աշխատակազմը բաղկացած է լինելու 45 հաստիքային միավորից՝ ներառյալ համայնքի ղեկավարի հաստիքն ու համայնքի կազմի մեջ մտնող բնակավայրերի վարչական ներկայացուցիչների հաստիքները (աղյուսակ 6):

*Աղյուսակ 6. Համայնքի ղեկավարի աշխատակազմի հաստիքները*

|  |  |  |  |
| --- | --- | --- | --- |
| **ՀՀ** | **Պաշտոն** | **Հաստիքային միավոր** | **Դրույքաչափ** |
| 1 | Համայնքի ղեկավար | 1 | 227800 |
| 2 | Համայնքի ղեկավարի տեղակալ | 1 | 169700 |
| 3 | Համայնքի ղեկավարի օգնական | 1 | 81500 |
| ***Համայնքային ծառայության գլխավոր պաշտոնների խումբ*** | | | |
| 4 | Աշխատակազմի քարտուղար | 1 | 158100 |
| ***Քարտուղարության բաժին*** | | | |
| 5 | Քարտուղարության բաժնի պետ | 1 | 145700 |
| 6 | Քարտուղարության բաժնի գլխավոր մասնագետ | 2 | 98100 |
| 7 | Քարտուղարության բաժնի առաջատար մասնագետ | 1 | 81500 |
| 8 | Քարտուղարության բաժնի առաջին կարգի մասնագետ | 1 | 68700 |
| ***Ֆինանսատնտեսական և եկամուտների հավաքման բաժին*** | | | |
| 9 | Ֆինանսատնտեսական և եկամուտների հավաքման բաժնի պետ | 1 | 145700 |
| 10 | Ֆինանսատնտեսական և եկամուտների հավաքման բաժնի պետի տեղակալ | 1 | 100700 |
| 11 | Ֆինանսատնտեսական և եկամուտների հավաքման բաժնի գլխավոր մասնագետ | 2 | 98100 |
| 12 | Ֆինանսատնտեսական և եկամուտների հավաքման բաժնի առաջատար մասնագետ | 2 | 81500 |
| 13 | Ֆինանսատնտեսական և եկամուտների հավաքման բաժնի առաջին կարգի մասնագետ | 2 | 68700 |
| ***Քաղաքաշինության և կոմունալ տնտեսության բաժին*** | | | |
| 14 | Քաղաքաշինության և կոմունալ տնտեսության բաժնի պետ | 1 | 145700 |
| 15 | Քաղաքաշինության և կոմունալ տնտեսության բաժնի գլխավոր մասնագետ | 1 | 98100 |
| 16 | Քաղաքաշինության և կոմունալ տնտեսության բաժնի առաջատար մասնագետ | 1 | 81500 |
| 17 | Քաղաքաշինության և կոմունալ տնտեսության բաժնի առաջին կարգի մասնագետ | 3 | 68700 |
| ***Ներքին աուդիտի բաժին*** | | | |
| 18 | Ներքին աուդիտի բաժնի պետ | 1 | 145700 |
| 19 | Ներքին աուդիտի բաժնի առաջատար մասնագետ | 1 | 81500 |
| ***Աշխատակազմ*** | | | |
| 20 | Աշխատակազմի գլխավոր մասնագետ | 2 | 98100 |
| 21 | Աշխատակազմի առաջատար մասնագետ | 1 | 81500 |
| ***Գորիսի Քաղաքացիական կացության ակտերի գրանցման տարածքային բաժին*** | | | |
| 22 | ՔԿԱԳ բաժնի պետ | 1 | 145700 |
| 23 | ՔԿԱԳ առաջին կարգի մասնագետ | 1 | 68700 |
| ***Տեխնիկական սպասարկում իրականացնող անձնակազմ*** | | | |
| 24 | Վարորդ | 1 | 94300 |
| 25 | Վարորդ | 1 | 68700 |
| 26 | Տնտեսվար – ցրիչ | 1 | 52100 |
| 27 | Պահակ | 6 | 46300 |
| 28 | Հավաքարար | 2 | 46300 |
| 29 | Հարկահավաք | 1 | 68700 |
| ***Համայնքի կամզի մեջ մտնող բնակավայրեր*** | | | |
| 30 | Ակների վարչական ներկայացուցիչ | 1 | 103400 |
| 31 | Վերիշենի վարչական ներկայացուցչի օգնական | 1 | 103400 |
| 32 | Քարահունջի վարչական ներկայացուցիչ | 1 | 103400 |

1. **Կրթություն, մշակույթ և սպորտ**

Գորիս համայնքում կան 9 գործող մանկապարտեզներ, որոնցից 7-ը գտնվում են համայնքի կենտրոնում և 1-ական՝ Վերիշեն և Քարահունջ բնակավայրերում:

Համայնքի կենտրոնում գործող մանկապարտեզներում անցյալ տարիների ընթացքում կատարվել են մի շարք ներդրումներ: Մասնավորապես, հիմնանորոգվել է և թիվ 2 մանկապարտեզի շենքը, համայնքի կենտրոնի բոլոր մանկապարտեզներում կատարվել են շենքերի ընթացիկ նորոգման աշխատանքներ, գազաֆիկացվել է թիվ 1 մանկապարտեզի շենքը, բարեկարգվել են թիվ 2, թիվ 5, թիվ 6 և թիվ 7 մանկապարտեզների բակերը և այլն: Վերիշենի մանկապարտեզի համար կառուցվել է մանկական խաղահրապարակ, իսկ Քարահունջի մանկապարտեզի շենքը մասնակի վերանորոգվել է:

Համայնքում գործում են 10 դպրոցներ, որոնցից 7-ը՝ համայնքի կենտրոնում և մեկական՝ համայնքի կազմի մեջ մտնող բնակավայրերում: Գորիս քաղաքում գործում է 4 հիմնական, 2 ավագ և 1 հատուկ դպրոց, որոնցից հիմնանորոգվել է թիվ 4 ավագ դպրոցը: Մասնակի վերանորոգվել են թիվ 1 ավագ, 2, 3 հիմնական դպրոցները և թիվ 1 հատուկ դպրոցը: Քարահունջի դպրոցի շենքը հիմնանորոգվել է 2007 թ.: Անհրաժեշտ է հիմնանորոգել Վերիշենի միջնակարգ դպրոցի մասնաշենքերը, սպորտդահլիճը և խաղահրապարակը: Վերանորոգման և մարզադահլիճի ու լաբորատոր դասարանների ստեղծման կարիք ունի նաև Ակների դպրոցը:

Համայնքում կան մեկական գործող մշակույթի տներ համայնքի կազմի մեջ մտնող բոլոր բնակավայրերում: Գորիսի Գուսան Աշոտի անվան մշակույթի կենտրոնը նոր գրքերի և ցուցանմուշների ձեռքբերման, ջեռուցման և անվտանգության համակարգերի ներդրման, տարածքի ընդլայնման, երաժիշտների բեմական հագուստի ձեռքբերման, նոր տեխնիկայով վերազինման կարիք ունի: Իսկ Վերիշենի և Քարահունջի մշակույթի տները վերանորոգման կարիք ունեն: Անմխիթար վիճակում է գտնվում Ակների մշակույթի տան շենքը:

Համայնքի կազմի մեջ մտնող բոլոր բնակավայրերում կան գործող գրադարններ:

Արտադպրոցական դաստիարակության հիմնարկներ կան հիմնականում համայնքի կենտրոնում և մեկ երաժշտական դպրոց Վերիշենում: Գորիսում գործում են երկու երաժշտական դպրոցներ և մեկ արվեստի դպրոց: Գորիսի երաժշտական դպրոցներին անհրաժեշտ է շենքի վերանորոգում և ջեռուցման համակարգի ապահովում, անշարժ գույքի, երաժշտական գործիքների թարմացում: Արվեստի դպրոցին անհրաժեշտ է դպրոցի խմբասենյակների վերանորոգում, ջեռուցման համակարգի ապահովում:

*Աղյուսակ 7. Գորիս համայնքի գործող կրթական և մշակութային հիմնարկները*

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **ՀՀ** | **Վարչական միավոր** | **Մանկապարտեզ** | | | **Դպրոց** | | | **Մշակույթի տուն** | | |
| **Քանակը** | **Երեխաների թիվը** | **Աշխատողների թիվը** | **Քանակը** | **Աշակերտների թիվը** | **Աշխատողների թիվը** | **Քանակը** | **Շահառուների թիվը** | **Աշխատողների թիվը** |
| 1 | Գորիս | 7 | 904 | 132 | 7 | 2575 | - | 1 |  | - |
| 2 | Ակներ | - | - | - | 1 | 157 | 29 | 1 |  | - |
| 3 | Վերիշեն | 1 | 97 | 13 | 1 | 290 | 39 | 1 |  | 2 |
| 4 | Քարահունջ | 1 | 50 | 9 | 1 | 184 | 30 | 1 |  | 1 |
|  | *Ընդամենը* | *9* | *1051* | *154* | *10* | *3206* |  | *4* |  |  |

Սպորտի ոլորտում ծառայություններ մատուցվում են միայն համայնքի կենտրոնում: Այստեղ գործում են մարզաառողջարանային համալիր և շախմատի դպրոց: Գորիսի մարզաառողջարանային համալիրում առկա հիմնախնդիրներից են մարզաբազայի բացակայությունը, ըմբշամարտի մարզադպրոցի վերանորոգման անհրաժեշտությունն ու ֆուտբոլի մարզադաշտի տրիբունայի և հանդերձարանների վերանորոգման անհրաժեշտությունը:

Համայնքի կենտրոնում գործում են նաև Մանկավարժական քոլեջը և Գորիսի գյուղատնտեսական պետական քոլեջը:

1. **Առողջապահություն**

Գորիս համայնքի կենտրոնում գործում են 2 խոշոր բուժական հիմնարկություններ` «Դիագնոստիկ» կենտրոնը, «Գորիս» բժշկական կենտրոնը՝ 301 աշխատողով: «Դիագնոստիկ» կենտրոնը չունի սեփական շենք և տեղակայված է համայնքի թիվ 1 վարչական շենքում, որի շենքային պայմանները ոչ բարվոք վիճակում են և չեն համապատասխանում բուժհաստատությանը: «Գորիս» բժշկական կենտրոնի շենքային պայմանները 2010թ-ին բարելավվել են Համաշխարհային բանկի ֆինանսական միջոցների հաշվին. վերանորոգվել է նախկին շենքը, և կառուցվել է նոր մասնաշենք, համալրվել է նոր սարքավորումներով: «Գորիս» բժշկական կենտրոնի պոլիկլինիկայի շենքն ունի կապիտալ վերանորոգման և սարքավորումներով համալրման կարիք:

Վերիշենում գործում է Վերիշենի բուժամբուլատորիան, սակայն այն շատ վատ վիճակում է գտնվում: Վերանորոգման է ենթակա բուժամբուլատորիայի շենքը, իսկ ամբուլատորիան կարիք ունի նոր սարքավորումների և բուժտեխնիկայի:

Ակներում և Քարահունջում գործում են մեկական բուժկետեր: Քարահունջի բուժկետը վերանորոգվել է <<ՎՎԺ Հայաստան>> ՄԲԿ-ի և <<Օքսֆամի>> աջակցությամբ, իսկ աշխատողները վերապատրաստվել են:

1. **Համայնքի սեփականություն**

Գորիս համայնքի սեփականությունը ներկայացված է աղյուսակ 8-ում:

*Աղյուսակ 8. Գորիս համայնքի սեփականությունը*

|  |  |  |  |  |  |  |
| --- | --- | --- | --- | --- | --- | --- |
| **ՀՀ** | **Անվանում** | **Չափման միավոր** | **Ըստ համայնքի կազմի մեջ մտնող վարչական միավորների** | | | |
| **Գորիս** | **Ակներ** | **Վերիշեն** | **Քարահունջ** |
| 1 | Վարչական շենք | հատ | 3 |  |  |  |
| 2 | Մշակույթի կենտրոն | հատ | 1 | 1 | 1 | 1 |
| 3 | Նախակրթական ուսումնական հաստատություն | հատ | 7 |  | 1 | 1 |
| 4 | Երաժշտական դպրոց | հատ | 2 |  |  |  |
| 5 | Շախմատի դպրոց ՀՈԱԿ | հատ | 1 |  |  |  |
| 6 | Ֆուտբոլի դաշտ | հատ | 1 |  |  |  |
| 7 | Մինի ֆուտբոլի դաշտ | հատ | 1 |  |  |  |
| 8 | Մանկական զբոսայգի | հատ | 1 |  |  |  |
| 9 | Քաղաքային զբոսայգի | հատ | 1 |  |  |  |
| 10 | Գյուղապետարան | հատ |  | 1 | 1 |  |
| 11 | Գրադարան | հատ |  | 1 |  |  |
| 12 | Համայնքային կենտրոն | հատ |  |  |  | 1 |

1. **Բնություն և շրջակա միջավայրի պաշտպանություն**

Գորիսի շրջակա բնական միջավայրի պահպանության առումով առաջնային խնդիր է քաղաքի սանմաքրումը: Գորիսը չունի կոյուղաջրի մաքրման կայան, կոյուղու կոլեկտոր, և սկսած Ակներ ու Վերիշեն գյուղերից՝ կոյուղին լցվում է Վարարակն գետը, որն անցնելով քաղաքի միջով, գարշահոտություն է տարածում, խաթարում է քաղաքի սանիտարահիգիենիկ վիճակը, աղտոտում է գետի ջուրն ու ֆլորան: Գետի ջուրը տեղի և հարակից գյուղերի բնակիչներն օգտագործում են ոռոգման նպատակով, որտեղ աճեցվում են գյուղմթերքներ: Բացի այդ, հաճախ բնակչությունը գետն է լցնում նաև կենցաղային աղբը: Քաղաքի սանիտարական վիճակի խաթարման պատճառ է դառնում նաև դիահերձարանի բացակայությունը. հերձուքը, իբրև աղբ, փոխադրվում է աղբանոց: Դիահերձարանի համար հողահատկացումը կատարվել է և ՀԲ-ի միջոցներով կառուցվում է դիահերձարան, սակայն ֆինանսական սղության պատճառով նախագիծը փոփոխության է ենթարկվել. կրճատվել է կառույցի տարածքը: Քաղաքը չունի փակ շուկա, բոլոր գյուղմթերքների առևտուրը կատարվում է բաց տարածքում, որի հետևանքով ապահովված չէ սննդի անվտանգությունը: Չունի նաև սպանդանոց և չնայած ֆերմերային տնտեսությունների առկայությանը՝ ըստ էության անասունների սպանդը կատարվում է նաև հասարակական վայրերում: Բացի այդ, քաղաքում կանաչապատ տարածքները շատ քիչ են, ընդհանուր օգտագործման կանաչ տարածքներով (զբոսայգիներ, պուրակներ) բնակչության ապահովվածությունը ցածր է: Կանաչ տարածքների զգալի մասը կարիք ունեն մեծածավալ վերականգնողական միջոցառումների: Ներկայումս կանաչապատվում է քաղաքի հրապարակը, որը պետք է շարունակել քաղաքի մյուս հատվածներում, սակայն դրան խոչընդոտում է կանաչ տարածքների առանձնացված ոռոգման համակարգ չունենալը: Չափազանց կարևոր է քաղաքի ինժեներական կառույցների բարելավման հարցը՝ այն սկսելով սանմաքրումից, գետի ափապատման աշխատանքներից, սելավատարների կառուցումից:

Համայնքի բնակավայրերում հաճախ լինում են առատ տեղումներ, հեղեղումներ, կարկուտ, ցրտահարություններ, երաշտ: Առկա են նաև սողանքներ:

1. **Բնակարանային տնտեսություն**

Համայնքում կան 3576 հատ բնակելի տներ և 141 հատ բազմաբնակարանային շենքեր` 400 բնակարաններով: Բազմաբնակարանային շենքերի մեծ մասը՝ 128-ը, գտնվում են համայնքի կենտրոնում: 4 բազմաբնակարան շենքեր կան Ակներում և 9՝ Վերիշենում: Քարահունջում բազմաբնակարան շենքեր չկան: Բնակելի տների մեծ մասը՝ 2650 հատ, նույնպես գտնվում են համայնքի կենտրոնում: Ակների բնակելի տների թիվը կազմում է 196 հատ, Վերիշենինը՝ 390 հատ և Հովքինը՝ 340 հատ:

Գորիս, Վերիշեն և Քարահունջ բնակավայրերում կան 187 վթարային տներ: Դրանք հատկապես շատ են Քարահունջ բնավայրում: Քարահունջ գյուղը դեռևս 1970-ական թվականներից ճանաչվել է սողանքային և դրվել է գյուղի տեղափոխման հարցը: Խորհրդային տարիներին բնակիչների մի մասը պետությունից հատուցում է ստացել և կառուցել բնակարաններ նոր գյուղատեղում: Ներկայումս 171 ընտանիք բնակվում է սողանքային գոտում, որոնց բնակարանային խնդիրը անհրաժեշտ է լուծել: Վերջին տարիներին տեղացած կարկուտների և հորդառատ անձրևների հասցրած վնասների պատճառով Վերիշենում նույնպես կան վթարային և հրատապ վերանորոգում պահանջող բնակելի տներ և շինություններ:

2009-2013 թթ. Գորիսում կառուցվել են սոցիալական տներ՝ Գորիս 1, Գորիս 2 և ծերերի տունը. վեջինս իրականացվել է միջազգային կազմակերպությունների, ՀՀ Կառավարության և համայնքի համատեղ ուժերով:

1. **Փողոցային լուսավորություն**

Համայնքում փողոցային լուսավորույթյուն չի իրականացվում միայն Ակներ բնակավայրում: Գորիսում փողոցային լուավորությունը ընդգրկում է 46.3 կմ, Վերիշենում և Քարահունջում՝ 2-ական կմ:

1. **Աղբահանություն**

Համայնքի կազմի մեջ մտնող բոլոր բնակավայրերում աղբահանությունն իրականացվում է կենտրոնացված եղանակով: Յուրաքանչյուր բնակավայր այս ոլորտում ունի բարեփոխումների անհրաժեշտություն:

Մասնավորապես, Գորիսում անհրաժեշտ է բարեկարգել աղբավայրին մոտեցող ճանապարհը,ցանկապատել այն և իրականացնել աղբի տարազատում:

Ակներում պետք է լուծել աղբահավաքման կետերի հարցը:

Վերիշեն բնակավայրում աղբահանությունն իրականացվում է կանոնավոր ռեժիմով ՝ շաբաթական մեկ անգամ: Աղբահանությունն իրականացվում է գյուղապետարանի կողմից վարձակալած տրակտորով:

Համայնքը աղբատար մեքենայի և աղբարկղերի տեղադրման կարիք ունի:

1. **Խմելու ջրի ջրամատակարարում և ջրահեռացում**

Համայնքի կազմի մեջ մտնող բոլոր բնակավայրերում բնակչությունն ապահովված է խմելու ջրով: Գորիսում և Ակներում անհատական ծորակով ապահովված տնային տնտեսությունների թիվը 100% է: Օրվա ընթացքում բնակչությանը խմելու ջուր Գորիսում մատակարարվում է 8-16 ժամ, Ակներում՝ շուրջօրյա: Գորիսում և Քարահունջում ջրամատակարարումը իրականացվում է ՀՋԿ ՓԲԸ –ի կողմից. այս բնակավայրերում խմելու ջրի սակագինը մեկ խորանարդ մետրի համար կազմում է համապատասխանաբար 182 դրամ, և 152 դրամ:

Ակներում բնակչությունից վարձավճար չի գանձվում: Այստեղ ջրամատակարարմանը խոչընդոտում են գարնանային հեղեղումները: Վերիշենում և Քարահունջում անհատական ծորակով ապահովված տնային տնտեսությունների թիվը կազմում է համապատասխանաբար 95 % և 90% : Օրվա ընթացքում բնակչությանը խմելու ջուր Վերիշենում մատակարարվում է 24 ժամ, Ակներում՝ 4 ժամ: Վերիշենում բնակչությունը տարեկան վճարում է 3000 դրամ:

2010 թ. վերանորոգվել է Գորիս քաղաքի ջրատար ցանցի 40 %-ը:

Վերիշենում 2012թ. կառուցվել է մեկ 150 տոննա ծավալով օրվա կարգավորիչ խմելու ջրամբար: Սակայն խմելու ջրի մաքրությունը՝ անհրաժեշտության դեպքում քլորացումը և վարակազերծումը լիովին ապահովելու համար անհրաժեշտ է կառուցել ևս մեկ օրվա կարգավորիչ խմելու ջրամբար` 100 տոննա ծավալով, որի նախագծային փաստաթղթերը առկա են:

1. **Կոյուղի**

Գորիսը, Քարահունջն ու Վերիշենը ունեն կոյուղի: Համայնքում լուրջ հիմնախնդիր է այն, որ 11 տեղից կոյուղաջրերը թափվում են Վարարակն գետը, և կան կոնտակտային վթարներ: Ակներում կոյուղի չկա և այն կառուցելու համար անհրաժեշտ են մեծ ներդրումներ: Վերիշենում կապիտալ վերանորոգման ենթակա է համայնքի կոյուղին, քանի որ հաճախակի են վթարները և խցանումները: Անհրաժեշտ է վերանորոգել նաև Քարահունջի կոյուղու ցանցը:

1. **Գյուղատնտեսություն**

Համայնքում գյուղատնտեսական հիմնական ուղղվածությունն են անասնապահությունը և դաշտային մշակաբույսերի աճեցումը:

Համայնքը շրջապատող անտառները հարուստ են բազմազան հատապտուղներով: Հողատեսքերի դիրքադրությունը միանգամայն բարենպաստ է հացահատիկային կուլտուրաների արտադրության ու անասնապահության համար, որոնք հանդիսանում են Գորիս համայնքի տնտեսական զարգացման կանխորոշող ոլորտ: Սակայն այս երկու ոլորտները ներկայումս ունեն միջին զարգացվածության տեմպ, որը պայմանավորված է ոլորտների ցածր կապիտալացման աստիճանով ու վերամշակման տեխնոլոգիաների բացակայությամբ:

Համայնքի կազմի մեջ մտնող բնակավայրերից ոռոգման համակարգով ապահովված չէ Ակներ բնակավայրը:

Այս ոլորտում համայնքում առկա են մի շարք հիմնախնդիրներ: Ցածր է անասնաբուժական ծառայությունների մատուցման որակը, հեռագնա արոտներում ջրարբիացման խնդիր կա, արոտ տանող ճանապարհը գնտվում է անբարեկարգ վիճակում, ցածր է հողերի բերքատվությունը, մաշված է գյուղտեխնիկան և այլն:

Վերիշենում իրականացվում է համայնքի արոտավայրերի ջրարբիացման ծրագիր: Ըստ այդ ծրագրի՝ լճից ինքնահոս եղանակով կառուցվում է արոտավայրերի ջրարբիացման ջրագիծ և այն կարող է սպասարկել Վերիշենի հետ ևս 5 բնակավայրեր:

2012թ. Վերիշենում կազմավորված արոտօգտագործողների միավորում կոոպերատիվին ծրագրով տրվել են 2 հատ ,,Բելոռուս” մակնիշի տրակտորներ, 1 հատ խոտհնձիչ, 4 հատ իտալական ինքնագնաց խոտհնձիչներ, շուտով ձեռք կբերվի 1 հատ խոտահավաք փոցխ:

Համայնքում գյուղատնտեսության ոլորտի հեռանկարային զարգացումն ապահովելու համար անհրաժեշտ է նպաստել մանր տնտեսվարողների հողերի խոշորացմանը, ընդլայնել ոռոգման ցանցի հասանելիությունը, բարձրացնել բանջարաբոստանային կուլտուրաների մշակման արդյունավետությունը, խրախուսել հանրապետությունում մեծ պահանջարկ ունեցող լոբու մշակումն ու թթի օղու պատրաստումը:

Համայնքում գյուղատնտեսությանը վնասներ են հասցնում եղանակային պայմանները:

1. **Արդյունաբերություն**

Գորիսում գործող ձեռնարկություններն ըստ իրենց կազմակերպաիրավական տեսակի՝ շահույթ հետապնդող առևտրային կազմակերպություններ են` ՍՊԸ-ներ, իսկ որոշ ձեռնարկություններ հանդես են գալիս «անհատ ձեռնարկատեր»-ի կարգավիճակով: Գորիսում տեղակայված գործող ձեռնարկություններն ըստ իրենց գործունեության տեսակի ՝ ներառում են հետևյալ հիմնական ոլորտները.

* Էլեկտրաէներգիայի արտադրություն,
* Գյուղմթերքների արտադրություն,
* Շինարարական քարի մշակություն,
* Կապիտալ ու ընթացիկ շինարարություն,
* Շինանյութերի մեծա-մանրածախ առևտուր,
* Կենցաղային ու սննդի մանրածախ առևտուր,
* Տուրիզմի ոլորտում ծառայությունների մատուցում:

Գորիսում խորհրդային տարիներին գործող արդյունաբերական համալիրները փլուզված են, սակայն շենք-շինությունների, սարքավորումների և շրջանառու միջոցների մի մասը դեռևս պահպանվել է:

* «Գամմա» ԲԲԸ-ն մասնագիտացած է ճշգրիտ սարքերի արտադրության մեջ և ներկայումս թողարկում է փոքր քանակությամբ արտադրանք:
* «Զանգեզուրի տեքստիլ կոմբինատ» ԲԲԸ-ն մասնագիտացած է կոշտ կտորեղենից արտադանքների թողարկման մեջ և ներկայումս գործում է իր հզորության 10-20%-ի սահմաններում:
* «Գորիսի տրիկոտաժի ֆաբրիկա» ԲԲԸ-ն մասնագիտացած է տրիկոտաժեղենի արտադրության մեջ, սակայն ընդհանրապես չի գործում:
* «Գորիսի միկրոշարժիչ գործարան» ԲԲԸ-ն մասնագիտացած է փոքր շարժիչների արտադրության մեջ, վերապրոֆիլավորվել է պլաստիկե պատուհաններ արտադրող փոքր ձեռնարկության:

«Արմեն-կարպետ» ԲԲԸ-ի Գորիսի մասնաճյուղը չի գործում:

1. **Ճանապարհային տնտեսություն**

Համայնքի կազմի մեջ մտնող բոլոր բանակավայրերն ունեն համայնքի կենտրոնի հետ կապող ճանապարհներ: Ակներ բնակավայրը համայնքի կենտրոնին կապող ճանապարհն ունի 2 կմ երկարություն, Վերիշենը՝ 1 կմ, իսկ Քարահունջինը՝ 3 կմ երկարություն: Նշյալ բնակավայարերը համայնքի կենտրոնին կապող ճանապարհները ասֆալտապատ են: Այդ ճանապարհների վերանորոգման համար անհարաժեշտ աշխատանքները և ծախսերը (ըստ ՀՀ տրանսպորտի և կապի նախարարության տվյալների) բերված են հավելված 2-ում:

Վերանորոգման կարիք ունեն համայնքի կազմի մեջ մտնող բնակավայրերի ճանապարհների ներքին ցանցերը:

1. **Տրանսպորտ և կապ**

Համայնքի կազմի մեջ մտնող բոլոր բնակավայրերն ապահովված են տրանսպորտային երթուղով:

Համայնքի ավտոմեքենաների ընդհանուր քանակը կազմում է 5021, որից մարդատար են 4418-ը և բեռնատար՝ 603-ը: Համայնքի կազմի մեջ մտնող բնակավայրերում հիմնականում առկա են նաև ինտերնետ կապ, հեռախոսային հաղորդակցություն, բջջային հեռախոսի ծածկվածություն և փաստային ծառայություն (աղյուսակ 9):

*Աղյուսակ 9. Գորիս համայնքի տրանսպորտը և կապը բնութագրող ցուցանիշներ*

|  |  |  |  |  |  |
| --- | --- | --- | --- | --- | --- |
| **ՀՀ** | **Ցուցանիշ** | **Վարչական միավորներ** | | | |
| **Գորիս** | **Ակներ** | **Վերիշեն** | **Քարահունջ** |
| 1 | Բնակավայրից տրանսպորտային երթուղու առկայություն | Այո | Այո | Այո | Այո |
| 2 | Ավտոմեքենաների ընդհանուր քանակ, այդ թվում՝ | 4800 | 62 | 55 | 104 |
| * *մարդատար* | 4245 | 44 | 34 | 95 |
| * *բեռնատար* | 555 | 18 | 21 | 9 |
| 3 | Հեռախոսային հաղորդակցության առկայություն | Այո | Այո | Այո | Այո |
| 4 | Տեղական ԱՀԿ առկայություն | Այո | Այո | Ոչ | Ոչ |
| 5 | Բջջային հեռախոսի ծածկվածություն | Այո | Այո | Այո | Այո |
| 6 | Փոստային ծառայության առկայություն | Այո | Ոչ | Այո | Այո |
| 7 | Ինտերնետ կապի առկայություն | 4 Մբ/վ, օպտիկա | 1 Մբ/վ, ADSL | 3.2 Մբ/վ, ADSL | 1 Մբ/վ,  USB modem |

1. **Առևտուր և սպասարկում**

Գորիսում առևտրի և սպասարկումների փոքր և միջին օբյեկտների թիվը կազմում է 161, այդ թվում` առևտրի մանր կրպակներ՝ 14 հատ, բենզինի լիցքավորման կետեր՝ 4 հատ, գազի լիցքավորման կետեր՝ 2հատ: Ակներում առևտրի և սպասարկումների փոքր և միջին օբյեկտների թիվը կազմում է 3, Վերիշենում՝ 4, իսկ Քարահունջում՝ 6:

1. **Հողօգտագործում**

Համայնքի կազմի մեջ մտնող բնակավայրերում տարբեր է մեկ տնտեսությանը պատկանող գյուղատնտեսական հողերի միջին չափը: Այն կազմում է 0,6 հեկտարից մինչև առավելագույնը 2 հա:

Համայնքում մեկ տնտեսությանը պատկանող գյուղատնտեսական հողամասերի քանակը միջինը կազմում է 2-3 հողամաս:

Չմշակվող հողամասերի թիվը մեծ չէ համայնքում:

Համայնքում հողազուրկ են ընդհանուր թվով 285 տնային տնտեսություններ (աղյուսակ 10):

*Աղյուսակ 10 .Գորիս համայնքի հողօգտագործման ցուցանիշներ*

|  |  |  |  |  |  |
| --- | --- | --- | --- | --- | --- |
| **ՀՀ** | **Ցուցանիշ** | **Վարչական միավորներ** | | | |
| **Գորիս** | **Ակներ** | **Վերիշեն** | **Քարա-հունջ** |
| 1 | Մեկ տնտեսությանը պատկանող գյուղատնտեսական հողերի միջին չափը (հա) | - | 0.6-1 | 0.6-1, 1-2 | 0.6-1 |
| 2 | Մեկ տնտեսությանը պատկանող գյուղատնտեսական հողերի քանակը | - | 2-3 հող. | 2-4 հող. | 2-3 հող. |
| 3 | Չմշակվող հողերի տոկոսը՝ (%)   * քաղաքացիների սեփականության | 1 | 25 | 20 | 15 |
| * համայնքային սեփականության | 4.1 | 20 | - | 10 |
| * պետական սեփականության | - | 30 | - | - |
| 4 | Տնամերձ հողամասերի թիվը | 2650 | 252 | 530 | 380 |
| 5 | Հողազուրկ տնտեսությունների թիվը | 200 | 51 | 24 | 10 |

## Համայնքում առկա հիմնահարցերն ու դրանց լուծմանն ուղղված ծրագրերը

|  |  |  |
| --- | --- | --- |
|  | **Հիմնահարցեր** | **Հիմնահարցերի լուծմանն ուղղված ծրագրեր** |
| ***Տեղական ինքնակառավարման լիազարություններ*** | | |
| 1 | Համայնքում նախադպրոցական դաստիարակության ոլորտում մատուցվող ծառայությունների որակի բարձրացման անհրաժեշտություն | Գորիսի թիվ 1 մանկապարտեզի հիմնովին վերանորոգում (բացօթյա պատշգամբների և տանիքի վերանորոգումը ընթացքի մեջ է) |
| Գորիսի թիվ 2 մանկապարտեզի մասնակի վերանորոգում |
| Գորիսի թիվ 3 մանկապարտեզի հիմնովին վերանորոգում, ջեռուցման համակարգի անցկացում |
| Գորիսի թիվ 4 մանկապարտեզի հիմնովին վերանորոգում (առաջնահերթ խոհանոցի և խմբասենյակների սանհանգույցների վերանորոգում) |
| Գորիսի թիվ 5 մանկապարտեզի հիմնովին վերանորոգում (առաջնահերթ խոհանոցի և խմբասենյակների սանհանգույցների վերանորոգում) |
| Գորիսի թիվ 6 մանկապարտեզի մասնակի վերանորոգում |
| Գորիսի թիվ 7 մանկապարտեզի հիմնովին վերանորոգում (առաջնահերթ խոհանոցի և խմբասենյակների սանհանգույցների վերանորոգում) |
| Գորիսի բոլոր 7 մանկապարտեզների նյութատեխնիկական և փափուկ գույքի բազայի բարելավում |
| Քարահունջի մանկապարտեզի վերանորոգում |
| 2 | Համայնքում մատուցվող մշակութային ծառայությունների որակի բարձրացման անհրաժեշտություն | Գորիսի մշակույթի կենտրոնի համար նոր գրքերի և ցուցանմուշների ձեռքբերում |
| Գորիսի մշակույթի կենտրոնում ջեռուցման և անվտանգության համակարգերի ներդրում |
| Գորիսի մշակույթի կենտրոնի տարածքի ընդլայնում |
| Գորիսի մշակույթի կենտրոնի երաժիշտների համար բեմական հագուստի ձեռքբերում |
| Գորիսի մշակույթի կենտրոնը նոր տեխնիկայով վերազինում |
| Վերիշենի մշակույթի տան վերանորոգում |
| Ակների մշակույթի տան վերանորոգում |
| Քարահունջի մշակույթի տան վերանորոգում |
| 3 | Համայնքում արտադպրոցական կրթության ոլորտում մատուցվող ծառայությունների որակի բարձրացման անհրաժեշտություն | Գորիսի Աշոտ Սաթյանի անվան թիվ 1 երաժշտական դպրոցի շենքի ջեռուցման համակարգի կառուցում |
| Գորիսի Աշոտ Սաթյանի անվան թիվ 1 երաժշտական դպրոցի անշարժ գույքի, երաժշտական գործիքների թարմացում |
| Գորիսի Շառլ Ազնավուրի անվան թիվ 2 երաժշտական դպրոցի շենքի վերանորոգում, ջեռուցման համակարգի կառուցում |
| Գորիսի Շառլ Ազնավուրի անվան թիվ 2 երաժշտական դպրոցի անշարժ գույքի, երաժշտական գործիքների թարմացում |
| 4 | Համայնքում սպորտի ոլորտում մատուցվող ծառայությունների որակի բարձրացման անհրաժեշտություն | Գորիսի մարզա-առողջարանային համալիրում մարզաբազայի ստեղծում |
| Գորիսի ըմբշամարտի մարզադպրոցի վերանորոգում |
| Գորիսի ֆուտբոլի մարզադաշտի տրիբունայի և հանդերձարանների վերանորոգում |
| 5 | Համայնքի բազմաբնակարան բնակելի շենքերի բարեկարգման անհրաժեշտություն | Գորիսի բազմաբնակարան բնակելի շենքերի ընդհանուր կոմունիկացիաների (տանիք, մուտք, աստիճանավանդակ, ջրամատակարարման և ջրահեռացման ուղիներ) վերանորոգում |
| 6 | Ակներում փողոցային լուսավորության բացակայություն | Ակներում փողոցային լուսավորության կազմակերպում |
| 7 | Համայնքում աղբահանության իրականացման սահմանափակ հնարավորություններ | Գորիսում աղբավայրին մոտեցող ճանապարհի բարեկարգում |
| Գորիսի աղբավայրերի կանոնակարգում՝ տարազատում և ցանկապատում |
| Ակներում աղբի կուտակման համար տարածքների հատկացում |
| Աղբատար մեքենային ձեռբերում |
| Քարահունջի աղբավայրի վիճակի բարելավում |
| Քարահունջում աղբամանների տեղադրում |
| 8 | Համայնքում խմելու ջրի ներքին ցանցի նորոգման և ջրամատակարարման որակի բարձրացման անհրաժեշտություն | Ակների խմելու ջրի ներքին ցանցի վերանորոգման անհրաժեշտություն |
| Վերիշենի խմելու ջրի ներքին ցանցի չվերանորոգված հատվածների վերանորոգում |
| Վերիշենում 100 տոննա ծավալով օրվա կարգավորիչ ջրամբարի կառուցում |
| 9 | Համայնքապետարանի շենքային պայմանների անբավարար վիճակ | Համայնքապետարանի շենքային պայմանների բարելավում |
| 10 | Համայնքում կոյուղու համակարգի բարելավման անհրաժեշտություն | Ակներում կոյուղու համակարգի կառուցում |
| Վերիշենի կոյուղու ցանցի կապիտալ վերանորոգում |
| 11 | Համայնքում գյուղատնտեսության զարգացման հնարավորությունների ընդլայնում | Քարահունջում կաթի հավաքման սառնարանի ստեղծում անհրաժեշտ գործիքներով ապահովում |
| Դեպի արոտավայրեր և գյուղատնտեսական հողամասեր տանող ճանապարհների վերանորոգում |
| Ակներում ոռոգման համակարգի անցկացում |
| Արոտների ջրարբիացում |
| Գյուղմթերքների իրացման հնարավորությունների ստեղծում |
| Բազմապրոֆիլ գյուղտեխնիկայի ձեռքբերում |
| 12 | Համայնքի կազմի մեջ մտնող բնակավայրերի ճանապարհների ներքին ցանցի անբարեկարգ վիճակ | Գորիսի ներքաղաքային ճանապարհների հիմնանորոգում |
| Վերիշ գյուղամիջյան ճանապարհների հիմնանորոգում |
| Ակների գյուղամիջյան ճանապարհների նորոգում, ասֆալտապատում |
| Քարահունջի գյուղամիջյան ճանապարհների հիմնանորոգում |
| ***Պետական կառավարման լիազորություններ*** | | |
| 1 | Համայնքում գործող առողջապահական հիմնարկների շենքային և գույքային պայմանների բարելավման անհրաժեշտություն | Գորիսի ԲԿ-ի պոլիկլինիկայի շենքը կարիք ունի վերանորոգման և վերազինման, որոնց իրականացման համար անհրաժեշտ է շուրջ 1 մլն 500 հազար ԱՄՆ դոլարի չափով ներդրում[[11]](#footnote-11): |
| 2 | Համայնքի կազմի մեջ մտնող բնակավայրերի դպրոցների շենքային պայմանների բարելավման անհրաժեշտություն | Գորիսի թիվ 5 հիմնական դպրոցի հիմնանորոգում |
| Վերիշենի միջնակարգ դպրոցի մասնաշենքերի, սպորտդահլիճի և խաղահրապարակի հիմնանորոգում |
| Ակների դպրոցի վերանորոգում, մարզադահլիճի և լաբորատոր դասարանների ստեղծում |
| 3 | Համայնքի բնակավայրերում վթարային տների առկայություն | Վերիշենի վթարային տների վերանորոգում |
| Քարահունջի վթարային տներում բնակվող բնակիչների բնակարանային խնդրի լուծում |
| 4 | Համայնքում կարկտից պաշտպանվելու հնարավորությունների բացակայություն | Համայնքում հակակարկտակայանի հիմնում |
| 5 | Համայնքի բոլոր բնակավայրերում ջրամատակարարման համակարգի կառավարման միասնական մոդել ունենալու անհրաժեշտություն | Համայնքի բոլոր բնակավայրերի ջրամատակարարման համակարգերի կառավարումը հանձնել ՀՋԿ ՓԲԸ –ին, որն արդեն իսկ հանդիսանում է Գորիսի և Քարահունջի ջրամատակարարման օպերատորը |
| 6 | Համայնքում սպանդանոցի բացակայություն | Գորիսում սպանդանոցի կառուցում |

# Համայնքում առկա հիմնահարցերի լուծմանն ուղղված առաջնահերթ ծրագրերը

Համայնքում առկա հիմնահարցերի լուծմանն ուղղված ծրագրերի առաջնահերթություններ սահմանելը գործնականում բավականին դժվար է, հատկապես, երբ այդ համայնքը, որպես այդպիսին, դեռևս ձևավորված չէ: Այս պարագայում առաջնահերթությունների սահմանման ժամանակ որպես կողմնորոշիչ են օգտագործվել փորձագիտական հիպոթետիկ դատողություններն ու պատկերացումները համայնքի մասին՝ միաժամանակ համայնքը դիտարկելով որպես տեղական ինքնակառավարման ինքնուրույն սուբյեկտ, որտեղ գոյատևելու համար անհրաժեշտ է ունենալ գոնե նվազագույն ենթակառուցվածքներ ու ծառայություններ:

Ցանկացած համայնքում տեղական ինքնակառավարումը կյանքի կոչելու առաջնահերթ պայման է կառավարման մարմնի առկայությունը, նրա դիրքն ու հեղինակությունը: Վերանորոգված և կահավորված վարչական շենքի առկայությունը կարևոր պայման է բնակչության շրջանում վստահության և հավատի մթնոլորտ ձևավորելու, իշխանության ուժն ու կարողությունները ընդգծելու, ինչպես նաև կառավարման ապարատի (աշխատակազմի) արյդունավետ աշխատանքը խթանելու համար: Այս իմաստով, հատկապես խոշորացման հետևանքով ձևավորված համայնքի համար պատշաճ տեսքի և բավարար հնարավորություններ ունեցող վարչական շենքի առկայությունը դիտվում է որպես առաջնայնություն:

Առաջնահերթությունների հաջորդ շարքը վերաբերում է ՏԻՄ–երին օրենքով ամրագրված այն լիազորություններին, որոնք ենթադրում են բնակչությանը առաջին անհրաժեշտության (կենսապահովման) ծառայությունների մատուցում: Այդպիսիներից են ջրամատակարարումը, աղբահանությունը, նախադպրոցական դաստիարակությունը, միջբնակավայրային հաղորդակցությունը (ճանապարհներ, տրանսպորտ, կապ) և այլն:

Համայնքի համար (հատկապես գյուղական բնակավայրեր ունեցող) առաջնային կարող են լինել նաև այնպիսի ծրագրերի իրականացումը, որոնք չեն դասվում համայնքի ղեկավարի պարտադիր լիազորությունների շարքին, սակայն անհրաժեշտ են տեղերում անհատական տնտեսությունների գործունեությանը նպաստելու, նրանց կողմից եկամուտ ձևավորելու, հետևաբար՝ նաև համայնքում ապրելու և տնտեսությունը զարգացնելու համար: Այդպիսի ծրագրերից են, մասնավորապես՝ արդիական գյուղատնտեսական տեխնիկայի հավաքակայանի ստեղծումը, գյուղմթերքների մթերման հնարավորությունների ապահովումը և այլն:

Այս պատկերացումներից ելնելով՝ 3.2 կետում նշված ծրագրերի ցանկից խոշորացվող համայնքների ղեկավարների հետ խորհրդակցության արդյունքում ընտրվել են առավել առաջնահերթ ծրագրերը, դասակարգվել են ըստ առաջնահերթության և գնահատվել են նրանց մոտավոր արժեքները:

*Աղյուսակ 11 . Հիմնահարցերի լուծմանն ուղղված առաջնահերթ ծրագրերը և դրանց արժեքը*

|  |  |  |  |
| --- | --- | --- | --- |
| **ՀՀ** | **Ծրագրի անվանումը** | **Ծրագրի արժեքը** (հազ.դրամ) | **Ծրագրի բաղադրիչները** |
| **ՏԻ լիազորություններ** | | | |
| 1 | Համայնքապետարանի շենքային և գույքային պայմանների բարելավում |  | Համայնքապետարանի վարչական շենքի վերանորոգում և ներքին հարդարում: |
| Համայնքապետարանի վարչական շենքի համար գույքի և սարքավորումների ձեռքբերում: |
| 2 | Համայնքում աղբահանության ընդլայնում և աղբահանության հնարավորությունների մեծացում |  | Մեկ աղբատար մեքենայի ձեռքբերում: |
| Նոր աղբարկղերի (100 հատ) ձեռքբերում և տեղադրում՝ ընդգրկելով նաև գյուղական բնակավայրերը: |
| Աղբավայրին մոտեցող ճանապարհի վերանորոգում:  Ազբավայրի ցանկապատում: |
| Աղբի տարանջատման հնարավորությունների ստեղծում: |
| 3 | Համայնքային ծառայությունների մատչելիության բարձրացում |  | Համայնքային ծառայությունների (արտադպրոցական դաստիարակություն, կրթական, մշակութային, սպորտային և այլ) մատչելիության բարձրացման նպատակով 1 մինչև 25 տեղանոց ավտոբուսի ձեռք բերում: |
| 4 | Փողոցային լուսավորության ընդլայնում՝ ընդգրկելով հիմնականում գյուղական բնակավայրերը |  | Փողոցային լուսավորության 3 կմ երկարության նոր ցանցի կառուցում և/կամ գործող ցանցի ընդարձակում: |
| 5 | Համայնքում նախադպրոցական կրթության ոլորտում մատուցվող ծառայությունների որակի բարձրացում |  | Գորիսի թիվ 3 մանկապարտեզի հիմնովին վերանորոգում, ջեռուցման համակարգի անցկացում: |
| Քարահունջի մանկապարտեզի վերանորոգում: |
| 6 | Համայնքի կազմի մեջ մտնող բնակավայրերի ճանապարների ներքին ցանցի վերանորոգում |  | Բնակավայրերում ճանապարհների և փողոցների փոսային նորոգման, եզրաքարերի և ջրահեռացման ուղիների վերանորոգման աշխատանքների իրականացում: |
| 7 | Գորիսի բազմաբնակարան բնակելի շենքերի ընդհանուր կոմունիկացիաների վերանորոգում |  | Բազմաբնակարանային շենքերի տանիքների, մուտքերի, աստիճանավանդակների, ջրամատակարարման և ջրահեռացման ուղիների վերանորոգում: |
| 8 | Համայնքում մատուցվող մշակութային ծառայությունների որակի բարձրացում |  | Գորիսի մշակույթի կենտրոնում ջեռուցման և անվտանգության համակարգերի ներդրում: |
| Վերիշենի մշակույթի տան վերանորոգում: |
| Ակների մշակույթի տան վերանորոգում: |
| Քարահունջի մշակույթի տան վերանորոգում: |
|  | ***Պետական կառավարման լիազորություններ*** | | |
|  | Համայնքում գործող առողջապահական հիմնարկների շենքային և գույքային պայմանների բարելավում |  | Գորիսի ԲԿ-ի պոլիկլինիկայի շենքը կարիք ունի վերանորոգման և վերազինման, որոնց իրականացման համար անհրաժեշտ է շուրջ 1 մլն 500 հազար ԱՄՆ դոլարի չափով ներդրում : |
|  | Համայնքի կազմի մեջ մտնող բնակավայրերի դպրոցների շենքային պայմանների բարելավման անհրաժեշտություն |  | Գորիսի թիվ 5 հիմնական դպրոցի հիմնանորոգում: |
| Վերիշենի միջնակարգ դպրոցի մասնաշենքերի, սպորտդահլիճի և խաղահրապարակի հիմնանորոգում: |
| Ակների դպրոցի վերանորոգում, մարզադահլիճի և լաբորատոր դասարանների ստեղծում: |
|  | Համայնքում կարկտից պաշտպանվելու հնարավորությունների ստեղծում |  | Համայնքում կարկտակայանների տեղադրում: |
|  | Համայնքի բոլոր բնակավայրերում ջրամատակարարման համակարգի կառավարման միասնական մոդելի առկայություն |  | Համայնքի բոլոր բնակավայրերի ջրամատակարարման համակարգերի կառավարումը հանձնել ՀՋԿ ՓԲԸ –ին, որը արդեն իսկ հանդիսանում է Գորիսի և Քարահունջի ջրամատակարարման օպերատորը: |
|  | Համայնքում սպանդանոցի կառուցում |  | Համայնքում սպանդանոցի կառուցում: |

# ՏԻ ոլորտին առնչվող այն առաջնահերթ ծրագրերը, որոնք հնարավոր է իրականացնել միջնաժամկետ (4 տարվա) ժամանակահատվածում խոշորացման արդյունքում առաջացող օգուտների հաշվին

Ինչպես վերևում արդեն նշվեց, Գորիս խոշորացված համայնքը, խոշորացման արդյունքում ապահովելով բոլոր նախկին համայնքներում մինչ խոշորացումը եղած ծառայությունների փաստացի մակարդակը, տարեկան ունենալու է 46 649.9մլն. դրամ ազատ միջոցներ: Այդ միջոցները հիմնականում ուղղվելու են աղյուսակ 12–ում բերված առաջնահերթ ծրագրերի ֆինանսավորմանը, որի ժամանակ, որպես համաֆինանսավորող կողմ, կարող են հանդես գալ նաև պետությունը կամ այլ դոնոր կազմակերպություններ: Այս համագործակցությունը լուրջ հնարվորություններ կարող է ստեղծել՝ համայնքում խիստ անհրաժեշտ, նույնիսկ լուրջ ծախսատար ծրագրեր ֆինասավորելու և վարկային միջոցներ ներգրավելու համար:

Աղյուսակ 12-ում բերված է այն առաջնահերթ ծրագրերի նկարագրությունը, որոնք հնարավոր է իրականացնել, խոշորացման միջոցով տնտեսված ֆինանսական միջոցների հաշվին՝ 4 տարի ժամանակահատվածում:

*Աղյուսակ 12. Ֆինանսավորման ենթակա ծրագրերի ցանկը և նկարագրությունը*

|  |  |  |  |
| --- | --- | --- | --- |
| **ՀՀ** | **Ծրագրի անվանումը** | **Ծրագրի նկարագրությունը** | **Ծրագրի արժեքը** (հազ.դրամ) |
| 1 | Համայնքապետարանի շենքային և գույքային պայմանների բարելավում | Համայնքապետարանի վարչական շենքի վերանորոգում և ներքին հարդարում |  |
| Համայնքապետարանի վարչական շենքի համար գույքի և սարքավորումների ձեռքբերոււմ |  |
| 2 | Համայնքում աղբահանու-թյան ընդլայնում և աղբահանության հնարավորությունների մեծացում | Մեկ աղբատար մեքենայի ձեռքբերում |  |
| Նոր աղբարկղերի (100 հատ) ձեռքբերում և տեղադրում՝ ընդգրկելով նաև գյուղական բնակավայրերը: |  |
| Աղբավայրին մոտեցող ճանապարհի վերանորոգում: |  |
| Աղբավայրի ցանկապատում: |  |
| 3 | Համայնքային ծառայությունների մատչելիության բարձրացում | Համայնքային ծառայությունների (արտադպրոցական դաստիարակություն, կրթական, մշակութային, սպոր-տային և այլն) մատչելիության բարձրացման նպատակով 1 մինչև 25 տեղանոց ավտոբուսի ձեռքբերում: |  |
| 4 | Փողոցային լուսավորության ընդլայնում՝ ընդգրկելով հիմնականում գյուղական բնակավայրերը: | Փողոցային լուսավորության 3 կմ երկարության նոր ցանցի կառուցում և/կամ գործող ցանցի ընդարձակում |  |
|  |  |  |  |
| **Ընդամենը[[12]](#footnote-12)** | | |  |

Ծանոթություն:

Լրացուցիչ ֆինանսական միջոցների առկայության կամ վերը նշված ծրագրերը այլ միջոցներով իրականացնելու պայմաներում կարելի է շարունակել սույն ցանկը աղյուսակ 10 – ում բերված առաջնահերթությամբ: Մասնավորապես՝ մանկապարտեզների վերանորոգում, ճանապարհների և փողոցների փոսային նորոգման, եզրաքարերի և ջրահեռացման ուղիների վերանորոգման աշխատանքների իրականացում և այլն:

# Համայնքի բյուջեի հիմնական ցուցանիշները

Աղյուսակ 13-ում ներկայացված են Գորիս համայնքի բյուջեի հիմնական ցուցանիշները մինչև խոշորացնելը՝ ըստ համայնքի կազմի մեջ մտնող նախկին համայնքների և խոշորացնելուց հետո: Մասնավորապես, այստեղ ներկայացված են համայնքի ընդհանուր ծախսերի բաժանումն ըստ վարչական և ֆոնդային մասերի, ինչպես նաև՝ ըստ վարչական ծախսերի (կառավարման ապարատի պահպանում) և ծառայությունների մատուցումն արտահայտող ծախսերի: Աղյուսակից երևում է, որ խոշորացման արդյունքում ավելացել են ֆոնդային բյուջեի ծախսերն ու ծառայությունների մատուցմանն ուղղվող ծախսերը, ինչը դրական երևույթ է:

*Աղյուսակ 13. Գորիս համայնքի կազմի մեջ մտնող նախկին համայնքների բյուջեների ծախսերը (2012 թ. փաստ)*

|  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **ՀՀ** | **Համայնք** | **Ընդամենը ծախսեր** | | | **Ընդհանուր բնույթի հանրային ծառայություններ** | **Ծառայությունների մատուցումն արտացոլող ծախսեր** | | | | | | | | | | **Հիմնական բաժիններին չդասվող պահուստային ֆոնդեր** | |
| **Ընդամենը** | **Վարչական մաս** | **Ֆոնդային մաս** | **Տնտեսական հարաբերություններ** | **Շրջակա միջավայրի պաշտպանություն** | **Բնակարանային շինարարություն և կոմունալ ծառայություն** | | **Հանգիստ , մշակույթ և կրոն** | | **Կրթություն** | | **Սոցիալական պաշտպանություն** | |
| 1 | Գորիս | 378 638,3 | 294 191,4 | 84 446,9 | 61 170,3 | 29 654,6 | 56 705,0 | 27 241,1 | | 37 872,1 | | 157 941,6 | | 5 742,6 | | 2 311,0 | |
| 2 | Ակներ | 29 149,7 | 29 121,9 | 27,8 | 18 043,5 | 9 426,0 | 40,0 | 128,0 | | 95,0 | | 0,0 | | 1 000,0 | | 417,1 | |
| 3 | Վերիշեն | 40 192,1 | 35 910,4 | 4 281,7 | 20 242,7 | -144,0 | 1 390,0 | 5 035,7 | | 1 180,0 | | 9 320,0 | | 1 197,7 | | 1 970,0 | |
| 4 | Քարահունջ | 19 899,0 | 19 881,0 | 18,0 | 11 072,1 | -222,0 | 1 818,0 | 382,9 | | 100,0 | | 5 021,0 | | 720,0 | | 1 007,0 | |
|  | Ընդամենը | 467 879,0 | 379 104,6 | 88 774,4 | 110 528,6 | 38 714,7 | 59 953,0 | 32 787,7 | 39 247,1 | | 172 282,6 | | 8 660,2 | | 5 705,1 | |
|  |  |  |  |  |  |  |  |  | |  | |  | |  | |  | |
| Գորիս (խոշորացված) | | 467 879,0 | 333 573,7 | 134 305,3 | 66 707,1 | 401 171,9 | | | | | | | | | |  | |

Գորիս համայնքում համայնքների խոշորացման արդյունքում մեծացել են ֆոնդային բյուջեի ծախսերը՝ 18,9 %-ից հասնելով մինչև 28,5 %-ի: 9,9 %-ով ավելացել են նաև վարչական բյուջեի ծախսերի կազմում ծառայությունների մատուցմանն ուղղվող ծախսերը, ինչը նշանակում է, որ նույն տոկոսով նվազել են կառավարման ապարատի պահպանման ծախսերը (աղյուսակ 14):

*Աղյուսակ 14. Գորիս համայնքի բյուջեի հիմնական ցուցանիշները մինչև խոշորացնելը և խոշորացնելուց հետո*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | Ընդամենը ծախսեր[[13]](#footnote-13) | | Այդ թվում | | | | | | |
| Վարչական բյուջեի ծախսեր | | | | | Ֆոնդային բյուջեի ծախսեր | |
| Ընդամենը | | Այդ թվում ծառայություն-ներին ողղված ծախսեր | | |
| Հազ.դրամ | % | Հազ.դրամ | % | Հազ.դրամ | % ընդհանուրից | % վարչական բյուջեից | Հազ.դրամ | % |
| **Մինչև խոշորացումը** | **470 702,4** | **100,0** | **381 928,0** | **81,1** | **268 886,0** | **57,1** | **70,4** | **88 774,4** | **18,9** |
| **Խոշորացումից հետո** | **470 702,4** | **100,0** | **336 397,1** | **71,5** | **270 000,0** | **57,4** | **80,3** | **134 305,3** | **28,5** |

Աղյուսակ 15 - ում ներկայացված են Գորիս խոշորացված համայնքի բյուջեի ծախսերը 4 տարվա կտրվածքով՝ ըստ վարչական և ֆոնդային բյուջեների ծախսերի՝ ներկայացնելով նաև ծառայությունների մատուցմանն ուղղվող ծախսերը: Գորիս համայնքի բյուջեի ծախսերը յուրաքանչյուր տարի ավելացվել են՝ հիմք ընդունելով ֆինանսական համահարթեցման դոտացիաների հնարավոր աճի տեմպերը և աշխատակազմի նվազագույն աշխատավարձի մակարդակի բարձրացման փոխհատուցումից տրված գումարները:

*Աղյուսակ 15. Գորիս համայնքի բյուջեի ծախսերը 4 տարվա կտրվածով*

*(հազ.դրամ)*

|  |  |  |  |  |  |  |  |
| --- | --- | --- | --- | --- | --- | --- | --- |
|  | | | **Մինչև խոշորոցումը** | **Խոշորացումից հետո** | | | |
| **I տարի** | **II տարի** | **III տարի** | **IV տարի** |
| **Ընդամենը ծախսեր** | | | **470702.4** | **470702.4** | **511300** | **555900** | **604800** |
|  | **Վարչական բյուջեի ծախսեր** | | **381928.0** | **336397.1** | **352600** | **370400** | **390000** |
|  | | **Այդ թվում ՝ծառայություն-ներին ողղված ծախսեր** | **268886.0** | **270000.0** | **283000** | **297000** | **313000** |
|  | **Ֆոնդային բյուջեի ծախսեր** | | **88774.4** | **134305.3** | **158700** | **185500** | **214800** |

# Համայնքների խոշորացման արդյունքում համայնքային լիազորությունների և որոշ իրավական պահանջների վերանայման անհրաժեշտությունը

Նախքան համայնքների խոշորացումը, երբ խոշորացաված համայնքի կազմի մեջ մտնող վարչական միավորները ինքնուրույն համայնքներ են, նրանց միմյանց կապող ճանապարհները հանդիսանում են պետական (մարզային) ենթակայության ճանապարհներ: Դա նշանակում է, որ այդ ճանապարհների սպասարկումը (այդ թվում նաև կապիտալ նորոգումը) իրականացվում է պետական բյուջեի միջոցների հաշվին: Համայնքների խոշորացումից հետո այդ ճանապարհները դառնում են ներհամայնքային, և հետևաբար՝ դրանց սպասարկումը կատարվելու է համայնքի կողմից՝ իր բյուջեի միջոցների հաշվին: Տրամաբանական է, որ այս դեպքում այդ լիազորությունը հարկավոր է դիտարկել որպես պատվիրակված լիազորություն և պետական բյուջեից ստանալ համապատասխան ֆինանսավորում, կամ համայնքներին տրամադրել այդ աշխատանքների կատարման համար նպատակային դրամաշնորհներ:

Գորիս համայնքի տարբերակում այդ գումարները կազմում են ????? հազ.դրամ:

ՀՀ օրենսդրության համաձայն՝ համայնքներն իրավունք ունեն ձևավորված վարչական բյուջեի պահուստային ֆոնդից հատկացումներ կատարել ֆոնդային բյուջե և կատարել կապիտալ ծախսեր: Օրենսդրությունը սահմանափակում է վարչական բյուջեի պահուստային ֆոնդի չափը՝ սահմանելով այն վարչական բյուջեի ընդհանուր եկամուտների 5-20 %-ի չափով: Համայնքների խոշորացման պարագայում, երբ վարչական բյուջեում վարչական ծախսերի տնտեսման հաշվին առաջանում են ազատ միջոցներ, երբեմն կարող են խոչընդոտներ առաջանալ այդ միջոցներն օգտագործելիս՝ անհրաժեշտ ծավալի կապիտալ ծրագրեր իրականացնելու համար: Իսկ խոշորացման պարագայում կապիտալ ծախսերի իրականացումը երբեմն լինում է օբյեկտիվ անհրաժեշտություն, քանի որ շատ դեպքերում նոր ծրագրերի իրականացումն իր մեջ ներառում է նաև կապիտալ ծախսերի իրականացում: Օրինակ՝ Գորիս համայնքում աղբահանության ընդլայնումը կապված է նոր աղբատար մեքենայի ձեռքբերման հետ:

# Հավելվածներ

## Հավելված 1. Համայնքների խոշորացման արդյունքում վարչական ծախսերի կրճատումից առաջացող օգուտների հաշվարկման մոտեցումները

**Երբ խոշորացված համայնքի կազմի մեջ մտնում են տարբեր՝ քաղաքային և գյուղական կարգավիճակ ունեցող բնակավայրեր**

Համայնքների խոշորացման օգուտներն առաջին հերթին արտահայտվում են համայնքների վարչական ծախսերի կրճատմամբ: Պարզ է, որ նոր ձևավորված համայնքի աշխատակազմը չի կարող իր մեջ ներառել նախկին համայնքների աշխատակազմերն ամբողջությամբ[[14]](#footnote-14), այլ որոշակի փոփոխություններ կկրի: Որոշակի փոփոխություններ կկրեն նաև վարչական ծախսերը:

Գործնականում բավականին դժվար է հաշվարկել, թե կոնկրետ քանի միավոր հաստիք կկրճատվի և որքան գումար կազատվի համայնքների խոշորացման արդյունքում, քանի որ չկան համայնքի աշխատակազմի թվի վերաբերյալ սահմանված նորմատիվներ: Իհարկե, կան պաշտոններ, որոնց մասին միանշանակ կարելի է ասել, որ նոր ձևավորված մեկ համայնքում դրանք չեն կարող լինել մի քանի հատ: Սակայն երբ խոսքը վերաբերում է կոնկրետ մասնագետներին, շատ դժվար է ենթադրել, թե նրանցից քանիսը կկրճատվեն: Ավելին, նոր ձևավորված համայնքում,աշխատակազմի կրճատման արդյունքում տնտեսված գումարների հաշվին նոր ծառայությունների մատուցումը կարող է ենթադրել նաև նոր աշխատողների ներգրավում:

Դժվար է հաշվարկել նաև, թե ինչպիսին կլինեն նոր ձևավորված համայնքի վարչական ծախսերը, քանի որ դարձյալ չկան սահմանված նորմատիվներ:

Ելնելով վերը շարադրվածից՝ համայնքների խոշորացման արդյունքում վարչական ծախսերի կրճատման հաշվարկը կատարվում է միմիայն ***փորձագիտական գնահատմամբ***:

Հաշվարկները կատարելիս դիտարկվում է նաև խոշորացման արդյունքում նոր պաշտոնների ձևավորման և դրանց պահպանման հետ կապված ծախսերի առաջացման անհրաժեշտությունը: Խոսքը, մասնավորապես, վերաբերում է նոր ձևավորված համայնքի բնակավայրերում (բացի համայնքի կենտրոնի բնակավայրից) «վարչական ներկայացուցչի» պաշտոնին, որը կհանդիսանա նախկին համայնքի տարածքում նոր ստեղծված համայնքի ղեկավարի ներկայացուցիչը: Իհարկե, վարչական ներկայացուցչի գործառույթներն էականորեն կտարբերվեն համայնքի ղեկավարի գործառույթներից, և, բնականաբար, այդ հաստիքի պահպանման համար շատ մեծ ծախսեր չեն ենթադրի:

Այն դեպքում, երբ նոր համայնքը ձևավորվել է քաղաքային համայնքի շուրջ շրջակա գյուղական համայնքների խոշորացման արդյունքում, խոշորացումից առաջացող օգուտների հաշվարկման նպատակով կիրառվել է հետևյալ մոտեցումը:

Ենթադրվել է, որ քաղաքային համայնքի գործող վարչական ապարատի միջոցով հնարավոր կլինի սպասարկել խոշորացված համայնքն ամբողջությամբ: Եվ, փաստորեն, խոշորացվող համայնքի կազմի մեջ մտնող նախկին գյուղական համայնքների աշխատակազմերն ու դրանց պահպանման ծախսերը խոշորացման արդյունքում կկրճատվեն ամբողջությամբ:

Սրան զուգահեռ՝ այդ նույն բնակավայրերում կառաջանան նոր ծախսեր՝ կապված համայնքի ղեկավարի վարչական ներկայացուցչի հաստիքի ստեղծման և նրա պահպանման հետ:

Վարչական ներկայացուցչի պահպանման ծախսերը կարող են լինել տարբեր՝ կախված տվյալ բնակավայրի բնակչության թվից: Քանի որ բնակչության թվից կախված՝ տարբեր կլինի նաև վարչական ներկայացուցչի աշխատանքային ծանրաբեռնվածությունը:

Այսպես, խոշորացված համայնքի կազմի մեջ մտնող բոլոր բնակավայրերում կսահմանվի մեկ վարչական ներկայացուցչի հաստիք: 3000-ից ավելի բնակիչ ունեցող բնակավայրերում վարչական ներկայացուցիչները կունենան մեկ օգնական և գրասենյակի հավաքարար: 5000-ից ավելի բնակիչ ունեցող բնակավայրերում, համայնքի ավագանու որոշմամբ, կարող են սահմանվել լրացուցիչ հաստիքներ:

Վարչական ներկայացուցչի աշխատավարձը սահմանվել է՝ հիմք ընդունելով տվյալ բնակավայրի բնակչության թիվը:

Մինչև 300 բնակիչ ունեցող բնակավայրերում՝ 60000 դրամ, որը մոտավորապես համապատասխանում է նվազագույն աշխատավարձին՝ ներառյալ եկամտային հարկը: 300-ից ավել բնակիչ ունեցող հաջորդ յուրաքանչյուր միջակայքում ընդգրկված բնակավայրերի դեպքում վարչական ներկայացուցչի աշխատավարձը, նախորդ միջակայքի համեմատությամբ, կաճի մոտավորապես 20 %-ով: 300-500 բնակիչ ունեցող բնակավայրեր՝ 72000 դրամ, 500-1000 բնակիչ ունեցող բնակավայրեր՝ 86400 դրամ, 1000-3000 բնակիչ ունեցող բնակավայրեր՝ 103400 դրամ, 3000 և ավելի բնակիչ ունցող բնակավայրեր՝ համայնքի ղեկավարի աշխատավարձի 80 %-ը, բայց ոչ պակաս, քան ԱԺ պատգամավորի աշխատավարձի[[15]](#footnote-15) 40 %-ը, որը կազմում է 132638 դրամ:

Եթե տվյալ բնակավայրի բնակչության թիվը գերազանցում է 3000-ը, և, փաստորեն, առաջանում է նաև մեկ նոր՝ վարչական ներկայացուցչի օգնականի հաստիք, ապա վերջինիս աշխատավարձը սահմանվում է տվյալ բնակավայրի վարչական ներկայացուցչի աշխատավարձի 50 %-ի չափով, բայց ոչ պակաս, քան նվազագույն աշխատավարձը: Հավաքարարի աշխատավարձը սահմանվում է նվազագույն աշխատավարձի չափով:

Բացի աշխատավարձից՝ վարչական ներկայացուցչի պահպանման հետ կապված նախատեսվել են նաև որոշ այլ ծախսեր: Այս ծախսերը նույնպես սահմանվել են՝ հաշվի առնելով տվյալ բնակավայրի բնակչության թիվը:

Մասնավորապես, սահմանվել է, որ մինչև 300 բնակիչ ունեցող բնակավայրերում, գրասենյակի պահպանման ծախսեր չեն նախատեսվում: Նախատեսվում են միայն վարչական ներկայացուցչի գործունեությունը ապահովող տրանսպորտային, կապի և գրենական պարագաների (թուղթ, գրիչ և այլն) ձեռքբերման ծախսեր (աղյուսակ 16):

*Աղյուսակ 16. Վարչական ներկայացուցչի գործունեությունը ապահովող որոշ ծախսեր*

|  |  |  |  |
| --- | --- | --- | --- |
| **ՀՀ** | **Ծախսի անվանում** | **Ամսական ծախս (դրամ)** | **Տարեկան ծախս (դրամ)** |
| 1 | Տրանսպորտային ծախսեր | 15000 | 180000 |
| 2 | Հեռախոսային կապ | 3000 | 36000 |
| 3 | Գրենական պարագաներ | 2000 | 24000 |
|  | ***Ընդամենը ծախսեր*** | ***20000*** | ***240000*** |

300-ից ավելի բնակիչ ունեցող համայնքներում, բացի վերոհիշյալ ծախսերից, նախատեսվում են նաև վարչական ներկայացուցչի պահպանման գրասենյակային ծախսեր:

Աղյուսակ 17 – ում ներկայացված են 300-ից ավելի բնակիչ ունեցող բնակավայրերի վարչական ներկայացուցչի գործունեության համար անհրաժեշտ, ինչպես նաև վարչական ներկայացուցչի գրասենյակային ծախսերը: Բնակչության թվի յուրաքանչյուր հաջորդ միջակայքին պատկանող բնակավայրի վարչական ներկայացուցչի պահպանման ծախսերը նախորդի համեմատությամբ ավելացել են մոտավորապես 20 %-ով:

*Աղյուսակ 17 .Վարչական ներկայացուցչի պահպանման և գրասենյակային ծախսեր*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **ՀՀ** | **Ծախսի անվանում** | **300-500 բնակիչ ունեցող բնակավայրեր** | | **500-1000 բնակիչ ունեցող բնակավայրեր** | | **1000-3000 բնակիչ ունեցող բնակավայրեր** | | **3000 և ավելի բնակիչ ունեցող բնակավայրեր** | |
| **Ամսական ծախս (դրամ)** | **Տարեկան ծախս (դրամ)** | **Ամսական ծախս (դրամ)** | **Տարեկան ծախս (դրամ)** | **Ամսական ծախս (դրամ)** | **Տարեկան ծախս (դրամ)** | **Ամսական ծախս (դրամ)** | **Տարեկան ծախս (դրամ)** |
| 1 | Էլեկտրաէներգիա | 10000 | 120000 | 12000 | 144000 | 14400 | 172800 | 17280 | 207360 |
| 2 | Տրանսպորտային ծախսեր | 15000 | 180000 | 18000 | 216000 | 21600 | 259200 | 25920 | 311040 |
| 3 | Հեռախոսային կապ | 3000 | 36000 | 3600 | 43200 | 4320 | 51840 | 5180 | 62160 |
| 4 | Գրենական պարագաներ | 2000 | 24000 | 2400 | 28800 | 2880 | 34560 | 3460 | 41520 |
| 5 | Այլ գրասենյակային ծախսեր | 5000 | 60000 | 6000 | 72000 | 7200 | 86400 | 8640 | 103680 |
|  | ***Ընդամենը ծախսեր*** | ***35000*** | ***420000*** | ***42000*** | ***504000*** | ***50400*** | ***604800*** | ***60480*** | ***725760*** |

## 

## Հավելված 2. ՀՀ ՏԿՆ –ի կողմից պատրաստված տեղեկանքը, Գորիս համայնքի բնակավայրերը համայնքի կենտրոնին միացնող ճանապարհների մասին

|  |  |  |  |  |  |  |
| --- | --- | --- | --- | --- | --- | --- |
| **Գյուղերի անվանումները** | **Հեռավորությունը կենտրոնից (կմ)** | **Ծածկի տեոսակը** | | **Ծածկի վիճակը** | **Նորոգման տեսակը** | **Պահանջվող գումարը (1000 դր.)** |
| **ա/բ** | **կոպճային** |
| **Ակներ** | 3.2 | ա/բ |  | բավարար 1,8կմ վատ | փոսային նոր.  ա/բ ծածկ 5սմ | 71200 |
|
| **Վերիշեն** | 1.4 | ա/բ |  | բավարար | փոսային նոր. | 1362 |
|
| **Քարահունջ** | 2.1 | ա/բ |  | լավ |  |  |
|
| **Ընդամենը** |  |  |  |  |  | **72562** |

1. <http://www.mta.gov.am/u_files/file/Hayecakarger/qax44-18_1.pdf> [↑](#footnote-ref-1)
2. Բոլոր այն իրավական ակտերը, որոնք պարունակում են դրույթներ համայնքների քաղաքային կամ գյուղական կարգավիճակի մասին փոփոխման ենթակա են: [↑](#footnote-ref-2)
3. Որպես հարկային բազաներ հիմք են ընդունվել ՀՀ 2014 թ. պետական բյուջեից ՀՀ համայնքների բյուջեներին «Ֆինանսական համահարթեցման մասին» ՀՀ օրենքով սահմանված կարգով ֆինանսական համահարթեցման դոտացիաների գումարների հաշվարկներում օգտագործվող հողի հարկի և գույքահարկի գծով 2012 թ. ելակետային տվյալները : [↑](#footnote-ref-3)
4. [↑](#footnote-ref-4)
5. Կառավարության 2013 թ. հունիս 27-ի թիվ 661 – Ն որոշում, հավելված 7, աղյուսակ 10: [↑](#footnote-ref-5)
6. Համաձայն 2014 -2016 թ. –ի միջնաժամկետ ծախսային ծրագրում ներառած ցուցանիշների: [↑](#footnote-ref-6)
7. Գույք, սարքավորումներ, համակարգչային ծրագրեր, ինտերնետ կապ և այլն: [↑](#footnote-ref-7)
8. Աղբյուրը՝ ՀՀ կրթության և գիտության նախարարություն: [↑](#footnote-ref-8)
9. Աղբյուրը՝ ՀՀ առողջապահության նախարարություն: [↑](#footnote-ref-9)
10. Փոքր բնակավայրերի ներկայացվածությունը համայնքի ավագանու կազմում ապահովելու նպատակով կարելի է այդ համայնքների համար սահմանել ավագանու տեղերի քվոտաներ, ինչը կապահովի յուրաքանչյուր բնակավայրից ավագանու առնվազն մեկ անդամի ներկայացուցչություն: [↑](#footnote-ref-10)
11. Աղբյուրը՝ ՀՀ առողջապահության նախարարություն: [↑](#footnote-ref-11)
12. Չբավարարող միջոցները կարելի է լրացնել բյուջեի ընդհանուր միջոցների հաշվին կամ տեղափոխել հաջորդ քառամյա ժամանակահատված: [↑](#footnote-ref-12)
13. Ընդամենը ծախսերին ավելացվել են նվազագույն աշխատավարձի մակարդակի բարձրացման հետ կապված պետական բյուջեից ստացվող հնարավոր փոխհատուցումների գումարները, որոնք ներառվել են մինչև խոշորացնելը համայնքների վարչական ծախսերի կազմում, իսկ խոշորացնելուց հետո՝ ծառայությունների մատուցմանն ուղղվող ծախսերի կազմում: [↑](#footnote-ref-13)
14. Ակնհայտ է, որ համայնքների խոշորացման արդյունքում նոր ձևավորվող համայնքում չի կարող լինել մեկից ավելի համայնքի ղեկավար, աշխատակազմի քարտուղար և այլն: Ուստի, առաջանալու է նոր ձևավորված համայնքների հաստիքացուցակները վերանայելու և կրճատելու անհրաժեշտություն: [↑](#footnote-ref-14)
15. ՀՀ Ազգային ժողովի պատգամավորի պաշտոնային դրույքաչափը 2013 թ. հունվարի 1 – ից սահմանված է 331 հազար 595 դրամ (ներառյալ աշխատավարձից վճարվող եկամտային հարկը): [↑](#footnote-ref-15)